
TUOMAS MARTIKAINEN, HANNA KARHU JA NIINA HÄMÄLÄINEN 


Kansallista, paikallista, globaalia — ylirajaisuuden 


tulkintoja 


Ylirajaisuus on 


erilaisten rajojen — diskursiivisten, symbolisten, 
institutionaalisten, sosiaalisten, kansallisten, kult- 
tuuristen, kielellisten ja maantieteellisten — yli 
tapahtuvaa liikettä, toimintaa ja sosiokulttuurista 
olemista, joka venyttää olemassa olevia rajoja ja 
synnyttää kokonaan uusia alueita, tiloja ja kulttuu- 
reja (Nissilä 2016, 68). 


Nykymuotoinen ylirajaisuuden eli transnatio- 
naalisuuden tutkimuksen nousu alkoi kan- 
sainvälisten muuttoliikkeiden tutkimuksesta 
(Schiller, Basch & Szanton-Blanc 1992), josta 
se on vähitellen levinnyt uusille tieteenaloille, 
usein yhdistettynä metodologisen nationalis- 
min kritiikkiin (Wimmer & Schiller 2003). 
Ylirajaisuustutkimuksen ytimessä olivat aluksi 
valtiovallasta riippumattomat maahanmuut- 
tajien ja heidän yhteisöjensä ylläpitämät kan- 
sainväliset yhteydet, joihin luetaan matkusta- 
minen, erilaisten aineellisten ja aineettomien 
resurssien liikkuminen sekä sosiaaliset yhtey- 
det monine seurauksineen. Näkökulma lähti 
haastamaan 1990-lukulaista maahanmuutta- 
jien kotoutumistutkimusta, jonka nähtiin kes- 
kittyvän liikaa vastaanottaneen maan toimiin 


ja tapahtumiin. Aikaisemmassa tutkimuksessa 
lähtömaan tilanne ja maahanmuuttajien eri- 
laiset verkostot jäivät paitsioon. Ylirajaisuus- 
tutkimuksessa painopiste siirtyi valtiokeskei- 
syydestä yksilö- ja ryhmäkeskeisyyteen ja 
lähtökohta globaaliksi. (Martikainen, Sinto- 
nen ja Pitkänen 2006.) 

Eräs alan merkittävimpiä tutkijoita, antro- 
pologi Steven Vertovec hahmottelee teokses- 
saan Transnationalism (2009) kuusi erilaista 
näkökulmaa ylirajaisuuteen. Ensimmäisenä 
hän mainitsee sosiaalisen morfologian”, joka 
tarkoittaa erilaisia kansalliset rajat ylittäviä 
sosiaalisia yhteisöjä, kuten diasporayhteisöjä. 
Näkemys voidaan laajentaa koskemaan kai- 
kenlaisia kansalliset rajat ylittäviä, merkityk- 
sellisiä, myös työhön ja vapaa-aikaa liittyviä 
yhteisöjä, joiden yhteydenpito on tavattomasti 
nopeutunut ja helpottunut informaatiotekno- 
logian digitaalisen vallankumouksen myötä. 
Toiseksi Vertovec tuo esiin ”ylirajaisen tietoi- 
suuden”, jonka jo Roland Robertson (1992) 
nimesi yhdeksi globaalin aikakauden keskei- 
sistä ilmiöistä. Näin ollen erilaiset ylirajaiset 
identiteetit ja mahdollisuudet kuvitella yhtei- 
söllisyyttä laajasti nostettiin yhtäältä esiin ja 

toisaalta ne saivat kasvualustaa lisääntyneestä 
kansainvälisestä liikkuvuudesta. Kolmanneksi 
ylirajaisuus luo uusia mahdollisuuksia kulttuu- 
riseen uusintamiseen, reproduktioon, ja sitä 
kautta hybridisiin kulttuurimuotoihin, joissa 
yhdistyy eri puolilta maailmaa olevia perin- 
teitä usein luovina, glokaaleina (Robertson 
1995) muotoina. Itse asiassa ylirajaisuudessa 
on kyse ikiaikaisesta kulttuurisesta diffuusios- 
ta ja lainaamisesta. Näin uudet innovaatiot, 
ajattelutavat ja toimintamallit ovat kautta ih- 
miskunnan historian levinneet uusille alueille 
ja uusien ihmisten pariin, mutta mittakaavan 
kasvaessa ilmiön merkitys on kenties korostu- 
nut aikaisemmasta. (Vertovec 2009, 4-8.) 
Neljänneksi Vertovec nostaa esiin ylirajai- 
suuden taloudellisen puolen, esimerkiksi sen, 
että siirtotyöläiset tukevat kotimaissaan olevia 
perheenjäseniänsä ja sukulaisiaan. Näin syn- 
tyviin globaaleihin taloudellisiin riippuvuuk- 
siin liittyy usein myös sosiaalisia ja kulttuurisia 
näkökulmia, kuten ylirajaisen perhe-elämän 
ilmiöt, vauraampien siirtotyöläisten kulutus- 
käyttäytymisen vaikutukset paikallisväes- 
töön ja erilaisten aatteellisten näkemysten 
ylirajaiset virrat. Viidentenä näkökulmana 
Vertovec mainitsee ylirajaiset poliittiset ver- 
kostot, joissa pakolaiset ja siirtolaiset pyrkivät 
vaikuttamaan joko omien tai kansainvälisten 
järjestöjen kautta lähtömaansa oloihin. Esi- 
merkiksi vainotut vähemmistöt saavat näin 
tukea ulkomailta ja vastavuoroisesti monet 
lähtömaat ovat pyrkineet kasvavassa määrin 
vaikuttamaan kansallisen diasporansa elä- 
mään ulkomailla. Viimeiseksi Vertovec koros- 
taa maahanmuuttajien pyrkimyksiä rakentaa 
uudenlaisia sosiaalisia, ylirajaisia ja ylipaikal- 

lisia todellisuuksia, samalla kun heidän läsnä- 
tai poissaolonsa saatetaan kyseenalaistaa niin 
tulo- kuin lähtömaassa. (Vertovec 2009, 8-13.) 

Vaikka ylirajaisuus nousi laajempaan yhteis- 
kunta- ja kulttuuritieteelliseen kukoistukseen 
juuri maahanmuuttajiin ja diasporayhteisöi- 
hin liittyen, näkökulma löysi nopeasti tiensä 
useille muille tutkimusalueille, joilla kylmän 
sodan jälkeinen uusi globaali maailmanjärjes- 
tys oli avannut kiinnostuksen tarkastella kan- 
sainvälisiä yhteyksiä uusin silmin. Ylirajaisuus 
ei ilmiönä ole luonnollisestikaan mitenkään 
uusi, mutta näkökulman käsitteellinen kehitys 
ja 1990- ja 2000-luvuilla lisääntynyt kansainvä- 
linen yhteistyö houkuttivat monia tutkimaan 
muitakin ilmiötä ylirajaisuuden kautta. Edelli- 
nen vastaava, laaja globaalien yhteyksien aika 
oli vallinnut ennen ensimmäistä maailman- 
sotaa osana eurooppalaista kolonialismia. 
Myös tuolloin kansainvälinen liikkuvuus oli 
erittäin laajaa ja monenlaiset kulttuuriset, so- 
siaaliset, aatteelliset, poliittiset ja taloudelliset 
innovaatiot levisivät eri puolille maailmaa 
ja itse asiassa osaltaan loivat edellytyksiä 
1900-luvun kansallisvaltioille. (Held ym. 1999, 
32-49.) 

Ylirajaisuus on tutkimuksessa vakiintunut 
käännös englanninkieliselle käsitteelle "trans- 
nationalism” (Martikainen, Sintonen ja Pitkä- 
nen 2006), vaikka se suomenkielisessä muo- 
dossaan koostuu eri sanoista. Kirjaimellinen 
käännös olisi poikki- tai ylikansallinen. Erityi- 
sen merkittävä ylirajaisuuden haaste on ollut 
niin kutsutuille kansallisille tieteille, joiden 
keskeinen referenssi on ollut tietty kansal- 
lisvaltio, kuten Suomi. Ylirajaisuus haastoi 
arvioimaan uudelleen kotimaisten tieteiden 

Pors 


keskeisiä käsitteitä kuin ”kansallinen”, ”suo- 
malainen”, ”suomalais-karjalainen”, ”etni- 
nen”, ”monikulttuurinen” sekä tutkimuskoh- 
teita ja tutkimusten maantieteellisiä ja 
kulttuurisia rajauksia. Ilmiöt nähdään osana 
laajempaa ja monimerkityksisempää kult- 
tuurista kenttää, jossa keskeinen toimija ei 
aina olekaan valtaväestö, vaan esimerkiksi 
jokin tietty vähemmistöryhmä. (Ks. Löytty 
2021; Suutari 2021; Tervonen ja Leinonen 
2021; Grönstrand ym. 2016.) Ylirajaisuuden 
ottaminen tutkimuksen keskukseen syventää 
kansallisen paradigman piirissä syntyneitä ja 
toimivia oppialoja, kuten etnologiaa, folklo- 
ristiikkaa, kulttuurintutkimusta, kotimaista 
kirjallisuutta, suomen kieltä ja historiaa, liit- 
täessään paikallisen ja kansallisen osaksi uu- 
denlaisia merkityksiä. Samalla ylirajaisuus 
tuo uudella tavoin esiin kulttuuriperinnön 
ja vallankäytön kysymyksiä nostamalla esiin 
sen, kenen kulttuurista on kyse, kuka saa sitä 
esittää ja kenen äänellä. Nämä kulttuurisen 
omimisen eli appropriaation kysymykset ovat 
nousseet ylirajaisuustutkimuksen rinnalle, jos- 
kin osin eri juurista voimansa ammentaneesta 
alkuperäiskansojen ja jälkikoloniaalisesta tut- 
kimuksesta (esim. Ahvenjärvi 2017). 

Siirtymä pois kansallisen katseen määrit- 
tämästä tutkimusintressistä ja siitä seurannut 
paradigman muutos on tuonut esiin myös 
sen, että suullisen perinteen ja kirjallisuuden 
aineistot ovat usein mitä erilaisimmilla tavoil- 
la ylirajaisia ja että näitä aineistoja on syytä 
tarkastella muutenkin kuin metodologiseen 
nationalismiin rajoittuvien näkökulmien kaut- 
ta. Esimerkiksi alun perin suullisesti eläneet 
kansanrunot ovat syntyneet ja levinneet suku- 


jen, kylien, kulttuuristen ryhmien ja kielialuei- 
den yli. Kalevalaa (1835, 1849) on puolestaan 
luonnehdittu kulttuuriseksi hybridiksi, joka 
syntyi ylirajaisessa keskustelussa omaleimai- 
sen kulttuurin ja kielen merkityksestä (Saare- 
lainen 2019). Erilaiset kulttuuriset käännökset 
ja siirtolaisperinne, kuten Amerikan siirtolais- 
ten suullis-kirjalliset aineistot — arkkiveisut ja 
rekilaulut — kytkeytyvät ylirajaisuuteen. Yli- 
rajaisuus on hedelmällinen tulokulma myös 
kirjallisten tekstien monikielisyyttä ja moni- 
muotoisia kulttuuri-identiteettikysymyksiä 
tarkasteltaessa. Näiltä osin ylirajaisuustutki- 
mus on ollut tukemassa uudempaan superdi- 
versiteettitutkimusta, jonka fokuksessa ovat, 
hieman intersektionaalisen lähestymistavan 
lailla, erilaiset risteävät ja monimuotoiset 
identiteetit, jotka usein kyseenalaistavat kan- 
sallisia oletuksia (Vertovec 2007; Martikainen 
ja Pöyhönen tulossa). Lisäksi ylirajainen nä- 
kökulma herättää kysymyksiä, millä tavoin 
Suomeen muualta muuttaneiden ja heidän 
jälkeläistensä monikulttuuriset perinteet jä- 
sentävät tai mahdollisesti muokkaavat suoma- 
laisuuden kuvastoa ja laajemmin suomalaista 
kulttuurielämää. 

Käsillä olevassa artikkelikokoelmassa yli- 
rajaisuus määritellään kunkin artikkelin kon- 
tekstissa hieman eri tavoin. Artikkeleissa tar- 
kastellaan ylirajaisuutta aineistolähtöisesti ja 
teoreettisesti historian, kirjallisuuden, kulttuu- 
rin, muistitiedon, musiikin ja uskonnon viite- 
kehyksissä. Kirjoittajat lähestyvät lukuisia 
aiemmin pitkälti kansallisina pidettyjä tutki- 
musaiheita tuoreista näkökulmista, sekä avaa- 
vat kokonaan uusia tutkimuskenttiä. Kirjan 
ensimmäisen osion Ideoiden ja materian liike 

aloittaa historioitsija Sami Suodenjoen artik- 
keli Vapaa Venäjä -marssilaulusta, joka sai al- 
kunsa tiettävästi Neuvosto-Venäjälle siirtynei- 
den suomalaisten piirissä vuoden 1918 jälkeen 
ja josta tuli sittemmin leimallisesti työväestön 
esittämä ja hyvin latautunut kappale. Vapaa 
Venäjä toimi Suodenjoen mukaan ylirajaise- 
na kokemusyhteisöjen rakentajana ja oli po- 
liittisesti ehkä eniten intohimoja herättänyt 
musiikkikappale maailmansotien välisessä 
Suomessa. Suodenjoki avaa laulun ylirajais- 
ta leviämistä, käyttöyhteyksiä ja merkityksiä 
Suomessa, Pohjois-Amerikassa ja Neuvosto- 
Venäjällä ja laajentaa näkökulmia populaari- 
musiikin kansallisuudesta ja poliittisuudesta. 
Historioitsija Ulla Ijäksen kirjahistorian 
alaan kuuluva artikkeli rovasti Anton Ulrik 
Rönnholmin (1787-1862) noin 100 niteen kir- 
jakokoelmasta tarkastelee kirjojen ylirajaista 
liikettä 1800-luvulla. Rönnholmin kirjat ovat 
yksi harvoista Vanhan Suomen alueelta säi- 
lyneistä 1700-luvun lopun ja 1800-luvun alun 
kirjakokoelmista. Kokoelman kirjat on kerät- 
ty tai sattumanvaraisesti kerääntyneet yhteen. 
Uusmaterialistisen näkökulman kautta ja 
Tiina Männistö-Funkin esiin nostaman rykel- 
möitymisen käsitteen avulla Ijäs tarkastelee 
kirjojen olemusta prosessimaisena, erilaisissa 
tilanteissa ja kanssakäymisissä muovautuvana. 
Ylirajainen näkökulma auttaa hahmottamaan 
tutkimusajankohdan aate- ja kulttuurivirtauk- 
sia sekä ihmisten välisiä siteitä, jotka mahdol- 
listivat kirjojen liikkumisen. 
Kulttuurihistorioitsija Juhana Saarelaisen 
analyysin kohteena on Kalevala keskusten ja 
periferioiden välillä. Artikkelissa nousevat 
esiin ajan oppineiden jäsentämä teoreettinen 

kahtiajako rannikon ja sisämaan periferian 
välillä ja ideat siitä, miten suullisen kulttuu- 
rin tuli kehittyä kirjallisuudeksi mutta kirjalli- 
suus ei toisaalta voinut syntyä ilman suullista 
kulttuuria. Taustalla vaikuttivat ylirajaiset aja- 
tukset historismista, eli kansallisen kulttuurin 
ainutlaatuisesta muotoutumisesta ajassa. Saa- 
relainen tarkastelee artikkelissaan sekä Elias 
Lönnrotin ylirajaisia aatteellisia vaikutteita 
kansanrunouden suhteen että Kalevalan yli- 
rajaista vastaanottoa: miten Kalevalaa luettiin 
Euroopan suurkaupungeissa, Berliinissä ja 
Pariisissa. 

Kirjallisuus ja muisti rajojen ylittäjinä 
-osion kolme artikkelia lähestyvät kirjan tee- 
maa Ruotsi-suhteiden ja evakkouden kautta. 
Kulttuurintutkija Tuire Liimatainen avaa ar- 
tikkelissaan ruotsinsuomalaisuuden muuttu- 
via merkityksiä kirjailija Antti Jalavan avulla 
ja sitä, miten Jalavaa on hyödynnetty tämän 
päivän ruotsinsuomalaisessa etnopoliittisessa 
aktivismissa. Jalavan hahmo on ollut tärkeällä 
sijalla katuaktivismia ja digitaalista aktivismia 
yhdistelevän Tukholman sissit -nimisen ruot- 
sinsuomalaisen aktivistiryhmän toiminnassa. 
Liimatainen osoittaa, miten erilaiset rajojen 
ylitykset ja rajanvedot näkyvät Ruotsissa 
vaikuttaneiden ja vaikuttavien suomalais- 
taustaisten kirjailijoiden luokitteluissa. Hei- 
dän tuotantoaan on lähestytty suomalaisen 
kirjallisuuden jatkeena, maahanmuuttaja- 
kirjallisuutena, työläiskirjallisuutena sekä 
vähemmistökirjallisuutena. Jalavan erilaisten, 
ajassa elävien luokittelujen tarkastelu paljas- 
taa kirjallisuuden kategorioiden muuttuvan 
luonteen. Artikkelissa tuodaan esiin myös kir- 
jallisuuden keskeinen merkitys vähemmistö- 

ryhmän kulttuurin ja kollektiivisen identitee- 
tin luomiselle. 

Muistitietotutkimukseen erikoistuneet Veli- 
Martin Hästbacka, Outi Fingerroos, Anne 
Häkkinen ja Tiina-Riitta Lappi käsittelevät 
Pikku-Ullavan paluumuuttajien kokemuksia 
ja elämää etnologisen muistitietotutkimuksen 
välinein. Suomesta Ruotsiin muutti 1960- ja 
1970-luvuilla satojatuhansia ihmisiä, joista 
monet palasivat, mutta näitä paluumuuttajia 
ei ole tutkittu lähes lainkaan. Ullavasta Keski- 
Pohjanmaalta muutti Hallstavikiin, noin 100 
kilometriä Tukholmasta pohjoiseen, Nortäll- 
jen kuntaan, lukuisia ihmisiä paperitehtaalle 
töihin. Translokaalin käsitteen avulla artikke- 
lissa analysoidaan ihmisten rinnakkaisia ja sa- 
manaikaisia suhteita, joissa paikka ja siirtymä 
ovat mahdollinen kiinnekohta erilaisiin koke- 
muksiin. Haastatellut paluumuuttajat kokivat 
alkuperäisen kotinsa olevan Suomessa, heillä 
ei siis ollut aikomusta asettua Ruotsiin pysy- 
västi, ja täten he jättäytyivät tietoisesti tietyn- 
laiseen ylirajaiseen välitilaan. 

Kirjallisuudentutkija Hanna-Leena Määttä 
tutkii evakkokirjallisuutta ylirajaisesta perspek- 
tiivistä pakolaisuuden ja diasporan kuvauksi- 
na. Tarkastelun kohteina ovat teokset karja- 
laistaustaisen Eeva Kilven sekä petsamolais- 
taustaisen Mirjam Kälkäjän tuotannosta. 
Ylirajainen muisti, paikoiltaan siirtyminen 
ja pakkomuutot sekä lapsuudessa koetut ja 
sotaan liittyvät tunteet nousevat analyysissa 
keskeisiksi. Artikkeli osoittaa, miten ylirajai- 
nen näkökulma muistiin nostaa esiin margi- 
naaliin jääneitä menneisyyden kokemuksia. 
Määttä liittää teoksissa käsitellyt sodat osaksi 
toisen maailmansodan historiaa ja korostaa 


evakkouden näyttäytyvän teoksissa pakolai- 
suutena. Hän myös pitää tärkeänä suomalais- 
ten kokemien pakkomuuttojen sijoittamista 
laajempiin kansainvälisiin yhteyksiin sekä 
pakolaishistorian monipuolista tutkimista. 
Karjalaisen kulttuurin ylirajaisuutta käsitte- 
levä osuus koostuu kahdesta kalevalaista mu- 
siikkikulttuuria käsittelevästä artikkelista ja 
ylirajaista koulutusta tarkastelevasta artikkelis- 
ta. Kansallismielisen katseen vääristävä vaiku- 
tus karjalaiseen ylirajaiseen kulttuurin nousee 
teksteissä hyvin esiin. Etnomusikologi Elina 
Niiranen tutkii artikkelissaan ”Rajakarjalaiset 
muusikot kansanvalistuksen estradeilla — mu- 
siikin ylirajaisuus valistuksen ja kansallisen 
katseen varjossa” lehtikirjoitusten valossa, mi- 
ten rajakarjalaisiin muusikoihin suhtauduttiin 
Kansanvalistusseuran laulu- ja soittojuhlien 
osalta 1881—1917. Ajan rajakarjalainen kan- 
sanmusiikki oli murroksessa ja otti vaikutteita 
sekä itäisestä että läntisestä perinteestä. Leh- 
tiartikkeleista tavattava kansallinen retoriikka 
ei kuitenkaan tavoittanut laulu- ja soittojuh- 
lien lavoilla esiintyneiden rajakarjalaisten 
perinteen ylirajaisuutta tai uudistumishenkeä. 
Myös kirkkomusiikin tutkija Maria Taka- 
la-Roszczenko ja uskontotieteilijä Teuvo Laiti- 
la käsittelevät hankausta ylirajaisten karjalais- 
ten ilmiöiden ja kansallis- tai suomenmielisen 
näkökulman välillä. He tarkastelevat artikke- 
lissaan kirkollisten koulujen naisopettajien 
kouluttamiseen liittynyttä ylirajaista liikku- 
vuutta Raja-Karjalan ja nykyisen Puolan ja 
Valko-Venäjän rajalla sijaitsevan Krasnostokin 
luostarin välillä sekä kritiikkiä naisten toimin- 
taa kohtaan suomalaisessa lehdistössä vuosi- 
na 1907-1914. Ortodoksinaisten kouluttamista 

Suomen rajojen ulkopuolella Raja-Karjalan 
opettajiksi kritisoitiin voimakkaasti suomen- 
mielisessä lehdistössä ja opettajia arvosteltiin 
suomalaisuuden rajojen ylittämisestä. 
Musiikintutkija ja muusikko Arja Kastisen 
tarkastelun kohteina ovat raja- ja aunuksen- 
karjalaisen kanteleimprovisaation ylirajainen 
olemus ja tausta sekä perinteen muuntuminen 
osaksi 2000-luvun musiikki-ilmaisua. Perin- 
nettä on tallennettu 1800-luvulla ja 1900-lu- 
vun alussa alueelta, jossa kontaktit Suomen 
suuriruhtinaskunnan ja Venäjän rajan yli 
olivat moninaisia. Esimerkiksi A. O. Väisä- 
sen keräämä aineisto havainnollistaa, miten 
1900-luvun alun karjalaiset kanteleensoittajat 
toimivat vanhemman ja uudemman musiik- 
kikulttuurin risteyksessä, mikä tuli esiin esi- 
merkiksi näppäilytekniikoissa, sekä aineiston 
luonteen idän ja lännen välissä. Kastinen 
nostaa esiin myös sen, miten perinteen uudet 
toteutusmuodot nykypäivänä pitävät impro- 
visaatioperinnettä hengissä ja uudistavat sitä. 
Folkloristi Annukka Saaristo käsittelee koti- 
seutua espoolaisessa räpissä, viherlaaksolaisen 
Tapsamanen ja Matinkylästä kotoisin olevan 
Phunky Mr. Olavin kappaleissa. Kiinnostava 
ristivalotus syntyy, kun globaalin ja ylirajaisen 
hiphop-kulttuurin kuvasto risteytyy paikalli- 
suuden kanssa. Kertomalla omasta lähiöstään 
ja yhteisöstään räp-artistit liittävät itsensä sa- 
malla kertaa sekä ylirajaisen räpin kertojien 
jatkumoon että osaksi paikallista kulttuuria. 
Kirjan päättävä Hilja Solalan historian alan 
artikkeli puolestaan analysoi miten myyttinen 
suomenhevonen, yksi Talvisodan ihmeen 
mahdollistajista, itse asiassa jalostettiin omak- 
si rodukseen osana ylirajaista kotieläinjalos- 

tusliikettä 1893-1907. Uudet opit levisivät 
1800-luvulla etenkin Tanskasta Suomeen, jos- 
sa rodunjalostus konkretisoitui kantakirjassa 
eli jalostuseläinten rekisterissä. Solala koros- 
taa, että päätös suomalaisen hevosrodun pe- 
rustamisesta oli ratkaisevan tärkeää nykyisen 
alkuperäisrotuna suojellun suomenhevosen 
olemassaololle. 

Kuten teoksen artikkelit hyvin osoittavat, 
näkökulmana ylirajaisuus ei suinkaan ole 
päätös kansallisesti merkitykselliselle tutki- 
mukselle, vaan se pikemminkin tuo siihen 
uusia sävyjä ja asettaa kansallisen kehityksen 
vuorovaikutukseen muun maailman kanssa. 
Lisäksi ylirajaisuus auttaa paikallistamaan 
monia ilmiöitä, jotka muutoin saattaisivat 
jäädä vähemmälle huomiolle, sekä antamaan 
arvoa monille vähemmistöjen ponnistuksille. 
Ylirajaisuus yhdessä muiden 2000-luvun tut- 
kimussuuntausten kanssa tuo myös sävyjä ja 
rosoja kansalliseen tarinaan sekä luo samalla 
edellytyksiä pohtia mihin suuntaan ja min- 
kälaiseksi kansalliset kulttuurit ovat jatkossa 
muokkautumassa. 

Vapaan Venäjän marssi ylirajaisena 
kokemusyhteisöjen rakentajana 


Atlanttia ylittävään Lancastria-laivaan oli 
pakkautunut yli seitsemänsataa suomalais- 
siirtolaista alkukesällä 1928. Siirtolaisten 
seassa kohti Suomea matkusti Pohjois-Ame- 
rikan kiertueelta palaava kuplettilaulaja Tatu 
Pekkarinen, joka viihdytti siirtolaisia esityk- 
sillään. Myöhemmin hän kuvasi laivamatkaa 
matkakirjassaan. Pekkarisen (1929, 224-227) 
mukaan siirtolaiset päättivät aikansa kuluksi 
perustaa kuoron ja alkaa harjoitella lauluja, 
joita esitettäisiin laivan saapuessa Helsingin 
satamaan. Lauluvalinnoista syntyi kuitenkin 
kiistaa. Työläiset toivoivat ohjelmistoon työ- 
väenlauluja ja kommunisteiksi tunnustautu- 
neet erityisesti Vapaata Venäjää, mutta useat 
muut siirtolaiset vastustivat sen laulamista 
kiivaasti. Kommunistit puolestaan kielsivät 
jyrkästi Maammelaulun tai hengellisten kap- 
paleiden esittämisen. Kiista ohjelmistosta äi- 
tyi niin kiivaaksi, että kuoro jäi perustamatta, 
eikä satamassa lopulta laulettu lauluja. 
Pekkarisen kuvaus paluumatkasta kiteytti 
hänen matkakirjassaan tekemiä havaintoja 
Pohjois-Amerikan suomalaissiirtolaisten kiih- 
keistä poliittisista mielipiteistä ja niiden ai- 
heuttamista jakolinjoista. Lauluilla oli näiden 


jakolinjojen merkitsemisessä avainrooli, sillä 
niiden avulla suomalaissiirtolaisten poliittiset 
ryhmät osoittivat keskinäistä yhteenkuulu- 
vuuttaan ja erottautuivat toisin ajattelevista. 
Erityistä huomiota Pekkarisen kirjassa sai 
Vapaan Venäjän marssi, joka kirjan ilmestymis- 
hetkellä aiheutti voimakkaampia poliittisia 
jännitteitä kuin mikään muu suomalainen 
musiikkikappale. Venäjän vallankumousta 
käsittelevä marssi tunnettiin hyvin sekä Suo- 
messa että Pohjois-Amerikan suomalaisyh- 
teisöissä, ja siitä oli edeltävinä vuosina tehty 
Yhdysvalloissa useita levytyksiä. Pekkarisen 
kirjan ilmestyessä vuonna 1929 Vapaa Venäjä 
-levyt levisivät vilkkaasti Suomessakin ja akti- 
voivat samalla yhteiskunnallista keskustelua 
bolsevismin leviämistä. 

Tarkastelen tässä artikkelissa Vapaan Venä- 
jän marssia ylirajaisena kokemusyhteisöjen 
rakentajana. Jäljitän kappaleen leviämistä, 
käyttöyhteyksiä ja merkityksiä Suomessa, 
Pohjois-Amerikassa ja Neuvosto-Venäjällä 
maailmansotien välisenä aikana ja toisen 
maailmansodan jälkeisinä vuosina. Havain- 
tojeni perusteella yritän hahmottaa, millaisiin 
yhteiskunnallisiin kokemuksiin kappale kiin- 

nittyi suomalaisyhteisöissä, miten kappale yh- 
disti ja erotti ihmisryhmiä, ja millaista roolia 
kappaleen ylirajaisuus näytteli kappaleeseen 
kytkeytyneissä kokemuksissa. 

Tärkeimpinä lähdeaineistoinani ovat edel- 
lä mainitun Pekkarisen matkakertomuksen 
ohella Kansalliskirjaston digitoidut sanoma- 
ja aikakauslehdet sekä muistitieto. Hakujen 
tekeminen digitoiduista lehdistä on helpoin 
tapa jäljittää kappaleen leviämistä ja käyttöyh- 
teyksiä maailmansotien välillä, sillä muita ai- 
heen kannalta olennaisia aineistoja ei juuri ole 
saatavilla sanahaut mahdollistavina digitoitui- 
na kokonaisuuksina. Esimerkiksi vasemmisto- 
laisten järjestöjen pöytäkirjoissa ja muissa 
dokumenteissa sekä Etsivän keskuspoliisin 
raporteissa on varmasti mainintoja Vapaasta 
Venäjästä, mutta niiden jäljittäminen aineistoja 
käsin selaamalla ei ole työekonomisesti tar- 
koituksenmukaista. 

Digitoiduista lehdistä olen etsinyt marssia 
koskevaa kirjoittelua eri hakusanayhdistel- 
millä,' minkä jälkeen olen valikoinut satojen 
hakutulosten seasta lähempään tarkasteluun 
useita kymmeniä musiikkikappaleen leviämis- 
tä ja esityskonteksteja valaisevia artikkeleita. 
Suomessa julkaistujen sanoma- ja aikakaus- 
lehtien lisäksi Kansalliskirjaston palveluun 
on viime vuosina lisätty ulkosuomalaisia 
lehtiä, joita olen hyödyntänyt jäljittääkseni 
marssin leviämistä Pohjois-Amerikassa ja 
Neuvosto-Venäjällä 1920- ja 1930-luvuilla. 
Näistä lehdistä tärkeimpiä ovat Yhdysvallois- 
sa ilmestyneet kommunistien äänenkannat- 
tajat Toveritar, Eteenpäin ja Punikki sekä Neu- 
vosto-Karjalassa ilmestynyt Punainen Karjala, 
joka tosin on tätä kirjoitettaessa digitoitu vain 

vuosilta 1935—1937. Maailmansotien välisen 
ajan kanadansuomalaiset sanomalehdet puut- 
tuvat Kansalliskirjaston palvelusta toistaiseksi 
kokonaan, samoin kuin esimerkiksi Yhdys- 
valloissa ilmestyneet sosiaalidemokraattinen 
Raivaaja ja porvarillinen New Yorkin Uutiset. 
Kun lehtien digitointi etenee, voi Vapaan Ve- 
näjän leviämisestä ja kappaleen herättämistä 
debateista avautua vielä monipuolisempi 
kuva kuin tämän tutkimuksen aineistolla on 
ollut mahdollista rakentaa. 

Lähdeaineistona käyttämäni sanoma- ja 
aikakauslehdet toimivat välineenä päästä 
kiinni aikalaiskokemuksiin, sillä joukkotiedo- 
tusvälineissä erilaisista taustoista tulevien si- 
sällöntuottajien kokemukset ja niille annetut 
merkitykset asettuvat dialogiin keskenään, 
mutta kaikkien äänet eivät pääse tiedotus- 
välineissä yhtäläisesti esiin. Lisäksi yleisöt 
eivät välttämättä omaksu mediasisältöjen 
tarjoamia tulkintamalleja sellaisenaan. Siksi 
on harhaanjohtavaa ajatella joukkoviestinten 
heijastavan suoraan kollektiivisia kokemuksia. 
Pikemminkin ne tarjoavat yleisöille kehyksiä, 
joihin ihmiset voivat asettaa omia kokemuk- 
siaan ja joiden varassa he voivat antaa ko- 
kemuksilleen merkityksiä. (Suodenjoki 2022, 
26—27.) 1900-luvun alkupuolen suomalaisessa 
ja amerikansuomalaisessa lehdistössä nämä 
kokemusten kehykset olivat lehtien puolue- 
sidonnaisuuden takia usein peittelemättömän 
puoluepoliittisia, mikä näkyi Vapaan Venäjän 
käsittelyssä alusta saakka. 

Käyttämäni muistitieto koostuu 1960-luvun 
lopulla ja 1970-luvulla tehdyistä muistitieto- 
haastatteluista, joita säilytetään Tampereen 
yliopiston Kansanperinteen arkistossa ja 

jotka liittyvät musiikki- ja järjestöperinteeseen. 
Lisäksi olen hyödyntänyt Suomalaisen Kir- 
jallisuuden Seuran ja Työväen muistitieto- 
toimikunnan perinteenkeruisiin vastannei- 
den ihmisten muistelukuvauksia. Näiden 
aineistojen avulla selvitän, millä tavoin ker- 
tojat muistelivat Vapaan Venäjän laulamista tai 
soittamista maailmansotien välisenä aikana ja 
millaiseen musiikilliseen tai poliittiseen kon- 
tekstiin he asettivat marssin muisteluhetkellä. 
Koska muistitiedon kerääjiä kiinnosti useissa 
tapauksissa nimenomaan musiikkikulttuuri, 
muistelijat mainitsivat nuoruutensa musiik- 
kikappaleita nimeltä herkemmin kuin he 
olisivat tehneet käsitellessään vain yleisesti 
huvi- ja järjestötoimintaa. Toisaalta kerääjät 
kiinnittivät huomionsa myös poliittiseen jär- 
jestäytymiseen, mikä ohjasi muistelijoita kiin- 
nittämään huomiota aatteellisissa yhteyksissä 
käytettyyn musiikkiin. Lisäksi 1960—1970-lu- 
kujen muisteluissa Vapaa Venäjä sai korostu- 
nutta huomiota siksi, että kappale oli tuolloin 
noussut uudelleen yleiseen tietoisuuteen va- 
semmistolaisen laululiikkeen vaikutuksesta. 
Musiikin historian tutkimuksessa Vapaaseen 
Venäjään on viitattu lyhyesti suomalaisten ja 
amerikansuomalaisten työväenlaulujen yh- 
teydessä (esim. Saunio 1974; Gronow 1979; 
Niemelä 2013; Rantanen 2017; Rantanen 2021). 
Historiantutkija Marko Tikka puolestaan on 
tarkastellut Vapaata Venäjää osana 1920-luvun 
lopun niin kutsuttua gramofonikuumetta suo- 
malaisen iskelmämusiikin varhaishistoriaa kä- 
sittelevässä tutkimuksessaan (Tikka 2022; ks. 
myös Tikka & Suodenjoki 2021). Kappaleen 
merkityksiä suomalaisten työväentapahtu- 
mien ohjelmistossa ja vasemmistolaisen työ- 


väenliikkeen mobilisaatiossa ei kuitenkaan 
ole aiemmin juuri huomioitu lukuun ottamat- 
ta aiempaa artikkeliani, jossa keskityn marssin 
ilmentämiin poliittisiin jakolinjoihin (Suoden- 
joki 2022). Tässä artikkelissa käytän aiempaa 
tutkimusta ponnahduslautana valaistakseni 
marssin käyttöä ja merkityksiä ylirajaisuuden 
ja kokemusyhteisöjen rakentumisen näkökul- 
mista. 

Käsitteellä ”*kokemusyhteisö” viittaan ihmi- 
siin, jotka tunnistavat samankaltaisuutta koke- 
muksissaan, jakavat kokemuksiaan toistensa 
kanssa ja neuvottelevat niiden merkityksistä, 
sekä hahmottavat jaettujen kokemustensa 
perusteella kuuluvansa samaan ryhmään. 
Kokemusyhteisön muodostumisen perustana 
voivat olla erityiset tapahtumat, jotka uudis- 
tavat käänteentekevästi kokijoidensa identi- 
teettiä, mutta kokemusyhteisö voi kehittyä 
myös vaiheittain, kun yksilöllisiä kokemuksia 
prosessoidaan, tulkitaan ja välitetään jaetuis- 
sa sosiaalisissa tiloissa. (Kivimäki, Malinen & 
Vuolanto 2023.) 

Kokemuksista käytävä neuvottelu ei aina 
johda kokemusyhteisön muodostumiseen. 
Erilaisten elämänkokemustensa, identiteet- 
tiensä ja tilannekohtaisten tekijöiden vaiku- 
tuksesta ihmiset voivat kokea saman asian tai 
ilmiön myös täysin erilaisin tai jopa vastakkai- 
sin tavoin ja kiistää kokemustensa oletetun sa- 
manlaisuuden. Lisäksi olemassa olevat koke- 
musyhteisöt voivat torjua, marginalisoida tai 
vaientaa kilpailevat tulkinnat, joiden pohjalta 
uusia kokemusyhteisöjä yrittää nousta esiin. 
Vaikka samaan aikaan samalla alueella elää 
yleensä useita kokemusyhteisöjä, jotkut niistä 
voivat saada hallitsevan aseman kansallisessa 

julkisuudessa, kun taas toiset painetaan margi- 
naaliin tai niiden olemassaolo jätetään tunnus- 
tamatta (Kivimäki, Suodenjoki & Vahtikari 
2021, 13—14; Kivimäki, Malinen & Vuolanto 
2023). Tässä suhteessa ajatuksella kokemusyh- 
teisöstä on paljon yhteistä tunnehistorioitsija 
Barbara Rosenweinin (2006) tunneyhteisö- 
käsitteen kanssa. Molempiin käsitteisiin liit- 
tyy myös samoja ongelmia, kuten se, kuinka 
laajoja tai abstrakteja yhteisöjä oikeastaan voi- 
daan käsitellä kokemus- tai tunneyhteisöinä 
(ks. Plamper 2010, 252-258). 

Tässä artikkelissa pohdin yksittäisen mu- 
siikkikappaleen roolia kokemusyhteisöjen 
rakentumisessa. Pohdinnoissani voin tukeu- 
tua aikaisempaan tutkimukseen, joka käsitte- 
lee musiikin ja erityisesti yhteislaulun kykyä 
välittää poliittisia tunteita ja luoda kuulumi- 
sen tai kuulumattomuuden kokemusta (esim. 
Waligörska 2013; Brauer 2022). Musiikkikap- 
pale voi toimia ihmisille keinona välittää ja 
jakaa kokemuksiaan ja osoittaa niiden mer- 
kitys toisille ihmisille. Kappaleen esittäminen 
voi myös tuoda näkyviin toisistaan eriävät ko- 
kemukset tai paljastaa keskenään kilpailevien 
kokemusyhteisöjen olemassaolon. 

Vapaa Venäjä-kappaleen käytön ja merkitys- 
ten tarkastelu ohjaa pohtimaan myös koke- 
musyhteisö-käsitteen venyvyyttä. Sopiiko 
käsite kuvaamaan vain verraten pientä hen- 
kilökohtaisessa vuorovaikutuksessa tai samas- 
sa fyysisessä tilassa olevaa ihmisryhmää, jolle 
kappale toimii yhteen kuulumisen tunteen 
välineenä? Vai voiko laulun muovaama ja 
ilmentämä kokemusyhteisö koostua jopa eri 
mantereilla asuvista ihmisistä, joita yhdistää 
poliittinen identiteetti tai luokka-asema? Ko- 

kemusyhteisön rakentumisen kannalta mer- 
kityksellistä on myös se, että musiikki ei vain 
välitä tunteita vaan on itsessään affektiivista. 
Jos affektiiviset sidokset syntyvät siinä tilan- 
teessa, jossa musiikkia esitetään, onko myös 
kokemusyhteisö olemassa nimenomaan tässä 
tilanteessa tai voiko musiikin esitystilannetta 
ajatella kokemusyhteisöllisyyden tihenty- 
mäksi? Artikkelini ei tarjoa näihin kysymyk- 
siin tyhjentäviä vastauksia, mutta yksittäisen 
kappaleen käytön ja leviämisen tarkastelu 
on hyvä tapa osoittaa, miten monin tavoin 
musiikin merkitystä kokemusyhteisöjen ra- 
kentumisessa ja koko ajatusta kokemusyhtei- 
söistä voi lähestyä. Vapaan Venäjän leviämisen, 
käyttöyhteyksien ja merkitysten analysointi 
edellyttää ylirajaista ja transnationaalia tutki- 
musotetta. Transnationaali historia tarkastelee 
laajasti ottaen yhteyksiä, keskinäisriippuvuuk- 
sia, vaihtoa ja kiertoa valtioiden ja yhteiskun- 
tien välillä. Samalla se koettelee kansallisia 
tulkintakehyksiä ja kohdistaa niiden sijaan 
katseen kansalliset rajat ylittäviin käytäntöi- 
hin ja prosesseihin, joissa ovat osallisina yk- 
silöt, yritykset ja muut ei valtiolliset toimijat. 
(Van Dongen, Roulin & Scott-Smith 2014, 8; 
Vertovec 2009, 3.) Pierre-Yves Saunier (2006) 
on kuvannut transnationaalisuuden voimiksi 
ja liikkeiksi, jotka leikkaavat yli kansallisten 
rajojen ja murtavat käsityksiä asioiden tai il- 
miöiden tilallisesta, sosiaalisesta ja kulttuuri- 
sesta erillisyydestä tai itsenäisyydestä. Samoja 
voimia ja liikkeitä voi kuvata myös ylirajai- 
suuden käsitteellä, jonka merkitysala on kui- 
tenkin transnationaalisuutta laveampi, koska 
käsite voi viitata rajojen ylityksiin myös aivan 
muilla kuin kansallisten rajojen tasolla. 

Tässä artikkelissa ylirajainen näkökulma 
tarkoittaa huomion kohdistamista Vapaan 
Venäjän sävelmän ja sanoitusten rajat ylittä- 
vään liikkeeseen ihmisten ja äänilevyjen mu- 
kana. Tämän liikkeen myötä myös kappaleen 
poliittisista merkityksistä tuli jossain määrin 
transnationaalisia, olkoonkin että merkityk- 
set eivät siirtyneet identtisinä paikallisesta 
kontekstista toiseen. Keskeisiä tekijöitä kap- 
paleen leviämisessä ja sen merkitysten muo- 
toutumisessa olivat siirtolaisuus Suomesta 
Neuvosto-Venäjälle ja Pohjois-Amerikkaan 
sekä ylipäänsä ylirajaiset suhteet eri maihin 
asettuneiden suomalaisten välillä. Neuvosto- 
liittoon 1930-luvun alussa muuttaneiden suo- 
malaissiirtolaisten ylirajaisia suhteita ja kuu- 
lumisen kokemuksia ovat äskettäin tutkineet 
muun muassa Samira Saramo (2022) ja Ira 
Jänis-Isokangas (2022). Saramo käyttää läh- 
teenään Neuvosto-Karjalaan muuttaneiden 
amerikansuomalaisten kirjeitä ja muistelmia, 
Jänis-Isokangas puolestaan suojärveläisten 
siirtolaisten lähettämiä kirjeitä Neuvostoliitos- 
ta kotiseudulleen. Kummassakin tutkimukses- 
sa nousee esiin siirtolaisten muuttuva suhde 
Suomeen ja Neuvostoliittoon, mitä sivuan 
myös tässä artikkelissa tarkastellessani Vapaan 
Venäjän saamia merkityksiä suomalaisten ja 
amerikansuomalaisten kommunistien piirissä. 


Vallankumousmarssin ylirajainen 
syntyhistoria 


Venäjän vuoden 1917 vallankumous oli mo- 
nestakin syystä käänteentekevä kokemus suo- 
malaisille. Kumous johti keisarivallan kaatu- 


miseen ja bolsevikkien valtaannousuun, jotka 
mahdollistivat Suomen irtautumisen Venäjäs- 
tä mutta vaikuttivat myös keskeisesti vuoden 
1918 sisällissodan syttymiseen ja sen jälkeen 
Suomen ja Venäjän suhteeseen. Kaikkia näitä 
kehityskulkuja käsiteltiin myös suomalaisessa 
populaarikulttuurissa, kuten monissa heti ku- 
mouksen jälkeen levinneissä arkkiveisuissa, 
kupleteissa ja taistelulauluissa (ks. Seppälä 
2016; Suodenjoki 2020). Yhdeksi tunnetuim- 
mista Venäjän vallankumousta käsitelleistä 
kappaleista kehittyi marssi nimeltä Vapaa 
Venäjä, joka levitessään yli rajojen muuttui 
ajan poliittisten jännitteiden ukkosenjohdat- 
timeksi. 

Vapaan Venäjän herättämien jännitteiden 
yhtenä syynä oli marssin sävelmä, joka oli na- 
pattu venäläisestä sotilasmarssista Slaavittaren 
jäähyväiset (Proštšanie slavjanki). Slaavittaren 
jäähyväisten säveltäjänä pidetään kapellimes- 
tari Vasili Agapkinia, joka julkaisi kappaleen 
Tambovissa vuonna 1912. Slaavittaren jäähy- 
väisistä tuli suosittu sotilasorkesterien instru- 
mentaalikappale jo ensimmäisen Balkanin so- 
dan aikana, ja ensimmäisen maailmansodan 
aikana se levisi myös Venäjän keisarikunnan 
rajojen ulkopuolelle. (Tšertok 2012.) Kansape- 
rinteen kerääjän Väinö Tapanilan (1898-1981) 
muistelukuvauksen mukaan marssisävelmän 
tunsivat jo 1920-luvun alussa hyvin myös hel- 
sinkiläiset säveltäjät ja musiikin harrastajat.? 

Slaavittaren jäähyväisten sävelmään tehtiin 
useita sanoituksia eri alueilla ja eri alakulttuu- 
rien piirissä. Venäjän sisällissodan aikana 
(1918—1922) kappaletta esittivät sekä valkoisen 
armeijan vapaaehtoiset että puna-armeijan 
joukot, joihin säveltäjä Agapkin vallanku- 

mouksen jälkeen liittyi (Artamonova 2017; 
Tšertok 2012). Kenties juuri sotilaiden soitta- 
mana marssi kantautui suomalaiskorviin, ja 
joku keksi laatia sen sävelmään vallanku- 
mousta käsittelevät suomenkieliset sanat. Mu- 
siikkitieteilijä Pekka Gronowin (1979, 57) mu- 
kaan suomenkielinen sanoitus sai luultavasti 
alkunsa Suomen sisällissodan mainingeissa 
Neuvosto-Venäjälle lähteneiden suomalaisten 
punapakolaisten piirissä ja levisi sittemmin 
Venäjältä Suomeen kommunistisen puolueen 
verkostojen välityksellä. Tätä teoriaa tukee 
Väinö Tapanilan muistelukuvaus.3 Musiikin- 
tutkija Ilpo Saunio (1974, 271) on puolestaan 
arvellut, että Vapaan Venäjän suomalaiset sanat 
ovat käännös "sittemmin unohtuneesta bolše- 
vikkimarssista”. Arvio pohjautuu vuonna 
1928 painettuun Punaiseen laulukirjaan, jossa 
marssi julkaistiin venäläisperäisten laulujen 
yhteydessä otsikolla Venäjän vallankumouk- 
sen lauluja. 

Olipa sanojen syntyhistoria millainen ta- 
hansa, marssi levisi suomenkielisellä nimel- 
lään ilmeisen nopeasti jopa Pohjois-Amerikan 
suomalaisyhteisöihin. Sieltä vaikuttaa alka- 
neen myös marssin nousu mediahuomion 
kohteeksi. Ensimmäiset löytämäni maininnat 
marssista ovat Yhdysvaltain länsirannikolla 
Astoriassa ilmestyneistä Toveritar- ja Toveri 
-lehdistä vuodelta 1922. Työläisnaisille suun- 
nattu 70veritar (21.3.1922) uutisoi Brainerdissa 
Minnesotassa naistenpäivänä järjestetystä 
naisten agitaatioiltamasta, jonka ohjelmaan 
kuului Vapaa Venäjä sosialistiosaston orkes- 
terin soittamana. 7dverilehti (17.8.1922) puo- 
lestaan mainitsi kappaleen jutussaan, joka kä- 
sitteli amerikansuomalaisen siirtolaisryhmän 


22 


lähtöä kohti Neuvosto-Venäjää. Jutun mukaan 
ryhmä aloitti matkansa junalla Seattlesta ja 
kajautti asemalla vaunusta Vapaan Venäjän 
mahtavat sävelet. Kappale toimi siirtolaisille 
yhteishengen nostattajana heidän suunnates- 
saan kohti itärannikkoa ja sieltä laivalla Eu- 
rooppaan. Ryhmän päämääränä oli Donin 
alue Etelä-Venäjällä, minne he lähtivät pe- 
rustamaan Kylväjä-nimistä maanviljelykom- 
muunia (Vanhala 2021, 30). Jo tässä vaiheessa 
Vapaa Venäjä toimi siis rakennusaineena koke- 
musyhteisölle, jota sitoi yhteen toive parem- 
masta elämästä uudessa neuvostovaltiossa. 

Amerikansuomalaisten lehtien perusteel- 
la Vapaan Venäjän soittaminen ja laulaminen 
suomalaistyöläisten tapahtumissa yleistyi no- 
peasti ympäri Yhdysvaltoja (esim. Eteenpäin 
30.8.1922, 9.11.1922, 23.11.1922). Toverittaren 
(29.5.1923, 28.4.1925) julkaisemat paikalliskir- 
jeet osoittavat marssin levinneen pian myös 
kanadansuomalaisten yhteisöihin, jotka kas- 
voivat nopeasti juuri 1920-luvulla Yhdysval- 
tojen siirtolaislakien tiukennuttua ja joihin 
hakeutui paljon punaisia suomalaisia (ks. 
Beaulieu, Ratz & Harpelle 2017, 3). Kappa- 
leen käyttöä Kanadassa ei kuitenkaan pysty 
lähdeaineistoni avulla hahmottamaan yhtä 
tarkasti kuin Yhdysvaltojen osalta. 

Vapaa Venäjä asettui alusta saakka nimen- 
omaan työväenlaulujen kehykseen, sillä sa- 
moissa yhteyksissä esitettiin muun muassa 
Kansainvälistä, Barrikaadimarssia ja Varsavjan- 
kaa (Toveritar 15.5.1923, 29.5.1923, 27.11.1923, 
25.11.1924). Kaikki nämä kolme marssia lukeu- 
tuivat työväenliikkeen keskeiseen ohjelmis- 
toon myös Suomessa, ja niistä kaksi viimeistä 
perustuivat Vapaan Venäjän tapaan venäläi- 

seen sävelmään (Saunio 1974, 246—247, 252, 
268-269). Vapaaseen Venäjään liitettyjen mer- 
kitysten kannalta huomionarvoista on myös 
se, että sen käytöstä raportoivat ensimmäi- 
sinä nimenomaan kommunistisen liikkeen 
äänenkannattajat (Kostiainen 1978, 107, 169). 
Amerikansuomalaisten kommunistien rivei- 
hin liittyi juuri näihin aikoihin monia punai- 
sia pakolaisia, jotka olivat siirtyneet Suomen 
sisällissodan jälkeen Atlantin yli joko suo- 
raan Suomesta tai Neuvosto-Venäjän kautta 
(ks. Kostiainen 1978, 54-58). Punapakolaisil- 
le Vapaan Venäjän sanat kantoivat erityisiä 
merkityksiä, eikä ole mahdotonta, että kap- 
pale jopa kulkeutui heidän mukanaan Poh- 
jois-A merikkaan, kuten eräät muut työväen- 
laulut (ks. Saunio 1974, 252; Rantanen 2017). 

Ensimmäisenä Suomessa ilmestynee- 
nä lehtenä Vapaan Venäjän käyttöön Poh- 
jois-Amerikassa kiinnitti huomiota Työväen 
Urheilulehti (10.7.1924). Lehti kertoi työväen 
urheiluseuran New Yorkin Vesan vuosi- 
juhlasta Harlemissa ja mainitsi, että juhlan 
alussa seuran voimistelijat olivat järjestäy- 
tyneet yhteismarssiin orkesterin soittaes- 
sa Vapaata Venäjää. Maininnan perusteella 
marssi oli ollut juhlaväelle ennestään tuttu, 
ja mahdollisesti kirjoittaja oletti myös Työ- 
väen Urheilulehden suomalaisten lukijoiden 
tuntevan kappaleen. Digitoiduista lehdistä 
tekemieni sanahakujen perusteella kappale 
ei kuitenkaan tätä ennen ollut ylittänyt uu- 
tiskynnystä Suomessa, toisin kuin Pohjois- 
Amerikassa. Vapaan Venäjän valtaisa suosio 
amerikansuomalaisen työväestön tapahtu- 
missa herätti monikansallisen äänilevyteol- 
lisuuden kiinnostuksen. Kappaleen poimi 


katalogiinsa brittiliiis-amerikkalainen levy- 
yhtiö Columbia, joka oli jo edeltävällä vuosi- 
kymmenellä alkanut julkaista siirtolaisille 
suunnattuja äänilevyjä; pelkästään ameri- 
kansuomalaisia varten yhtiö levytti useita 
satoja nimikkeitä ennen vuotta 1930 (Tikka 
2022, 55; Gronow 1982, 3). Vapaan Venäjän 
lauloi levylle amerikansuomalainen tenori 
Otto Pyykkönen (1890-1972) New Yorkissa 
marraskuussa 1924. Hän käytti levytykses- 
sään sanoja, jotka oli tehnyt amerikansuo- 
malainen työväenkirjailija Emil Rautiainen. 
Näillä sanoilla kappaletta oli alettu laulaa 
jo pari vuotta aiemmin, jolloin sanat oli jul- 
kaistu Työmiehen Joulu -lehdessä (Eteenpäin 
23.11.1922). Samat sanat painettiin Amerikan 
Suomalaisten Sosialistien Kustannusliik- 
keiden kustantamaan Työväen laulukirjaan 
vuonna 1925.4 

Levytys ja laulukirja vauhdittivat entises- 
tään marssin leviämistä amerikansuomalai- 
sissa yhteisöissä. Rautiaisen marssiin tekemä 
sanoitus oli ideologisesti varsin säyseä, sillä 
bolsevikeista, punaisista tai kommunismista 
ei puhuttu siinä lainkaan. Lisäksi Pyykkösen 
levyttämästä versiosta puuttui Rautiaisen 
sanoituksen luokkatietoisin säkeistö, jossa 
viitattiin sorron ja valheiden murtamiseen 
raatajien joukkovoimalla. Tämä saattoi joh- 
tua kaupallisista intresseistä, sillä levy-yhtiö 
halusi myydä levyä myös muille kuin kom- 
munistisiksi tunnustautuneille siirtolaisille. 
(Suodenjoki 2022, 30.) On kuitenkin epä- 
selvää, käytettiinkö Rautiaisen sanoitusta 
yleisesti amerikansuomalaisissa työväen- 
järjestöissä vai laulettiinko marssia niissä 
useammin eri sanoilla. 

Vapaa Venäjä ei ollut Columbian levykata- 
logissa yhtä suosittu kappale kuin esimerkiksi 
Hiski Salomaan siirtolaisaiheinen Tiskarin 
polkka, mutta menekki oli ilmeisen hyvä. Täs- 
tä kertoo amerikansuomalaisen musiikkivai- 
kuttajan Yrjö Sjöblomin (1928) tekemä juttu, 
jossa hän haastatteli erästä Columbia-yhtiön 
johtajaa. Jutussaan Sjöblom arvosteli avoimes- 
ti amerikansuomalaisen gramofonimusiikin 
taiteellista laatua, mutta levy-yhtiön johtaja 
korosti levytysratkaisujen perustuvan koh- 
deyleisön mieltymyksiin. Siksi suosituimpia 
olivat hassunkuriset laulut ja seuraavaksi suo- 
situimpia ”vallankumoukselliset levyt”, jois- 
ta johtaja mainitsi esimerkkinä juuri Vapaan 
Venäjän. 

Vapaa Venäjä -äänilevyjen menestyksestä 
kertovat myös Columbian marssista teke- 
mät uudet levytykset. John Lagerin ja Arvid 
Franzenin harmonikkaduo levytti Vapaan 
Venäjän instrumentaaliversiona vuonna 1925, 
ja kolme vuotta myöhemmin kappaleen ver- 
sioi Brooklynin Suomalaisen Sosialisti Clubin 
orkesteri. Vuonna 1929 marssi ilmestyi vielä 
tanskalaisorkesterin levyttämänä, ja seuraa- 
vana vuonna siitä julkaistiin amerikkalaisel- 
la Victor-levymerkillä Jukka Ahdin laulama 
versio. (Strömmer 2012, 18, 25, 356.) Ameri- 
kansuomalainen Ahti käytti levytyksessään 
Pyykkösen versiota luokkatietoisempia sa- 
noja, joilla marssia oli laulettu jo tätä ennen 
suomalaisissa työväenjärjestöissä ja jotka tun- 
nettiin ilmeisesti Pohjois-Amerikassakin (ks. 
Eteenpäin 11.6.1927). Tämä versio tunnetaan 
erityisesti säkeestään: ”Meitä keisarit ei enää 
hoivaa, eikä veriset julmuritkaan”. 

Jakolinjojen heijastaja valtameren 
molemmin puolin 


Amerikansuomalaisten yhteisöt olivat poliitti- 
sesti erittäin jakautuneita 1920-luvulla, mihin 
osaltaan vaikuttivat Suomen sisällissodan pe- 
rintö ja suhtautuminen Venäjän vallankumouk- 
seen. Osa siirtolaisista oli vasemmistolaisia, 
osa kansallismielisiä oikeistolaisia, mutta ai- 
van kuten Suomessakin, myös työväenliik- 
keen sisällä oli jakolinjoja. Pohjois-Ameri- 
kassa vierailleet suomalaisartistit joutuivatkin 
olemaan tarkkana esiintyessään työväen- 
taloilla, jotta heidän ohjelmistonsa sopi kulloi- 
senkin isäntäväen ideologisiin mieltymyksiin. 
(Salmi, Similä & Similä 2022, 289-290.) 
Vapaata Venäjää esitettiin amerikansuoma- 
laisten työläisten tilaisuuksissa yhteislauluna 
tai orkesterin tai yksittäisten esiintyjien soitta- 
mana. Lisäksi kappaletta käytettiin osana näy- 
telmäkappaleita, kuvaelmia ja tanssiesityksiä 
(Eteenpäin 30.8.1924, 14.3.1925; Länsi-Savo 
27.12.1928). Käyttö ei rajautunut vain kom- 
munistisiin järjestöihin, vaan marssia saattoi 
ilmeisesti kuulla myös Industrial Workers of 
the World -liikkeen eli IWW:n suomalais- 
osastojen haaleilla eli seurantaloilla. Yhdys- 
valloissa perustettu syndikalistinen IWW ajoi 
yhteiskunnallisia muutoksia ammattiliittojen 
suoran toiminnan avulla, mikä teki liikkees- 
tä kommunistien kilpailijan. Lisäksi IWW:n 
kannattajat eli "tuplajuulaiset" suhtautuivat 
bolsevikkeihin ja Neuvostoliittoon paljon 
kommunisteja ristiriitaisemmin. Kommunis- 
tisen pilalehden pakinoitsija väittikin, että 
jotkut "tuplajuulaiset" vastustivat Vapaan Ve- 
näjän esittämistä tilaisuuksissaan, koska he 

halusivat sensuroida tietoja Venäjän vapautu- 
misesta (Punikki 15.11.1927). Väitteessä saattoi 
olla perää, sillä IWW:n suomalaisten vuonna 
1925 painattama laulukirja Palkkaorjain lauluja 
ei sisältänyt lainkaan Vapaata Venäjää mutta 
sen sijaan kaksi samaan säveleen tehtyä lau- 
lua Orjain marssi ja Leimukoon taiston liekki (ks. 
Rantanen 2017). Kummassakaan laulussa ei 
ollut lainkaan viittauksia Venäjään. 

Vapaan Venäjän käytön yhteys amerikansuo- 
malaisten ideologisiin jakolinjoihin nousee 
kiinnostavasti esiin savolaisen kuplettilaulaja 
Tatu Pekkarisen (1892-1951) matkakertomuk- 
sessa.5 Pekkarinen matkusti säestäjänsä Matti 
Jurvan kanssa Yhdysvaltoihin syksyllä 1927 
ja kiersi siellä esiintymässä yli puolen vuo- 
den ajan (Eteenpäin 14.9.1927; Suomen Sosiali- 
demokraatti 8.10.1927; Lahti 14.6.1928.) Kesällä 
1929 hän julkaisi Suomessa matkastaan kirjan, 
jossa hän käsitteli runsaasti paitsi amerikan- 
suomalaisten kulttuurielämää myös poliittisia 
kysymyksiä. Pekkarista hämmensi Yhdysval- 
loissa erityisesti kommunistien kiihkeä agi- 
taatio toisin ajattelevia työläisiä kuten ”tupla- 
juulaisia” vastaan. Hän kuvasi kommunistien 
suhtautuvan aatteeseensa fanaattisesti ja pitä- 
vän sirppiä ja vasaraa jumalanaan. (Pekkari- 
nen 1929, 138—141, 156.) 

Pekkarinen kiinnitti kirjansa useassa koh- 
dassa huomiota Vapaan Venäjän suosioon ame- 
rikansuomalaisten työläisten tapahtumissa. 
Esimerkiksi kommunistien Työn Temppelillä 
New Yorkissa hän kuuli kuoron harjoittelevan 
kappaletta ”Ei keisarit meit enää peljätä” -sa- 
noitusversiona, jota käytettiin ilmeisesti muis- 
sakin kommunistien tilaisuuksissa. Pekkarisen 
mukaan erityisesti marssin loppusäe ”Oi kallis, 


kallis Venäjä” laulettiin ”todellisella sydämen 
lämmöllä”, joka ”sai kuulijan vakuutetuksi 
laulajien pohjattomasta isänmaan kaihosta”. 
Tällä hän viittasi amerikansuomalaisten kom- 
munistien Neuvosto-Venäjään kohdistuvaan 
ihailuun, jota hän kummeksui. (Pekkarinen 
1929, 71-73.) Toisessa yhteydessä Pekkarinen 
kertookin väitelleensä amerikansuomalaisten 
kanssa siitä, kuinka ihanteellisia Neuvostolii- 
ton olot oikeastaan olivat, sillä hän oli omak- 
sunut sisällissodan jälkeisessä Suomessa aivan 
erilaisen suhteen itänaapuriin (mt., 143). 

Pekkarinen kirjoitti kuulleensa Vapaan Ve- 
näjän myös keskilännessä erään pienemmän 
kaupungin haalilla, jonne paikallinen kom- 
munistinen yhdistys oli tilannut hänet iltama- 
esiintyjäksi. Tilaisuuden alkusoittona harmo- 
nikkaorkesteri ”rämäytti” Vapaan Venäjän, 
joka Pekkarisen mukaan ”tenhosi yleisön kuin 
korkeimman potenssin autuus”: 


Kaikki kuuntelivat marssia liikuttavalla hartaudella. 

Jotkut älysivät nousta seisomaankin. Muuan äiti tu- 
kisti pikkupoikaansa, joka jalkojensa heiluttamisella 
häiritsi juhlamieltä. Heleitä naisääniä yhtyi soiton 
mukana loppukertoon: "Oj kallis, kallis Venäjä!” 


Miesten graniittikasvoista uhosi joulua. 


Kappale hunnien kansaa kuuli siinä marssissa uu- 
den Attilan sotatorvien soiton. Tosin oli nykyaika 
parodisoinut sen sentimentaaliseksi makeavelliksi, 
mutta se tehosi kumminkin. Tähän joukkoon. 


Tämän isänmaallisen numeron jälkeen puhkesi 
salissa kättentaputusten pauhu, jollaista harvoin 
kuulee missään. Yleisö paukutteli kämmenensä ki- 
peiksi ja itsensä kuitiksi. Soittajat eivät kuitenkaan 
uudistaneet menestysnumeroaan. Sitä ei kannatta- 
nut arkipäiväistyttää. (Pekkarinen 1929, 177-178.) 

Lainaus paljastaa laulajan suhtautuneen ivalli- 
sesti Vapaan Venäjän kommunisteissa herättä- 
miin tunteisiin, mutta marssin tenhoavuutta 
hänkään ei kiistänyt, päinvastoin. Itse asiassa 
kuplettilaulajan kuvaus havainnollistaa, miten 
yksittäinen laulu esiintyjien soittamana ja yh- 
dessä laulettuna saattoi muovata ja ylläpitää 
kokemusyhteisöä. Jos poliittisesti samanhen- 
kiset osanottajat muodostivat jo ennestään ko- 
kemusyhteisön, tämä kokemusyhteisöllisyys 
tavallaan tihentyi Vapaan Venäjän esitystilan- 
teessa hetkellisesti musiikin affektiivisuuden 
myötävaikutuksella. Pekkarisen mukaan 
iltaman tunnelma oli kuitenkin latistunut 
hänen oman esiintymisensä alettua. Yleisön 
innostus oli palautunut vasta, kun Vapaa 
Venäjä kuultiin vielä uudelleen tilaisuuden lo- 
pussa: ”Marssi langetti ikävystyneen yleisön 
uudelleen loveen, hurmiolliseen haltiotilaan? 
(Pekkarinen 1929, 184). 

Pekkarisen kiertueen aikaan kommunistien 
vastakkainasettelu muiden poliittisten ryh- 
mien kanssa oli Suomessa aivan yhtä näkyvää 
kuin Pohjois-Amerikassa, ja Vapaan Venäjän 
marssista tuli myös Suomessa osa tätä vastak- 
kainasettelua. Pekkarinenkin oli mahdollisesti 
jo tutustunut marssiin ennen Pohjois-Amerik- 
kaan lähtöään ja havainnut sen tenhovoiman 
kotimaisten kommunistien piirissä. Marssia 
ympäröivä ideologinen keskustelu saavutti 
Suomessa kuitenkin aivan uudet kierrokset 
pian sen jälkeen, kun Pekkarinen oli palannut 
matkaltaan ja alkanut työstää kirjaansa. Tämä 
keskustelu varmasti myös vaikutti siihen, mi- 
ten Pekkarinen jäsensi Amerikan-matkallaan 
tekemiään havaintoja Vapaan Venäjän käytöstä 
ja merkityksistä. Kun Pekkarisen matkakirja 

julkaistiin kesällä 1929, se osallistui itsekin 
marssia koskevaan ideologiseen keskuste- 
luun välittämällä suomalaisyleisölle yhden 
tulkinnan amerikansuomalaisten yhteisöjen 
poliittisesta ilmapiiristä ja marssin roolista 
sen muovaajana (ks. esim. Savon Sanomat 
22.8.1929). Kirja viestitti suomalaislukijoille, 
että myös Pohjois-Amerikassa Vapaa Venäjä 
oli nimenomaan kommunistien kappale. 


Marssi kommunistien kokemusyhteisön 
muovaajana Suomessa 


Vapaa Venäjä saattoi kaikua työväestön tilai- 
suuksissa Suomen maaperällä jo vuosia en- 
nen kuin se nousi julkiseen keskusteluun. En- 
simmäinen löytämäni lehtimaininta kappa- 
leen käytöstä Suomessa on kuitenkin vasta 
keväältä 1926, jolloin Hyvinkään Sanomat 
(16.3.1926) kertoi Hyvinkään työväen mies- 
kuoron esittäneen marssin ja saaneen yleisöltä 
hyvän vastaanoton. Pian marssin raportoitiin 
kajahtelevan jo monilla muillakin paikkakun- 
nilla työväen soittokuntien ja laulukuorojen 
ohjelmistoissa. Työväenlehti Pohjan Voima 
(6.6.1926) kuvasi marssin sanoja ja säveliä 
Marseljeesiakin uljaammiksi ja kertoi niiden sy- 
tyttäneen yleisön kaikkialla, missä marssia oli 
esitetty. Useissa tilaisuuksissa kuoron piti lau- 
laa Vapaa Venäjätoiseen kertaan haltioituneen 
yleisön vaatimuksesta (Työn Ääni 7.7.1926; Tjö- 
väenjärjestöjen Tiedonantaja 2.11.1926). 

Marssin suosio havahdutti nopeasti myös 
valkoisen väestönosan, joka kantoi huolta 
vapaussodan perinnön turmeltumisesta ja 
bolševismin leviämisestä. Porvarilliset kom- 

mentaattorit tarttuivat hanakasti marssin ole- 
tettuun venäläisyyteen, ja esimerkiksi maalais- 
liittolaisen Z/kan (6.8.1926) kolumnisti piti sen 
esittämistä ”ryssäläisyyden palvomisena”. Nä- 
kemyksestä heijastui venäläisvihamielisyyden 
saama vahva jalansija sisällissodan jälkeisessä 
Suomessa (ks. esim. Karemaa 1998). 

Oikeisto- ja keskustalehdistön ohella Va- 
paan Venäjän esittäminen työväentapahtumis- 
sa alkoi pian ärsyttää myös sosiaalidemokraat- 
tista lehdistöä, joka asetti marssin esittämisen 
vastakkain Neuvostoliitosta kantautuvien 
huolestuttavien uutisten kanssa. Sosiaalide- 
mokraattiset kommentaattorit paheksuivat, 
että osa suomalaistyöläisistä antoi laulua esit- 
tämällä tukensa itänaapurin vapaudelle” ja 
sulki silmänsä siellä tapahtuvalta toisinajatte- 
lun väkivaltaiselta tukahduttamiselta. Sosiaali- 
demokraattien ärtymyksessä oli kuitenkin 
kyse myös sisäpolitiikasta, sillä heitä huoles- 
tuttivat kommunistien pyrkimykset vahvistaa 
asemaansa suomalaisissa työväenjärjestöissä. 
Tässä vahvistamisessa Vapaan Venäjän tenhoa- 
vat sävelet vaikuttivat pelottavan tehokkaalta 
aseelta. (Suodenjoki 2022, 32.) 

Yksi Vapaan Venäjän kiivaista kriitikoista 
oli Suomen Sosialidemokraatin pakinoitsija 
Sasu Punanen eli Yrjö Räisänen. Hän nosti 
kirjoittelussaan esiin myös marssin yhteyden 
amerikansuomalaisuuteen, kun hän kommen- 
toi Brooklynin Suomalaisen Sosialisti Clubin 
salonkiorkesterin vierailua Helsingissä kesäl- 
lä 1927. Punanen paheksui sitä, että orkesteri 
oli valinnut ohjelmistonsa lopetusnumeroksi 
Vapaan Venäjän (kuva 1), ja kehotti konserttien 
järjestäjiä tekemään kappaleen esittämisestä 
lopun. Paremmaksi vaihtoehdoksi hän tarjosi 


Oskar Merikannon perinteistä Työväen marssia, 
joka on "sytyttiiva ja sopivampi suomalaisella 
pohjalla” (Suomen Sosialidemokraatti 18.6.1927, 
9). Kannanotosta kuulsivat pakinoitsijan kan- 
sallismielinen eetos ja sosiaalidemokraattien 
yhä kielteisemmäksi muuttuva suhtautuminen 
Neuvostoliittoon (ks. Kannisto 2016, 603-607). 

Sasu Punasen moitteet amerikansuomalais- 
ta orkesteria kohtaan kantautuivat myös 
Atlantin taakse, sillä amerikansuomalaiset leh- 
det seurasivat Suomen lehdistön kirjoittelua. 
Worcesterissa ilmestyneen kommunistisen 
Eteenpäin-lehden (9.7.1927) pakinoitsija reagoi 
Sasu Punasen kirjoitukseen nimeämällä hänet 
”ohranakätyriksi? ja irvailemalla kansallismie- 
listen suomalaisten Vapaa Venäjä -vihalle. 
Samalla pakinoitsija rinnasti Sasu Punasen 
näkemykset porvarillisen New Yorkin Uutisten 
muutama viikko aikaisemmin julkaisemaan 
juttuun, jossa käsiteltiin mitä ilmeisimmin 
saman Brooklynin Suomalaisen Sosialisti 
Clubin salonkiorkesterin lähtöä New Yorkista 
Suomeen. Jutussa oli paheksuttu orkesteria 
siitä, että se oli laivan lähtiessä satamasta 
soittanut Vapaan Venäjän. Kommunistilehden 
pakinoitsija sen sijaan kiitteli kappalevalintaa 
ja huomautti, että Vapaan Venäjän esittämisen 
pitäisi sopia ”aivan hyvin vaikka kuinka kan- 
sallismieliselle suomalaiselle”, olihan Suomi 
itsenäisyydestään kiitollisuudenvelassa Venä- 
jän bolševikeille (Eteenpäin 9.7.1927). Pakinas- 
sa kommunistien vastapuoleksi hahmottuivat 
nimenomaan kansallismieliset, joihin myös 
sosiaalidemokraatit lukeutuivat, ja suhde 
Neuvostoliittoon näyttäytyi keskeisenä näitä 
ryhmiä erottavana tekijänä. 

AMERIKKALAINEN 


BROOKLYNIN S. S. CLUBIN 


SALONKIORKESTERI 
(Johtaja Oskar Tofferi) 
Avustava taiteilija ERNEST PAANANEN Clevelandin Synfonlaorkesterista 


KONSERTTI 


Hetsingin Työväentalon Juhlasalissa lauantaina 18 p:nä kello 8 illalla. 


OHJELMA: 
ETT TI SIIIITTITTÄÖ On the Mal. March 
sam YH Midnight Dream”, Ouvertyre 
(B. S. S. cubis K ikesteri 
Menuetto vanhaan malliin 
„Voi äiti parka ja raukka" 
Unkaril. kansan säveliä 
Ernest Paananen) 


Hoydu-Burmeister .. 
Hurstinen, sov. 
Hauser 


Schubert ... +. Laulelma 

Penn ...... » Suurise and Yoy 

Feldman ........................ Ei kyytimies kiirettä oo 
(Laulajatar Aino Ferin-Saari) 

Raff ..... ee Cavantina 


Wieniawsk »Mazurka" 


Kuula-Furuh 


Kostokowsky Vapaa Venäjä 


(B. S. S. Clubin orkesteri) 
Liput ainoastaan Smk. 5: —. 

Järjestää: Suom, Työv. Musiikkiliton Usdenmaan Piirijärjestö. 
Ilmoitus Brooklynin Suomalaisen Sosialisti Clubin 
salonkiorkesterin konsertista Helsingin työväentalol- 
la. Suomen Sosialidemokraatti 18. 6.1927. 


Siinä missä Sasu Punanen kaipasi Vapaan 
Venäjän korvaajaksi ”suomalaista” Työväen 
marssia, eräät muut sosiaalidemokraattiset 
kommentaattorit jäsensivät Vapaan Venäjän 
merkityksiä vertaamalla sitä Kansainväliseen. 
”Topra Heikki” huomautti kolumnissaan 
Suomen Sosialidemokraatissa (29.1.1929), että 
Kansainvälisen esittäminen oli työväenluokan 
perinteinen tapa ilmaista yhteenkuuluvuut- 
taan, ja sitä oli laulettu Suomen sisällissodan 
jälkeen jopa vankileireillä. Nyt kommunistien 
järjestämässä sisällissodan muistojuhlassa oh- 
jelmisto oli kuitenkin ”venäläistynyt”, sillä 
Kansainvälistä kuunneltiin penkille valahta- 
neina kuin menneisyyden säveliä, kun taas 
Vapaan Venäjän ja Budjonnyin ratsuväkimarssin 

aikana yleisö nousi ylös kunnioittamaan neu- 
vostotähteä. Samanlaisen näkemyksen kom- 
munistien laulujen venäläistymisestä esitti 
kolumnisti ”Jäärä” Kansan Lehdessä (7.3.1930). 
Hänen mukaansa suomalaiset kommunistit 
olivat alkaneet hyljeksiä niin Työväen marssia 
kuin Kansainvälistäkin, ja niiden sijasta tapah- 
tumissa kaikuivat Vapaa Venäjä, Punalippu 
ja Varsovalainen (Varsavjanka). Kolumnistit 
siis mielsivät Vapaan Venäjän yksiselitteisesti 
neuvostovenäläiseksi marssiksi, kun taas Kan- 
sainvälinen edusti heille työväenluokan kan- 
sainvälisyyttä, olkoonkin että se oli vuodesta 
1922 alkaen ollut myös Neuvostoliiton kansal- 
lishymni. 

Suomen sosiaalidemokraattisten lehtien 
kannanotot osoittivat, että aivan kuten Poh- 
jois-Amerikassa, myös Suomessa Vapaa Venä- 
jä oli kehittynyt nimenomaan kommunistien 
tunnuslauluksi. Marssi oli väline osoittaa yh- 
teenkuuluvuutta itärajan taakse lähteneiden 
aatetovereiden kanssa ja ilmaista tukea Neu- 
vostoliitolle, jota ainakin osa kommunisteista 
piti työväenluokan uutena isänmaana. Toisin 
kuin Kansainvälisen laulaminen, Vapaan Venä- 
jän käyttö mahdollisti kommunisteille myös 
erottautumisen sosiaalidemokraateista. Tämä 
oli tärkeää kamppailtaessa kannatuksesta työ- 
väenjärjestöjen sisällä. 

Lehtitietojen perusteella (Pohjan Voima 
6.6.1926; Eteenpäin 25.1.1928) Vapaata Venäjää 
laulettiin suomalaisissa työväenjärjestöissä sa- 
noilla, joilla Jukka Ahti levytti marssin vuon- 
na 1930. Samoja sanoja käytettiin vuonna 1928 
julkaistussa Punaisessa laulukirjassa, joka levisi 
erityisesti vasemmistolaisen työväenliikkeen 
piirissä. Sanoissa viitattiin ”julmiin tyrannei- 

hin”, ”hurmeisiin julmureihin” ja ”vankityr- 
miin sortuneisiin” tovereihin. Vasemmisto- 
laisen työväen oli helppo yhdistää nämä 
ilmaukset paitsi kaatuneeseen keisarivaltaan 
myös valkoisiin vallankäyttäjiin ja kommu- 
nisteihin kohdistuneeseen sortoon Suomes- 
sa. Sortoon liittyvää merkitysulottuvuutta 
korosti se, että kommunistit alkoivat käyttää 
kappaletta mielenosoituksissaan vapautensa 
menettäneiden aatetoveriensa puolesta. Esi- 
merkiksi rautatieasemilla nähtiin 1920-luvun 
lopulla useita mielenilmauksia, joissa työläi- 
set ilmaisivat tukeaan vankilaan kuljetettaville 
tai sieltä vapautuville vasemmistoaktivisteille 
laulamalla heille Vapaata Venäjää. (Suodenjoki 
2022, 33—34-) Tällaisissa tilaisuuksissa marssi 
rakensi tehokkaasti kommunistien kokemus- 
yhteisöä ja tarjosi vetoavan vastakuvan val- 
koiselle Suomelle, jonka politiikka työnsi 
kommunistista väestönosaa kansakunnan 
ulkopuolelle. 


Gramofonilevyt merkitysten muokkaajina 


Vaikka Vapaan Venäjän varhainen leviäminen 
Suomessa liittyi työväen järjestötoimintaan, 
alkoi kappale kaikua yhä useammin myös 
työväentalojen ja joukkokokousten ulkopuo- 
lella. Lehdet kertovat esimerkiksi marssia ju- 
nissa laulavista kerjäläislapsista ja muista mat- 
kustajista (1/kka 10.9.1926; Liekki 13.4.1928). 
Perinteenkerääjien haastattelema viulunsoit- 
taja puolestaan mainitsi soittaneensa kappa- 
letta usein juna- ja laivamatkoilla yleisön toi- 
veesta.S Monet harrastajamusikantit tapailivat 
kappaletta mandoliinilla, viululla tai harmo- 


nikalla, ja lehti-ilmoitukset osoittavat marssin 
nuottien levinneen musiikkikauppojen väli- 
tyksellä (Liekki 5.1.1928, 8; Suomen Kuvalehti 
2.4.1928, 53). Näiden esimerkkien valossa tart- 
tuva kappale alkoi vääjäämättä levitä myös 
muihin kuin vasemmistolaisiin käyttöyhteyk- 
siin. Paikoitellen Vapaa Venäjä saattoi soida 
jopa porvarillisten seurojen tai suojeluskun- 
tien iltamissa — tosin kappaletta ei niissä esi- 
tetty laulettuna (Hakkapeliitta 10.11.1928, 1656; 
TMT 179:2953, 14). 

Gramofonilevyinä Vapaa Venäjä tuli suoma- 
laiskuluttajien ulottuville ilmeisesti vasta vuo- 
den 1928 lopulla (Pohjolan Sanomat 2.12.1928, 
1). Seuraavan vuoden alussa käynnistynyt 
gramofonikuumeena tunnettu lyhyt ajanjak- 
so teki Vapaa Venäjä -levytyksistä kuitenkin 
nopeasti myyntimenestyksen. Gramofoni- 
kuume alkoi valtion alennettua gramofonien 
ja äänilevyjen tulleja, mikä johti levymyynnin 
räjähdysmäiseen kasvuun. Markkinoille tulvi 
yksittäisten yrittäjien maahantuomana ensi 
kertaa myös alun perin amerikansuomalaisil- 
le kuluttajille tehtyjä Columbia-yhtiön levyjä. 
Niiden joukossa oli muiden levy-yhtiöiden ka- 
talogeista puuttuvia työväen aatteellisia laulu- 
ja, kuten Vapaan Venäjän eri levytyksiä. Nämä 
kappaleet löysivät sisällissodan jakamassa val- 
tiossa nopeasti kuluttajia sodan hävinneestä 
punaisesta väestönosasta. (Tikka 2022, 54-64; 
Tikka 2021, 6-18; Tikka K Suodenjoki 2021, 
142—147.) 

Gramofonilevyt vauhdittivat Vapaan Venä- 
jän leviämistä uusiin esitysympäristöihin, ku- 
ten kahviloihin ja kodin yksityiseen tilaan. 
Vastaavalla tavalla kappaleen käyttöyhteydet 
olivat laajentuneet myös Pohjois-Amerikan 

suomalaisyhteisöissä, mikä kommunistien 
äänenkannattajan mielestä kertoi kommu- 
nismin kannatuksen vahvistumisesta (Ečeen- 
päin 28.10.1928). Kommunismin vastustajat 
Suomessa puolestaan kommentoivat, että 
marssin leviäminen gramofonien välityksellä 
uusiin ympäristöihin teki siitä erityisen vaaral- 
lisen bolševistisen kiihotuksen muodon (esim. 
Kymenlaakson Sanomat 3.8.1929). Toisaalta kap- 
paleen leviäminen arkisiin yhteyksiin saattoi 
yhtä lailla hämärtää sen ideologisuutta kuuli- 
joiden mielessä. Tätä edesauttoivat Suomeen 
tuodun Pyykkösen laulaman levyversion ideo- 
logisesti säyseät sanat, jotka helpottivat mars- 
sin siirtämistä aatteellisen musiikin kehyksestä 
populaarimusiikin kentälle. Kappaleen merki- 
tysten muuttumisesta viestii se, että Pyykkösen 
käyttämä sanoitusversio otettiin mukaan Tam- 
pereella painettuun Sesonkilauluja-kirjaseen 
(1929), jossa sen seurana ei ollut aatteellisia 
vaan romanttisia ja humoristisia lauluja. 
Aikalaisten erilaisiin tapoihin hahmottaa 
Vapaan Venäjän poliittisuutta viitataan myös 
muistitiedossa. Vuonna 1922 syntynyt ja Käki- 
salmella lapsuudessaan asunut muistelija ker- 
toi, että hänen perheeseensä oli gramofonin 
ostamisen jälkeen hankittu nippu amerikan- 
suomalaisten levyjä, näiden joukossa Vapaa 
Venäjä. ”Sattui sitten niin, että näitä levyjä oli 
kamarin pöydällä levällään. Meille tuli vierai- 
lulle eräs perhetuttava suojeluskuntaupseeri, 
hän sattui nojaamaan tuohon vapaa Venäjä 
levyyn joka meni rikki”. Muistelija arveli le- 
vyn rikkomista vahingoksi, mutta hän osoitti 
tietoisuutensa levyn aatteellisesta sisällöstä 
huomauttamalla, että heidän kotonaan ei po- 
litikoitu.? Huomionarvoista muistelussa on 

myös Vapaan Venäjän yhdistäminen nimen- 
omaan amerikansuomalaisiin levyihin. 

Vapaa Venäjä -levyjen paheksuntaan vaikut- 
ti marssin "bolševistisuuden" ohella yleinen 
huoli gramofonilevyjen vaikutuksesta ihmis- 
ten musiikkimakuun. Erityisesti amerikansuo- 
malaisia levyjä moitittiin lehdissä ala-arvoi- 
siksi ja rahvaanomaisiksi renkutuksiksi, jotka 
kaiken lisäksi sisälsivät poliittisesti haitallisia 
elementtejä (Tikka 2021, 19-20). Porvarillisten 
kriitikoiden mielestä oli huonoa rahankäyttöä 
hankkia kalliita ulkomaisia gramofoneja ja 
kaiuttaa niistä Vapaan Venäjän kaltaisia Ame- 
rikasta tuotuja ja ”ryssäläisyyttä” ihannoivia 
kappaleita (Viikko-Sanomat 3.5.1930, 1; Länsi- 
Suomi 5.8.1930, 4). Gramofonilla soitettu 
Vapaa Venäjä edusti näiden kriitikkojen silmis- 
sä siis sekä amerikkalaista kapitalistista hapa- 
tusta että itärajan takaa tunkevaa bolševismia. 


Vihattavat sävelet äärioikeiston 
kokemusyhteisön käytevoimana 


Vapaan Venäjän levyversioiden leviäminen 
Suomeen ajoittui hetkeen, jolloin kommu- 
nistit liikehtivät suomalaisessa yhteiskunnas- 
sa näkyvästi. Oikeistolehdistö kirjoittelikin 
toistuvasti Vapaata Venäjää esittävistä röyh- 
keistä kommunisteista ja liitti marssin lakkoi- 
luun ja muihin työselkkauksiin (Etelä-Savo 
15.7.1930; Rovaniemi 14.8.1930; Keski-Suomen 
Suunta 23.4.1936). Näin marssi toimi 1920- ja 
1930-lukujen vaihteen Suomessa paitsi kom- 
munistien myös oikeistolaisten kokemus- 
yhteisön rakennusaineena ja radikalisoi osaa 
oikeistosta entisestään. 

Neuvostola-paratiisin 
viettelevät ihanuudet — 

ne on meillä kommunistein 
udun levyt olleet uudet 

ii nauttimahan kyydein 
meilt on polsut toimitettu. 
Kommunismin herkut kryydem 
heille lie kai tarjoeltu. 


NIVO PIRATI TIV 


"Vapaa Venäjä” se varmaan 
aikamme on suurin kununa. 
Länsimaissa tutkittu on 
probleemaa ja tää on summa: 
orjan ruoskin, alla pakon 
tehdään sicllä orjan työtä. 
Talonpojat, vangit saavat 
raataa päivää sekä yötä. 


Aunuksessa, Karjalassa 
metsät näin myös hävitetään 
vangin, orjan kirvein. Lickö 
enää sokeata ketään, 

jok" ci näkis: Suomen suvun 
tää on vaara. Länsimaissa 
orjantyölle pantu sulku 
vankkumaton siks on laissa. 


JURMAS. 


Pilkkalaulu Matti Meikäläinen -lehdessä 23.8.1930. 


Äärioikeiston mobilisaation näkyvimpiä 
muotoja olivat lapuanliikkeen aktivistien kesäl- 
lä 1930 käynnistämät kyyditykset. Kyyditysaal- 
lon aikana siepatuksi ja itärajalle kyyditetyksi 
joutui kymmeniä kommunisteiksi tai heidän 
myötäilijöikseen syytettyjä henkilöitä. Kyydi- 
tysten ilmapiiri tempasi mukaansa myös jotkut 


Vapaan Venäjän kriitikot, kuten erään Länsi-Suo- 
men kirjoittajan, joka ehdotti ”ryssäläisaiheis- 
ten" levyjen kyyditsemistä "kuolemankorpeen" 
(Länsi-Suomi 5.8.1930). Marssi yhdistettiin 
kommunistien kyyditsemisiin myös Matti Mei- 
käläinen -pilalehden laulussa ”Orjantyö paratii- 
sissa” ja sitä kuvittaneessa piirroksessa (kuva 2). 

Sarjakuva Lapuan päiväkäsky -lehdessä 15.9.1931. Ensimmäisessä ruudussa lainatuissa laulun sanoissa käy- 
tetty ilmaus ”valkoiset julmuritkaan” eroaa levyversion ilmauksesta ”veriset julmuritkaan” ja korostaa laulun 
käyttöä nimenomaan protestina valkoista valtaa kohtaan. 


Laulun aiheena oli äänilevyinä levinneen Va- 
paan Venäjän viettelevä viesti neuvostoparatii- 
sin ihanuuksista ja rajan yli saateltujen kom- 
munistien karu kohtalo Neuvosto-Karjalassa. 
Laulun otsikon o-kirjain oli muotoiltu sattuvas- 
ti gramofonilevyn muotoon, ja piirros täydensi 
otsikon sanomaa kuvaamalla kommunistien 
itänaapurissa kohtaamia oloja. 

Pilalehden kuva ja laulu havainnollistavat 
vasemmistolaiselle väestönosalle yhä kurista- 
vammaksi käynyttä poliittista ilmastoa Suo- 
messa. Äärioikeiston kasvava paine sai lain- 
säätäjät kieltämään kommunistien julkisen 
toiminnan syksyllä 1930 vahvistetuilla niin 
sanotuilla kommunistilaeilla. Lakien tarjoa- 
man selkänojan turvin viranomaiset, suojelus- 
kunnat ja äärioikeistolaiset aktivistit ryhtyivät 
aiempaa kovemmin ottein puuttumaan myös 
Vapaan Venäjän käyttöön julkisilla paikoilla. 
Seurauksena oli laulun esittäjien sakottamisia, 

pidätyksiä ja jopa väkivaltaisia yhteenottoja. 
Vaikka Vapaan Venäjän käyttö jatkui yhä pro- 
testien yhteydessä ja työläisten salaisissa ko- 
kouksissa, vastatoimet vaikuttivat marssin 
julkisen esittämisen vähenemiseen. Tähän 
viittaa myös marssia koskevien mainintojen 
harvinaistuminen lehdistössä 1930-luvun ede- 
tessä. (Suodenjoki 2022, 39-40.) 

Vapaan Venäjän merkitystä äärioikeiston är- 
sytyksen kohteena ilmentää Lapuan liikkeen 
äänitorven sarjakuva syksyltä 1931 (Kuva 3). 
Sarjakuvan aiheena on äärioikeiston painos- 
tuksesta pari vuotta aiemmin alkanut työvä- 
entalojen sulkeminen, joka kosketti lähes nel- 
jääsataa työväentaloa (ks. Huttula 2000, 298). 
Sarjakuvassa Vapaan Venäjän laulaminen ku- 
vataan syyksi työväentalon sulkemiseen, mut- 
ta kun talo jälleen avataan, vallankumouk- 
selliset voimat vyöryvät esiin neuvostolippua 
heiluttaen. Sarjakuva paljastaa, miten vahvasti 

Vapaan Venäjän laulaminen yhdistyi ääri- 
oikeiston kokemuksessa vallankumouksen 
uhkaan ja bolševismin pelkoon. Marssin he- 
rättämä ärtymys perustui ennen kaikkea 
sen ilmaisemaan haasteeseen vallitsevalle 
yhteiskuntajärjestykselle, mutta myös sen 
tunnettuuteen verrattuna useimpiin muihin 
työväenlauluihin. Muita vastaavia oikeiston 
ärsytyksen aiheuttajia olivat neuvostotähdet, 
sirppiä ja vasaraa kuvaavat kokardit sekä pu- 
naiset paidat, mekot, huivit ja kravatit, joilla 
kommunistit niin ikään olivat rakentaneet ja 
ylläpitäneet kokemusyhteisöään (ks. Huttula 
2000, 61-62, 68-70). 


Karjalan-kuumeen tunnusmelodia 


Vapaan Venäjän sanoma työläisten rakentamas- 
ta uudesta neuvostovaltiosta sai uutta käyte- 
voimaa Yhdysvalloissa vuonna 1929 alkanees- 
ta suuresta lamasta. Talouslama romahdutti 
teollisuustuotannon, johti joukkotyöttömyy- 
teen ja kärjisti yhteiskunnallisia jännitteitä 
niin Pohjois-Amerikassa kuin Suomessakin. 
Toimeentulovaikeuksien ja kommunismin- 
vastaisen ilmapiirin ahdistamina monet työ- 
läiset alkoivat ajatella Neuvostoliiton voivan 
tarjota heille parempia elämän mahdolli- 
suuksia. Näiden mielikuvien muodostumista 
edistivät parhaansa mukaan kommunistien 
painotuotteet. 1930-luvun alussa käynnistyi- 
kin Karjalan-kuumeena tunnettu muuttolii- 
ke, jonka aikana 6 500 amerikansuomalaista 
ja 11000-15000 suomalaista siirtolaista lähti 
Neuvosto-Karjalaan etsimään valoisampaa 
tulevaisuutta (Kangaspuro & Saramo 2011, 5; 


Kostiainen 1988; Takala 2021; Jänis-Isokan- 
gas 2022, 54). Koska Vapaa Venäjä oli omalta 
osaltaan vaikuttanut työläisten ihannevaltio- 
ta koskeviin mielikuviin, marssi kehystettiin 
suomalaismediassa suorastaan Karjalan-kuu- 
meen valtaamien siirtolaisten tunnuslauluksi. 
Ajatus Atlanttia ylittävistä siirtolaisista lau- 
lamassa Vapaata Venäjää tuli suomalaisyleisöl- 
le tutuksi jo Tatu Pekkarisen kesällä 1929 jul- 
kaisemasta matkakirjasta. Karjalan kuumeen 
alettua myös suomalaislehdistö kiinnitti huo- 
mionsa amerikansuomalaisiin, jotka matkus- 
tivat Neuvostoliittoon marssia intomielisesti 
laulaen. Marssilaulu nousi esiin esimerkiksi 
Hufvudstadsbladetin jutussa, joka käsitteli 
Svenska Amerika Linjen -varustamon turbii- 
nihöyrylaivan matkaa Pohjois-Amerikasta 
Göteborgin kautta Helsinkiin toukokuussa 
1931. Jutun mukaan laivalla matkustaneista 
neljästäsadasta amerikansuomalaisesta 164 oli 
kommunisteja, jotka jatkoivat Helsingistä 
myöhemmin toisella laivalla kohti Leningra- 
dia. Suomenlinnan ohittaessaan punapaitoi- 
hin sonnustautuneet kommunistit kajauttivat 
Kansainvälisen ja Vapaan Venäjän. Samalla he 
heittelivät lentolehtisiä ja huusivat ”Eläköön 
kommunistit”, mihin Suomenlinnan muureil- 
la seisseet sotilaat vastasivat ”Alas kommunis- 
tit” -huudoin. (Hufvudstadsbladet 29.5.1931.) 
Vastaavasta mielenilmauksesta raportoitiin 
vähän myöhemmin Turusta, missä amerikan- 
suomalaiset kommunistit olivat heti laivan 
irrottua satamasta alkaneet laulaa Vapaata 
Venäjää ja Kansainvälistä, hurrata Neuvosto- 
liiton ja lokakuun vallankumouksen puolesta 
sekä heiluttaa punaisia nenäliinoja (Sosialisti 
28.9.1931; Abo Underrättelser 28.9.1931). Lehti- 

kuvaukset kiinnittivät marssin osaksi kollek- 
tiivista kokemusta Karjalan -kuumeesta, mutta 
myös rakensivat mielikuvia amerikansuoma- 
laisten kommunistien kiihkeästä venäjämie- 
lisyydestä. 

Amerikansuomalaisten laivamatkaajien 
ohella suomalaislehdistö yhdisti Vapaan Venä- 
jän Suomesta rajan laittomasti ylittäneisiin 
siirtolaisiin. Useisiin lehtiin esimerkiksi levisi 
juttu, jonka mukaan Benjam Sovaniemi -ni- 
minen kommunisti olisi haitarilla Vapaata 
Venäjää soitellen johdattanut joukon kuola- 
järveläisiä kommunisteja itärajan yli ”Ihanto- 
laan” kesällä 1930. Rajan takana miehiä ei 
kuitenkaan ollut pidetty Neuvosto-Karjalaan 
kelpaavina, vaan neuvostoliittolaiset rajavarti- 
jat olivat hätistäneet heidät takaisin Suomeen. 
Jutun mukaan Sovaniemi oli myös ryöstetty ja 
pahoinpidelty, ja harmonikkansa menettänyt 
loikkari oli päässyt Suomeen vain toveriensa 
avustamana (esim. Liitto 31.8.1930). 

Kertomus kuolajärveläisistä rajanylittäjistä 
levisi useiden sanomalehtien palstoille, sillä 
se sopi luontevasti porvarillisen lehdistön 
rakentamaan kuvaan neuvostovaltion olois- 
ta ja sisälsi vieläpä herkullisen viittauksen 
Vapaaseen Venäjään. Kertomus ei kuitenkaan 
välttämättä pitänyt sellaisenaan paikkaansa. 
Näin väitti ainakin Petroskoissa ilmestyneen 
Punaisen Karjalan kolumnisti Isak Heikka, jon- 
ka mukaan suomalaislehtien mainitsema har- 
monikansoittaja oli Benjam Sova (sic!), eikä 
tämä suinkaan kuulunut Suomeen palannei- 
Siellä Sova soitteli "iltasin työstä palattuaan 
’ Vapaata Venäjää täällä oleskeleville, lahta- 
rien karkoittamille suomalaisille työläisille”. 

Näin neuvostolehti otti Vapaan Venäjän suju- 
vasti vastapropagandansa välineeksi. 

Kuvaus Petroskoihin asettuneesta Benjam 
Sovasta johdattaa pohtimaan, että Suomesta 
laittomasti rajan ylittäneet ja amerikansuoma- 
laiset siirtolaiset saattoivat hyvinkin aktivoida 
Vapaan Venäjän käyttöä Neuvosto-Karjalassa. 
Siirtolaisten mukana rajan taakse kulkeutui 
kenties myös Vapaa Venäjä -äänilevyjä. Mitä 
ilmeisimmin marssilaulu kuitenkin tunnet- 
tiin Neuvosto-Karjalassa jo ennen 1930-luvun 
alun Karjalan-kuumetta. Tähän viittaa Kus- 
tannusliike Kirjan vuonna 1928 Leningradissa 
julkaisema Laulukirja, jonka sisältämien työ- 
väenlaulujen joukossa oli Vapaan Venäjän 
marssi suomalaisten kommunistien suosimana 
sanoitusversiona (Saunio 1974, 270-271). Toi- 
saalta käyttämieni lähteiden perusteella Vapaa 
Venäjä ei vaikuta lukeutuneen käytetympiin 
työväenlauluihin Neuvosto-Karjalassa 1920- 
ja 1930-luvuilla. Esimerkiksi Kansalliskirjas- 
ton digitoimista Neuvostoliitossa julkaistuista 
suomenkielisistä lehdistä ei sanahaulla löydy 
ainoatakaan viittausta marssiin.? 

Suomessa ilmestyneissä lehdissä on yksit- 
täisiä kuvauksia marssin esittämisestä Neu- 
vostoliitossa, mutta niihin on suhtauduttava 
varauksella, sillä näitä kuvauksia sävyttää 
neuvostovastaisuus. Esimerkiksi Viipurissa 
ilmestynyt Vapaa Karjala ja Inkeri (16.10.1931) 
julkaisi itärajan takaa saapuneeksi lukijakir- 
jeeksi väitetyn kirjoituksen, jossa kerrottiin 
Uhtualla vietetystä lokakuun vallankumouk- 
sen juhlasta. Kirjoituksen mukaan juhlan alka- 
jaisiksi "oli laulettu yksiäänisesti, Suomesta 
paenneen Moilasen muorin äänen väristessä 
muita ylempänä, "Vapaata Venäjää”. 


https://doi.org/10.21435/ksvk.102 


VAPAAN VENÄJÄN MARSSI YLIRAJAISENA KOKEMUSYHTEISÖJEN RAKENTAJANA 


Vapaa Venäjä nousi esiin myös viisi vuotta 
myöhemmin Savon Sanomien jutussa, jossa 
haastateltiin Neuvostoliitosta äskettäin palan- 
nutta työmies Toivo Laukkasta. Haastateltava 
kertoi lähteneensä itärajan taakse neljä vuotta 
aiemmin työtä etsimään, mutta joutuneensa 
Neuvostoliitossa ensin Krestyn vankilaan ja 
sitten karkotetuksi Siperiaan. Olosuhteista 
kerrottuaan hän mainitsi, että Vapaan Venäjän 
ja Kansainvälisen ”Meill' nälkä on aina vieraa- 
namme” -säkeistön laulaminen oli Neuvosto- 
liitossa kielletty, "koska niissä olevat sanat 
voitaisiin katsoa vastavallankumouksellisiksi”. 
Jutun mukaan Laukkanen oli tosin muutenkin 
menettänyt halunsa molempien laulujen lau- 
lamiseen. (Savon Sanomat 15.9.1936.) 


Jutun väite Vapaan Venäjän laulukiellosta 
Neuvostoliitossa tuskin piti sellaisenaan 
paikkaansa. On kuitenkin mahdollista, että 
neuvostoviranomaisten tiukentuvat asenteet 
suomen kielen käyttöä kohtaan vaikuttivat 
marssin esitysmahdollisuuksiin. Suomi pois- 
tettiin virallisten kielten joukosta ja suomen- 
kielisten kirjojen ja lehtien julkaisu lopetettiin 
Neuvosto-Karjalassa 1930-luvun jälkipuolella. 
Jo sitä ennen suomalaistaustaisiin maahan- 
muuttajiin alkoi kohdistua syytöksiä suoma- 
laisesta nationalismista ja poliittisesta epäluo- 
tettavuudesta (Zlobina 2017, 92-93; Gelb 1993, 
1093-1094; Saramo 2022, 151-152). Näissä 
oloissa suomenkielisen kumouslaulun esittä- 
minen saattoi muuttua laulajalle vaaralliseksi. 


v basi 


Laulaja Jukka Ahti (vasemmalla) matkalla Neuvostoliittoon vuonna 1931. Toivo Tammisen yksityisarkisto. 

Lehtijuttu vankileirille joutuneesta Toivo 
Laukkasesta johdattaa ajatukset myös Stalinin 
terrorin huippuvuosiin 1937 ja 1938, jotka 
koituivat kohtalokkaiksi tuhansille Karjalan- 
kuumeen Neuvostoliittoon vetämille suoma- 
laisille. Heidän joukossaan olivat Vapaan 
Venään ensimmäisen levyversion sanoittanut 
Emil Rautiainen ja kappaleen levyttänyt Juk- 
ka Ahti (kuva 4). Molemmat heistä muuttivat 
Pohjois-Amerikasta Neuvostoliittoon 1930-lu- 
vun alussa ja pyrkivät luomaan uutta uraa 
Petroskoissa. Ahti esiintyi laulajana ja toimi 
kuoronjohtajana, Rautiainen puolestaan jat- 
koi kirjallista työtään muun muassa vuonna 
1933 julkaistulla teoksellaan Neuvostomaata 
rakentamassa. (Punainen Karjala 16.4.1935, 
5.7.1935, 26.7.1935, 1.4.1936). Kumpikin jou- 
tui kuitenkin vuosikymmenen lopulla terrorin 
pyörteisiin, ja ainakin Jukka Ahti ammuttiin 
(Ylikangas 2004, 421; Frolov 2011, 166; Spisok 
repressirovannyh finnov 2012). Neuvostolii- 
tossa vuonna 1937 yhä asuneista amerikansuo- 
malaisista arviolta 15 prosenttia joutui Stalinin 
vainojen uhreiksi. Muutoinkin puhdistukset 
koettelivat Neuvosto-Karjalassa ankarimmin 
nimenomaan alueen suomalaista väestönosaa. 
(Takala 2011, 153-159.) 


Toisen maailmansodan jälkeiset 
uudet merkitykset 


Suomen suhde Neuvostoliittoon muuttui ra- 
dikaalisti jatkosodan jälkeen. Sotaa edeltänyt 
ja sodanaikainen kuuma nationalismi väistyi 
ystävyyden ja yhteistyön retoriikan tieltä, ja 
neuvostovastainen kielenkäyttö katosi julki- 

suudesta. Kehitys ilmensi reaalipoliittista ti- 
lannetta mutta myös kansakuntakokemuksen 
muuttumista, jota leimasi nationalismin lauh- 
tuminen ja muuttuminen entistä osallistavam- 
maksi. (Kivimäki, Suodenjoki & Vahtikari 
2023). Uusissa oloissa kommunistit palasivat 
julkiseen toimintaan, ja Vapaata Venäjää voi- 
tiin esittää esimerkiksi työväenliikkeen kisäl- 
lilauluryhmissä ilman pelkoa vastatoimista.'* 
Lisäksi marssi kaikui yksittäisissä Suomi- 
Neuvostoliitto-seuran tilaisuuksissa ja muissa 
maiden lähentymistä ilmentävissä tapahtu- 
missa ( Ylä-Satakunta 14.4.1945; Folktidningen 
7.5.1946; Vapaa Sana 3.6.1951). Marssi ei kui- 
tenkaan näytä kohonneen maiden välisen 
rauhan ja ystävyyden avainsävelmäksi, vaan 
sen syrjäyttivät muut kappaleet." 

Vaikka Vapaan Venäjän sävelmä tiedettiin 
venäläiseksi ja kappaleen suomalaiset sanat 
liitettiin neuvostokommunismiin, marssin 
sävelmä ei ollut Neuvostoliitossa virallisessa 
käytössä ennen toista maailmansotaa. Sodan 
loppuvaiheessa Slaavittaren jäähyväiset kuiten- 
kin otettiin puna-armeijan orkesterien ohjel- 
mistoon ja se levytettiin ensimmäistä kertaa 
sanoitettuna levyversiona (Tšertok 2012). 
Marssisävelmä sai sotaan liittyviä merki- 
tyksiä myös Puolassa, missä partisaanit lau- 
loivat siihen tehtyä laulua natsimiehityksen 
aikana (Gronow 1979, 57). Uudelle tasolle 
Slaavittaren jäähyväiset -marssin suosio kohosi 
Neuvostoliitossa sen jälkeen, kun kappaletta 
käytettiin vuonna 1957 menestyksekkäässä 
neuvostoelokuvassa Kurjet lentävät, joka kä- 
sitteli suurta isänmaallista sotaa tavallisten ih- 
misten kokemana (Totrov 2010; Artamonova 
2017). Samoihin aikoihin marssista tehtyjä 

orkesterilevytyksiä alettiin myös tuoda Neu- 
vostoliitosta Suomeen, mikä käy ilmi lehti- 
ilmoituksista (esim. Kansan Uutiset 7.6.1958). 
Maahantuojana toimi kansandemokraattisten 
järjestöjen ja Suomi-Neuvostoliitto-seuran 
omistama Kansankulttuuri-kustantamo. Suo- 
meen tuotujen levyjen kansiin ja etiketteihin 
kappaleen nimeksi merkittiin kuitenkin Vapaa 
Venäjä, mikä kertoo marssin suomalaiseen ni- 
meen edeltävillä vuosikymmenillä kiinnitty- 
neistä vahvoista merkityksistä. 

Kun sotavuosiin saatiin etäisyyttä, Vapaa 
Venäjä voitiin levyttää ensi kertaa myös Suo- 
men maaperällä. Solistiseitsikko Otava julkai- 
si marssin instrumentaaliversiona jo vuonna 
1955, mutta ensimmäinen laulettu versio 
kappaleesta ilmestyi Suomessa vasta Reijo 
Frankin levyttämänä vuonna 1969. Frank lau- 
loi marssin Jukka Ahdin käyttämillä sanoilla 
ja kiinnitti sen vasemmistolaisten työväenlau- 
lujen yhteyteen, mikä nosti julkiseen keskus- 
teluun marssin takavuosina herättämät poliit- 
tiset jännitteet. Samalla Vapaasta Venäjästä tuli 
osa 1960—1970-lukujen vasemmistolaisen lau- 
luliikkeen ydinohjelmistoa (Suodenjoki 2022, 
40; ks. myös Forss 2015, 197—211; Saunio 1974, 
298-306). Laululiikkeen myötä Vapaa Venäjä 
palasi moniin työväen lauluvihkoihin ja alkoi 
levitä myös ruotsinkielisenä versiona nimellä 
Upp arbetare.” 

Vapaan Venäjän käyttö poliittisessa laululiik- 
keessä selittää sitä, miksi marssi nousee esiin 
lukuisissa kansanperinteen kerääjien 1960- ja 
1970-luvuilla tekemissä muistitietohaastatte- 
luissa. Nämä haastattelut käsittelivät erityisesti 
musiikkikulttuuria sekä huvi- ja yhdistystoi- 
mintaa. Useat haastateltavat liittivät Vapaan 


Venäjän maailmansotien välisen ajan poliitti- 
siin jännitteisiin ja työväenliikkeeseen.”# Jotkut 
muistelijat olivat taustaltaan pelimanneja, jot- 
ka olivat aikanaan soittaneet Vapaata Venäjää 
ja osasivat kappaleen edelleen ulkoa.4 Kap- 
paleen sanoitusversioista useimmat viittasivat 
Jukka Ahdin levyttämään versioon.* Sellaiset 
haastateltavat, jotka eivät yhdistäneet kappa- 
letta työväen järjestötoiminnan kehykseen, 
saattoivat kuitenkin muistaa sen Pyykkösen 
versioin sanoilla tai sekoittaa Ahdin ja Pyyk- 
kösen sanat toisiinsa. Kokonaisuutena muis- 
telut kertovat kappaleen vuosikymmenten yli 
jatkuneesta kokemuksellisesta merkityksestä 
ja vahvistavat kuvaa siitä, että Vapaa Venäjä 
edusti toisille selvemmin aatteellista, toisille 
taas populaarimusiikkia. 

Vapaan Venäjän merkitysten historiallisen 
kerroksellisuuden tarkastelu herättää pohti- 
maan, miten perestroikan ja glasnostin aika- 
kauden alkaminen Neuvostoliitossa mahdol- 
lisesti heijastui marssin käyttöön Suomessa 
1980-luvulla. Kappaleen saamista uusista mer- 
kityksistä vihjaa esimerkiksi se, että Vapaa Ve- 
näjä kajahteli vuonna 1989 Vasemmistofooru- 
missa, jonka teemana oli Neuvostoliiton olojen 
vapautuminen (Hufvudstadsbladet 23.4.1989). 
Seuraavina vuosina marssin tulkintakehystä 
muuttivat Neuvostoliiton hajoaminen ja 
uuden Venäjän rakentamisen alkaminen. Toi- 
saalta kappale oli Suomessa historiallisesti 
niin kiinnittynyt vasemmistolaiseen työväen- 
liikkeeseen, että sen käyttö saattoi yhä herät- 
tää vastustusta 1990-luvun uusisänmaallisessa 
ilmapiirissä. 

Venäjällä Slaavittaren jäähyväiset on pysynyt 
suosittuna Neuvostoliiton hajoamisen jälkeen 

erityisesti Vladimir Lazarevin vuonna 1983 te- 
kemillä sanoilla (Artamonova 2017). Liberaali 
Jabloko-puolue ehdotti marssia jopa Venäjän 
kansallislauluksi vuosituhannen vaihteessa.” 
Nykyään marssin melodiaa käytetään alueelli- 
sena tunnushymninä Tambovin alueella Ve- 
näjän kaakkoisosassa. Slaavittaren jäähyväiset 
on kuulunut Venäjällä myös Voiton päivän 
paraatin ohjelmistoon, ja vuonna 2022 mars- 
sia soitettiin monin paikoin Ukrainan sotaan 
lähteville sotilaille." Ylipäänsä marssia on 
käytetty paljon lähtemiseen tai eroamiseen 
liittyvissä yhteyksissä, esimerkiksi rautatie- 
asemilla ja satamalaitureilla. Lähtemiseen 
liittyvä käyttö luo kiinnostavan yhteyden 
Vapaaseen Venäjään, jota esitettiin Suomessa 
ja amerikansuomalaisissa yhteisöissä saman- 
kaltaiseen tapaan jo 1920-luvulla. Marssin 
suomalaisversion kehityspolku on kuitenkin 
muutoin hyvin erilainen kuin sen venäläisen 
pohjasävelmän. Siinä missä Slaavittaren jäähy- 
väiseton elänyt isänmaallisena sotilasmarssina 
ja kiinnittynyt vuosikymmenten saatossa val- 
tiolliseen valtaan, Vapaan Venäjän merkityk- 
siä on muovannut sen leviäminen työväen 
kumous- ja protestilauluna. 


Ylirajainen jännitteiden rakentaja 


Vapaan Venäjän sanoma verisen sortovallan 
ikeestä vapautumisesta ja uuden vapaan Venä- 
jän rakentamisesta on muuttunut uudella 
tavalla ajankohtaiseksi viime vuosina, kun 
Venäjä on liukunut kohti totalitarismia. Ajan- 
kohtaisia sanat olivat myös kappaleen leviämi- 
sen alkuvuosina 1920-luvulla, jolloin Venäjällä 

tapahtunut bolsevikkivallankumous inspi- 
roi työläisiä niin Suomessa kuin Pohjois-Ame- 
rikassa ja jolloin vallankumouksen leviämi- 
nen yli rajojen vaikutti täysin mahdolliselta 
tulevaisuudenkuvalta. Joitakin ihmisiä tämä 
tulevaisuudenkuva pelotti ja huolestutti, jot- 
kut taas näkivät uuden neuvostovaltion veto- 
avana vastakuvana omalle elinympäristölleen 
ja sen ongelmille. 

Vapaa Venäjä on monella tapaa tyypillinen 
esimerkki musiikkikulttuurin ylirajaisista 
virtauksista ja siirtymistä. Marssin sävelmä 
levisi aluksi sotilasorkesterien levittämänä 
ja tuli ensimmäisen maailmansodan vuosina 
tunnetuksi myös Venäjän keisarikunnan rajo- 
jen ulkopuolella. Suomalaiset oppivat tunte- 
maan marssin Vapaana Venäjänä, ja marssiin 
tehtyjä suomalaisia sanoja laulettiin ainakin 
amerikansuomalaisissa työläisyhteisöissä jo 
1920-luvun alussa. Kappaleen suosio herätti 
nopeasti kansainvälisen levyteollisuuden kiin- 
nostuksen, ja Columbian levytykset levittivät 
marssin sävelet yhä laajemman yleisön tie- 
toisuuteen ensin Pohjois-Amerikassa ja sitten 
Suomessa. Molemmilla alueilla Vapaa Venäjä 
tuli tunnetuksi kahtena sanoitusversiona, jois- 
ta Jukka Ahdin levyttämä versio oli suosittu 
erityisesti kommunistisen liikkeen piirissä, 
kun taas Otto Pyykkösen versio oli kohden- 
nettu laajemmalle yleisölle. 

Poliittiset jännitteet heijastuivat Vapaan 
Venäjän leviämiseen kaikissa ympäristöissä. 
Maailmansotien välisen ajan Suomessa ilma- 
piiriä hallitsivat punaisen ja valkoisen väes- 
tönosan sekä kommunistien ja muiden puo- 
lueiden kannattajien väliset jakolinjat. Poh- 
jois-Amerikan suomalaissiirtolaisten poliitti- 

nen jakautuminen oli vähintään yhtä näkyvää, 
joskin työväenliikkeen sisäiset jakolinjat olivat 
osittain erilaiset kuin Suomessa. Molemmissa 
ympäristöissä Vapaasta Venäjästä muodostui 
ennen muuta kommunistien tunnuslaulu, jon- 
ka avulla he rakensivat keskinäistä yhteenkuu- 
luvuuttaan ja erottautuivat poliittisesti toisin 
ajattelevista työläisistä. Tämä käyttö puoles- 
taan vaikutti siihen, että marssista tuli erityi- 
sesti Suomessa sekä porvarillisten piirien että 
sosiaalidemokraattien julkisen kritiikin kohde. 
Vapaaseen Venäjään kohdistunutta kritiikkiä sä- 
vytti myös laulun kulttuurinen arvottaminen 
ala-arvoiseksi kaupalliseksi viihdemusiikiksi, 
mihin vaikuttivat kappaleen leviäminen ame- 
rikansuomalaisena levytyksenä ja levyjen me- 
nekki työväestön piirissä. 

Vapaa Venäjä osallistui kokemusyhteisöjen 
rakentamiseen monella eri tasolla. Ensinnä- 
kin marssi toimi yhteenkuuluvuuden ilmai- 
sijana suomalaisille ja amerikansuomalaisille 
kommunisteille, joiden kokemusta leimasivat 
tunne poliittisesta vainosta ja Venäjän vallan- 
kumouksen herättämät toiveet. Marssi raken- 
si myös ylirajaista yhteyttä niihin suomalaisiin 
aateveljiin, jotka olivat Suomen sisällissodan 
seurauksena paenneet Neuvosto-Venäjälle ja 
toimivat siellä kommunistisessa puolueessa. 
Vapaan Venäjän käyttö kuitenkin myös paljas- 
ti kokemusten erilaisuuden ja kilpailevien 
kokemusyhteisöjen olemassaolon. Kaikille 
työläisille Neuvostoliitto ei edustanut työ- 
läisten isänmaata, ja monia vieroksutti neu- 
vostovallan symbolien näkyvä esiintuonti 
työväenliikkeen tilaisuuksissa. Kokemusyh- 
teisöjen muotoutumiseen ja törmäyksiin vai- 
kutti luonnollisesti myös media, joka liimasi 


Vapaan Venäjän tiukasti neuvostovenäläiseen 
kehykseen. 

Paitsi että Vapaan Venäjän marssi itsessään 
liikkui ketterästi rajojen yli, se oli rakentamas- 
sa kokemusperustaa ihmisten rajat ylittävälle 
liikkeelle erityisesti 1930-luvun lamavuosina. 
On ehkä liioiteltua väittää, että kappale roh- 
kaisi muuttoliikettä Pohjois-Amerikasta ja 
Suomesta Neuvostoliittoon, mutta ainakin 
sen sanoma sopi yhteen monien lähtijöiden 
toiveiden kanssa. Valtameren yli matkaavien 
tai rajan laittomasti ylittävien siirtolaisten 
joukko on helppo ajatella kokemusyhteisöksi, 
jolle marssin esittäminen oli keino ilmaista 
yhteisiksi oletettuja kokemuksia ja odotuksia. 
Yhteisellä matkalla jaetussa tilassa musiikki 
toimi luontevasti kokemusyhteisön vahvis- 
tajana, sillä yhteislaulu ja -soitto ovat myös 
voimakkaita kehollisia kokemuksia. Toisaalta 
kappalevalinnat saattoivat aiheuttaa matkus- 
tajien kesken kiistoja, jotka osoittivat keske- 
nään kilpailevien kokemusyhteisöjen olemas- 
saolon. 

Mielikuvaa Vapaata Venäjää intomielisesti 
laulavista siirtolaisista hyödynnettiin kärk- 
käästi kommunismin vastustajien propagan- 
dassa. Marssiin kohdistuvasta paheksunnasta 
tuli erityisesti äärioikeistolaisen kokemusyh- 
teisön rakennusainetta 1920-luvun lopulla. 
Äärioikeistolaisten näkemyksissä marssin 
esittäminen ilmensi maanpetoksellista venä- 
läisyyden palvontaa, jota vastaan voitiin kamp- 
pailla kyyditsemällä ihannoijat rajan taakse 
tutustumaan omakohtaisesti itänaapurin ”va- 
pauksiin”. Lehdistökeskustelun perusteella 
Vapaasta Venäjästä tuli kommunismin vastusta- 
jille merkityksellisempi kappale kuin mistään 

muusta työväen aatteellisesta laulusta, mikä 
johtui marssin nimen herättämistä mielleyh- 
tymistä mutta myös kappaleen tarttuvuudesta. 

Ylirajaisuus viittaa Vapaan Venäjän tapauk- 
sessa paitsi musiikin ja sen esittäjien rajat 
ylittävään liikkeeseen myös ideologisen ja 
populaarimusiikin rajojen ylittämiseen. Vaik- 
ka marssi aiheutti 1920- ja 1930-lukujen Suo- 
messa äärimmäisiä poliittisia intohimoja, se 
levisi myös poliittisten käyttöyhteyksien ulko- 
puolelle jo ennen levyversioiden tuloa mark- 
kinoille. Marssi vetosi niin harrastajamuusi- 
koihin kuin musiikkiyleisöihin, jotka usein 
tempautuivat kappaleen kuullessaan yhteis- 
lauluun. Lisävauhtia kappaleen popularisoi- 
tumiselle antoivat maahantuodut levyt, jotka 
levittivät marssin uusiin entistä intiimimpiin 
ympäristöihin. Samalla Vapaa Venäjä kietou- 
tui osaksi uutta populaarimusiikkia, joka oli 
samanaikaisesti suomalaista ja kansainvälistä. 
Huomionarvoista suomalaislehtien kirjoitte- 
lussa ja muistelukuvauksissa oli Vapaa Venäjä 
-äänilevyjen asettaminen amerikansuoma- 
laisen musiikin kehykseen, mikä kiinnitti 
kappaleeseen siirtolaisuuteen ja ylirajaiseen 
liikkeeseen liittyviä merkityksiä. Toisaalta toi- 
sen maailmansodan jälkeen kappaleen popu- 
larisoitumiseen vaikuttivat omalla tavallaan 
Suomen ja Neuvostoliiton muuttuva suhde 
sekä marssin sävelmän uudenlainen käyttö 
Neuvostoliitossa. 

Co 


O UI 


Eniten hakutuloksia tuottaa hakulause "Vapaa 
Venäjä”, mutta osa tuloksista ei liity musiik- 
kikappaleeseen vaan Neuvosto-Venäjän tai 
Neuvostoliiton oloihin. Tarkempia tuloksia 
saa esimerkiksi hakulauseilla ”Vapaa Venäjä 
marssi" - 5 ja ”Vapaa Venäjä laulu”- 5. Ne sii- 
vilöivät osumat, joissa kolme hakusanaa ovat 
enintään viiden sanan etäisyydellä toisistaan, 
mutta toisaalta ne eivät tuo esiin kaikkia rele- 
vantteja tekstejä. Myös hakulause ”Fria Ryss- 
land” ruotsinkielisistä lehdistä tuottaa joitakin 
lauluun liittyviä hakutuloksia, vaikka laulusta 
ei tiettävästi ole olemassa tuolla nimellä ruot- 
sinkielistä sanoitusversiota. 

Työväen muistitietotoimikunta (TMT) 179:2953, 
Väinö Tapanila 1972, 14. 

TMT 179:2953, 14. 

Työväen laulukirjassa samoin kuin varhaisissa 
lehti-ilmoituksissa ja levytystiedoissa marssin 
säveltäjäksi on merkitty Wolff N. Kostakowsky, 
ei siis Vasili Agapkin. Tämä johtui mahdolli- 
sesti Kostakowskyn roolista kappaleen so- 
vittajana (Antonov 2013). Venäläisemigrantti 
Kostakowsky (1879-1944) oli muuttanut Yh- 
dysvaltoihin jo 1890-luvulla, ja hänet tunnettiin 
viulistina ja klezmer-musiikin tekijänä. Hänet 
alettiin nimetä Vapaan Venäjän tekijäksi myös 
Suomessa 1920-luvulla (esim. Tjöväenjärjestö- 
jen Tiedonantaja 31.7.1926). Neuvostoliittoon 
jääneen Agapkinin nimi yhdistettiin marssin 
suomalaisversioon vasta paljon myöhemmin. 
Pekkarisesta tarkemmin ks. Hirviseppä 1969. 
Kansanperinteen arkisto (Kper) AK/3360. 
Suomalaisen Kirjallisuuden Seuran arkiston 
perinteen ja nykykulttuurin kokoelma, Muis- 
titietoa kuluttamisesta 2007, 267. 

Punaisen Karjalan juttua lainasi suomalainen 


https://doi.org/10.21435/ksvk.102 


10 
11 


12 


VAPAAN VENÄJÄN MARSSI YLIRAJAISENA KOKEMUSYHTEISÖJEN RAKENTAJANA 


Turunmaa 18.9.1930, 4. Jutussa kuvattu henkilö 
on todellinen, sillä Kansallisarkiston Astia- 
tietokantahaun perusteella kuolajärveläinen 
Benjam Sova (s. 1907) mainitaan Kominternin 
toimeenpanevan komitean arkistossa ole- 
vissa Suomen kommunistisen puolueen 
jäsenten henkilöasiakirjoissa vuosilta 1930- 
1932, RGASPI Fondi 495 Kominternin toi- 
meenpaneva komitea. Luettelo 269, Suo- 
men kommunistisen puolueen jäsenten hen- 
kilöasiakirjat. 1253. Sova Benjam, 9.9.1907 
Kuolajärvi (1930-1932). Kansallisarkisto. Vii- 
tattu 12.9.2023. 

Haussa olivat mukana Kommunisti vuosilta 
1925—1937, Punainen Karjala vuosilta 1935—1937, 
Punalippu vuosilta 1940—1941 ja Valistustyö vuo- 
silta 1934-1935. Haettu 15.12.2022. Hakutulok- 
seen on syytä suhtautua varauksellisesti, sillä 
valtaosaa Neuvosto-Karjalassa ilmestyneistä 
suomenkielisistä lehdistä ei ole tätä kirjoitet- 
taessa digitoitu. 

Kper AK/1855. 

Vapaata Venäjää ei löydy esimerkiksi Suomi- 
Neuvostoliitto-seuran vuonna 1945 julkaise- 
man Lauluja kansalle -laulukirjan 43 laulun 
joukosta. SNS:n ohjelmistoa, 3C. Ohjelmatoi- 
minta, Kansan Arkisto. 

Lauluvihkoista esim. ”Solidaritet! Arbetarsän- 
ger 2” ja ”Työväen lauluja. Hermannin sosia- 
listiset nuoret”. Laulumonisteita 1970-luvulta 
P. Koivumäen kokoelmasta, 3C. Ohjelmatoi- 
minta, Kansan Arkisto. Upp arbetare julkaistiin 
mm. ruotsalaisessa laulukirjassa Vär röda fana 
(1977). Ks. myös Arbetarbladet 8.10.1987, 5. 
Kper Y/04009, Y/07372, Y/08064, Y/08067. 
Kper AK/3360, AK/3426, Y/01261, Y/03490, 
Y/03495, Y/07372, Y/08067, Y/08099. 

Kper AK/1855, Y/02122, Y/04009. 

Kper Y/01993, Y/01593. 

”Jabloko” predlagaet v katšectve muzyki gimna 


Rossii mars ”Prostsanie slavjanki”, 18.10.2000, 
Jabloko-puolueen verkkosivu, https://www. 
yabloko.ru/Press/2000/0010184.html. (Luettu 
joulukuussa 2022.) 

18 Esim. Watch live: Russia's Victory Day Parade 
(9.5.2022), South China Morning Postin You- 
Tube-kanava, https://www.youtube.com/live/ 
czKIvFGMJPU?feature=share&t=4203. (Luet- 
tu toukokuussa 2023.) Sharma 2022. 


AINEISTO 
ARKISTOLÄHTEET 


Kansan Arkisto, Helsinki 

3C. Ohjelmatoiminta 
Laulumonisteita 1970-luvulta P. Koivumäen 
kokoelmasta 
SNS:n ohjelmistoa 


Kansanperinteen arkisto, Tampereen yliopisto, 
Tampere 

Äänitekokoelma 

Kper AK/3360. Arvo Kaunisto. Vesilahti 1974. 
Nauhoittaja: Erkki Ala-Könni. 

Kper AK/3426. Kalle Nurmi. Pusula 1971. Nauhoit- 
taja: Raimo Raussi. 

Kper Y/o1261. Martti Lepistö. Peräseinäjoki 1969. 
Nauhoittaja: Anneli Koskinen. 

Kper Y/01993. Lauri Mäki-Fossi. Lapua 1970. Nau- 
hoittaja: Erkki Joutsen. 

Kper Y/01593. Nikodemus Pöllänen. Kesälahti 
18.8.1969. Nauhoittaja: Matti Soikkeli. 

Kper Y/02122. Irmeli Lehtonen. Lapua 1970. Nau- 
hoittaja: Irmeli Lehtonen. 

Kper Y/03490. Lauri Salmenranta. Lahti 1971. 
Nauhoittaja: Irmeli Lehtonen. 

Kper Y/03495. Tauno Pehkonen. Lahti 1971. Nau- 
hoittaja: Irmeli Lehtonen. 

Kper Y/07372. Ilmari Linna. Alahärmä 1975. Nau- 
hoittaja: Veikko Kallio. 

Kper Y/04009. Aili Kela. Suomussalmi 17.8.1972. 
Nauhoittaja: Veikko Kallio. 

Kper Y/08064. Katri Rantamäki. Mouhijärvi 1978. 
Nauhoittaja: Hannu Saha. 

Kper Y/08099. Kalle Kähärä. Kittilä 1977. Nau- 

Rovasti Rönnholmin kirjakokoelma 
Kirjat ylirajaisina liikkuvina esineinä 1800-luvun alussa 


Parikkalan kirkkoherra Anton Ulrik Rönn- 
holmilla (1787—1862) oli hiukan yli sadan 
niteen kokoelma, jonka hänen sukunsa jäse- 
net lahjoittivat 1970-luvulla Museovirastolle. 
Kirjakokoelma oli esillä Museoviraston yllä- 
pitämässä Parikkalan lahjoitusmaamuseossa 
Koitsanlahden hovissa. Museon sulkeuduttua 
1990-luvulla kirjakokoelma siirrettiin Parik- 
kalan kunnan kotiseutukokoelmaan ja se sai 
säilytyspaikkansa Parikkalan kirjaston tilois- 
ta. Tämän jälkeen kokoelma unohtui, ja vasta 
saatuani haltuuni museon sulkeutumisaikaan 
tehdyn luettelon kirjoista ja pääsyn kotiseutu- 
kokoelmaan pystyin listaa ja kokoelmaa ver- 
taamalla varmistumaan, että kyseessä todella 
oli Rönnholmin kokoelma. 

Rönnholmin kirjat ovat yksi harvoista tun- 
netuista Vanhan Suomen eli Uudenkaupun- 
gin (1721) ja Turun rauhassa (1743) Venäjään 
liitetyltä alueelta säilyneistä 1700-luvun lopun 
ja 1800-luvun alun kirjakokoelmista. Alueen 
kirjakokoelmista tunnetaan Kansalliskirjaston 
hallussa oleva Monrepos'n omistajasuvun 
kokoelma, jota muun muassa Rainer Knapas 
on käsitellyt tutkimuksessaan (Knapas 2003, 
101—114). Muita, vaatimattomampia kirjako- 

koelmia ei ole juurikaan säilynyt tai niitä ei 
ole tutkijakunnan tiedossa. Tästä syystä Rönn- 
holmin kokoelmaa voidaan pitää ainutlaatui- 
sena osoituksena Vanhan Suomen maaseutu- 
herrasväen kirjaomaisuudesta (Juvonen 1996, 
691; Ijäs 2022a). 

Rönnholmin kokoelma oli varsin tyypilli- 
nen aikakauden pappismiehen tai jonkin 
verran opillista sivistystä hankkineen miehen 
kirjakokoelma. 1700-luvulla ja 1800-luvun 
alussa eläneiden pappien kirjakokoelmien 
koko vaihteli muutamien niteiden kokoel- 
mista satojen kirjojen kirjastoihin. Itäsuoma- 
laisten pappien kirjakokoelmat olivat pie- 
nempiä kuin Tuija Laineen (2011) tutkimien 
vauraampien hämäläisten ja uusimaalaisten 
seurakuntien pappien kirjakokoelmat. Enem- 
mistö kirjoista oli papin työssään tarvitsemaa 
uskonnollista kirjallisuutta, kuten eri kielil- 
lä painettuja Raamattuja, Katekismuksia ja 
saarnanselitysoppaita ja teologis-filosofista 
kirjallisuutta, mutta tyypillisesti näihin kirja- 
kokoelmiin kuului myös antiikin klassikoita ja 
kansan valistamiseen soveltuvia tietoteoksia. 
Tavallista oli myös se, että kirjakokoelmissa 
oli vanhoja, aiemmilta sukupolvilta perittyjä 

kirjoja. Suuremmissa pappien kokoelmissa 
kirjoja löytyi useilla kielillä, yleensä latinan, 
ruotsin- ja saksankielisinä painoksina. (Ijäs 
2022a, 10; Ahokas 2011, 129-142; Laine 2011, 
34-43; vrt. Ahokas 2011, 101, 126-127; Haka- 
pää 2017, 31; Hakapää 2018, 251.) 

Rönnholmin kirjakokoelmaa on kartutettu 
useiden vuosikymmenten ajan. Kokoelman 
vanhimmat kirjat on painettu 1700-luvun 
alussa ja uusimmat 1800-luvun loppupuolella. 
Suurin osa kirjakokoelman kirjoista on kier- 
tänyt useilla omistajilla, joiden nimikirjoituk- 
sista kirjojen kansilehdillä voi päätellä kirjojen 
kulkureittejä. Osaan kirjoista on myös merkit- 
ty kirjan ostohinta ja -paikka tai kirjan lahjoit- 
taneen henkilön tervehdys. 

Miten kirjat olivat päätyneet osaksi Rönn- 
holmin kokoelmaa? Mistä ne olivat tulleet 
ja miksi kirjat olivat lopulta päättäneet kier- 
tonsa Parikkalan kirjaston varastoon? Tässä 
artikkelissa pohdin materiaalista kulttuuria ja 
tilallisuutta tutkineen historiantutkijan Tiina 
Männistö-Funkin teoreettisena työkaluna 
(Männistö-Funk 2016, 178-189) esille nosta- 
man rykelmöitymisen käsitteen avulla kirjojen 
ylirajaista liikkumista 1700- ja 1800-lukujen 
vaihteen Itä-Suomessa. 

Rönnholmin kokoelma muodostuu teok- 
sista, jotka on kerätty tai jotka ovat sattuman- 
varaisesti kerääntyneet yhteen. Kokoelma on 
muodostunut tietyssä ajallisessa ja tilallisessa 
(paikallisessa) ulottuvuudessa. Tämä materian 
ajallinen läsnäolo ja yhteenkertyminen voi- 
daan selittää rykelmöitymisen tai rykelmän 
perustaksi, johon ylirajaisuus tässä artikkelissa 
tuo lisäksi tilallisen tarkastelunäkökulman. Fi 
ole yhdentekevää, miten ja mistä kirjat ovat 

päätyneet osaksi Rönnholmin kokoelmaa. 
Myös kirjojen tekemä matka — sen pituus, ajal- 
linen kesto ja tapa, jolla kirjat ovat kulkeutu- 
neet tai jolla ne on kuljetettu — näkyvät Rönn- 
holmin kirjakokoelmassa. Rykelmään, jonka 
kirjakokoelma muodostaa, muodostuu pie- 
nempiä rykelmöitymiä: kirjoja voidaan luo- 
kitella niiden painopaikkojen, ostopaikkojen 
tai omistajien mukaan. Ylirajainen näkökul- 
ma auttaa hahmottamaan tutkimusajankoh- 
dan aate- ja kulttuurivirtauksia sekä ihmisten 
välisiä siteitä, jotka mahdollistivat esineiden 
liikkumisen. 

Kirjahistoriassa on usein nostettu esille 
kirjojen omistajia ja merkkimiesten kirjako- 
koelmia. Esimerkiksi 1700-luvun kirjakokoel- 
mia tutkinut Minna Ahokas (2011) on tutkinut 
säätyläisten eli aatelistaustaisen upseeriston, 
kaupunkien porvariston ja papiston kirja- 
omistuksia. Sen sijaan naisten omistamista ja 
lukemista kirjoista on vähemmän tutkimusta, 
sillä 1700- ja 1800-luvuilla naisten pääsy opilli- 
sen sivistyksen pariin oli hyvin rajattua. Heillä 
ei siten ollut samanlaista mahdollisuutta eikä 
toisaalta tarvettakaan kerryttää kirjastojaan. 
Luku- ja kirjoitustaitoiset säätyläisnaiset kui- 
tenkin lukivat ja omistivat kirjoja ja kommen- 
toivat niitä kirjeissään ja päiväkirjoissaan. 
Naisten kirjaomaisuuden jäljille voi päästä 
myös perukirjojen avulla samalla tavalla 
kuin miestenkin kirjaomistuksen kohdalla. 
Rönnholmin kirjakokoelmassa oman osuu- 
tensa muodostavat Rönnholmin vaimon ja 
tyttärien omistamat teokset. Säätyläisnaisten 
koulutukseen kuului ranskan kielen lisäksi 
historian, maantieteen ja musiikin opintoja 
(Vainio-Korhonen 2012, 44), joten näitä aihe- 

piirejä koskevaa kirjallisuutta voi olettaa ol- 
leen myös naisten kirjakokoelmissa. Lisäksi 
naisten lukemistoon kuuluivat romaanit ja 
runoteokset. Näitä kaikkia löytyy Rönnhol- 
min kokoelmasta, jossa kirjojen kansilehdille 
nimensä ovat kirjoittaneet myös Rönnholmin 
tyttäret ja vaimo. 

Tutkimuskohteena artikkelissani ovat kirjat, 
jotka materiaalisina esineinä toimivat erään- 
laisena lähdeaineistona samaan tapaan kuin 
muutkin esineet, joita historiantutkijat ovat 
viime vuosina alkaneet hyödyntää tutkimus- 
aineistonaan (Ilmakunnas 2016). Kirjat ovat 
mykkiä, mutta niihin jääneistä jäljistä ja kir- 
joihin joko painetuista tai käsin kirjoitetuista 
sanoista on mahdollista jäljittää materian liik- 
kumista. Historiantutkimuksessa alati läsnä 
olevan kontekstoinnin avulla mykät kirjat voi 
saada puhumaan. 


Rykelmät ja ylirajaisuus 


Männistö-Funk määrittelee rykelmän seuraa- 
vasti: 


Rykelmä on historiallisista lähdeaineistosta jäljitet- 
tävissä oleva materiaalisten esineiden, olentojen, 
paikkojen ja muiden aistittavien ilmiöiden joukko, 
jonka läsnäoloon ja toimintaan tietty menneisyy- 
den toistuva, ajalliselta kestoltaan rajallinen tilanne 
tai tapahtuma on perustunut. Rykelmiä voidaan 
löytää lähes minkä tahansa toisteisen ja yleisen 
käytännön tai tavan ympäriltä. (Männistö-Funk 
2016, 179.) 


Rönnholmin kirjakokoelman kirjat muodosta- 
vat materiaalisten esineiden joukon. Kirjojen 

hankinta, käyttö ja säilyttäminen Rönnholmin 
perheen parissa ovat niitä toiminnan ja läsnä- 
olon tapahtumia, jotka muodostavat näistä 
kirjoista esineiden rykelmän. Rykelmän käsit- 
teen avulla kirjoja voidaan tarkastella liikettä 
sisältävinä prosesseina (Männistö-Funk 2016, 
181). Rykelmät eivät ole muuttumattomia, 
vaan ne täydentyvät ja uusiutuvat ja samalla 
tuottavat muutosta. Voi ajatella, että Rönnhol- 
min kirjakokoelma muuttui koko ajan. Siihen 
kuului Rönnholmin edeltäjiltään, aiemmilta 
Parikkalan papeilta, perimiä kirjoja. Kirjako- 
koelmaa kartutettiin Rönnholmin elinaika- 
na, mutta muutos ei pysähtynyt kirkkoherra 
Rönnholmin kuolemaan, vaan hänen lapsen- 
sa jatkoivat kirjakokoelman kartuttamista ja 
samalla oletettavasti antoivat siitä osia pois. 
Kirjakokoelman eli rykelmän muutoksen 
voi katsoa pysähtyneen vasta sen päädyttyä 
osaksi Parikkalan kotiseutukokoelmaa. Mu- 
seoviraston tekemä listaus ja kokoelmaan 
tällä hetkellä liitetyt niteet eivät täysin vastaa 
toisiaan, joten muutoksia on tapahtunut vielä 
1990-luvulla Museoviraston siirtäessä kokoel- 
maa. Rönnholmin kirjakokoelma tarjoaakin 
hyvän mahdollisuuden tarkastella rykelmöi- 
tymistä, sillä vain harvoin materiaalisista esi- 
neistä, jotka muodostavat rykelmiä, on näin 
yksityiskohtaista tietoa ja mahdollisuuksia 
jäljittää esineiden kulkua ja rykelmöitymistä. 
Tässä artikkelissa keskityn pääasiassa 1800- 
luvulla tapahtuneeseen rykelmöitymiseen. 
Rykelmän osat eli tässä tapauksessa kirjat 
eivät ole passiivisia, vaan niiden aktiivinen 
siirtyminen ensin kirjapainosta kirjakauppaan, 
sieltä ostajalle ja lahjoina, edelleen myytyinä 
tai lainattuina ja unohtuneina on mahdollista 

nähdä kirjojen aktiivisena toimintana eli ma- 
terian toimijuutena. Materiaalisilla toimijoilla 
on aina myös vaikutusta ihmisten sosiaalisiin 
suhteisiin ja tilanteisiin eikä tässä artikkelissa 
ole tarkoituksenmukaista keskittyä ainoastaan 
materian toimijuuteen, vaan tarkastella sitä 
vuorovaikutuksessa ihmisten kanssa. Kirjojen 
parissa puuhastelu — kirjojen hankinta, luke- 
minen, kirjoista keskustelu ja kirjojen edelleen 
kierrättäminen — toivat ihmisiä yhteen ja akti- 
voivat toimintaa myös Parikkalan kaltaisessa 
kirjallisista keskuksista kaukana olevassa maa- 
laispitäjässä. 

Esineiden toimijuutta on tarkasteltu femi- 
nistisestä teoriasta ponnistavan uusmateriaa- 
lisuuden kautta. Tämä teoria painottaa sitä, 
että esineitä tai ihmisiä toimijoina ei voi mää- 
ritellä etukäteen, vaan niiden olemus on seu- 
rausta toiminnasta (Männistö-Funk 2016, 183, 
186). Esineiden toiminta on kytköksissä in- 
himillisiin tunteisiin, kokemuksiin ja myös 
ei-kielellisiin tietämisen tapoihin ja vuorovai- 
kutukseen ihmisten ja ei-inhimillisten toimi- 
joiden välillä (Kajander & Koskinen-Koivisto 
2021, 351). Kirjat ovat aluksi sanoja, joista 
muodostetaan käsin tai koneella musteen 
avulla kirjoittamalla käsikirjoituksia ja niistä 
tehdään painoarkkeja latomalla kirjasimia 
peräkkäin ja painamalla näin syntyneet sanat 
musteella paperille. Vielä painoarkkeinakin 
kirjat ovat jokseenkin samanlaisia keskenään. 
1800-luvun alussa painoarkit lähetettiin kir- 
jansitojalle, joka sitoi niistä kirjan tilaajan ha- 
luamiin kansiin. Jo tässä vaiheessa asiasisäl- 
löltään identtisistä painoarkeista tuli erilaisia 
kirjoja ulkoisilta ominaisuuksiltaan. Osa kir- 
joista päätyi kirjahyllyihin koristeeksi, osa 

lähti kiertämään aktiivisesti lukijoilta toisille. 
Kirjasta saattoi myös muodostua tunne-esine, 
johon liitettiin inhimillisiä tunteita ja muistoja 
kirjan omistajasta, sen lahjoittajasta tai lahjan 
saajasta. Tunnekokemukset saattoivat karttaa 
kielellistä ilmaisua ja olla fyysisiä, jolloin kir- 
jan koskettaminen tai vain sen näkeminen 
aiheutti kokijassaan kehollisia tai psyykkisiä 
tuntemuksia. Tällöin kirja ei enää ollut mer- 
kityksellinen sen tekstisisällön takia, vaan se 
sai uuden merkityksen kulkemansa matkan 
ja sitä käsitelleiden henkilöiden kautta. Kir- 
jan matka jätti siihen jälkensä, joita tässäkin 
artikkelissa tarkastellaan. 

Materiaalisen kulttuurin tutkimus on histo- 
riantutkimuksessa esillä ollut teema, joka on 
ammentanut vaikutteita muun muassa arkeo- 
logiasta, antropologiasta, etnologiasta ja sosio- 
logiasta. Historiantutkimuksessa materiaali- 
suutta lähestyttiin 1970-luvulta alkaen talous- 
historian tutkijoita kiinnostaneen kuluttami- 
sen tarkastelun avulla. Viime aikoina histo- 
riantutkijat ovat omaksuneet myös esineet 
vaihtoehtoisina tutkimuksen lähdeaineistoina 
tekstien sijaan, haastaen historiantutkimuksen 
kielellisen perustan. Esineiden avulla on jäl- 
jitetty jatkuvuuksia ja muutoksia samaan ta- 
paan kuin kieleen perustuvien (kirjallisten) 
lähteiden avulla on tehty (Hicks & Beaudry 
2010, 3; Brower Stahl 2010, 151). Materia ei kui- 
tenkaan ole pelkästään jäänne menneisyydes- 
tä, vaan tutkijat ovat havainnoineet materian 
aktiivista roolia vuorovaikutuksessa ihmisten 
kanssa tuottaen kulttuuria ja merkityksiä sekä 
menneisyydessä että tässä hetkessä. Esineiden 
historia, niiden liikkuminen ajallisesti ja tilal- 
lisesti sekä esineiden muodonmuutokset, 

käyttötapojen muutokset ja ihmisten tapa 
olla vuorovaikutuksessa esineiden kanssa 
ovat olleet teemoja, joihin on kiinnitetty huo- 
miota. (Kajander & Koskinen-Koivisto 2021, 
350; Brower Stahl 2010, 154-155.) Myös ku- 
luttamista, joka aluksi historiantutkimuksessa 
nähtiin esineen hankintatapahtumana, on kä- 
sitteellistetty ja ulotettu koskemaan koko esi- 
neen elinikää, sen nimenomaista "kulumista", 
käyttöä ja poisheittämistä (Trentmann 2016, 
2-3). Rönnholmin kirjakokoelmaa voidaan 
lähestyä kulutuksen kautta tarkastelemalla 
kirjojen ostamista — ostohintoja, -paikkoja ja 
-käytäntöjä — sekä pohtimalla kirjojen vuoro- 
vaikutuksellisuutta kirjoja omistaneiden ja 
käyttäneiden ihmisten elämässä. Näin kirjois- 
ta tulee (jossain määrin) aktiivisia toimijoita, 
joilla on oma historiansa, ja joihin kuluminen 
on jättänyt jälkensä. 

Ylirajaisuus on näkökulma, jota historian- 
tutkijat ovat käyttäneet ja soveltaneet alan ta- 
paan tutkimuskysymyslähtöisesti. Tarkoitan 
tällä sitä, että ylirajaisuus on voitu tapauksesta 
riippuen nähdä joko kansallisvaltioiden rajat 
ylittävänä toimintana tai jonkin muun fyysisen 
tai mentaalisen rajan ylittävänä tapahtumana 
tai pyrkimyksenä tarkastella ilmiöitä ja asioita 
globaalista perspektiivistä käsin. Ylirajaisuu- 
den käsitteen avulla on pyritty erityisesti haas- 
tamaan aiempi metodologisen nationalismin 
paradigma, jossa Suomen historiaa on pyritty 
kirjoittamaan kansallisvaltion nykyisten (tai 
menneiden) rajojen määrittämänä ja kansal- 
lisvaltion syntyyn ja kehitykseen tähtäävänä 
toimintana (Haapala 2017, 25; Jalava 2017, 101; 
Ahonen 2020, 76). Vaikka viime aikoina histo- 
riantutkijat ovat alkaneet kiinnittää huomiota 

Suomen historiassa ylirajaisuuden käsitteen 
avulla operoitavissa oleviin ilmiöihin ja ta- 
pahtumiin, on esitetty väitteitä, että edelleen 
suomalainen historiantutkimus pidättäytyy 
kansallisissa aiheissa ja maamme nykyisten 
rajojen rajaamalla alueella (Ahonen 2020). 

Kirjakokoelman tutkimiseen ylirajaisuus 
soveltuu erittäin hyvin. Jo valistusajan filosofit 
totesivat, että tieto ei kunnioita kansallisia ra- 
joja (Jalava 2017, 101-102) ja kirjojen liikkumi- 
sen tutkimus on osoittanut, että myös Suomen 
kaltaisissa perifeerisissä paikoissa saatavilla 
oleva kirjallisuus oli suurelta osin tuontitava- 
raa (Laine 2006, 239), toisin sanoen liikkunut 
yli kansallisten ja kielirajojen tullessaan Suo- 
meen. Kirjahistoriassa kirjojen levinneisyys, 
kierrätys ja kirjojen liike, joita on jäljitetty 
perukirjoista ja huutokauppa-asiakirjoista, 
ovat olleet jo kauan tutkimuskohteena. Tämä 
aiempi tutkimus mahdollistaisi myös ylirajai- 
sen tutkimusnäkökulman. Tietokantahaku 
Herrik-tietokantaan, joka sisältää suomalais- 
ten kaupunkilaisten kirjanomistustietoja ajalta 
ennen vuotta 1809, mahdollistaa esimerkiksi 
Leipzigissä painettujen kirjojen löytämisen. 
Toisaalta tietokanta ei paljasta miten kirja 
on päätynyt Suomeen. (Grönroos & Nyman 
1996; Herrik-tietokanta.) 

Tutkimuskohteena olevan kirjakokoelman 
luonut ja omistanut Rönnholmin sukupiiri 
kytkeytyy ylirajaiseen, kosmopoliittiin 1800- 
luvun eliittiin. Aiempi tutkimus on osoittanut, 
että itäsuomalainen maaseudun herrasväki 
ja kaupunkien urbaani eliitti, johon kuului 
kauppiaita, oppineita, upseereita ja pappeja, 
kytkeytyi tiiviisti saksankielisen Euroopan 
1800-luvulla nousevaan kaupunkiporvaristoon 

(Ijäs 2022a; Wolff 2020, 250). Tämän ryhmän 
tutkimus on osoittanut, että ryhmää määrit- 
teli kosmopoliitti asennoituminen, monikie- 
lisyys ja eräänlainen monikansallisuus ja 
ylirajaisesti liikkuva identiteetti (Wolff 2020, 
251). Ylirajaisen tarkastelunäkökulman avulla 
Rönnholmien sukua ja lähipiiriä voidaan tar- 
kastella irrallaan kansallisen historiankirjoi- 
tuksen näkökulmista, joissa usein on esimer- 
kiksi keskitytty tutkimaan jonkin kansallisesti 
merkittävään asemaan nousseen tai nostetun 
suurmiehen kirjaomaisuutta tai kansallisilla 
kielillä kirjoitettua, Suomessa painettua kirjal- 
lisuutta (Laine 1996, 27-33; Laine 2017; Paavo- 
lainen 2016). Ylirajaisten, aatteiden näkymistä 
suomalaisissa kirjakokoelmissa (Ahokas 2011) 
ja kirjallisuusharrasteissa (Sarjala 2020) on 
kyllä myös tutkittu. Rönnholmien kaltaisen 
ylirajaisen toimijaverkoston kirjankäyttötavat 
ja kirjaomaisuus eivät välttämättä tue tarinaa 
kansalliseen tietoisuuteen heräävästä ja kan- 
sallisesti toimivasta yksilöstä. Itäsuomalaista 
kosmopoliittia eliittiä tutkinut Charlotta Wolff 
onkin todennut, että ryhmä koki ”isänmaalli- 
sen hetken” vasta 1890-luvulta alkaen (Wolff 
2020, 252), aikana, jolloin Rönnholmin kirja- 
kokoelman aktiivinen kokoaminen oli jo päät- 
tynyt ja kirjat olivat muodostaneet jokseenkin 
pysyvän rykelmän Rönnholmien kirjakaap- 
piin. 

Ylirajaista identiteettiä ovat pohtineet myös 
Janne Tunturi ja Heli Rantala tuoreessa sak- 
sanjuutalaista kirjakauppiasta Friedrich Anton 
Mayeria koskevassa tutkimusartikkelissaan. 
Tunturi ja Rantala ovat nostaneet Meyerin 
kielellis-etnisen taustan tarkastelukohteeksi ja 
osoittavat, miten aiempi tutkimus on häivyttä- 

nyt tätä turkulaisen kirjakauppiaan ylirajaista 
henkilöhistoriaa. Meyer käänsi rajat ylittävän 
taustansa kilpailuedukseen. (Tunturi & Ranta- 
la 2022, 305, 314.) Meyer, kuten myös Rönn- 
holm tai Charlotta Wolffin tutkimat kosmo- 
poliitit kauppiaat, olivat kiinteästi kytköksissä 
ylirajaiseen eurooppalaiseen kirjalliseen kult- 
tuuriin, joka tuli näkyväksi kirjakaupoissa, kah- 
viloissa ja ihmisten kokoontuessa yhteen kes- 
kustelemaan kirjoista, lukemastaan ja kirjojen 
kautta välittyneistä tiedoista ja elämyksistä. 
Ylirajaisuus liittyy myös liikkeeseen, joka 
kytkeytyy kirjojen elinkaareen. Kirjojen liik- 
kuminen on teema, jota kirjahistoriassa on 
tutkittu yhä uudelleen. Robert Darntonin 
kiehtova tutkimus kirjojen liikkeistä keskises- 
sä Euroopassa kuvaa miten kirjat matkustivat 
1700-luvulla (Darnton 2018), ja uusimmat ko- 
timaiset tutkimukset (Hakapää 2008; Rantala 
& Ijäs 2022; Tunturi & Rantala 2022) osoitta- 
vat kirjojen liikkumisen luomia merkitykselli- 
syyksiä 1800-luvun alun Suomessa. 
1800-luvulla Suomeen tuli kirjoja pääasias- 
sa Ruotsista, Saksasta ja vuosisadan edetessä 
myös Pietarin suunnalta. 1700-luvun kuluessa 
Etelä-Saksassa organisoitunut kirjakauppa- 
toiminta ulottui myös Suomeen, kun täkä- 
läisiä kirjakauppiaita matkusti esimerkiksi 
Leipzigin vuotuisille kirjamessuille tai tilautti 
kirjoja leipzigiläisiltä kauppiailta suoraan il- 
man välikäsiä. Saksassa ja Ruotsissa painettu- 
ja kirjoja saatettiin hankkia myös suomalais- 
kaupunkien kirjakaupoista tai huutokaupoista 
(Ijäs 2022; Tunturi & Rantala 2022; Ahokas 
2011, 43—49). Näin eurooppalainen kirjallisuus 
siirtyi suomalaisten lukijoiden saataville. 
Kirjojen liikkuminen merkitsi paitsi mate- 

rian liikettä yli rajojen, myös tiedon, innovaa- 
tioiden ja ajatusten ylirajaista liikettä. Kirjojen 
kautta lukijoille avautui uudenlaisia näkökul- 
mia. On myös huomioitava, että ulkomaista 
alkuperää oleva teos oli jo sellaisenaan status- 
esine, joka kertoi omistajansa kytköksistä lu- 
kevaan sivistyneistöön tai vähintään halusta 
antaa vaikutelma, että tällaisia ylirajaisia yh- 
teyksiä oli olemassa. 


Anton Ulrik Rönnholm ja 
hänen kirjastonsa 


Anton Ulrik Rönnholm. Parikkalan seurakunta. 

Olen syntynyt 8. lokakuuta 1787 Haminassa. Isäni 
oli siellä pormestari. Ensimmäisen koulutukseni 
sain osittain sikäläisessä normaalikoulussa Hami- 
nassa, osittain yksityisopettajilta. Tammikuussa 
1805 kirjauduin Tarton yliopistoon, jossa kävin 
Opettaja-Seminaarin. Puolentoista vuoden opinto- 
jen jälkeen antauduin kutsumukselleni ja otin vas- 
taan opettajan toimen Haminan piirikoulussa, jos- 
sa toimin heinäkuuhun 1807 saakka, jolloin sain 
pyynnöstäni siirron Savonlinnan piirikouluun, jo- 
hon minut on nimitetty. Savonlinnassa helmikuus- 
sa 1811. (Ansioluettelot, Viipurin kuvernementin 
koulujen johtajan asiakirjat (1805-1815), Viipurin 
kuvernementin koulujen johtajan arkisto, Kansal- 
lisarkisto; kääntänyt saksan kielestä UL.) 


Näin kuvaili Anton Ulrik Rönnholm omakä- 
tisessä ansioluettelossaan elämäntarinaansa. 
Rönnholmin isä oli toiminut pormestarintoi- 
mien ohella myös opettajana ja koulun rehto- 
rina Haminassa. Suku oli alun perin Kerimäen 
alueelta, jossa Anton Rönnholmin isänisä, 
kruununvouti Rönnholm, asutti Pulkkilan 
kylän Nojanmaan kruununtilaa eli Nojan- 
maan kartanoa (Kotivuori 2005a). Isä Karl 
Fredrik Rönnholm sai opiskella Porvoon 
kymnaasissa ja Turun yliopistossa (Kotivuori 
2005€). Avioiduttuaan vuonna 1771 haminalai- 
sen kauppiaan tyttären Kristina Bruunin kans- 
sa kasvoi perhe 11 lapsella, joista Anton Ulrik 
oli toiseksi nuorin. Yksi pojista valitsi uran 
Venäjän armeijassa (Ijäs 2020), yhdestä tuli 
lääkäri (Kotivuori 2005b) ja yksi tytär meni 
naimisiin papin kanssa (Kotivuori 2005d). 
Rönnholm nimitettiin vuonna 1819 kirkko- 
herraksi Parikkalaan, jossa hän oli toiminut 
tilapäisenä kirkkoherrana jo edellisvuonna 
siirryttyään tehtävään Viipurin lukion opet- 

tajan toimesta. Hän ei ollut pitäjäläisten en- 
simmäinen valinta eikä seurakunta ollut 
mikään ihanteellinen paikka aloittaa uraa 
kirkkoherrana (25.10.1818, Parikkalan pitä- 
jänkokouspöytäkirjat, Parikkalan srk:n arkis- 
to, KA). Ainoita positiivisia puolia seurakun- 
nassa Rönnholmin kannalta oli se, että pitäjä 
oli luonnonkaunista seutua ja se sijaitsi vain 
päivämatkan päässä Nojanmaan kartanosta 
(A. U. Rönnholm tulevalle vaimolleen Anna 
Weckroothille elokuussa 1820, SLSA 1241, 
SLS:n arkisto). Parikkalan kirkkoa oltiin ra- 
kentamassa uudelleen, kellotapuli puuttui ja 
kappalaisen pappila oli lahoamassa. Kaikkein 
surkeinta oli, että kirkkoherran pappila oli 
palanut ja edellinen kirkkoherra oli erotettu 
huonon viranhoidon takia. Rönnholmin piti 
alkaa kaikki miltei alusta, jopa ehtoollisviinit 
oli juotu pappilan kellarista (8 2, 1.10.1826, Pa- 
rikkalan pitäjänkokouspöytäkirjat, Parikkalan 
srk:n arkisto, KA). Tällaisiin oloihin Rönn- 
holm siirsi kirjakokoelmansa, jota hän toden- 
näköisesti oli alkanut kartuttaa jo isänsä kodis- 
sa Haminassa. Kokoelma oli karttunut myös 
opiskeluvuosina Tartossa ja sinä aikana, kun 
Rönnholm toimi opettajana. Etenkin Viipuri 
oli 1800-luvun alussa vilkas kirjanystävien 
kaupunki, jossa Rönnholmin työyhteisö eli 
Viipurin lukio toi yhteen saksankielisiä, valis- 
tuksen ja humanismin aatteista kiinnostuneita 
nuoria miehiä (Koskivirta 2018). 

Kaikki kirjakokoelmaan päätyneet kirjat 
eivät olleet Rönnholmin aktiivisen keräys- ja 
hankintatyön tuotoksia, vaan Rönnholm peri 
kirjoja edeltäjiltään. Kirjat kerääntyivät pappi- 
laan pappissukupolvien myötä, niitä annettiin, 
perittiin ja jätettiin jälkeen. Kirjakokoelman 

vanhimpiin teoksiin kuuluu muun muassa 
Isaak Emmanuel Europaeuksen nimikirjaimil- 
la varustettu, 1745 Frankfurt am Mainissa pai- 
nettu Sonntags und Fest-Evangelien, joka oli 
Johann Heinrich Schmuckerin kirjoittama 
kirkkopyhien saarnatekstejä selittävä teos. 
Europaeus oli apupappina Parikkalassa muu- 
tamia vuosia 1700-luvun lopussa. Hänen kir- 
jastostaan oli siirtynyt myös 1753 Saksassa 
Jenassa painettu, edellä mainitun Sonntags und 
Fest- Evangelien kaltainen saarnanselityskirja, 
joka omistajan nimikirjoitusten perusteella 
oli ehtinyt kiertää myös parikkalalaissyntyi- 
sen papin Kristian Emmanuel Caloniuksen 
kautta ennen päätymistään Rönnholmin kirja- 
hyllyyn. 

Kirjoja päätyi Rönnholmin hyllyyn myös 
lahjoituksina. Lahjoituskirjoissa — kuten Kons- 
tantin Bruun -serkulta saadussa kylpylöitä kos- 
kevassa teoksessa — on omistuskirjoitus, jossa 
kehotetaan nauttimaan tästä pienestä lahjasta 
(Ijäs 2022a, 14). Lahjakirjat muodostivat kirja- 
kokoelman sisällä oman alarykelmänsä, sillä 
näihin kirjoihin liittyi tunnesiteitä ja -muistoja, 
vaikka kirjoja ei olisikaan luettu kovin ahke- 
rasti. Serkulta saatu kirja onkin jäänyt melko 
vähälle käytölle, mutta mahdollisesti lahjan 
merkitys ei olekaan kirjan sisällössä, vaan 
lahjan ajatuksessa. 

Kirjoja myös kierrätettiin suvun ja lähipii- 
rin keskuudessa. Kirjakokoelmassa on Anton 
Ulrik Rönnholmin serkun Emil Bruunin opet- 
tajaltaan lahjaksi saama venäjänkielinen kirja, 
joka on painettu Moskovassa 1796. Emil-serk- 
ku lienee kierrättänyt kirjan edelleen Rönn- 
holmeille. Kirjakokoelmaan kuuluu myös 
Rönnholmin lasten hankkimia tai saamia kir- 

Konstantin Bruunin omistuskirjoituksella varustetun kirjan kansilehti. Valok. Ulla Ijäs. 


joja, kuten Anton Rönnholmin (1822-1889) 
10-vuotiaana lahjaksi koulutoveriltaan Otto 
Mauritz Nordströmiltä saama roomalaisen kir- 
jailijan Cornelius Neposin Vitae Excellentium 
Imperatorum, joka oli lahjan saantiajankohtana 
hiljakkoin tullut painosta Hallen kaupungis- 
sa. Kirjojen kerääntyminen kirjakokoelmassa 
lahjakirjojen alarykelmäksi oli tulosta lahjan- 
antajien ajatuksista, toiveista ja pyrkimyksistä, 
ei vain kirjakokoelman haltijan lukuhalusta 
tai halusta saada tiettyjä kirjoja kokoelmaansa. 
Lahjoitetut kirjat muodostavat myös inhimil- 

lisiin tunteisiin kytkeytyvän rykelmän, joka 
paljastaa ihmisten välisiä tunnesiteitä. On vai- 
kea uskoa, että Rönnholm olisi säästänyt ser- 
kultaan saaman kylpylöitä koskevan matka- 
oppaan sen tietosisällön vuoksi - hänen ei 
tiedetä vierailleen koskaan Saksan kylpylöis- 
sä — mutta ajatus ja tunne läheisen sukulaisen 
huolenpidosta Rönnholmin terveyden ollessa 
kyseessä voi selittää kirjan säilymisen osana 
kirjakokoelmaa. 

Kirjakokoelmassa on myös oletettavasti 
huutokaupoista (Hakapää 2018) hankittuja 

teoksia, joiden voi katsoa muodostavan oman 
alarykelmänsä Rönnholmin kirjakokoelmaan. 
Rykelmä pitää sisällään muun muassa useita 
niteitä samaa, melko lailla avaamattomaksi 
jäänyttä Paavo Tikkasen suomenkielistä 
tohtorinväitöskirjaa Väki-luvun ja Asukas- 
vaiheiden suhteita Suomessa (1859) sekä August 
Ahlgvistin väitöskirjaa Bidrag till Finska spräk- 
forskningens historia före Porthan (1854). Nämä 
väitöskirjaniput on todennäköisesti huudettu 
samasta, kielentutkimuksellista kirjallisuutta 
sisältäneestä huutokaupasta. Kokoelmaan 
kuuluu myös kirjan kansilehdellä mainittuun 
teoksen hankkimisaikaan Närpiössä kappa- 
laisena toimineen Jonas Spoofin Homiletisches 
Real-Lexicon, jonka kulkeutumisen Rönnhol- 
min kirjakokoelman osaksi selittäisi kirjahuu- 
tokaupat. Teos oli painettu 1749 Jenassa, josta 
se oli tehnyt pitkän lenkin Länsi-Suomeen 
ennen Parikkalaan päätymistään. Huutokau- 
poista saatettiin huutaa kirjoja laatikoittain. 
Huutokaupat olivat aikakauden herrasväelle 
eräs monista sosiaalisen kanssakäymisen ti- 
lanteista. Huutamiseen liittyvä jännitys liittyi 
ystävien kanssa seurusteluun (Ahokas 2011, 
481), joten huudetun kirjalaatikon sisältö ei 
välttämättä ollut huutokauppaan osallistumi- 
sen syy. Erityisesti papisto ja koulujen opetta- 
jat- Rönnholmin kollegat — olivat innokkaim- 
pia kirjahuutokauppoihin osallistujia. Jostain 
huutokaupasta oli sitten tarttunut matkaan 
väitöskirjoja sisältänyt laatikko, jonka sisältö 
oli sellaisenaan työnnetty kirjahyllyyn ja 
unohdettu sinne (vrt. Laine 2011). 
Tyypillisesti huutokaupoista hankittiin jo 
hiukan vanhempia teoksia, joita oli hankala 
saada muualta. Eniten huutokaupoista — aina- 

kin Rönnholmeille läheisestä Viipurista ja sen 
huutokaupoista — huudettiin ruotsin- ja sak- 
sankielistä tietokirjallisuutta (Hakapää 2018, 
252—253). Rönnholmit näyttävät olleen jok- 
seenkin ahkeria kirjahuutokauppojen kävijöi- 
tä. Anton Ulrik Rönnholm oli 1833 huutanut 
edesmenneen maisteri Forsmanin huutokau- 
pasta ruotsinkielisen saarnanselityskirjan, jon- 
ka Rönnholm kansilehteen tekemänsä mer- 
kinnän mukaan sidotti uusiin kansiin. Tiedot 
on merkitty Rönnholmin selkeällä käsialalla 
kirjan kansilehdelle. Huutokauppa-aikaan jo 
iäkäs teos löysi uuden sijoituspaikan Rönn- 
holmin kirjahyllystä osana papin työssään 
tarvitsemaa käyttökirjastoa. Huutokauppalöy- 
döt ovatkin kaksijakoinen rykelmä, jossa osaa 
kirjoista ei ole juurikaan tai ei lainkaan käy- 
tetty, osa taas on päätynyt papin aktiivisesti 
käyttämään kirjastoon. Näin ollen voi ajatella, 
että kirjan ostopaikka tai -tapa ei välttämättä 
selitä kirjan myöhempiä vaiheita. Huutokau- 
poista todennäköisesti huudettiin myös paljon 
sellaista käyttökirjallisuutta, joka on kiertänyt 
edelleen tai hajonnut paljossa käytössä eikä 
näin ole säilynyt kokoelman osana. 
Huutokaupoista huudetut kirjat rykelmöi- 
tyivät sattumanvaraisesti, osa saattoi päätyä 
edelleen kiertoon ja osa jäädä hyllyntäytteek- 
si vailla merkittävämpää käyttöä. Tällaisten 
unohdettujen esineiden kerääntyminen on 
osa rykelmöitymistä. Rykelmät voivat pitää 
sisällään suuremmasta kokonaisuudesta ero- 
tettavissa olevia osia, jotka voivat avata uusia 
näkökulmia myös tutkijalle (Männistö-Funk 
2016, 181). Kirjakokoelman tutkija havaitsee 
pian, että kaikki kirjat eivät ole olleet yhtä 
merkityksellisiä; niitä ei ole käytetty yhtä pal- 

jon, ne eivät ole kulkeneet yhtä pitkiä matko- 
ja. Rykelmän sisältä alkaa erottua pienempiä 
rykelmöitymiä. 

Kokoelman enemmistön muodostavat 
Rönnholmin ja hänen lastensa hankkimat 
teokset, joiden voi katsoa olleen enemmän 
tai vähemmän tietoisen hankintatyön tuloksia. 
Kun Rönnholmin poika Karl Filip (1831-1901) 
syyskuussa 1846 hankki haltuunsa Ciceron 
puheita sisältävän teoksen, merkitsi hän ylös 
sen hankintahinnan, joka oli yksi rupla 12 ko- 
peekkaa hopearuplissa ja yliviivasi samalla 
aiemman omistajan G. F. Saloniuksen nimen 
kirjoittaen oman nimensä tämän tilalle. Osto- 
summan eteen rahvaan työmiehen piti työs- 
kennellä ainakin yksi kokonainen päivä, mutta 
rovastin pojalle kirjan hankinta ei aiheuttanut 
samanlaista uurastusta. Kokoelmassa olevat 
kirjat, joihin on tehty hintamerkintöjä, ovat 
suurelta osin noin ruplan arvoisia tai hiu- 
kan kalliimpia. Samanhintaiseksi on arvioitu 
1830-luvulla kuolleen viipurilaisen kauppiaan 
Johan Sigfrid Ignatiuksen kirjakokoelman ni- 
teet (HH 74, Handelshuset Hackman, ÅA), 
joten hintataso lienee ollut tavanmukainen 
käytetyille kirjoille 1800-luvun alkupuolella. 


Kirjojen ylirajainen liike 


Kirjat rykelmöityivät osittain sattuman, osit- 
tain ihmisten aktiivisen ylirajaisen työn tulok- 
sena. Suurin osa Rönnholmin kokoelman kir- 
joista oli painettu Saksassa (Ijäs 2022, 7; vrt. 
Hakapää 2018, 253; Tunturi & Rantala 2022). 
Tämän selittää osittain kieli - Rönnholmin 
perhe oli omaksunut saksan perheen käyttö- 

kieleksi viimeistään Haminassa, jossa Vanhan 
Suomen kaupunkien tavoin käytettiin saksan 
kieltä virallisena hallinnon kielenä — osittain 
1800-luvun alun eurooppalaiset kirjamarkki- 
nat, joita saksalaiset kirjapainot ja myyntireitit 
hallitsivat. Leipzig oli aikakauden kirjakau- 
pan eurooppalainen keskus, jonka vuotuisilta 
kirjamarkkinoilta kirjat etenivät monipolvis- 
ten reittien kautta aina kaukaiseen Suomeen. 
1700-luvun lopussa Suomen kirjamarkkinoita 
hallitsivat Saksasta tuodut kirjat ja yli puolet 
meillä myydyistä kirjoista olivat kulkeutunut 
tänne Saksasta (Ijäs 2022a, 7; Laine 2006, 239). 

Rönnholmin kirjojen hankintapaikoista 
Pietari oli tärkeä. Pietarin monilukuinen sak- 
sankielinen vähemmistö muodosti lukevan 
ja kirjoja käyttävän kuluttajaryhmän, jolloin 
myös saksankielistä ja Saksassa painettua kir- 
jallisuutta oli saatavilla Pietarista. Tämä kir- 
jojen saatavuus heijastui myös ympäröivälle 
seudulle aina Parikkalaan saakka. Pietarilaisis- 
sa kirjakaupoissa tarjonta kattoi likimain kai- 
ken saatavilla olevan eurooppalaisen kirjalli- 
suuden - ellei kyse ollut sensuurin kieltämistä 
teoksista. Rönnholmin elinaikana sensuurin 
vaikutus vaihteli Venäjän keisarin Paavali I:n 
ulkomaisten kirjojen tuonnin miltei kokonaan 
kieltävistä asetuksista lievempiin tiettyjä tee- 
moja tai kirjailijoita koskeviin rajoituksiin. 
Suomen suuriruhtinaskunnan ja Venäjän väli- 
nen raja oli huokoinen, ja sen ylittivät sekä 
ihmiset ja tavarat arkisessa kanssakäymisessä. 
Vasta myöhemmin, Suomen itsenäistyttyä, 
rajan ylittäminen muodostui hankalaksi ja 
1900-luvun kuluessa ajoittain mahdottomaksi. 
Rönnholmin elinaikana näin ei ollut. Onkin 
hyvä muistaa ylirajaisia tapahtumia tarkastel- 

taessa, että nykypäivästä katsoen rajojen ylit- 
täminen voi menneisyydessä näyttäytyä aivan 
toisen näköisenä prosessina. Kirjojen liikettä 
1800-luvulla eivät niinkään estäneet alueelliset 
rajat, vaan hallinnolliset tai lailliset esteet, joi- 
ta kirjojen liikkumiselle asetettiin. 

Pietarista hankituiksi on merkitty tai sieltä 
voidaan päätellä hankituiksi myös kirjoja, jot- 
ka ovat saattaneet aiemmin kuulua jollekul- 
le muulle henkilölle. Pietarilaisten tuttavien 
verkosto mahdollisti kirjojen kulkeutumisen 
Parikkalaan saakka. Nämä pietarilaisverkos- 
tot ulottuivat myös Rönnholmin sukupiirin 
naisiin, joiden kirjakokoelma karttui etenkin 
Pietarin suunnalta tulleista teoksista. Näin kir- 
jakokoelmaan päätyi pietarilaisen luterilaisen 
papin tyttären Minchen Hauckin omistama 
venäjänkielinen lastenkirja (Ijäs 2022a, 9). 
Pietarista oli niin ikään kulkeutunut Christi- 
ne Rönnholmin (Anna Kristina R., 1824-1885, 
avioiduttuaan Antell) nimellään ja St. Peters- 
bourg -tekstillä varustama saksankielinen 
maailmanhistoria ja Johan Winterin sieltä 
1.7.1810 hankkima saksankielinen kreikan 
kielioppi, joka hankinta-aikaan oli maksanut 
250 kopeekkaa (Winter, Johan Reinhold. Suo- 
men papisto 1800-1920 -verkkojulkaisu). Winter, 
joka kirjan hankinta-aikaan opiskeli Tarton 
yliopistossa ja myöhemmin toimi Parikkalan 
naapuriseurakunnissa apupappina, on saatta- 
nut lahjoittaa kirjan Rönnholmille. 

Suomen alueelta kirjoja oli kulkeutunut 
Rönnholmin kokoelmaan monista eri pai- 
koista ympäri eteläistä Suomea. Jo mainittu 
vuonna 1749 painettu saarnateos oli aiemmin 
kuulunut Pohjanmaalla pappina toimineelle 
Jonas Spoofille (Kotivuori 2005f). Hänen kuo- 

lemansa jälkeen 1794 kirja oli ilmeisesti huuto- 
kaupattu tai lahjoitettu edelleen uudelle omis- 
tajalle, joka oli merkinnyt kirjan kansilehdelle 
vuoden 1795. Ruotsi-latina-ruotsi-sanakirja oli 
kulkeutunut Karl Filip Rönnholmille moni- 
polvista tietä: kirja oli painettu Ruotsissa 1815 
ja K. F. Rönnholm oli ostanut kirjan (hinta- 
merkintä epäselvä) Savonlinnasta 25.9.1847. 
Aiemmat omistajat olivat jättäneet kirjaan ni- 
mensä: raatimies (radman) Lindholm Turusta 
ja Neovius -jälkimmäinen oli todennäköisesti 
Sortavalan kirkkoherra Johan Adolf Neovius, 
joka 1800-luvun alussa toimi opettajana Por- 
voossa, Loviisassa ja Helsingissä (Neovius, Jo- 
han Adolf. Suomen papisto 1800-1920 -verkko- 
julkaisu). Pari vuotta aiemmin K. F. Rönnholm 
oli hankkinut niin ikään Savonlinnasta yhden 
hopearuplan hintaan ruotsinkielisen latinan 
kielioppikirjan. Tämä kirja oli ehkä ostettu 
uutena, sillä se oli painettu 1843 Tukholmassa 
eikä kirjaan ole merkitty aiempia omistajia. 
Mistä tai keneltä Savonlinnasta nuori Rönn- 
holm kirjat oli hankkinut jää epäselväksi, sillä 
varsinaisen kirjakaupan (boklåda) Savonlinna 
sai vasta vuonna 1850 (Ijäs 2022b) 

Parikkalan lähikaupungeista ja -pitäjistä 
Savonlinnan ohella myös Sortavalasta kan- 
tautui kirjoja. Ranskankielinen romaani Les 
Aventures de Telemague, painettu 1790 Saksassa, 
oli aiemmin kuulunut W. Rechvoselle (toden- 
näköisesti sortavalalainen raatimies Wilhelm 
Rehvonen). Tohmajärven kappalainen Carl 
Calonius oli aiemmin omistanut ruotsinkieli- 
sillä huomautuksilla varustetun Ouintus Hora- 
tius Flaccuksen runoteoksen, joka oli painettu 
1791 Vesträsissa (nyk. Västeräs). Rantasalmen 
kappalainen Jakob Johan Pontan oli omista- 

nut 1730-luvulla Saksassa painetun Ciceron 
tekstejä sisältävän teoksen, joka oli sittemmin 
kulkeutunut Pontanin pojille Jacob Ulrikille ja 
Georg Christianille. Heistä molemmat merkit- 
sivät nimensä kirjan kansilehdille. Pontaneilta 
kirja oli kulkeutunut Taipalsaaren kirkkoher- 
ra Johan Wargentinille, joka oli kotoisin Sää- 
mingistä (Kotivuori 2005g), ja hänen jälkeensä 
kirjan lisäsi hyllyynsä K. F. Rönnholm. Vii- 
puri on merkitty ostopaikaksi latinankieliseen, 
1758 Tukholmassa painettuun uskonnolliseen 
teokseen, jonka Parikkalan aiempi pappi Eu- 
ropaeus oli hankkinut maaliskuussa 1813. Sen 
sijaan Viipurissa painettuja suomenkielisiä 
teoksia tai lastenkirjoja, kuten esimerkiksi 
1816 painettua Jaakko Juteinin kirjoittamaa 
Lasten kirjaa (Hakkarainen 2023) kokoelmaan 
ei kuulu, vaikka suomenkielisiä lastenkirjoja 
voi olettaa olleen Rönnholmien hallussa, sillä 
he pitivät pitäjän lapsille pikkulastenkoulua. 
Kirjat kiersivät koulukaupungeissa nuor- 
ten opiskelijoiden keskuudessa aktiivisesti, 
kunnes niiden kiertokulku syystä tai toises- 
ta pysähtyi ja kirja jäi johonkin hyllyyn tai 
kaappiin pidemmäksi aikaa. Tällainen opiske- 
lijanuorukaisten keskuudessa kiertänyt kirja 
oli 1820 Örebrossa painettu latinankielinen 
heprean kielioppi, jonka aiemmat omistajat 
löytyvät kirjan kansilehdeltä: Carl Thomas 
Adlercreutz ja Gustaf Magnus Sirelius. Nämä 
miehet olivat jonkin verran Karl Filip Rönn- 
holmia vanhempia, joten kirja lienee kiertä- 
nyt opiskelijasukupolvelta toiselle. 
Kokoelman huonokuntoisimpia kirjoja 
edustaa monissa käsissä kiertänyt saarna- 
teos, joka on matkan varrella pudottanut 
kantensa ja kansilehtensä, joten kirjan nimi 

jää arvoitukseksi. Kirjan aiempi omistaja oli 
L. Zetraeus eli 1788 Narvassa papiksi vihitty 
Ludof Anders Zetraeus (Kotivuori 2005h), jon- 
ka jälkeen kirjan seuraava omistaja Alexander 
Paulus on merkinnyt nimensä ilman sukuni- 
meä. Tämä nimi on yliviivattu, kun seuraava 
omistaja Johannes Andreas — edelleen vail- 
la sukunimeä — on kirjoittanut seuraavasti: 
”Johannes Andreas ist dies Buch zugehörig. 
Parickala d. 51 Nantem im Jahr 9000 ge- 
schriben in Mein Haus vom mir. Datum ut 
Supra.” Monivaiheisen tien Rönnholmin 
kirjakokoelmaan on käynyt läpi myös pieni- 
kokoinen nide roomalaisen historioitsijan 
Ouintus Curtius Rufuksen Aleksanteri Suu- 
ren latinankielisestä elämäkerrasta, joka omis- 
tajamerkintöjen mukaan näyttää kuuluneen 
aiemmin Pehr Kalmille ja tämän oppilaalle 
Johan Caloniukselle. Ensimmäinen merkintä 
kirjan kansilehdillä on maaliskuulta 1710. 


Kirjat rykelmöityvät 


Männistö-Funk on muun muassa Bruno 
Latouriin nojaten havainnoinut, että ihmis- 
yhteisöt ovat materiaalisuuden läpäisemiä. 
Tavat käyttää aineellisuutta ja elää sen kanssa 
vaikuttavat ihmisyhteisöjen sosiaalisuuteen 
(Männistö-Funk 2016, 186). Tämän voi havai- 
ta selvästi, kun tarkastellaan edellä esiteltyjä 
Rönnholmin kirjakokoelman kirjoja. Kirjo- 
jen vaihtaminen, niiden kierto kirjapainosta 
kauppiaalle, edelleen ostajalle ja kirjan osta- 
neelta lukuisille uusille lukijoille ja kirjan- 
omistajille kertoo ihmisten välisistä siteistä ja 
sosiaalisesta kanssakäymisestä. Kirja ei olisi 

kulkeutunut Pietarin, Tukholman tai Saksan 
kirjakaupoista Rönnholmin pappilaan, ellei 
välissä olisi ollut lukuisa joukko välittäjiä. 
Näiden kirjanystävien avulla kirjat lopulta 
muodostivat rykelmän, jota voi kutsua Rönn- 
holmin kirjakokoelmaksi. 

Rykelmöityminen vaikuttaa kirjojen mate- 
riaalisiin piirteisiin. Kansilehdille on merkitty 
Rönnholmin perheenjäsenten nimiä, jolloin 
kirjat ovat alkaneet muotoutua yhteneväisiä 
piirteitä muodostavaksi ”Rönnholmien kir- 
jastoksi" eli rykelmäksi, josta tarkemmalla 
tarkastelulla on erotettavissa pienempiä rykel- 
möitymiä. Kun kirjat on luovutettu Museo- 
viraston haltuun, ne on ilmeisesti numeroitu 
ja näin kirjoista on luotu kokonaisuus. Nämä 
numerot löytyvät kirjojen kansilehdiltä. Toi- 
saalta voidaan havaita, että numeroilla ei ole 
merkitystä, sillä vastaavaa numeroitua luette- 
loa kirjoista ei ole olemassa. Emme siis tiedä 
miten monta kirjaa kokoelmaan on kuulunut 
lahjoitustilanteessa ja mikä on numeroimisen 
logiikka — onko kirjoja esimerkiksi ryhmitelty 
teemoittain. 

Rykelmöityminen Rönnholmin kirjako- 
koelmaksi on ollut osittain sattumanvaraista. 
Lahjan saaja tai kirjahuutokaupasta laatikol- 
lisen kirjoja huutanut ei ole voinut vaikuttaa 
haltuunsa saamiin kirjoihin. Kirjojen ulkoasu 
ja sisältö ovat olleet jonkun muun päättämiä 
toisin kuin sellaisissa kirjakokoelmissa, joita 
on kartutettu tietoisesti ja joissa kirjat on si- 
dotettu samankaltaisiin kansiin, jotta teokset 
muodostaisivat mahdollisimman yhteneväi- 
sen ja ulkoisesti näyttävän kokonaisuuden. 

Rönnholmin kirjakokoelman rykelmöity- 
misprosessi on ollut ylirajainen ja jatkuvasti 

muuttuva, kunnes kokoelma on jossain vai- 
heessa jäänyt vaille käyttöä ja päätynyt lopulta 
Museoviraston haltuun. Voikin pohtia, onko 
kyseessä nykypäivään säilynyt kirjojen rykel- 
mä vain siitä syystä, että kirjojen ja ihmisten 
välinen vuorovaikutus on lakannut ja kirjat 
ovat lopettaneet kiertokulkunsa hylättyinä, 
unohdettuina ja vailla käyttöä. Kun ihmisten 
välinen sekä ihmisten ja kirjojen välinen vuo- 
rovaikutus on lakannut, on myös kirjojen 
liike lakannut ja kirjat ovat pysähtyneet ny- 
kyisenkaltaiseksi rykelmäksi. Esineiden his- 
toriassa liikkeen ja ajallisuuden havainnointi 
on merkityksellistä. Moni kirja kokoelmassa 
kantaa jälkiä liikkeestä ja ajallisuudesta eli 
kirjan käytöstä ja ihmisten välisestä sosiaali- 
suudesta. Toisin sanoen kirjoja on kulutettu 
ja ne ovat olleet kulutusesineitä ja työkaluja 
papin työssä. 

Rönnholmin lähipiirin sosiaaliset siteet ja 
niiden ylirajaisuus vaikuttivat merkittävästi kir- 
jakokoelmaan: Pietarissa asuneet serkut ja tut- 
tavat, Rönnholmin oma opiskeluaika Tartos- 
sa sekä siteet saksankieliseen itäsuomalaiseen 
herrasväkeen edesauttoivat kirjakokoelman 
kartuttamista. Kirjakokoelman avulla voidaan 
jäljittää myös 1700- ja 1800-lukujen Suomen 
oppineiden yhteisöä, jossa kirjat ovat kiertä- 
neet Turun yliopiston kuuluisalta professorilta 
Pehr Kalmilta syrjäisen maalaispappilan ro- 
vastille saakka. Kirjat olivat myös tapa sitoa 
yhteisöä yhteen — kirjoja annettiin lahjoiksi 
ja muistoesineiksi, niitä vaihdettiin ja kierrä- 
tettiin edelleen yhteisön sisällä. Kirjojen liik- 
kuminen osoittaa, että Rönnholmin perhe 
kytkeytyi ylirajaiseen ihmisryhmään, jossa 
lukeminen ja opillisen sivistyksen hankkimi- 

nen oli merkityksellistä. Kirjoja vaihdettiin 
ihmisjoukossa, johon kuului ennen kaikkea 
ensimmäisen tai toisen polven sivistyneistöä: 
pappeja, heidän lapsiaan, upseereita, lääkärei- 
tä ja lainoppineita. Koulukaupungit Porvoo ja 
Turku sekä lähimmät kaupungit Savonlinna ja 
Sortavala ja Pietari sekä Viipuri muodostuivat 
paikoiksi, joista kirjoja voitiin hankkia ja joista 
ne kulkeutuivat Parikkalaan. Näissä kaupun- 
geissa oli ihmisiä, jotka olivat kiinnostuneet 
oppimisesta, lukemisesta ja kirjojen parissa 
puuhastelusta, jollaiseksi voidaan katsoa esi- 
merkiksi kirjoista keskustelu sekä kirjojen 
vaihtaminen ja lainaaminen. 

Ylirajainen näkökulma ja katseen siirtämi- 
nen pois Suomen rajoista avaa näkymän, jos- 
sa kirjat liikkuivat monista eri suunnista ja mo- 
nia erilaisia polkuja. Kirjakokoelma osoittaa 
myös, että kirjoista kiinnostuneita lukijoita 
ja opinhaluisia ihmisiä oli muuallakin kuin 
yliopistokaupungeissa ja yliopistojen liepeil- 
lä. Kirjakokoelman kautta voidaan havaita, 
että samalla tavalla kuin oppineiden miesten 
keskuudessa, kirjat kiersivät myös naisten 
kesken ja myös vähemmän opillista sivistys- 
tä saaneiden kesken sekä sellaisten ihmisten 
keskuudessa, joita ei ole aiemmin juurikaan 
mainittu kansallisessa historiankirjoitukses- 
samme. 1800-luvulla Suomessa alkoi muodos- 
tua uudenlainen sivistystä hankkineiden su- 
kupolvi, johon noustiin pääasiassa pappis- ja 
virkamiesperheistä. Tällainen tausta oli myös 
Anton Ulrik Rönnholmilla. Tunnusomaista 
tälle sukupolvelle on uudenlaiset mahdolli- 
suudet, joita Venäjän keisarikunnan palve- 
luksessa saattoi saada. Rönnholmin opinnot 
Tartossa sekä hänen veljiensä urat Venäjällä 

- toinen oli korkea-arvoinen upseeri ja toinen 

lääkärinä kaukana Saratovissa — heijastelevat 
uudenlaista ylirajaista liikkuvuutta. Oppinei- 
den miesten matkassa kulkivat myös kirjat 
ja opinsaaneiden asettuminen uusille asuin- 
paikoilleen saattoi luoda uusia paikallisia kir- 
jakeskittymiä myös aiemmin "kirjattomille" 
seuduille. 

Kirjojen hankintamatkat kaupunkeihin, 
vierailut kirjakaupoissa, kirjahuutokaupoissa 
ja ystäviltä erilaisissa elämän juhlatilanteissa 
lahjaksi saadut kirjat loivat Rönnholmin per- 
hepiiriin uusia kokemuksia, muistoja ja tun- 
neyhteyksiä, joita kirjakokoelmaa ja yksittäi- 
siä niteitä jälkeenpäin tarkastelemalla voitiin 
palauttaa mieliin. Näin kirjojen liike kietoutui 
osaksi ihmisten ja ihmisryhmien ylirajaista 
historiaa ja tunnekokemusten historiaa. Otta- 
malla kirjojen rykelmöityminen — niiden ke- 
rääntyminen ja kerääminen — eli vuorovaiku- 
tuksellisuus ihmisten kanssa tutkimuksen 
kohteeksi päästään analysoimaan kirjojen 
liikkeitä tavalla, jota esimerkiksi kirjojen 
painopaikan perusteella tehtävä luokittelu ei 
kerro. Painopaikkojen tutkiminen tai kirjojen 
ryhmittely kielen mukaan ei kerro vielä pal- 
joakaan siitä, miten kirjat ovat kerääntyneet 
tietyksi kokoelmaksi tai miten kirjat ovat mat- 
kustaneet vaikkapa Leipzigin kirjapainotalois- 
ta Suomeen. Rönnholmin kirjakokoelma on 
rykelmä, sillä sen syntymiseen ovat vaikutta- 
neet ihmiset, esineet, paikat, ajallisuus ja tun- 
temukset, jotka kaikki omalta osaltaan ovat 
muovanneet kokoelman olemassaoloa ja sen 
nykyistä olomuotoa. 

Rykelmöitymisen yhteydessä Männistö- 
Funk on tuonut esille materian toimijuuden. 

Rönnholmin kirjastoksi muotoutuneen kirjo- 
jen rykelmän elämä jatkuu myös ihmisten 
aktiivisen toiminnan loputtua. Rönnholmin 
kokoelma jäi vaihtuvien lämpötilojen ja valais- 
tusolosuhteiden armoille aluksi perheen koti- 
taloon, myöhemmin vain kesäaikaan avoinna 
olleeseen Koitsanlahden hovimuseoon. Sivu- 
jen homehtuminen, hapertuminen ja musteen 
haihtuminen jatkuivat ja vaikka Rönnholmin 
kokoelma nyt onkin asianmukaisessa säilössä, 
jatkuu kirjojen hidas muutos edelleen sivujen 
haurastuessa ja kirjojen pölyyntyessä. 

Kalevala keskusten ja periferioiden välillä 
Kansallisen kulttuurin kehittäminen ja historististen aatteiden 
ylirajainen kulkeutuminen 1810—1840-luvuilla' 


Tässä artikkelissa tutkin, miten kansallisuutta 
ja kansallista kulttuuria ja kieltä korostava 
ylirajainen historistinen ajattelu välittyi eu- 
rooppalaisista oppineista keskuksista Suomen 
suuriruhtinaskuntaan. Huomion keskipistees- 
sä on kysymys siitä, miten tätä historistista 
ajattelua ja käsitteistöä tulkittiin ja sovellettiin 
kansanrunouden keruussa, toimittamisessa 
ja julkaisemisessa. Keskityn erityisesti Elias 
Lönnrotin (1802—1884) työskentelyyn, mutta 
käsittelen myös häntä edeltäneitä Turun Aka- 
temian sukupolvia, jotta voidaan seurata aat- 
teiden ajallista kehittymistä. Ensimmäisessä 
osiossa tarkastelen, miten Lönnrotille periyty- 
nyt, erityisesti saksalaisen keskustelun ajatus 
historiallisesti syntyneestä kansanrunoudesta 
otettiin vastaan ja tulkittiin Suomessa sisä- 
maan käsitteen kautta. Toisessa ja kolmannes- 
sa osiossa tutkin, millaisia ominaisuuksia 
Lönnrot itse liitti suomalaiseen kansanrunou- 
teen ja kuinka nämä ominaisuudet olivat riip- 
puvaisia runouden oletetusta perifeerisestä 
alkuperästä. Viimeisessä osiossa jäljitän sitä, 
kuinka tämä eräänlainen kartografinen au- 
tenttisuuden vahvistaminen otettiin vastaan 
ja tuotettiin uudelleen Euroopan oppineissa 

keskuksissa. Näin seurataan oppineiden aat- 
teiden ylirajaista liikettä eri muodoissa kes- 
kuksista kohti periferiaa ja takaisin. 
Keskeinen argumenttini on, että pyrkimys 
kehittää modernia suomenkielistä kirjalli- 
suutta ja kulttuuria rakentui kansanrunouden 
varaan ja edellytti kansanrunouden autentti- 
suuden todistamista. Tätä varten 1800-luvulla 
hahmoteltiin diskursiivista karttaa. Siinä ran- 
nikkoseudusta erotettu sisämaa määriteltiin 
periferiaksi, joka oli mahdollistanut suullisen 
kulttuurin säilymisen elävänä ja siten autent- 
tisena. Kartta oli diskursiivinen siten, että 
keskuksen ja periferian alueita tai rajoja ei 
piirretty konkreettisesti paperille, vaan niitä 
rakennettiin aatteellisissa ja oppineissa, usein 
julkisissa keskusteluissa. Samalla perifeerisyys 
käännettiin voimavaraksi: siitä tuli omaperäi- 
sen kulttuurisen tiedon ja runouden lähde ja 
periferiasta muodostettiin suomalaisen kult- 
tuurin kehityksen mahdollistaja. Historistisen 
ajattelun keskeisiin rakenteisiin kuului ajatus 
siitä, että kansat ovat kulttuurisesti ainutlaa- 
tuisia ja kehittyvät ajallisesti. Kun Lönnrot 
muokkasi Kalevalassa kansanrunoutta kohti 
modernia ilmaisua, eepos voitiin kääntää ja 

ottaa vastaan Euroopan oppineissa keskuksis- 
sa historiallisesti ja kulttuurisesti ainutlaa- 
tuisena teoksena, joka todisti suomalaisten 
omaperäisestä kansallisen luonteen olemassa- 
olosta. Tässä yhteydessä myös omaksuttiin ja 
uusinnettiin suuriruhtinaskunnassa kehitettyä 
perifeeristä autenttisuutta korostavaa tulkin- 
taa historistis-kansallisesta ajattelusta. Toisin 
sanoen aatteellisten vaikutteiden ylirajainen 
kulkeutuminen tapahtui vastavuoroisessa suh- 
teessa Suomen ja muun Euroopan välillä. 
Varhaisella 1800-luvulla Suomen rannikko- 
seudun kaupungit olivat suhteellisen integ- 
roituneita aikakauden keskieurooppalaisen 
kulttuurin kanssa. Samaan aikaan eräät suo- 
men kielestä ja suomalaisesta kulttuurista 
kiinnostuneet oppineet olivat vakuuttuneita 
siitä, että vielä oli mahdollista löytää vanhaa 
suullista perinnettä, joka ei ollut saanut vai- 
kutteita nykyajan modernista kulttuurista. Tu- 
run akatemiassa syntynyt niin sanottu Turun 
romantikkojen piiri on monien harrastusten 
ohella tunnettu erityisesti näiden ajatusten 
esittäjänä (Sarjala 2020, 154, 156). Tosin samoi- 
hin aikoihin myös esimerkiksi Jaakko Juteini 
(1781-1855) toi Viipurissa julki samankaltaisia 
käsityksiä (Sihvo 2003, 64). Sukupolvea nuo- 
rempi Elias Lönnrot puolestaan kehitteli tätä 
ajattelutapaa eteenpäin. Näennäisen paradok- 
saalisesti perifeerisessä syrjäseudussa nähtiin 
mahdollisuus kehittää modernia suomalaista 
kulttuuria. Suomen kieltä käytettiin pääasias- 
sa suullisesti, sen kirjallinen kulttuuri oli hyvin 
ohut ja kirjoitetut historialliset lähteet olivat 
vähäisiä. Siksi suullinen perinne nostettiin 
keskeiseen rooliin määriteltäessä suomalaista 
identiteettiä, kulttuuria ja historiaa. Suullisen 


kulttuurin katsottiin olevan uskottava lähde 
tiedolle menneisyydestä, mutta myös ehto 
sille, että luonnolliseksi määritellyn prosessin 
kautta voitaisiin kehittää modernia ja kirjallis- 
ta suomalaista kulttuuria. 

Nämä käsitykset historiallisesti määritty- 
neestä ja kehittyvästä kansallisuudesta oli- 
vat syntyneet Euroopassa ylirajaisesti. Niitä 
omaksuen ja soveltaen oppineet suuriruhtinas- 
kunnassa otaksuivat, että sisämaan suullinen 
runous oli periytynyt paikalliselle asukkaille 
muinaisilta suomalaisilta ja että se antaisi ha- 
janaista tietoa entisaikojen mytologiasta, kult- 
tuurista, elintavoista ja elämän olosuhteista. 
Näin ajallisesti suuntautuneeseen historismiin 
lisättiin maantieteellisiä elementtejä. Tässä 
diskurssissa perifeerinen sisämaa, rannikolta 
katsoen kaukaiset pohjoiset ja itäiset seudut, 
joissa puhuttiin suomen ja karjalan kieliä? tuli 
määritellyksi alueena, jossa muinainen suulli- 
nen traditio oli vielä elävää. Näin rakennettiin 
eräänlaista runouden ja tiedon kartografiaa, 
jossa perifeerinen maantieteellinen sijainti 
todisti suomalaisen suullisen perinteen ja ru- 
nouden autenttisuuden.3 

Norman Faircloughin (1992, 36) mukaan 
diskurssit luovat merkityksiä, joiden läpi 
maailmaa tulkitaan. Hänen määritelmänsä 
mukaan diskurssi konstruoi sosiaalista todel- 
lisuutta mutta on myös tapa tuottaa yleisesti 
jaettuja tulkintoja tiedon kohteista (mt., 64). 
Diskurssi on kulttuurin tuote ja samaan aikaan 
se tuottaa kulttuuria. Tätä ajatusta seuraten 
kutsun 1800-luvun sisämaata määritteleviä 
puhetapoja perifeerisyyden diskurssiksi. Eri- 
tyisesti tarkastelen diskursiivinen perifeeri- 
syyden karttaa tai kartografiaa, jota tuotettiin 

Vienan Karjala, Uhut-joki. I. K. Inha 1894. SKS:n arkisto, perinteen ja nykykulttuurin kokoelma. 


oppineessa keskustelussa. Tällainen kuvitteel- 
linen tai mentaalinen kartta voi viitata todel- 
lisiin maantieteellisiin paikkoihin mutta olla 
samalla myös teoreettinen konstruktio, jolla 
tuotetaan kulttuurisessa prosessissa toiseuden 
merkityksiä, kuten esimerkiksi Benedict An- 
dersonin Kuvitellut yhteisöt (1983) ja Edward 
Saidin Orientalismi (1979) ovat osoittaneet 
(Götz ja Holmén 2018, 158-159). Tutkimani 
1800-luvun perifeerisyyden diskurssi tuotti 

tiedollisia ja maantieteellisiä käsityksiä, joilla 
eroteltiin sisämaan runonlaulukulttuuri peri- 
feeriseksi ja samalla kansallisen kulttuurin 
kehityksen mahdollistajaksi. Michel Foucault 
on argumentoinut diskurssin ja tiedon tuotta- 
misen olevan aina yhteydessä vallankäyttöön 
(Foucault 1972, 219, 234). 1800-luvun oppi- 
neiden tapa rakentaa periferian diskurssia ei 
ollut poikkeus tästä, mutta vallankäytön tar- 
kemman analyysin olen rajannut tutkimuson- 

gelman ulkopuolelle, sillä aihe vaatisi oman 
tutkimuksensa. 

Koska runonlaulun sisämaan kartta oli dis- 
kursiivinen, sen rajoja ei määritelty tarkasti. 
Oleellista oli, että runonlaulun alueet voitiin 
mieltää kaukaisiksi ja perifeerisiksi. Vaikuttaa 
myös siltä, että käsitys niiden sijainnista siir- 
tyi asteittain idemmäksi sitä mukaa kun em- 
piirinen tieto runonlaulusta lisääntyi. Tämä 
kuviteltu kartografia muokkasi käsityksiä si- 
vilisaatiosta ja kulttuurista. Lukutaidottomat 
ja oppimattomat (obildad, kuten esimerkiksi 
Elias Lönnrot asian muotoili) syrjäseutujen 
ihmiset määriteltiin kyvykkäiksi tuottamaan 
omaa ainutlaatuista kansallista runoutta, joka 
ei noudattanut kehittyneiden kulttuurien klas- 
sisen runousopin sääntöjä. Perifeeristen aluei- 
den määrittely merkittävän runouden tuotta- 
misen paikoiksi horjutti käsityksiä Euroopan 
kulttuurisista keskuksista ja marginaaleista. 
Aatteiden liike Euroopan oppineiden keskus- 
ten, Suomen rannikon ja perifeeriseksi miel- 
letyn sisämaan välillä vaikutti merkittävästi 
kansallisen identiteetin ja kulttuurin muodos- 
tumiseen, kun pohdittavana oli, olisiko suo- 
menkielisen kulttuurin mahdollista kehittyä, 
eli sivistyä, modernien kulttuurien tasolle. 

Kulttuurin kehittymisen ja sivistymisen 
avainsana oli aikalaiskäsite bildning ja sen 
johdannaiset, kuten tälle artikkelille keskeiset 
obildad tai bildar sig. Ne kiinnittivät suomalai- 
sen keskustelun osaksi moniulotteista Bildung- 
diskurssia (Rantala 2010, 27). Saksalainen käsi- 
te tarkoittaa muun muassa koulutusta, oppia, 
kasvatusta ja henkistä kehitystä, mutta sillä 
on ollut yhteys myös luonnon orgaanisten ja 
ei-orgaanisten olioiden kasvuun ja muodostu- 


miseen esimerkiksi J. G. Herderin ajattelussa 
(Vierhaus 1972, 516-517, 536). Alun perin sillä 
viitattiin erityisesti yksilölliseen kehitykseen, 
mutta 1700- ja 1800-lukujen taitteessa käsite 
sai kollektiivisia piirteitä. Tämä käyttötapa 
omaksuttiin pian Ruotsissa ja sitä kautta 
myös Suomessa. (Kokko 2010, 9.) 1800-luvun 
alkupuolella kehitettyä suomen kielen sanaa 
sivistys on pidetty merkitykseltään Bildungia 
hyvin vastaavana käsitteenä, mutta Heikki 
Kokko on osoittanut sen sisältävän merkityk- 
siä myös kulttuurin ja sivilisaation käsitteistä ja 
olevan siten varsin omaleimainen ja sisällöl- 
tään historiallisesti vaihteleva. 

1820-luvulla, sanan itse kehittänyt Reinhold 
von Becker (1788-1858) käytti sitä enemmän 
sivilisaation merkityksessä, kun taas Elias 
Lönnrot laajensi käsitteen merkitystä kulttuu- 
rin ja bildningin suuntaan 1830-luvulla. Eri- 
tyisesti hän painotti tämän käsiteryppään 
kehitykseen ja muutokseen viittaavia kon- 
notaatiota. (Kokko 2010, 12-13.) Tässä artik- 
kelissa käännän bildning käsitteen ja sen joh- 
dannaiset sivistykseksi tai kulttuuriksi, mutta 
usein käytän kontekstisidonnaisesti myös sel- 
laisia sanoja kuin kehitys tai muodostuminen. 
Tällä tavoin viittaan tutkittavan aikakauden 
vielä vakiintumattomaan käsitteistöön, jossa 
sivilisaation, kulttuurin, bildningin ja sivistyk- 
sen merkitykset eivät olleet täsmällisiä ja viit- 
tasivat erityisesti Lönnrotin tapauksessa myös 
ajallisiin prosesseihin. Sivistyksen, kulttuurin 
ja niiden kehityksen merkitys aikakauden 
aatteelliselle keskustelulle oli huomattava. 
Lönnrotin ajattelussa tähän keskusteluun 
liittyi myös romanttiseen luonnonfilosofiaan 
viittaavia ajatuksia elävän luonnon tiedosta- 

mattomasta toiminnasta, millä hän perusteli 
periferian kykyä säilyttää kansanrunouden 
perinnettä elossa. Eivät ainoastaan sisämaan 
asukkaiden omat kyvyt, vaan yhtä lailla peri- 
feerinen alue itsessään nähtiin omaehtoisen ja 
spontaanin luonnonrunouden tuottajana. 
Artikkelin otsikkoon nostettu ylirajaisuus 
on sovellettu käännös transnationaalisen 
käsitteestä. Asiayhteydestä riippuen trans- 
national voidaan kääntää ylirajaiseksi tai yli- 
kansalliseksi (Urponen 2010, 20). Käsitteillä 
on selkeä merkitysero, mutta ne vaikuttuvat 
olevan merkityksiltään myös päällekkäisiä 
ja ylikansallinen voidaan kenties hahmottaa 
ylirajaisuuden erityistapauksena. Englannin- 
kielisellä tutkimuskentällä onkin käytetty 
käsitettä Cross-Border Studies, jolla on pyritty 
ohittamaan transnationalismin kansaan ra- 
joittuvia merkityksiä (Amelina ym. 2012, 1). 
Tässä artikkelissa puhun järjestämällisesti yli- 
rajaisuudesta, mutta sisällytän sen käyttöön 
myös ylikansallisia piirteitä. Ylirajainen his- 
toriantutkimus on hyvin monialaista, ja sillä 
voidaan viitata niin tutkimuksen teoreettisiin 
lähtökohtiin kuin tutkimuskohteen empii- 
riseen ylirajaisuuteen (Saunier 2013, 15—16, 
28-29). Tässä artikkelissa on eräitä ylirajai- 
seksi määriteltäviä tutkimusta ohjaavia pe- 
riaatteita, mutta ylirajaisuus on myös tutkit- 
tavan kohteen ominaisuus. Tarkoituksenani 
ei siis ole asettaa lähdeaineistoa valmiiseen 
teoreettiseen kehykseen vaan kysyä, kuinka 
ylirajainen näkökulma auttaa tulkitsemaan ai- 
neistosta nousevia ilmiöitä. Tämä perspektii- 
vi on esimerkiksi auttanut huomaamaan, että 
kiinnostus suomalaiseen kansanrunouteen ei 
ollut kansallinen ilmiö vaan eräs paikallinen 

sovellus tai tulkinta ylirajaisesta aaterakennel- 
masta. 

Ylirajaisen käsitteeseen liitetään yleisesti 
pyrkimys metodologisen nationalismin ylittä- 
miseen (Amelina ym. 2012, 3). Metodologisen 
nationalismin purkaminen perustuu huomiol- 
le, että historiantutkimus on usein perustele- 
mattomasti olettanut kansallisuuden käsitteen 
luonnolliseksi perusyksiköksi, jonka kautta 
tutkimus eksplisiittisesti tai implisiittisesti jä- 
sentyy (Saunier 2013, 2). En ohita 1800-luvulle 
keskeistä kansallisuuden käsitettä, mutta py- 
rin tuomaan siihen ylirajaisen perspektiivin. 
Tämä tulee esille erityisesti siinä, että 1800-lu- 
vun alun niin sanottua kansallista heräämistä 
ei tässä yhteydessä käsitellä yksiselitteisesti 
suomalaisena ilmiönä vaan osana laajempaa 
ylirajaista aatteellista vuorovaikutusta. Ylira- 
jaisuus ei kuitenkaan ole ainoastaan globaalin 
makrotason kysymys, vaan sen puitteissa voi 
huomioida myös kansallisvaltioita pienem- 
mät yksiköt, rajaseudut ja unohdetut alueet 
(Saunier 2013, 10). Suuriruhtinaskunnan oppi- 
neiden omaehtoiset tulkinnat historistisesta 
ajattelusta ja suullisen runouden kulkeutu- 
minen Kalevalan välityksellä marginaalista 
Pariisin ja Berliinin kaltaisiin keskuksiin ovat 
osoitus siitä, miten ylirajaisuus toteutuu pai- 
kallisesti ja yhtäaikaisesti eri mittakaavoissa 
ja myös kansallisuuden käsitteen sisällä (Yun 
Casalilla 2007, 660-661; Saunier 2013, 11, 118- 
119). 

Ylirajaisuuden käsitteellä viitataan lähtö- 
kohtaisesti ylirajaisten aikalaisilmiöiden tut- 
kimukseen. Tutkimuksen kohteena ovat ajat- 
telu, liike ja toiminta, jotka ylittivät kansalliset, 
valtiolliset ja kielelliset rajat. Käsitykset kult- 

tuurista olivat muutoksen tilassa 1800-luvun 
alkupuolella ja kulttuurin käsitettä määritel- 
tiin uudelleen muun muassa suhteessa tilaan 
sekä keskusten ja periferioiden maantietee- 
seen. Sivistyksen mahdollisuuden ehtoa ei 
etsitty yksinomaan oppineista keskuksista, 
vaan se saattoi löytyä myös oppimattomasta 
periferiasta. Sekä ihmisten ja esineiden (kuten 
kirjojen) konkreettinen liike että aatteiden ja 


käsitteiden diskursiivinen liike maantieteellis- 
ten alueiden ja eri kulttuurien välillä oli yli- 
rajaista kahdessa merkityksessä. Ensinnäkin 
tutkittu käsitys kansallisen kulttuurin histo- 
riallisesta ainutlaatuisuudesta ja välttämättö- 
myydestä modernin kulttuurin perustana ei 
rajoittunut mihinkään tiettyyn kansaan. Se 
oli ylirajaisesti jaettu ja kehitelty aatteellinen 
rakennelma, jonka kansallinen sovellettavuus 

perustui juuri ylirajaiseen tunnustukseen. 
Toiseksi se suomalaiskansallinen kirjallinen 
kulttuuri, jota prosessissa tuotettiin suullisen 
perinteen pohjalta, oli määritelty eurooppa- 
laisen modernin kulttuurin mittapuulla ja oli 
siksi mahdollista ottaa vastaan ylirajaisesti 
Suomen ulkopuolella. Kansallisen kulttuurin 
rakentaminen oli keino hankkia ylirajainen 
tunnustus, joka vahvisti kansan olemassaolon. 

Näistä lähtökohdista tutkin pääasiassa Elias 
Lönnrotin työskentelyä ja ajattelua. Jäljitän 
hänen käsityksiään sisämaan perifeerisestä 
luonnollisuudesta ja sen asukkaiden runou- 
den voimallisesta ilmaisusta. Lähteinä toi- 
mivat hänen kansanrunojulkaisunsa ja niitä 
kommentoivat lehtiartikkelit, kirjeet ja päivä- 
kirjamerkinnät 1820—1840-luvuilta. Taustoitan 
Lönnrotin tekstejä myös hänen edeltäjiensä 
julkaisuilla ja luen niitä ristiin muiden aika- 
laislähteiden kanssa, jotka ovat tuottaneet 
perifeerisyyden diskurssia. Näihin lukeutuu 
myös Pariisissa ja Berliinissä tuotettuja julkai- 
suja, joiden avulla voidaan seurata suullisen 
kulttuurin ja sen pohjalta luodun kirjallisen 
eepoksen Kalevalan matkaa oppimattomaksi 
mielletystä periferiasta Euroopan oppineisiin 
keskuksiin. Suullisen perinteen kirjallistami- 
nen Kalevalaksi käsitettiin todisteeksi suoma- 
laisten ainutlaatuisesta menneisyydestä ja sen 
toivottiin edistävän modernin kirjallisen kult- 
tuurin kehittymistä. Koska kirjallinen eepos 
oli myös käännettävissä, se tuli suhteellisen 
pian tunnetuksi eurooppalaisissa metropoleis- 
sa. Ranskankielinen proosakäännös ilmestyi 
vuonna 1845 ja sai paljon huomiota.*t Samana 
vuonna aikakauden tunnetuimpien tieteen- 
tekijöiden joukkoon kuulunut Jacob Grimm 

(1785-1863) piti Kalevalaa käsittelevän esitel- 
män Preussin tiedeakatemiassa ja julkaisi sen 
myös artikkelina.5 Argumentit suomalaisen 
eepoksen, kuten Grimm Kalevalaa nimitti, pe- 
rifeerisestä alkuperästä vakuuttivat oppineita 
aikalaisia myös Pariisissa ja Berliniissä. Näis- 
sä kaupungeissa sekä uskottiin että toistettiin 
diskurssia, jossa eepoksen esitettiin syntyneen 
rajaseutujen oppimattomassa sisämaassa, joka 
kykeni tuottamaan luonnollista, alkuperäistä 
ja siten autenttista kansanrunoutta. 


Historismi, kansanrunous ja sisämaa 


Historistinen ajattelutapa loi pohjan käsityk- 
selle, että oletetussa periferiassa säilynyt kan- 
sanrunous oli kulttuurisesti arvokasta ja välttä- 
mätön lähtökohta suomenkielisen modernin 
kulttuurin rakentamiselle, kun Suomen 1800- 
luvun uusi poliittinen tilanne autonomisena 
suuriruhtinaskuntana herätti kysymyksiä ai- 
kakauden älymystössä. Ovatko suomalaiset 
kansa tai kansakunta, entä voisivatko olla? 
Kansaksi ei voinut noin vain julistautua, vaik- 
ka tsaari Aleksanteri I itse oli ilmoittanut 
Porvoon valtiopäivillä 1809, että Suomesta 
on nyt tullut kansakunta kansakuntien jouk- 
koon. Hän kenties tarkoitti, että Suomi oli 
nyt yksi kansakunta niiden joukossa, joista 
Venäjän keisarikunta koostui, eikä puhunut 
niinkään yleiseurooppalaisessa kontekstissa. 
Toinen asia kuitenkin on, miten tämä totea- 
mus tulkittiin suuriruhtinaskunnassa. Kansa 
ja kansallisuus piti rakentaa uskottavasti ja 
ennen kaikkea siten, että aikakaudelle ylei- 
set kulttuuriset kriteerit täyttyivät. Näin muut 

kansat pystyivät tunnustamaan ainutlaatuisen 
kansallisen kulttuurin olemassaolon. Kansal- 
lisuus ja kansakunnat olivat samanaikaisesti 
muodostumassa koko Euroopassa tärkeim- 
miksi identiteettiä määrittäviksi tekijöiksi. 
Tämä kulttuurihistoriallinen konteksti vah- 
visti Suomessa käytyä oppinutta keskustelua: 
kansa tarvitsi itselleen oman ainutlaatuisen 
kulttuurin erottuakseen muista kansoista ja 
perustellakseen olemassaolonsa. On silti hyvä 
pitää mielessä, että nationalismin prosessi oli 
hidas ja alkuun sitä määrittävät lähinnä pie- 
net akateemiset ja oppineet yksilöt ja ryhmät. 
Yleisesti jaetuksi käsitykseksi kansallisesti 
ainutlaatuinen identiteetti muotoutui vasta 
1800-luvun jälkipuoliskolla (Hroch 1985, 22, 
62-63; Hobsbawm 1994, 115). Näin tapahtui 
myös Suomessa, eivätkä nyt tutkitut 1800-lu- 
vun alkupuolen oppineet tavat määritellä 
kansallista identiteettiä kulttuurin kehittymi- 
sen kautta olleet laajasti tunnettuja. 
Kansallisen kulttuurin kiinnostuksen rin- 
nalla kehittyi uusi historistinen tapa tulkita 
kulttuuria. Yksi sen monista muodoista yhdis- 
tyi kansallisen historian ja kulttuurin koros- 
tamiseen. John E. Toews on kuvaillut tämän 
ajattelun toteutumista 1800-luvun alkupuolen 
Saksassa. Hänen mukaansa vaikutusvaltaiset 
Grimmin veljekset kiinnostuivat saksalaises- 
ta muinaisuudesta uudistaakseen tietoisuutta 
saksalaisesta identiteetistä. He etsivät saksa- 
laista identiteettiä ja sen olemassaoloa kult- 
tuurisesta ja historiallisesta olemuksesta, joka 
nivoutui erityisesti saksan kieleen sekä kielen 
menneisyyteen ja mahdollisuuksiin käyttää 
sitä omaehtoisesti (Toews 2008, 320). Vastaa- 
via yhteyksiä kansan ja sen kulttuurin, histo- 


rian ja kielen välille rakennettiin ylirajaisesti 
ympäri Eurooppaa ja myös Suomessa. Var- 
haisen 1800-luvun kiinnostus kansalliseen 
menneisyyteen, kulttuuriin ja kieleen ei ollut 
vain antikvaarista, vaan se palveli myös ny- 
kyhetkeä ja tulevaisuutta: oman kansan men- 
neisyyden tunteminen ja tutkiminen tarkoitti 
mahdollisuutta aktiivisesti rakentaa modernia 
kulttuurista identiteettiä (Anttonen 2005, 171). 
Jatkuvuus esihistoriallisesta muinaisuudesta 
nykypäivään käsitettiin fragmentaariseksi, jo- 
ten kansallista muinaisuutta oli tutkittava ja 
tuotava julkiseen tietoisuuteen. 
Ainutlaatuisen kansallisen kulttuurin kai- 
puu yhdistyi historismin periaatteisiin, koska 
ne tukivat toistensa olemassaoloa. Historismi 
haastoi valistuksen ajatuksen luonnonoikeu- 
desta, jonka argumentin yleispätevistä ja 
ylihistoriallisista moraalisista periaatteista ja 
arvoista se kielsi. Siten, Fredrick C. Beiserin 
mukaan, kansallisen kulttuurin arvojen, mer- 
kitysten ja menneisyyden tutkimus piti tehdä 
sisältä käsin. Se tarkoitti ainoastaan yksittäi- 
sille kansoille ominaisten historiallisten olo- 
suhteiden ja kontekstien käsittelyä sosiaalihis- 
toriallisena kokonaisuutena. (Beiser 2011, 13.) 
Näin historistinen ajattelu ruokki kiinnostusta 
erityisiin kansallisiin kulttuureihin vahvistaen 
käsitystä, että niihin ei voinut soveltaa univer- 
saaleja tai kontekstittomia mittapuita. Nämä 
olivat tärkeitä ehtoja, jotka tarjosivat aatteel- 
lisen ja teoreettisen perustan käsittää kansal- 
linen identiteetti kulttuurisesti määriteltynä. 
Toews korostaa saksalaisen historistisen 
koulukunnan moninaisuutta, mutta huomioi 
erityisesti sen painottaneen kansankulttuuria 
ja suullista kulttuuria. Tämä tulee selkeästi 

esille Grimmin veljesten romantiikan ja his- 
torismin ajatuksia yhdistelevässä tuotannossa, 
jonka lähtökohta oli väittämä, että heidän tut- 
kimusmateriaalinsa, tekstit ja suulliset aineis- 
tot, olivat fragmentteja ilmaisuvoimaisesta 
runoudesta (Poesie), joka luotiin tiedostamatto- 
masti kansan (Volk) toimesta. Käsite Poesie 
voidaan jäljittää romantiikan varhaisempiin 
sukupolviin, eikä sillä tarkoiteta vain runoja, 
vaan se viittaa hyvin yleiseen kirjalliseen kate- 
goriaan laajassa kulttuurisessa mielessä. Se on 
mikä tahansa kirjallinen tai suullinen luovan 
mielikuvituksen ilmaisu ja kansanrunouden 
tapauksissa myös kollektiivisen kulttuurisen 
subjektin luonnollinen ilmaisu. Siten kansan- 
runous on myös vastakohtainen modernille 
yksilölliselle subjektille, joka ilmaisee taitees- 
sa oman rauhattoman suhteensa kokonaisuu- 
teen. (Toews 2008, 326-27.) 

Toews argumentoi, että luonnonrunouden 
(Naturpoesie) käsite oli keskeinen saksalaisen 
kansallisen identiteetin muotoutumiselle.* 
Kaivatessaan omaa kansallista kulttuuria ja 
historiaa suomalaiset oppineet saattoivat he- 
delmällisesti jäljitellä tätä ajatusrakennelmaa 
ja tuottaa siitä myös omia tulkintojaan. Suo- 
menkielistä kirjallisuutta oli suhteellisen vä- 
hän ja sen myös yleisesti katsottiin jääneen 
kehityksestä jälkeen niin, ettei se pystynyt vas- 
taamaan modernin kulttuurin vaatimuksiin 
(Saarelainen 2019a, 51-52). Siten oli luonte- 
vaa rakentaa käsitystä suullisesta, kirjoitustai- 
dottoman kansan kollektiivisesti tuottamasta 
luonnonrunoudesta. Se ilmaisisi kansallisen 
luonteen ja olisi paitsi suomalaisen histo- 
rian, tapojen ja kulttuurin tiedonlähde myös 
perusta, josta lähtien voitaisiin luonnollises- 

sa prosessissa kehittää modernia kansallista 
kulttuuria. 

Ei kauaakaan sen jälkeen, kun Grimmin 
veljekset aloittivat akateemisen uransa, voi- 
tiin myös suomalaisista julkaisuista lukea hy- 
vin samankaltaisia ajatuksia.? Esimerkiksi J. J. 
Tengström (1787-1858) kirjoitti vuonna 1818: 


Nämä kansan laulut ja tavat, jotka voivat valais- 
ta ja antaa tietoa [suomalaisten] entisistä olosuh- 
teista, ovat kulttuurin edistymisen myötä osittain 
kadonneet ja osittain hajaantuneet maamme kau- 
kaisimmille alueille, Pohjois-Pohjanmaan, Savon 
ja Karjalan sisimpiin osiin, missä niitä vielä löytyy 
puhtaassa alkuperäisessä muodossa monien mui- 
den Suomen kansan luonteenpiirteiden seurassa. 
(Tengström 1818, 126.) 


Tengströmin mukaan kansanrunous voi toi- 
mia lähteenä suomalaisten perinteisestä ja 
omaleimaisesta kulttuurista ja sen historialli- 
sesta kontekstista. Hän myös esittää, että on 
mahdollista löytää suomalaisia, jotka runou- 
dessaan säilyttävät muistoa muinaisilta ajoil- 
ta, tosin ainoastaan ajettuna ja hajaantuneena 
sisämaan perifeerisille alueille. Ajatus toistaa 
monin osin saksalaisen historismin ja roman- 
tiikan käsityksiä: suullinen runous antaa tie- 
toa omaleimaisesta kansallisesta kulttuurista, 
se on kansan kollektiivisesti tuottamaa ja 
olemassa enää fragmentteina. Samalla se tuo 
esille maantieteellisen määrittelyn: sisämaan 
perifeeriset alueet käsitetään paikoiksi, joissa 
suullinen kansanrunous on säilynyt. Tässä 
suhteessa Tengström ei ajalleen tyypillisesti 
vaikuta tekevän eroa suomalaisen ja karjalai- 
sen kulttuurin välillä, molemmat asettuvat 
osaksi suomalaisuutta, jota hän tekstillään ra- 

kentaa (ks. myös viite 2). Siten hän ei määrit- 
tele tarkasti, miten hän mieltää Pohjois-Poh- 
janmaan, Savon ja Karjalan sijainnit tai alueet. 
Tengström saattaa viitata myös rajantakaiseen 
Karjalaan, mutta on myös mahdollista, että 
vasta Lönnrotin matkojen myötä tieto Kar- 
jalan kansanrunoudesta tuli laajemmin tun- 
netuksi. Ennen kaikkea Tengström rakentaa 
diskursiivista sisämaata, hänelle nämä ovat 
”maamme” etäisimpiä alueita, puhe on siis yh- 
teisestä ja jaetusta maasta, eli Suomesta, jonka 
eräät sisämaan alueet määrittyvät kansanru- 
nouden ja kaukaisen etäisyyden kautta. Etäi- 
syys on tietenkin suhteellista, näiden alueiden 
asukkaille ne eivät ole kaukana, vaan kyse 
on Tengströmin omasta rannikkoseudun op- 
pineesta näkökulmasta. Näin hän rakentaa 
kirjallisesti vastakkainasettelua rannikon ja 
sisämaan välille. 

Tengströmin ajatukset toistuvat eri tavoin 
tulkittuina Lönnrotilla, kuten edempänä 
tullaan näkemään, mutta esimerkiksi myös 
hänen poikansa Robert Tengström kiinnitti 
asiaan huomiota Kalevala-esseessään (1845, 
124-125). Ajatus siitä, että vanhaa kansanruno- 
utta ja -kulttuuria löytyisi lähinnä sisämaasta, 
ei ollut myöskään uusi Tengströmin aikana. 
Jo Mikael Agricola (n. 1510-1557) oli taltioi- 
nut tietoja suomalaisesta mytologiasta ja si- 
joittanut sen sisämaahan (Anttonen 2005, 139). 
1700-luvulla H. G. Porthan (1739-1804) oli 
myös argumentoinut sen puolesta, että Suo- 
men rannikkoseudut ja sisämaa erosivat toi- 
sistaan merkittävästi. Ensimmäinen oli hänen 
mukaansa ruotsia puhuva, urbaanimpi ja lä- 
heisemmässä yhteydessä eurooppalaiseen si- 
vistykseen, jälkimmäinen puolestaan oli peri- 


feerinen, sivistymätön ja myös arkaaisemman 
kansanrunouden lähde (Klinge 1982, 79-82). 
Porthan eroaa useista 1800-luvun oppineista 
siinä suhteessa, että hänen näkökulmansa si- 
sämaan kansankulttuuriin ja -runouteen oli 
antikvaarisempi. Hän arvosti kansanrunout- 
ta ja se oli hänelle tärkeä tutkimuksen kohde, 
mutta ei samalla tavalla kansallisen identi- 
teetin lähde kuin 1800-luvun alkupuolella.$ 
Klingen mukaan Porthan jopa odotti ruotsin 
asteittain syrjäyttävän suomen kielen. (Mt., 
72-75, 106.) Toisaalta on kiinnitetty huomiota 
myös siihen, että Porthan vastusti ruotsalais- 
tamispyrkimyksiä harvinaisen kiivaasti (Iko- 
la 1983, 18-19). Myös J. J. Tengström epäili, 
voiko suomen kieli selviytyä, eli voiko siitä 
tulla moderni kirjakieli, sillä hänestä vaikutti 
siltä, että suullinen perinne oli jo niin pitkäl- 
le hajautunut, että siitä ei välttämättä riittäisi 
ainesta kirjallisen kulttuurin perustamiseksi.’ 
Näin vähintään 1700-luvun loppupuolelta 
asti rakentui diskurssi, jossa sisämaa näyttää 
tulkitun yleisesti kansanrunouden paikaksi. 
Lisäksi 1800-luvulta alkaen kansanrunouden 
määrän ja laadun arveltiin olevan suoraan 
yhteydessä mahdollisuuteen kehittää suo- 
menkielistä kirjallista kulttuuria. Itse sisämaa 
käsitettiin eristäytyneeksi ja sivistymättömäk- 
si seuduksi ja oli siten loogisesti se alue, josta 
saattoi olettaa löytävänsä muinaista runoutta, 
joka ei ollut kehittyneen sivilisaation vaikutta- 
maa. Toisin kuin Toews ja Baiser korostavat, 
historiallinen ja kulttuurinen kiinnostus kan- 
san kulttuuriin ei liittynyt vain kaukaiseen 
ajallisuuteen vaan, Suomen tapauksessa, 
myös kaukaiseen paikallisuuteen. Suomessa 
maantieteellinen sijainti määritteli käsityksiä 

kansanrunoudesta. Kansanrunouden paikat ja 
alueet olivat yhtä lailla maantieteellisiä kuin 
historiallisiakin. Toisin sanoen kulttuurin 
määrittelyssä historia ja maantiede kietoutui- 
vat toisiinsa.? 


Sisämaan yksinkertainen ja voimallinen 
kieli 


Kun Elias Lönnrot kirjautui Turun akate- 
miaan syksyllä 1822, Tengström ja joukko 
muita oppineita olivat jo muutaman vuoden 
spekuloineet ja käyneet keskustelua suoma- 
laisesta kansanperinteestä ja suomen kielestä. 
Lönnrot voidaan lukea 1800-luvun alkupuo- 
len toiseen sukupolveen, joka osoitti kiinnos- 
tusta kansanrunouteen ja suulliseen kulttuu- 
riin. Hänen opiskeluistaan ei tiedetä tarkkoja 
yksityiskohtia, eikä ole täysin selvää, missä 
vaiheessa ja miten hänen kiinnostuksensa 
kansanrunouteen heräsi. Siihen vaikutti aina- 
kin hänen opettajansa Reinhold von Becker. 
Turun romantikkojen piiriin kuulunut Becker 
oli kiinnostunut suomen kielestä ja kansan- 
runoudesta. Hän myös luovutti keräämiään 
kansanrunoja lähdeaineistoksi Lönnrotin 
lopputyöhön, jonka aiheena oli suomalainen 
mytologia ja Väinämöinen. Sen valmistuttua 
1827 Lönnrot aloitti ensimmäisen matkansa si- 
sämaahan. Tarkoitus oli tutustua sen ihmisiin, 
tapoihin ja kulttuuriin sekä kerätä suullista 
perinnettä. Kuten hyvin tiedetään, matkat 
seurasivat toisiaan vuosikymmenten ajan ja 
tuloksena oli laajat kokoelmat ja useita julkai- 
suja suomalaista kansanrunoutta. 

Nykyään Kalevalaa voisi nimittää hybridi- 

seksi teokseksi siinä mielessä, että se sekoittaa 
suullisen kulttuurin runoutta ja kirjallisen kult- 
tuurin keinoja, aiheita ja muotoa." Esimerkik- 
si Pertti Karkaman mukaan Kalevala on väli- 
muoto perinne-eepoksen ja taide-eepoksen 
välissä, Satu Apo on etsinyt sen käyttämiä 
kirjallisia konventioita ja Niina Hämäläinen 
siitä löytyviä aikakauden sosiaalisia norme- 
ja, Lauri Honko on puolestaan muistuttanut, 
että Lönnrotin luova prosessi oli suullisen 
runouden muovaamaa ja kehystämää (Kar- 
kama 2001, 277; Apo 2003; Hämäläinen 2012, 
45; Honko 2003, 198)." Lönnrotin aikalaiset 
lukivat Kalevalaa enimmäkseen ikään kuin 
Lönnrot olisi löytänyt eepoksen lähes sellai- 
senaan. Poikkeuksen tekivät lähinnä C. A. 
Gottlund ja A. I. Arwidsson (Anttonen 2014, 
60; Sarajas 1984, 40). Lukutapa oli siis varsin 
yleinen huolimatta siitä, että Lönnrot teki jo 
Vanhan Kalevalan (1835) esipuheessa selväksi 
oman käsityksenä, jonka mukaan eepoksen 
runoja ei ollut laulettu yhdessä vaan ne olivat 
syntyneet toisistaan erillään (Kaukonen 1988, 
240; Anttonen 2014, 79). 

Aikakaudelle tyypillisesti myös Lönnrotin 
lähtökohta oli se, että kansanrunot olisivat 
lähde esihistoriasta, kuten hän toi esille esi- 
merkiksi matkakuvauksessa neljänneltä keruu- 
matkaltaan (1833) Helsingfors Morgonbladissa 


(54/1834): 


- — uskon niiden [kansanrunojen] antavan paljon 
tietoa esi-isien kotielämästä ja monista muista 
asioista, joita muuten on tänä päivänä vaikea tutkia. 
Niiden runollisesta arvosta ei tarvitse erikseen mai- 
nita. Vanhojen laulujen avulla, kuten myös itsensä 
niiden kielen antamasta tiedosta, voidaan selvittää 
vielä paljon. 

Tästä Lönnrot jatkaa erittelemällä muinais- 
ten suomalaisten suhdetta monoteismiin ja 
polyteismiin. Hän näki kansanrunoudessa 
mahdollisuuden tutkia muinaisten suoma- 
laisten kulttuurista, sosiaalista ja materiaalista 
maailmaa. Myös Kalevalan tavoitteet olivat 
ensimmäisestä painoksesta asti taiteellisen 
runoteoksen ohella tiedolliset. Lönnrot esi- 
merkiksi tietoisesti yhdisteli eri lajeja kansan- 
runoutta myyteistä lyyriseen runouteen ja 
loitsuihin, jotta eepos toisi esille kansan- 
perinteen moninaisuuden (Hyvönen 2008, 
346). 

Ennen Lönnrotia kansanrunokokoelmien 
ja -julkaisujen määrät olivat varsin vaatimat- 
tomia. Lönnrot ei tyytynyt pohtimaan kansan- 
runouden merkitystä tiedon lähteenä, vaan 
hän myös keräsi ennennäkemättömän mää- 
rän uutta aineistoa (Kaukonen 1979, 31). Mikä 
motivoi häntä? Miksi kansanrunous oli niin 
tärkeä? Jo keruun alkuvaiheessa hän selvitti 
toimitusperiaatteitaan ja tavoitteitaan C. A. 
Gottlundille (1796—1875): 


Mahdollisista kirjoitustavoista olen valinnut sen, 
joka antaa minun ilmaista itseäni siten, että voin 
toimia välittäjänä savon ja muiden suomalaisten 
murteiden välillä. Syynä tähän on se, että suoma- 
laiset myös muilta alueilta kuin Savosta tai Karja- 
lasta voisivat lukea ja ymmärtää esi-isien runoutta, 
täynnä viisautta, niiden yksinkertaisella ja voimal- 
lisella kielellä. (VT 7, 18.) 


Lönnrot kirjoittaa, että hän haluaa toimia 
välittäjänä suullisen ja kirjallisen kulttuurin 
välillä, sisämaan suullisen kulttuurin runot 
ja laulut tulisi saattaa luettavaksi myös Suo- 
men muiden alueiden asukkaille. Lyhyestä 


lainauksesta voidaan erottaa kolme eri asiaa, 
jotka ovat merkityksellisiä tämän artikkelin 
argumentin kannalta. Ensinnä, Lönnrot esit- 
tää, että suullinen kansanrunous tulisi muun- 
taa kirjalliseen muotoon. Toiseksi, esi-isien 
muinainen runous on luotu kielellä, joka on 
yksinkertaista mutta kuitenkin voimallista ja 
täynnä viisautta. Kolmanneksi hän uskoo, että 
tämä runous sijaitsee sisämaan tietyillä alueil- 
la. Yhdessä nämä kolme huomiota muodos- 
tavat pohjan kartografiselle tarkastelutavalle, 
jossa oppineet kartoittivat sisämaan perifeeri- 
set alueet alkuperäisen runollisen kansankie- 
len ja muinaisen tiedon alueiksi. Toisin sa- 
noen näihin alueisiin liitettiin kulttuurin ja 
tiedon määritelmiä, jotka kuitenkin eroavat 
olennaisesti rannikkoseudun sivilisoituneesta 
kulttuurista ja tiedosta. 

Lönnrotin mukaan itäisten ja koillisten 
alueiden kieli on vaikeasti ymmärrettävää 
muille, oletettavasti etenkin rannikkoseutu- 
jen suomalaisille. Siksi sitä oli muokattava: 
suullinen runous oli saatettava kirjalliseen 
muotoon, tärkeää myös oli, että tämä kirjallis- 
taminen tehtäisiin yleiskielellä, ei millään eri- 
tyisellä murteella. Lönnrot kirjoittaa olevansa 
tietoinen muista mahdollisista kirjoitustavois- 
ta, hän on siis tarkoituksellisesti valinnut me- 
netelmäkseen yhdistellä murteita kohti yleis- 
kieltä. Tästä voidaan päätellä oletetun yleisön 
olleen oppinutta. Ne, joille runoja kerättiin ja 
toimitettiin luettavaksi, nähtiin monin tavoin 
vastakohtaisena runojen alkuperäisille teki- 
jöille, jotka määriteltiin kirjallisen kulttuurin 
ulkopuolelle ja sivilisaation rajamaille. Kuten 
Lotte Tarkka on todennut, vernakulaaria kult- 
tuuria käytettiin edistämään eurooppalaisia 

ylirajaisia ajatuksia, jotka olivat vieraita suul- 
lisen runouden laulajille (Tarkka 2020, 38-39). 
Entä miksi ylipäätään oli tarvetta kerätä sisä- 
maan murteellisia runoja ja saattaa niitä ke- 
nen tahansa ymmärrettäväksi siirtämällä ne 
yleiskielisen kirjoitettuun muotoon? 

Romanttinen käsitys alkuperäisestä ja luon- 
nollisesta kansanrunoudesta, joka kukoistaa 
periferiassa, oli oppineen akateemisen dis- 
kurssin luomus. Sen vastaavuus todellisuuden 
kanssa olikin hyvin viitteellinen (Siikala 2002, 
41-42). Oppineet intellektuellit käyttivät kan- 
sanrunoja ja niiden laulajia omiin tarkoituk- 
siinsa. Voidaan sanoa, että he antoivat itsel- 
leen ”episteemisen etuoikeuden” määritellä 
vernakulaaria kulttuuria (Mignolo & Madina 
2006, 206). Toisaalta kansanrunouden arvostus 
monipuolisti käsitystä kirjallisuudesta ja 
kulttuurista ja antoi tunnusta runonlaulajille 
runouden ja tiedon lähteenä. Kansanrunou- 
den keräämisen ja kirjallistamisen projekti 
tarkoitti yritystä kulttuuria modernisoimalla 
mahdollistaa Suomen kielelle, kulttuurille ja 
runoudelle uusia muotoja, jotka palvelisivat 
kaikkien suomalaisten sivistymistä ja kehitty- 
mistä heidän omalla äidinkielellään. Tämä 
mahdollisuus kansan omaan, vernakulaariin 
kieleen ja kulttuuriin oli eräs romantiikan kes- 
keisiä ajatuksia. Sen ilmaisi selkeästi esimer- 
kiksi Friedrich Schlegel (1772—1829) todetes- 
saan, että millä tahansa kansalla on ”oikeus 
[das Recht] itselle ominaiseen kirjallisuuteen 
eli omaan kielenkehitykseen [Sprachbildungj" 
(Schlegel 1988/1812, 132). 

Kirjoitetun yleiskielen ajateltiin mahdollis- 
tavan modernit kirjalliset instituutiot. Koska 
kirjoitettua suomen yleiskieltä ei tosiasiallises- 

ti ollut olemassa 1800-luvun alkupuolella, oli 
aikakaudella toiveena luoda sellainen (Häk- 
kinen 1994, 15). Aikalaisille yleiskielen ja sen 
myötä modernin kirjallisen suomenkielisen 
kulttuurin syntyminen ei ollut itsestäänselvyys. 
Michael C. Coleman on vertaillut suomen ja 
iirin kielen asemaa 1800-luvulla argumentoi- 
den, että ruotsi olisi hyvin voinut syrjäyttää 
suomen suuriruhtinaskunnan valtakielenä 
(Coleman 2010, 52-53). Myös esimerkiksi 
Matti Klinge on arvellut, että rannikkoseu- 
dulla suomen kieli oli jo sulautumassa ruotsin 
kieleen (Klinge 1982, 107). Sisämaan suullinen 
kansanrunokulttuuri antoi kuitenkin toivoa, 
että tämä tavoite voitaisiin toteuttaa. Suulli- 
sen perinteen kerääminen ja kirjallistaminen 
olivat käytännössä osa yleisempää yritystä 
luoda kirjallinen yleiskieli (Saarelainen 2019a, 
52-53). Lönnrot ajatteli kehityksen - tai sivis- 
tymisen — suullisesta kulttuurista kirjalliseen 
luonnolliseksi prosessiksi. Suullinen runous 
oli hänelle tällaisen prosessin alkuperä, oppi- 
mattoman sisämaan lukutaidottomien laula- 
jien nähtiin tuottavan kieltä ja runoutta, jotka 
eivät olleet mahdollisia oppineella ja lukutai- 
toisella rannikolla. Sisämaa kartoitettiin eri- 
tyislaatuisen runouden paikaksi ja muinaisen 
tiedon varastoksi tulevan kirjallisen kulttuurin 
tarpeisiin. 

Alkusanoissaan Kantelettareen (1840, 1841) 
Lönnrot kirjoitti, että suomalaista kansan- 
runoutta tuottaa luonto itse. Hän kuvaa sitä 
proosallista arkikieltä pyhemmäksi painot- 
taen, että kansanrunoja ”ei juuri saata'kaan 
tehdyiksi sanoa. Niitä ei tehdä, vaan ne te- 
keytyvät itsestänsä, syntyvät, kasvavat ja muo- 
dostuvat semmoisiksi ilman erityisettä tekijän 

huoletta.” (VT 5, 320.) Tässä hän selkeästi yhtyy 
Grimmin veljesten edustamaan romanttiseen 
näkemykseen kansanrunoudesta kollektiivi- 
sesti ja tiedostamattomasti tuotettuna. Hänen 
käsityksessään kansanrunous myös yhdistyy 
orgaaniseen luontoon: se syntyy ja kasvaa 
kuin organismi, joka juurtuu maaperään ja 
aktiivisesti luo itse itseään kuitenkaan itseään 
tiedostamatta. Samalla rakentuu perusta ar- 
gumentille, että vain perifeeriset alueet voivat 
toimia pohjana tällaiselle tiedostamattomalle 
ja luonnolliselle kasvulle. Tätä käsitystä voi- 
daan analysoida tarkemmin lukemalla Lönn- 
rotin lääketieteen väitöskirjaa Om finnares 
magiska medicin (julk. 1842), joka käsittelee et- 
nografisesti suomalaisten maagisia parannus- 
keinoja kansanrunoaineistojen pohjalta. 
Empiirisen osuuden lisäksi väitöskirja si- 
sältää laajan teoreettisen johdannon, jossa 
näkyy saksalaisen filosofin F. W. J. Schellingin 
(1775-1854) vaikutus (Karkama 2001, 79-80; 
Hyvönen 2008, 352). Käyttäen Immanuel 
Kantilta periytyvää käsitteistöä Lönnrot esit- 
tää, että aistimellisuuden, ymmärryksen ja 
järjen kyvyt ovat vain puolikas inhimillisestä 
tiedosta (Lönnrot 1908/1842, 2—5; ks. tarkem- 
min Saarelainen 2019a, 60). Tätä puolta hän 
nimittää tiedon päiväpuoleksi, toista vastak- 
kaista ja tiedostamatonta puoliskoa vastaavas- 
ti tiedon yöpuoleksi. Lönnrotin määrittelyssä 
tiedon yöpuolella näyttää olevan myös yhteys 
oppimattomaan (obildad) kansaan, se on heil- 
le erityinen tietämisentapa ja se tulee esille 
kansanrunoudessa ja -perinteessä. Sitä ei voi 
verrata empiiriseen ja tieteelliseen tietoon. 
Tiedon yöpuolen alkulähde on tiedostamat- 
tomassa: unissa, visiossa ja mielleyhtymissä ja 


se on eräänlainen luonnon sisäisten voimien 
ilmentymä. 

Lönnrotin väitöskirja auttaa ymmärtämään 
hänen määritelmäänsä kansanrunoudesta 
yksinkertaisena, viisaana ja voimallisena. Ru- 
nollinen kieli oli yksinkertaista, koska se ei 
ollut modernin proosallisen ja käsitteellisen 
kielen tavoin eriytynyttä tai kohteestaan vie- 
raantunutta. Se oli täynnä viisautta, koska se 
sisälsi tietoa menneisyyden suomalaisten maa- 
ilmankuvasta, kulttuurista ja tavoista. Luon- 
non sisäisten voimien ilmaisuna se oli itses- 
säänkin kuin aktiivinen voima. Kaikkia näitä 
ominaisuuksia osaltaan määritti perifeerinen 
maantieteellinen sijainti. Lönnrotin ja muiden 
oppineiden sisämaan diskurssi ja konkreetti- 
set runonkeruumatkat loivat kuvitteellista 
kartografiaa, jossa sisämaa piirrettiin tiedosta- 
mattomasti tuotetun kansanrunouden alueek- 
si. Pitkät, jalan taitetut matkat todennäköisesti 
vahvistivat näkemystä, että runous sijaitsee 
jossain kaukana ja siten todellinen koettu 
etäisyys vahvisti ajatusta, että perifeerisellä si- 
jainnilla oli yhteys tiedostamattomaan tapaan 
tuottaa runoutta. Näin piirrettiin karttaa, jos- 
sa suullinen kulttuuri sijoitettiin sivilisaation 
marginaaliin, etäälle sivistyneestä rannikosta. 


Kansanrunouden autenttisuuden 
maantieteellinen todentaminen 


Vuonna 1845 Louis Lčouzon Le Duc (1815- 
1889) julkaisi Pariisissa Kalevalan (1835) rans- 
kankielisen proosakäännöksen. Pian eepok- 
sen toisen laitoksen (1849) jälkeen hän alkoi 
työstää myös sen käännöstä (ks. lisää Itko- 

Nuori Elias Lönnrot. Yksityiskohta J. Knutsonin kivi- 
piirroksesta v:lta 1841. Museovirasto, Antellin kokoel- 
mat. CC BY 4.0. 


nen-Kaila 2012). Tällä kertaa Lčouzon Le Duc 
pyysi kirjeitse apua Lönnrotilta. Hän laati 
kirjeen latinaksi, koska omien sanojensa mu- 
kaan oli epävarma ruotsin kielen taidostaan, 
mutta esitetyn toiveen mukaisesti Lönnrot 
— varmasti mieluusti — vastasi ruotsiksi. Mo- 
nien kysymysten ohella Lčouzon Le Duc 
myös raportoi Lönnrotille ensimmäisen kään- 
nöksen haltioituneesta vastaanotosta, josta 
oli seurannut myös monia tiedusteluja muun 


78 


muassa Kalevalan autenttisuudesta (Löouzon 
Le Duc 2001/1880, 261). Hän ei eritellyt tar- 
kemmin, millaisia kysymyksiä oli noussut 
esille, vaan pikemminkin vain sivusi asiaa. 
Jopa tällainen pieni vihje Kalavalan mah- 
dollisesta epäautenttisuudesta sai Lönnrotin 
käsittelemään vastauksessaan aihetta varsin 
pitkästi. Hänen mukaansa sellaista epäilyä 
Kalevalan aitoudesta (äkthei), mitä esimerkiksi 
kriitikot ovat osoittaneet James Macpherso- 
nin (1736-1796) ossiaanisia lauluja kohtaan, 
ei voi nousta kenellekään, joka tietää vähää- 
kään asian olosuhteita. Sen, ettei epäilyille ole 
syytä, voisi kuka tahansa todentaa tutkimalla 
runojen monia toisintoja: 


Myös lukuisia variantteja samoista runoista, mitkä 
löytyvät osittain Kirjallisuuden Seurasta Helsingis- 
sä, mutta pääasiallisesti vielä minun hallustani, voi- 
daan lainata todisteena runojen aitoudesta. Vää- 
rentäjä [förfalskard ei olisi vaivautunut sepittämään 
[žopdikta] 10:ntä, 20:ntä tai usein vielä useampaa 
varianttia. (VT'5, 472.) 


Toisintojakin paremmin asian pystyisi varmis- 
tamaan matkaamalla niille alueille, joilta ru- 
not on kerätty. Siellä kuka vain voisi vielä 
löytää kaiken, mitä Kalevala sisältää: 


— — tämä tieto [runoista] on perinteistä [tradition], 
eikä ole peräisin mistään painetuista tai kirjoitetuis- 
ta kirjoista, eivätkä sellaiset sitä paitsi hyödyttäisi 
mitenkään suomalaisia Arkangelin ja Aunuksen 
kuvernementeissa, sillä he eivät osaa lukea ja siitä 
huolimatta runot ovat säilyneet parhaiten juuri hei- 
dän keskuudessaan. Kyllä vain, asia on niin, että 
kaikki Kalevalan sisältö ei ainoastaan ole ollut tä- 
hän asti mainittujen alueiden rahvaan keskuudessa 
tunnettua, mutta Kalevala-runot voitaisiin kerätä 

uudestaan nykyiseltä sukupolvelta, jos kukaan olisi 
halukas vaeltamaan ja oleskelemaan vuosien ajan 
kansan joukossa. (Mts.) 


Lönnrotin vastauksessa tulee esille, miten 
autenttisuus oli keskeinen kysymys mille ta- 
hansa kansanperinteen julkaisulle, erityisesti 
Macphersonin julkaiseman Ossianin laulujen 
(1760) aiheuttaman polemiikin jälkeen. Joep 
Leerssenin mukaan Ossian-tapaus vaikutti 
kuitenkin ajatukseen, että homeerisia eepok- 
sia voitaisiin tarkastella kirjallisina koosteina 
monista suullisen runouden fragmenteista, 
eikä niinkään yhden suuren runoilijan luo- 
muksena (Leerssen 2012, 22). Tämän tulkin- 
nan puolesta argumentoi erityisesti F. A. Wolf 
(1759-1824) teoksessaan Prolegomena ad Home- 
rum (1795), joka vaikutti huomattavasti suul- 
lisesti ja kollektiivisesti luotujen eeposten ar- 
vostukseen ja myös Kalevalan syntyprosessiin 
(Kaukonen 1979, 49—50; Karkama 2001, 241- 
242; Saarelainen 2022, 184-185). Jo Herder oli 
esittänyt, että kansanrunous on kansan kol- 
lektiivinen tuote (Bausinger 1980, 20; Steinby 
2009, 60). 1800-luvulle tultaessa ajatukset niin 
kansanrunouden tiedostamattomasta, luon- 
nollisesta alkuperästä kuin sen kulttuurisesta 
arvosta olivat yhä yleisempiä. Lönnrot tunsi 
nämä keskustelut ja halusi myös puolustaa 
oman eepoksensa aitoutta. 

Lönnrot puolusti Kalevalan runojen aitout- 
ta sillä, että runot on kerätty alueilta, joiden 
asukkaat eivät osaa lukea ja vaikka osaisivat, 
heillä ei olisi mitään, mitä lukea. Olosuhteet 
tekivät mahdottomaksi sen, että suulliset ru- 
not olisivat voineet saada mitään kirjallisia, 
ulkopuolisia vaikutteita. Lukutaidottomuus, 


koulutuksen puute ja etäinen maantieteelli- 
nen sijainti olivat Lönnrotin aitousargumen- 
tin keskiössä. Rannikkoseutujen näkökulmas- 
ta kansanrunouden alueet sisämaassa olivat 
kaukana sivilisaation ja modernin yhteis- 
kunnan kehityksestä, poissa vieraiden kirjal- 
listen vaikutteiden ja kirjapainon kaltaisten 
keksintöjen piiristä. Siten runojen oli oltava 
aitoja, ne olivat luonnollisesti kasvaneet mui- 
naisesta alkuperästä sen samalla säilyttäen. 
Toisin sanoen runojen aitouden takasi niiden 
kiistämätön alkuperä oletetussa ja diskursiivi- 
sessa periferiassa. Tämä ei kuitenkaan tarkoit- 
tanut, että Lönnrot olisi uskonut runojen 
pysyneen muuttumattomana vuosisadasta 
toiseen. Pikemminkin hän viitannee siihen, 
että perinne oli pysynyt katkeamattomana 
sukupolvesta toiseen, vaikka runot muuttui- 
vatkin niiden vaihtuessa. Toisessa yhteydessä, 
selventäessään omaa käsitystään nykyisten ja 
muinaisten runojen suhteesta, Lönnrot en- 
sin kuvailee, miten yksittäinen laulettu runo 
muuttuisi, jos kymmenen laulajaa toistaisi 
sen vuoronperään: se olisi perustaltaan sa- 
mankaltainen, mutta ilmaisultaan muuttunut, 
jotakin olennaista puuttuisi ja jotain olisi li- 
sätty. Seuraavaksi hän pyytää kuvittelemaan, 
miten Kalevalan runot ovat muuttuneet, ei 
kymmenen laulajan, vaan kymmenen vuosi- 
sadan jatkumossa. Mitään muuta Lönnrotin 
mukaan ei tarvitse sanoa siitä, mikä on hänen 
käsityksensä nykyisten ja alkuperäisten runo- 
jen suhteesta. (VT 5, 407.) Tämä lienee syy 
myös siihen, että hän korostaa Lčouzon Le 
Ducille, että Kalevalan runot voitaisiin kerätä 
uudelleen nykyiseltä sukupolvelta — seuraa- 
valla ne olisivat jo toisenlaisia. 

Rob Shieldsin mukaan marginaaliset pai- 
kat ovat määritelmällisesti jääneet jälkeen mo- 
dernisaation prosessista. Paikat, jotka ovat täl- 
lä tavoin kulttuurisesti perifeerisiä, voivat olla 
myös maantieteellisesti etäisiä. (Shields 1992, 
3.) Tätä ajatusta seuraten voidaan esittää, että 
suomalaisen vernakulaarin runouden alueet 
määriteltiin etäisiksi kahdessa eri mielessä. 
Porthanille sisämaa oli sekä maantieteellisestä 
että kulttuurisesti marginaalinen. Aatteelliset 
muutokset 1800-luvun alkupuolella muuttivat 
tätä asetelmaa merkittävästi: sisämaa säilyi 
maantiellisesti kaukaisena, mutta diskurssi 
runoutta tuottavasta periferiasta teki siitä kult- 
tuurisen keskuksen. Tätä muutosta voi kuvata 
maantieteellisen keskuksen ulkopuolta käsin 
määrittyvän identiteetin syntymisenä. Rémi 
Brague on kuvaillut, miten eurooppalainen 
identiteetti syntyi Roomassa eksentrisenä tar- 
koittaen sitä, että sen tärkeimmät rakennus- 
aineet eivät sijainneet valtakunnan keskukses- 
sa vaan sen ulkopuolella, Ateenan filosofiassa 
ja Jerusalemin uskonnossa (Braguč 1992, 26). 
Vastaavasti suomalaisella identiteetillä näyttää 
olevan samanlainen keskuksen ulkopuolinen 
alkuperä. Lönnrotin mukaan suullinen ru- 
nous ei voinut säilyä tai selvitä keskuksessa. 
Siksi muinaiset runot parhaiten säilyttäneet 
sisämaan alueet olivat oppimattomia ja kau- 
kaisia. Ne sijaitsivat periferiassa, sivistyneen 
ja modernisoituneen Euroopan rajalla tai 
kenties jopa sen ulkopuolella. Tätä tulkintaa 
vahvistaa Sakari Topeliuksen (1818—1898) es- 
see "Ager Finska folket en historie?” (1845), 
joka Lönnrotin tavoin huomioi kansanrunou- 
den alkuperän suuriruhtinaskunnan rajojen 
ulkopuolella (mt., 193), mutta korostaa myös 

sivilisoituneen kulttuurin ja modernin yhteis- 
kunnan rakenteiden välittyneen suomalaisille 
Ruotsista lainaamisen, kääntämisen ja assi- 
miloitumisen kautta (mt., 208, 211—212). Näin 
Topelius kuvaa Suomen kansallisen identi- 
teetin lähteet ikään kuin kaksinkertaisesti 
itsensä ulkopuolelle, Venäjän Karjalaan ja 
skandinaaviseen Ruotsiin. Hänen mukaansa 
historioitsijat ovatkin erehtyneet yrittäessään 
piirtää säteen periferiasta (so. Suomesta) kes- 
kukseen (so. Ruotsiin), vaikka asiassa pitäisi 
menetellä päinvastoin (mt., 190). Suomalaisten 
”keskus oli näin ollen Suomen ulkopuolella” 
(mt., 210). 

Lönnrot teki toistuvasti eron oppineiden ja 
oppimattomien, koulutettujen ja kouluttamat- 
tomien tai yleisemmin sivistyneiden ja sivisty- 
mättömien välillä. Kantelettaren alkulauseessa 
hän vertailee oppineiden kirjallisia ja kansan 
suullisia runoja, lääketieteen väitöskirjassaan 
hän taas jakaa tiedon oppineiden päiväpuo- 
leen ja oppimattomien yöpuoleen. Molem- 
pia, kansan laulamaa runoutta ja heidän 
tietämisen tapaansa, kuvaavat luonnollisuus 
ja tiedostamaton kollektiivisuus. Oppinei- 
den tieto ja runous puolestaan ovat keinote- 
koisesti, tietoisesti ja yksilöllisesti tuotettuja. 
(VT 5, 321; Lönnrot 1908/1842, 3.) Nämä vasta- 
kohdat eivät olleet kuitenkaan ylittämättömiä, 
ja perifeerisen sisämaan runonlaulajat olivat 
oppimattomia vain kehittyneen modernin 
sivilisaation standardeilla. Koska he eivät 
Lönnrotin mukaan osanneet lukea tai kirjoit- 
taa ja asuivat kaukana sivistyneiltä seuduilta 
eivätkä teknologiset keksinnöt olleet saavut- 
taneet heitä, he pystyivät tuottamaan kollek- 
tiivista luonnonrunotta, joka olisi lähtökohta 

kokonaisen kansan kulttuuriselle ja kielellisel- 
le kehitykselle. 

Päiväkirjassaan Lönnrot kirjoitti, että kieli 
”elävän olennon tapaan hiljalleen kasvaa, ke- 
hittää itseään [bildar sig” (VT 3, 116). Ruotsin 
refleksiiviverbin voi tässä tulkita ilmaisevan, 
että Lönnrot ei näe kielen olevan muuttues- 
saan passiivinen, vaan sillä on aktiivista kykyä 
kehittää itseään, samaan tapaan kuin elävät 
olennot muotoutuvat oman sisäisen luonton- 
sa mukaisesti. Siten aiempi määritelmä kan- 
sanrunoudesta sisämaan voimantäyteisenä 
[kraftfulla] kielenä voidaan ymmärtää myös 
siinä mielessä, että kielellä on omaa sisäistä 
voimaa luonnonolioiden tapaan. Tässä voi- 
daan nähdä vaikutteita Schellingin filosofiasta, 
jossa produktiivinen luonto ja ihmisen taiteel- 
liset tuotteet liitetään tiedostamattomaan toi- 
mintaan (Schelling 2000/1800, 286-287). 

Romanttiseen ajatteluun suuresti vaikutta- 
neen filosofin Baruch Spinozan (1632—1677) 
natura naturans ja natura naturata -erottelua 
seuraten Schelling argumentoi, että luonnon 
sisäinen ja todellinen olemus on kauttaaltaan 
dynaaminen ja tuottava (Griin 1993, 183). 
Hänen käsityksensä mukaan kummallakin, 
luonnolla ja ihmisellä, oli toimintakykyä 
(Tätitgkeit), ensimmäisellä tiedostamatonta 
(bewuftlose) ja jälkimmäisellä tiedostettua 
(bewupte). Nämä kaksi tiedostamisen ja toi- 
minnan tapaa kuitenkin yhdistyivät taidetuot- 
teessa (Kunstproduki) (Hennigfeld 1973, 39—40). 
Lönnrotin määritelmä kansanrunoista ilman 
tekijän huolta syntyvinä vertautuu tällaiseen 
taidetuotteeseen, jossa yhdistyvät luonnon 
tiedostamaton ja ihmisen tiedostava toiminta. 
Lönnrot näyttää ajattelevan, että marginaali- 


nen sijainti ja perifeeriset olosuhteet antavat 
mahdollisuuden luonnon tiedostamattoman 
ja ihmisen tiedollisen toiminnan yhdistymisel- 
le, mikä saa ilmaisun suullisessa runoudessa. 

Kirjallista yleiskieltä tavoitelleen Lönnrotin 
mukaan velvollisuutemme on aktiivisesti ”ke- 
hittää [utbilda], muodostumassa olevaa [under 
bildning varande] eli vielä elävää kieltämme” 
(VT 3, 116.) Hän pyrki kehittämään suomen 
kieltä, mutta uskoi myös sen kehittyvän omien 
sisäisten voimiensa kautta. Tässäkin suhteessa 
ihmisen tiedostettu toiminta yhdistyy elävän 
luonnon omalakiseen ja tiedostamattomaan 
toimintaan. Lönnrot ajatteli, että suomen kie- 
lestä oli tehtävä moderni ja kirjallinen yleis- 
kieli. Suullisen runouden muotoutuminen sitä 
kohti oli vain luonnollista kehitystä (Hyvönen 
2004, 329-330). Kansanrunojen tietoinen ke- 
hittäminen kohti kirjallisuutta oli mahdollista 
juuri siksi, että runot olivat vielä elävää eli 
muodostumassa olevaa kieltä ja kulttuuria. 

Kommentoidessaan Kalevalan toista laitos- 
ta Litteraturblad för allmän medborgerlig bildnin- 
gissä (1/1849) Lönnrot toistaa ja kehittää päivä- 
kirjansa ajatusrakennelmaa elävästä kielestä 
uusin sanoin: 


Elävä sana on henkinen siemen, joka kylvetään 
aikaan, se kasvaa siellä, mistä löytää hedelmällistä 
maata ja lopulta katoaa tuotettuaan ensin jotakin 
uutta ja parempaa. Kalevalan runot ovat löytäneet 
oman hedelmällisen maaperänsä Venäjän Karjalas- 
ta, jossa kansan vähäinen sivistys [ringa bildning] on 
tehnyt mielet vastaanottavaisemmaksi yksinkertai- 
selle eeppiselle kuvaukselle kuten myös ihmeelli- 
selle, mystiselle magialle. Se päivä ei liene kaukana, 
kun myös he ovat tarpeeksi kauan ylläpitäneet tätä 
mieltä ja ovat valmiita ja kypsiä ottamaan vastaan 

uusia käsitteitä elämän monilta alueilta. Silloin ne 
[kansanrunot] kuolevat pois kansan keskuudesta, 
eläen ainoastaan, ikään kuin vita posthuma, kirjoi- 
tuksessa. (VT'5, 407-408.) 


Tässä Lönnrot kirjoittaa runoudesta samaa, 
mitä hän kirjoitti päiväkirjassaan kielestä. 
Elävä sana on suullinen runous, se on siemen, 
josta voi kasvaa ja kasvattaa uutta kirjallista 
kulttuuria. Hänen mukaansa suullisen kan- 
sanrunouden aika alkoi jo olla ohitse, mutta 
sen avulla voitaisiin kehittää uutta kirjallista 
kulttuuria. Näin sisämaan syrjäiset seudut 
määritellään jälleen kerran alueeksi, joka on 
pitänyt kansanrunouden elävänä, samalla pe- 
rifeerisyydestä tehdään suomalaisen kulttuu- 
rin, kehityskelpoisuuden ja elinvoimaisuuden 
tae. Kuten Anthony D. Smith on todennut, 
varhaiset tulkinnat kansallisuudesta punoivat 
yhteen inhimillistä historiaa ja luonnonvoimia 
(Smith 1999, 4). Suomessa tällainen historian 
ja luonnon sekoittuminen liittyi vahvasti pe- 
riferian käsitteeseen. Oppineet piirsivät omas- 
sa diskurssissaan karttaa, jossa perifeerisyys 
samastettiin elävää runoutta tuottavien luon- 
non voimien kanssa. Kielellä ja runoudella oli 
oma sisäinen voimansa eli kyky kehittää itse 
itseään. Siten luonto ja kulttuuri kietoutuvat 
toisiinsa, kun inhimillistä kieltä ja runoutta 
määriteltiin luonnon kautta, ja vastavuoroi- 
sesti luonto määritti inhimillisen kulttuurin 
kehitystä. 

Ute Frevert on esittänyt, että Euroopan 
transnationalisoitumisen historiallinen pro- 
sessi ei perustunut niinkään kuviteltuun 
yhteisesti jaettuun perintöön tai arvoperus- 
taan, vaan dynaamiseen kokemukseen, jos- 


82 


sa sekoittuivat ylirajainen kommunikaatio, 
vuorovaikutus ja keskusten ja marginaalien 
siirtymät (Frevert 2005, 11-12). Oppimatto- 
man sisämaan diskursiivinen muuntaminen 
maantieteellisestä periferiasta kulttuurin alku- 
perän tuottavaksi voiman keskukseksi on yksi 
esimerkki tällaisista asymmetrisestä vuorovai- 
kutuksesta. 1800-luvun alkupuolella perifeeri- 
sestä sisämaasta rakennettiin käsitys paikkana, 
jossa muinaisen kulttuurin, kielen ja suullisen 
runouden fragmentit olivat vielä elossa. Kau- 
kainen ja oppimaton sisämaa muutettiin näin 
voimien ja kykyjen keskukseksi, joka pystyi 
aloittamaan uuden modernin ja kirjallisen 
kulttuurin kehittymisen prosessin. Se pysyi 
maantieteellisenä periferiana, mutta juuri 
tämä etäisyys mahdollisti sen tarkastelun ak- 
tiivisten voimien paikkana, joka vaikutti koko 
kansallisen kulttuurisen tulevaan kehitykseen. 


Matkaava Kalevala 


Kun suomalaista suullista kulttuuria etsittiin 
sisämaan periferiasta, asialla eivät olleet vain 
suomalaiset itse. Myös Pariisissa ja Berliinissä 
oltiin vakuuttuneita siitä, että etäisiltä rajaseu- 
duilta löytyisi autenttista luonnonrunoutta. 
Kirjalliset kansainväliset julkaisut toistivat ja 
vahvistivat käsitystä, että pohjoisessa perife- 
riassa oli edelleen elossa muinainen suullisen 
runouden perinne. Tässä suhteessa Lčouzon 
Le Ducin vuonna 1880 julkaistut muistelmat 
ajastaan Suomessa 1842—1844 ovat varsin ku- 
vaavia. Tuolloin hän toimi Helsingissä koti- 
opettajana aatelisperheessä, ja hänellä oli 
mahdollisuus tutustua ihmisiin eri säädyistä 

Pe e fa — + a — ii linkin 


Akseli Gallen-Kallelan kuvittelema Lönnrotin ja runonlaulajien kohtaaminen. Luonnos Helsingin yliopiston 
juhlasalin seinämaalaukseksi, 1912. Kansallisgalleria. 


ja taustoista.4 Kun hän kuvaa pääkaupungin vierasta. (LEouzon Le Duc 2001/1880, 19-20, 
ilmapiiriä, hän ei näe mitään perustavanlaa- 29, 248-49 ja passim.) Helsinki on kuin pro- 
tuista eroa ranskalaisen ja suomalaisen so- — vinsiaalinen kaupunki, joka voisi sijaita myös 
siaalisen elämän välillä. Merellinen Helsinki esimerkiksi Ranskassa tai Saksassa, jossain 
kuvataan selvästi osaksi eurooppalaista sivi- hiukan kauempana todellisista metropoleista. 
lisaatiota seurapiireineen, salonkeineen, kau- Sävy ja tyyli kuitenkin muuttuvat täysin, 
pankäynteineen, yliopistoineen ja muine tut- kun Lčouzon Le Duc siirtyy selkeästi liioi- 
tuine instituutioineen. Kaikki on vain hieman — tellussa ja ainakin osittain keksityssä jaksossa 
erilaista, vaatimattomampaa tai aavistuksen kuvaamaan suomalaista talonpoikaa maaseu- 

dulla. Ikään kuin hän olisikin nyt kuin jollain 
eksoottisella saarella kuvailemassa alkuperäis- 
asukkaiden tapoja. Kuvaava on episodi, missä 
lähdetään metsälle ja isäntä esitetään elävästi 
kansanmiehenä, jolla on vielä syvä yhteys 
sekä luontoon että muinaisiin tapoihin. Paran- 
taakseen metsästysonnea hän lausuu loitsuja 
kuin suoraan Kalevalasta, jonka runoista 17 ja 
46 Leouzon Le Duc olikin, viittaamatta, lai- 
nannut sanat talonpoikansa suuhun (mt., 107- 
108). Vaikka tapahtumat eivät sijoittuneetkaan 
syvälle sisämaahan vaan eteläiseen Suomeen, 
tehdään selväksi, että maaseudulla suoma- 
laisten tavat ja koko luonne vaihtuvat toisek- 
si. Sivilisoituneiden kaupunkien ulkopuolella 
suomalainen kansa seuraa vanhoja tapoja, 
pitää yllä suullisen runouden kulttuuria ja on 
yhteydessä luontoon. Näin LEčouzon Le Duc 
toistaa suomalaisten oppineiden piirtämää 
karttaa sivistyneestä rannikosta ja suullisen 
kulttuurin säilyttäneestä sisämaasta ja siirtää 
sen suuriruhtinaskunnan kontekstista euroop- 
palaisen lukevan yleisön saataville. 

Tultuaan nimitetyksi Suomalaisen Kirjal- 
lisuuden Seuran kirjeenvaihtajaksi Lčouzon 
Le Duc lähetti Seuralle kirjeen kiittääkseen 
kunniasta. Siinä hän myös kuvailee vaiku- 
tusta, jonka hänen Kalevala-käännöksensä on 
tehnyt Pariisissa. Siellä, annetun vaikutelman 
mukaan, koko lukeva yleisö ympäri Euroop- 
paa on kerääntynyt ihastelemaan suomalaista 
eeposta: 


”Olette tehneet minulle merkittävän palveluksen”, 
Victor Hugo sanoi minulle eräänä päivänä, ”julkaise- 
malla kirjanne, koska sieltä olen löytänyt elävän 
vahvistuksen opeilleni. Kalevala poikkeaa tutuilta 
poluilta, lukija tuntee olevansa vapaa liikkuman, 

uimaan rajattomassa tilassa.” Lamartine, jonka ne- 
rous on niin erilaista kuin Victor Hugon, on yhtä 
lailla Kalevala-innostuksen läpitunkema. Hän 
tuntee sen lähes kokonaan ulkoa ja kirjani kuuluu 
hänen valikoituun kokoelmaansa, jonka hän ottaa 
mukaan kaikille matkoilleen. Herra d’ Israeli, tuo 
nerokas kirjailija, tuo Englannin parlamentin huo- 
mattava jäsen — — ihastui niin elävästi Kalevalaan, 
että hän usein sulkeutuu tunneiksi kotiinsa naut- 
tiakseen sen lauluista. (Lčouzon Le Duc 1851, 5.) 


Kalevalan kääntäminen ranskaksi loi poten- 
tiaalisesti valtavan yleisön eepokselle, sillä 
kieltä osattiin oppineiden keskuudessa kaik- 
kialla. Ranskalaisten maailmankuulujen kir- 
jailijoiden ja poliitikkojen ohella se sai nähtä- 
västi ihastuneita lukijoita myös kanaalin 
toisella puolella Lontoossa. Nimeltä mainittu- 
jen kuuluisuuksien lisäksi kirje kertoo Kaleva- 
lan saaneen huomiota myös akateemisissa 
yhteyksissä Sorbonnessa, College de Francessa, 
ja Ranskan kansalliskirjastossa (Löouzon Le 
Duc 1851, 5-6). Litteraturblad käänsi ja julkai- 
si kirjeen ranskankielisen alkutekstin rinnalla, 
ikään kuin suomalaisille olisi siten todistetta- 
va, että heidän oman kielensä ja kulttuurinsa 
tuottama eepos on todella saanut näin paljon 
kunnioitusta arvokkailta ulkomaalaisilta lu- 
kijoilta ja instituutioilta. LEouzon Le Ducin 
todistelu on todennäköisesti ainakin jossain 
määrin liioiteltu, mutta tällainen tunnustus 
oppineisuuden ja sivistyksen eurooppalaises- 
ta keskuksesta ei voinut jäädä huomiotta. 
Samana vuonna 1845 kun Kalevalan rans- 
kannos oli julkaistu, eepos tuli tunnetuksi 
myös Berliinissä. Arvostettu tutkija Jacob 
Grimm kuvaili ja tulkitsi sitä laajassa esitel- 
mässä, joka pidettiin Preussin tiedeakatemi- 

an arvovaltaiselle yleisölle. Saman vuoden 
aikana esitelmä julkaistiin myös Zeitschrift für 
die Wissenschaft der Sparchen (Kielitieteen aika- 
kauskirja) ensimmäisessä numerossa otsikolla 
”Suomalaisesta eepoksesta” (Uber das finnische 
epos). Hän keskittyi eepoksen sisällön esitte- 
lyyn ja tulkintaan arvioiden sen kauniiksi ja 
todelliseksi runoudeksi, mutta käsitteli myös 
Lönnrotin ja periferian roolia eepoksen syn- 
nyssä: 


- — Elias Lönnrot on, oleskeltuaan pitkään Karja- 
lassa ja Aunuksessa, välittömästi kansan suusta ja 
taitavimmilta laulajilta uskollisesti ja perusteellises- 
ti saanut aikaan rikkaan kokoelman näitä lauluja. 
(Grimm 1865/1845, 78.) 


Jacob Grimm oli selvästi vakuuttunut Kaleva- 
lan runojen autenttisuudesta. Hänen tulkin- 
tansa on hyvin yhdenmukainen Lönnrotin 
kanssa: kaukainen sijainti yhdistyy runojen 
aitouteen. Grimm myös luonnehtii Kalevalaa 
”yksinkertaiseksi ja siten voimalliseksi" eepok- 
seksi, korostaen sen ”eläväistä aistimellista 
luonnontunnetta” (Grimm 1865/1845, 79). 
Tässä hänen määrittelynsä on hämmästyttä- 
vän samankaltainen kuin Lönnrotin käsitys 
”yksinkertaisella ja voimallisella kielellä” il- 
maistusta luonnollisesta kansanrunoudesta. 
Ei olekaan ihme, että Lönnrot itsekin kiinnitti 
huomiota tähän kohtaan Grimmin esitelmäs- 
sä (VT 7, 239). Kaksi filologia vaikuttaa olleen 
yhteisymmärryksessä keskenään ja Grimmin 
sanat varmasti vahvistivat Lönnrotin omaa 
käsitystä suullisesta runoudesta. 

Kalevalan varhainen vastaanotto Euroopas- 
sa oli moninaista. Pariisissa se saavutti aka- 


teemisen kiinnostuksen ohella laajemman 
lukevan yleisön huomion ja se arvotettiin 
esteettisesti korkeatasoiseksi, jopa subliimiksi 
teokseksi. Berliinissä eepos sai erityisesti oppi- 
neiden huomiota kansanrunokokoelmana, 
mutta myös tunnustusta kauniina runoutena. 
Nämä eri tavat tarkastella Kalevalaa peilaavat 
eepoksen moninaista luonnetta. Se oli yhtä 
aikaa kaunokirjallinen eepos ja tieteellisiä 
pyrkimyksiä omaava kansanrunokokoelma. 
Historistinen käsitys kansallisista kulttuureista 
historiallisesti kehittyneinä ja siten ainutlaatui- 
sina tarjosi ylirajaisen mallin, jossa vieraankin 
kulttuurin kansanrunouteen voitiin suhtautua 
innolla ja mielenkiinnolla. Sama aatteellinen 
malli oli omaksuttu ja myös käytännössä 
toteutettu Suomessa, ja siten sen tuotteena 
syntynyt Kalevala oli vastavuoroisesti helppo 
tunnistaa ja arvioida kulttuurisesti korkeata- 
soiseksi muualla Euroopassa. Kuten Benedict 
Anderson (2006, 85) on argumentoinut, pai- 
nokoneteknologia ja laajat painotuotemarkki- 
nat olivat erityisen tärkeitä kansallisia kieliä ja 
kansakuntia rakennettaessa. Kalevalan tapauk- 
sessa suomalaiskansallista identiteettiä eivät 
rakentaneet ainoastaan kotimaiset painotuot- 
teet, vaan myös ylirajainen tekstien, oppien ja 
aatteiden liike vahvisti tunnetta kansakuntaan 
kuulumisesta. Kirjoitettu ja painettu Kalevala 
oli eturivissä, kun suomalaista kulttuuria teh- 
tiin tunnetuksi Euroopassa. Kun jo tunnus- 
tettujen kansojen opilliset ja kulttuuriset kes- 
kukset ympäri Eurooppaa antoivat vastavuo- 
roisen tunnustuksensa suomalaisen kielen 
ja kulttuurin tuotteelle, vahvistettiin samalla 
myös suomalaisten olevan oma kansansa. 

Kun Suomen suuriruhtinaskunnassa 1800-lu- 
vun alkupuolella pyrittiin kulttuuriseen itse- 
määrittelyyn, sai oppineiden joukossa jalan- 
sijaa ajatus historiallisesti määrittyneestä 
kansakunnasta. Tässä sovellettiin ylirajaista 
aatteellista esimerkkiä, jossa yhdistyi piirteitä 
historismista ja romantiikasta ja joka korosti 
kansanrunouden ja -kulttuurin tutkimuksen 
merkitystä kansallisen identiteetin etsinnässä 
ja kehittämisessä. Esimerkiksi Saksassa oppi- 
neet, kuten Grimmin veljekset, olivat nosta- 
neet suullisen kulttuurin tärkeään asemaan 
modernin kansallisuuden rakentamisessa. 
Suomessa omaksuttiin ja sovellettiin samaa 
mallia tarmokkaasti, sillä kirjallisia lähteitä 
kansallisesta kulttuurista ja menneisyydestä 
ei ollut juurikaan saatavilla. 

Erityisesti Kalevala työsti ja käsitteli suul- 
lista kulttuuria muuttaen sitä kirjallisuudeksi. 
Lönnrot ei kieltänyt, että hänen eepoksensa 
oli koottu useista eri lähteistä, mutta silti puo- 
lusti sen autenttisuutta. Hän ei tarkoittanut 
aitoudella sitä, että Kalevala olisi sellaisenaan 
löydetty muinainen eepos, vaan sitä että se 
perustui aitoon suulliseen kulttuurin, joka 
oli säilynyt elävänä sisämaan periferiassa. 
Se, että Kalevala oli kirjallisuutta eikä suullis- 
ta kulttuuria, oli ilmaisu kielen ja kulttuurin 
luonnollisesta ja historiallisesta kehityksestä, 
jota ohjasivat niin kielen ja runouden omat 
tiedostamattomat, luonnolliset ja sisäiset voi- 
mat kuin aktiivinen ja tiedostettu inhimillinen 
toimintakin. 

Suomalainen useamman sukupolven aika- 
na kehitelty oppinut keskustelu perifeerisestä 

kansanrunouden sisämaasta tuotti diskursiivi- 
sen kartografian, jossa runonlaulun sisämaa 
erotettiin rannikosta. Kansanrunouden ole- 
tettu tai väitetty autenttisuus oli kuin suoraan 
verrannollinen sen maantieteelliseen etäisyy- 
teen sivistyksen paikoista. Tämän diskurssin 
sisällä Lönnrot painotti periferian säilyttä- 
neen suullisen kulttuurin elävänä, eli dynaa- 
misena ja muuttuvana. Hänelle kansanrunous 
ei ollut millään tapaa fossilisoitunut sisämaa- 
han, vaan se oli edelleen kehittyvää kulttuu- 
ria. Siten hänen periferian kartografiansa 
piirsi runonlaulun alueet tiedon ja voiman 
keskuksiksi. Teoreettinen kahtiajako rannikon 
ja sisämaan periferian välillä oli vastavuoroi- 
nen, sillä sen puitteissa sivilisoitunut keskus 
ja oppimaton marginaali määrittelivät toinen 
toisiaan. Suullisen kulttuurin tuli kehittyä kir- 
jallisuudeksi, mutta kirjallisuus ei voinut syn- 
tyä ilman suullista kulttuuria. Vastavuoroinen 
suhde ei kuitenkaan ollut tasavertainen, vaan 
se tapahtui oppineiden konstruoiman diskurs- 
sin puitteissa ja oli siten vallankäytön väline 
suhteessa runonlaulajiin. 

Oppimattoman periferian runouden uskot- 
tiin antavan suunnan ja ainekset modernin 
kirjallisen yleiskielen kehitykselle. Siten aina- 
kin hetkellisesti merkityksellisen ja esikuvalli- 
sen kulttuurin suunta kulki periferiasta kohti 
keskusta. Suullisten runojen väitetty etäinen 
ja perifeerinen alkuperä vakuutti eurooppa- 
laiset oppineetkin siitä, että todellinen ja luon- 
nollinen runouden lähde oli löydetty. Myös 
he korostivat, että suullinen kulttuuri oli näillä 
alueilla edelleen elävää ja runot kerätty suo- 
raan kansan suusta. Runonlaulajat sijoitettiin 
tällä tavoin sivilisoituneen maailman rajaseu- 

duille. Se, mikä aiemmin oli kenties haitta tai 
heikkous, kääntyi nyt eduksi. Koska kirjallisia 
lähteitä Suomen historiasta ja kulttuurista ei 
ollut, oli oppineiden käännyttävä suullisen 
kulttuurin puoleen ja saatava sieltä tietonsa. 
Perifeerisyyden, lukutaidottomuuden ja oppi- 
mattomuuden tila oli tavoiteltava, sillä juuri 
nämä ominaisuudet olivat kansanrunouden 
aitouden tae. Tällä tavoin toisaalta vernaku- 
laari runous otettiin omaan käyttöön, siten ru- 
nojen ja runonlaulajien kulttuurin tiedollisen 
määrittelyn etuoikeus pidettiin oppineiden 
hallussa. 

Vaikka Lčouzon Le Duc olisikin liioitellut, 
hänen kuvauksensa Kalevalan haltioituneesta 
vastaanotosta, kuten myös Jacob Grimmin 
ylistävät sanat, vahvistivat suomalaisten uskoa, 
että vakiintuneet kulttuurikansat ovat tunnus- 
tamassa suomalaisten kansallista kulttuuria 
ja ottamassa sitä joukkoonsa. Nykyisin suo- 
malaisen kansanperinteen keräämisen natio- 
nalistinen intressi on perustellusti tunnistettu. 
Kuten Pertti Anttonen on argumentoinut, sen 
selkeä tavoite oli yhdistää suomea puhuvia 
kansalaisia kulttuurisesti ja kielellisesti, mikä 
tarkoitti myös modernien instituutioiden luo- 
mista sekä paikallisten kulttuurien homogeni- 
sointia (Anttonen 2005, 176). Aikalaiset toivat 
nämä tavoitteet eksplisiittisesti julki. Lönnrot 
itsekin kirjoitti Gottlundille, että hän ei halun- 
nut käyttää runojen kirjallistamiseen yhtä tun- 
nettua murretta, vaan välittää kielellisiä eroja 
murteiden välillä ja siten yhdistää kansaa. Hän 
myös esitti, että Kalevalan julkaiseminen tulisi 
heikentämään murteiden rikkautta ja suullista 
runoutta. Hänen mukaansa menneisyyteen ei 
voisi palata, eikä nykyisyydessä pysyä, vaan 


kielen ja kulttuurin itsenäisen muodostumisen 
oli jatkuttava. 

Kalevalan vaikutus suomalaiseen kulttuu- 
riin, kieleen ja kansalliseen identiteettiin on 
ollut huomattava ja kestänyt yli vuosisatojen. 
Siten sillä on ollut myös monia erilaisia kult- 
tuurisia ja aatteellisia konteksteja 1800-luvun 
romantiikasta ja historismista vuosisadan 
vaihteen karelianismiin, 1930- ja 1940-lukujen 
nationalistiseen propagandaan ja aina nyky- 
ajan populaareihin elokuviin, sarjakuviin ja 
musiikkiin, mutta toisaalta myös kansallisen 
narratiivin purkamiseen ja kulttuuriseen omi- 
miseen liittyviin kysymyksiin. 1800-luvun 
alun aikalaisille Kalevala demonstroi, että suo- 
malaiset olivat kykeneviä tuottamaan kulttuu- 
ria ja runoutta, joka voitiin asettaa klassikoi- 
den rinnalle. Siten se antoi uskoa, että myös 
modernia kulttuuria voitaisiin kehittää. 


VIITTEET 


1 Tämä artikkeli perustuu vuonna 2016 julkais- 
tuun lukuun ”Kalevala and the Cartography 
of Poetry and Knowledge” kirjassa Travelling 
Notions of Culture in Early Nineteenth-Century 
Europe (toim. Hannu Salmi, Asko Nivala ja Juk- 
ka Sarjala. New York, Routledge). Vaikka artik- 
kelin keskeiset väitteet noudattavat alkuperäis- 
tä tekstiä melko tarkasti, olen myös muokannut 
sitä monin tavoin. Olen esimerkiksi lisännyt 
siihen uusia lähdeaineistoja ja uutta tutkimus- 
kirjallisuutta. Toisaalta osia, jotka palvelivat sel- 
laista lukijakuntaa, jolle Suomen historiallinen 
ja kulttuurinen konteksti ei ole entuudestaan 
tuttu, on poistettu. 

Näiden kielten suhdetta toisiinsa tuona aikana 
olisi toivottavaa tutkia tarkemmin historialli- 
sesta näkökulmasta. Näyttää siltä, että suuriruh- 
tinaskunnan oppineet eivät 1800-luvun alussa 
juurikaan tehneet eroa suomen ja karjalan vä- 
lille, vaan käsittelivät kieliä ikään kuin saumat- 
tomana jatkumona. Tämä saattoi johtua osit- 
tain siitä, että niiden kirja- tai yleiskielet eivät 
olleet vakiintuneet, eikä murteiden ja kielten 
eroja määritelty erityisen tarkasti. Ylipäätään 
1800-luvun alkupuolella suomalaisuuden kie- 
lelliset, kulttuuriset, maantieteelliset ja poliit- 
tiset rajat olivat vasta muodostumassa. Siten 
myös suuriruhtinaskunnan rajan takana elävät 
karjalaiset voitiin mieltää suomensukuiseksi 
heimoksi, jonka suhde suomalaisuuteen oli 
samankaltainen kuin esimerkiksi hämäläisillä 
tai savolaisilla. Tässä artikkelissa suomen kieli 
ja siihen yhdistetty suomalaisuus ovat ennen 
kaikkea tutkimuskohteena olevia etnis-kulttuu- 
risia aikalaiskäsityksiä. Ajoittain "suomalaisilla" 
viitataan myös laajemmin Suomen suuriruhti- 
naskunnan asukkaisiin. 

Periferian ja keskuksen käsitteet eivät viittaa 
sosiologi Immanuel Wallersteinin 1970-luvulta 
alkaen kehittelemään maailmanjärjestelmän 
teoriaan. Kyseinen teoria erittelee analyyttises- 
ti keskusten ja periferioiden suhteita, toisaalta 
se painottuu selittämään globaalin talousjärjes- 
telmän syntyä 1400-luvulta alkaen. Siten kes- 
kukset ja periferiat määritellään siinä lähinnä 
ekonomisin perustein suhteessa kapitalistiseen 
talousjärjestelmään esimerkiksi resurssien, 
kilpailun, työnjaon, vaurauden ja köyhyyden 
kautta. (Klak 2008, 102-103). Teorian sovelta- 
minen kulttuuristen kysymysten aatehistorial- 
liseen tutkimukseen olisikin epäilemättä mie- 
lenkiintoista mutta vaatisi enemmän huomiota 
kuin tässä yhteydessä on mahdollista antaa. 
Tässä artikkelissa viittaan periferian käsitteellä 


pikemminkin lähdeaineistosta nousevaan ha- 
vaintoon, että aikalaisdiskurssissa runonlaulun 

säilyttäneitä alueita luonnehdittiin etäisyyden 

ja kulttuurisen kehittymättömyyden, kuten lu- 
kutaidottomuuden, määreillä. Keskuksilla taas 

viitataan alueisiin, jotka aikalaiset näkivät op- 
pineisuuden ja kulttuurisen kehittyneisyyden 

paikkoina. 

Louis-Antoine Lčouzon Le Duc julkaisi kirjan, 
joka esitteli Suomen esihistoriaa, mytologiaa ja 

eeppistä runoutta sekä sisälsi Kalevalan proosa- 
käännöksen: La Finlande. Son histoire primitive, 
sa Mythologie, sa Poésie épique. Avec la Traduction 

Complete de sa Grande Épopée: Le Kalewala (Paris, 
Jules Labitte, libraire-editeur, 1845). 

Grimm, Jacob 1845. Uber das finnische epos. 
Zeitschrift fiir die Wissenschaft der Sparche. Erster 
Band. Erstes Heft, 13-55. Ko. tekstiä lainataan 
vuonna 1865 julkaistusta Grimm-kokoelmasta. 
Artikkelin ruotsinnos julkaistiin vielä samana 
vuonna Posterländskt Albumissa (2/1845, 60-103). 
Katso myös Murayma 2005, 34-35, 237-38. 
Luonnonrunouden käsitteestä Suomessa ks. 
Saarelainen 2019b. 

Pertti Anttonen on tutkinut yksityiskohtaisesti 

Grimmin veljesten vastaanottoa 1800-luvun 
Suomessa Deutsche Sagen -teoksen osalta (2022). 
Tässä artikkelissa en tarkastele niinkään suoria 
vaikutteita kuin aikakaudella jaettuja yleisim- 
piä teoreettisia ja aatteellisia periaatteita, jotka 
rakensivat pohjan tavalle tulkita kulttuurisia 
ilmiöitä historiallisina. Tarkemmin tästä meto- 
disesta lähestymistavasta ks. Saarelainen 2022. 

Porthan myös operoi selkeästi pienemmällä ai- 
neistolla kuin 1800-luvun oppineet. Hänen ai- 
kanaan ei myöskään eroteltu suullista ja kirjal- 
lista kansanrunoutta toisistaan samalla tavalla 
kuin 1800-luvulla, ylipäätään kansanrunouden 
käsite on tullut käyttöön vasta myöhemmin. 
(Hakamies 2008, 60-61.) 

9 Tässä oli korostetusti kyse suomen kielestä ja 
suomenkielisestä kulttuurista, jotka erottuivat 
suomalaisuuden maantieteellis-poliittisesta 
määrittelystä. Syntyperäinen suomalainen 
saattoi olla myös ruotsinkielinen, erityisesti 
rannikkoseutujen asukkaita ei eroteltu kielen 
perusteella (Klinge 1982, 110). 

10 Vrt. Klinge (1982, 131), jonka mukaan suoma- 
lainen kansallinen identiteetti rakennettiin 
maiseman ja runouden varaan ilman käsitystä 
historiasta. Ks. myös Anttonen 2005, 171. 

11 Tässä mielessä Kalevalaa voi tarkastella ylira- 
jaisena teoksena, joka ei rajoitu yhden kielen, 
kulttuurin tai kansallisvaltion alueelle (Tarkka, 
Haapoja-Mäkelä & Stepanova 2019, 85). Ka- 
levalan ylirajaisuus olisi kuitenkin kokonaisen 
oman tutkimuksen aihe, eikä siihen voi tässä 
yhteydessä syventyä tarkemmin, vaikka teema 
on hyvin läheinen kansallis-historististen aattei- 
den ylirajaisille liikkeille. 

12 Vaikuttaa siltä, että Kalevalan ja suullisen runou- 
den suhteen tulkintahistoria kulkee aaltoliiket- 
tä. 1800-luvulla yleinen käsitys oli, että eepos 
kuvaa muinaista kulttuuria uskollisesti, kunnes 
vuosisadan lopulla Julius Krohnin johdolla tie- 
teellistynyt tutkimus problematisoi näkemyk- 
sen (Anttonen 2014, 62). Sen jälkeen tuotiin 
esille Lönnrotin osuus eepoksen luomisessa 
ja Väinö Kaukonen lopulta ilmoitti Kalevalan 
olevan täysin fiktiivinen teos, jonka suhde to- 
dellisuuteen on sama kuin vaikkapa Runeber- 
gin Kuningas Fjalarilla (Kaukonen 1948, 56). 
Lähestyttäessä vuosituhannen loppua alettiin 
korostaa Kalevalaa taide- ja kansanrunouden 
yhdistelmänä. Viimeaikaisin tutkimus Niina 
Hämäläisen johtamassa Avoin Kalevala -hank- 
keessa (http://kalevala.finlit.fi/) on tuonut esil- 
le Lönnrotin seuranneen kansanrunouden tee- 
moja uskollisemmin kuin aiemmin on kenties 
oletettu, vaikka muutokset säkeiden ja kielen 


tasolla olivat merkittäviä (Hämäläinen 2020). 

13 Lönnrot puhuu vain savon murteesta, jolla hän 
luultavasti tarkoittaa itämurteita ylipäätään, sil- 
lä runouden alueiksi hän määrittää Savon ja 
Karjalan. Kirje on vuodelta 1829, eli Lönnro- 
tilla oli vasta yksi matka takana, eikä hän liene 
vielä hahmottanut kuinka laajalta alueelta idäs- 
tä ja pohjoisesta runoja löytyy. 

14 Kyseessä oli venäläis-suomalainen Musin- 
Puskinin perhe. Kreivi Vladimir Musin Puskin 
oli saapunut Venäjältä Suomeen vuonna 1825 
ja ottanut puolisokseen suomalaisen Emilie 
Stjernvallin. (Leouzon Le Duc 2001/1880, 22.) 

Antti Jalava — ruotsinsuomalainen kirjailija? 
Rajojen ylityksiä ja rajanvetoja ruotsinsuomalaisessa etnopolitiikassa 


Olin Göteborgin kaupunginkirjastossa, kun sattu- 
moisin näin erään kirjan. Sen nimi oli Asfalttikukka. 
Se oli ilmestynyt vuonna 1980, ja sen oli kirjoitta- 
nut joku Antti Jalava. - - Niinpä otin kirjan kä- 
teeni ja aloin lukea. Ja piru vieköön, miten minä 
luin. - - JYMYPAUKKU! Se oli kuin saisi nyrkistä 
turpaan. Hän kirjoitti minusta! Meistä! Kansastani! 
Ihmisistä toisella puolella jokea, minne kukaan ei 
halunnut tulla käymään. Se oli varmasti ensimmäi- 
nen kerta, kun joku vaivautui kirjoittamaan meistä. 
Tuontiartikkeleista. Meistä jotka raatoivat selkänsä 
piloille. — — Jalava kirjoitti meistä ikään kuin meillä 
olisi jotain merkitystä. (Jonasson 2017, 69-70, kään- 
nös Tuula Kojo.) 


Näillä sanoilla Andreas Ali Jonasson, uuden 
sukupolven ruotsinsuomalainen aktivisti, 
kuvailee ensikohtaamistaan hiljattain edes- 
menneen kirjailija Antti Jalavan (1949-2021) 
tuotannon kanssa. Suomessa syntynyt, mutta 
lapsena Ruotsiin muuttanut Jalava tuli 1980-lu- 
vun alussa laajaan tietoisuuteen suomalaisten 
siirtolaisnuorten ongelmia Ruotsissa kuvan- 
neella läpimurtoteoksellaan Asfaltblomman 
(suom. Asfalitikukka, 1981). Jalavaa onkin 
yleisesti pidetty yhtenä merkittävimmistä 
ruotsinsuomalaisista kirjailijoista. Lähes neljä 


vuosikymmentä ilmestymisensä jälkeen Asfalt- 
blomman löysi tiensä myös Jonassonin Käsiin. 
Hän kuvailee sitä käännekohdaksi omassa 
suhteessaan suomen kieltä ja suomalaisuutta 
kohtaan muuttamalla jonkin aiemmin vaietun 
ja hävetyn heijastuspinnaksi ruotsinsuomalais- 
ten jaetulle kokemukselle Ruotsissa. 

Termillä ”ruotsinsuomalaisuus” on perin- 
teisesti viitattu toisen maailmansodan jälkei- 
sinä vuosikymmeninä Suomesta Ruotsiin 
suuntautuneeseen laajamittaiseen työperäi- 
seen muuttoliikkeeseen. Suomalaiseen siirto- 
laisuuteen Ruotsissa on perinteisesti kytkey- 
tynyt narratiiveja toiseudesta, alkuperänsä 
häpeämisestä ja kielen menettämisestä, mutta 
myös sopeutumisesta ja sosiaalisesta noususta. 
Nämä tarinat elävät yhä ihmisten muistoissa 
ja kokemuksissa nyt jo useammassa sukupol- 
vessa. Samaan aikaan yleisessä keskustelussa 
vähemmälle huomiolle on jäänyt ruotsinsuo- 
malaisten vuonna 2000 saama virallinen ase- 
ma kansallisena vähemmistönä, joka on muo- 
vannut suomalaisuuden merkityksiä Ruotsissa 
perustavanlaatuisesti. Pelkän siirtolaisuutta ja 
suomalaiskansallista paradigmaa korostavan 
näkökulman sijasta suomalaisten ja suomen 

kielen pitkälle historialliselle läsnäololle Ruot- 
sissa rakentuvan vähemmistöaseman tunnus- 
taminen on rakentanut suomalaisuutta yhä 
tiiviimmin osaksi Ruotsin monikulttuurista 
historiaa etenkin vähemmistöpolitiikassa. 
Näiden eri kansallisiin konteksteihin kytkey- 
tyvien suomalaisuuden narratiivien samanai- 
kaisen läsnäolon vuoksi ”ruotsinsuomalaisuu- 
desta” on muovautunut moniulotteinen käsite. 
(Ks. Liimatainen 2022.) 

Asema kansallisena vähemmistönä on vai- 
kuttanut voimakkaasti ruotsinsuomalaisen 
kollektiivisen identiteetin ja kulttuurin muo- 
toutumiseen. Erityisesti se on näkynyt 2010-lu- 
vulla voimistuneessa ruotsinsuomalaisessa 
etnopoliittisessa liikehdinnässä, jonka myötä 
ruotsinsuomalaiset ovat saaneet esimerkiksi 
oman kansallispäivän ja lipun.' Etnopolitiikal- 
la viittaan tässä yhteydessä etnisyyden ympä- 
rille rakentuvaan, poliittisesti motivoituun 
toimintaan. Siihen kytkeytyy keskeisesti niin 
sanottu ryhmääjattelu (growpism), joka viittaa 
sekä yhteiskunnan että yhteisön itsensä tapaan 
kohdella ja käsitellä etnisiä ryhmiä yhteiskun- 
taelämän luonnollisina perusyksikköinä. Yh- 
teisönäkökulmaa tarkasteltaessa erityiseksi 
huomion kohteeksi asettuvat etnopoliittiset 
toimijat (esimerkiksi aktivistit), jotka ovat et- 
nisyyden puolestapuhujia ja joille ”etninen 
ryhmä” on sekä toiminnan lähtökohta että 
tavoite. (Brubaker 2006; ks. myös Valkonen 
2009, 10-18.) Uusien kollektiivisten symbolien 
lisäksi ruotsinsuomalaiset toimijat ovat viimei- 
sen kahden vuosikymmenen aikana omaksu- 
neet myös uudenlaisia tapoja toimia tunnus- 
tuksen takaamien kulttuuri- ja kielioikeuksien 
toteutumiseksi. Viime aikoina etnopoliittiset 

kysymykset ovat olleet näkyvästi esillä erityi- 
sesti sosiaalisessa mediassa. Siellä toteutetun 
kampanjoinnin ja aktivismin ytimessä ovat 
olleet ennen kaikkea suomenkielisten kieli- 
oikeudet sekä tulkintakamppailut siitä, mitä 
on olla ruotsinsuomalainen. (Liimatainen 
2022, ks. myös Vuorsola 2020.) 

Ruotsinsuomalaisuuden tutkimusta ovat 
perinteisesti värittäneet kansallisesti ankku- 
roituneet tulkintakehykset. Niiden kautta 
ruotsinsuomalaisuutta on käsitteellistetty 
vaihtelevasti sekä osana suomalaista siirto- 
laishistoriaa esimerkiksi suomalaisten jälke- 
läisten identiteettikysymysten kautta (esim. 
Weckström 2011; Ägren 2006) että osana 
ruotsalaista vähemmistöpolitiikkaa kielipo- 
liittisten kysymysten kohdalla (esim. Lainio 
2015). Näiden rinnalla ruotsinsuomalainen kir- 
jallisuus ja sen tutkimus tarjoavat erinomaisen 
kurkistusaukon tarkastella kansallisten, mut- 
ta myös poliittisten ja kulttuuristen rajojen 
ylittämisen myötä syntyneitä erilaisia tapoja 
käsitteellistää ja kategorisoida ruotsinsuoma- 
laisuutta. Erityisesti Antti Jalavaan eri aikoina 
kohdistetut vaihtelevat kategorisointiyritykset 
maahanmuuttajakirjailijasta vähemmistökir- 
jailijaan haastavat ruotsinsuomalaisuuden 
kaltaisen muuttuvan ja moniulotteisen il- 
miön käsitteellistämistä pelkkien kansallisten 
tulkintakehysten kautta. Lisäksi Jalavan kir- 
jailijahahmo on ajankohtainen, sillä hänen 
tuotantoaan on viime aikoina tuotu uudella 
tavalla esille sosiaalisessa mediassa toteutetus- 
sa ruotsinsuomalaisessa aktivismissa, joka on 
osaltaan myös korostanut laajemmin kirjalli- 
suuden merkitystä nykyaikaisessa ruotsinsuo- 
malaisessa etnopolitiikassa. 


https://doi.org/10.21435/ksvk.102 


ANTTI JALAVA — RUOTSINSUOMALAINEN KIRJAILIJA? 


Tämä artikkeli käsittelee ruotsinsuomalai- 
suuden muuttuvia merkityksiä kirjailija Antti 
Jalavan hahmon kautta. Tarkastelen Jalavan 
representaatioita katuaktivismia ja digitaa- 
lista aktivismia yhdistelevän Tukholman 
sissit -nimisen ruotsinsuomalaisen aktivis- 
tiryhmän toiminnassa. Pohjustan analyysia 
tekemällä katsauksen Jalavaan aikaisemmin 
kohdistettuihin luokittelutapoihin sekä tutki- 
muksessa että Jalavan teosten vastaanotossa. 
Ruotsinsuomalaisuutta lähestytään tässä ar- 
tikkelissa kulttuurintutkimuksen kriittisestä 
ja vertailevasta näkökulmasta käsin irtautuen 
kansallisista tutkimusparadigmoista. Tarkas- 
telen ruotsinsuomalaisuutta ylirajaisesta nä- 
kökulmasta pohtien kuitenkin samanaikaisesti 
myös tämän näkökulman haasteita nykyai- 
kaisen ruotsinsuomalaisuuden tarkastelussa. 
Artikkelin aineisto koostuu pääasiassa Tuk- 
holman sissien Instagram-tilin (Otukholman- 
sissit) sisällöstä vuosilta 2017—2019.? Lähestyn 
aineistoa laadullisen sisällönanalyysin ja dis- 
kurssianalyyttisen viitekehyksen kautta kes- 
kittyen erityisesti Tukholman sissien tapaisten 
etnopoliittisten toimijoiden kielenkäyttöön 
ja kielen keskeisen rooliin sosiaalisen todel- 
lisuuden tuottamisessa. Tutkimuksen kriit- 
tinen näkökulma korostaa tässä yhteydessä 
erityisesti kielenkäytön ja yhteiskunnallisten 
valtasuhteiden kietoutumista toisiinsa (esim. 
Fairclough 1995). 


Ylirajaisuus näkökulmana ja haasteena 
ruotsinsuomalaisen kirjallisuuden 
tutkimisessa 


Kirjallisuutta merkityksellistetään usein kan- 
sallisesti värittyneiden tulkintakehysten 
kautta. Tämä ilmenee selkeästi esimerkiksi 
"kansalliskirjallisuuden" tai *maahanmuutta- 
jakirjallisuuden” tapaisissa kategorioissa, jot- 
ka ylläpitävät kuvitelmia kansakunnista ja 
kansallisista kulttuureista, mutta myös siitä, 
kuka milloinkin lasketaan kuuluvaksi näihin 
kategorioihin tai suljetaan niiden ulkopuolel- 
le. Kirjallisuuden ja kansakunnan välistä tii- 
vistä yhteyttä onkin tutkimuksessa tarkasteltu 
”metodologisen nationalismin” käsitteen kaut- 
ta, jolla viitataan kansallisvaltion näkemiseen 
luonnollisena ja kyseenalaistamattomana 
sosiaalisen toiminnan muotona (Grönstrand 
ym. 2016; ks. myös Wimmer ja Glick Schiller 
2003). 

"Ylirajaisuutta" on esitetty vaihtoehdoksi 
kyseenalaistaa ja irtautua kansallisista rajauk- 
sista sekä niihin kätkeytyvistä ennakko-odo- 
tuksista ja näennäisistä itsestäänselvyyksistä. 
Suomenkielisessä tutkimuksessa ylirajaisuu- 
den käsite on pitkälti vakiintunut transna- 
tionaalin käännökseksi. Sillä viitataan moni- 
naisiin valtioiden rajat ylittäviin verkostoihin, 
toimintaan ja elämänkulkuun (esim. Basch, 
Blanc-Szanton ja Glick Schiller 1994). Heidi 
Grönstrand ja muut (2016, 21-22) huomautta- 
vat suomenkielisen termin ”ylirajaisuus” ole- 
van kuitenkin transnationaalia avoimempi 
ja epämääräisempi käsite. Transnationaaliin 
verrattuna ylirajaisuuteen ei liity tutkimuk- 
sellisia ennakko-oletuksia joidenkin tiettyjen 

kategorioiden merkityksellisyydestä, vaan se 
on avoimempi tarkastelemaan kulloisenkin 
tiedonintressin kannalta relevantteja rajo- 
jen tai kategorioiden ylityksiä (Nissilä 2016). 
Grönstrand ja kollegat (2016, 22) kuitenkin 
muistuttavat, että kansallisen kyseenalais- 
taminen ylirajaisuuden tapaisen käsitteen 
kautta tarkoittaa samanaikaisesti aina väistä- 
mättä myös kansalliseen kiinnittymistä. Tämä 
ylirajaisuuteen kietoutuva metodologinen 
nationalismi luokin omalta osaltaan haasteen 
näkökulman soveltamisessa ruotsinsuoma- 
laisuuteen, joka kansalliseksi vähemmistöksi 
tunnustamisen myötä kiinnittyy poliittisesti 
ruotsalaiseen kansalliseen kontekstiin. 
Ruotsin suomalaistaustaisen väestön muut- 
tuva yhteiskunnallinen ja poliittinen asema on 
vaikuttanut elimellisesti siihen, miten suoma- 
laistaustaisten kirjailijoiden tuotantoa on ajan 
saatossa tulkittu ja luokiteltu sekä suomalai- 
sella että ruotsalaisella kirjallisuuden kentäl- 
lä. ”Ruotsinsuomalaisella kirjallisuudella” on 
yleensä viitattu toisen maailmansodan jälkeen 
Ruotsiin muuttaneiden suomalaissiirtolaisten 
ja heidän jälkeläistensä kirjalliseen tuotantoon. 
Suomeksi ja viime aikoina yhä enenevissä 
määrin myös ruotsiksi kirjoitetun ruotsinsuo- 
malaisen kirjallisuuden teemoja ovat perin- 
teisesti olleet maahanmuuttajakokemuksesta 
kumpuavat toiseuden ja väliinputoamisen ko- 
kemukset. (Gröndahl 2018; Grönstrand 2018; 
Pynnönen 1991; Vallenius 1998.) 
Suomalaiskansallisesta tulkintakehyksestä 
käsin ruotsinsuomalainen kirjallisuus on pe- 
rinteisesti luettu osaksi suomalaista, vaikkakin 
valtionrajojen yli ulottuvaa kansallisen kirjal- 
lisuuden kaanonia (Grönstrand ym. 2016, 


100 


16—17). Ruotsinsuomalaisen kirjallisuuden on 
joskus myös nähty jääneen suomalaisen ja 
ruotsalaisen kirjallisuusalueen väliin (Ranto- 
nen ja Savolainen 2010). Ruotsissa suomalais- 
taustaisten kirjailijoiden tuotantoa on puoles- 
taan tulkittu ja luokiteltu vaihtelevin tavoin 
eri aikoina. Siinä missä suomalaistaustaisten 
kirjailijoiden tuotantoa kategorisoitiin vielä 
1980-luvulla maahanmuuttajakirjallisuudeksi, 
on esimerkiksi Susanna Alakosken ja Eija 
Hetekivi Olssonin kaltaiset ruotsiksi kirjoit- 
tavat nykykirjailijat nähty ennemminkin 
työläiskirjailijoina ja siten tiiviimmin osana 
ruotsalaisen kirjallisuuden kaanonia (Grön- 
dahl 2018; Liimatainen 2019; Nilsson 2010). 
Kun suomalainen siirtolaiskokemus oli vielä 
1980-luvulla merkityksellinen ruotsalaisel- 
le yleisölle maahanmuuttajuuden ja toiseu- 
den kuvaajana, on etenkin luokka tarjonnut 
nykypäivän Ruotsissa varteenotettavamman 
näkökulman ymmärtää suomalaista koke- 
musta. Suomalaissiirtolaisten näkeminen työ- 
väenluokan kautta on siis muuttanut entiset 
”kansankodin kuokkavieraat” ennemminkin 
sen rakentajiksi ja osaksi tarinaa modernisoi- 
tuvasta Ruotsista. (Liimatainen 2019, 60; ks. 
myös Vallenius 1998.) Tätä muutosta selittävät 
omalta osaltaan maahanmuuttajakirjallisuu- 
den konstruktioon enenevässä määrin liitetyt 
eksotisoidut ja rodullistetut merkitykset sen 
sijaan että konstruktio viittaisi yleisesti kaik- 
keen ei-ruotsalaiseen kokemukseen (ks. esim. 
Gokieli 2017; Liimatainen 2019, 57). 
Ruotsinsuomalaisten tunnustaminen kan- 
salliseksi vähemmistöksi on tuonut oman 
lisänsä tähän jo valmiiksi moniulotteiseen 
ruotsinsuomalaisen kirjallisuuden tulkinta- 

kenttään. Vuosituhannen vaihteessa tapahtu- 
nut poliittinen uudelleenkategorisointi on 
näkynyt suoraan esimerkiksi tavoissa merki- 
tyksellistää suomalaistaustaisia kirjailijoita ja 
heidän tuotantoaan Ruotsissa. Esimerkiksi 
pian virallisen tunnustamisen jälkeen ilmesty- 
neessä tutkimuksessa Antti Jalava luokitellaan 
aiemmasta poiketen vähemmistökirjailijaksi 
muiden Ruotsissa vaikuttaneiden vanhojen 
kotimaisten tai alueellisten kirjailijoiden, ku- 
ten tornionlaaksolaisten Mikael Niemen ja 
Bengt Pohjasen tai romanikirjailija ja -aktivisti 
Katarina Taikonin, rinnalla (ks. Gröndahl 
2002, 36). Esimerkki osoittaa, miten vähem- 
mistöpolitiikan myötä Ruotsissa syntynyt uusi 
etninen luokittelusysteemi maahanmuuttajien 
ja kansallisten vähemmistöjen välillä on vai- 
kuttanut konkreettisesti myös tapoihin tulkita 
ja luokitella ruotsinsuomalaista kirjallisuutta. 3 

Ruotsinsuomalaisten poliittinen uudelleen- 
kategorisointi maahanmuuttajista kansallisek- 
si vähemmistöksi ei kerro vain poliittisten ra- 
jojen ylittämisestä vaan myös siihen vaadituis- 
ta sosiaalisista ja kulttuurisista rajanylityksistä, 
joita suomalaissiirtolaiset ovat vuosikymme- 
nien saatossa tehneet Ruotsissa. Näiden ra- 
janylityksien myötä suomalaisuus on raken- 
tunut yhä tiiviimmin osaksi ruotsalaista yh- 
teiskuntaa ja sen kansallista tarinaa yhtäältä 
luokan, toisaalta historiallista läsnäoloa ko- 
rostavan vähemmistöaseman kautta. Tämä 
omalta osaltaan asettaa haasteita ylirajaisuu- 
delle näkökulmana ruotsinsuomalaisuuden 
tutkimisessa vaikka ylirajaisen tutkimus- 
otteen avulla voidaankin tarkastella valtiorajo- 
jen ylittämisen rinnalla tapahtuvia muita rajo- 
jen ylittämisiä ja niiden myötä syntyviä uusia 


ilmiöitä (Nissilä 2016). Vaikka nykyaikainen 
ruotsinsuomalaisuus on tietystä näkökulmas- 
ta katsottuna pohjimmiltaan ylirajainen ilmiö, 
sen kokonaisvaltainen ymmärtäminen tässä 
uudessa vähemmistöpoliittisessa kontekstis- 
sa vaatii eittämättä huomion kiinnittämistä 
myös niihin rajanylityksiin — tai oikeastaan 
rajanvetoihin — joita on tapahtunut kansalli- 
sesti merkityksellistettyjen rajojen ylittämisen 
jälkeenkin. Kun ruotsinsuomalaisten tapainen 
maahanmuuton pohjalta rakentunut ryhmä 
on tullut uudessa kotimaassaan tapahtunei- 
den poliittisten muutosten myötä nähdyksi 
osana Ruotsin monikulttuurista historiaa, 
tutkimuksessa on tärkeää ottaa ylirajaisen 
lähestymiskulman rinnalla huomioon myös 
samaan aikaan läsnä olevat muutkin kansalli- 
set kontekstit ja tulkintakehykset. Niitä ei tule 
kuitenkaan pitää kyseenalaistamattomina ole- 
tuksina, vaan tietoisina valintoina ja vertailun 
lähtökohtana (ks. Grönstrand ym. 2016, 18). 


Antti Jalava ja autenttisuuden haaste 


”Maahanmuuttajakirjallisuuden” konstruk- 
tion on nähty kyseenalaistavan kansallisen 
kategorian keskeisyyttä kirjallisuudessa, mut- 
ta samaan aikaan se rakentuu väistämättä 
kansallisen kategorian varaan jonakin siitä 
poikkeavana tai ulkopuolisena (Löytty 2015). 
Teoksen kategorisointi "maahanmuuttajakir- 
jallisuudeksi" perustuu usein kirjailijoiden 
henkilökohtaisen taustan tai muiden omi- 
naisuuksien pohjalta tehtäviin luokitteluihin, 
joiden nähdään takaavan kertomusten au- 
tenttisuus. Näihin luokitteluihin on esitetty 

vaikuttavan ennen kaikkea niin sanotut pa- 
ratekstuaaliset elementit kuten kirjailijan vie- 
raankuuloiseksi mielletty nimi tai valtaväes- 
töstä poikkeava ulkonäkö. (Kongslien 2005; 
Löytty 2015; Nilsson 2010.) Kirjallisen tuotok- 
sen tulkinta maahanmuuttajakirjallisuudeksi 
on nähty perustuvan myös teoksien kielelli- 
seen ja sosiaaliseen hybridisyyteen, jonka 
on nähty varmistavan teoksen autenttisuus 
(Määttä 2016). Kysymys autenttisuudesta aset- 
tuu kuitenkin haastavaksi tilanteessa, jossa sa- 
maa kirjallisuutta on luokiteltu eri aikoina ja 
eri näkökulmista käsin sekä osaksi kansallista 
kirjallisen kategoriaa että sen ulkopuolelle. 
Tämä näkyy erityisen selvästi Antti Jalavan 
kohdalla. 

Porissa vuonna 1949 syntynyt Antti Jalava 
vietti lapsuutensa Lappeenrannassa, mutta 
muutti perheensä mukana Ruotsin Västeräsiin 
vuonna 1959. Jalavan tuotannon on nähty 
käsitelleen maahanmuuttajien toisen polven 
kokemusta, identiteettikriisiä, kielen mene- 
tystä ja marginalisoitumista erityisesti lasten 
ja nuorten näkökulmasta (Gröndahl 2018). 
Jalavan kirjailijanuraan vaikuttivat suuresti 
henkilökohtaiset nuoruusvuosien kokemuk- 
set identiteetin menettämisestä ja joutumises- 
ta kielitaidottomana ruotsalaiseen kouluun 
(ks. esim. Jalava 1988). Jalavan koulunkäynti 
ajoittuu assimiloivan kielipolitiikan aikakau- 
delle ennen 1970-luvun puolivälissä Ruotsissa 
esiteltyä uutta monikulttuurisuuspolitiikkaa, 
joka takasi maahanmuuttajille esimerkiksi 
omakielisiä palveluja ja koulutusta. Kuten 
Sirkku Latomaa (2010, 41) huomauttaa, kieli- 
politiikka ja yhteiskunnan asenteet kulkevat 
usein käsi kädessä ja voivat saada maahan- 

muuttajan oman kielen näyttämään arvotto- 
malta rasitteelta. Monen muun suomalaisen 
siirtolaislapsen tavoin Jalava lopetti suomen 
puhumisen varhain, mutta opetteli kielen kui- 
tenkin uudelleen nuorena aikuisena. Identi- 
teetti- ja kielikysymysten rinnalla Jalavan nuo- 
ruutta Ruotsissa on kuvattu myös tuuliajolla 
olemisena vailla koulutusta ja katkerana yh- 
teiskuntaa kohtaan. Suomen kielen kautta 
Jalava kuitenkin löysi henkisen perintönsä ja 
juurensa. Jalavan kiinnostus politiikkaan ja it- 
sensä sivistämiseen heräsi puolestaan vuoden 
1968 nuorisoradikalismin ja Vietnam-liikkeen 
myötä (Pitkälä-Kallio 1984, 6). 

Ruotsiksi kirjoittaneen Jalavan ensimmäi- 
nen pienoisnovelli Matti (ei suomennettu) 
ilmestyi vuonna 1974 ja nuorisokirja Jag har 
inte bett att få komma (suom. Kukaan ei kysynyt 
minulta, 1978) vuonna 1976. Jalavan todellinen 
läpimurtoteos oli kuitenkin Asfaltblomman, 
jota kuvailtiin syksyn 1980 kohutuksi kirjata- 
paukseksi Ruotsissa. Siirtolaisuuden ongelmia 
käsittelevä realistinen kehitysromaani suoma- 
laisten lasten ja nuorten aikuisten kohtalois- 
ta Ruotsissa osallistui suoraan maassa käyn- 
nissä olleeseen ajankohtaiseen keskusteluun 
siirtolaisten oikeuksista ja ongelmista, kuten 
juurettomuudesta, identiteettiongelmista, tur- 
vattomuudesta, äidinkielen menettämisestä 
ja sopeutumisen pakosta (Pitkälä-Kallio 1984; 
Vallenius 1998). Asfaltblomman ilmestyi myös 
televisioelokuvana vuonna 1984. Jalavan 
myöhempään tuotantoon kuuluvat romaanit 
Sprickan (1993, suom. Halkeama 1993) ja Käns- 
lan (1996, ei suomennettu), joissa Jalava jatkoi 
toisen polven teeman käsittelyä. Jalava kuoli 
Tukholmassa elokuussa 2021 72-vuotiaana. 


https://doi.org/10.21435/ksvk.102 


ANTTI JALAVA — RUOTSINSUOMALAINEN KIRJAILIJA? 


Asfaltblomman menestyi myös Suomessa, 
jossa se ilmestyi vuonna 1981 Pentti Saarikos- 
ken (1937—1983) kääntämänä. Teos esimerkik- 
si voitti arvostetun Kalevi Jäntin palkinnon 
vuonna 1982 ja samana vuonna myös Saari- 
koski sai valtion kirjallisuuspalkinnon kään- 
nöstyöstään. Asfaltblomman nähtiin Suomes- 
sa ilmestymisensä aikoihin pitkälti jatkeena 
suomalaiselle kirjalliselle perinteelle. Viitaten 
suomalaiseen työläiskirjallisuuteen esimerkik- 
si Helsingin Sanomat kirjoitti teoksen arviossa 
vuonna 1981 sen liittyvän ”maineikkaaseen 
proosamme perinteeseen. Tehtaan varjosta 
tiedostamisen kautta voittoon!” (Kankaanpää 
1981, 30.) 

Ruotsissa kirja vastaanotettiin puolestaan 
tyypillisenä maahanmuuttajakirjallisuutena. 
Teosta tulkittiin voimakkaasti Jalavan oman 
taustan kautta omaelämänkerrallisena kuvauk- 
sena maahanmuuttajan tai maahanmuutta- 
jien toisen sukupolven kokemuksesta. Lisäksi 
vastaanotossa korostui maahanmuuttajakir- 
jallisuuden konstruktioon yleisesti liitettyä 
epäyksilöllistämistä kuvaamalla Jalava laajan, 
homogeenisen maahanmuuttajien ryhmän 
autenttisena äänenä (Liimatainen 2019; ks. 
myös Gokieli 2017). Tähän ryhmään nähtiin 
suomalaisten lisäksi kuuluvan myös muita 
Ruotsiin siirtotyöläisinä muuttaneita ryhmiä 
kuten assyrialaisia ja jugoslavialaisia (ks. Tie- 
fenthal 1980, 4). Asfaltblommanin tulkintaa 
työläiskirjallisuutena pidettiin puolestaan 
paradoksaalisena (ks. Schildt 1980), vaikka 
kirjallisuudentutkimus on myöhemmin kiin- 
nittänyt huomiota myös etnisyyden ja luokan 
välisiin yhteyksiin (esim. Nilsson 2010). Jala- 
van tuotannon teemoja on myöhemmässä 


tutkimuskirjallisuudessa tulkittu myös työ- 
väenluokan kautta (ks. Wendelius 2002). 
Mutta mikä sitten oli Jalavan oma suhtau- 
tuminen häneen kohdistuneisiin luokitteluyri- 
tyksiin? Jalava torjui systemaattisesti itseensä ja 
tuotantoonsa kohdistuneita kategorisointiyri- 
tyksiä eikä esimerkiksi pitänyt suomalaisten 
pyrkimyksistä luokitella hänet osaksi suoma- 
laista kirjallisuutta (Pynnönen 1982, 19). Siirto- 
laiskirjailijaksi tai toisen polven siirtolaiskirjai- 
lijaksi kutsuminen ei myöskään saanut hänen 
hyväksyntäänsä (Pitkälä-Kallio 1984; ks. myös 
Pennanen 1981), vaikka hän totesikin, että kir- 
jailijan työn kannalta on hyvä olla siirtolainen, 
koska tällöin ymmärtää paremmin ”urbaanien 
yhteiskuntien juurettomia” (Pitkälä-Kallio, 
1984, 12). 1990-luvulla Jalava torjui myös yri- 
tykset luokitella hänet työläiskirjailijaksi, sillä 
hän ei nähnyt kirjallisella lahjakkuudella ole- 
van mitään tekemistä yhteiskunnallisen ase- 
man kanssa (Jordahl 1996). Jalava itse tunsi 
kuuluvansa ruotsalaiseen kirjailijakuntaan ja 
kirjallisuusperinteeseen. Pyrkimyksissä yh- 
distää suomalaisuutta ja ruotsalaisuutta tuo- 
tannossaan Jalava tavoitteli omien sanojensa 
mukaan synteesiä, mutta ei hybridisyyden 
kaltaista sekoittumista (Pitkälä-Kallio 1984, 9). 
Jalavaa on usein nimitetty myös ruotsin- 
suomalaiseksi kirjailijaksi, mutta se, mitä tällä 
kategorialla tarkoitetaan, on monitulkintaista 
ruotsinsuomalaisuuden muuttuvien merkitys- 
ten vuoksi. Ruotsinsuomalaiseksi kirjallisuu- 
deksi on usein varauksetta määritelty kirjaili- 
joita heidän alkuperänsä eikä esimerkiksi 
kirjailijoiden oman kulttuuri-identiteetin pe- 
rusteella (Liimatainen 2019). Usein ruotsin- 
suomalaisiksi luokitellut kirjailijat ovat olleet 

myös Suomessa syntyneitä, kun taas Ruotsis- 
sa syntynyt uusi kirjailijasukupolvi on tehnyt 
voimakkaammin tuloaan vasta tällä vuosi- 
tuhannella (ks. esim. Gröndahl 2018, 40-43; 
Rantonen 2013, 217—219). Jalava itse suhtautui 
kielteisesti myös ruotsinsuomalaisen kirjaili- 
jan nimilappuun kokien määritteen ahtaana 
sekä ajatuksia ja toimia rajoittavana (Pynnö- 
nen 1982, 19). Vaikka 1980-luvulla ruotsin- 
suomalaisuus-käsite alkoi etnopoliittisten 
toimijoiden puheissa jo hiljalleen muuttua 
maahanmuuttajuudesta orastavaksi vähem- 
mistöidentiteetiksi huipentuen vuosituhannen 
vaihteessa saatuun viralliseen tunnustukseen 
(ks. Liimatainen ja Carlsson 2021), Jalavalle 
ruotsinsuomalaisuus merkitsi ennen kaikkea 
siirtolaisuutta ja henkistä köyhyyttä, jota 
ruotsinsuomalainen ympäristö hänelle edusti. 
Ruotsinsuomalaisesta kulttuurista ei Jalavan 
mielestä voinut myöskään puhua, sillä sitä ei 
hänen mukaansa ollut olemassa. Jalava näki, 
että ruotsinsuomalaisten oli itse järjestettävä 
elämänsä puitteet ilman suomalais- tai ruot- 
salaisapua (Pitkälä-Kallio 1984, 12). 

Toisin kuin tämän artikkelin alussa lainatus- 
sa otteessa Jonassonilta (2017), Asfaltblomman 
ei saanut ilmestyessään varauksetonta hyväk- 
syntää myöskään Ruotsissa asuvan suomalais- 
yhteisön keskuudessa, sillä kirjan ongelma- 
lähtöiseen kuvaukseen ei haluttu identifioitua 
sen kuvaamien haasteiden ajankohtaisuuden 
vuoksi (Pitkälä-Kallio 1984; ks. myös Pennanen 
1981). Samaan aikaan yritykset kategorisoida 
Jalava juuri ruotsinsuomalaiseksi kirjailijaksi 
kertovat omalta osaltaan oman kirjallisuuden 
keskeisestä merkityksestä ruotsinsuomalaisel- 
le vähemmistölle ja sen kulttuurisen identitee- 

tin luomiselle (Jokinen 1996). 


Tukholman sissit ja uusi 
ruotsinsuomalainen etnopolitiikka 


Vaikka Jalavan kirjallinen tuotanto päättyi 
1990-luvulla, ei hän ole suinkaan kadonnut 
ruotsinsuomalaiselta kentältä. Jalava ja hä- 
nen tuotantonsa ovat saaneet viime aikoina 
uudenlaista huomiota osana nykyaikaista, 
kansallisen vähemmistötunnustuksen myötä 
voimistunutta ruotsinsuomalaista etnopoli- 
tiikkaa. Tämä uusi ruotsinsuomalainen etno- 
politiikka ponnistaa siirtolaishistorian sijasta 
suomalaisuuden uudesta vähemmistöpoliitti- 
sesta viitekehyksestä merkityksellistäen ruot- 
sinsuomalaisuutta enenevässä määrin osana 
ruotsalaista yhteiskuntaa ja historiaa. 

Yksi esimerkki nykyaikaisesta ruotsinsuo- 
malaisesta etnopolitiikasta on alkuvuodesta 
2017 Instagramissa aktivoitunut Tukholman 
sissit -niminen ruotsinsuomalainen aktivisti- 
ryhmä, joka yhdistelee toiminnassaan urbaa- 
nia katuaktivismia ja digitaalista aktivismia. 
Ryhmän keskeinen aktivismin muoto on suo- 
menkielisten ja ruotsinsuomalaista kulttuuris- 
ta kuvastoa kuvaavien tarrojen ja julisteiden 
liimaaminen julkiseen tilaan pääasiassa Tuk- 
holmassa (ks. kuva 1) ja niistä otettujen kuvien 
jakaminen Instagramissa. 

Tukholman sissit -ryhmä edustaa omien 
sanojensa mukaan ruotsinsuomalaista kansal- 
lista vähemmistöä ja kuvaa poliittista ideolo- 
giaansa vasemmistolaiseksi (ks. Sonck 2017). 
Vaikka ryhmä toimii anonyymisti, sen taustal- 
la on mitä todennäköisimmin uutta, Ruotsissa 

Tukholman sissit -aktivistiryhmän tarra Tukholmassa. Valok. Tuire Liimatainen 2019. 


syntynyttä ja kasvanutta ruotsinsuomalaista — Lisäksi ryhmän voi nähdä kiinnittyvän ruot- 
kulttuurieliittiä, jolla on edeltäviin suoma- salaisessa yhteiskunnassa käynnissä oleviin 
laissukupolviin verrattuna hyvin erilaiset läh- ajankohtaisiin dekolonisaatioprosesseihin, 
tökohdat käsitellä alkuperään, kulttuuriin ja jotka haastavat kansallisvaltioajatteluun kiin- 
kuulumiseen liittyviä kysymyksiä (Liimatai- — teästi liittyvää yksikielisyyden ideologiaa 
nen 2022, 88-89). Aktivisminsa kautta Tukhol- sekä sitä ylläpitäviä rakenteita ja ajatusmal- 
man sissit peräänkuuluttavat ruotsinsuoma- leja. Tästä näkökulmasta käsin ruotsinsuo- 
laisille vähemmistölain perusteella kuuluvia — malaisuuteen kytkeytyy enenevässä määrin 
kielioikeuksia ja näkyvyyttä julkisessa tilassa. — tietoisuus Ruotsin valtion muita kansallisia 

vähemmistöjä, kuten tornionlaaksolaisia ja 
saamelaisia, kohtaan harjoittamasta kulttuu- 
risesta ja kielellisestä assimiloinnista, jota on 
viime vuosina käsitelty esimerkiksi kulttuuri- 
perinnön palauttamisen ja totuuskomissioi- 
den muodossa. (Ks. Liimatainen 2022, 55-60.) 

Tukholman sissien aktivismi torjuu aktii- 
visesti maahanmuuttajuudelle rakentuvaa 
tulkintaa ruotsinsuomalaisuudesta haasta- 
malla Suomeen ja suomensuomalaiseen 
kulttuuriin kiinnittyviä ylirajaisia yhteyksiä. 
Niiden sijaan ryhmä korostaa ruotsinsuoma- 
laisuuden ja suomen kielen kotoperäisyyttä 
sekä paljon pidempää historiallista läsnäoloa 
Ruotsissa seuraten ruotsalaisen vähemmistö- 
politiikan vallitsevia diskursseja. Tämä näkyy 
esimerkiksi Tukholman sissien aktivismin 
kuvastossa, jossa on viittauksia vanhempiin 
suomalaisuuden kerrostumiin Ruotsissa, ku- 
ten metsäsuomalaisiin. Esimerkiksi yhdessä 
yleisesti näkyvässä aktivistitarrassa on kuvat- 
tuna suomalainen kirjailija ja kansanperinteen 
kerääjä Carl Axel Gottlund (1796-1875), joka 
tallensi metsäsuomalaista kulttuuria ja pyrki 
kohentamaan metsäsuomalaisten kielellistä 
ja kulttuurista asemaa. Gottlundia kuvaavissa 
tarroissa lukee usein Tukholman sissien nimi 
sekä kielelliseen emansipaatioon rohkaiseva 
kehotus ”Puhu omaa kieltäsi”. 

Tukholman sissit haastavat aktivismillaan 
myös suomalaisuuteen Ruotsissa liitettäviä 
stereotypioita ja ennakkoluuloja. Esimerkik- 
si ryhmän nimi on suora viittaus ”Slussenin 
sisseihin”, joka viittaa Tukholman Slussenin 
ympäristössä aikanaan oleskelleisiin alkoholi- 
soituneisiin ja syrjäytyneisiin suomalaissiirto- 
laisiin.5 Siirtolaisuushistorian sijasta aktivisti- 

ryhmän nimessä nämä ongelmalähtöiset ja 
stigmatisoidut merkitykset kääntyvät kuiten- 
kin uudenlaiseksi voimavaraksi ja keinoksi ra- 
kentaa yhteisöä mobilisoimalla vähemmistö 
symboliseen sissisodankäyntiin kielioikeuk- 
siensa puolesta. Nimi herättää myös mielleyh- 
tymiä sissiaktivismiin tai sissimarkkinointiin, 
joka pyrkii keskustelun synnyttämiseen pie- 
nillä ja kustannustehokkailla, mutta luovilla 
ja tuloksellisilla keinoilla. 


Jalava sissisodassa 


Antti Jalava näkyy Tukholman sissien aktivis- 
missa eri tavoin. Aktivistien Instagramissa 
kuvaamissa tarroissa ja julisteissa on säännöl- 
lisesti löydettävissä suomen- ja ruotsinkielisiä 
otteita Asfaltblommanista, mutta myös lainauk- 
sia Jalavan muusta tuotannosta ja haastatteluis- 
ta. Ryhmän levittämät tarrat ovat pääasiassa 
digitaalisesti suunniteltuja ja painettuja, mutta 
katukuvaan ja esimerkiksi julkisiin liikenne- 
välineisiin sijoitetut graffitinomaiset julisteet 
on tehty tusseilla ja sabloneilla. Aktivismin 
visuaaliset ja taiteelliset elementit korostuvat 
Instagram-kuvavirrassa myös kuvilla kahdesta 
Tukholman esikaupunkialueella sijaitsevasta 
muraalista, joiden mustille taustoille on maa- 
lattu valkoisin kirjaimin lainauksia Antti 
Jalavan tuotannosta. Kommunikatiivisten ja 
affektiivisten ominaisuuksiensa vuoksi seinä- 
maalaukset ovat erilaisissa yhteiskunnallisis- 
sa liikkeissä usein käytetty keino rakentaa 
ja ylläpitää kollektiivisia identiteettejä. Sen 
lisäksi, että seinämaalaukset ovat kustannus- 
tehokkaita viestinnän välineitä, niiden avulla 

voidaan tuottaa symboleja yhteiskunnallisille 
liikkeille ikuistamalla esimerkiksi lainauksia 
niiden johtajilta, jollaiseksi Jalava myös omal- 
la tavallaan rakentuu Tukholman sissien akti- 
vismissa. Seinämaalausten vaikuttavuus voi 
perustua myös niiden silkkaan kokoon, mikä 
voi jo itsessään herättää tunteita katsojassa 
(Rolston ja Berastegi 2015). 
Kirjallisuudentutkimuksesta poiketen Jala- 
van tuotantoa ei tulkita Tukholman sissien ak- 
tivismissa maahanmuuttajuuden, kansallisesti 
värittyneiden ylirajaisten tulkintakehysten tai 
suomalaisten siirtolaishistoriaan kietoutuvien 
ongelmalähtöisten tulkintakehysten kautta. 
Jalavan tuotantoa ei myöskään tulkita luokan 
tematiikan kautta. Sen sijaan valikoiduissa lai- 
nauksissa korostuu ennen kaikkea voimaantu- 
misen ja vastarinnan tematiikka, joka palvelee 
pitkälti myös Tukholman sissien aktivismin 
tavoitteita ja keinoja edistää ruotsinsuomalai- 
sen kansallisen vähemmistön asemaa. Tämä 
ilmenee esimerkiksi usein toistuvassa otteessa 
Asfaltblomman-teoksesta: 


Et kai sä luule että ne on päästäny tänne kaikki 
suomalaiset ja kreikkalaiset ja turkkilaiset ja jugos- 
laavit sen takia että ulkomaalaiset on niistä haus- 
koja? Paskan marjat. Me ollaan täällä tekemässä 
duunia, duunia eikä mitään muuta. Kun sä ja mä 
oltiin pikkasia ne haistatti meillä paskat, ne halus 
tänne vaan sun mursas ja farsas ja Juhan, ne tartti 
työvoimaa, ne toivat maahan sun mursan ja farsan 
ja Juhan, kuuletko - se oli tuontia. Fattaat sä mitä 
se merkitsee? Että ne setelit mitä sä saat kun olet 
työttömänä on yhtä hyvin meidän kuin niittenkin 
fyrkkaa, me ei olla niille yhtä paskasta äyriä velkaa, 


ne ne snuttaa eikä me, ne ne on loisia ja parasiit 
teja. Jos ne halveksii sua kunnes sä alat halveksiin 


itseäs se merkitsee että ne on rasisteja eikä että sä 
oot halveksittava. Heitä helvettiin toi että sä inhoot 
itteäs ja anna mutsis ääntää väärin ja tehdä virheitä 
ja näyttää että me ollaan suomalaisia, meillä ei ole 
mitään peiteltävää. Säre peili ja alota alusta! Huo- 
menna. (Jalava 1981, 161, käännös Pentti Saarikoski, 
korostus alkuperäisessä.) 


Yllä oleva ote havainnollistaa hyvin Jalavan 
ilmaisuvoimaista kieltä. Se korostuu erityises- 
ti Asfaltblommanissa, jota Jalava kirjoitti omien 
sanojensa mukaan vihan vallassa (Pitkälä- 
Kallio 1984, 20). Otteessa korostuu katkeruus 
ja viha ruotsalaista yhteiskuntaa kohtaan. Yh- 
teiskuntaa tarkastellaan toisen maahanmuut- 
tajasukupolven näkökulmasta, sen, joka ei itse 
valinnut muuttaa Ruotsiin, mutta joka silti 
joutui kantamaan maahanmuuttajuuden taak- 
kaa häpeän, toiseuden ja ulkopuolisuuden 
muodossa. Teksti kuitenkin kasvaa loppua 
kohti kehottaen kääntämään yhteiskunnan 
ulkopuolelta asettamat sisäistetyt toiminta- ja 
ajattelutavat aktiiviseksi vastarinnaksi. Lopun 
metaforinen peilin särkeminen kannustaa ne- 
gatiivisen minäkuvan hylkäämiseen hyväksy- 
mällä oma kulttuurinen ja kielellinen perintö, 
ja sitä myöten uuden aloittamisen. 

Mutta miten autenttisena pidetty toisen 
polven suomalainen maahanmuuttajakoke- 
mus on mahdollista tulkita ruotsinsuomalai- 
sen kansallisen vähemmistön kokemuksen 
kuvaukseksi? Ongelmalähtöisen ja maahan- 
muuttajuutta korostavan luennan sijasta 
Asfaltblomman tulkitaan aktivismissa Ruotsis- 
sa syntyneiden ja kasvaneiden, mutta etnisen 
ja kielellisen alkuperän vuoksi yhteiskunnan 
marginaaliin jääneiden kokemuksena. Tästä 
tulkintanäkökulmasta autenttinen ruotsinsuo- 

malainen kokemus ei määrity ensisijaisesti 
siirtolaisuuden ja Suomeen kiinnittyvien yli- 
rajaisten yhteyksien kautta, vaan jonain, joka 
määrittyy ennen kaikkea suhteessa ruotsalai- 
seen yhteiskuntaan. Eeva Pitkälä-Kallio (1984, 
91) huomauttaa Jalavan teosten yhteiskunta- 
kuvan olevan pessimistinen, mikä korostuu 
myös edellä olevassa otteessa. Jalavan tuo- 
tannossa kukaan ei ota vastuuta byrokraatti- 
siin järjestelmiin jumiin jääneistä ihmisistä. 
Yhteiskunnassa on yleensä läsnä myös valta- 
rakenteen yläpäässä olevia sortajia, kuten esi- 
merkiksi työnantajia, jotka jättävät sorretuil- 
le vaihtoehdoiksi jäädä passiiviseksi sorron 
kohteeksi tai puolustautua tekemällä vasta- 
rintaa. 

Myös kansallisten vähemmistöjen näkö- 
kulmasta kansallisvaltio rakentuu usein myös 
samalla tavalla sortavana ja alistavana, mutta 
luokan sijasta sorto perustuu vähemmistö- 
kontekstissa valtaväestöstä poikkeavalle et- 
nisyydelle tai alkuperälle. Tukholman sissien 
aktivismissa toistuukin laajemmin samankal- 
tainen pessimistinen yhteiskuntakuva, jossa 
valtio ei noudata vähemmistöoikeuksia ja jos- 
sa vähemmistöt joutuvat kohtaamaan jatku- 
vaa syrjintää, ennakkoluuloja ja pelkoa kielel- 
lisen ja kulttuurisen alkuperänsä vuoksi. Tässä 
tilanteessa myös kansalliselle vähemmistölle 
jäävät vaihtoehdoiksi alistuminen tai vastarin- 
taan nouseminen, joista Tukholman sissit ovat 
valinneet jälkimmäisen. 

Tukholman sissien lisäksi tällä neljän vuo- 
sikymmenen takaisella tekstillä on myös laa- 
jemmin yhtymäkohtia nykyaikaiseen ruot- 
sinsuomalaiseen kenttään. Esimerkiksi Anu 
Koivunen (2017) on todennut samankaltaisen 

häpeän ja ylpeyden tematiikan olevan läsnä 
tämän päivän ruotsinsuomalaisessa kulttuuri- 
sessa kuvastossa, jossa uudet kouluttautuneet 
ja monikulttuuriseen Ruotsiin integroituneet 
sukupolvet ovat kääntäneet suomalaiseen siir- 
tolaiskokemukseen liittyvän häpeän uudenlai- 
seksi symboliseksi pääomaksi. Samankaltaiset 
kehotukset puhua suomea ja osoittaa ylpeyttä 
kulttuurisesta ja kielellisestä perinnöstä tois- 
tuvat myös 2010-luvulla toteutetuissa ruotsin- 
suomalaisissa etnopoliittisissa kampanjoissa 
(Liimatainen 2022).7 


Kielellisen emansipaation tilat 


Tukholman sissien aktivismiin valikoituneista 
otteista Jalavan tuotannosta on läsnä keskei- 
sesti myös kieli, joka on tyypillinen teema niin 
Jalavan tuotannossa kuin Tukholman sissien 
aktivismissa. Kieli esitetään Tukholman sis- 
sien Jalava-viittauksien kautta keskeisimpänä 
keinona saavuttaa emansipaatio, jonka myötä 
kansallinen vähemmistö voi aktiivisesti nous- 
ta puolustamaan kulttuurista identiteettiään. 
Tämä näkyy esimerkiksi toisessa Tukholman 
sissien usein käyttämässä viittauksessa, joka on 
lainattu Jalavan viimeiseksi jääneen Känslan- 
romaanin ilmestymisen yhteydessä tehdystä 
haastattelusta Dagens Nyheter -sanomalehdes- 
tä: ”Kun saavuin Helsinkiin, minun piti juoda 
ruotsalainen minäni pöydän alle saadakseni 
suomalaiselta pois suukapulan. Niin se oli. 
Täysin kouriintuntuvasti. Se oli puhdasta sissi- 
sodankäyntiä, sisäinen vapaussota.” (Jordahl 
1996, käännös Tuire Liimatainen.) 

Otteessa kaikuu ensimmäisen otteen tavoin 

ulkoa asetettujen toiminta- ja ajattelutapojen 
sitkeä läsnäolo, mutta myös halu päästä niistä 
eroon. Jalava kutsuu tätä taistelua kiinnosta- 
vasti sissisodankäynniksi laajentaen Tukhol- 
man sissien nimessä esiintyvän sissi-viittauk- 
sen merkitystä kattamaan myös yksilön oman 
henkisen kamppailun vähemmistön edustaja- 
na enemmistöyhteiskunnassa. Samanaikaises- 
ti esimerkissä on selkeästi läsnä myös Jalavan 
sekä laajemmin Ruotsin suomalaistaustaisen 
väestön ilmeiset ylirajaiset yhteydet Suomeen. 
Maahanmuuttajan kaipauksen ja paluumuu- 
ton tematiikan on nähty myös olleen voimak- 
kaasti läsnä Jalavan kirjallisessa tuotannossa 
(esim. Pitkälä-Kallo 1984). Kun maahanmuut- 
tajakirjallisuuden tulkintakehyksestä Jalavan 
kaipuu voidaan tulkita kaipauksena Suomeen 
ja alkuperäisinä pidetyille juurille, rakentuu 
tämä halu Tukholman sissien aktivismissa 
ennemminkin kaipuuksi kieltä, yhteisöä ja 
kuulumisen tunnetta kohtaan. Siinä missä 
Suomi oli Jalavalle paikka, jossa kielellinen 
emansipaatio oli mahdollista saavuttaa, Tuk- 
holman sissien pyrkimys tukea suomen kie- 
len elinvoimaa ja näkyvyyttä ruotsalaisessa 
yhteiskunnassa korostaa puolestaan Ruotsia 
ensisijaisena kielellisen emansipaation tilana 
(ks. myös Vuorsola 2020). 

Kaipauksen ja paluumuuton tematiikasta 
huolimatta Tukholman sissien Jalava-viittauk- 
sissa on läsnä myös kirjailijan tietoisuus suo- 
men kielen ja suomalaisuuden historiallisesta 
läsnäolosta nykyisen Ruotsin kansallisvaltion 
alueella vuosikymmenenä, jolloin historiatie- 
toisuus alkoi vasta hiljalleen kasvaa ruotsin- 
suomalaisten keskuudessa (esim. Liimatainen 
ja Carlsson 2021). Esimerkiksi käännös alla 


olevasta otteesta Jalavan Kirjastolehteen vuon- 
na 1983 kirjoittamasta tekstistä esiintyy useis- 
sa Tukholman sissien julisteissa ja tarroissa.? 
Lisäksi se esiintyy myös toisessa aktivistien 
tekemässä seinämaalauksessa: 


Se että ruotsinsuomalaiset jatkuvasti, keskiajasta 
lähtien, ovat antaneet ajaa itseään nurkkiin, niin 
että heistä muutaman sukupolven päästä on jäljellä 
vain yksittäisiä paikannimiä tai lainasanoja, koti- 
seutumuseon näyttelyseinä tai esikaupunkialueen 
tuulenpieksemä asfalttikäytävä, se on minulle ar- 
voitus. (Jalava 1983, 143.) 


Otteessa Jalava kiinnittää huomion suoma- 
laisuuden ja suomen kielen vuosisataiseen 
läsnäoloon Ruotsissa, mutta samaan aikaan 
niihin harvoihin jälkiin, joita tämä pitkä histo- 
ria on jättänyt. Korostamalla jäljelle jääneitä 
paikannimiä ja lainasanoja Jalava huomaut- 
taa julkisen tilan kuitenkin sisältävän jälkiä 
myös muista kielistä ja kulttuureista, jotka 
ovat olleet vuosisatoja läsnä kansallisvaltion 
yksikielisen ja -kulttuurisen hegemonian rin- 
nalla, mutta ilman samanlaisia mahdollisuuk- 
sia selvitä elävänä kielenä tai kulttuurina. 
Tämä toimii myös ilmiselvänä inspiraationa 
Tukholman sisseille, jotka pyrkivät modernin 
aktivisminsa keinoin paljastamaan ja palaut- 
tamaan vähemmistökieltä ja -kulttuuria näky- 
väksi ruotsalaiseen julkiseen tilaan. 


Vähemmistökirjailijoita ja tovereita 
Vaikka Jalavaa kuvattiin 1980-luvun alussa 
yleisesti maahanmuuttajakokemuksen au- 


tenttisena äänenä, näyttäytyy Jalavan kirjaili- 

jahahmo Tukholman sissien aktivismissa 
ruotsinsuomalaisen vähemmistöajattelun 
edelläkävijänä ja sen autenttisena äänenä. 
Jalavan tulkitseminen vähemmistökirjailijana 
maahanmuuttaja- tai työläiskirjailijan sijasta 
korostuu myös katsottaessa muita Tukholman 
sissien aktivismissa esiintyviä kirjallisuusviit- 
tauksia. 

Instagramin kuvavirrassa esiintyy aika 
ajoin sissiaktivistien Tukholman lähijuniin 
sijoittamia käsin kirjoitettuja julisteita, joista 
on löydettävissä viittauksia erityisesti tornion- 
laaksolaisiin kirjailijoihin Mona Mörtlundiin 
(s. 1957) ja Bengt Pohjaseen (s. 1944). Tornion- 
laaksolaiset ovat yksi Ruotsin viidestä kan- 
sallisesta vähemmistöstä, ja vuoden 2000 
vähemmistösopimuksiin liittymisen myötä 
Tornionjokilaakson alueella puhuttava meän- 
kieli vahvistettiin myös viralliseksi kansal- 
liseksi vähemmistökieleksi. Sekä Mörtlund 
että Pohjanen ovat olleet tärkeitä hahmoja 
tornionjokilaaksolaisessa etnopoliittisessa 
liikehdinnässä sekä kulttuurisessa ja kielelli- 
sessä revitalisaatiotyössä 1980-luvulta lähtien. 
Pohjanen on esimerkiksi ollut keskeinen hah- 
mo meänkielen kehittämisessä kirjakieleksi. 
(Wande 1996.) 

Tukholman sissien valikoimat otteet Mört- 
lundin ja Pohjasen tuotannosta keskittyvät 
myös kieleen. Ne käsittelevät meänkielen 
puhujien kokemuksia kielen ja identiteetin 
menettämisestä osana kielelliseen ja kulttuu- 
riseen yhtenäisyyteen pyrkinyttä ruotsalaista 
assimilaatiopolitiikkaa. Yhdessä julisteessa on 
esimerkiksi nähtävissä ruotsinkielinen versio 
Pohjasen alun perin vuonna 1973 julkais- 
tusta runosta Jag är född utan spräk. Runossa 

Tornionjokilaaksossa puhuttu suomi esitetään 
stigmatisoituneena ja marginalisoituneena 
Ruotsin kansallisvaltiossa (Heith 2012, 89). 
Muiden vähemmistökirjailijoiden kanssa 
samaan digitaaliseen tilaan ja kulttuuriseen 
kuvastoon sijoitettuna Jalavan tuotanto voi- 
daan ymmärtää kuvauksena kansallisen vä- 
hemmistöryhmän kokemuksesta ruotsalai- 
sessa yhteiskunnassa. Esimerkiksi Jalavan 
tuotannossa myös esiintyvä teema kielen 
menettämisestä tulkitaan tästä viitekehykses- 
tä käsin ennen kaikkea assimilaatiopolitiikan 
seuraukseksi. Vaikka assimilaatiopolitiikka on 
vaikuttanut niin kansallisten vähemmistöjen 
kuin maahanmuuttajien mahdollisuuksiin 
ylläpitää omaa kieltä ja kulttuuria, vuositu- 
hannen vaihteessa luotu uusi vähemmistöpo- 
litiikan kenttä on jakanut maahanmuuttajat 
ja kansalliset vähemmistöt yhä selvemmin 
eri kategorioihin. Tämä korostaa etenkin 
kansallisiin vähemmistöihin kohdistunutta 
assimilointipolitiikkaa, mutta myös valtion 
keskeistä roolia vähemmistökielten revitali- 
saatiotyössä — myös suomen kielen kohdalla. 
Tornionlaaksolaisten kirjallisuusviitteiden 
lisäksi Tukholman sissien aktivismista on löy- 
dettävissä viittauksia myös Asfaltblommanin 
kääntäneeseen Pentti Saarikoskeen, joka 
monimutkaistaa omalta osaltaan kysymystä 
ruotsinsuomalaisuuden kirjallisuuden mää- 
rittelemisestä ja autenttisuudesta. Saarikoskea 
on yleisesti pidetty yhtenä Suomen tunne- 
tuimmista ja merkittävimmistä runoilijoista, 
kirjailijoista ja kääntäjistä, mutta Saarikoski 
myös asui viimeiset elinvuotensa Ruotsissa. 
Tukholman sissien aktivismissa Saarikoskeen 
viitataan usein esiintyvällä mustavalkoisella 

tarralla, jossa on kuvattuna Saarikoski ja teks- 
ti ”Toveri” (ks. kuva 2).9 Aktivistit selventävät 
erään Instagram-postauksen kommenteissa, 
että tarrassa on ”ruotsinsuomalainen kirjailija 
Pentti Saarikoski”. 

Saarikosken kohdalla on esimerkiksi poh- 
dittu, missä määrin häntä voi pitää ruotsin- 
suomalaisena kirjailijana pelkän Ruotsissa 
asumisen perusteella (Korkiasaari ja Tarkiai- 
nen 2000). Valtionrajat ylittävän monikielisen 
kirjallisuuden tutkimuskentän näkökulmasta 
Heidi Grönstrand (2022, 136—139) on toisaalta 
nostanut esiin, että Saarikoski otti kirjalliseksi 
kielekseen myös ruotsin muutettuaan Ruot- 
siin. Lisäksi Saarikosken kirjalliseen työhön 
tuli kosketuspintoja ruotsalaiseen kulttuuriin 
modernille diasporiselle kirjallisuudelle (exil- 
literatur) tyypillisten ulkopuolisuuden teemo- 
jen ja niihin liittyvien kielellisten ulottuvuuk- 
sien myötä. Kuitenkin Saarikosken hieman 
yllättävä kategorisointi ruotsinsuomalaiseksi 
kirjailijaksi nykyaikaisessa ruotsinsuomalai- 
sessa aktivismissa herättää epäilemättä ky- 
symyksen siitä, miksi joku kirjailija tai jokin 
kirjallinen tuotos tulkitaan suomalaiseksi 
kirjallisuudeksi, suomalaisen kirjallisuuden 
jatkeeksi tai omaksi erityiseksi ruotsinsuoma- 
laiseksi kirjallisuudekseen. 

Sekä Jalavan että Saarikosken luokittelu 
ruotsinsuomalaisiksi kirjailijoiksi korostaa 
alkuperän ja ylirajaisten kytkösten keskeistä 
merkitystä jonkin kirjallisen tuotoksen kate- 
gorisoimisessa ”ruotsinsuomalaiseksi”. Ny- 
kyään nämä kaksi kirjailijaa luokitellaan kui- 
tenkin eri tavoin suhteessa suomalaiseen ja 
ruotsinsuomalaiseen kirjallisuuden kaanoniin. 
Tukholman sissien aktivismissa tätä ilmeistä 


KIRJAILIJA? 


Pentti Saarikoskea kuvaava ruotsinsuomalainen 
aktivistitarra. Valok. Tuire Liimatainen 2019. 


ristiriitaa ei kuitenkaan oteta esiin. Sekä Jala- 
van että Saarikosken suomalainen alkuperä 
jätetään taka-alalle häivyttäen nykyaikaisen, 
Ruotsiin kiinnittyvän ruotsinsuomalaisen 
etnopolitiikan ja Suomeen kiinnittyvien yli- 
rajaisten tulkintakehysten välistä ristiriitaa. 
Sen sijaan Saarikosken kirjailijahahmon voi 
ennen kaikkea nähdä aktivismissa tukevan 
Jalavan kirjailijahahmon rakentumista ja eri- 
tyisesti Jalavan maineen korostamista. Sen 
lisäksi, että Saarikoski käänsi Asfaltblommanin 
suomeksi, käänsi Jalava vastapalveluksena 

myös Saarikosken viimeiseksi jääneen teok- 
sen Euroopan reuna: Kineettinen kuva (1982) 
ruotsiksi (Jordahl 1996).* Tarrassa esiintyvän 
sanan ”toveri” voi tästä näkökulmasta käsin 
nähdä viittaavan ennen kaikkea intellektuel- 
liin yhteyteen ja solidaarisuuteen kahden 
kirjailijan välillä. Vaikka vasemmistolaisesti 
värittynyt sana ”toveri” voi herättää mielleyh- 
tymiä myös Saarikosken tunnustautumiseen 
kommunistiksi, tässä yhteydessä se vahvistaa 
ennen kaikkea Tukholman sissien omaa va- 
semmistolaista vähemmistöideologiaa. 


Ylirajaisuudesta uusiin rajanvetoihin 


Olen tarkastellut tässä artikkelissa kirjailija 
Antti Jalavan hahmon kautta ruotsinsuomalai- 
suuden muuttuvia merkityksiä kirjallisuuden 
ja nykyaikaisen ruotsinsuomalaisen etnopoli- 
tiikan kautta. Ruotsinsuomalaisten tunnusta- 
minen kansalliseksi vähemmistöksi vuositu- 
hannen vaihteessa on johtanut uudenlaisiin 
tapoihin käsitteellistää suomalaisuutta yhä 
tiiviimmin osana ruotsalaista yhteiskuntaa ja 
sen monikulttuurista historiaa. Ylirajaisen nä- 
kökulman haasteena on usein sen väistämätön 
kiinnittyminen kansallisiin tulkintakehyksiin. 
Jotta ruotsinsuomalaisuuden tapaista ilmiötä 
voisi ymmärtää kokonaisvaltaisesti, on kui- 
tenkin välttämätöntä tarkastella laajemmin 
myös ajan myötä tapahtuvia poliittisia, sosi- 
aalisia ja kulttuurisia rajanylityksiä ja niiden 
seurauksena syntyviä uudenlaisia rajanvetoja. 

Nämä rajojen ylitykset ja rajanvedot näky- 
vät selvästi Ruotsissa vaikuttaneiden ja vai- 
kuttavien suomalaistaustaisten kirjailijoiden 

moninaisissa luokitteluissa eri aikoina niin 
suomalaisen kirjallisuuden jatkeeksi, maahan- 
muuttajakirjallisuudeksi, työläiskirjallisuudek- 
si kuin vähemmistökirjallisuudeksikin. Tämä 
paljastaa myös kirjallisuuden kategorioiden 
alati muuttuvan luonteen. Samaan aikaan on 
ensisijaisen tärkeää ymmärtää kirjallisuuden 
keskeinen merkitys vähemmistöryhmän kult- 
tuurin ja kollektiivisen identiteetin luomiselle. 
Samalla tavoin kuin kirjallisuus ja kansallisten 
identiteettien muotoutuminen liittyvät kiin- 
teästi toisiinsa, kirjallisuudella on muotoaan 
hakeville vähemmistöille epäilemättä myös 
tärkeä rooli keinona ilmaista kulttuurin elin- 
voimaisuutta ja luoda kehyskertomuksia kol- 
lektiivisille identiteeteille. 

Tässä artikkelissa analysoidun Tukholman 
sissit -aktivistiryhmän toiminnassa Antti Jala- 
valle annetaan voimakkaan symbolinen rooli 
ruotsinsuomalaisen kokemuksen ilmaisuvoi- 
maisena sanallistajana ja ruotsalaisen yhteis- 
kunnan epäkohtien kommentoijana. Tämän 
saavuttamiseksi aktivismissa täytyy kuitenkin 
päästä eroon ruotsinsuomalaisten Suomeen 
kiinnittyvistä ylirajaisista ja siirtolaishistorias- 
ta ammentavista merkityksistä, jotka eivät pal- 
vele ruotsalaisen yhteiskunnan ehdoilla toimi- 
van vähemmistön päämäärien saavuttamista. 
Jalavan tuotannosta usein esiin nostettujen 
ongelmalähtöisten maahanmuuttajuuden tee- 
mojen sijasta aktivismissa korostetaan Jalavan 
uraauurtavaa ajattelua voimaantumisen ja 
vastarinnan teemojen ympärillä. 

Yritykset luokitella Jalavaa niin kansallis- 
ten kategorioiden kautta kuin vähemmistön 
itsensä toimesta ovat kiistatta ristiriitaisia. 
Tämä osoittaa, että kysymys siitä, kuka kir- 

jallisella kentällä nähdään minkäkin koke- 
muksen autenttisena äänenä, riippuu pitkälti 
kulloinkin vallitsevasta kansallisesta viiteke- 
hyksestä, mutta myös siitä, mitä päämääriä 
kategorisoinnilla halutaan saavuttaa. Myös 
Jalavan kielteinen suhtautuminen erilaisiin 
kategorisointiyrityksiin kertoo omalta osal- 
taan kirjallisuuteen tiiviisti kytkeytyvästä val- 
lasta määritellä meitä ja muita. Kansallisen 
kategoriaan sisällyttäminen tai sen ulkopuo- 
lelle jättäminen näyttää usein nojaavan kirjai- 
lijan alkuperään ja mahdollisuuksiin välittää 
kansallisen kautta määrittyviä kertomuksia 
joko juurilta repimisestä tai juurettomuudes- 
ta. Ruotsinsuomalaisessa aktivismissa autent- 
tisuutta haetaan puolestaan nostamalla esiin 
teemoja, jotka sopivat ryhmää edustavien 
toimijoiden poliittisiin päämääriin ja joilla on 
mahdollisuus saada aikaan muutosta. 

Jalava suhtautui aikanaan vastentahtoisesti 
itsensä luokitteluun ruotsinsuomalaiseksi 
kirjailijaksi. Erilaisten rajanylitysten ja rajan- 
vetojen kautta muodostuneen nykyaikaisen 
ruotsinsuomalaisuuden näkökulmasta voi 
kuitenkin pohtia, olisiko Tukholman sissien 
ruotsinsuomalaisuus ollut se, mihin Jalava 
pyrki halutessaan kiinnittyä osaksi ruotsalais- 
ta yhteiskuntaa suomalaisesta näkökulmasta. 


VIITTEET 


1 Ruotsinsuomalaisten päivää on vietetty vuo- 
desta 2011 lähtien metsäsuomalaisten parissa 
1800-luvulla toimineen suomalaisen kirjailijan 
ja kansanperinteen kerääjän Carl Axel Gott- 
lundin (1796-1875) syntymäpäivänä. Metsä- 


2 


4 


suomalaiset olivat 1500—1600-luvuilla nykyisen 
Savon ja Pohjois-Hämeen alueilta Skandina- 
vian keskiosiin muuttaneita uudisviljelijöitä 
(Tarkiainen 1993). Ruotsinsuomalaisten lipun 
on puolestaan suunnitellut ruotsinsuomalainen 
aktivisti Andreas Ali Jonasson ja se virallistet- 
tiin vuonna 2013 (Liimatainen 2022, 64-65). 
Tämän artikkelin aineisto ja analyysi perus- 
tuvat osittain väitöskirjaani Finnishnesses in 
Sweden - The Discursive Construction of Ethnicity 
in the Landscape of Social Media (Liimatainen 
2022). Tukholman sissit -Instagram-tilin osal- 
ta käytetty aineisto koostuu 310 postauksesta, 
jotka sisältävät 349 kuvaa/videota kuvatekstei- 
neen. Aineisto on kerätty kahdessa osassa tou- 
kokuussa 2018 ja tammikuussa 2020. Jalavaan 
kohdistuneiden luokittelutapojen tarkastelussa 
olen puolestaan pyrkinyt käyttämään lähteinä 
pääasiassa aikalaiskuvauksia välttääkseni ny- 
kyajan kautta annettavien merkitysten vahvis- 
tamista. Näihin lukeutuu sanomalehtiaineistoa 
sekä erityisesti Eeva Pitkälä-Kallion (1984) ja 
Marja-Liisa Pynnösen (1982) samoihin aikoihin 
tehdyt opinnäytetyöt Jalavasta ja Asfaltblom- 
man-teoksesta. 

Maahanmuuttajia ja kansallisia vähemmistöjä 
käsitellään yleisesti erikseen niin politiikassa, 
tutkimuksessa kuin mediassakin. Kansallisina 
vähemmistöinä pidetään historiallisia ja perin- 
teisiä vähemmistöjä, kun taas maahanmuut- 
tajat ovat myöhäisempien muuttoliikkeiden 
kautta syntyneitä vähemmistöryhmiä (ks. esim. 
Boulter, Medda-Windischer ja Malloy 2019). 
Ruotsissa kansallisiksi vähemmistöiksi on mää- 
ritelty juutalaiset, romanit, ruotsinsuomalaiset, 
tornionlaaksolaiset ja saamelaiset, joilla kaikilla 
katsotaan olevan historiallinen tai pitkäaikainen 
kytkös Ruotsiin ennen 1900-luvun vaihdetta. 
Jalavan syntymäpaikaksi ilmoitetaan yleensä 
Lappeenranta, mutta kirjailija on itse kertonut 


113 


https://doi.org/10.21435/ksvk.102 


TUIRE LIIMATAINEN 


syntyneensä Porissa (ks. Pitkälä-Kallio 1984, lii- 
te 1). 

5 Termin on merkittävimmin popularisoinut lau- 
laja-lauluntekijä Juha “Junnu” Vainio vuonna 
1968 ilmestyneellä samannimisellä kappaleel- 
laan. 

6 Tukholman sissien aktivismissa ote esiintyy 
useimmiten ruotsinkielisenä, mutta otteita siitä 
on löydettävissä myös suomeksi. Alkuperäistä 
otetta on myös muokattu poistamalla esimer- 
kiksi kirjan henkilöhahmojen nimiä (Juha) ja 
lopun virke "Huomenna." Lisäksi suomenkie- 
lisen version vastaavat sanat "tuontia", "ne", 
”heitä helvettiin” ja ”näyttää” on kirjoitettu 
isoilla kirjaimilla. Alkuperäisen tekstin muok- 
kaamisen voi nähdä keinona virtaviivaistaa 
tekstiä ja varmistaa sanoman tehokkaampi vä- 
littyminen. 

7 Samat teemat ovat läsnä esimerkiksi Ruotsin 
yleisradioyhtiön suomenkielisen kanavan SR 
Finskan (entinen SR Sisuradio) vuonna 2013 
toteuttamassa Twitter-kampanjassa 4 V agafins- 
ka sekii Ruotsinsuomalaisten Nuorten Liiton 
(RSN) vuonna 2016 lanseeraamassa #Stoltsve- 
rigefinne-nimisessä Instagram-kampanjassa (ks. 
Liimatainen 2022). 

8 Ote on julkaistu alun perin suomeksi, mutta 
se esiintyy ruotsiksi Tukholman sissien aktivis- 
missa seuraten lainauksesta löytyvää käännös- 
tä toimittaja Christian Catomeriksen teoksessa 
Det ohyggliga arvet: Sverige och främlingen genom 
tiderna (ks. Catomeris 2004, 108). 

9 ”Toveri”-tekstillä varustettuja tarroja oli alun 
perin nähtävissä vuonna 2019 Instagramissa 
aktivoituneella Otoveri one-tilillä. Tili suljet- 
tiin kuitenkin pian, minkä jälkeen tarroja alkoi 
näkyä säännöllisesti Tukholman sissien Insta- 
gram-tilillä. 

10 Saarikosken lisäksi Antti Jalava käänsi ruotsik- 
si myös muun muassa Hannu Ahon ja Anna- 

Leena Härkösen tuotantoa (Sveriges Radio 
Finska 2020). 

Muistitietotutkimus Pikku-Ullavan paluumuuttajien 


kokemuksista ja elämästä 


Tässä artikkelissa tarkastellaan 1960- ja 
1970-luvuilla tapahtunutta siirtolaisuutta Suo- 
mesta Ruotsiin haastattelututkimuksen näkö- 
kulmasta. Suurimmat muuttoaallot ajoittuivat 
vuosille 1964-1965 ja 1969-1970. Pelkästään 
vuosina 1969 ja 1970 reilut 80 ooo suomalaista 
muutti länsinaapuriin. Muuton taustalla olivat 
sotien 1939—1945 jälkeen syntyneiden suurten 
ikäluokkien aikuistuminen ja Suomen korkea 
työttömyysaste. Osa ikäluokista muutti maal- 
ta kaupunkeihin, ja osa suuntasi Ruotsiin työ- 
tä ja onnea etsimään. Ruotsissa oli pulaa työ- 
voimasta etenkin vähän koulutusta vaativiin, 
suorittavan tason tehtäviin, kuten tehdastyö- 
hön, mutta myös Suomea parempi palkkataso. 
Pohjoismaiden välistä muuttoliikettä tuki ja 
helpotti vuonna 1954 solmittu yhteispohjois- 
mainen työmarkkinasopimus, joka mahdollis- 
ti vapaan liikkuvuuden Pohjoismaiden välillä 
ilman passia. Noin puolet ruotsinsuomalai- 
sista palasi joko jo 1960- ja 1970-luvuilla tai 
myöhemmin takaisin Suomeen. 1980-luvun 
loppupuolelle asti Suomeen muuttaneista 
85 prosenttia oli suomalaistaustaisia paluu- 
muuttajia lähinnä Ruotsista. (Asetus 17/1954; 
Nieminen 1999, 36; Korkiasaari & Söderling 

2003, 4-5; Tilastokeskus 2004, 66; Korkiasaari 
2001, 14.) 

Suuren muuton kokeneiden suomalais- 
ten elämästä Ruotsissa tiedetään tutkimus- 
ten pohjalta kohtuullisen paljon.' Sen sijaan 
ruotsinsuomalaisten paluumuuttoa on tutkit- 
tu laadullisin menetelmin vähän, ja olemassa 
oleva tutkimustieto paluumuuttajista perustuu 
lähinnä Tilastokeskuksen niukkoihin väestö- 
tietoihin ja muutamaan yksittäiseen kyselyyn 
ja tutkimukseen.? Paluumuuttajien ja heidän 
perheidensä kokemuksia ja arkielämää pi- 
demmällä aikaperspektiivillä ei ole tutkittu 
käytännössä ollenkaan. 

Artikkelissa tarkastellaan Ruotsin ja 
Suomen välistä muuttoa muistitiedon ja 
muuttoliikkeiden historian muodostamassa 
viitekehyksessä. Tapausesimerkkinä on Keski- 
Pohjanmaalla sijaitsevasta Ullavan kunnasta 
Ruotsin Hallstavikiin eli Halstaan 1970-lu- 
vulla suuntautunut muuttoliike kahden paris- 
kunnan kokemana. Merkittävä osa Ruotsiin 
muuttaneista ullavalaisista palasi myöhem- 
min takaisin Suomeen perheensä kanssa, jo- 
ten haastateltavien voi katsoa edustava tyy- 
pillistä ullavalaista paluumuuttajaperhettä. 

Selvitämme, mitkä tekijät ovat vaikuttaneet 
muuttoihin ja miten nämä henkilöt muistele- 
vat ja jäsentävät sekä muuttopäätöksiään että 
elämäänsä Suomessa ja Ruotsissa. Metodolo- 
gian keskiössä on translokaalin ymmärtämi- 
nen inhimillisenä kokemuksena. Analysoim- 
me translokaalin käsitteen avulla ihmisten 
rinnakkaisia ja samanaikaisia suhteita, joissa 
paikka ja siirtymä ovat kiinnekohdat inhimil- 
lisen kokemuksen ymmärrykseen. (Häkki- 
nen & Tawah 2016; Anthias 2012.) Artikkelin 
lopussa annamme translokaalille muutolle 
muistitiedon ja kokemuksellisuuden avulla 
sisältöjä ja pyrimme samalla täsmentämään 
sen määritelmää. 

Artikkelin taustalla on oral history -liikkeel- 
le keskeinen ajatus, että oral historyn käytäntö- 
nä (engl. practice, process) ovat haastattelut, ja 
tulos (engl. product, result, output) on itse oral 
history eli muistitietohistoria eri muodoissaan 
(Abrams 2010, 2; Peltonen ym. 2022, 500). 
Muistitieto on oral history -liikkeelle tyypil- 
listä suullista haastattelupuhetta (ks. esim. 
Fingerroos 2021; Fingerroos & Haanpää 2006, 
27-28; Rossi 2013, 50-55; Ukkonen 2000, 
13—16.). Keskeisenä lähteenä ovat Veli-Martin 
Hästbackan vuonna 2022 toteuttamat muisti- 
tietohaastattelut, joista tämän artikkelin läh- 
teenä käytetään kahden ullavalaisen paris- 
kunnan muistelukerrontaa. Haastattelujen 
teemoina olivat ullavalaisten paluumuuttajien 
kokemukset siirtolaisuudesta ja paluumuut- 
tajuudesta elämänsä eri vaiheissa (päätös 
muutosta, muuttaminen, Ruotsissa oleminen, 
paluumuuton jälkeen). Muistelukerronnassa 
korostuu perheen merkitys. Haastateltavista 


käytämme artikkelissa pseudonyymejä, ja pai- 
koin olemme häivyttäneet henkilöihin viittaa- 
via tunnistetietoja. 

Veli-Martin Hästbacka viimeisteli artikkelin 
kirjoittamisen aikana omaa maisterintutkiel- 
maansa. Tutkielma valmistui alkuvuodesta 
2023, ja sitä käytetään lähteenä myös tä- 
män artikkelin kontekstiluvuissa (Hästbacka 
2023). Teemahaastattelut ovat Hästbackan 
toteuttamia, ja haastattelupuheesta on ollut 
käytössämme pseudonymisoituja näytteitä 
edustavina anekdootteina (esim. Burke 1962). 
Maisterintutkielma ja tämä artikkeli ovat syn- 
tyneet erillisissä prosesseissa, mistä myös joh- 
tuu, että emme viittaa Hästbackan maisterin- 
tutkielmaan tämän artikkelin analyysiluvuissa. 


Transnationaali vai translokaali 


Transnationaalin / ylirajaisen käsitettä ja viiteke- 
hystä käytetään muuttoliikkeiden tutkimuk- 
sessa tyypillisesti silloin, kun tutkitaan kansal- 
lisvaltioiden rajat ylittäviä ja luonteeltaan 
suhteellisen kestäviä sosiokulttuurisia, poliitti- 
sia ja taloudellisia suhteita, siteitä, tapahtumia 
ja käytäntöjä (esim. Vertovec 2009; Faist ym. 
2013). Erityisesti etnisten suhteiden ja maa- 
hanmuuton tutkimuksessa transnationaalin 
käsitteellä ja teoretisoinneilla on ollut 1990- 
luvulta alkaen keskeinen asema. Niiden avul- 
la on laajennettu muun muassa maahanmuut- 
tajien integroitumiseen liittyvää keskustelua 
tarkastelemalla nykyiseen asuinmaahan suun- 
tautumisen lisäksi maahanmuuttajien ja heidän 
jälkeläistensä moninaisia ylirajaisia siteitä ja yh- 
teyksiä aiempaan kotimaahan tai diasporaan. 

Transnationaalin tavoin translokaalin käsit- 
teellä on pyritty irrottautumaan binaarisesta 
joko-tai-asetelmasta (yksilön suuntautuminen 
ja kiinnittyminen vain yhteen paikkaan) ja 
tavoittamaan maahan muuttaneiden elettyä 
arkea aiempaa moniulotteisemmin. Trans- 
lokaalin käsite kiinnittää transnationaalin kä- 
sitettä enemmän huomiota siihen, miten ih- 
miset liikkuvuudesta huolimatta kiinnittyvät 
useisiin eri paikkoihin, myös kansallisvaltion 
rajojen sisällä. (Greiner & Sakdapolrak 2013; 
Häkkinen & Tawah 2016, 6-7, 8.) 

Artikkelissa lähestymme Ruotsin ja Suo- 
men välillä tapahtunutta muuttoliikettä ja 
liikkuvuutta translokaalin käsitteen avulla. 
Monipaikkaisuuden käsitteellä on myös yhty- 
mäkohtia translokaalin käsitteeseen. Sitä on 
hyödynnetty esimerkiksi silloin, kun on tar- 
kasteltu ihmisten arkielämän paikkaverkosto- 
ja ja -suhteita, merkitykselliseksi muodostuvia 
paikkoja ja niiden välillä tapahtuvaa liikku- 
mista (ks. esim. Ruotsala 2011; 2017). Translo- 
kaali on kuitenkin käsitteenä laajempi, sillä 
se lähtökohtaisesti mahdollistaa identiteettien, 
sosiaalisten suhteiden ja rajanvetojen tarkas- 
telun kansallisvaltioiden sisällä ja ylirajaisesti. 
Lisäksi translokaalilla on yhteys kokemuksiin 
osallisuudesta, kuulumisesta ja ulossulkemi- 
sesta. Floya Anthiaksen mukaan esimerkiksi 
maahanmuuttajat kiinnittyvät ja asemoituvat 
kokemuksissaan vähintään kahteen translo- 
kaaliin sosiaaliseen ja kulttuuriseen kenttään, 
joihin voi liittyä hyvinkin erilaisia, keskenään 
kilpailevia ja usein myös risteäviä tulkintoja 
vaikkapa normeista, hierarkioista, käytännöis- 
tä ja odotuksista. (Anthias 2012, 104; 2013, 130- 
131; Häkkinen 2020, 32—34, 128—129.) Näistä 

syistä käytämme artikkelissamme ensisijaises- 
ti translokaalin käsitettä.+ 

Tässä artikkelissa translokaali liittyy myös 
muistoihin muutoista ja elämästä Ruotsin 
Halstavikissa ja Suomen Ullavassa. Käsit- 
telyssä kiinnitämme huomiota siirtolaisten 
ja paluumuuttajien sosiaalisiin suhteisiin ja 
paikkoihin sekä perheen ja kodin rakenta- 
miseen liittyviin kokemuksiin (Greiner & 
Sakdapolrak 2013; Hage 2010). Kiinnostava 
translokaalin ulottuvuus on paikkojen ja paik- 
kojen välisten yhteyksien kuvitteleminen, jota 
Katherine Brickell ja Ayone Datta (2011, 18) 
kutsuvat translokaaliksi mielikuvitukseksi. 
Visuaaliset narratiivit ja mielikuvat liittyvät 
usein esimerkiksi tulevaisuuden kuvitteluun 
paluusta kotimaahan ja paluun jälkeisestä elä- 
mästä ”kotona” (mt., 18). Yhtä lailla translo- 
kaaliin kuvittelemiseen liittyy Ghassan Hagen 
kuvaamaa ”kodin tunnun” rakentamista arjen 
toiminnoissa, kuten ruoanlaitossa ja kotiin liit- 
tyvässä muistelussa (Hage 2010, 417—418). 

Käytännössä transnationaalin ja translo- 
kaalin käsitteet liittyvät läheisesti toisiinsa, 
eikä niiden välille välttämättä ole tarpeen 
piirtää selvää eroa. Molempia käsitteitä on 
esimerkiksi käytetty tarkasteltaessa ilmiöitä, 
jotka liittyvät kansallisvaltioiden rajat ylittä- 
vään liikkuvuuteen ja muuttoliikkeeseen. Kä- 
sitteiden määrittelyissä on korostettu myös sa- 
manaikaisesti olemassa olevia ja ylläpidettyjä 
rinnakkaisia suhteita (esim. ihmisiin, paikkoi- 
hin ja koteihin), joita ihmisillä on useampiin 
eri valtioihin. (Greiner & Sakdapolrak 2013; 
Hage 2010.) Molemmat käsitteet huomioivat- 
kin sen, että yksilöt ja yhteisöt voivat olla sekä 
paikallisesti että ylirajaisesti suuntautuneita 


https://doi.org/10.21435/ksvk.102 


MUISTITIETOTUTKIMUS PIKKU-ULLAVAN PALUUMUUTTAJIEN KOKEMUKSISTA JA ELÄMÄSTÄ 


yhteydenpidossaan ja toiminnoissaan (Brettell 
2008, 120; Vertovec 2009, 78). 


Siirtolaisina Pikku- Ullavassa 


Ullava on Keski-Pohjanmaalla sijaitseva pie- 
ni maatalousvaltainen paikkakunta, joka ero- 
tettiin emäpitäjästään Kälviästä itsenäiseksi 
kunnaksi vuonna 1909. Vuonna 2009 Ullava 
liitettiin Kokkolan kaupunkiin yhdessä Käl- 
viän ja Lohtajan kanssa. Vuonna 1950, vain 
vähän ennen suuren muuton vuosikymme- 
niä, Ullavan väkiluku oli 1 524 henkilöä. Ny- 
kyään Ullava on haja-asutusalue, ja siellä asuu 
alle 1000 ihmistä. (Aaltonen, Kangasharju & 
Moisio 2009, 3; Alamäki 1993, 106; Hästbacka 
2023, 9-10; Stolt 1993, 308.) 

Tilastojen mukaan Ruotsiin muutti kai- 
ken kaikkiaan yli 300 ullavalaista vuosina 
1950-1980, osa lyhyemmäksi ja osa pidem- 
mäksi aikaa. Ullavan siirtolaisista noin puo- 
let muutti Norrtäljen kunnan pohjoispuolella 
sijaitsevaan Hallstavikiin, joka on Nortälljen 
kunnan alueen taajama, noin 100 kilometriä 
Tukholmasta pohjoiseen. Yliopistokaupunki 
Uppsalaan matkaa on 60 kilometriä. Hallsta- 
vikin väkiluku on tällä hetkellä noin 5000 
henkilöä. (Norrtälje kommun 2020; Viiperi 
1998, 12.) 

Ullavan Ruotsin siirtolaisuuden tiedetään 
alkaneen jo 1950-luvun alussa, mutta suurin 
muuttoaalto osui juuri 1960- ja 1970-luvuille. 
Vetovoimatekijänä Hallstavikissa toimi Poh- 
joismaiden suurin paperitehdas Hallsta 
Pappersbruk, jonka ympärille syntynyttä 
suomalaisten siirtolaisten yhteisöä nimitet- 


tiin yleisesti Pikku-Ullavaksi. (Olavi Lähteisen 
lista; Pohjantähden alla: Kaksi Ullavaa 1999; 
Hästbacka 2023, 14.) Ullavalaiset haastatelta- 
vat kertovat Ruotsiin muuton taustalla olleen 
taloudelliset syyt, erityisesti Suomea parempi 
palkkataso ja halu säästää tulevaa varten Suo- 
messa. Muuttoa helpotti yhteispohjoismainen 
työmarkkinasopimus ja vapaa passiton liikku- 
vuus. Haastateltavista Timo muutti Ruotsiin 
työskentelemään metsätyömaalle. Ullavan 
kaltaiselta pieneltä paikkakunnalta oli helppo 
siirtyä toiselle pienelle paikkakunnalle eten- 
kin, koska siellä oli valmiiksi paljon tuttuja. 
Timon puoliso Marja muutti Hagforsiin vä- 
hän myöhemmin, ja pariskunnan ensimmäi- 
nen lapsi syntyi pian sen jälkeen. Tavaraa 
perheellä ei ollut heidän muuttaessaan paljon- 
kaan mukana, sillä ajatuksena ei ollut asettua 
Ruotsiin pysyvästi. 

Timon ja Marjan perhe muutti Hagforsista 
Hallstavikiin, kun esikoinen oli vielä vauva. 
Muuttoa motivoi Brickellin ja Dattan (2011a, 
18) kuvaama translokaali mielikuvitus, sillä 
pariskunnan yhteisenä tavoitteena ja haavee- 
na oli säästää rahaa Ullavaan joskus tulevai- 
suudessa rakennettavaa taloa varten. He oli- 
vat kuulleet puskaradiosta, että Hallstavikissa 
”Holmesin tehtaalla” on hyvät palkat ja myös 
paljon ullavalaisia töissä: ”Iliman muuta se 
[palkka] houkutti kato, mekki sitte säästettiin 
koko ajan että saatiin sitte rakentaa talo [Suo- 
meen]” (Marja, 2022). 

Timon ja Marjan toinen lapsi syntyi 
Halstavikissa. Sen jälkeen elämä pyöri teh- 
taan ja tehtaan työsuhdeasunnon — ei niin- 
kään ruotsalaisen kodin — ympärillä. Suomes- 
sa käytiin tiuhaan lomailemassa Ullavassa ja 

Keski-Pohjanmaalla, ja silloin tavattiin Suo- 
meen jääneitä sukulaisia ja ystäviä. Hallsta- 
vikissa kyläiltiin pitkälti toisten suomalaisten 
ja ullavalaisten luona. Paikkakunnalla toimi 
myös Suomi-seura, joka järjesti vapaa-ajan 
ohjelmaa, kuten tansseja. Paikallisiin ruotsa- 
laisiin Timo ja Marja eivät juurikaan luoneet 
ystävyyssuhteita. Ystävystymistä ruotsalais- 
ten kanssa hankaloitti muun muassa yhteisen 
kielen puute sekä molempien kolmivuorotyö 
paperitehtaalla. Tehtaan puolesta olisi ollut 
mahdollista opiskella ruotsia, mutta tarjouk- 
seen ei lapsiperheen arjessa pystytty tarttu- 
maan. Timon ja Marjan elämä keskittyi töihin 
ja lapseen. Marja myös kertoi haastattelussa, 
että he eivät olleet hankkineet lastenhoitoa 
erikseen, vaan olivat järjestäneet työvuoron- 
sa siten, että toinen oli kotona lapsen kanssa 
toisen ollessa töissä. 

Suomeen paluunsa taustalla Timolla ja 
Marjalla ei ollut Ruotsista ikäviä muisto- 
ja, kuten syrjintäkokemuksia. Pikemminkin 
1970-luvun ruotsalaista yhteiskuntaa muistel- 
tiin modernina terveydenhuoltojärjestelmiä 
myöten. 


Kyllähän niinkö sillon aikana minusta Ruotsi oli 
eellä Suomesta — — niinkö täsä terveyjenhuollosa- 
ki. Niin tuota siellä oli jotenkin niinkö uuemman 
aikasta tai semmosta ja tosi hyvää. Ei oo moittimis- 
ta. Ei sen takia tultu pois että ois huono ollu olla. 
(Marja, 2022.) 


Kanerva ja Pyry ovat toinen tätä artikkelia 
varten haastateltu pariskunta. He tutustuivat 
toisiinsa vuonna 1974, kun Kanerva aloitti 
työnsä Halstavikissa paperitehtaalla. Pyry oli 
muuttanut Ruotsiin pari vuotta aikaisemmin, 


koska oli kuullut, että Ruotsissa sai parempaa 
palkkaa kuin Suomessa. Pyry työskenteli en- 
sin Tukholmassa puutarha-alan yrityksessä se- 
sonkityöläisenä ja palasi vähäksi aikaa takai- 
sin "kotiin" Suomeen. Hän kuitenkin muutti 
pian takaisin Ruotsiin ja aloitti työt Hallstan 
paperitehtaalla loppuvuonna 1973. Kanervan 
tarkoituksena oli kerätä rahat haaveilemaansa 
ulkomaanmatkaa varten: ”Mun sisko asu sit- 
ten Ruotsisa niin se sano et tuu tienaan rahat 
matkalippuihin. Ja sitten eka päivänä töisä mä 
kohtasin Pyryn.” (Kanerva, 2022.) 

Pyryn haastattelupuheessa toistuu kuvaus 
kolmivuorotyöstä, joka oli raskasta ja jossa 
useat työkaverit olivat suomalaisia. Yhtäältä 
Pyryn ja Kanervan haastattelusta tuli vaikutel- 
ma kotoutumisesta, vaikka esimerkiksi kodin 
käsitettä ei haastatteluissa käytetty. Syynä lie- 
nee se, että Kanerva perusti oman yrityksen, 
ja hän loi sitä kautta kontakteja myös ruotsa- 
laisiin. Kanerva kertookin, että osasta paikal- 
lisista asiakkaista tuli hänelle läheisiä, ja he 
rohkaisivat häntä opiskelemaan lisää ruotsia. 
Kuuden työntäyteisen vuoden jälkeen Ka- 
nerva kuitenkin lopetti yrityksensä ja toteutti 
unelmiensa ulkomaanmatkan. 


Mulla sitten oli paljon ruotsalaisia kavereita ja me 
pärjättihin englannilla. Ja sitten me käytihin paljon 
vesihiihtämäsä ja muuta ja sitte ne sano että nyt ei 
enää puhuta englantia et sun on opeteltava ruot- 
sia — — opetti asiakkaatkin mulle ruotsia, ne oli tosi 
ystävällisiä ja mukavia. (Kanerva, 2022.) 


Pyry puolestaan teki koko Ruotsissa olonsa 
ajan tehdastyötä. Palkkataso oli hyvä, ja Pyry 
muistelee miesten ja naisten ansainneen työs- 
tä saman verran: ”Sehän siellä oli hyvä, naisil- 

la oli samasta hommasta sama palakka. Joo, 
että siellä ei ollu mitään erua." (Pyry, 2022.) 
Pyry vietti aikaansa tehtaan suomalaisyhtei- 
sössä, minkä takia kontaktit paikallisiin jäivät 
vähäisiksi. Hän myös kertoo osallistuneensa 
silloin tällöin Suomi-seuran tapahtumiin, joi- 
hin yrittäjäpuolisolla ei ollut niin paljon aikaa. 
Yhteydet Suomeen olivat tiiviit, ja Pyry lomai- 
li kotiseudullaan usein. Joskus mukaan lähti 
myös Kanerva. 


Paras vuosi varmaan oli, kun oli kymmenen päi- 
vän vapaa niin mää kävin kymmenen kertaa — — 
siihen aikaan ni muistaakseni auto oli ilimanen ja 
lipusta olikohan kympin makso viistoista jotain 
sellasta.” (Pyry, 2022.) 


Kanerva palasi ulkomaanmatkansa jälkeen 
Ruotsiin ja teki 1980-luvulla lyhyen työru- 
peaman myös paperitehtaalla. Pariskunta sai 
1980-luvun puolivälin tietämillä lapsen, ja he 
palasivat sen jälkeen Suomeen. 

Ullavalaisten Ruotsiin muuttajien haastat- 
telut asettuvat selkeästi linjaan aikaisemman 
Ruotsin siirtolaisuudesta tehdyn tutkimuk- 
sen kanssa, vaikka henkilöiden kokemukset 
ovat erilaisia. Varsinkin Siirtolaisinstituutin 
tutkijat ovat useaan otteeseen taustoittaneet, 
miten Ruotsin teollisuus, erityisesti autoteol- 
lisuus, telakat ja kutomateollisuus, kasvoivat 
1960—1970-luvuilla vauhdilla ja tarvitsivat ul- 
komailta lisää työvoimaa. Rakennemuutok- 
sen kourissa painiva Suomi oli otollinen 
työvoiman rekrytoinnille, sillä maa- ja metsä- 
talous eivät pystyneet tarjoamaan toimeen- 
tuloa sotien 1939-1945 jälkeen syntyneille 
suurille ikäluokille. Kun Suomi vielä deval- 
voi markan vuonna 1967, vahvistui Ruotsin 

houkuttelevuus entisestään, sillä kruunun 
ostovoima kasvoi melkein 30 prosenttia Suo- 
men markkaan suhteutettuna. Työperäistä 
siirtolaisuutta edesauttoi myös se, etteivät 
suomalaiset tarvinneet passia tai työlupaa, mi- 
hin Pyry viittasi koettuaan Ruotsiin muuton 
olleen byrokraattisesti helppoa. (Nieminen 
1999, 36; Korkiasaari ja Tarkiainen 2000, 152; 
Korkiasaari 2001, 14; Hartonen, Söderling & 
Korkiasaari 2013, 14-15.) 

Hanna Snellmanin (2003, 93-99, 104) etno- 
logisessa klassikkotutkimuksessa Sallan suurin 
kylä — Göteborg esitetään yllä luetellut Ruotsiin 
muuton syyt. Tutkimuksessa esiin nousevat 
myös Ruotsissa asuneet sukulaiset ja tuttavat, 
joiden perässä ja kannustuksesta muutettiin tai 
joiden kokemuksista kuultiin etenkin heidän 
lomaillessaan kesäisin Suomessa. Perheiden 
merkitys muuton yhteydessä oli suuri, ja usein 
muuttopäätös tehtiin vasta, kun perheenisä oli 
ensin käynyt Ruotsissa järjestämässä asunnon 
ja työn. Seikkailunhalu, pako, uhma ja tarve 
itsenäistyä sen sijaan olivat vain satunnaisia 
lähdön syitä. Kuvaus muuttopäätöksistä on 
hyvin samankaltainen, kun sitä vertaa tämän 
artikkelin ullavalaisten muistelijoiden haas- 
tattelupuheeseen. Toisaalta Snellmanin tut- 
kimien Sallan siirtolaisten muuttopäätöksiä 
leimaa vahvemmin synkkyys: Sallassa nuo- 
rilla ei ollut tulevaisuutta, sillä maanviljelys ei 
kannattanut eikä metsätöitä riittänyt kaikille. 
Ullavalaiset muuttajat lähtivät liikkeelle toi- 
siksi hyvin translokaali mielikuvitus ja hori- 
sontissa siintävän paluun rakentaminen. 

Snellman (2003, 95) nostaa tutkimuksessaan 
kiinnostavasti esille myös yksittäiset suurilla 

tunteilla ladatut esineet, jotka kertoivat tari- 
naa taakse jääneestä elämästä ja elinkeinoista 
Sallassa, kuten Akselin lapion ja Aunon moot- 
torisahan. Ullavalaisten haastattelupuheessa 
menneeseen kotiin tai paikkaan jääneistä 
esineistä ei puhuttu. Sen sijaan esille nousi- 
vat uuden elämän ja toimeentulon mukanaan 
tuomat mahdollisuudet. Kanerva esimerkiksi 
nosti haastattelussa esille sen, että hän hankki 
Ruotsissa hienot stereot, joita suomalaiset ys- 
tävät sitten ihmettelivät ja ihastelivat. Marja 
puolestaan kertoi ostaneensa kalliit verhot, 
hintaa sen kummemmin miettimättä. Hän 
myös mainitsee Ruotsista ostetut autot. Esi- 
neet ja materiaalisuus ovatkin ullavalaisten 
haastattelupuheessa yhteydessä translokaaliin 
mielikuvitukseen, jossa mentaalinen, emotio- 
naalinen ja fyysinenkin liikkuvuus sekä muu- 
tos — eletty, koettu ja muisteltu — kietoutuvat 
sulavasti toisiinsa. (Glick-Schiller & Salazar 
2013; Povrzanovič Frykman 2016.) 
Samansuuntaisia huomioita ovat tehneet 
lukuisat muistitietotutkijat ylirajaista muistia 
tutkiessaan. Etenkin materian ja fyysisten 
paikkojen merkitys on tunnistettu muistitie- 
dosta, sillä erilaiset menneisyyden jäljet (engl. 
traces) ovat sekä historiallisia että fyysisiä. 
(Connerton 1989, 13; Fingerroos 2010, 183; 
Lowenthal 1985, 240-250; Ricoeur 1990, 119; 
Siikala & Siikala 2005, 119-120.) Konkreettisten 
menneisyyden jälkien merkitys kuitenkin pe- 
rustuu paradoksiin, kuten Outi Fingerroos ja 
Ulla Savolainen kirjoittavat. Ne ovat olemassa 
tässä ja nyt, mutta yhtä lailla merkityksellisiä 
menneiden tapahtumien ja niihin liittyvien 
tunteiden vuoksi. (Fingerroos & Savolainen 
2018, 152; myös Meriläinen-Hyvärinen 2010; 


Kajander & Koskinen-Koivisto 2021.) Paik- 
koihin muodostuvia suhteita ohjaavatkin 
menneen muistot, nykyisen havainnot ja ko- 
kemukset sekä tulevaisuuteen suuntautuvat 
odotukset ja mahdollisuudet (Karjalainen 
2006, 38-39; Meriläinen Hyvärinen 2010, 
66-68). Vieraalla maalla elävien siirtolaisten 
kuvitelmat ja muistot menneistä ajoista ja pai- 
koista ovat siis keino tuottaa nykyisyyttä ja ra- 
kentaa tulevaa. Siirtolaisten muisti on pysyvä 
lisä kaikille nykyhetken kokemuksille. Trans- 
lokaali mielikuvitus ikään kuin kummittelee 
kaiken koetun taustalla. (Hage 2010, 426-427.) 


Paluumuuttajana Ullavassa 


Ruotsista takaisin Ullavaan suuntautunut pa- 
luumuutto oli aktiivisinta vuosina 1980-1995, 
ja vilkkain jakso sijoittui 1980-lukuun, jolloin 
Ullavan väkiluku nousi yli sadalla henkilöllä 
(Hästbacka 2023). Osa paluumuuttajista aset- 
tui lähiseuduille, kuten Kaustiselle, Kannuk- 
seen ja Toholammille, joten todellisuudessa 
ullavalaisten paluumuuttajien määrä oli huo- 
mattavasti suurempi. Mielenkiintoista Ulla- 
vankin kontekstissa on se, että paluumuutto 
oli demografisesti merkittävä paikallinen il- 
miö, mutta siitä on kiinnostuttu vasta viime 
vuosikymmeninä. 

Tämän artikkelin haastateltavat ovat kaik- 
ki olleet sodan jälkeistä ikäluokkaa ja muut- 
taneet nuorina aikuisina Ruotsiin juuri ajan- 
jaksolla, jolla muuttoliike Ruotsin ja Suomen 
välillä oli erityisen vilkasta ja jolla muuttoliike 
Suomesta yleisesti suuntautui etenkin Ruot- 
siin. Työpaikka löytyi helposti, elämä sujui ja 

translokaali yhteys Suomeen säilyi. Kontaktit 
tehdaspaikkakunnalla asuvaan paikallisväes- 
töön sen sijaan olivat vähäisiä yrittäjänä toi- 
minutta Kanervaa lukuun ottamatta, vaikka 
Ruotsissa asuttiin vuosia. Kanerva oli haasta- 
teltavista ainoa, joka oli seikkailijaluonne: hän 
säästi rahaa unelmiensa ulkomaanmatkaa 
varten ja myös toteutti sen. 

Haastatteluista käy selkeästi ilmi, että Mar- 
jan, Timon, Pyryn ja Kanervan translokaali 
mielikuvitus ja suhde Suomeen säilyi koko 
ajan vahvana. Halu palata Suomeen vahvistui 
perheen perustamisen myötä. Muuttopäätös 
tehtiin siinä vaiheessa, kun lasten kouluikä oli 
käsillä ja piti valita ruotsin- ja suomenkielisen 
opetuksen välillä. Halstavikissa suomenkielis- 
tä opetusta saivat vain ensimmäisen ja toisen 
luokan oppilaat. Pyry ja Kanerva palasivat 
Suomeen 1980-luvun loppupuolella, kun Pyry 
sai Suomesta vakituisen työpaikan. Vanhem- 
mat halusivat, että Ruotsissa syntynyt lapsi 
pääsisi suomenkieliseen kouluun ja samalla 
varttumaan Hallstavikia rauhallisemmassa 
ympäristössä. Paluumuutto oli käytännössä 
työläs prosessi, sillä Pyry ja Kanerva asuivat 
Ruotsissa noin 15 vuotta ja Suomeen piti 
muuttaa paljon tavaraa. Ruotsiin muuttaessa 
heillä oli mukana lähinnä vaatteita. Lisäksi 
pariskunta rakensi Ullavaan talon, ja Kanerva 
ryhtyi jälleen yrittäjäksi. Kanerva myös kaipa- 
si rajan taakse jääneitä ruotsalaisia ystäviään, 
joita hänelle oli yrittäjänä kertynyt paljon ja 
joihin hän jatkoi yhteydenpitoa myös Suo- 
meen palaamisen jälkeen: "Harmi vain ko jäi 
paljon kavereita sinne — — ja mulla oli ruotsa- 
laisia mihin mää oon alusta asti tutustunu — — 
et se nyt harmitti tietenkin.” (Kanerva, 2022.) 

Marja ja Timo olivat Ruotsiin muuttaes- 
saan jo pariskunta, ja Ruotsissa eletty aika 
kattoi heidän elämässään yli kymmenen vuo- 
den jakson. Paluu Suomeen siinsi koko ajan 
mielikuvissa, ja Ruotsissa tavoitteena oli ensi- 
sijaisesti säästää rahaa tulevaa elämää varten. 
Marjan ja Timon elämä jäsentyi Ruotsissa ol- 
lessa samanaikaisesti monipaikkaisesti: muun 
muassa tehtaaseen, kotiin, naapurustoon ja 
ruotsalaiseen yhteiskuntaan sekä Suomeen 
(Keski-Pohjanmaalle ja Ullavaan), joihin he 
asemoituivat eri tavoin (ks. myös Ruotsala 
2011). He eivät kokeneet itseään ruotsalaisik- 
si missään vaiheessa vaan kertoivat olevansa 
nimenomaan suomalaisia Ruotsissa. Heidän 
kosketuksensa paikallisiin ruotsalaisiin jäivät 
myös ohuiksi, lähinnä työpaikkakohtaami- 
siksi. Halstavikin paperitehtaan suomalaisyh- 
teisö oli Marjan ja Timon viiteryhmä, johon 
he kiinnittyivät vahvemmin. Marja ja Timo 
olivat samanaikaisesti vahvasti ylirajaisesti 
suuntautuneita Ruotsissa asuessaan. Heillä 
oli koko ajan ”toinen koti” Suomessa, johon 
myös oltiin aktiivisesti yhteydessä ja jossa 
käytiin usein. Tämä koti oli läsnä menneisyy- 
dessä (muistin paikkana), nykyisyydessä (vie- 
railut kotona) ja tulevaisuudessa (unelmana 
paluumuutosta). 

Paluumuutto ajankohtaistui myos Marjan 
ja Timon kohdalla, kun lasten koulu oli alka- 
massa. Pariskunta hankki tontin Kaustiselta 
1970-luvun lopulla, ja he ryhtyivät talonra- 
kentajiksi. Timo muutti ensin Suomeen, ja 
Marja jäi lasten kanssa Ruotsiin jatkaen työtä 
tehtaalla. Suomeen muutettuaan hän jäi koti- 
äidiksi. Perhe muutti myöhemmin lähemmäs 
sukulaisiaan Ullavaan, josta Marja sai myös 

kaipaamansa työpaikan. Sen jälkeen perhee- 
seen syntyi vielä kaksi lasta lisää. Marja ja 
Timo eivät katuneet päätöstään palata Suo- 
meen eivätkä he myöskään kaivanneet takai- 
sin Ruotsiin. 


Ei siellä huono ollu olla, se täytyy sanua. Että vaan 
se tää isänmaallisuus ja tää — — oishan sen kielen 
äkkiä oppinu, jos ois halunnu, mutta mä jotenkin 
en halunnukkaan ollenkaan. Mä aattelin, että mää 
pian jään tänne, jos mää rupian oikein ruotsalai- 
seks — — ja sitte oli noita omia sukulaisia, siskoja ja 
veljiä ikävä, että ei halunnu sen takia sinne. (Marja, 
2022.) 


Marjan haastattelupuheesta käy ilmi, miksi tä- 
män tutkimuksen ullavalaiset kokivat toisen 
kotinsa olevan rajan takana Suomessa ja elivät 
siksi maahanmuuttaneina suomalaisina Ruotsis- 
sa. Tämä asema näyttäytyy haastattelupuhees- 


sa tietoisena ja tavoiteltavana väliaikaisuuden 
tilana ja kokemuksena siitä huolimatta, että 
kumpikin pariskunta asui Ruotsissa huomat- 
tavan pitkän ajan. Tätä translokaalia positiota 
tuotetaan ja ylläpidetään myös kielellisten va- 
lintojen kautta esimerkiksi Marjan kohdalla 
niin, ettei halua ja kiinnostusta ruotsin kielen 
opetteluun ole ollut. Sekä suomen että ruotsin 
kieleen liitetään tietyt identiteetit, joista tässä 
tietoisesti valitaan toinen. Translokaali mieli- 
kuvitus voi pitää yllä motivaatiota elää siirto- 
laisena, mutta se saattaa myös ohjata elämää 
kohti siirtolaisuuden jälkeistä aikaa, jolloin 
asettuminen ja kiinnittyminen uuteen maa- 
han ja paikkaan määrittyy toisaalle sijoittuvan 
kuvitellun tulevaisuuden kautta. Siksi translo- 
kaalin käsite kuvaa osuvasti Halstavikissa asu- 
neiden ullavalaisten elämää ja moniulotteista 
arkea, jossa yhtäältä korostuu kiinnittyminen 

useisiin eri paikkoihin mutta toisaalta ase- 
moituminen ullavalaisuuteen koettuna men- 
neisyytenä, elettynä nykyisyytenä Halstan 
Pikku-Ullavassa ja tulevaisuuden unelmointi- 
na rajan takana kotona eli Suomessa. 


Eletty ja muisteltu translokaali arki 


Tämän artikkelin aiheena on Ullavan kunnas- 
ta Ruotsin Hallstavikiin 1970-luvulla ja sieltä 
myöhemmin takaisin suuntautunut muuttolii- 
ke suullisen muistitiedon näkökulmasta. Haas- 
tateltavana on ollut kaksi suuriin ikäluokkiin 
kuuluvaa ullavalaista pariskuntaa, Timo ja 
Marja sekä Kanerva ja Pyry. Haastattelut on 
tehty Suomessa ja haastateltavien valinnas- 
sa keskityttiin siirtolaisuuden ja paluumuu- 
ton näkökulmiin perheiden kokemuksena 
(näytenäkökulma). Pariskuntia yhdistää iän ja 
kotipaikan lisäksi se, että heille syntyi Ruot- 
sissa lapsia, joiden koulunkäynnin alettua per- 
heet palasivat Suomeen ja rakensivat itselleen 
kodin Ullavaan. Perheet asuivat Halstavikin 
Pikku-Ullavassa ja tekivät tehdastyötä yrittä- 
jänä toiminutta Kanervaa lukuun ottamatta. 
Ruotsissa asuttiin 10-15 vuotta, joten transna- 
tionaalien taloudellisten, sosiokulttuuristen ja 
muiden elämän kannalta oleellisten suhteiden 
voi katsoa olleen rajat ylittäviä ja luonteeltaan 
suhteellisen kestäviä, sillä kumpikin pariskunta 
piti tiivistä yhteyttä Suomeen koko Ruotsis- 
sa asumisaikansa. 'Iransnationaalit yhteydet 
ja haastateltaville merkityksellisiksi muodos- 
tuneet translokaalit paikat ja kiinnekohdat 
molemmilla pariskunnilla sijoittuvat siis Suo- 
meen ja Ruotsiin, eivät näiden maiden lisäksi 

vielä joihinkin muihin maihin. Paikkasiteet 
Ruotsiin höllentyivät paluumuuton jälkeen. 
On kuitenkin huomioitava, että ylirajaiset ja 
translokaalit siteet olisivat voineet muotou- 
tua toisenlaisiksi, laajemmiksi tai monimuo- 
toisemmiksi, mikäli lapset olisivat ehtineet 
varttua Ruotsissa pidempään ja esimerkiksi 
perustaa oman perheen tai myös siinä tapauk- 
sessa, että puoliso olisikin löytynyt muualta 
kuin ullavalaisten keskuudesta Ruotsista. 
Analyysissa tarkastelimme liikkuvuutta, 
paikallisuuksia ja kuvitelmia (ks. Greiner & 
Sakdapolrak 2013; Hage 2010), joille ullava- 
laiset muistelijat antavat muistelupuheessa 
sisältöjä. Muutto Ruotsiin noudatti muiste- 
lussa aiemman tutkimuksen luomaa kuvaa 
siirtolaisuudesta. Ruotsiin muutettiin työn ja 
paremman toimeentulon perässä. Haastatel- 
lut Kanervaa lukuun ottamatta myös tekivät 
Hallstavikin paperitehtaalla suorittavan tason 
tehdastyötä, ja oma arki pyöri vahvasti tehdas- 
yhteisön, oman perheen ja suomenkielisen ar- 
jen ympärillä. Pitkillä vapailla lähdettiin käy- 
mään sukulaisten ja ystävien luona Suomessa. 
Translokaaliin liittyy aina kaksi inhimillisen 
toimijuuden ulottuvuutta: liikkuminen ja 
paikka, joihin artikkelissamme yhdistyvät 
vahvasti arki, muisti ja kokemus (tästä erityi- 
sesti Hage 2010). Pikku-Ullava oli hämmäs- 
tyttävän tiivis tehdasyhteisö, jossa muodostui 
suomenkielinen kielikupla. Haastateltavat 
asuivat Ruotsissa kauan, mutta vain Kanerva 
puhui hyvää ruotsia ja sai paikallisia ystäviä. 
Muihin verrattuna Kanerva integroituikin pa- 
remmin Ruotsiin, sillä paikallisten ystävien ja 
kielen myötä hän pääsi osaksi ruotsalaista ar- 
kea ruotsalaisten kanssa. Haastattelupuheessa 

korostui ylirajaisten perhesuhteiden, ullava- 
laisuuden, suomenkielisen tehdasyhteisön, 
työstä saatujen ansioiden ja ansioiden mahdol- 
listaman paluun unelmointi ja toteutuminen. 
Ullavalaisten translokaalissa asemoitumisessa 
keskeistä olikin paikallisuuksien ja ylirajaisen 
liikkeen lisäksi muisteltu ja koettu ullavalaisuus. 
Ensimmäisen kerroksen muistitiedossa muo- 
dostaa Ullava kotina -teema. Tästä muistin pai- 
kasta siirryttiin muistelukerronnan perusteel- 
la vain väliaikaisesti Hallstavikiin. Muistelus- 
sa keskeisellä sijalla onkin tulevan Ullavaan 
paluun teema, johon johdonmukaisesti myös 
pyrittiin. 

Aikaisemman tutkimuksen pohjalta tiede- 
tään, että valtaosa siirtolaisista lähti 1960- 
1970-luvuilla Ruotsiin tarkoituksenaan olla 
vain hetki tai pari vuotta Ruotsissa ja palata 
sitten Suomeen. Toisin kuitenkin kävi, eli 
moni asettui Ruotsiin pysyvästi. Osa avioitui 
paikallisten ruotsalaisten tai toisten maahan- 
muuttajataustaisten - muiden kuin suomalais- 
ten — kanssa. (Björklund 2011, 40.) Haastattele- 
mamme pikku-ullavalaiset muistelijat elivät 
maahanmuuttaneina suomalaisina Ruotsissa. 
He kokivat alkuperäisen, toisen ja tulevan ko- 
tinsa olevan kuitenkin Suomessa, eikä haasta- 
telluilla ollut aikomustakaan asettua Ruotsiin 
pysyvästi, vaikka he asuivat siellä suhteellisen 
pitkään. He siis jättäytyivät tietoisesti tietyn- 
laiseen translokaaliin asemaan, jossa lokaatiot 
ennen ja jälkeen muuton näyttäytyivät merki- 
tyksellisinä. Sosiaalisissa suhteissa korostui ul- 
lavalaisuus ja translokaali mielikuvitus. Tämä 
on tutkimuksellisesti teema, johon varsinkin 
Ruotsin paluumuuttajia tutkittaessa olisi kiin- 
nostava paneutua syvällisemmin. 


Aikaisempi tutkimus on osoittanut, että 
Ruotsin ja Suomen maantieteellisesti läheinen 
sijainti sekä vapaa liikkuvuus maiden välillä 
on mahdollistanut ylirajaisten ja translokaa- 
lien yhteyksien ylläpidon, kuten säännölliset 
vierailut Suomessa, yhteydenpidon ystäviin ja 
perheeseen sekä suunnitelmat muuttamises- 
ta, jäämisestä ja paluusta. (Häkkinen & Tawah 
2016, 6; King & Kuschminder 2022, 4; Ruot- 
sala 2011; Siim 2016.) Vähemmän sen sijaan 
tiedetään siitä, miksi jäätiin tai palattiin Suo- 
meen ja mitä siitä on seurannut. Tämän ar- 
tikkelin haastateltavat kuvaavat osuvasti, mi- 
ten heidän muuttoaan motivoi paluu kotiin, 
samoin kuin kodin ja perheen perustaminen 
nimenomaan Suomeen ja suomenkieliseen 
ympäristöön. Varallisuus oli siirtolaisuuden 
kautta hankittua pääomaa, joka mahdollisti 
siirtymän takaisin. 

Artikkelimme osoittaa, että maahanmuutta- 
neet henkilöt eivät välttämättä halua kiinnittyä 
kohdemaahan vaan voivat tietoisesti jättäytyä 
kohdemaassa liminaaliseen ja translokaalin 
mielikuvituksen näkökulmasta aktiiviseen ja 
eteenpäin suuntaavaan asemaan. Artikkelissa 
tuommekin translokaalin käsitteeseen uuden 
ulottuvuuden ja tarkastelukulman lähestymäl- 
lä translokaalia ennen kaikkea muistelun ja ko- 
kemuksen sekä translokaalin mielikuvituksen 
kautta. Muistelukerronta avaa lähtemisen ja 
palaamisen ilmiöön ajallisen ulottuvuuden ja 
jäsennyksen. Siinä keskeistä on aika ja siihen 
liittyvät merkitykset ennen, jälkeen ja näiden 
välissä sekä ajalliset liikkumisen ja siirtymisen 
kerrostumat ja suhteet. Vapaaehtoisten muut- 
tojen ja erityisesti paluumuuttojen yhteydessä 
ajallisuuteen, muuttojen motiiveihin ja koke- 

muksiin on kiinnitetty tutkimuskirjallisuudes- 
sa varsin vähän huomiota, vaikka ilmiönä se 
koskettaa hyvinkin laajasti ensimmäisen pol- 
ven muuttajia ja heidän lapsiaan. 

Evakkokirjallisuus pakolaisuuden kuvauksena 


ja ylirajaisena muistina 


Yli puolelle miljoonalle suomalaiselle toinen 
maailmansota merkitsi pysyvää kodin mene- 
tystä sekä läpi elämän seuraavaa kokemusta 
sodasta ja juurettomuudesta, suurimpana ryh- 
mänä Karjalan evakot. Näitä kokemuksia ja 
muistoja on kuvattu myös kaunokirjallisuu- 
dessa, jolla on ollut tärkeä rooli yksilöllisessä 
ja kollektiivisessa muisti- ja identiteettityössä 
etenkin karjalaisten ja petsamolaisten koh- 
dalla (vrt. Kuusisto-Arponen 2012; Kinnunen 
& Jokisipilä 2012; Savolainen 2015; Harju- 
maa 2021). Tässä kirjallisuudentutkimuksen 
artikkelissa tarkastelen evakkokirjallisuutta 
ylirajaisesta perspektiivistä pakolaisuuden 
ja diasporan kuvauksina.' Analyysini keskit- 
tyy karjalaistaustaisen Eeva Kilven (s. 1928) 
1990-luvun taitteessa ilmestyneeseen autofik- 
tiiviseen, lapsuutta ja nuoruutta sodan jaloissa 
muistelevaan trilogiaan Talvisodan aika: Lap- 
suusmuistelma (1989, jatkossa TA), Välirauha, 
ikävöinnin aika (1990, jatkossa V) ja Jatkosodan 
aika (1993, jatkossa JA).? Sen rinnalle asetan 
samoihin aikoihin ilmestyneen petsamolais- 
taustaisen Mirjam Kälkäjän (1939-2022) teok- 
sen Joen takana Petsamo (1991, jatkossa JTP). 
Teos on fragmentaarinen kokonaisuus muis- 

telmaa, tietokirjaa ja kaunokirjallisia osuuksia 
ja se käsittelee Petsamon historiaa ja petsamo- 
laista pakkomuuttoa. 

Artikkeliani motivoi ajatus paikoiltaan siir- 
tämisestä. Jo itse aihe implikoi tätä, sillä evak- 
koudessa on kyse pakolaisuudesta ja siirtolai- 
suudesta: evakot olivat pakotettuja jättämään 
kotinsa ja kotiseutunsa aseellisen konfliktin 
eli toisen maailmansodan vuoksi. Molemmat, 
Kilpi ja Kälkäjä, kokivat sodan ja pakkomuu- 
ton henkilökohtaisesti lapsena. Teoksissaan 
he tarkastelevat asioita omakohtaisesti tarjo- 
ten kiinnostavan ja vähälle huomiolle jääneen 
perspektiivin toiseen maailmansotaan ja pak- 
komuuttoon Suomessa. Kilven trilogia nostaa 
etualalle lapsen kokemuksen. Kälkäjän teos 
puolestaan petsamolaisten näkökulman, jos- 
ta on luettavissa esiin myös lapsen kokemus- 
ta. Petsamosta pysyvästi lähteneet kantavat 
karjalaisten tapaan sodan ja siirtolaisuuden 
kokemuksia ja muistoja. Teokset olivat Suo- 
messa ensimmäisiä, jotka näin laajamittaisesti 
muistelevat ja kuvaavat sotaa ja pakolaisuutta 
lapsen kokemusperspektiivistä. 

Artikkelissani kysyn, millaisia merkityksiä 
teokset antavat toiselle maailmansodalle ja 

sen seurauksena tapahtuneelle pakkomuutol- 
le, kun muisteleva kerronta tapahtuu ajallisen 
etäisyyden päästä ja kokijana on useimmiten 
lapsi. Toiseksi olen kiinnostunut siitä, miten yh- 
täältä teokset asettuvat suhteessa ilmestymisai- 
kansa kontekstin kansalliseen muistiin sodasta 
ja evakkoudesta ja toisaalta ovat osa toisen 
maailmansodan ylirajaista muistia. Kansalli- 
sella muistilla viittaan toisen maailmansodan 
muistikulttuuriin Suomessa, jolle on 1990-lu- 
vulla ollut keskeistä toisen maailmansodan 
uuspatrioottinen tulkinta, Suomen erityisyys, 
mieskeskeisyys ja kansalliseksi kerrotun koke- 
muksen korostuminen. Se on ilmentynyt eten- 
kin julkisen ja valtavirtamuistamisen piirissä, 
esimerkiksi kirjallisuudessa ja historiallisissa 
teossarjoissa. (Vrt. Kinnunen & Jokisipilä 2012.) 
Historiankirjoituksen keskittymistä sotien mie- 
hiseen toimintapiiriin alettiin kritisoida vasta 
1990-luvun mittaan niin sanotussa uudessa so- 
tahistoriassa, jossa kiinnostus siirtyi sosiaali- ja 
kulttuurihistorian aiheisiin, esimerkiksi kotirin- 
taman naisten kokemukseen, lottien jaksami- 
seen tai tunteiden tutkimiseen. Kuitenkin juuri 
lasten sotakokemusten tutkiminen on ollut vä- 
häistä.3 Myös sodan aiheuttamien traumojen 
sekä muistin kerrostuneisuuden tutkimus on 
vasta viime vuosina noussut esiin sotaa käsit- 
televässä tutkimuksessa ja keskustelussa. (Kin- 
nunen & Kivimäki 2018.) 

Tarkastelussani siirrän kansalliseksi mää- 
ritellyn ilmiön kansallisvaltiota laajempaan 
kehykseen eli evakkoutena tunnetun pak- 
komuuton historian toisen maailmansodan 
pakolaisuuden viitekehykseen. Taustalla ole- 
vana tavoitteena on hahmotella, miten ylira- 
jainen lähestymistapa mahdollistaa kansalli- 


seksi mielletyn evakkouden ja evakkokirjal- 
lisuuden uudelleen katsomisen ja tarjoaa 
kontribuutiota myös pakolaishistorian tutki- 
miseen kirjallisuuden kautta. Ymmärrän 
pakolaisuuden historiallisesti, poliittisesti sekä 
hallinnollisesti konstruoituneena terminä ja 
diskurssina, jonka taustalla on pakon sanele- 
ma muuttoliike ja muuttoliikkeillä toisistaan 
eroavia historiallisia ja poliittisia syitä (Malkki 
2012). Turvapaikan etsimisen merkityksessä 
pakolaisia on ollut aina. Artikkelissa en käytä 
pakolaista hallinnollisessa tai juridisessa mie- 
lessii,! vaan kulttuurintutkimuksellisena kä- 
sitteenä sijoiltaan joutumisen merkityksessä 
sekä modernin pakolaisuuden taustatekijöi- 
hin kiinnittävänä välineenä. 


Ylirajainen lähestymistapa 
kirjallisuuden ja muistin tutkimuksessa 


Evakkoutta kuvaavassa kaunokirjallisuudessa 
yksilöllinen ja kollektiivinen muisti kietoutu- 
vat toisiinsa. Muistaminen on kulttuurinen, 
sosiaalinen ja poliittinen ilmiö sekä aktiivista 
toimintaa, jossa tapahtumat ja kokemukset 
artikuloidaan välitettävään muotoon, esi- 
merkiksi kertomuksiksi (Erll 2011). Nykyinen 
muistitietotutkimus ymmärtää muistin ole- 
van myös ylirajaista ja ihmisten muistavan 
erilaisissa sosiaalisissa yhteyksissä. Ylirajaista 
muistia (transnational memory) käsitteellistä- 
neet termit transnational ja transcultural suun- 
taavat analyyttista huomiota yhtäältä muistin 
monipaikkaisuuteen ja rajoja ylittävään luon- 
teeseen sekä toisaalta kulttuurien ja niiden 
yli tapahtuviin muistamisen prosesseihin ja 

tapoihin, jotka muun muassa synnyttävät 
hybridimuistoja ja mahdollistavat uusien yh- 
teisöjen kuvittelun ja kuulumisen (De Cesari 
& Rigney 2014; Wiistenberg 2020, 5-9). Termi 
ylirajainen muisti viittaa laajempaan kansalli- 
sen keskeisyyttä purkavaan tutkimukselliseen 
lähestymistapaan, joka näkökulmana on li- 
sääntynyt humanistisissa ja yhteiskuntatieteis- 
sä 2000-luvun mittaan. Suomenkielisessä 
tutkimuksessa vakiintunutta ylirajaisuuden 
käsitettä voi kritisoida analyyttisestä väljyy- 
destä, mutta ylirajaisuuden mahdollisuudet 
on nähty sen heuristisessa ja metaforisessa 
luonteessa. Termi kiinnittää huomiota niin 
kansakuntien rajoilla tapahtuviin kuin kansal- 
lisen sisällä sekä erilaisten alueellisuuksien ja 
kulttuurien mittakaavassa toteutuviin ylityk- 
siin. Rajat eivät siis ole vain kansallisia vaan 
myös kulttuurisia, kielellisiä, uskonnollisia, 
alueellisia, sosiaalisia, institutionaalisia, dis- 
kursiivisia tai symbolisia. Erilaisten rajojen ja 
alueellisuuksien yli tapahtuu jatkuvaa sekoit- 
tumista, liikettä ja sosiokulttuurista olemista, 
joka aina myös venyttää olemassa olevia ra- 
joja ja synnyttää kokonaan uusia alueita, tiloja 
ja kulttuureja. (Nissilä 2016, 47—49.) 
Ylirajainen lähestymistapa rakentuu meto- 
dologisen nationalismin kritiikille. Metodolo- 
gisella nationalismilla tarkoitetaan tutkimuk- 
seen sisäistynyttä usein tiedostamatonta 
lähtökohtaa, joka on sokea kansallisen vai- 
kutukselle ja sille, miten kansallinen kehystää 
nykyisyyttä. Kansallisen kategoria on kyseen- 
alaistamattomasti otettu tutkimuksen lähtö- 
kohdaksi, eli sitä jäsentäväksi, kehystäväksi 
tai kontekstualisoivaksi perusyksiköksi ilman, 
että on pohdittu tämän rajoittuneen analyyt- 

tisen horisontin metodologisia seurauksia. 
(Wimmer & Glick Schiller 2002.) Tämä on 
vaikuttanut esimerkiksi käsityksiin yhteisestä 
kansallisesta historiasta sekä kirjallisuudesta ja 
sen kansallisista rajauksista. Muistitutkimuk- 
sessa se on merkinnyt muun muassa oletusta 
kansallisvaltioon kytkeytyneestä kollektiivi- 
sesta muistista (De Cesari & Rigney 2014). 
Ylirajainen tutkimusote irrottautuu meto- 
dologisesta nationalismista ja purkaa kansal- 
lisvaltiokeskeistä maailmankuvaa ja etnistä 
katsetta. Toiseksi se kiinnittää analyyttistä 
huomiota erilaisten rajojen yli tapahtuvaan 
liikkeeseen, vuorovaikutukseen ja sekoittu- 
miseen. Kansallisen dekonstruoiminen on 
kyseenalaistanut käsityksiä niin kirjallisuu- 
desta, sen tulkinnoista ja kaanoneista, kuin 
laajemminkin kansallisista kertomuksista, kun 
myös historialliset omaan valtioon ja kansaan 
keskittyvät narratiivit ovat tulleet uudelleen- 
tarkasteluun. (Mm. Ahonen 2017; Kinnunen 
& Jokisipilä 2012; Grönstrand ym. 2016; Nissi- 
lä 2016; Löytty 2021; Kullaa ym. 2022.) Myös 
muistitietotutkimuksessa kansallista kehystä 
purkavat ja ylirajaisen muistamisen teemat 
ovat viime vuosina nousseet keskeisiksi (esim. 
De Cesari & Rigney 2014; Wiistenberg 2020; 
Savolainen & Taavetti 2022, 30-31). 
Ylirajaisen tutkimuksen tavoitteena ei ole 
hylätä kansallista analyysin tasona, vaan löy- 
tää sitä laajentamaan pyrkiviä uusia lähesty- 
mistapoja ja näkökulmia. Tarkoituksena on 
hahmottaa erilaisten tasojen (spatial scales) 
välisiä jännitteitä ja suhteita sekä ymmärtää 
erilaisia rajoja ylittäviä ja alueellisuuksia li- 
mittäviä ilmiöitä ja vuorovaikutuksia. Toisin 
sanoen siis ymmärtää ilmiöiden monisyistä ja 

sekoittunutta luonnetta, johon kietoutuu sekä 
kansallista että ylirajaista. (Wimmer & Glick 
Schiller 2002.) Evakkous ja sen muistikulttuu- 
ri ovat esimerkki tällaisesta kompleksisesta ja 
monisyisestä ilmiöstä, jossa kansalliseen muis- 
tikulttuuriin limittyy paikallisia, esimerkiksi 
karjalaisten ja petsamolaisten, muistiyhteisöjä 
ja heidän kuulumiseensa liittyviä tasoja sekä 
globaalin skaalan eli toisen maailmansodan 
ylirajaisia muistikulttuureja. Lisäksi evakkojen 
pakkomuutto on itsessään ylirajainen prosessi, 
jossa ihmiset ovat joutuneet siirtymään val- 
tionrajojen yli (Ruotsiin ja Norjaan) tai Suo- 
men sisällä uusille kulttuuri- ja murrealueille; 
myös monen evakon koti jäi sodan jälkeisten 
valtionrajojen ulkopuolelle. 

Kansallisesti ja etnisesti rajautuneesta tut- 
kimusotteesta eli metodologisesta nationalis- 
mista irrottautumaan pyrkiminen kyseen- 
alaistaa kansalliseen sidotut näkökulmat ja 
käsitteet, mikä tarkoittaa jatkuvaa käytössä 
olevien analyyttisten käsitteiden pohdintaa 
ja uusia käsitteellistyksiä. Erityisen tärkeänä 
ylirajaiselle lähestymistavalle näenkin tutkijan 
metodologisen itsereflektiivisyyden ja sisäis- 
tyneen metodologisen nationalismin vaiku- 
tuksesta tietoiseksi tulemisen. On kuitenkin 
ymmärrettävä, että tämä on tutkimuksesta 
toiseen jatkuva prosessi ja tapahtuu dialogissa 
muun ylirajaisen tutkimuksen ja akateemisen 
keskustelun kanssa. 


Erityinen evakkous 


Toisen maailmansodan päätyttyä arviolta 
40 miljoonaa eurooppalaista siviiliä joutui so- 


dan seurauksena siirtymään sijoiltaan, heistä 
33 miljoonaa muutti omalla (sotaa edeltävällä) 
alueellaan (Gatrell 2007). Galen digitaalisen 
arkistokokoelman Refugees, Relief, and Re- 
settlement: Forced Migration and World War II 
mukaan kaikkiaan 60 miljoonaa ihmistä kol- 
mella mantereella joutui siirtymään pois ko- 
deistaan ennen sotaa, sen aikana ja jälkeen 
(Gale Primary Sources 2023). Suomessa siir- 
tymään pakotetut henkilöt olivat osa tätä 
ihmisjoukkoa. Vähintään 615 000 Suomen 
kansalaista joutui siirtymään sijoiltaan, kun 
kolmen erillisen sodan seurauksena väestöä 
evakuoitiin eri vaiheissa ja eri puolilla sillois- 
ta Suomea. Talvisodan alussa vuonna 1939 
Karjalasta, Petsamosta, Sallasta, Kuusamon 
itäosista, Hangosta sekä Suomenlahden ulko- 
saarilta evakuoitiin muualle Suomeen yh- 
teensä 431 000 henkilöä, Petsamon alueelta 
myös Norjaan (Petsamon tietojen osalta ks. 
Nyyssönen 1999, 629-630). Heistä noin 70 % 
palasi kotiseudulleen kesään 1944 mennessä, 
mutta edessä oli toinen lähtö syyskuussa 1944, 
jolloin ihmiset menettivät kotinsa pysyvästi. 
Lisäksi talvi- ja jatkosodan aikana 80 ooo lasta 
lähetettiin Ruotsiin ja Tanskaan. Myös Pork- 
kalasta evakuoitiin ihmisiä, kun alue vuokrat- 
tiin Neuvostoliitolle jatkosodan loputtua 1944. 
Syyskuussa 1944 Lapin sodan seurauksena 
koko Lappi ja Oulun läänin pohjoisosat tyh- 
jennettiin. Ainakin 104000* ihmistä evakuoi- 
tiin, heistä yli 47000 pääosin Pohjanmaalle ja 
56000 Ruotsiin pakolaisleireille.? Suurin osa 
palasi kotiseuduilleen syksyyn 1945 mennes- 
sä, mutta vastassa heillä oli poltettu Lappi ja 
tuhotut kodit. (Junila 2012, 229; Tuominen 


2015, 44.) 

Lapin evakkolapsia Haaparannalla syyskuussa 1944. Halvar Mesch, Järnvägsmuseet. 


Sota ja siihen liittyvä siirtolaisuus ovat Suo- 
messa olleet kansallisen katseen kehystämää: 
jo sotien nimet — talvisota, jatkosota ja Lapin 
sota — edustavat suomalaista erityisyyttä. Kan- 
sallisessa narratiivissa myös evakkous on par- 
tikulaaristunut: aluksi puhuttiin siirtoväestä, 
siirtokarjalaisista, sotasiirtolaisista ja siirtolai- 
sista, mutta sittemmin termi evakko vakiintui 
käyttöön (Kanervo ym. 2018, 8). Myös suoma- 
laisessa tutkimuksessa on käytetty pääasiassa 
termejä siirtoväki ja evakot. Evakkoja ei ole 
määritelty pakolaisiksi perusteluna, että siirto- 

väen tilanne oli erilainen kuin Geneven pako- 
laissopimuksen määritelmässä esitetty ajatus 
pakolaisesta henkilönä, joka tarvitsee suojelua 
kotimaassa tapahtuvan poliittisen, uskonnol- 
lisen, rodullisen tai muun vastaavan vainon 
tai pelon takia (vrt. Raninen-Siiskonen 1999; 
Savolainen 2015). 

Marja Tuomisen (2015, 41-42, 50) mukaan 
suomalaiset ovat ymmärtäneet evakon tar- 
koittavan vain karjalaista sodan jaloista siir- 
tyjää. Petsamon, Sallan, Kuusamon, Hangon, 
Porkkalan, Suomenlahden ulkosaarien sekä 

Lapin sodan evakot ovatkin viime vuosiin 
saakka jääneet niin historian kuin tutkimuk- 
senkin katveeseen. Myös Lapin sota suljettiin 
pitkään kansallisen muistin marginaaliin, ja 
sota on esiintynyt arkisessa historiapuheessa 
ja kansallishistorian kokonaistulkinnoissa 
eräänlaisena jatkosodan jälkinäytöksenä. (Vrt. 
Tuominen & Löfgren 2018, 27.) Evakkotutki- 
musta puolestaan on luonnehtinut ”metodo- 
loginen karelianismi”, jossa evakkoutta ja jäl- 
leenrakennuskautta on tarkasteltu Karjalasta 
lähteneiden ja karjalaisen etnisiteetin kannal- 
ta (mt.). Tutkimuksessa evakkous on nähty 
pitkälti suomalaisuuden kehyksessä, jolloin 
sellaiset suomalaisuuteen paikantumattomat 
karjalaiset identiteetit ja näkökulmat, kuten 
esimerkiksi venäjänkieliset, ortodoksit ja 
romanit — tai ylipäänsä Karjalan kannaksen 
monikielisyys ja -kulttuurisuus — ovat jääneet 
lähes huomiotta. Tutkimusta ei ole tehty esi- 
merkiksi Karjalasta lähteneiden romanien 
evakkokokemuksista, ei myöskään Petsamon 
evakoista Norjassa. Myös evakkoihin liittyvät 
muistitietokeräykset on käytännössä suunnat- 
tu Karjalan evakoille, mikä selittyy silläkin, 
että jo vuonna 1940 perustettu Karjala-liitto 
ja sen jäsenseurat ovat olleet aktiivisia muis- 
titiedon kerääjiä. Karjalaisia on myös mää- 
rällisesti huomattavasti enemmän kuin muita 
evakkoja. Lapin sodan evakkojen tutkimus 
sen sijaan on virinnyt vasta 2000-luvun toi- 
sen vuosikymmenen mittaan, ensimmäisenä 
sitä on tehty saamelaisesta näkökulmasta 
(mm. Lehtola 1994; Aikio 2000; Tuominen 
2015; Tuominen & Löfgren toim. 2018; Kos- 
kinen-Koivisto & Seitsonen 2019; Harjumaa 
2021; Autti & Intonen 2022). 


Evakkokirjallisuuden merkitys on ymmär- 
retty tutkimuksessa etenkin muistitietona ja 
sitä on käytetty aineistona folkloristisessa ja 
kulttuurisessa muistitietotutkimuksessa tut- 
kittaessa karjalaista muistikulttuuria ja muis- 
telukerrontaa (mm. Armstrong 2004; Finger- 
roos 2004; Savolainen 2015), tuoreesti myös 
petsamolaisen muistikulttuurin ja identiteetin 
tutkimuksessa (Harjumaa 2021).9 Niin kutsut- 
tua evakkokirjallisuutta alkoi ilmestyä erityi- 
sesti Unto Seppäsen romaanin Evakko (1954) 
jälkeen ja sitä on ilmestynyt kaikkina vuosi- 
kymmeninä, tunnetuimpina kirjailijoina Kil- 
ven ja Kälkäjän lisäksi Anu Kaipainen, Iiris 
Kähäri ja Laila Hirvisaari. Karjalan evakkojen 
kokemukset ovat korostuneet kirjallisuudes- 
sa ja evakkous on mielletty usein vain Karja- 
laan liittyväksi, vaikka myös muiden alueiden 
evakkokokemuksia on kuvattu. (Pelvo 2013, 
53-54; ks. myös Riikonen 2020.) Karjalaistaus- 
tainen ja evakkoon lapsena joutunut kirjailija 
Anu Kaipainen kirjoittaa autofiktiossaan Vih- 
reiksi poltetut puut (2007) miettineensä pitkään 
sitä, miksi pohjoisen evakoista puhuttiin niin 
vähän. Vuonna 1995 häneltä ilmestyi sota- 
romaani Vierus verta täynnä, joka rintamata- 
pahtumien lisäksi kuvaa myös Suomussalmen 
evakkoja. Mirjam Kälkäjän lisäksi Lapin evak- 
koutta ovat kuvanneet Paasilinnan veljekset, 
erityisesti Erno Paasilinna, sekä Timo K. 
Mukka (Laulu Sipirjan lapsista, 1966) ja Ritva 
Kariniemi (Katkeraa savua, 1986). Evakko- 
romaanille toistuva teema on ollut yhteisön 
joutuminen pois kotiseuduiltaan ja hajaantu- 
minen uusiin paikkoihin. Siinä on korostunut 
myös Karjalan menetys ja menneen nostal- 
gisoiminen. (Pelvo 2013.) 

Tutkimuksellisesti merkityksellistä on, että 
yksilölliset ja kollektiiviset muistot ovat aina 
ilmaisuvoimainen osoitus muistelevan hen- 
kilön tai ryhmän tarpeista ja kiinnostuksista 
(Erll 2011, 8). Kohteena olevat Kilven ja Käl- 
käjän teokset ilmestyivät vuosien 1989 ja 1993 
välillä. Tänä aikana evakkojen muistikulttuu- 
rissa tapahtui muutoksia sekä kansallisella että 
kansainvälisellä tasolla. Merkittävää oli vuon- 
na 1991 tapahtunut Neuvostoliiton lakkaut- 
taminen, mitä seurasi rajojen avautumisen 
mahdollistamat kotiseutumatkat menetetyil- 
le aluille Karjalaan ja Petsamoon. Laajemmin 
maailmalla syntyi tarve tulkita uudelleen 
menneisyyttä sekä ylipäänsä käsitellä toisen 
maailmansodan tapahtumia, mitä on kuvat- 
tu kansainvälisenä muistibuumina. Kilven ja 
Kälkäjän yksilön tunteista ja kokemuksesta 
käsin sotaa ja evakkoutta muistelevat teokset 
kytkeytyvät tähän muistibuumiin, johon Ulla 
Savolaisen (2018, 57) mukaan liittyi uudenlai- 
nen kiinnostus kollektiivisen ja yksilöllisen 
muistin rooliin yhteiskuntien nykyisyyden ja 
tulevaisuuden muotoilussa. Samalla Suomes- 
sa 1990-luvulla vapautunut julkinen puhe Kar- 
jalasta heijastui evakkokirjallisuuden aiheisiin 
ja sivuun jääneiden asioiden korostumiseen: 
kirjallisuus alkoi aiempaa enemmän kummu- 
ta omakohtaisuudesta ja näyttää virallistet- 
tuja historiallisia narratiiveja dekonstruoivia 
sekä ylirajaisia, monipaikkaisia kasvojaan ja 
rakentaa tilaa kokemusten ja muistamisen 
problematiikan kuvaukselle. (Pelvo 2013; 
Nissilä & Rantonen 2013.) Nykykirjallisuuden 
näkökulma evakkoaiheeseen on laajentunut 
lisää: esimerkiksi Armas Lind muistelee kir- 
jassa Celeb - Romanipojan evakkotaipale (2010) 

omakohtaista matkaansa lastenkotievakko- 
na Sortavalasta eri puolille Suomea. Tommi 
Kinnusen Neljäntienristeys (2014) sivuaa Kuu- 
samon evakuointia, Hanneriina Moisseisen 
sarjakuvassa Kannas (2016) näkökulma on 
vahvasti lehmien evakkomatkassa (ks. Nikki- 
lä & Vuorinne 2020), Johanna Laitisen Lilium 
Regale (2020) ja Rosa Liksomin Väylä (2021) 
kuvaavat Lapin evakoiden vaellusta Ruotsiin. 

Evakkokirjallisuus on jäänyt kirjallisuu- 
dentutkimuksen mielenkiinnon marginaaliin. 
Karjala- ja evakkokirjallisuutta on luettu kar- 
jalaisen kulttuurisen identiteetin kehyksessä 
”muistojen vahvistajana” (Raninen-Siiskonen 
1999) ja osana nostalgista ”heimoterapiaa” 
(Sihvo 2004, 28-30). Nyttemmin teoksia on 
liitetty maahanmuuton ja diasporan näkökul- 
miin (Pelvo 2013, 53-54; Nissilä & Rantonen 
2013; ks. myos Griinthal 2020) ja luettu aina- 
kin Laila Hirvisaaren kohdalla sotaa kuvaavan 
historiallisen romaanin ja viihdekirjallisuuden 
kehyksessii (Hietasaari 2016, 24—26). Omana 
alalajinaan evakkokirjallisuutta ei ole käsitel- 
ty kirjallisuushistorioissa ennen Martti Pelvon 
katsausta (2013, 53-54). Evakkouteen liitty- 
viä kirjallisia ja kulttuurisia representaatioita 
ei tietääkseni ole tarkasteltu pakolaisuuden 
näkökulmasta." 


» 


Paikoiltaan nyrjähtänyt lapsuus 


Tuosta lähtöhetkestä ja sen jälkeisten aikojen tapah- 
tumista, jotka roikottivat pientä ihmistä pelottaviin 
ja outoihin asioihin, niistä ulottuu yhtäjaksoinen 
jana tähän päivään. Ne ovat luoneet pohjan elämäni 
myöhemmille tapahtumille. Niistä pohjimmiltaan 
juontuu se, mikä olen, se, mitä kirjoitan. (JTP, 155.) 

Näin kuvaa Mirjam Kälkäjä (1939-2022) kir- 
jailijuutensa taustasyitä teoksessaan Joen taka- 
na Petsamo. Kälkäjä oli pieni lapsi, kun hänen 
perheensä joutui lähtemään Petsamosta so- 
dan seurauksena. Jo vuodesta 1977 useita Pet- 
samoa ja evakkoutta kuvaavia romaaneja jul- 
kaissut Kälkäjä kirjoittaa nyt petsamolaisten 
kollektiivisesta historiasta nousevan hybridi- 
teoksen, joka on kerronnaltaan vaihteleva ja 
jossa kuuluu myös omakohtaisesti muisteleva 
ääni. Teoksen kehyksenä toimii Neuvostolii- 
ton hajoamisen myötä mahdollistunut muis- 
telumatka kotiseudulle Petsamoon vuonna 
1990, minkä synnyttämästä muisteluproses- 
sista teos kumpuaa. Teoksessa kietoutuvat 
yhteen yksilöllinen ja jaettu tai kollektiivinen 
muisti. Osassa luvuista esiintyvä minäkertoja 
on sodan aikaan ollut pieni lapsi, joten hänel- 
lä on vain joitakin muistikuvia tapahtumista, 
mutta muistoihin sekoittuvat myös muiden 
muistot: ”Tuollaisia filminpätkiä on mielessä- 
ni muutamia. Niiden lomaan rakentuvat ai- 
kuisten muistot. Muistelukset, ikuiset tarinat 
ja rämäkät savottajutut. Lopulta en tiedä, mitä 
muistan, mitä minulle on kerrottu.” (JTP, 174.) 

Petsamon historiaa käsittelevä dokument- 
timainen teos tiivistyy sodan ja siirtolaisuu- 
den kokemukseen sekä tarpeeseen käsitellä 
kodin ja paikan menettämisen yksilöllistä ja 
kollektiivista kokemusta. Minäkertoja kertoo 
olevansa Petsamon siirtolainen ja tuo esille, 
miten Suomessa sotaevakoista puhuttaessa 
tarkoitetaan karjalaisia, vaikka siirtolaisia 
ovat myös Petsamon evakot (JTP, 13). Eräässä 
lehtihaastattelussa Kälkäjä muotoilee pakko- 
muuton ja luopumisen tragedian yhdistävän 
petsamolaisia ylisukupolvisesti: ”Jyrkkä, pa- 


konomainen lähtö ja kaiken jättäminen taakse 
on niin voimakas kokemus, että se menee vä- 
hän kuin sotakokemukset sukupolvelta toisel- 
le. Sota merkitsee meidät kaikki.” (Valta 2014.) 
Kokemukset toisesta maailmansodasta ja 
kahdesta pakkomuutosta vaikuttivat syvästi 
myös Eeva Kilpeen ja hänen kirjalliseen tuo- 
tantoonsa. Hiitolassa 1928 syntynyt Kilpi oli 
11-vuotias, kun perhe joutui evakkoon. Laa- 
jasta tuotannostaan tunnettu ja monilla kir- 
jallisuuspalkinnoilla noteerattu Kilpi oli käsi- 
tellyt evakkoaihetta jo aiemmissa teoksissaan, 
mutta trilogiassaan hän uudelleenkirjoittaa 
aihetta omakohtaisesti. Teossarja kuvaa mi- 
näkertojan — kerronnan nykyhetkessä jo van- 
henevan naisen - reflektiivisen muistelemisen 
läpi matkaa lapsuudesta nuoruuteen sodan, 
evakuointien ja toistuvien muuttojen keskel- 
lä. Minäkertoja työstää muistelemisen kautta 
lapsena kokemaansa ja samalla kollektiivisesti 
koettua sotaa ja pakolaisuutta. Trilogiaan ra- 
kentuu kaksoiskertoja, sillä kerronta liukuu 
menneeseen ja kerronnan perspektiivi siirtyy 
lapseen, joka myös toimii kertojana. Minäker- 
tojalle, Eevalle, sota merkitsee lapsuuden lop- 
pua ja elinikäisiä jälkiä: "Mina kasvoin noina 
vuosina 11-vuotiaasta 17-vuotiaaksi. Ei mikään 
yhdentekevä ikäkausi. Se pala minua on yhä 
toimintakyvytön, yhteyksistään katkaistu, ru- 
vella, kuoleutunut.” (JA, 128.) Evakkokirjalli- 
suudesta tutun karjalaisen selviytymistarinan 
sijaan etualalla on nyt lapsen kokemus sodas- 
ta, lapsuudesta kumpuavien tunnemuistojen 
topografia ja sodan traumaattiset jäljet. 
Kilven ja Kälkäjän teoksissa sota on avain- 
kokemus. Yhtäältä se on tekijä, joka pakottaa 
pakolaiseksi ja sijoiltaan. Toisaalta se on trau- 

maattinen rajakohta, joka vaikuttaa etenkin 
lapsen elämään pysyvästi: on elämä ennen 
ja jälkeen sodan. Teosten perspektiivi sota- ja 
evakkokokemuksiin on katsoa niitä retrospek- 
tiivisesti ajallisen etäisyyden päästä eli elämää 
kokeneen kertojan kerronnan ja muistojen 
kautta. Kerronnassa sekoittuvat lapsen ja 
aikuisen näkökulmat, sillä muisteleva minä- 
kerronta antaa merkityksiä lapsuuden koke- 
muksille — uudelleen muistaa ja uudelleen 
tulkitsee niitä — kerronnan nykyhetkestä käsin. 
Omaelämäkerrallisen kirjallisuuden kuvaama 
muistaminen ei siis tavoita todellisia mennei- 
syyden kokemuksia, sillä muistot eivät ole 
objektiivisia kuvia menneistä havainnoista tai 
todellisuudesta, vaan subjektiivisia, valikoitu- 
ja ja varioituvia rekonstruointeja ja aina suh- 
teessa muistelemisen hetkeen ja laajempaan 
kontekstiin (Erll 2011). Muisti on myös Kilven 
ja Kälkäjän teosten kohdalla yhteydessä mie- 
likuvitukseen. 

Kilven trilogiassa muisti hakee kytköstä 
lapsena koettuihin ja edelleen aikuisena 
tuntuviin tunteisiin — tunnemuistoihin — ja 
rakentaa näin yhteyttä menneeseen ja sisäi- 
seen lapseensa. Minäkertoja kuvaa muiste- 
lemisessaan nojautuvansa juuri tunteeseen: 
”Näin sopii ainakin otaksua näin perästäpäin, 
nojautuen tuohon tunteeseen jonka tunnistan 
yhä samaksi viidenkymmenen vuoden takaa. 
Myös tunne on muisto.” (TA, 163.) Trilogia ha- 
vainnollistaa, miten muistaminen ja unohta- 
minen ovat saman asian, eli muistin, kaksi eri 
puolta tai prosessia, ja unohtaminen on muis- 
tamisen edellytys (Erll 2011, 8). Heti trilogian 
ensimmäisen osan eli Talvisodan ajan alku tuo 
esille muistin hämäryyden. Teos alkaa lapsen 

perspektiivistä ja hetkestä, jolloin minäkertoja 
saa tiedon sodan alkamisesta. Kerrontaan kie- 
toutuu mukaan läpi teossarjan kulkeva yritys 
muistaa sekä muistin horjumisen kuvaus, kun 
aikuinen minäkertoja muistaa sanat ”Tulee 
sota”, muttei ole enää varma, kumpi lausuu 
ne, isä vai äiti: ”Sitä en muista, mutta muistan 
sanat ja äänensävyn ja miten ne iskivät mi- 
nuun, vaikka olin kuullut puhuttavan sodan 
tulosta melkein koko pienen ikäni.” (TA, 11.) 
Trilogia tuo näkyviin myös sen, miten lapsen 
mieli on suojellut itseään unohtamalla tapah- 
tumia. Muisteleva minäkertoja ei saa yhteyttä 
kaikkiin muistoihin, hän ei esimerkiksi muis- 
ta lähtöä evakkoon, eikä pysty selittämän sitä, 
miksi unohtaa kokemuksen: ”Tämän yhden 
lähdön sijasta näen monta lähtöä, jotka kuul- 
tavat toistensa läpi ja sotkevat toisiaan kuin 
hahmot moneen kertaan valotetussa negatii- 
vissa. — — Jokainen yritys murtaa tämä muis- 
tamattomuus tuottaa kuvaamatonta tuskaa.” 
(TA, 47-48.) Samalla kerrontaan rakentuu 
metataso, jopa metafiktiivinen taso, joka ref- 
lektoi muistelemista ja muistamisen prosessia. 

Muistamisen ongelmallisuus sekä ahdista- 
vat muistot ja tunteet ovat myös traumafiktion 
piirteitä. Kilven ja Kälkäjän teoksia voi lähes- 
tyä traumakirjallisuutena, joka Riitta Jytilän 
(2022, 11) mukaan työstää muun muassa sotien 
ja globaalien kriisien kaltaisia kokemuksia 
sekä traumaattista muistia ja muistikulttuuria. 
Kulttuurinen muisti ja traumafiktio muokkaa- 
vat kollektiivista traumaa ja tarjoavat vaihto- 
ehtoja institutionaaliselle historiankirjoituk- 
selle yksilöllisten ja toisinaan marginaalisten 
kontekstien kautta. Vaikka sotakirjallisuudella 
on ollut terapeuttinen rooli sotien käsittelyssä 

(Arminen 2019), on trauman kuvauksen ja 
traumaattisen muistikulttuurin suunnasta tois- 
ta maailmansotaa käsittelevää kaunokirjalli- 
suutta alkanut ilmestyä Suomessa runsaasti 
vasta 2000-luvun mittaan (Jytilä 2022). Kilven 
ja Kälkäjän teokset ovatkin tästä näkökul- 
masta varhaisia esimerkkejä. On huomion- 
arvoista, että evakkokirjallisuus on kuvannut 
pakkomuuton kokemuksia laajemmin kuin 
millaisena kansallinen muisti tai virallisempi 
historiankirjoituskaan ovat asiaa käsitelleet. 
Ylipäänsä juuri kirjallisuuden kautta on jul- 
kisen muistamisen piirissä käsitelty sotia ja 
muistoja Karjalan menetetyltä alueelta aikana, 
jolloin se on ollut poliittisesti hankalaa Suo- 
men ja Neuvostoliiton suhteiden vuoksi. (Kin- 
nunen 2017, 109; myös Fingerroos 2012, 505.) 

Erona muistitietoaineistoon kirjallisuus 
kertoo ja välittää kokemuksia, muistoja ja 
tunteita symbolisten, tekstuaalisten ja ker- 
ronnallisten keinojen sekä kuvittelun avulla 
(vrt. Erll 2011). Retorisesti tarkasteltuna Kil- 
ven ja Kälkäjän teokset vetoavat aisteihin ja 
auttavat eläytymään traumaattisiin muistoi- 
hin erityisesti kokemusten kuvauksen ja af- 
fektiivisuuden avulla. Ne vaikuttavat lukijaan 
sekä muistelevan minäkertojan tunteiden 
että lukijan omien kokemusten kautta (vrt. 
Lyytikäinen 2016). Etenkin Kilven trilogiassa 
affektiivisuus ja ruumiillisuus ovat keskeinen 
osa teoksen traumaattisen muistin kuvaus- 
ta. Edelleen vielä vuosikymmenten jälkeen 
kerronnan nykyhetkessä muistellessa sodan 
uhkan aiheuttama tunnelma ja kauhu tuntu- 
vat minäkertojalla ruumiillisesti: ”tulee tunne 
kuin kurkkua alettaisiin hitaasti kuristaa ja 
ehkä hengitys silloin aivan kirjaimellisesti vai- 


keutuukin” (JA, 21). Myös sota-arkistossa pa- 
pereita lukiessa traumaattiset muistot saavat 
aikaan kehollisen reaktion: "kihoaa hiki pin- 
taan ja silmät alkavat hämärtyä. Välillä tulee 
vilunväristyksiä. Sitten turtuu. Tottuu. Lapsi 
minussa vaikenee.” (JA, 66.) Vahvat aistilliset, 
ruumiilliset ja affektiiviset elementit näkyvät 
myös lapsuuden traumaattisia kokemuksia 
koskevissa muistitietotutkimuksissa (Koski- 
nen-Koivisto & Seitsonen 2019, 26). Tutki- 
musten mukaan lasten reaktiot traumaan ovat 
yksilöllisiä ja moninaisia, mutta hyvin usein 
ruumiillisia ja myös pitkäkestoisia (Viheriälä 
& Rutanen 2010). 

Vaikka Kälkäjän Joen takana Petsamo ei Kil- 
ven teossarjan tapaan keskity vain minäkerto- 
jan muistoihin tai lapsen kokemukseen, sodan 
traumaattinen vaikutus lapsiin nousee siitäkin 
esiin. Osassa luvuista esiintyvä muisteleva mi- 
näkertoja kuvaa isänsä olleen jo viisi vuotta 
sodassa, mutta hänen nähneen sodan kasvot 
vasta syyskuussa 1944 Ivalon kansakoululla, 
jonne oli kokoontunut joukko ihmisiä tur- 
vaan ennen evakkoon lähtöä. Joukkueensa 
kanssa liikkeellä oleva isä poikkeaa koululle 
vaimoaan ja lapsiaan tapaamaan. Rintamalla 
hän on kuljettanut kaatuneita ja nähnyt kuole- 
maa ja haavoittuneita, mutta kertojan mukaan 
isä kohtaa sodan todellisuuden vasta koululla, 
”rintamalinjojen takana” (JTP, 181). Nyt kou- 
lun luokassa sota katsoo isää silmiin vanhus- 
ja lapsijoukon ”[sjammunein, toivottomin, 
kauhistunein, itkuisin, irvistävin, tuskaisin, 
vauhkoin, uupunein, apaattisin kasvoin” (mt., 
181-181). Isä ei kertojan mukaan koskaan toivu 
sodan totaalisuuden osoittavasta näystä: ”Sota 
on kotona. Sota täyttää lasten ajan niin kuin 

aikuisten, sota heittelee ihmisiä kuin varuste- 
myttyjä auton lavalle ja taas ne paiskataan jon- 
nekin, kasoihin, luokkiin, elokuvateattereihin, 
sairaaloihin.” (Mt., 182.) Väentungoksessa isä 
näkee perheensä lisäksi muita läheisiään, ku- 
ten isänsä ja siskonsa — tulevat lesket — ja vel- 
jiensä ja siskojensa lapset — tulevat orvot -, joi- 
den ”kaikkien kasvoja leimaa sota” (mt., 182). 


”Olimme pakolaisia omassa maassamme” 


Evakkouden eli pakolaisuuden ytimessä on 
siirtymä, jonka seurauksena Kilven ja Kälkä- 
jän teosten ihmiset Karjalasta ja Petsamosta 
ovat hajaantuneet eri puolille Suomea. Petsa- 
mosta evakkomatkoille lähdettiin kalastajalai- 
voilla Norjaan tai linja-autolla Rovaniemelle, 
josta siirryttiin junalla eteenpäin. Kälkäjän 
Joen takana Petsamo -teoksen perhe jää vael- 
tamaan useaksi vuodeksi eri paikkoihin, kun- 
nes palaa muuttokuorman kanssa pohjoiseen. 
Minäkertoja on nuoresta iästään huolimatta 
ehtinyt evakkovuosien aikana vaihtaa paik- 
kaa monta kertaa: ”Olin ollut kaukana, — kuu- 
kausia isovanhempien mukana Helsingissä, 
Lohjalla, Vihdissä. — — Olin palannut muun 
perheen luo, asunut Siikajokivarressa Oulun 
läänissä, aloittanut koulun.” (JTP, 208.) 
Kilven trilogian perheelle sota merkitsee 
kahta evakkomatkaa ja vaihtuvia majoituksia 
ja koteja. Samalla siirtyminen pois kotoa tun- 
tuu ”sielunelämän mykistymisenä” (TA, 183), 
onhan kotoa lähdetty vain tilapäisesti pom- 
mituksia pakoon ja odotettu päästävän sinne 
takaisin. Äkillistä lähtöä trilogian minäkertoja 
ei muista, mutta hän muistaa surun kotiin jää- 

vistä eläimistä ja niiden tappamisesta. Tämä 
on Lapin sodan evakuoinnin kokeneita tutki- 
neen Outi Auttin (tulossa) mukaan yksi lasten 
evakkouden avainkokemuksista. Myös Kälkä- 
jän Joen takana Petsamo -teoksen minäkertoja 
muistaa, miten perheen koira jää hiljaa uikut- 
tamaan ja katsomaan veneen perään. Lapsen 
mielestä kumpuaa ihmetys: ”Miksi me ei ote- 
ta Jekkua mukaan?” (JTP, 177). Kilven trilo- 
gian aikuiskertoja ymmärtää jälkikäteen sen, 
miten avuttomassa asemassa lapset ja eläimet 
ovat sodassa. Hän kiteyttää lasten ja eläinten 
olleen aikuisen maailman armoilla ja toteaa 
eläinten jakaneen evakkojen kohtalon ja an- 
saitsevan muistopatsaan (TA, 165). 
Evakkomatkaan liittyy muistot odottami- 
sesta tungoksen täyttämällä rautatieasemalla 
ja päiviä kestäneestä matkasta täyteen ahde- 
tussa junassa. Kilven trilogian minäkertoja 
muistelee, miten ”[r]ikotaan sulloutumisen 
ennätyksiä taas kerran, onhan harjoiteltu sitä 
tositarkoituksella lukuisissa tilanteissa. Käytä- 
vät, junansillat, portaat, jopa käymälät on sur- 
vottu täyteen ihmisiä, mutta sekaan vaan on 
tunkeuduttava.” (JA, 19.) Lapset istuvat vierai- 
den sylissä, matkakassien päällä ja aikuisten 
välissä, ihmisiä makaa myös laukkuhyllyillä. 
Pissahädän pelko tuntuu kauhealta, sillä myös 
vessat ovat täynnä ja sisäänpääsyä saa odot- 
taa kauan. Tarpeensa joutuu tekemään mui- 
den katsellessa ja kiirehtiessä ovella. Aikuisen 
muistelijan perspektiivistä kokemusta ja sen 
merkitystä pystyy sanallistamaan toisin kuin 
lapsi osaisi: ”Se oli nöyryyttävää, perusoikeuk- 
sien menetystä, pahempaa kuin jos olisi ollut 
puilla paljailla” (mt., 20). Ahtaassa junassa, 
jos koko evakkomatkalla ylipäänsä, huumori 


https://doi.org/10.21435/ksvk.102 


EVAKKOKIRJALLISUUS PAKOLAISUUDEN KUVAUKSENA JA YLIRAJAISENA MUISTINA 


Siirtoväkeä Savonlinnan Faneeritehtaalla. SA-kuva, 1940. CC BY 4.0. 


145 


https://doi.org/10.21435/ksvk.102 


HANNA-LEENA MÄÄTTÄ 


ja nauru ovat lapsilla yksi selviytymiskeino: 
”Kun oikein väsyimme, meitä lapsia alkoi nau- 
rattaa. — — Aikuisten kasvot alkoivat näyttää 
meistä hullunkurisilta ja me rupesimme mat- 
kimaan niitä toisillemme, ilman että kukaan 
aikuisista tajusi mistä oli kysymys.” (Mt., 20.) 

Tutkimukset osoittavat, että lasten koke- 
mukset toisesta maailmansodasta ovat sekä 
negatiivisia että positiivisia, tapahtumat ja ko- 
kemukset eivät siis olleet yksipuolisesti kieltei- 
siä (Koskinen-Koivisto & Seitsonen 2019, 29; 
Autti, tulossa). Osalle lapsista evakkomatka oli 
kokemus, jossa näki uusia paikkoja, kohtasi 
erilaisia ihmisiä ja sai jatkaa leikkiä ja lapsuut- 
ta turvallisessa ympäristössä. Vaikeat tunteet 
liittyivät etenkin pakolaisasemaan sekä kodin 
ja perheen kohtaamaan sodan uhkaan ja yli- 
päänsä siihen, miten pelon ja turvattomuu- 
den tunteet olivat lapsilla aina läsnä. (Autti, 
tulossa.) Evakkomatka merkitsi lapsille myös 
seikkailua, ja junankin pääsi näkemään en- 
simmäistä kertaa elämässään, kuten Kälkäjän 
Joen takana Petsamo kuvaa. Seikkailun tunteen 
mahdollisti teoksen minäkertojan mukaan 
se, että koti merkitsi turvaa eikä niin pienen 
kuin viisivuotiaan mieleen tullut pelko. Sen 
sijaan lapsen mieli uskoi, että kotiin palataan. 
Kun kertoja ymmärsi, ettei kotiin ollutkaan 
paluuta, hänen maailmansa särkyi ja alkoi 
evakkotaival, jonka loppu ei vielä kerronnan 
nykyhetkessäkään ollut näkyvissä. (JTP, 176.) 

Vaikka Kilven trilogiassa päällimmäisenä 
on kiitollisuus majoittavien perheiden vie- 
raanvaraisuudesta, välittyy kertojan muistois- 
ta kokemus siitä, että evakkona ollaan myös 
ihmisten riesana (JA, 24). Myös Kälkäjän teos 
Joen takana Petsamo kuvaa, miten suhtautumi- 

nen pakolaisiin oli vaihtelevaa. Minäkerto- 
jan äiti matkustaa lasten kanssa linja-autolla 
Petsamosta Rovaniemelle. He jäävät Rovanie- 
men asemahalliin odottamaan junaa, joka ei 
iltaan mennessä tule. Asemalla työskennellyt 
mies ottaa perheen kotiinsa yöksi. Seuraava- 
na päivänä äiti ja lapset pääsevät jatkamaan 
matkaa. Kertoja tuo esille, miten harvinaista 
ystävällinen kohtelu oli: 


Äiti ei vielä tiedä, miten tärkeä kohtaaminen se oli. 
Miten harvinaisia ihmisiä hän tuli kohdanneeksi. 
Pian hän tietäisi sen. Pian hän oppisi, miltä tuntuu, 
kun käännytettiin ovelta, kun ei väsymyksestä täri- 
sevää osoitteetonta edes pyydetä istumaan, lepää- 
mään. (JTP, 192.) 


Siirtolaisuus nostaa näkyviin monenlaisia ra- 
joja, kuten kulttuurisia, etnisiä, uskonnollisia, 
alueellisia, kielellisiä, luokkarajoja sekä myös 
mielensisäisiä (vrt. Anzaldua 1987). Evakot 
siirtyivät kotiseudultaan uusille alueille aika- 
na, jolloin paikalliskulttuureilla murteineen, 
tapoineen ja uskonnollisine kulttuureineen oli 
iso merkitys, puhuttiin esimerkiksi heimoista. 
Ruotsiin siirtyneitä Lapin sodan evakkoja tut- 
kineet Outi Autti ja Saara Intonen (2022, 100) 
toteavat, että evakkojen ja paikallisten väliset 
kohtaamiset eivät olleet tasavertaisia ja epä- 
symmetria heijasteli eroja esimerkiksi vaurau- 
dessa, kulttuurissa, kielessä ja vuorovaikutuk- 
sessa. Vastaanoton suhtautumiseen kietoutui 
myös asenteita ja ennakkoluuloja. Kälkäjän 
Joen takana Petsamo -teoksen minäkertoja ku- 
vaa, miten ”isotissinen ja ryssän evakoille 
yleisyrmeä Siikajokivarren pienen syrjäkylän 
kansakoulun opettaja” käskee pienen evakko- 
pojan ottaa lakistaan isältään saamansa ko- 

kardin pois (JTP, 175). Veli-Pekka Lehtola 
(1994, 83-112) tuo esille, miten saamelaisten 
tulo suomalaisen maatalousväestön keskelle 
Keski-Pohjanmaalle toi esiin tavanomaisia 
pakolaisongelmia, jotka nousivat erilaisista 
elämäntavoista ja kulttuurista sekä paikallis- 
ten ihmisten vastahankaisuudesta. Asenteet 
erityisesti ortodoksisiin, venäläisiksi koettui- 
hin kolttiin olivat hänen mukaansa kaikkein 
kielteisimpiä. 

Tarve tulla kohdelluksi arvokkaasti ja saa- 
da tunnustusta elää evakossakin. Se ilmenee 
esimerkiksi tilanteessa, jossa Kilven trilogian 
perhe välirauhan aikana kyläilee paikallisten 
naapureiden luona. Tullessaan he huomaavat, 
ettei heitä olekaan odotettu eikä heitä kohdel- 
la kuin vieraita. Isäntäperhe tekee töitään eikä 
kahvipöydässä ole tarjottavaa. Kotona Karja- 
lassa arvokkaalle, herrasväkeen itsensä miel- 
tävälle perheelle tämä sosiaalinen kokemus 
kielii muuttuneesta asemasta ja toiseudesta, 
minkä muisteleva minäkertoja kiteyttää: ”Me 
emme olleet joutuneet länsisuomalaisten kyn- 
siin, mutta käypäläisiksi olimme pudonneet 
mekin; synonyymi sanalle mierolainen. Sillä 
kyläreissulla sen tajusimmel.]" (V, 57.) Hän 
jatkaa, että kokemus olisi tullut joka tapauk- 
sessa ja että se tuli muissa muodoissa elämässä 
eteen vielä monet kerrat. 

Kilven trilogian minäkertojalle sota mer- 
kitsee myös laajenevaa perheen hajaannusta. 
Ennen sotaa yhdessä elänyt monisukupolvi- 
nen ja tiivis perhe hajoaa sodan seurauksena. 
Talvisodan aluksi isä ja tädin mies lähtevät 
rintamalle ja muu perhe evakkoon, mikä 
merkitsee eroa isästä, kodista ja kotiin jäävistä 
kotieläimistä. Evakossa perhe täteineen ja 


enoineen hajaantuu eri puolille Suomea, mitä 
seuraava sitaatti kuvaa lapsen näkökulmasta: 


Yhtäkkiä, kaiken ahtauden jälkeen me olimme taas 
kaukana toisistamme. Jopa mummi ja pipitäti, jot- 
ka olivat eläneet yhdessä vuosikymmenet, joutui- 
vat eroamaan. Pipitäti sijoitettiin kaukaisten omais- 
tensa luo Karkkuun. Kälytäti ja Koiviston-serkku 
muuttivat Bromarviin. Mummi osti kahvilan Kot- 
kasta, mutta kun se ei menestynyt ja kun ei juuri 
mitään myytävääkään ollut, hän siirtyi Keravalle. 
Pastori ja nuoritäti asettuivat Parkanoon. (TA, 213.) 


Myöhemmin välirauhan aikana minäkertoja 
kokee vielä henkilökohtaisen eron perhees- 
tään. Luovutetun alueen lapsille on perus- 
tettu erityisiä pakolaisluokkia, mutta koska 
perheen uudella asuinpaikkakunnalla tällaista 
luokkaa ei ole, on minäkertojan muutettava 
enonsa luo Lappeenrantaan käydäkseen kou- 
lua. Ero perheestä on hänelle vaikea ja hän 
ikävöi niin, että keho reagoi: ”Joka päivä kou- 
lusta tultuani juoksin ensimmäiseksi pihan pe- 
rälle itkemään. Istuin reiällä ja itkin, samalla 
kun suolistoni puhalsi ulos kaiken sen mitä 
olin jotenkuten onnistunut syömään. Ripuli 
oli ehkä myös eräs itkemisen muoto.” (V, 73.) 
Lopulta vierailu isän ja äidin luona rauhoittaa, 
hän selviää pakolaisluokan loppuun ja pää- 
see palamaan takaisin perheensä pariin. Näin 
trilogiasta piirtyy kuva diasporan kaltaisesta 
hajaannuksesta lapsen silmin. 


Elämänmittainen evakkous 


Kiinnostus diasporan muotoihin on lisäänty- 
nyt etenkin viime vuosikymmeninä, ja myös 

karjalaista muistiyhteisöä on tarkasteltu 
diasporan näkökulmasta (Savolainen 2015; 
Savolainen & Fingerroos 2018; Griinthal & 
Korjonen-Kuusipuro toim. 2020). Diaspora on 
laajentunut sen klassisesta merkityksestä kä- 
sittämään hyvin erilaisia yhteisöjen hajaantu- 
misia. Keskeistä termin erilaisille määritelmil- 
le on hajaantuminen tilassa, suuntautuminen 
”kotimaahan” ja rajojen vaaliminen. Nykyisin 
merkitys lähenee laajemman semanttisen 
kentän kanssa, johon kuuluvat esimerkiksi 
sanat maahanmuuttaja, pakolainen tai maasta 
karkotettu yhteisö. (Brubaker 2013, 2018-221.) 
Avtar Brah'n (2007/2003) mukaan diaspora 
sisältää rajan käsitteen, kuvan matkasta sekä 
kodin eräänlaisena pohjatekstinä. Evakkojen 
muistelukirjoitusten kerrontastrategioita tutki- 
neen Ulla Savolaisen (2015) mukaan (karjalai- 
sen) evakkouden mallikertomusten keskeinen 
piirre on diasporisen diskurssin tapaan me- 
netetyn kodin ja kotipaikan kaipaus. Kilven 
trilogiassa ikävä syntyy heti ensimmäisellä 
evakkomatkalla ja on mukana jokaisessa aske- 
leessa ja sanassa, jolla se kätketään (VA, 172). 
Sodan jäljet värjäävät loppuelämää ja tuntu- 
vat kodin menetyksenä ja sijoiltaan olemisen 
tilana. Muisteleva minäkertoja kuvaa, miten 
myöhemmin elämässä koti puuttui unistakin: 


Epäilen, että ne tyhjät huoneet joita minulle vielä- 
kin esitellään öisin ja joissa kaikki on kohdallaan, 
paitsi että ne ovat tyhjiä ja puoleensavetämättömiä, 
ovat peräisin ajalta jolloin menetin lapsuuskotini, 
jolloin jäimme vaeltamaan, sen sijaan että olisim- 
me päässeet takaisin talvisodan jälkeen (V, 11-12). 


Myös petsamolainen evakkous avautuu dias- 
poran kaltaisena tilana Kälkäjän teoksessa 

Joen takana Petsamo. Teos kuvaa Petsamoa paik- 
kana, jonka maiseman halki sota on piirtänyt 
valtionrajan ja jonka asukkaat on kiskottu juu- 
rineen irti (JTP, 120-121). Tämän seurauksena 
tuntuu paikattomuus: ”Olen paikaton. Olen 
lävistetty irrallisuudella, siirtolaisuudella." 
(JTP, 155.) Petsamolainen evakkous perustuu 
kokemukselle kodin, juurien ja kotiseudun, 
maiseman ja myös historian menettämisestä: 


Ja sodan jälkeen — vanhat ja lapset, naiset, — väki, 
joka täältä lähti, ajelehti päämäärättä vuosikaudet, 
kunnes oli asettuminen jonnekin — Inarinjärven ta- 
kakairaan tai Lapin kolmion jänkien reunoille, tiet- 
tömien taipaleiden taakse, tai pohjoisen kyliin, tai 
muualle maahan, outojen sekaan. Oli pakko. Joku 
muu kuin me itse oli päättänyt niin. (JTP, 123.) 


Lainauksessa heijastuu valtion määräämä 
pakkomuutto. Siitä on luettavissa myös tun- 
ne, ettei ole itse voinut vaikuttaa asiaan: kun 
itse lähtöpäätöksensä tekevällä muuttajalla 
on usein enemmän vaikutusmahdollisuuksia, 
evakolla tai ylipäänsä pakkomuuttajalla ei ole 
muita vaihtoehtoja. Muuton lähtökohdilla on- 
kin usein keskeinen vaikutus muuttajan myö- 
hempään elämään. (Martikainen 2020, 9.) 
Molempien kirjailijoiden teokset kuvaavat 
lapsena koettua evakkoutta ja sijoiltaan jou- 
tumista läpi elämän jatkuvana tunnetilana, 
elämänmittaisena evakkoutena. Teokset ku- 
vaavat jälkiä, jotka sota, siirtolaisuus ja ko- 
din menetys jättivät eri sukupolviin, niin 
lapsiin kuin aikuisiinkin. Kälkäjän teoksessa 
Joen takana Petsamo minäkertojan mummolla 
menetys tuntuu loppuelämän: "Ida Maria, 
mummoni, kaipasi kotiin. Ikänsä hän asteli 
evakkotaivalta, vaikka uudet vuodet tulivat. 

ya 


Hän huokaili ja muisteli, kuiskaili itsekseen: 
mennyttä, mennyttä.” (JTP, 220-221.) Kilven 
trilogian minäkertoja puolestaan ymmärtää 
vasta teostensa kirjoitus- ja muisteluprosessin 
myötä, että vaikeus muistaa asioita, läpi elä- 
män tuntunut ikävä ja diaspora sekä niihin 
kietoutunut melankolia selittyvät sillä, että 
evakkomatka on jatkunut läpi elämän ja ettei 
kotiinpaluuta koskaan ollut: ”minulle valke- 
nee vasta tätä kirjoittaessani etten päässytkään 


Ji SA-Kuva 


Evakkolapsia Inarista. Rovaniemi 17.9.1944. SA-kuva. CC BY 4.0. 


kotiin. Siinä selitys muistamattomuuteeni, ko- 
tiinpaluun elämyksen puuttumiseen mieleni 
arkistoista.” (JA, 144.) 

Kilven ja Kälkäjän teokset katsovat muis- 
telun ja reflektion läpi kotiin ja menneeseen, 
mutta eivät tee sitä Svetlana Boymin (2001) 
määrittelemässä säilyttävän nostalgian mer- 
kityksessä eli mennyttä rekonstruoimaan ja 
idealisoimaan pyrkien. Katse menneeseen 
on tulkittavissa reflektiiviseksi nostalgiaksi, 

joka sisältää kaipauksen ja kuulumisen am- 
bivalenssin, mutta joka tiedostaa menneen 
kompleksisuuden. Reflektiivinen nostalgia 
on luonteeltaan viralliset kertomukset de- 
konstruoivaa. Teoksissa korostetaan sodan 
traumaattisuutta ja tuodaan näkyviin niitä elä- 
mänmittaisia jälkiä, joita sota ja pakkomuutto 
lapsen ja yhteisön elämään jättää. Näin teok- 
siin rakentuu sotakriittinen taso. 

Teoksia yhdessä ja kontekstissaan luettaessa 
ne tulevat dekonstruoineeksi kansallista muis- 
tia ja narratiivia evakkoudesta. Molemmat kir- 
jailijat liittävät sodat toiseen maailmansotaan 
ja sanallistavat evakkoutta pakolaisuudeksi, 
mikä oli ilmestymisaikanaan Suomessa poik- 
keuksellista sotaa käsitteleville romaaneille 
(vrt. Arminen 2019). Kilven kohdalla kytkös 
toiseen maailmansotaan syntyy heti trilogian 
alkusivuilla: "Nuo pelottavat sanat 'nyt se sota 
tulee tai ”kyllä siitä sota nyt tulee’ liittyvät ehkä 
syyskuun 1. päivään, jolloin Saksa hyökkäsi 
Puolaan.” (TA, 14.) Trilogiassa myös käytetään 
sanaa pakolainen viittaamaan minäkertojaan ja 
muihin evakkoihin: ”Mieleeni aukeaa näky- 
mä tuosta isosta, rauhallisesta maalaistalon tu- 
vasta. On ikään kuin yhä se ensimmäinen ilta 
jolloin saavuimme sinne pakolaisina, sama 
päivä yhä.” (Mt., 65.) Kälkäjä puolestaan ver- 
taa eräässä kirjailijahaastattelussa evakkomat- 
kaa tämän ajan pakolaisuuteen: "Olimme 
pakolaisia omassa maassamme ja siitä huoli- 
matta saimme nyreää ja halveksuvaa kohte- 
lua. Sitä ei ole mukava muistella.” (Aula 2017.) 
Evakkouden ja pakolaisuuden rinnastamisen 
voi nähdä myös termi- ja muistipolitiikkana. 
Siinä tulee esiin ajallisen etäisyyden kautta ja 
muistelemisen historiallisessa kontekstissa ra- 

kentuva katse sotaan ja evakuointiin. Samalla 
evakkouden ja pakolaisuuden rinnastuksesta 
on luettavissa tarve kokemuksen näkyväksi 
tekemiseen, ehkä myös tunnustuksen saami- 
seen. Evakkouden kun voi kansallisen rajoit- 
tuneisuuden lisäksi tulkita diminutiiviseksi: 
kokemusta kaventavaksi ja laajemman toisen 
maailmansodan pakolaisuuden ulkopuolelle 
jättäväksi. 

Vaikka Kilven tuotanto asettuu verrattain 
ongelmitta vallitseviin suomalaiskansallisiin 
representaatioihin evakkoudesta ja karjalai- 
suudesta, tulkitsen että Kilpi ja Kälkäjä eivät 
kuitenkaan merkityksellistä kokemusta vain 
kansallisena evakkoutena vaan liittävät sen 
laajempaan toisen maailmansodan muista- 
misen kontekstiin sekä samalla globaaliin 
siirtolaisuuden ja pakolaisuuden kehykseen. 
Teoksissa on siis kyse siirtolaisuuteen ja pai- 
koiltaan siirtymiseen liittyvistä ylirajaisista 
muistoista, jotka koskettavat ihmisiä paikalli- 
sella, kansallisella ja globaalilla tasolla. Teok- 
sista hahmottuvaan kulttuuriseen muistiin voi 
sovitella Michael Rothbergin (2009) käsitteel- 
listämää monisuuntaisen muistin (multidirec- 
tional memor)) ajatusta, joka on yksi ylirajaisen 
muistin muoto. Kollektiiviset muistit ja histo- 
riat eivät Rothbergin mukaan ole toisistaan 
erillisiä tai keskenään kilpailevia, vaan vaikut- 
tavat toisiinsa. Menneet kokemukset ja niiden 
käsittely saavat tukea muiden ryhmien muis- 
toista ja muistojen käsittelystä, mikä vetää uu- 
sia kokemuksia ja näkökulmia muistamisen 
piiriin ja näin synnyttää lisää monisuuntaista 
ja dialogista muistamista. 

Evakkous ylirajaisena muistina 


Artikkelissa olen tarkastellut Eeva Kilven ja 
Mirjam Kälkäjän teoksia ja niistä hahmottu- 
vaa sodan ja pakolaisuuden kokemusta ylira- 
jaisesta perspektiivistä muistin, pakolaisuuden 
ja diasporan näkökulmista. Tarkastelussani 
suhteutin kansallisesti merkityksellistettyä 
evakkoutta laajempana kansainvälisenä il- 
miönä ja toin esille sitä, miten toisen maail- 
mansodan aikainen pakolaisuus oli Suomen 
kontekstissa paljon monimuotoisempi ilmiö 
kuin miksi se on tyypillisesti mielletty. Ilmes- 
tyessään vuosien 1989-1993 välillä teokset 
kuvasivat ja merkityksellistivät toista maail- 
mansotaa ja evakkoutta uusista näkökulmista 
ja toivat esiin kokemuksia, joita kansallisen 
muistin piirissä ja historiantutkimuksessa ei 
vielä tuolloin huomioitu. 

Artikkelin yhteydessä ylirajainen on yh- 
täältä viitannut teosten aiheeseen eli toisen 
maailmansodan pakkomuuton muistoihin 
— siirtymään, joka liittyy liikkumiseen yli kult- 
tuuristen ja kansallisten rajojen. Toisaalta se 
on viitannut tutkimukselliseen lähestymista- 
paan, joka haastaa tarkastelemaan evakkojen 
kaltaisia hajallaan olevia tai siirtymään joutu- 
neita väestöryhmiä sekä heidän muistikulttuu- 
rejaan kansallista täydentävistä ja laajentavis- 
ta näkökulmista. Ylirajainen lähestymistapa 
muistiin nostaa esiin kansallisen katveeseen 
jääneitä kokemuksia ja historioita eli erilaisia 
esityksiä menneisyydestä. 

Tulkitsen, että Kilven ja Kälkäjän teokset 
laajentavat kansallista muistia evakkoudesta: 
ensinnäkin teokset kuvaavat sotaa ja pakko- 
muuttoa lapsen kokemusperspektiivistä 


muistelevan minäkertojan kautta. Näin ne 
rakentavat vastanarratiivia ilmestymisaikan- 
sa kansalliselle muistille nostaessaan muisti- 
kulttuuriin lasten sota- ja pakolaiskokemusta, 
muistin kerrostuneisuutta sekä ylipäänsä sel- 
laisia traumaattisia ja kehollistuneita affektii- 
visia kokemuksia, joihin muisti- ja sotahisto- 
riantutkimuksessa on kiinnitetty huomiota 
vasta hiljattain. Toiseksi Kälkäjän teoksesta 
hahmottuu petsamolaisten evakkokokemus 
kansallista evakkonarratiivia laajentavana 
ja karjalaisten kokemukselle rinnakkaisena 
pakolais- ja diasporakokemuksena. Kolman- 
neksi teokset liittävät sodat toiseen maail- 
mansotaan ja sanallistavat evakkoutta pako- 
laisuudeksi eli muistelevat myös globaalissa 
ja ylirajaisessa kehyksessä. Vaikka teosten 
muisteleminen tapahtuukin paljolti kansalli- 
sessa yhteydessä, liittyvät teokset myös toisen 
maailmansodan ja pakkomuuton ylirajaiseen 
muistoon ja muistiin. Kohdeteosten kautta 
avautuva pakkomuuton ja siirtolaisuuden 
muisteleminen osoittaa myös muistamisen 
monisuuntaisuutta. Teoksia voi tässä mielessä 
tulkita monisuuntaiseksi kirjallisuudeksi, joka 
rakentaa yhteyksiä paikallisen evakkokoke- 
muksen, kansallisen evakkonarratiivin ja kan- 
sainvälisen toisen maailmansodan pakkomuu- 
ton historian välille. Artikkelissa tarkastelu on 
painottunut Suomen kontekstiin, minkä olen 
perustellut tarpeella laajentaa karjalaiseen 
narratiiviin keskittyvää kuvaa ja tutkimusta 
evakkokokemuksesta ja evakkokirjallisuudes- 
ta. Näin myös evakkokirjallisuuden vertaile- 
va tarkastelu suhteessa toista maailmansotaa 
käsittelevään kirjallisuuteen ja muistidiskurs- 
seihin on tarkasteluni ulkopuolella, mutta tar- 

joaisi kiinnostavan näkökulman ylirajaisen ja 
monisuuntaisen muistin tutkimukseen. 
Artikkelia kirjoittaessani olen asettunut 
evakkojen kokemukseen sodan seurauksista, 
pakolaisuudesta ja kodin menettämisestä. Sa- 
manaikaisesti olen lukenut uutisia Euroopan 
rajojen sisällä Ukrainassa käytävästä sodas- 
ta ja maanjäristyksestä Turkissa ja Syyrias- 
sa. Pakolaisten kohtalo on koskettanut, olen 
itkenyt kirjallisuuden kokemuksille ja tämän 
päivän pakolaisten kärsimykselle ja hädälle 
sodan ja maanjäristyksen raunioiden keskellä. 
Ukrainan tilanne on nostanut taas uudella ta- 
valla sodan ja pakolaisuuden muistoja pintaan 
myös Suomessa — henkilökohtaisia joillekin 
vielä elossa oleville, toisille ylisukupolvisia 
muistoja. Suomalaisten kokemien pakko- 
muuttojen sijoittaminen laajempiin kansain- 
välisiin yhteyksiinsä sekä pakolaishistorian 
monipuolinen tutkiminen eri tieteenalojen 
suunnista näyttäytyy erityisen tärkeänä. 


VIITTEET 


1 Artikkeli on tehty tutkimushankkeissa Re- 
cognition and belonging. Forced migration 
and troubled histories (Suomen Akatemia, 
2017-2021) ja Muistin marginaalista (Koneen 
Säätiö, 2022—2026). 

2 Trilogia ilmestyi yhteisniteenä Muistojen aika 
vuonna 1998. 

3 Ks. Nire & Kirves 2007. Sodassa koettua. Haavoi- 
tettu lapsuus, Weilin+Göös; Aura Korppi-Tom- 
mola 2008. *War and Children in Finland 
During the Second World War”, Paedagogica 
Historica; Malinen & Tamminen 2017. Jälleen- 

rakentajien lapset. Sotienjälkeinen Suomi lapsen 
silmin. Gaudeamus. 

YK:n pakolaissopimuksen (1951) myötä syn- 
tyi ero ”pakolaisen” (refugee) ja ”sijoiltaan 
joutuneen” (displaced person) välillä. Pakolai- 
nen vakiintui hallinnolliseksi termiksi viitaten 
kotimaansa rajojen ulkopuolella esim. sodasta 
johtuvista syistä oleviin henkilöihin; sijoiltaan 
joutuminen puolestaan viittaa siviileihin, jotka 
eivät siirtyneet kansallisvaltion rajan yli eivätkä 
siksi täyttäneet pakolaisstatuksen muodollisia 
vaatimuksia. (Malkki 2012, 90-91.) 

Suomen väestösiirtoja ei mainita kyseissä 
arkistokokoelmassa, vaikka siihen kuuluu kat- 
tava lista maita, joista väestöryhmiä joutui pa- 
kenemaan tai joihin uudelleenasetuttiin (Gale 
Primary Sources 2023). 

Lapin sodan seurauksena evakuoitujen luku- 
määrä vaihtelee 104 000 ja 168 ooo välillä. Eroja 
lienee siinä, mikä alue huomioidaan Lapiksi, 
toisekseen luvut ovat arvioita. Lapin asukas- 
määrä oli sodan loputtua 143 564 henkeä (Tuo- 
minen 2015, 44). 

Ruotsalaiset arkistot osoittavat, että pakolaislei- 
reillä Ruotsissa oli suomalaisten kanssa samaan 
aikaan pakolaisia muistakin Euroopan maista 
(Autti 2023). Ruotsi vastaanotti pakolaisia laa- 
jasti, esimerkiksi Örerydin kylään saapui 1945 
noin 30 ooo natsien vainoja paennutta Pohjois- 
maista, Puolasta ja Unkarista, Tsekkoslova- 
kiasta, Jugoslaviasta, Romaniasta, Ranskasta, 
Alankomaista ja Belgiasta (Martinez 2022). 
Evakkouteen liittyvät keruut (suluissa toimijat 
SKS:n arkiston lisäksi): Evakkomatka-kilpa- 
keruu 1951-1952 (Karjalaisten heimoseura), 
Evakkomuistelmien keruukilpailu vuodelta 
1964 (Karjalan liitto ry, Weilin+Göös), Evakko- 
tytön ja -pojan tarina -keruu 1999-2000 (Lin- 
nankivi Jaakko, Karjala-lehti) ja Lasten evakko- 

matkat -keruu 2004 (Karjala-lehti). (SKS 2023.) 

9 Karjalaa on tarkasteltu myös kulttuurisena 
traumana Suomen teatterissa (Paavolainen 
2020). 

10 Ks. myös ruotsinkieliset kirjailijat Karjalassa ja 
Viipurissa Riikonen 2020. 

11 Rossin ja Rantalan (2020) analyysi pakolaisuu- 
den representaatioista lyhytelokuvassa They 
Came in Crowded Boats and Trains (2017) rin- 
nastaa Lapin sodan ja vuoden 2015 tilanteen, 
jolloin Eurooppaan pyrki turvapaikanhakijoi- 
ta, pakolaisia ja siirtolaisia Lähi-idästä ja Poh- 
jois-Afrikasta. 

Rajakarjalaiset muusikot kansanvalistuksen 


estradeilla 


Musiikin ylirajaisuus valistuksen ja kansallisen katseen varjossa 


Artikkelissani tarkastelen rajakarjalaisen mu- 
siikkiperinteen kuvaamista osana suomalais- 
kansallista keskustelua sanomalehti- ja aika- 
kauslehtikirjoituksissa Kansanvalistusseuran 
laulu- ja soittojuhlista Suomen autonomian 
aikana 1881—1917. Olen käyttänyt aineisto- 
nani pääkaupunkiseudulla sekä Länsi- ja 
Itä-Suomessa ilmestyneitä suomenkielisiä 
sanomalehtiä ja muutamaa aikakauslehteä. 
Kansanvalistusjuhlia koskeva uutisointi ja sen 
tarkasteleminen suhteessa siihen, miten raja- 
karjalaisia muusikoita kuvattiin, saa painoar- 
voa siksi, että sanomalehdistön avulla luotiin 
kansallista julkisuutta ja rakennettiin kansal- 
lishenkeä. On esitetty arvio, että 1800-luvun 
lopulla jopa 80 % väestöstä oli lukutaitoisia 
ja näin ollen siis potentiaalisia sanomalehtien 
lukijoita (Nieminen 2006, 78). Keskeiset kan- 
sallista julkisuutta luovat ja ylläpitävät insti- 
tuutiot, kuten sanoma- ja aikakauslehdistö, 
kirjallisuus, koululaitos, kulttuuri-instituutiot 
sekä yhdistystoiminta, synnytettiin Suomessa 
1800-luvun jälkipuoliskolla, eli autonomian 
aikana. (Mt., 18-19.) Oleellisena tarkastelu- 
kohteena tässä artikkelissa ovat käsitykset 
rajakarjalaisesta musiikkiperinteestä ja sen 


esittäjistä. Millaisina rajakarjalaiset muusikot 
ja heidän musiikkinsa kuvattiin autonomian 
ajan lehdistössä? Tulkintani lehdistön kuvauk- 
sista peilautuu Kansanvalistusseuran laulu- ja 
soittojuhliin liittyneeseen kansanvalistuksen 
kontekstiin. Leimasivatko kansanvalistukseen 
liittyneet ihanteet kirjoittelua rajakarjalaisista 
ja heidän musiikistaan? Kansanvalistuksella 
tarkoitan tässä yhteydessä niitä toimia, jotka 
vuonna 1874 perustetun Kansanvalistusseuran 
myötävaikutuksella toteutettiin kansan sivis- 
tystason ja isänmaallisuuden kohottamiseksi 
(Liikanen 1995, 127—129). Tarkastelen tältä 
osin lehtikirjoittelun taustalla olevaa konteks- 
tia laajasti. 

Toinen tärkeä konteksti liittyy siihen, millä 
tavoin rajakarjalainen kulttuuri nähtiin suh- 
teessa kansallisen kulttuurin rakentamisen 
eetokseen. Kun rajakarjalaisuutta kuvattiin 
Kansanvalistusseuran isänmaallisissa ja kan- 
sallishenkisissä juhlallisuuksissa, voidaan ky- 
syä, nähtiinkö rajakarjalainen kulttuuri sen 
omista lähtökohdista käsin vai alistettiinko se 
yhtenäistävän kansallisen kulttuurin rakenta- 
misen alttarille. Kansallinen katse on vakiintu- 
nut tutkimuskäsite historiantutkimuksen ja 

kulttuurin tutkimuksen piirissä. Se ymmärre- 
tään kansallisten tehtävien korostamisena 
ja itsestään selvänä ideologisena kehyksenä, 
jossa kansallisvaltio on se kokonaisuus, joka 
määrittää myös kulttuurisia ilmiöitä ja perus- 
telee niiden olemassaoloa (ks. esim. Kettunen 
2003, 20). Kansallisen katseen vaikutusta kan- 
sanperinteen keräämiseen ovat tarkastelleet 
muun muassa Tarja Rautiainen-Keskustalo 
(2015) ja Outi Valo (2022). Rautiainen-Keskus- 
talo on pohtinut kansallisen katseen vaikutus- 
ta kansanperinteen oppiaineen perustamiseen 
ja asemaan Tampereen yliopistossa. Valo taas 
on tarkastellut kansallisen katseen vaikutusta 
kansanperinteen kerääjän ja tutkijan Erkki 
Ala-Könnin tekemään kansanmusiikin tallen- 
nustyöhön. On tärkeää tarkastella, miten kar- 
jalaisia kulttuureja on kuvattu ja mihin nämä 
kuvaukset perustuvat. Pyrin tavoittamaan ko- 
konaisvaltaisesti tapoja, joilla karjalainen kult- 
tuuri on nähty, ja ymmärtämään siinä valossa 
sitä paikkaa ja tilaa, jota karjalaiselle kulttuu- 
rille on vuosien saatossa tarjottu. Tarkastelun 
keskeinen painopiste on tällöin nimenomaan 
suomalaisuuden ja karjalaisuuden suhteessa. 
Kulttuuriset ja ideologiset rajat tulevat esiin 
siinä, millä tavalla rajakarjalaista musiikkia ja 
muusikkoja kuvattiin joko osana suomalaista 
kulttuuria tai siitä erillisenä ”vieraana” kult- 
tuurina. Käsitykset kansallisesta kulttuurista 
ja kansallisvaltiosta eivät voineet olla vaikut- 
tamatta kirjoittajien käsityksiin rajaseutujen 
kulttuurista. Rajakarjalaisen perinteen yli- 
rajaisuus ja erityisyys osana erilaisia karja- 
laisuuksia jäivät suomalaisuutta korostavan 
näkökulman vuoksi huomiotta. 
Kansanvalistusseuran laulu- ja soittojuhlia 

on aiemmin tutkittu osana suomalaiskansalli- 
sen musiikkikulttuurin rakentamisen proses- 
sia (Rantanen 2016). Myös kantelemusiikkia 
ja sen esittäjiä, rajakarjalaisia kanteleensoit- 
tajia, on tarkasteltu osana kantelemusiikin 
imagoa kansallisena musiikkina (Tenhunen 
2010; Laitinen 2010). Kansanmusiikin tutkija 
Anna Liisa Tenhunen (2013, 60, 62) on tuonut 
myös esiin, että Kansanvalistusseuran juhlat 
toimivat monille niissä esiintyneille rajakar- 
jalaismuusikoille alkusysäyksenä laajemmal- 
le kiertuetoiminnalle Suomessa ja siten myös 
ammattimuusikkouden mahdollistajana. Sen 
sijaan rajakarjalaisten musiikkikulttuurin 
modernisaatio, johon uudenlaiset esiintymis- 
estradit osaltaan olivat vaikuttamassa, ja yli- 
päätään perinteen ylirajainen perspektiivi 
ovat jääneet aiemmassa tutkimuksessa kat- 
veeseen, vaikka esimerkiksi musiikintutkija 
Arja Kastinen (2009; 2013) onkin tuonut tut- 
kimuksissaan esiin soittotapojen muutosta ra- 
jakarjalaisessa kantelemusiikissa. Ylirajaisella 
perspektiivillä tarkoitan tässä yhteydessä sitä, 
että kulttuuripiirin rajat nähdään huokoisina 
ja kulttuuri moniaineksisena. Tässä artikkelis- 
sa tarkastelenkin rajakarjalaisen musiikin 
modernisaatiota 1800-luvun lopussa myös 
Kansanvalistusseuran laulu- ja soittojuhlia 
laajemmassa kontekstissa. Pohdin, millaisia 
rajakarjalaiseen musiikkiin liittyviä käsityksiä 
lehtikirjoittelussa tulee esiin suhteessa siihen, 
millaisessa muutoksessa musiikkikulttuuri oli. 
Tutkimukseni on lähestymistavaltaan ja otteel- 
taan ylirajainen ja kiinnittäessäni huomiota 
perinteen ylirajaisuuteen, puran kansallista 
karjalaisen kansanmusiikin julkisuuskuvan 
osalta. 

Tutkimukseni taustateoreettisena viiteke- 
hyksenä toimii 1900-luvun jälkipuoliskon 
eurooppalaista kulttuuripiiriä kuvaava kult- 
tuuriteoria (esim. Fornäs 1998), jonka avulla 
tradition käsitettä ja kuvaustapoja voidaan 
kussakin historiallisessa tilanteessa tarkas- 
tella kriittisesti. Myöhäismoderni kulttuuri- 
teoria perustuu ajatukseen, että varsinkin 
eurooppalainen kulttuurialue on kokenut jo 
1800-luvulla alkaneen peruuttamattoman ra- 
kennemuutoksen. Rakennemuutos tarkoitti 
sekä valtaapitävän kulttuurin että vähemmis- 
töjen tai marginaalissa olevien kulttuurien 
yhtäaikaista olemassaoloa ja näiden välistä 
jännitettä. Tämä jännite pakotti kulttuurien tul- 
kinnassa muutokseen: hegemonisen kulttuu- 
rin ilmiöiden tulkinnan ja arvottamisen mallit 
ovat muuttuneet moniäänisempien, toistensa 
kanssa risteävien kulttuurin tulkinnan äänien 
kanssa samanarvoisiksi. Tämä ilmeni esimer- 
kiksi 1980-luvulla murroksena kulttuuriantro- 
pologiassa, kun tradition ja autenttisuuden 
käsitteet rinnastettiin perusteettoman essen- 
tialisoinnin sijaan ennen muuta vallan proble- 
matiikkaan (esim. Clifford & Marcus 1986). 
Alettiin keskustella siitä, kenellä on oikeus 
määritellä esimerkiksi kulttuurin autenttisuut- 
ta. 1900-luvun kaupungistuvan Euroopan mit- 
takaavassa tradition käsitettä on hyödynnetty 
myöhemmin esimerkiksi kansallisromanttisia 
pohjavirtoja käyttävän poliittisen tai popu- 
listisen ideologian välineenä (Fornäs 1998, 
167—173). Oleellista on pohtia, millä tavoin 
sanomalehdissä esiintyvät kuvaukset rajakar- 
jalaismuusikoista olivat värittyneitä. Lehtikir- 
joittelua voi tarkastella ideologisena tapana 
sanoittaa ilmiöitä, millä oli tietty tarkoitus. 


Kansanvalistuksella tarkoitan tässä yhtey- 
dessä niitä toimia, jotka vuonna 1874 peruste- 
tun Kansanvalistusseuran myötävaikutuksella 
toteutettiin kansan sivistystason ja isänmaalli- 
suuden kohottamiseksi. Suomen autonomian 
aikana kansanvalistuksen tärkeitä päämääriä 
olivat kansallisen tietoisuuden vahvistaminen, 
kansan sivistystason nostaminen ja kristillis- 
siveellisen elämänkatsomuksen vahvistami- 
nen (Liikanen 1995, 127—129, 323). Näitä 
pyrkimyksiä edesauttoi poliittisesti kiristynyt 
tilanne ja Venäjän suunnittelemien pakkoliit- 
tämistoimien pelko erityisesti niissä suuriruh- 
tinaskunnan osissa, jotka olivat rajan lähellä. 
Pelättiin myös suomalaisen kulttuurin ja kan- 
sallisen itsenäisyyden puolesta. 

Musiikki oli yksi kansanvalistuksen muo- 
doista, mutta vain tietynlainen musiikki sopi 
tähän tarkoitukseen. Anneli Asplundin mu- 
kaan kansanvalistusaatteelle vihkiytyneiden 
ja kansallismielisen koulutetun luokan mieles- 
tä kansanlaulut sellaisenaan eivät edustaneet 
riittävän hyvää makua. Rahvas oli mieltynyt 
uusiin riimillisiin lauluihin, ja vanha kalevala- 
mittainen ilmaisu oli jäänyt monin paikoin 
pois käytöstä 1800-luvun loppuun mennessä, 
viimeistään 1900-luvun alussa. Kansanlau- 
lustoa haluttiin muokata säätyläistön tarkoi- 
tuksiin ja näin tehtiinkin sovittamalla kan- 
sansävelmiä uuteen asuun. (Asplund 2006, 
253-256.) Musiikin tuli ilmentää kansan 
luonnetta, mutta ”oikeanlaisen” kansanmusii- 
kin tuli olla ”suomalaista” ja ”aitoa” (Laitinen 
2003, 318). Esimerkiksi liian selkeitä uusia 
lainasävelmiä, kuten ruotsalaisia sävelmiä, ei 
nähty taltioimisen arvoisina, eikä niitä pidetty 
varsinaisena kansanmusiikkina, vaan musii- 

kin tuli olla mieluummin vanhaa kuin uutta 
(mt.; ks. myös kansanlauluja koskevasta kri- 
tiikistä Karhu & Kuismin 2021, 26-30). Kan- 
sanvalistusseuran laulu- ja soittojuhlien mu- 
siikkiohjelmiston rakentamisen esikuvana oli 
eurooppalaisen mallin mukainen länsimainen 
taidemusiikki. Kansanvalistuksen ihanteisiin 
kuuluvan musiikin tuli olla siveellistä, järjes- 
telmällistä ja kasvattavaa. (Kurkela 1989, 191; 
Rantanen 2020, 297.) 

Raja-Karjala, eli Laatokan pohjoispuoli- 
nen alue, kuului sekä itäiseen että läntiseen 
kulttuuripiiriin. Ymmärrys perinnealueen 
kulttuurista osana ylirajaista kulttuuripiiriä 
saattaa rajakarjalaiseen kulttuuriin liitetyt kan- 
sallisen kulttuurin piirteet erityisen kriittisen 
tarkastelun alle. Kulttuuritieteissä perinteisiin 
ja kulttuurialueisiin kohdistunut kansallinen 
tarkastelutapa on saanut kritiikkiä. Kritiikki 
on kohdistunut kansallisten tieteiden' tapaan 
tarkastella tutkimuskohteitaan (esim. Antto- 
nen 2005; Rautiainen-Keskustalo 2015), mutta 
myös siihen, miten ”kansallinen kulttuuri” on 
poliittisesti rakennettu. Kansallisuusaatteen 
sävyttämä ajattelu oli laajalle levinnyt erityi- 
sesti sivistyneistön ja porvariston piirissä 
1800-luvun loppupuolella ja 1900-luvun alku- 
vuosikymmeninä (esim. Kurkela 2017). Kan- 
sallinen katse pyrki yhtenäiskulttuurin luomi- 
seen ja korosti kansallisia rajoja. Kansallista 
näkökulmaa painottavassa keskustelussa jäi 
ulottumattomiin alueellisten paikalliskulttuu- 
rien monikulttuurisuus ja ylirajaisuus. Toisaal- 
ta kansallinen katse halusi omia vaikutuspii- 
riinsä ja omien pyrkimystensä välikappaleiksi 
paikalliskulttuurin ilmiöitä. Tämä näkyi siinä, 

miten Karjala ja karjalaisuus kehystettiin tu- 
kemaan kansallisia pyrkimyksiä. 

Tarkastelen aluksi ylirajaisuutta tutkimassa- 
ni kontekstissa. Sitten pohdin Kansanvalis- 
tusseuran laulu- ja soittojuhlia tietynlaisina 
näyttämöinä, joissa rakennettiin sopivaksi kat- 
sottua kulttuurista pääomaa suomalaisuudel- 
le. Lopuksi tarkastelen sanomalehtiaineiston 
avulla sitä, miten rajakarjalaisia muusikoita 
ja musiikkia kuvattiin. Tutkimukseni aineis- 
to koostuu sanomalehtikirjoituksista vuosilta 
1891, 1896, 1898, 1900, 1902, 1906, 1908, 1910 
ja 1914. Näinä vuosina ilmestyneissä sanoma- 
lehdissä on kuvattu laulujuhlilla esiintyneitä 
karjalaisia ja heidän esityksiään. Olen käynyt 
systemaattisesti läpi edellä mainittuina vuosi- 
na julkaistut sanoma- ja aikakauslehdet Kan- 
salliskirjaston digitaalisessa kokoelmassa ja 
hakenut tietoa hakusanoilla laulu- ja soittojuh- 
lat, runonlaulanta, runolaulu, kantele ja rajakar- 
jalainen. Aineistosta olen tutkinut laulujuhlien 
ennakkoilmoitukset ja ennakkojutut, laulujuh- 
lien uutisoinnin, konserttiarviot ja laulujuhlien 
jälkeen julkaistut pohdinnat juhlien sisällöis- 
tä ja niiden merkityksestä. Mukana on myös 
muutama aikakauslehdessä ilmestynyt kirjoi- 
tus. Olen rajannut rajakarjalaisia muusikoita 
käsittelevän sanomalehtiaineiston Suomen 
autonomian ajanjaksoon. Kysymys Suomen 
suuriruhtinaskunnan tulevaisuudesta itsenäi- 
senä kansallisvaltiona ja erityisesti karjalais- 
alueilla toteutetut venäläistämispyrkimykset 
vaikuttivat siihen, miten karjalaisuus ja Kar- 
jala nähtiin autonomian aikana. Suomen tule- 
vaisuutta nähtiin uhkaavan erityisesti Venäjän 
suunnalta tuleva painostus, ja se oli osaltaan 

vaikuttamassa erityisesti autonomian ajan kir- 
joituksissa siihen, että rajaseudun karjalaisuus 
haluttiin poliittisista syistä omia suomalaiseen 
kulttuuripiiriin. Autonomian ajanjaksoa seu- 
rasi Suomen itsenäistymisen jälkeen vuonna 
1917 toisenlainen mentaalinen aikakausi: kar- 
jalaisten poliittinen painoarvo muuttui, eten- 
kin kun uudenlaiset kriisit, kuten vuoden 1918 
tapahtumat, vaikuttivat voimakkaasti poliitti- 
seen ilmapiiriin. 

Vuosien 1914 ja 1921 välillä oli Kansanvalis- 
tusseuran laulu- ja soittojuhlien järjestämisessä 
tauko. Tuolloin ensimmäinen maailmansota 
ja sisällissota Suomessa estivät juhlien järjestä- 
misen (Smeds & Mäkinen 1984, 65). Vuonna 
1926 järjestetyt Sortavalan laulujuhlat olivat 
viimeiset varsinaiset Kansanvalistusseuran 
järjestämät juhlat, minkä jälkeen järjestävä 
taho moninaistui ja laulujuhlien taustalla ole- 
va aatteellinen tausta muuttui. Sortavalan juh- 
lien jälkeen järjestämisvastuun juhlista jakoi- 
vat Suomen kuoroliitto, Kansanvalistusseura, 
Suomen säveltaiteilijain Liitto ja Suomen 
Muusikeriliitto. Muutokseen vaikutti muun 
muassa Kansanvalistusseuran juhlien järjestä- 
misessä mukana olleiden ammattimuusikoi- 
den halu kehittää juhlien ohjelmistoa ammat- 
timaisempaan suuntaan (Smeds & Mäkinen 
1984, 79-80). Alun perin Kansanvalistusseu- 
ran soitto- ja laulujuhlien järjestäjän A. A. 
Granfeltin ajatus oli, että juhlien ohjelmistos- 
sa ei olisi ammattimaiselle musisoinnille sijaa 
(Granfelt 1913, 264). Aineistoni käsittelee siis 
ajanjaksoa ennen Kansanvalistusseuran laulu- 
ja soittojuhlien järjestämisessä tapahtunutta 
taukoa. 


Kansanvalistusseurojen soitto- ja laulujuh- 
lien uutisoinnissa karjalaiset muusikot ja hei- 
dän esityksensä eivät olleet lehtikirjoittelun 
keskiössä. Lehtikirjoituksissa karjalaisten esi- 
tyksiä kuvaillaan melko niukasti. Konsertti- 
arvioita, jotka koskevat rajakarjalaisten esi- 
tyksiä, on valitussa sanomalehtiaineistossa 
15 kappaletta.” Yhdessä muun laulu- ja soitto- 
juhlia koskevan uutisoinnin kanssa on kui- 
tenkin ollut mahdollista muodostaa kattava 
käsitys siitä, millä tavalla karjalaisia kuvat- 
tiin lehtikirjoituksissa ja millaisen roolin hei- 
dän esityksensä laulu- ja soittojuhlilla saivat. 
1800-luvun loppu ja 1900-luvun alku olivat 
voimistuneen kansalaisjärjestäytymisen aikaa, 
ja tämä koski myös musiikin harrastamista, 
joka tapahtui nuoriso- ja raittiusyhdistyksissä, 
sekä työväenyhdistyksissä. Uudenlaisen mu- 
siikillisen harrastustoiminnan keskiössä olivat 
torvisoittokunnat ja kuorot. (Rantanen 2020, 
286.) Kansanvalistusseuran laulu- ja soittojuh- 
lat olivat erityisesti yhteisöllisen musiikkitoi- 
minnan juhlia, joissa haluttiin esitellä kuoro- 
toimintaa ja soittokuntia. Yksittäiset muusikot 
osallistuivat laulu- ja soittojuhlien yhteydessä 
järjestettäviin soittokilpailuihin. Karjalaisten 
muusikoiden esiintymiset olivat tärkeä osa 
juhlien "kansallista" ohjelmaa, joka koostui 
niiden lisäksi suomalaisten säveltäjien tuo- 
tannosta. Karjalaismuusikoilla oli merkittävä 
roolinsa erityisesti kansallisesta näkökulmas- 
ta katsottuna. Palaan tähän rooliin käydessä- 
ni yksityiskohtaisemmin läpi lehtiaineistoa. 
Seuratoiminnan ja joukkomusisoinnin pai- 
nottaminen näkyy lehtikirjoittelussa. Paljon 
palstatilaa saivat juhlien järjestelyistä kerto- 

vat uutiset, painetut juhlapuheet, juhlilla vie- 
railevat kuorot ja soittokunnat sekä merkki- 
henkilöt. Suuri osa päivälehdissä julkaistuista 
kirjoituksista oli muita kuin konserttiarvioita. 
Kirjoitukset olivat yleisluontoisia: niissä ku- 
vattiin juhlia enemmänkin yleiseltä kannalta, 
eikä keskitytty varsinaisten musiikkiesitysten 
kuvaamiseen. Lehtiaineistosta saa kuitenkin 
hyvän yleiskuvan siitä, millaisessa roolissa 
karjalaiset muusikot olivat suhteessa muuhun 
ohjelmaan. Karjalaisia kuvattiin samankal- 
taisin kuvaustavoin eri vuosina julkaistuissa 
laulu- ja soittojuhlien ohjelmia koskevissa re- 
portaaseissa ja kritiikeissä. 


Ylirajaisuus ja rajakarjalaisuus 


Ylirajaisuuden käsitteen avulla on mahdollista 
pohtia rajakarjalaisen kulttuurin moniainek- 
sisuutta ja kansallisten rajojen läpäisevyyt- 
tä. Ylirajaisuus on alun perin suomennettu 
Steven Vertovecin termistä transnationaali, 
mutta ylirajaisuuden käsitteessä ei oleteta 
niin selvästi, millaisia rajoja ja kategorioita 
ylitetään (Nissilä 2017, 275). Ylirajaisuudel- 
la on monenlaisia teoreettisia lähtökohtia ja 
erilaisia käyttötapoja kulttuurintutkimuksen 
alueella. Ylirajaisuuden tarkasteleminen mah- 
dollistaa sekä kansakuntien rajoilla että sisällä 
tapahtuvat rajojen ylitykset ja ylipäätään ra- 
jojen hämärtymiset (esim. Davydova 2009; 
Grönstrand ym. 2016; Nissilä 2016a, 47-48). 
Kyse ei ole vain valtiollisten ja kansallisten 
vaan myös kielellisten, kulttuuristen, etnisten, 
rodullisten tai uskonnollisten rajojen ylittämi- 
sistä (Nissilä 2017, 275). Kulttuurien välisten 

kontaktien vaikutus ja läpäisevät rajat tulevat 
näkyviksi, kun pohditaan jonkin kulttuuri- 
piirin tai kulttuurisen käytänteen ylirajai- 
suutta. Ylirajaisuus on läheisessä yhteydessä 
transnationalismiin, joka voidaan ymmärtää 
kahdessa maassa toimivien yksilöllisten tai 
yhteisöllisten toimijoiden välisiksi vuorovai- 
kutuksen muodoiksi ja kytköksiksi (Miigge 
2016, 110; Vertovec 2009, 3-13). Transnatio- 
naali lähtökohta ilmiön tarkastelussa voi kes- 
kittyä tarkastelemaan vaikutteiden ottamista 
ja kulttuurista vuoropuhelua keskeisten esi- 
kuvien ja innoittajien kautta, kuten esimer- 
kiksi Olli Heikkinen ja muut (2017, 4) ovat 
tämän käsitteen Suomen musiikinhistorian 
kontekstissa nähneet. Transnationaali on suo- 
mennettu joissakin yhteyksissä ylirajaiseksi, 
mutta käsitteiden sisällöillä on myös eroja. 
Transnationaalin käsitteeseen sisältyy ajatus 
kansakunnasta, koska sen käyttö painottuu 
korostamaan liikettä kansallisten rajojen yli 
(Nissilä 2016b, 68). Tästä syystä voi ajatella, 
että käsitteeseen liittyy lähtökohtaisesti ajatus 
kansallisvaltioista. 

Hahmotan rajakarjalaisuuden kulttuuri- 
sena erityisyytenä, jossa kulttuurin sisällöt 
muodostuivat itäisen ortodoksisuuden, länti- 
sen luterilaisuuden sekä rajaseudun ominais- 
piirteiden, kuten kulttuuristen rajojen läpäi- 
sevyyden ja liikkuvuuden vuorovaikutuksena. 
Ylirajaisuuden ajatus pitää sisällään myös kult- 
tuurin jatkuvan muutoksen. Rajakarjalainen 
kulttuuri on aina kulloisessakin historiallisessa 
tilanteessa pyrkinyt vastaamaan niihin reuna- 
ehtoihin, joita sille on asetettu. Se on tarkoitta- 
nut Venäjän vaikutuspiirissä ja sen sisällä toi- 
miviin lakeihin ja käytäntöihin sopeutumista 

ja toisaalta taas Ruotsin valtakunnan vastaa- 
viin reunaehtoihin mukautumista. Suomen 
kansallisvaltiokehityksessä Raja-Karjalalla 
on ollut symbolisten mielikuvien paikkana 
tärkeä asema, mutta 1900-luvun kahdella en- 
simmäisellä vuosikymmenellä myös suoma- 
laisten poliittinen kiinnostus Raja-Karjalaan 
konkretisoitui enenevässä määrin (Sihvo 2003, 
364). Symbolisten mielikuvien paikaksi Raja- 
Karjala valikoitui jo Kalevalan julkaisemisesta 
1835 alkunsa saaneen kalevalamittaisiin ru- 
noihin ja niiden ”kalevalaiseen maailmaan” 
kohdistuneen kiinnostuksen vuoksi. Myö- 
hemmin romantiikasta ammentaneen karelia- 
nistisen innostuksen piirissä Raja-Karjala 
nähtiin aidon karjalaisen kulttuurin kehtona. 
Raja-Karjalaan ja rajakarjalaisiin projisoitiin 
suomalaisuuden alkujuuria koskevia mieli- 
kuvia. Tämä liittyi karelianismin keskuudes- 
sa syntyneeseen idealisoituun käsitykseen 
Karjalasta suomalaisten kaukomenneisyyden 
paikkana. Karjala haluttiin hahmottaa suo- 
malaisten esi-isien miljöönä, kalevalainen 
kulttuuri” sai edustaa suomalaisten antiikkia, 
suomalaisuuden alkulähdettä, jonka nähtiin 
toteutuneen arkaistisessa kalevalaisuudessa. 
(Mt., 402-403.) Rajakarjalaiset ovat kuitenkin 
itse jääneet tämänkaltaisessa toimintakult- 
tuurissa ulkopuolisiksi. Kulttuurin edustajien 
omat näkemykset ovat peittyneet romantisoi- 
van tai kansallisuutta korostavan agendan alle. 

Suomalaisten kasvava poliittinen kiinnos- 
tus Raja-Karjalaa kohtaan selittyi halulla pitää 
alue kiinteässä yhteydessä suomalaiseen kult- 
tuuripiiriin ja pyrkimyksellä edesauttaa sen 
sivistyksellistä ja taloudellista asemaa, jotta 
aluetta vahvistettaisiin kestämään siihen koh- 


distuvaa venäläistämispainetta. Ensimmäinen 
venäläistämiskausi sijoittui ajanjaksolle 1899- 
1905 ja toinen vuosien 1908—1917 väliin. Venä- 
läistämistoimien propagandistisena kärkenä 
oli paikallisen ortodoksisen uskontokunnan 
oikeuksien puolustaminen (Sihvo 2003, 364- 
365, 405). Toisen venäläistämiskauden aikana 
poliittinen ilmapiiri Karjalassa oli kireä, sillä 
Venäjä alkoi suunnitella tiettyjen suuriruhti- 
naskunnan raja-alueiden liittämistä itseensä. 
Tämä herätti Suomessa tyrmistystä ja koettiin 
Suomen valtiollista asemaa uhkaavaksi, mikä 
johti suomalaisten vastatoimiin ja kansalli- 
suusaatteen sekä suomalaiskansallisen yhte- 
näisyyden painottamiseen kansanvalistuksen 
hengessä (Rantanen 2020, 304-305). 


Raja-Karjalan musiikkiperinne 
1900-luvun alussa 


Raja-Karjala voidaan määritellä sekä maan- 
tieteellisesti että kielelliskulttuurisesti hiukan 
eri tavoin. Raja -Karjalalla tarkoitetaan Laato- 
kan pohjoispuolista aluetta, Salmin kihlakun- 
taa, johon kuuluivat Soanlahden, Korpiselän, 
Impilahden, Suistamon, Salmin ja Suojärven 
pitäjät. Kieli- ja kulttuurihistoriallisesti siihen 
kuuluvat kuitenkin myös Ilomantsin itäisim- 
mät osat. Raja-Karjalan kielellistä ja kult- 
tuurista omalaatuisuutta pitivät Suomen it- 
senäistymiseen saakka yllä rajakarjalaisten 
moninaiset kontaktit rajan itäpuoliseen Kar- 
jalaan. Kaupankäynti ja monet elinkeinojen 
harjoittamiseen liittyvistä kontakteista suun- 
tautuivat Pietariin ja muualle Venäjälle (Fors- 
ström 1894, 19-27). Osa rajakarjalaisista oli 

ortodokseja ja osa luterilaisia ja joissakin 
paikoin myös ortodoksiuskonnosta omaksi 
lahkokseen erkaantuneita vanhauskoisia (ks. 
Lehtipuro 1968, 135). Raja-Karjalassa puhut- 
tiin ennen vuosien 1939-1944 sotia sekä karja- 
laa että suomea. Alueella puhuttiin useampaa 
karjalan kielen murteista, ja puhuttua kieltä 
leimasi monien paikallisten murteiden sekoit- 
tuneisuus (Massinen 2022, 102-104). Kielellistä 
moninaisuutta lisäsi koulujen useampi opetus- 
kieli. Raja-Karjalasta tuli itsenäisen Suomen 
osa vuonna 1917, mutta suurin osa alueen or- 
todoksisesta väestä kävi koulua venäjän kie- 
lellä vielä 1900-luvun kahdella ensimmäisellä 
vuosikymmenellä. Suomen kielen yleistymi- 
nen oli kuitenkin käynnistynyt jo 1800-luvun 
ja 1900-luvun taitteessa, jolloin alueelle oli 
perustettu yksityisiä suomenkielisiä kouluja. 
Vuonna 1920 solmitun Tarton rauhan jälkeen 
säädetyn oppivelvollisuuslain myötä suurin 
osa rajakarjalaisista siirtyi suomenkielisen 
opetuksen piiriin. (Massinen 2022, 108.) 
Suomalaisten kansallisromanttinen kiinnos- 
tus Raja-Karjalaa kohtaan oli herännyt Kale- 
valan ilmestymisen myötä: alue rinnastettiin 
suuriruhtinaskuntaan kuulumattomaan, Venä- 
jällä sijaitsevaan Vienan Karjalaan suomalai- 
suuden juurien syntysijana. Vienankarjalaiset 
runot olivat Kalevalan tärkeintä aineistoa (ks. 
esim. Saarinen 2018, 19). Raja-Karjalan luon- 
nonolosuhteet ja perinne sopivat käsitykseen 
”kalevalaisuudesta”. Kansanperinteen ja -ru- 
nojen kerääjät kulkivat Raja-Karjalan alueella 
ja tallensivat ”alkuperäisintä suomalaista 
kulttuuria” alueella asuvien karjalankielisten 
ortodoksien ja suomenkielisten luterilaisten 
parissa. Vaikka keruutoiminnan taustalla oli- 

vat kansalliset intressit ja suomalaisten juu- 
rien etsintä, runsaan keruutoiminnan myötä 
on myös mahdollista ymmärtää rajakarjalais- 
ta kansankulttuuria. 1800-luvun alkupuolella 
Karjalaan suuntautuneiden keruiden pääasial- 
lisena tavoitteena oli kartuttaa aineistoa Kale- 
valaa ja Kalevalan täydentämistä varten (Kal- 
lio ym. 2017, 46; ks. itkuvirsien keruutyöstä 
Karjalassa Silvonen 2022, 30). Tämä agenda 
aiheutti muun muassa sen, että kerääjät kes- 
kittyivät erityisesti kalevalamittaiseen runo- 
lauluun muiden musiikinlajien tallentamisen 
kustannuksella. 

Käsitys Raja-Karjalan musiikkiperinteistä 
on rakentunut sen varaan mitä tiedämme 
sieltä tallennetun kalevalamittaisen laulun, 
itkuvirren ja uudemman laulun sekä soitin- 
musiikin perusteella. Keskeisin tietämys on 
perustunut musiikintutkijoiden A. A. Bore- 
nius-Lähteenkorvan, A. O. Väisäsen, Carl 
Collanin ja Armas Launiksen kokoamiin mu- 
siikkiaineistoihin Raja-Karjalasta 1900-luvun 
alussa. Kansanperinteen tutkimuksenkin yh- 
tenä tehtävänä oli vahvistaa ideaa kulttuuri- 
sesti autonomisesta suomalaisesta kulttuurista 
erotuksena venäläisestä. Suomalaiskansallisen 
kulttuurin olemassaololla voitaisiin perustella 
myös suomalaisten itsenäisyys. Kansallisen 
näkökulman painottaminen näkyi suomalai- 
sessa kansanmusiikintutkimuksessa erityisesti 
tutkijoiden henkilökohtaisissa suuntautumisis- 
sa tiettyjen musiikkikulttuurien tutkimukseen 
ja tutkimuksen painottamisessa ”kansallisesta” 
näkökulmasta käsin (Mantere 2018, 35-37). 
Musiikintutkija A. O. Väisästä on kiittäminen 
rajakarjalaisen musiikkikulttuurin monipuoli- 
sesta tallentamisesta ja tutkimisesta. Hän oli 

taitava sävelmien nuotintaja, joka keräsi myös 
tarkat oheistiedot muusikoista, soittimista ja 
soittamisesta. Väisäsen tallennus- ja tutkimus- 
työn ansioita ovat vanhan kanteleensoitto- 
tyylin tallennus ja jouhikon soittajien tallen- 
taminen ja ”löytäminen” tutkimuksen piiriin 
(Timonen 2011, 194; Väisäsen tutkimustyöstä 
laajemmin ks. Laitinen 2011, 227—235). Väisä- 
nen osallistui aktiivisesti myös aatteelliseen 
toimintaan. Väisästä motivoi 1900-luvun alus- 
sa suomalaisugrilainen heimoaate: hän kuului 
Akateemisen Karjala-Seuraan ja otti osaa Vie- 
nan Karjalan ja Aunuksen heimosotaretkiin 
sekä Viron vapaussotaan. (Mantere 2017, 96; 
Laitinen 2011, 32-35.) Väisänen oli sitoutunut 
aikansa musiikintutkimuksen paradigmoihin 
ja toteutti maantieteellishistoriallista metodiat 
tutkimuksissaan. Väisäsen tutkijapositioon 
vaikuttivat 1900-luvun alun oppihistorialli- 
nen yliopistoympäristö ja koulutetun luokan 
omaksumat aatteelliset ideat (Valo 2022, 66- 
68, 70-76). Aatteellisilla sitoumuksilla oli vai- 
kutusta hänen tutkimustyönsä painotuksiin. 
Outi Valo (mt., 66-67, 70, 72-76) käsittelee 
laajasti A. O. Väisäsen tutkimustyön taustalla 
olleita aatteellisia vaikutteita. Hänen mukaan- 
sa A. O. Väisäsen tutkimustyössä yhdistyivät 
sekä oppihistoriallinen kansallinen katse, joka 
näkyi ennen kaikkea maantieteellishistorial- 
liseen metodiin sisäänrakennettuna metodo- 
logisena nationalismina, mutta myös sitoutu- 
misena heimoaatteen palvelukseen, joka taas 
ilmeni AKS:n jäsenyytenä ja osallistumisena 
heimosotiin ja valloitusretkiin. Väisäsen osal- 
ta aatteellisten sitoumusten vaikutuksesta tut- 
kimustyöhön on aiemmin kirjoitettu vähän 
(ks. kuitenkin Mantere 2017). Tätä voi selittää 


se, että Väisäsen on musiikintutkijana katsottu 
monella tavalla olleen aikaansa edellä. Hänel- 
lä oli käytössään moderneja tutkimusmenetel- 
miä (ks. aihepiiristä esim. Laitinen 2011; Timo- 
nen 2011). 

Rajakarjalainen kansanmusiikki on ylira- 
jaista perinnettä, joka oli sisällyttänyt itseensä 
vaikutteita monista suunnista. Rajakarjalaista 
kulttuuria leimasi rajaseutujen elämäntapa, 
jossa kulttuurivaikutteita otettiin sekä man- 
ner-Suomesta että rajantakaiselta Venäjältä. 
Alueella soitettu musiikki koostui 1900-luvun 
alussa kanteleella ja jouhikolla soitetuista runo- 
sävelmistä, mutta myös uudemmista tanssi- 
sävelmistä. Runosävelmät ja improvisatoriset 
kirkonkellojen soittoa mukailevat sävelmät 
olivat oleellinen osa kanteleohjelmistoa Raja- 
Karjalassa 1910-luvulla, kun A. O. Väisänen 
keräsi alueelta sävelmiä. Tanssisävelmiin kuu- 
lui sekä läntisistä musiikkiperinteistä tuttuja 
polkkia ja valsseja ja masurkkoja, mutta myös 
itäisempiä tansseja kuten ristikontra, maanitus- 
sävelmiä. (Kastinen 2013, 114-115.) Jouhikolla 
soitettu sävelmistö noudatteli kanteleella soi- 
tettua ohjelmistoa (Väisänen 1990/1918, 190- 
191). Myös erilaisia puhallinsoittimia soitettiin, 
kuten ruokopillejä, tuohipillejä, sarvia ja liruja 
(Leisiö 1981, 53-54). Alueella laulettuun lau- 
lustoon kuului kalevalamittaisia, uusimittaisia 
ja mitaltaan vaihtelevia lauluja. Uusimittaisiin 
lauluihin kuului pajatuksia, jotka Suistamol- 
la syntyneen kirjailija Iivo Härkösen (1926, 
152—153) mukaan ”olivat harvoin omankieli- 
siä”, mikä viittaa siihen, että niitä laulettiin 
venäjäksi. Uusimittaisia lauluja oli siis omak- 
suttu venäläisiltä, mutta riimillisiä lauluja oli 
kulkeutunut alueelle myös lännestä ja etelästä 


167 


https://doi.org/10.21435/ksvk.102 


ELINA NIIRANEN 


ja niitä laulettiin suomen ja karjalan kielillä 
(Asplund 19814, 78-105). 

1800-luvun lopussa ja 1900-luvun alussa 
rajakarjalainen kansanomainen musiikki eli 
murrosvaihetta. Se mukautui osaksi moderni- 
saatiota, jossa uudet soittotavat, uudenlaiset 
laulut ja uudet soittimet olivat jo vakiinnutta- 
massa asemaansa vanhojen soittotapojen, oh- 
jelmistojen ja soittimien rinnalla. Vanhempi 
yhdysasentoinen kanteleensoittotyyli, jossa 
sormet ovat toistensa lomassa, oli vielä vallalla, 
mutta muutamat soittajat käyttivät jo uudem- 
paa eroasentoista soittotyyliä (Kastinen 2013, 
114; Kastinen 2020, 89). Yhdysasentoisessa 
kanteleensoittotyylissä molempien käsien 
sormet vuorottelevat asteikolla ja syntyvästä 
sävelkudoksesta ei melodian ja säestysäänien 
erottaminen ole välttämättä mahdollista (Kas- 
tinen 2020, 91). Eroasentoisessa soittotyylis- 
sä melodian ja sointujen soitto on eriytynyt 
pääosin eri käsien tehtäviksi. Musiikintutkija 
Arja Kastinen (2009, 17) on tulkinnut Museovi- 
rastossa olevia Kansanvalistusseuran laulu- ja 
musiikkijuhlien esittäjistä otettuja valokuvia 
kanteleen soittajien soittoasentojen ja kuvissa 
näkyvien soitinten osalta. Sortavalan laulujuh- 
lilla soittaneilla Jehkin livanalla oli 8-kielinen 
kantele käytössään ja hän pitää käsiä sen kie- 
lien päällä yhdysasentoisesti, kun taas Iivana 
Bogdanovilla oli jo hieman suurempi kantele 
ja hän oli asettanut kätensä kanteleen kielille 
eroasentoisesti. Helsingin laulujuhlilla esiin- 
tyneet kyseiset kanteleensoittajat soittivat jo 
suurikokoisemmilla kanteleilla, mutta soitta- 
jat olivat asettaneet kätensä vanhaan tapaan 
yhdysasentoisesti kanteleiden kielille kuvaus- 
tilanteessa. 

Uusien soittimien omaksuminen sekä yh- 
dysasentoisen ja eroasentoisen soittoasen- 
non vaihtelu kertoivat meneillään olevasta 
muutoksesta musiikkikulttuurissa. Soittajilla 
oli jo käytössään suurempikokoiset laatik- 
kokanteleet, mutta edelleen Raja-Karjalassa 
soitettiin myös yhdestä puusta koverrettuja 
kielimäärältään suppeampia kanteleita. Esi- 
merkiksi Helsingin laulujuhlilla vuonna 1900 
esiintyvillä kanteleensoittajilla oli käytössään 
koverretut kanteleet. (Asplund 1981b, 139.) 
Kantelemusiikki oli myös jo kaupallistunut 
siltä osin, että nuottikustantajat olivat alkaneet 
painaa kantelenuotteja. Kanteleita, kantele- 
tarvikkeita, soitto-oppaita ja kantelenuotteja 
myytiin erityisesti Suomen suurimpien kau- 
punkien musiikkiliikkeissä (Tenhunen 2010, 
172-173). Musiikkikaupoissa oli myynnissä 
diatonisesti viritettyjä konserttikanteleita, jot- 
ka poikkesivat niin kooltaan kuin virityksel- 
täänkin niistä kanteleista, joita oli perinteisesti 
Karjalassa soitettu. Rajakarjalaisten muusikoi- 
den soittimet olivat paikallisesti valmistettuja 
(Nieminen 2013, 265-305), osa soittimista oli 
soittajien itsensä tekemiä tai periytyneet per- 
hepiirissä. Suurempikokoisten kanteleiden 
yleistyminen kertoi modernisaatiosta, joka 
oli viimeistään 1900-luvun alkuun mennessä 
saavuttanut Raja-Karjalan. Tämän pani myös 
merkille musiikintutkija A. O. Väisänen teh- 
dessään tutkimusmatkan vuosina 1916—1917 
ja vuonna 1920 Suistamon, Suojärven, Impi- 
suurempikokoisista kanteleista, mutta matka- 
kertomuksessaan vuodelta 1918 hän kertoo 
myös, että uskonnollinen valistus oli vaikut- 
tanut joihinkin Impilahden soittajiin niin, että 


https://doi.org/10.21435/ksvk.102 


RAJAKARJALAISET MUUSIKOT KANSANVALISTUKSEN ESTRADEILLA 


he olivat soittopelinsä hävittäneet (Väisänen 
1990/1918, 188). 


Kansanvalistuksen laulu- ja soittojuhlien 
valistava henki 


Kansanvalistuksen ensimmäinen laulujuhla 
oli Jyväskylässä vuonna 1884 ja sen jälkeen 
vuonna 1887 ja 1890. Muun muassa Sortava- 
lassa järjestettiin laulu- ja soittojuhlat vuosina 
1896, 1906, 1926 sekä Helsingissä vuonna 1900. 
Myös Käkisalmessa oli laulu- ja soittojuhlat 
vuosina 1894, 1903 ja 1913 ja Viipurissa vuo- 
sina 1889 ja 1908. Laulujuhlat olivat ennen 
kaikkea isänmaallisen koulutetun luokan joh- 
tamia ja ohjaamia tilaisuuksia (Kurkela 2017, 
43). Jo alusta lähtien juhlien keskeisenä sisäl- 
tönä oli kansansivistys. Kansanvalistusseuran 
soitto- ja laulujuhlilla oli tärkeä rooli erilaisten 
yhteiskunnallisten ja poliittisten aatteiden vä- 
littäjänä. 

Kansallisuusaatteen kohottaminen ja rah- 
vaan ohjaaminen tapahtuivat musiikin avulla. 
Tämä ilmeni musiikkitoimintaan kytkeytyvi- 
nä ajatuksina kansanvalistuksesta, kansalli- 
suusaatteesta ja yhteiskunnallisesta edistyk- 
sestä. Taustalla oli sivistyneistön pyrkimys 
kansallisen musiikkikulttuurin rakentamiseen 
yhdessä musiikkielämän merkkihenkilöiden 
kanssa. Laulujuhlat olivat osa tämän pyrki- 
myksen manifestaatiota. Niissä musiikki liittyi 
osaksi laajempaa suomalaisuuden näytelmää 
yhdessä muiden symbolien kanssa. (Smeds & 
Mäkinen 1984, 9-18; Rantanen 2016, 270-271.) 
Kansanvalistuksen laulu- ja soittojuhlien ohjel- 
massa oli kansallishenkeä kohottavia puheita, 


joita myös musiikkivalinnat korostivat: suo- 
malaisten säveltäjien isänmaallinen tuotanto 
oli tärkeässä asemassa. Juhlat olivat myös seu- 
ratoiminnan ja ryhmämuotoisen musisoinnin 
kavalkadeja (ks. myös Rantanen 2016). 

1800-luvun loppu ja 1900-luvun alku olivat 
laulujuhlien aatteellisuuden osalta nimen- 
omaan kansallishengen ja kansanvalistukselli- 
sen hengen sävyttämiä. Kaikille avoimiksi tar- 
koitetut laulu- ja soittojuhlat eivät kuitenkaan 
fennomaanisen5 luonteensa vuoksi sopineet 
esimerkiksi ruotsinkieliselle vähemmistölle tai 
työväestölle. Työväestö kritisoi muun muassa 
juhlien musiikkivalintoja, joiden katsottiin 
olevan kaukana työväestön omista mielty- 
myksistä. (Rantanen 2016, 270-271.) Ruotsin- 
kielisen vähemmistön kriittisyydessä oli kyse 
nimenomaan kielikysymyksestä: Kansanva- 
listusseuran järjestämissä juhlissa ohjelma 
painottui suomenkieliseen ohjelmaan. Ruot- 
sinkieliset päätyivätkin järjestämään ensim- 
mäiset omat laulujuhlansa Tammisaaressa 
vuonna 1891 ruotsinkielisen oman Kansanva- 
listusseuran Svenska Folkskolans Vännerin 
johdolla (Smeds & Mäkinen 1984, 46-50). 
Vuonna 1908 Viipurissa järjestetyn Kansan- 
valistuksen juhlan jälkeen työväestön kritiikki 
Kansanvalistusseuran juhlia kohtaan kasvoi, 
ja vuonna 1910 järjestettiin ensimmäinen työ- 
väen laulu- ja soittojuhla Tampereella (Ranta- 
nen 2016, 268). Myöhemmin 1920-luvulla, kun 
laulu- ja soittojuhlien järjestäjänä ei toiminut 
enää pelkästään Kansanvalistusseura, laulu- ja 
soittojuhlat muodostuivat suuriksi heimojuh- 
liksi, joissa sekä Karjala että Suur-Suomi-aate 
olivat näyttävästi esillä. (Smeds & Mäkinen 
1984, 65—66.) 

Runolaulajia esiintymässä Sortavalan laulujuhlilla 1906. Etualalla vasemmalla Jelesei Valokainen, oikealla 
livana Onoila. Keskellä istumassa vasemmalta: livana Misukka, livana Shemeikka ja livana Bogdanoff 
Vihantola. Takarivissä seisomassa vasemmalla Konstantin Kuokka, tuntematon nainen, Matjoi Plattonen ja 
Matrona Kyyrönen. Kuva: livari Vartiainen. Museovirasto, Kansatieteen kuvakokoelma. CC BY 4.0. 


Helsingissä vuonna 1900 järjestetyt laulu- 
ja soittojuhlat keräsivät paljon yleisöä. Lehti- 
kirjoituksia, jotka koskivat laulujuhlia muun 
muassa Laatokka-lehdessä ja Uudessa Suometta- 
ressa, väritti ajalle tyypillinen fennomaanisen 
ja koulutetun luokan diskurssi. Niissä Suomen 
kansa ja kansankulttuuri esitettiin ylevänä ja 


170 


sisäisesti eheänä. Jotta käsitys kansallisesta 
identiteetistä ja eri väestöryhmiä kokoavasta 
kansallistunteen rakentamisesta saattoi syntyä 
ja levitä, tarvittiin rakenteita, jotka tavoittivat 
ja koskettivat kaikkia niitä, joita oli tarkoitus 
kutsua muodosteilla olevaan kansakuntaan. 
Keskeistä oli synnyttää yhteisiä kokemuksia, 

yhteenkuuluvuuden tunnetta, joka mani- 
festoitui esimerkiksi musiikkitilaisuuksissa 
isänmaallisten yhteislaulujen esittämisenä. 
Niissä tilanteissa konkretisoitui tunne yhtei- 
seen kansakuntaan kuulumisesta. (Nieminen 
2006, 18—19.) Tähän Kansanvalistusseuran 
laulujuhlien taustalla oleva ideologinen työ 
tähtäsi, ja tätä ideologiaa myös lehtikirjoituk- 
set vahvistivat. Ylirajaisuuden ajatus olemassa 
olevana osana kansakunnan perusajatusta ei 
ollut mahdollinen, koska oleellisempaa oli 
suomenkielisen kulttuurin vahvistaminen ja 
”muiden kulttuuristen entiteettien”, kuten ve- 
näläisen kulttuurin, ulossulkeminen. Vastaa- 
vasti Karjalaan suuntautuneiden tutkijoiden 
työtä viitoitti 1800-luvulla ja 1900-luvun alussa 
turmeltumattoman ja puhtaan musiikkiperin- 
teen löytäminen. Epäpuhtaaksi perinteeksi 
leimautuivat venäläiset vaikutteet. (Mantere 
2017, 97; Valo 2022, 80.) 

Kansanvalistusseuran laulujuhlilla, 1890-lu- 
vulta lähtien, esiteltiin rajakarjalaismuusikot 
ja -musiikki yleisölle osana suomalaiskansalli- 
sia juuria. Näistä "muinaisuuden sanansaatta- 
jista” tuli oman aikansa julkisuuden henkilöitä 
ja heidän musiikistaan osa suomalaiskansallis- 
ta repertuaaria (Suutari, Krogerus & Knuut- 
tila 1999, 7-9). Vaikka kansanvalistuksen ja 
sivistyneistön piirissä kansankulttuuri nähtiin 
omien juurien lähteenä, rajakarjalaiset muusi- 
kot edustivat sivistyneistölle vieraine kantelei- 
neen ja jouhikkoineen vielä vaikuttavammin 
muinaista "toista", johon projisoitiin romant- 
tisia kuvitelmia. 

Kansanperinteenkerääjä Iivo Härkönen 
(1926) on kirjoittanut kirjassaan Runonlaulajia 
kuvauksen ensimmäisille laulujuhlille Sorta- 


valaan vuonna 1898 lähtevistä rajakarjalaisis- 
ta muusikoista. Fiktiivinen tarina pohjautuu 
mahdollisesti Härkösen omiin kokemuksiin. 
Härkönen on kirjoittanut kuvitteelliset vuo- 
rosanat Iivana Shemeikalle, Pedri Shemeikal- 
le, Läskelän livanalle ja muille laulujuhlille 
matkaaville karjalaisille muusikoille. Kerto- 
muksen perusteella saa käsityksen, että muu- 
sikoista itsestään laulujuhlien laajamittainen 
kiinnostus heidän soittoaan ja lauluaan koh- 
taan tuntui erikoiselta. Ivan Bogdanov, joka 
esiintyi Sortavalan laulujuhlilla vuonna 1896, 
kommentoi Iivo Härkösen (1926, 12; ks. myös 
Kastinen 2009, 16) mukaan saamaansa juhla- 
kutsua seuraavasti: ”Kaikkiahan niille päähän 
pistää. Vaan kun se nyt lähti sellaiseksi maa- 
ilman meno, niin elä muuta kuin mene mu- 
kaan. Ennen näitä soitteloja ja lauleloja soilla 
ja mailla soittelimme, vaan nyt kaupungin 
suurissa saleissa. Niin kaikki nurinpäin kään- 
tyy.” (Härkönen 1926, 16.) 

Oli kuvauksen aitoudesta mitä tahansa 
mieltä, sitaatti osaltaan vahvistaa sitä käsitys- 
tä, että rajakarjalainen musiikkikulttuuri oli 
muuttumassa 1800-luvun lopussa. Paikallinen 
yhteisöllinen perinne sai uuden esiintymiskon- 
tekstin laulujuhlien kaltaisissa monipäiväisissä 
tilaisuuksissa. Musiikki muuntautui taiteeksi 
tai viihteeksi, jota esitettiin nurkkatanssien 
ja kyläjuhlien sijaan esiintymislavoilla. Myös 
muusikoiden asema muuttui: kyläsoittajista 
tuli aiempaa laajemmille yleisöille esiintyviä 
muusikoita. Muutamista rajakarjalaismuusi- 
koista tuli myös kiertäviä ammattimuusikoita. 
Laulujuhlien esiintymiset olivat muusikoille 
ensi askelia tälle polulle. 

Karjalaiset muusikot ja musiikkiesitykset 
laulujuhlia koskevassa uutisoinnissa 


Laulujuhlat saivat laajaa huomiota lehdistössä. 
Niihin liittyi ennakko- ja jälkijuttuja, tapahtu- 
maselostuksia sekä konserttiarvioita. Lehdissä 
julkaistiin myös kokonaisia juhlapuheita ja 
luetteloita juhliin osallistuneista musiikkiseu- 
roista niiden johtajien nimiä unohtamatta.* 
(Ks. myös Rantanen 2016, 279.) Kansanvalis- 
tuksen juhlien yhteydessä myös rahvaan 
musiikki sai poikkeuksellisesti lehdistön huo- 
mion: yleensä kansanmusiikin saama julkinen 
huomio oli verrattain vaatimatonta suhteessa 
taidemusiikkiin. Kansankulttuurin musiikilli- 
set riennot saivat 1900-luvun alun lehdissä 
ylipäätään vain vähän palstatilaa (Kurkela 
2017, 52). 

1890-luvulta lähtien alettiin soitto- ja laulu- 
juhlille kutsua mukaan karjalaisia runolaula- 
jia ja itkijöitä. Heidän tehtävänään oli edustaa 
”aitoa” kansantaidetta (Smeds & Mäkinen 1984, 
66). Karjalaiset muusikot saivat eri vuosina 
erilaista huomiota. Sortavalassa järjestetyillä 
juhlilla 1896 he eivät esiintyneet päälavalla, 
mutta Helsingin laulujuhlilla vuonna 1900 he 
esiintyivät Kaartin maneesissa osana ”histo- 
riallisia” konsertteja. Erityisen tärkeinä karja- 
laismuusikoiden läsnäoloa pidettiin Karjalas- 
sa järjestetyillä laulujuhlilla. Laatokka-lehden 
toimittaja piti Sortavalan laulujuhliin liittyväs- 
sä ennakkojutussaan tärkeänä sitä, että paikal- 
liset myös itse osallistuisivat esiintyjinä juhliin. 


Pitäisi tässä juhlassa myös saada kuulla karjalaista 
kanteleen soittoa ja runonlaulua. Missä siis kan- 
teleen soittoa harjoitetaan, siellä olisi kehotetta- 

va asianomaisia taitureita harjoittamaan tämän 
ikivanhanhan suomalaisen soittimen käyttämistä 
varsinkin paikkakunnallisten sävelmäin esittämi- 
seen, koska kilpailu kanteleen soitossa tulee toi- 
meenpantavaksi. Samoin olisi hankittava kunnol- 
lisille runonlaulajille, mistä sellaisia vielä löytyy, 
tilaisuutta saapumaan juhlaan, esittääksensä siellä 
Kalevalan runoja, kuulla monen, hyvinkin monen, 
joka ei vielä ikinä niitä ole kuullut laulettavan. 
—- Meidän ei sovi tyytyä siihen, että muualta ehkä 
saapuu laulajia ja soittajia, vaan meidän tulee it- 
sekkin laulaa ja soittaa juhlassamme. (Laatokka 
29.10.1896.) 


Helsingin laulu- ja soittojuhlien tunnelmaa 
varjostivat Venäjän ja Suomen suuriruhtinas- 
kunnan väliset jännitteet ja Venäjän harjoit- 
tama sortopolitiikka. Tämä heijastui kansalli- 
suusaatteen korostumisena juhlapuheissa sekä 
isänmaallisen ohjelmaosuuden laajuutena. 
Helsingin soitto- ja laulujuhlat saivatkin uuti- 
soinnissa paljon palstatilaa niin Laatokka-leh- 
dessä kuin Uudessa Suomettaressakin.? Myös 
Sortavalan laulujuhlia vuosina 1896 ja 1906 
kuvailtiin laajasti Itä-Suomen ja pääkaupunki- 
seudunkin lehdistössä. Lehdet esittelivät laulu- 
ja soittojuhlien ohjelmaa ja jopa kokonaisia 
juhlilla pidettyjä puheita ilmestyi painettuina 
lehdissä. Uutisointia koskien juhlien sisältöä 
jatkettiin useissa numeroissa, olivathan soitto- 
ja laulujuhlatkin useampipäiväinen tilaisuus.? 

Karjalaisten muusikoiden musiikkiesityksiä 
Helsingin laulujuhlilla vuonna 1900 arvioitiin 
osana laulu- ja soittojuhlilla pidettyä ensim- 
mäistä ”Historiallista konserttia”. ”Historial- 
lisen konsertin” ensimmäistä osaa kuvattiin 
Uudessa Suomettaressa konsertin ”esihistorial- 
liseksi" osuudeksi. Tällä ilmauksella kirjoit- 

taja tarkoitti konsertin rakennetta ajallisena 
jatkumona. Hän ymmärsi kansanmusiikin 
kuuluvan konsertin esihistoriallista musiikkia 
esittelevään osuuteen, joka edelsi konsertin 
myöhempää, sävelletystä kamari- ja orkesteri- 
musiikista koostuvaa ohjelmaa. Tarkastelen 
tässä yhteydessä koko esihistoriallisen konser- 
tin uutisointia, vaikka konsertissa esiintyneet 
muusikot eivät kaikki olleetkaan rajakarjalai- 
sia. Konsertin alkupuolella esiintyivät Kau- 
kolan pitäjästä kotoisin olevat naiset soittaen 
torvia ja sen jälkeen rajakarjalaiset kanteleen- 
soittajat sekä runolaulajat. Tämän jälkeen oli 
vuorossa itkuvirsien esittäjä Sortavalasta. 

Laatokka-lehdessä yleisön kiinnostusta kon- 
serttia ja sen esiintyjiä kohtaan pohjustettiin 
seuraavasti: 


Mutta ohjelma olikin siksi omituinen, että sitä rien- 
si kuulemaan ken vain tilaisuutta siihen sai. Olihan 
täällä kuultavissa minkälaisesta alusta se, meidän 
laulumme oli kotoisin, ja miltä se meidän alkupe- 
räisin soittomme on kuulunut. (Laatokka 23.6.1900.) 


Lehtikirjoituksessa korostuu näkemys karja- 
laisten muusikoiden esittämästä musiikista 
museaalisena näytteenä. Karjalaista musiik- 
kia pidettiin alkuperäisenä, historiallisena 
musiikkina, ja Laatokka-lehdessä se nähtiin 
suomalaisen musiikin alkumuotona. Uusi 
Suometar sen sijaan ei liittänyt karjalaiseen 
musiikkiin mielikuvaa suomalaisen musiikin 
alkulähteestä. Musiikin outous kuitenkin mai- 
nittiin ja konsertin kansanmusiikkiosuutta ku- 
vailtiin lähes karikatyyrimäisin ja liioittelevin 
sävyin, mikä vahvisti vaikutelmaa oudosta ja 
hupaisasta esityksestä: 


Yleisön kiihko kuulla sitä outoa musiikkia, jota 
ensimmäisen historiallisen konsertin ohjelma ol- 
letikin, sen alkupuoli tarjosi, joutui kovalle koe- 
tukselle, kun torventoitottajat Liisa ja Mari Pessi, 
Anna Halonen ja Anni Kiiski myöhästyivät kon- 
sertista. — — Mutta saavuttuaan he eivät säästelleet 
keuhkojaan. Noin parin korttelin pituiset puiset 
torvet, joista muutamat jo lienevät toista sataa 
vuotta vanhat, asetettiin huulille, sormet kuuteen 
reikään torvien varressa, ja sitten sitä puhallettiin 
tarmon takaa. Soitto oli surullista liritystä, mutta 
tempo hyvin joutuisa ja kukin toitotus loppui ly- 
hykäiseen huilaukseen kohti korkeutta. (Uusi Suo- 
metar 20.6.1900.) 


Kun Uuden Suomettaren kirjoituksessa torvilla 
soitettua musiikkia arvioitiin ”surulliseksi liri- 
tykseksi”, Laatokka-lehdessä torvensoitto ar- 
vioitiin ”raikkaaniloiseksi metsämelodiaksi”: 


Torventoitotus, soittomme vanhin muoto, tuli erit- 
täin hauskasti esitetyksi. Neljä aitoa karjalaista nais- 
ta: Liisa ja Mari Pessi, Anni Kiiski sekä Anni Ha- 
lonen Venäjän rajan viereisestä Kaukolan pitäjästä, 
siintyivät näet konserttilavalla muinaiskarjalaisissa 
puvuissaan ja soittivat paimentorvillaan rytmik- 
käitä ja raikkaaniloisia metsämelodioja. Yleisö oli 
kuulemastaan ja näkemästään suuresti ihastunut ja 
karjalattaret vastasivat suosionosoituksiin omitui- 
silla kumarruksillaan. Tästä vuosisatain takaisesta, 
rajamailla vieläkin säilyneestä metsämusiikista siis 
lähtee suomalaisen säveltaiteen kulku. (Laatokka 
23.6.1900.) 


Uutisoinnista voi lukea käsityksen kansanmu- 
siikista musiikin alkumuotona, josta taidemu- 
siikki on kehittynyt.? Tämä ajatus perinteen 
erilaisista evolutionistisista kehitysvaiheista 
sisältyi myös perinnetieteissä 1800-luvun lo- 

pulla vallinneen maantieteellishistoriallisen 
koulukunnan näkemyksiin. Tutkijat näkivät 
itse edustavansa evoluution huipulla olevaa 
kulttuuria. (Lehtipuro 1980, 10; Kuusi 1980, 
28.) Näkemykset karjalaisen musiikin arkaa- 
isuudesta liittyivät myös vallan problema- 
tiikkaan: kun Karjala toiseutettiin modernin 
ajan periferiaksi, se sai valtakulttuurin, tässä 
tapauksessa fennomaanisen suomalaisuuden, 
näyttämään modernilta ja olevan ikään kuin 
omistussuhteessa Karjalaan (Anttonen 2012, 
348). Torvensoittajien esittämä musiikki mai- 
nitaan edellä olevassa esimerkissä hilpeästä 
luonteestaan huolimatta vuosisatoja vanhana, 
mutta rajamailla säilyneenä. Luonnehdinta 
”metsämusiikista” esitetään kuvaamaan mu- 
siikin luonnetta, sen lähtökohtaista esitystilan- 
netta osana karjan paimentamista viitaten 
paimentorviin. Karjalaisen musiikin yhdistä- 
misellä luontoon oli toki pitkät kulttuuriset 
juuret. Metsämusiikki-termin voi myös ym- 
märtää eräänlaisena sivistyneistön musiikin” 
vastakohtana, eli maaseuturahvaan metsissä 
soittamana musiikkina. Kirjoittaja mainitsee 
"karjalattarien" omituiset kumarrukset. Ku- 
vauksen perusteella rakentuu käsitys "ou- 
doista” tavoista ja niiden harjoittajista, jotka 
asuvat rajamailla harjoittaen edelleen vanhoja 
tapojaan. 

Rajakarjalaisten esittämä runolaulu nähtiin 
edellä kuvaillusta torvensoitosta poikkeavana 
”omana musiikkina” eli kansallisena aarteena 
ja ylpeytenä. 


Torventoitotuksesta johdutaan sitten uuteen kehi- 
tysmuotoon: Runolauluun, joka on meidän kan- 
sallinen ylpeytemme, aarteemme. Lavalle astuivat 

nyt karjalan harmaahapsiset ukot Iivana Bogdanov 
Sortavalan pitäjästä, Petri Shemeikka sekä Iivana 
Härkönen Suistamolta, mukanaan supisuomalai- 
set ikivanhat kantelot, ja runolaulu alkoi. Iivana 
Bogdanov soitti kanteleella erään Kalevalan me- 
lodian ja Iivana Shemeikka niinikään. Yhdessä 
lauloivat sitten Petri ja Iivana Shemeikka runon 
”Joukahaisen kosto”. Sen jälkeen soitti I. Bogdanov 
iloista Brihakkaa ja lopuksi lauloi Iivan Härkönen 
runon ”Lemminkäisen retkestä”. Erittäin hauskalta 
tuntui kuulla ja nähdä, kun he tutisevin parroin 
rohkeasti kaiuttivat ulkomuististaan pitkiä runo- 
jaan. Ja tuntui kuin menneisyys ja nykyisyys olisi- 
vat juuri tässä paiskanneet toisilleen lämmintä kät- 
tä, kun näki miten meidän musiikin mahtajat siellä 
hääräsivät noiden luonnon musiikkerien joukossa. 
(Laatokka 23.6.1900.) 


Runolaulun omiminen kansalliseksi liittyi sekä 
käsitykseen Karjalasta suomalaisen kulttuurin 
alkukotina, mutta myös siihen ideologiseen 
pohjavireeseen, joka kansanvalistuksen juh- 
lilla oli keskeinen: kansallistunteen herättämi- 
seen. Runolaulun arvottaminen kansallisena 
ylpeytenä liittyi myös Kalevalaan. Pertti Antto- 
sen mukaan Kalevala kytkeytyi kansallismie- 
lisen modernin ajan luomiseen, jossa ”kan- 
sallinen” määritti myös niitä käsityksiä, joita 
Kalevalan alkuperästä ja sen myötä karjalai- 
sista haluttiin tietoisesti luoda. Kalevala, joka 
edusti valikoitua osaa karjalaisten suullisesta 
perinteestä”, toimi suomalaisen kulttuurin 
symbolisena esityksenä. Koska myös Venäjän 
puolella elävien karjalaisten ajateltiin olevan 
peräisin Suomen puolelta, karjalaisen kult- 
tuurin nähtiin edustavan suomalaisten mui- 
naisajan kulttuuria. (Anttonen 2012, 349-350.) 
Vaikka runolaulu esiteltiin edellä siteeratun 
lehtikirjoituksen yhteydessä kehittyneempänä 

musiikinmuotona aiempaan torvensoittoon 
verrattuna, sen esittäjät kuvailtiin "harmaa- 
hapsisina ja rohkean innostuneina ukkoina."" 
Kuvaus muusikoiden ”tutisevista parroista” ja 
erityisestä rohkeudesta esiintyä synnyttää kä- 
sityksen muusikoiden amatööriydestä, vaikka 
pitkien runojen ulkoa muistamisen mainitse- 
misen voi nähdä myös muusikoiden kyvyk- 
kyyden tunnustamisena. Kirjoittaja kiinnittää 
huomionsa muusikoiden ulkomuotoon, toisin 
kuin saman konsertin myöhempää osuutta 
koskevassa kirjoituksessaan, jossa taidemusii- 
kin esittäjien ulkomuotoa ei mainita. 

Kuvauksen lopussa oleva maininta mennei- 
syyden ja nykyisyyden kohtaamisesta saattaa 
viitata siihen, että kyseisessä ”historiallisessa 
konsertissa” kuultiin kansanmusiikkiosuuden 
jälkeen lisäksi myös vastattain" sävellettyä 
isänmaallista taidemusiikkia. Kansanmusiik- 
kiesitykset edustivat menneisyyttä ja taidemu- 
siikki nykypäivää. 

Karjalaisten toiseuttaminen ja menneisyy- 
teen liittäminen esiintyvät useissa lehtikirjoi- 
tuksissa. Sortavalan laulujuhlilla vuonna 1906 
käyneen Iivari Vartiaisen kuvaus rajakarjalai- 
sista muusikoista sisältää vielä konkreettisem- 
man rinnastuksen karjalaisten ja luonnonkan- 
san välillä: 


Raja-Karjalan salomailta oli saapunut tämä pieni 
joukko edustamaan luonnonkansakulttuuria, jonka 
viehättävä omintakeisuus ilmaisee rikkaita henki- 
siä voimia. Heidän kannelsoittonsa, runolaulunsa, 
itkuvirtensä ja loitsunsa, kaikki ne ovat jotakin 
niin erityisluontoista että siihen kannattaa lähem- 
mälti tutustua, siitä voimakkaalle pirteälle kansal- 
lishengelle uutta elvykettä ammentaa. (Lukutupa 
17.10.1906.) 


MUUSIKOT KANSANVALISTUKSEN ESTRADEILLA 


Myös Viipurin Sanomien toimittaja näkee Teri- 
joen laulujuhlien ennakkojutussa vuonna 1910 
karjalaisen musiikin ikiaikaisena, menneisyy- 
den henkäyksenä: 


Karjala on laulujemme pyhälehto. Siellä on kautta 
aikojen palaneet laulujemme pyhät tulet. Polvi pol- 
velta ne ovat siirtyneet sydämestä sydämeen. Se on 
ollut vaipuvan vanhuksen kallein perintö nouse- 
valle nuorisolle. -- Kumpuaa yöstä muiston kultai- 
sena kukkasena muinaisvirsi, sen surut syvinä, sen 
ilot iltatähtinä sydämeemme syttyvät. (Wiipurin 
Sanomat 2.2.1910.) 


Kansanmuusikoiden käyttämät soittimet, kan- 
teleet, esiteltiin lehtikirjoituksissa ikivanhoina 
suomalaisina soittimina. Kanteleen kansallis- 
tamisella suomalaiseksi oli pyrkimyksiä, jotka 
peittivät alleen kanteleiden ja niillä soitetun 
kantelemusiikin itämerensuomalaisen ja yli- 
rajaisen luonteen (ks. esim. Laitinen 2010, 17). 
Kanteleen ja siten myös karjalaisuuden suo- 
malaistaminen oli osa edellä esiteltyä kansal- 
lismielisen modernin ajan luomisen prosessia 
ja suomalaisuuden korostamista (Anttonen 
2012, 349-350). Kanteleen suomalaisuuden 
sijaan kanteletta itämerensuomalaisille yh- 
teisenä soittimena teki suurelle yleisölle tun- 
netuksi A. O. Väisänen monissa aikakaus- 
lehdissä julkaistuissa artikkeleissaan, mutta 
niistä ensimmäinen julkaistiin vasta vuonna 
1917 Suomen kuvalehdessä (Pekkilä 1990, 257, ks. 
esim. Väisänen 1917), joten tämä näkemys tuli 
lehdistössä esiin vasta Suomen itsenäisyyden 
kynnyksellä. Kanteleen maineen kansallis- 
soittimena vakiinnutti soittimen tärkeä rooli 
Kalevala-eepoksessa ja runolaulajien soittime- 
na (ks. esim. Laitinen 2010, 31). 

Soittimien ikiaikaisuuden korostaminen 
liittyy tässä yhteydessä käsitykseen esitetyn 
musiikin muinaisuudesta. Musiikin muinai- 
suus ja runolaulajat, viimeisinä arkaaisen 
musiikkikulttuurinsa edustajina (vrt. Suutari, 
Krogerus & Knuuttila 1999, 4-5), tulevat ilmi 
myös uutisoinnissa, joka koski Sortavalan 
laulujuhlia vuosina 1896 ja 1906.% Mielikuvat 
musiikin ja soittimiston ikiaikaisuudesta eivät 
kuitenkaan vastanneet todellisuutta: rajakarja- 
lainen musiikkikulttuuri oli 1900-luvun alku- 
vuosikymmeninä keskellä modernisaatiota, 
joka heijastui soittimistoon, soittotapoihin 
ja ohjelmistoon. Soittotyylin ja soittimiston 
uudistuminen kulki rinnan musiikkityylin 
muutosten kanssa: hienovaraiseen vapaaseen 
muunteluun perustuva musiikkityyli alkoi 
korvautua sointuajatteluun perustuvalla soit- 
totyylillä (Kastinen 2013, 114). 

Lehtikirjoituksissa ei myöskään haluttu ko- 
rostaa rajakarjalaisen musiikin ylirajaisuutta. 
Vaikka Bogdanov soitti esityksessään venä- 
läisen, soittotilanteessa muuntuvan ripatska- 
tanssin, musiikki tulkittiin lehtikirjoittelussa 
historialliseksi ja suomalaiskansalliseksi (Laa- 
tokka 23.6.1900). 

Uusi Suometar -lehdessä rajakarjalaiset muu- 
sikot kuvataan "partasuina uroina”", jotka 
eivät täysin ymmärrä konsertti-instituutiota, 
vaan ”pyhässä innostuksessaan” ovat miltei 
lapsen kaltaisia esiintyjiä, joita konsertinjär- 
jestajien täytyy suitsia ruotuun. 


Runonlaulajat olivat partasuita uroita, jotka lauluis- 
saan käyttivät Karjalan pehmyttä murretta. Yksi 
heistä sanoi jo täyttävänsä 83:tta vuottaan. Uroot 
kun pääsivät laulunpäähän kiinni, eivät olisi ras- 


176 


kineet, vaan täytyi heille pari kertaa ilmaista, että 
aika oli rajoitettu. Laulajat lauloivat Väinämöisestä 
ja Lemminkäisestä runoja, jotka olivat Kalevalan 
toisintoja. Lukuisasta kuulijakunnasta tuskin moni- 
kaan oli kuullut varsinaisten runolaulaja-amatöö- 
rien niin kuin Shemeikat ja Härkönen ovat, vete- 
levän virsiään, mutta sen he tulivat huomaamaan, 
että laulutaidon kehitys meidän maassamme 
kulkee ja on kulkenut oikeaan suuntaan. Urosten 
pyhä innostus ja suuren salin vaatimukset houkut- 
televat partasuita pusertamaan viimeiset voimansa 
esille — —. (Uusi Suometar 20.6.1900.) 


Kirjoittaja on valinnut tavan kuvata kansan- 
musiikin esittäjät yhtenä joukkona, eli sivuut- 
taa yksittäiset laulajat. Toisin kuin konsertin jäl- 
kipuoliskolla esitellyt muusikot, rajakarjalaiset 
muusikot, silloin kun heidän sukunimensä 
mainittiin, eivät saaneet herra-etuliitettä ni- 
mensä eteen, eikä välttämättä heidän koko 
nimeäänkään mainittu. Tapa uutisoida esiinty- 
jät ilman nimiä ei ollut lehtiaineistossa yleistä, 
ja yleensä myös karjalaisten esiintyjien nimet 
mainittiin.” Karjalaisiin saatettiin kuitenkin 
viitata ylimalkaisesti sukunimillä ja monikossa 
yhtenä ryhmänä kuten Uudessa Suomettaressa 
(20. 6.1906), jonka kirjoittaja kuvailee kante- 
leen soittajia seuraavasti: ” Nämä Smekeikat ja 
Mishenkat ovat kai viimeiset sitä polvea, jon- 
ka huulilla kansanruno on elänyt ja joitten mu- 
kana se kansan keskuudesta vajoo hautaan.” 

Käsitys muusikoista menneisyyteen kuulu- 
vana kollektiivina ja hahmottomana joukkona 
tulee esiin myös Uudessa Suomettaressa, jossa 
muusikot rinnastetaan Väinämöiseen. Uuden 
Suomettaren arvostelussa (20.6.1900), ”Väinä- 
möisen haamu” on havaittavissa elävien esiin- 
tyjien keskellä: 

Tuntui aivan siltä kuin tuulahdus Kalevalan urho- 
jen ajoilta olisi kulkenut yli juhlakentän, kuin itse 
vanhan Väinämöisen haamu olisi näyttäytynyt 
juhlayleisölle, kun nämä harmaahapsiset ukot lau- 
luja lasettivat ja kanteleen kielillä soittelivat. (Uusi 
Suometar 20.6.1906.) 


Edellä kuvattu tapa nähdä runolaulajat hah- 
mottomana joukkona kuvastaa sivistyneis- 
tön käsitystä kansanmuusikoista: he eivät 
edustaneet itseään vaan kansan henkeä, ja 
karjalaiset muusikot erityisesti menneisyyttä. 
Heillä ei myöskään ollut omistajuutta esittä- 
määnsä musiikkiin, vaan he toimivat ikään 
kuin kansan tulkkeina (ks. esim. kansanmuu- 
sikko Kreeta Haapasaloa koskien Laitinen 
2003, 94). Minään erityisinä musiikillisina 
virtuooseina rajakarjalaisia runolaulajia ei 
kuvailtu. Uuden Suomettaren (20.6.1900) selos- 
tuksessa viittaus laulutaidon yleiseen kehi- 
tykseen ja sen oikeanlaisuuteen ei imartele 
runolaulajien laulutaitoa. Runolaulamista 
kuvataan ”virsien vetelemiseksi”, toisaalla 
taas ”laulujen lasettamiseksi” (Uusi Suometar 
20.6.1906), kun sen sijaan myöhemmin Uuden 
Suomettaren edellä lainatussa konserttiarviossa 
suomalaisten kansanlaulujen esittäjien rouva 
Ekmanin ja hra Ojanperän kerrotaan esit- 
täneen lauluja ”erittäin tunteikkaasti." Kun 
lehtikirjoittelun sävyä verrataan rajakarja- 
laista musiikkia tutkineen A. O. Väisäsen 
(Timonen 2011, 195) luonnehdintaan siitä, 
että rajakarjalaiset runolaulajat eivät olleet 
taidollisesti "vanhan Väinämöisen” veroisia 
luovassa runo- tai säveltaidossaan, voidaan 
nähdä molemmissa herooiseen esikuvaan 


vertaamista kielteisessä mielessä. Mielikuvat 
kansanmusiikin esityskäytännöistä kuvastavat 
lehtiaineistossakin kokemusten ristiriitaisuut- 
ta. Kansanmuusikkojen laulutapa oli kauka- 
na kansanvalistuksen musiikillisista ihanteista, 
joissa korostuivat taidemusiikin konventiot. 
Myös kansanperinteen kerääjät, kuten Elias 
Lönnrot ja A. F. Andberg, kokivat Olli Heik- 
kisen (2013, 48-49) mukaan kansanlaulajien 
esittäjien äänenvoimakkuuden ja poikkeamat 
tasavireisestä virityksestä häiritsevinä. Ku- 
vaustavat riippuivat siitä, miten musiikkiesi- 
tykset haluttiin kehystää. Viipurin Sanomissa 
Terijoen laulujuhlilla 1910 esiintyneet kan- 
teleensoittajat kuvailtiin perinteensä kautta, 
jonka luonnetta kuvastivat ”helisyttäminen” 
ja ”helähtäminen” ja ”kauneus”. Myös yleisö 
otti musiikin vastaan ”hartaudella.” 


Astui sen jälkeen laululavalle kolmikko kantelon 
heilisyttäjiä, syntyjen syvien laulajia. Astuivat 
avaamaan kansan nuoren laulantoa, polven uu- 
den ilonpitoa. Kauniisti helähti heidän käsissänsä 
heimon karjalaisen kaunis soitin, hartaudella sitä 
kuunneltiin. Nimeltään olivat esiintyjät Jelisei 
Walokainen, Ivan Läsönen ja Anna Sakro, tun- 
nettuja kantelon soittajia kaikki tyynni. (Wiipurin 
Sanomat 27. 6.1910.) 


Edellä oleva kuvaus vertautuu säätyläistön ta- 
paan kokea musiikki ”sentimentaalisena” (vrt. 
Laitinen 2003, 17). Heikki Laitisen (Mt., 17) 
mukaan se ei vastannut sitä tapaa, jolla kan- 
sanmusiikin esittäjät kokivat oman musiikkin- 
sa. 

Rajakarjalainen kulttuuri kansallisen 
katveessa 


Myöhäismodernin kulttuuriteorian (Fornäs 
1998) tarkastelutavan näkökulmasta suoma- 
laisen ja karjalaisen kulttuurin välinen jänni- 
te" näkyy siinä tavassa, jolla valtakulttuurin 
sanomalehdissä kirjoitettiin rajakarjalaisista 
muusikoista ja musiikista. Lehtikirjoittelua 
karjalaisista Kansanvalistusseuran juhlilla 
leimasi käsitys tietynlaisesta musiikista ja sii- 
hen sopivista musiikin esittäjistä. Nämä käsi- 
tykset perustuivat osittain ennakkoluuloille, 
mutta myös kansanvalistuksen piirissä ajalle 
tyypillisiin musiikkiin liitettyihin ihanteisiin. 
Rajakarjalaiset muusikot eivät musiikillaan 
täyttäneet kansanvalistuksen musiikkiin liit- 
tämiä yleviä ihanteita. Lehdissä ilmestyneistä 
kuvauksista on luettavissa pyrkimys kehystää 
rajakarjalainen perinne osaksi kansallisen yh- 
tenäisyyden rakentamista ja tässä yhteydessä 
tulkita rajakarjalainen musiikkikulttuuri suo- 
malaiseen menneisyyteen liittyvänä ilmiönä. 
Kansanvalistuksen ihanteisiin soveltuva käsi- 
tys kansasta ja sille sopivasta musiikista rajasi 
ulkopuolelleen laulujuhlien esitysten moni- 
naiset kulttuuriset lähtökohdat. 
Rajakarjalaista musiikkia esitettiin kansan- 
valaistusseuran juhlilla sille epätyypillisessä 
ympäristössä, ja tulkinnat, joita kirjoittajat 
tekivät musiikin laadusta ja muusikoiden 
olemuksesta, eivät sisältäneet karjalaista 
kulttuuria ymmärtävää näkökulmaa, vaan 
olivat uskollisia kansanvalistuksen ihanteille. 
Kansanvalistusjuhlilla esiintyvät rajakarja- 
laismuusikot esiteltiin lehdistössä osana kan- 
sallista kulttuuria ja kansanvalistushenkistä 

isänmaallisuutta. Erityisesti Sortavalassa ja 
Viipurissa järjestettyjen laulujuhlien juhlapu- 
heissa korostettiin Suomen yhtenäisyyttä ja 
eroa suhteessa Venäjään. Näissä kehyksissä 
karjalaisuus nähtiin jatkumona, joka edusti 
suomalaista menneisyyttä, sen arkaaisia juu- 
ria. Myös muualla järjestettyjen laulujuhlien 
uutisoinnissa, kuten Helsingin laulujuhlilla 
vuonna 1900, rajakarjalainen ylirajainen mu- 
siikkikulttuuri kuvattiin suomalaiskansallis- 
ten juurien ja musiikkikehityksen alkukotina. 
Musiikkia kuvailtiin arkaaiseksi, ”oudoksi” ja 
”metsäläiseksi”. Kansallinen retoriikka ei tun- 
nustanut lavoille nousseiden rajakarjalaisten 
perinteen ylirajaisuutta, uudistumishenkeä tai 
omaperäisyyttä. Näkymättömiin jäivät myös 
ne musiikkiin oleellisesti liittyneet piirteet, jot- 
ka erosivat suomalaiskansalliseksi mielletystä 
”kalevalaisuudesta”. Tällaisia konkreettisia 
karjalaiseen musiikkiin kuuluvia sävelmiä oli- 
vat esimerkiksi kantelemusiikin venäläisperäi- 
set tanssit ja ortodoksikirkkojen kellojensoit- 
toa mukailevat kantelesävelmät. Karjalaisen 
musiikin kuvaustapoja selittivät ajankohdan 
poliittinen tilanne ja kansanvalistusaate sekä 
kansallinen katse, joka halusi omia omaan 
kulttuuripiiriinsä myös karjalaisen kulttuurin 
ilmiöt. 

Ylirajaisuutta suomalaisessa musiikkielä- 
mässä aiemmin pohtineet Olli Heikkinen ja 
muut (2017, 3) ovat nähneet 1800-luvun suo- 
malaisen musiikkielämän ja kansallisen sävel- 
taiteen ylirajaisena prosessina, jossa siirrettiin, 
muunnettiin ja käännettiin länsimaisen musii- 
kin tyylit, instituutiot, konventiot ja esityskäy- 
tännöt osaksi pohjoisen suuriruhtinaskunnan 
kulttuurielämää. Ylirajaisuus ilmeni Suomeen 

Keski-Euroopasta omaksuttuina vaikutteina ja 
ideoina, mutta myös konkreettisesti Suomeen 
muualta tulleiden muusikoiden ja vaikuttaja- 
persoonien toimintana. Ylirajaisuus rajakar- 
jalaisen kansanmusiikin kohdalla näyttäytyy 
vaikutteiden omaksumisena sekä itäisestä että 
läntisestä perinteestä ja rajaseudulle tyypilli- 
sen liikkuvan elämänmuodon piirissä syn- 
tyneiden musiikinmuotojen varioivana ku- 
doksena. Musiikkikulttuurista ei kuitenkaan 
1800-luvun lopulla ole mahdollista muodos- 
taa yhtenäistä käsitystä, sillä rajakarjalainen 
musiikkikulttuuri koki tuolloin monenlaisia 
muutoksia ja ne koskettivat eri musiikinlajeja 
ja paikallisia kulttuuriperinteitä eriaikaisesti. 
Paikallisesti valmistettu soittimisto oli korvau- 
tumassa moderneilla soittimilla, uudenlainen 
soittotyyli oli syrjäyttämässä aiempia tapoja 
soittaa ja kanteleiden ja jouhikoiden soitta- 
minen oli vähitellen siirtymässä paikallisten 
nurkkatanssien kontekstista uusille esiinty- 
misareenoille. Muutokset ilmenivät myös lau- 
letun musiikin kohdalla kalevalaisen musiikin 
väistymisenä ja korvautumisella siikeistollisil- 
lä uusimittaisilla lauluilla. Lehtikirjoittelusta 
syntynyt käsitys musiikin arkaaisuudesta ei 
siis osunut yksiin musiikkikulttuurissa käyn- 
nissä olleen muutosprosessin kanssa. 

Tämän artikkelin tarkoituksena on ollut 
pohtia niitä kuvaustapoja, jotka tuottivat kä- 
sityksiä karjalaisista 1800-luvun lopussa ja 
1900-luvun alun suomenkielisessä lehdistössä. 
Nämä kuvaustavat vaativat uudelleen tarkas- 
telua, sillä niiden taustalla on ideologisia pää- 
määriä, jotka palvelivat suomalaisuuden ja 
erillisen suomalaisen kulttuurin synnyttämis- 
tä ja manifestoimista. Voidaan puhua myös 


karjalaisuuden toiseuttamisesta, kuten esimer- 
kiksi Tiina Seppä (2022, 236-237) on tehnyt 
tutkiessaan niitä tapoja, joilla perinteenkerää- 
jä Samuli Paulaharju on kuvannut karjalaisia 
toisina, ”meihin kuulumattomina”, heimo- 
sodista lähettämissään kirjeissä. Toiseuttami- 
nen synnyttää kolonialistisia mielikuvia valta- 
kulttuurin ja sille alisteisen kulttuurin välisestä 
suhteesta. Tällaista valta-asemaa on keskeistä 
purkaa ja tehdä näkyväksi myös historiallis- 
ten aineistojen suhteen. Rajakarjalaisuuden 
kuvaaminen suomalaisesta perspektiivistä, il- 
man karjalaisen kulttuurisen erityisyyden tun- 
nistamista, synnyttää vääristyneen käsityksen 
karjalaisten historiasta ja kulttuureista. 

On oleellista kysyä, millä tavoin karjalai- 
suuden tarkasteleminen suomalaisuudesta 
käsin rajoittaa karjalaisten kulttuurien ym- 
märtämistä ja kulttuurien omaehtoisuuksien 
tukemista. Näiden, usein ulkopuolisten muo- 
dostamien käsitysten varaan, on rakentunut 
karjalaisille varattu kulttuurisesti kapea tila 
lähes näihin päiviin saakka. Karjalaisten kult- 
tuurien ymmärtäminen ja tukeminen vaativat 
karjalaisuuden erityisyyksien tunnustamis- 
ta. Kysymys on lähtökohtaisesti karjalaisten 
omista äänistä ja kulttuureista, jotka voivat 
tulla esiin samanarvoisina hegemonisen kult- 
tuurin äänten rinnalle. 


VIITTEET 


1 Kansallisiin tieteisiin luetaan kuuluvaksi hu- 
manistisia tutkimusaloja, jotka tavalla tai toi- 
sella edistivät tai liittyivät suomalaiskansallisen 
projektin edistämiseen. Yleisimmin näihin tut- 

kimusaloihin luetaan suomen kielen tutkimus, 
kansatiede, folkloristiikka ja kotimaisen kirjal- 
lisuuden tutkimus (Herlin 2000, 1). Musiikintut- 
kimus ei suoraan oppiaineena lukeutunut kan- 
sallisiin tieteisiin, mutta se oli metodeiltaan niin 
yhtenevä kansanrunouden tutkimuksen kanssa, 
että kansanmusiikintutkija Outi Valo (2022, 77) 
pitää musiikintutkimusta kansanrunoudentutki- 
muksen ”sisartieteenä” ja siten myös musiikin- 
tutkimus voidaan lukea kansallisten tieteiden 
joukkoon. 

2 Lehtiaineiston kritiikkien kirjoittajien henki- 
löllisyys ei ole tiedossa. Kritiikkien yhteydessä 
ei ole mainittu kirjoittajien nimiä, ainoastaan 
muutaman kritiikin yhteydessä mainitaan kir- 
joittajan nimikirjaimet. Lehtiaineisto koostuu 
23:sta eri sanoma- tai aikakauslehdestä, eli kir- 
joittajia on varmasti ollut useampia. 

3 Heimoaate- ja sotaretket saivat kannatusta kan- 
sallisten tieteiden harjoittajien piirissä. Aiheesta 
on kirjoittanut kansaperinteen kerääjää ja kirjai- 
lijaa Samuli Paulaharjua tutkinut folkloristi Tii- 
na Seppä (ks. esim. Seppä 2022) ja Eino Levonin, 
A. O. Väisäsen ja Samuli Paulaharjun kaksois- 
rooleja sekä kerääjinä että heimosotajoukon 
jäseninä kuvataan lyhyesti myös Minna Riikka 
Järvisen ja Janne Seppäsen tutkimuksessa (Jär- 
vinen & Seppänen 2008, 19). 

4 Maantieteellis-historiallisella metodilla tarkoi- 
tetaan vuosina 1870—1880-luvuilla kehitettyä 
uutta kansanperinteen tutkimukseen, erityisesti 
keruutyöhön ja aineistojen analyysiin vaikutta- 
nutta tutkimusmetodia. Menetelmän kehittivät 
Julius ja Kaarle Krohn. (Kuusi 1980, 25—26.) 

5 Fennomanialla tarkoitetaan yhteiskunnallista 
ja poliittista liikettä, joka eli kukoistustaan 
1800-luvun loppuvuosikymmeninä. Keskeinen 
osa fennomaanien politiikkaa oli kansallisen 
sivistyksen ja kulttuurin vahvistaminen ja eri- 
tyisesti suomen kielen kohottaminen sivistys- ja 

valtakielen asemaan. 1870-luvulla fennomanian 
ylivallan ja organisoitumispyrkimysten keskiös- 
sä oli Kansanvalistusseura, joka kokosi yhteen 
pääkaupungin fennomaanisen sivistyneistön ja 
muodosti eräänlaisen fennomanian aatteellisen ja 
organisatorisen keskuksen. (Liikanen 1995, 322.) 

Esim. Wiipurilehti 19.6. 1896 esitteli laulujuhlia 
kuvaten sekä esiintymisaluetta, esityksiä että 
yleisön reaktioita. Karjalaisten esiintymistä 
kuvattiin seuraavasti: "- — runonlaulajia, joita 
varten oli varustettu oikea karjalaistuvan tapaan 
tehty kansallismuseo, kuulemassa oli väkeä tu- 
van täydeltä — — Laulettiin siinä sitten vanhasta 
Wäinöstä ja lietopojasta Lemminkäisestä sekä 
itkettiin tytöstä, joka istui Rostovan morukivil- 
la? 

Laulujuhlat olivat esillä muun muassa Uusi Suo- 
metar lehdessä 19.6. 1900 ja 20.6.1900 sekä Laa- 
tokka-lehdessä 19.6. 1900, 20.6.1900 ja 23.6.1900. 
Sortavalan laulujuhlia käsiteltiin muun muassa 
Wiipuri-lehdessä 19.6.1896, Uudessa Suometta- 
ressa 18.6.1896 ja 20.6.1906, Kalevassa 22.6.1906, 
Turun Lehdessä 21.6.1906 ja Tampereen Sanomis- 
sa 20.6.1906 sekä Laatokka-lehdessä 15.6.1906, 
16.6.1906 ja 17.6.1906. 

Tämä käsitys musiikista arkaaisena taidemu- 
siikin esiasteena voi rinnastua esimerkiksi 
J. V. Snellmannin käsityksiin kansanrunoudesta 
”menneiden sukupolvien sivistyksen” ilmentäjä- 
nä (Sihvo 2003, 110-111). 


10 Pertti Anttosen (2012, 325-326) mukaan Kaleva- 


lan osalta voidaan puhua myös protestanttisesta 
nationalismista, joka sulki pois sekä ortodoksi- 
suuden että katolilaisuuden. Kalevala ei Ant- 
tosen mukaan sisällä viittauksia kumpaankaan 
näistä uskontosuunnista. 


11 Iivana Bogdanovin syntymävuodeksi on arvioi- 


tu vuotta 1843, (Tenhunen 2013, 77) joten hän oli 
laulujuhlien aikaan 57-vuotias. 

12 Näihin kuuluivat muun muassa Waseniuksen 
kuorolle säveltämä ”Isänmaalle” sekä J. Paciuk- 
sen sävellykset " Sotilaspoika” ja ” Hellaan lapsi.” 

13 Esim. lehdissä esiintyneissä konserttiarviois- 
sa Kaleva 22.6.1906 ja Uusi Suometar 20.6.1906 
arvioivat rajakarjalaisten esittämiä lauluja iki- 
vanhoiksi. Uusi Suometar myös kirjoitti arvos- 
telussaan karjalaisten muusikoiden vievän mu- 
siikkinsa hautaan mukanaan. Wiipurilehden 
19.6.1896 kuvauksessa korostuvat museaaliset 
olosuhteet, jotka rajakarjalaisille muusikoille 
oli rakennettu esiintymispaikaksi. 

14 Tätä samankaltaista kuvaustapaa karjalaisista 
runolaulajista suosittiin useissa lehtikirjoituk- 
sissa.” Harmaahapsisiksi ukoiksi” mainittiin 
Uudessa Suomettaressa runolaulajat 20.6.1906, 
”partasuiksi uroiksi” mainitsi Lukutupa-lehdessä 
17.10.1906 rajakarjalaiset runolaulajat Iivari Var- 
tiainen. 

15 Karjalaisten esiintyjien nimet mainittiin konsert- 
tiselostuksissa muun muassa Viipurin Sanomissa 
27.6.1910, Karjalan kävijä -lehdessä 1.6.1908, Uu- 
dessa Suomettaressa 20.6.1906 ja Laatokka-lehdes- 
sä 23.6.1900. 

16 Folkloristi Kati Kallio on useissa viimeaikaisissa 
puheenvuoroissaan purkanut suomalaisuuden 
ja karjalaisuuden välistä ongelmallista suhdetta 
ja sen aiheuttamia vääristymiä siinä, miten kar- 
jalaisuus käsitetään (Kallio 2023, Kallio 2022). 

Rajanylityksiä 


Naisten ylirajainen koulutus suomalaismielisen kritiikin kohteena 


Raja-Karjalassa 1900-luvun alussa 


Laatokan pohjoispuolella sijainnut Raja-Kar- 
jala oli 1800-1g00-lukujen taitteessa alue, jota 
sekä suomalaiset että venäläiset pitivät oma- 
naan. Vuonna 1812 autonomiseen Suomen 
suuriruhtinaskuntaan niin sanottuna Vanhan 
Suomen osana liitetty alue koostui kuudesta 
pitäjästä (Impilahti, Korpiselkä, Salmi, Soan- 
lahti, Suistamo ja Suojärvi, ks. kartta), joiden 
väestö oli pääosin karjalankielistä ja ortodok- 
sista (Hämynen 1995, 26-27). Rajakarjalaiset 
elivät kiinteässä yhteydessä rajan itäpuolella 
eläneiden aunuksenkarjalaisten kanssa, ja 
luontaiset kulkureitit alueelta johtivat ennen 
1920-luvulla rakennettua rautatietä ennem- 
minkin Venäjän suuntaan kuin länteen (Uusi- 
tupa & Koivisto 2021, 103). 

Vuosisadan vaihteessa Raja-Karjala nousi 
poliittisen ja uskonnollisen valtakamppailun 
kohteeksi, kun sekä suomalaiset että venäläiset 
pyrkivät valistamaan sen väestöä oman valta- 
kulttuurinsa ehdoilla. Kuten Milla Uusitupa 
ja Vesa Koivisto (2021, 108) toteavat, kilpailu 
kulminoitui etenkin kysymykseen kansanope- 
tuksesta ja ortodoksisten jumalanpalvelusten 
kielestä. Suomalaismieliset vaikuttajat, joihin 
lukeutui myös osa ortodoksista papistoa, kan- 

nattivat suomenkielistä koulutusta ja siihen 
saakka kirkkoslaavin kielellä toimitettujen 
jumalanpalvelusten suomentamista. Venäläis- 
mieliset puolestaan pitivät tärkeänä, että ra- 
jakarjalaiset liittyisivät kielen myötä osaksi 
laajempaa venäjän- ja kirkkoslaavinkielistä 
yhteisöä. Raja-Karjalaan syntyikin eri toimi- 
joiden perustamia alkeis- ja kansakouluja, joi- 
den opetussisällöt ja -kielet erosivat toisistaan. 

Koulutus- ja kielikysymyksen taustalla oli 
1800-luvulla eurooppalaista aateilmapiiriä 
hallinnut nationalismi, joka J. V. Snellmanin 
(1806—1881) Suomeen tuomassa hegeliläisessä 
muodossa korosti koulujen tehtävää sivistää 
kansaa sen omalla kielellä ja siten auttaa heitä 
kasvamaan kansaksi, joka kykenee luomaan 
oman kansallisvaltion (Snellman 1929). Raja- 
Karjala nähtiin yhtäältä osana ”suomalaisen” 
kansanperinteen kehtoa, jonka ydinalue oli 
Vienan Karjala. Toisaalta sen ajateltiin tarvit- 
sevan sivistämistä, jotta se tiedostaisi olevansa 
osa Suomea. Venäläisten näkökulmasta taas 
raja-alueiden väestö oli kiinnitettävä vahvem- 
min venäläisyyteen, jonka ilmentymänä oli 
ortodoksinen uskonto. Venäjällä nationalismi 
ruokki aatteita kuten slavofiliaa, joka näki 

kansallisen yhtenäisyyden takeiksi venäläi- 
syyden, ortodoksisen uskon ja itsevaltaisen 
hallitusmuodon. (Hämynen 1995, 10.) 

Yksi keskeinen koulutukseen liittyvä kysy- 
mys oli soveltuvien opettajien saatavuus. Suo- 
men senaatin vuonna 1880 perustama Sorta- 
valan seminaari koulutti sekä luterilaisia että 
ortodoksisia kansakoulunopettajia Karjalan 
kouluihin. Venäläisen kirkollisen johdon sil- 
missä seminaari, jonka opettajista pääosa oli 
kansallismielisiä luterilaisia, näyttäytyi suur- 
suomalaisuuden pesänä, joka suomalaisti ja 
luterilaisti opiskelijansa epätoivotuin tuloksin 
(Vituhnovskaja 2006, 30). Venäläisestä näkö- 
kulmasta oli olennaista, että kouluopetus 
myös vahvistaisi koko paikallisyhteisön us- 
konnollista elämää ja kiinnittymistä omaan 
kirkkoonsa. Tavoite nousi erityisen keskeisek- 
si vuonna 1905 Venäjän keisarikuntaa ravis- 
telleiden yhteiskunnallisten levottomuuksien 
jälkeen, jotka loivat tilaa suomalaismieliselle 
toiminnalle Karjalassa (Vituhnovskaja 2006, 
30-31). Huhtikuussa 1905 (Suomen suuriruh- 
tinaskunnassa helmikuussa 1906) tuli voimaan 
tsaarin antama asetus, joka antoi ortodokseille 
luvan erota kirkostaan, mikäli he liittyivät jo- 
honkin toiseen Venäjän keisarikunnassa lailli- 
seen kristilliseen kirkkoon. Ortodoksit pelkä- 
sivät asetuksen johtavan joukkoeroamiseen,' 
varsinkin kun Karjalan alueella voimistui 
samoihin aikoihin luterilainen sisälähetystyö, 
jota harjoitti erityisesti vuonna 1890 perustet- 
tu Sortavalan evankelinen seura (Hämynen 
1995, 48). 

Vuonna 1905 Suomen ortodoksisen hiip- 
pakunnan johtoon nousi arkkipiispa Sergei 
(Stragorodski, 1867—1944), joka pyysi apulai- 

sekseen pappismunkin ja sittemmin Sortava- 
lan piispan Kiprianin (vanh. kirjoitusasu Kyp- 
rian) (Šnitnikov, 1879-1914). Tämän tehtävänä 
oli vastata Karjalan alueen sisälähetystyöstä. 
Vaikka Sergei ja Kiprian aluksi suhtautuivat 
innostuneesti suomenkielisiin jumalanpalve- 
luksiin ja sivistystyöhön Karjalan alueella, he 
alkoivat pian epäillä suomenkielistämisen tu- 
kevan ”suursuomalaisen propagandan” leviä- 
mistä (Vituhnovskaja 2006, 133-137). Kipria- 
nin johdolla vuonna 1907 perustettu Pyhän 
suurmarttyyri Georgios Voittajan ortodoksi- 
nen karjalainen veljeskunta (jatkossa Karjalan 
Veljeskunta tai pelkkä Veljeskunta) alkoikin 
perustaa Raja-Karjalaan kouluja, joiden ope- 
tuskielenä oli venäjä ja joissa ortodoksisella 
uskonnolla oli keskeinen rooli. Saadakseen 
kouluihin soveltuvia opettajia Kiprian alkoi 
rekrytoida nuoria rajakarjalaisia tyttöjä kou- 
lutettaviksi opetustyöhön nykyisen Puolan ja 
Valko-Venäjän rajalla sijaitsevaan Krasnosto- 
kin luostariin, jossa toimi sekä ala- että yläkan- 
sakoulunopettajaseminaari.? 

Krasnostok sopi Kiprianin tarkoituksiin 
hyvin. Se toimi Raja-Karjalan tapaan useam- 
man uskonnon (roomalaiskatolisuuden, kreik- 
kalaiskatolisuuden ja ortodoksisuuden) ja 
kansallisuuden (puolalaisen, ukrainalaisen, 
valkovenäläisen ja venäläisen) kohtausalueel- 
la. Toiseksi luostarin igumenia, pedagogisen 
koulutuksen saanut Jelena (Konovalova, 
1867—1937), oli vuoden 1905 uskontoasetuksen 
jälkeen pyrkinyt aktiivisesti estämään alueen 
ortodoksiväestöä kääntymästä roomalaiska- 
tolisuuteen (Žaltauskaitč 2021, 132). Saadak- 
seen opetuksen välittömästi käyntiin Kiprian 
toi vuonna 1909 Krasnostokissa pedagogisen 

koulutuksen saaneita venäjänkielisiä naisia 
Raja-Karjalaan perustettuihin kouluihin vas- 
taamaan opetuksesta, kunnes rajakarjalaiset 
naiset voisivat ottaa opetusvastuun. Lisäksi 
Kiprian halusi perustaa Salmiin naisluostarin 
ja tätä varten hän lähetti Krasnostokiin tyttöjä 
kasvamaan tulevan luostarin sisariksi. Raja- 
karjalaisten naisten koulutusrekrytoinnin voi 
nähdä osana naisluostareiden toiminnan mer- 
kittävää laajentumista ja naisten pedagogisen 
koulutuksen yleistymistä Venäjällä 1860-luvun 
jälkeen (Beliakova 2019, 47). Krasnostokiin 
kuljetettiin tyttöjä ainakin vuoteen 1914 eli 
Kiprianin kuolemaan saakka, ja sieltä palasi 
koulutuksen saaneita vielä vuoden 1918 jäl- 
keen. 

Kiprianin toiminta synnytti kiivasta kritiik- 
kiä suomenmielisten keskuudessa. Keskus- 
telu nousi Raja-Karjalan koulutus- ja kieli- 
kysymyksen ytimestä ja heijasti myös laajem- 
paa yhteiskunnallista tilannetta. Ensinnäkin 
Krasnostok-yhteistyö ajoittui kansallisessa 
historiankirjoituksessa toisena sortokautena 
tunnettuun ajanjaksoon 1908-1917, jonka 
aikana venäjän kielen asemaa vahvistettiin 
autonomisessa Suomessa. Toiseksi Suomes- 
sa, kuten Venäjällä ja muuallakin, käytiin kii- 
vasta keskustelua naisten yhteiskunnallisesta 
asemasta ja toiminnasta, mikä rajaseudulla 
herätti erityistä kiinnostusta (ks. Kemppai- 
nen 2020). 

Tässä artikkelissa keskitymme Kiprianin 
luomiin Raja-Karjalan ja Krasnostokin yli- 
rajaisiin yhteyksiin ja niiden herättämään 
kritiikkiin kansallishenkisessä suomalaisessa 
lehdistössä vuosina 1907—1914. Kysymme, 
millaisena naisten liikkuvuus näyttäytyy yli- 

rajaisuuden näkökulmasta. Miten suomalai- 
nen aikalaislehdistö kuvasi näitä naisia, mi- 
ten kuvauksissa määritellään kansallisia ja 
naisena olemisen rajoja ja kritisoidaan niiden 
ylityksiä? Arvioidessamme naisista tuotettua 
kuvaa pidämme olennaisena myös selvittää, 
mitä Krasnostokin luostarista tulleista ja sinne 
lähteneistä naisista ylipäänsä tiedetään, sillä 
heitä ei ole aiemmin juuri tutkittu. 

Naisten liikkuvuuden osalta päälähteemme 
on Kaarlo Merikosken (1878—1954) kokoama 
haastatteluaineisto, jota säilytetään Kansallis- 
kirjaston käsikirjoituskokoelmassa.s Vahvan 
kansallismielinen Merikoski toimi vuosina 
1911—1944 Sortavalan seminaarin poikien har- 
joittelukoulun rehtorina, vaikutti suomenkieli- 
siä kouluja tukeneessa Sortavalan Edistysseu- 
rassa ja vastusti voimakkaasti Kipriania sekä 
venäjän käyttöä opetuskielenä. Hän haastatteli 
1920-1930-luvuilla yhteensä 28 henkilöä, joilla 
oli kokemuksia Raja-Karjalan ”venäläistämis- 
kouluista” opettajina, oppilaina, tarkastajina 
tai paikallisyhteisön kuten seurakunnan toi- 
mijoina. Haastattelujen lisäksi aineisto sisäl- 
tää informanttien omasanaisia muistelmia, 
jotka Merikoski merkintänsä mukaan kirjoitti 
puhtaaksi.t Aineistoa on luettava erityisen 
lahdekriittisesti, sillä on todennäköistä, että 
Merikoski sen kerääjänä vaikutti siihen, mitä 
ja miten ”venäläistämiskouluista” muistettiin. 

Haastatteluaineiston antamaa kuvaa tar- 
kentavat Raja-Karjalaan kouluja perustaneen 
Karjalan Veljeskunnan vuosikertomukset 
(Ottset 1g11a—b), joissa käsiteltiin laajasti kir- 
kollisia kouluja. Kuten edellä todettiin, Vel- 
jeskunnan perusti Kiprian. Se kilpaili vuonna 
1885 perustetun suomenkielisen valistusjärjes- 

tön, Pyhäin Sergein ja Hermanin Veljeskun- 
nan (PSHV), kanssa Karjalan ortodoksien 
sivistämisestä. Karjalan Veljeskuntaan kuului 
venäjänkielistä papistoa Suomen ortodok- 
sisesta hiippakunnasta sekä rajakarjalaisia 
maallikoita ja se julkaisi hengellistä kirjalli- 
suutta ja lehtiä venäjäksi ja karjalaksi. 
Kolmanneksi lähdeaineistoksi olemme 
rajanneet suomenkieliset sanomalehtiartik- 
kelit, joissa käsitellään Krasnostokista tulleita 
ja sinne lähteneitä naisia sekä kritisoidaan 
Kipriania. Tämä aineisto on vuosilta 1907- 
1921, pääosin vuosilta 1909-1914. Kärkkäim- 
piä Kiprianin ja tämän ”venäläistämiskoulu- 
jen” kriitikkoja olivat Sortavalan seminaaria 
lähellä olleet Laatokka ja Omahinen. Poliittises- 
ti nuorsuomalainen Laatokka ilmestyi toiseen 
maailmansotaan saakka Sortavalassa, ja sitä 
toimittivat Sortavalan seminaarin lehtorit. 
Lehden toimittajat ja kirjoittajat olivat tiettä- 
västi luterilaisia. Omahinen ilmestyi samoin 
Sortavalassa, mutta vain vuosina 1909-1910. 
Sitä toimitti joukko suomenmielisiä Sortava- 
lan seminaarista valmistuneita opettajia, joista 
merkittävimpiin kuului suistamolainen orto- 
doksi Iivo Härkönen (1882-1941). Poliittisesti 
lehti oli hiukan Laatokkaa radikaalimpi. Ra- 
ja-Karjalassa toiminut ortodoksiopettaja Val- 
ter Päivinen (1860-1943) kuvaili 1930-luvulla 
Merikosken mukaan lehteä "piiskaksi venä- 
läistyttäjille”, joka ”paljasteli venäläisten hom- 
mat ja aukoi rahvaan silmiä” (DD.102, 46).5 
Krasnostok-kuvan rakentamiseen osallistuivat 
siis ennen kaikkea opettajat. Suomenmielisen 
ortodoksipapiston näkökulmista ei ole tietoa, 
sillä kirkollinen keskustelukanava, Pyhien 
Sergein ja Hermanin Veljeskunnan julkaise- 

ma Aamun Koitto -lehti, oli lakkautettuna vuo- 
sien 1907-1918 välillä. 

Raja-Karjalan ”venäläistämiskouluja” on 
aiemmassa tutkimuksessa käsitelty melko 
mustavalkoisesti (vrt. Loima 1999, 131), ja 
Krasnostok, naisten rooli sekä aikalaistavat 
puhua heistä on yleensä sivuutettu tai tul- 
kittu yksipuolisesti. Varhaisin tutkimus on 
Merikosken Taistelua Karjalasta (1939), jonka 
perustana oli hänen keräämänsä kirjallinen 
ja suullinen aineisto, johon sisältyivät tässä- 
kin käytetyt haastattelut. Merikoski piti suo- 
malaisten toimintaa alueen kaikinpuoliseksi 
suomalaistamiseksi oikeutettuna. Venäläis- 
ten toimenpiteet hän esitti venäläistämisenä. 
Raja-Karjalan koulukysymystä tutkinut Tapio 
Hämynen tiedosti Merikosken näkökulman 
yksipuolisuuden (Hämynen 1995, 35) mutta 
ei purkanut Merikosken muistitietoaineistoon 
latautuneita kansallismielisiä tulkintoja. Ilona 
Pelgonen (2020) tarkasteli venäjänkielisessä 
artikkelissaan Krasnostokin luostarin ja Kar- 
jalan Veljeskunnan yhteistyötä esimerkkinä 
taistelusta Raja-Karjalan suomalaistuttamis- 
ta (finnizatsija) vastaan nojaten Merikosken 
lisäksi Veljeskunnan vuosikertomuksiin ja 
suomen- ja venäjänkielisiin sanomalehtikir- 
joituksiin Krasnostokissa olleiden tyttöjen 
kokemuksista. 

Aiempaa, Merikosken aineistolle ja tulkin- 
noille perustuvaa tutkimusta kuormittaa yksi- 
puolisuuden lisäksi toisinaan kritiikittömyys, 
jolla muistinvaraisia ja värittyneitä kertomuk- 
sia on esitetty tosiasioina. Esimerkkinä mainit- 
takoon Merikosken (1939, 170-171), Hämysen 
(1995, 74—75)* ja Pelgosen (2020, 56) siteeraa- 
mat ja Kiprianin kirjoittamiksi väitetyt kirjeet 

vuodelta 1909, joissa visioidaan Salmiin avat- 
tavan luostarin tulevan ”taistelemaan kaikkea 
sitä myrkytystä vastaan, mitä suomalaiset ovat 
ruvenneet kuljettamaan meidän venäläisten 
Karjalaan”. Kirjesitaatin referoi Merikoskel- 
le opettaja Valter Päivinen. Päivinen kirjoitti 
saaneensa kirjeet eräältä Krasnostokiin lähe- 
tetyn tytön isältä, Salmin Orusjärven kylässä 
asuneelta Ilja Kakkoselta (oik. Kokkonen), 
joka oli Päivisen mukaan lukutaidoton. ”Vä- 
linpitämättömänä hän jättikin ne minulle — -. 
Tämäkin ikäänkuin vahingossa toisten vanho- 
jen kirjeiden seassa on säilynyt ja siitä eräitä 
kohtia kopioin tähän. (DD.102, 41-42.) Voi 
mielestämme pohtia, kuinka tarkoitushakuis- 
ta ja valikoitunutta Päivisen välittämä tieto oli, 
mikäli kirjeitä ylipäänsä oli olemassa. 
Sanomalehdistön naisten ylirajaiseen liik- 
kuvuuteen kohdistunutta suomalaismielistä 
kritiikkiä yhdistää nationalistishenkinen väit- 
tämä maantieteellisten ja symbolisten rajojen 
rikkomisesta tai luvattomasta ylittämisestä. 
Nationalismi on usein kytkenyt kansakunnan 
synnyn naisen ”luonnolliseen” tehtävään las- 
ten synnyttäjänä (Yuval-Davis 1997, 26). Suo- 
messakin snellmanilainen kansallishenkinen 
naiskuva perustui tyypillisesti naista velvoit- 
tavaan kutsumukseen äitinä, vaimona ja per- 
heen emäntänä. Naisten tehtävä oli ensisijai- 
sesti synnyttää ja kasvattaa lapsia siveellisiksi 
kansalaisiksi, jotka tiedostaisivat olevansa 
suomalaisia. Käsitettä ei määritelty tarkkaan, 
sillä suomalaisuus oletettiin sisäsyntyiseksi 
ominaisuudeksi, jonka jokainen tiedosti oi- 
keissa kasvatusolosuhteissa. (Ks. Nevala 2002, 
94; Ollila 1994; Rantalaiho 1994.) Naisille 
suotiin koulutus, sillä snellmanilaisen näke- 

myksen mukaan koulutetut äidit kasvattivat 
pojistaan hyviä isänmaan palvelijoita (Lem- 
piäinen 2002, 30). Naisia ei kuitenkaan pidetty 
yhtä rationaalisina kuin miehiä, eikä heidän 
itsenäistä, miesten hallitsemasta yhteiskun- 
nasta riippumatonta toimintaansa hyväksytty 
(ks. Rantalaiho 1994; Suutala 1996). Heidän 
odotettiin toimivan miesten rinnalla ja heidän 
työnsä täydentäjinä ”omassa feminiinisessä 
elämänpiirissään” (Nevala 2002, 95). 

Vaikka Kiprianin käynnistämä yhteistyö 
Krasnostokin luostarin kanssa kouluttikin 
rajakarjalaisia tyttöjä naiselle soveliaaksi kat- 
sottuun kutsumustyöhön, kasvattajiksi ja hoi- 
vaajiksi (vrt. Lempiäinen 2002, 30), se haas- 
toi suomalaiskansallista naisihannetta ja sen 
myötä koko yhteisöä. Nira Yuval-Davisin 
(1997, 23) mukaan kansallisen ”kuvitellun 
yhteisön” rajaa ylläpidetään ja tuotetaan erot- 
tamalla yhteisön jäsenet toisista kulttuuristen 
koodien, kuten käytöksen, tapojen, uskonnon 
tai kielen, perusteella. Toimiessaan ”oikein” 
nainen vahvisti yhteisön kunniaa ja vartioi 
sitä vierailta saastuttavilta vaikutuksilta. (Mt., 
46; ks. myös Komulainen 2002, 147.) 

Krasnostokin luostariin lähteneet naiset 
ylittivät alueellisia, perheen, kielen ja uskon- 
non rajoja. Suomen suuriruhtinaskunnan 
jättäminen tulkittiin epäisänmaallisuudeksi. 
Luostarissa eläminen samastettiin selibaattiin, 
jonka nähtiin uhmaavan naiseen kohdistuvaa 
odotusta uusien kansalaisten synnyttämisestä 
ja kasvattamisesta yhteiskunnan palvelukseen. 
Venäjäksi opettaessaan naiset uhkasivat suo- 
malaismielisten tavoitetta kasvattaa rajakarja- 
laiset suomen kielen avulla suomalaisuuteen. 
Krasnostokin edustama ortodoksisuus puoles- 

Kaksi karjalaistyttöä Krasnostokin luostarissa. Riisa — Suomen 


ortodoksinen kirkkomuseo, OKMVA2:15. 


taan näyttäytyi vaarallisempana kuin Sortava- 
lan seminaarista valmistuneiden suomalaistu- 
nut uskonto. 

Ylirajainen eli rajoja ylittäviä prosesseja tar- 
kasteleva ja paikallisiin toimijoihin keskittyvä 

tutkimus (ks. Vertovec 2009) kyseenalaistaa 
nationalistisen oletuksen, jonka mukaan kan- 
sallisvaltiossa voi olla vain yksi kansallisuus, 
yksi kieli tai yksi uskonto (esim. Hroch 2021, 
496), kuten suomalaiset nationalistit tuolloin 

ajattelivat. Heille Kiprianin pyrkimys koulut- 
taa rajakarjalaisnaisia ”rajan takana”, Krasnos- 
tokissa, oli yritys tuhota ”kuviteltu yhteisö”, 
venäläistää rajakarjalaiset, jotka sivistyksen 
ja kansallisen heräämisensä puutteellisuu- 
den takia eivät (vielä) olleet tiedostaneet 
omaa suomalaisuuttaan. Ylirajainen koulu- 
tustuonti ja siihen liittyvät kasvatustavoitteet 
samastettiin näin kansalliseen uhkaan, koska 
Krasnostokissa koulutetut opettajat rakensivat 
vääränlaista, venäläistä, kuviteltua yhteisöä 
käyttäessään venäjän kieltä ja opettaessaan 
ortodoksista uskoa. Tämä suomalaisuuden 
ja venäläisyyden vastakkainasettelu katsot- 
tuna naisten koulutuksen kautta muodostaa 
taustan ja kontekstin suomalaisen lehdistön 
kirjoittelulle Kiprianin kouluhankkeista ja ra- 
jakarjalaisnaisten kouluttamisesta Krasnosto- 
kissa (vrt. Pajunen 1990). 


Venäjänkieliset kirkolliset koulut 
Raja-Karjalassa 


tettiin venäjänkielisiä kirkollisia kiertokou- 
luja jo 1840-luvulla, mutta niiden vaikutus 
jäi vähäiseksi. Neljä vuosikymmentä myö- 
hemmin alueelle alettiin perustaa vakituisia 
kansakouluja. Taustalla oli Suomen suuriruh- 
tinaskunnan vuoden 1883 kouluasetus, joka 
annettiin Sortavalan opettajaseminaarin ase- 
man vahvistamiseksi (ks. Kemppinen 1969, 
12). Asetuksen mukaan ortodoksisten pitäjien 
tuli perustaa ja ylläpitää kansakouluun val- 
mistavia lastenkouluja, joissa lapsille opetet- 
tiin uskontoa ja äidinkieltä. Opettajat, usein 

paikallista väkeä, valmistuivat Sortavalan se- 
minaarista. Opetuskielenä oli suomi. Venäjän 
kieltä ei opiskeltu ja tämän takia suojärveläi- 
set, joille venäjällä oli käyttöä kaupallisissa ja 
muissa yhteyksissä, anoivat ja saivat Suomen 
senaatilta luvan opettaa kouluissa venäjää 
niille lapsille, joiden vanhemmat tätä halusi- 
vat. Hannes Sihvo otaksuu anojien olleen 
Suojärven Annantehtaan venäläisväestöä, 
mutta Lauri Pelkosen mukaan anojissa oli 
karjalaisiakin. (Pelkonen 1966, 110—117; Sihvo 
1994, 266.) 

Myös Salmissa pitäjäläiset vastustivat suo- 
menkielisiä kouluja. Osaksi tämä johtui niistä 
koituvista kustannuksista. Venäjän valtio ja 
kirkon johto eli Pyhä synodi ylläpitivät venä- 
jänkielisiä kouluja, kun taas suomenkielisten 
koulujen kulut jäivät pitäjien maksettaviksi. 
Toisaalta Salmi oli kielikysymyksessä konser- 
vatiivinen eikä halunnut muutoksia, esimer- 
kiksi suomenkielisiä jumalanpalveluksia, joita 
suomenkielinen Raja-Karjalan papisto kan- 
natti. (Laitila 2004, 121—128; Sihvo 1994, 271.) 

Keisari Nikolai II:n vuonna 1904 antama 
asetus salli perustaa venäjänkielisiä kouluja 
riippumatta väestön enemmistön äidinkie- 
lestä. Joitakin tällaisia kouluja perustettiinkin. 
Asetus salli nimittää kouluihin opettajiksi 
sellaisiakin, jotka eivät olleet valmistuneet 
suomalaisesta opettajaseminaarista. Samana 
vuonna Pyhän synodin alainen Suomen orto- 
doksinen hiippakuntahallinto sai lisäksi luvan 
perustaa lastenkouluja yhteistyössä kenraali- 
kuvernöörin kanssa. (Hämynen 1995, 60-61.) 
Suomalaismielinen koulujen tarkastaja Alek- 
santeri Sadovnikov (1883—1942) kuitenkin 
painosti kouluja lopettamaan venäjän opetta- 

misen uhkaamalla muuten evätä niiltä valtion- 
avun (Pelkonen 1966, 122—123). Kirkollinen 
hallinto ja venäjänkielinen papisto tulkitsivat 
tämän ”suursuomalaisuudeksi” ja Karjalan 
Veljeskunta alkoi vuonna 1909 perustaa ve- 
näjänkielisiä lasten- ja kansakouluja rajakar- 
jalaisiin pitäjiin. Piispa Kiprianin kuolemaan 
mennessä (1914) se oli perustanut 12 koulua, 
valtaosin Salmiin ja Suojärvelle, ja lisäksi Ilo- 
mantsiin kaksi suomenkielistä koulua.? 

Suomenkielinen lehdistö kyseenalaisti ve- 
näjänkielisen koulutuksen tarpeellisuuden. 
Laatokka julkaisi jo ennakkoon, elokuussa 
1907, pappismunkki Kiprianin laatimaksi 
väitetyn salaisen raportin, jossa korostettiin 
venäjänkielisen koulutuksen tarvetta Salmis- 
sa (27.8.1907 ja 29.8.1907, Eräs Kyprianon ra- 
portti). Lehtikirjoitus herätti suurta kiihtymys- 
tä suomenmielisten opettajien keskuudessa 
(Laitila 2019, 90-91). Kirjoituksessa väitettiin 
Kiprianin pitävän suomen kielen edistämis- 
tä ortodoksien parissa suomalaisen nationa- 
lismin ja poliittisen separatismin (itsenäisen 
Suomen valtion) tukemisena. Vielä vuotta 
aiemmin Kipriania, joka osasi kohtuullisesti 
suomea, oli pidetty suomalaismielisenä (Lai- 
tila 2019). Uutisoinnissa viitattiin — suomalais- 
mielisestä näkökulmasta arveluttavasti — myös 
siihen, että Kiprian halusi tuoda Raja-Karja- 
laan venäjänkielisiä opettajia Krasnostoksista 
sekä lähettää rajakarjalaisia tyttöjä koulutuk- 
seen Krasnostokiin. 

Ei ole selvää, miten läheisesti Kiprian tunsi 
Krasnostokin opettajaseminaarin, joka oli pe- 
rustettu vuonna 1907 (Sosna 2001, 181). Hän 
toimi todennäköisesti arkkipiispa Sergein 
neuvosta, sillä tämä tunsi luostarin johtajan, 

igumenia Jelenan. Muistitiedon mukaan 
Kiprian arvosti kovasti Krasnostokin koulu- 
tusta. Karjalan Veljeskunnan koulujen tar- 
kastajana toiminut Savonlinnan ortodoksisen 
seurakunnan rovasti Grigori Svetlovski (1872- 
1948) muisteli Merikosken mukaan vuonna 
1930, kuinka Kiprian luotti Veljeskunnan pe- 
rustamassa Ilomantsin Sonkajanrannan kou- 
lussa opettaneeseen Paraskeva Komaroffiin 
(Komarova), koska tämän perhetausta oli va- 
kaan uskonnollinen. Svetlovski jatkoi: ”Mutta 
vieläkin taatuimpina ja varmempina nuorison 
kasvattajina Kliprian] piti luostarin? valmista- 
mia opettajia.” (DD.102, 170.) 

Joulukuussa 1909 Omahinen (22.12.1909, Uu- 
tisia) kertoi Krasnostokista saapuneen Raja- 
Karjalaan kaksi opettajaa. Merikosken (1939, 
168) mukaan he olivat Olga Nikolajevna 
Giimik (myöhemmin Gijmik?) ja Zinaida 
Pavlovna Ribkina. Kolmannenkin opetta- 
jan kerrottiin saapuneen samoihin aikoihin. 
Kaikkien sanottiin aloittaneen saman tien 
opettajina Veljeskunnan koulussa Salmin 
Kanabrojärvellä. Vuonna 1911 Veljeskunnan 
vuosikertomuksen mukaan sen kaikissa ve- 
näjänkielisissä kouluissa toimi Krasnostokissa 
koulutettu naisopettaja (Ottšet 1911b, 9). Me- 
rikosken mukaan suojärveläinen maanvilje- 
lijä Paul Tulehmo (alk. Trofimoff, 1890-1972) 
kertoi 1930-luvulla ainakin Vuonteleen, Moi- 
seenvaaran ja Leppäniemen opettajien olleen 
vähävenäläisiä eli ukrainalaisia, täsmentäen 
vielä venäläisvaltaisen Annantehtaan opet- 
tajan olleen kotoisin Ukrainasta (DD.102, 
280-281). 

Koulujen opetuskieli oli venäjä, jota lapset 
eivät osanneet, ja hartaudenharjoittamisen 

kielenä oli kirkkoslaavi. Alkeistasolla kielen 
opetus alkoi havainnollistamalla ja toistamal- 
la. Leppäniemen koulussa vuonna 1913 aloit- 
tanut Mikko Merta kuvaili Merikoskelle, mi- 
ten ”opettaja näytteli luokassa olevia esineitä 
ja sanoi, mikä mikin oli" — menetelmä, jolla 
kielen oppiminen oli hidasta, mutta ”joka 
päivä kumminkin jotakin opittiin”. Opettaja 
edellytti vanhempien lasten puhuvan keske- 
nään venäjää myös välitunneilla ja olisi ha- 
lunnut heidän puhuvan sitä myös kotonaan, 
paremman koulumenestyksen takia, vaikka 
lasten vanhemmat eivät Mertan mukaan 
osanneet venäjää. (DD.102, 288—290.) 

Opetus venäjänkielisissä kouluissa keskit- 
tyi Karjalan veljeskunnan vuosikertomuksen 
(Ottšet 1911b, 10-11) mukaan seuraaviin oppi- 
aineisiin: uskonto, joka sisälsi rukouksia, kirk- 
kolaulua ja raamatunhistoriaa; kirkkoslaavi, 
jota luettiin ja käännettiin alkeistasolla; venä- 
jän lukukirjan kertomusten lukeminen ja selit- 
täminen; kirjoittaminen, johon sisältyi kieli- 
oppia; ja alkeisaritmetiikka. Muita aineita 
olivat Mertan mukaan maantiede, Venäjän 
historia, luonnontiede, piirustus, laulu ja käsi- 
työt (DD.102, 190). Opettajien laulutaito herät- 
ti ihailua. Paul Tulehmo otaksui Merikosken 
haastattelussa opettajien tulleen nähtävästi 
valituiksi laulutaitonsa takia, sillä he lauloivat 
”suoraan nuotista vaikeitakin lauluja”. Tulehmo 
sanoi laululle ja erityisesti kirkkolaululle 
opetuksessa annetun painoarvon nostaneen 
koulujen arvostusta rahvaan silmissä. Hän piti 
laulutaitoisten opettajien tuontia merkkinä 
Kiprianin laskelmoinnista. Tulehmo ei siis Me- 
rikosken kertoman mukaan suoranaisesti kri- 
tisoinut ”venäläiskouluja”. (DD.102, 179-180.) 

Veljeskunnan vuosikertomuksen mukaan 
opettajien kasvatustyö kohdistui oppilaiden 
lisäksi koko paikallisväestöön (Ottšet 19114, 
11). Sellaisissa kylissä kuin Salmin Kaunoselkä 
koulusta muodostui kirkkorakennuksen puut- 
tuessa myös kylän hengellinen keskus, jossa 
toimitettiin hartaushetkiä ja jumalanpalveluk- 
sia. Salmin Kanabrojärvellä opettaja kannusti 
omalla esimerkillään paikallisen väestön käy- 
mään tsasounassa (rukoushuoneessa) kirkolli- 
sina juhlina. (Ottšet 1911a, 10.) Veljeskunta 
selitti hengellisyyden voimistumisen olevan 
ennen muuta kirkollisen kasvatuksen saanei- 
den Krasnostokin opettajien ansiota (Ottšet 
1911b, 9). Suomalainen lehdistö, kuten nuor- 
suomalaista vasemmistoa edustanut viipuri- 
lainen Karjalan Lehti (26.4.1914, Krasnostokin 
luostari), antoi epäsuorasti tukea Veljeskun- 
nan näkemykselle todetessaan ”Krasnostokin 
nunnaluostarissa kasvatettujen nuorten nais- 
ten” ottaneen ”uutteran venäläistyttämistyön- 
sä — — uskonnolliselta kannalta” luullen, että 
”saadessaan Raja-Karjalan kreikk. katolisen 
rahvaan venäläistymään, vetävät he tätä lä- 
hemmäksi Jumalaa ja itse sen kautta saavat 
sieluillensa autuuden”. Näin uutinen oli sekä 
koulun että venäläiseksi leimatun ortodoksi- 
sen hurskauselämän kritiikkiä. Rivien välistä 
voilukea, ettei lehti katsonut ortodoksisuuden 
kuuluvan ”oikeaan” suomalaiseen yhteiskun- 
taan. 

Intomielisimmät suomalaiset nationalistit 
olivat aiemminkin kritisoineet venäjänkielis- 
ten koulujen perustamista. Merikosken (1939, 
150) Raja-Karjalan ystäväksi tituleeraama Os- 
kar Hainari (alk. Forsström, 1856—1910) kirjoit- 
ti Laatokan vanhasuomalaisessa sortavalalai- 

sessa kilpailijassa, Raja-Karjalassa, jo 20.8.1907, 
kun asiasta vasta keskusteltiin, että ”jokainen 
karjalainen isä tai äiti, joka panee lapsensa 
[Kiprianin kaavailemaan] venäläiseen kou- 
luun, on oman kansansa luopio”. Hän siis 
samasti kielen ja kansallisen identiteetin ja 
halusi antaa suomenkieliselle kasvatukselle 
yksinoikeuden Suomen kansalaisten kasvat- 
tamiseen (ks. Ollila 1994, 64). 


Rajakarjalaiset tytöt Krasnostokissa 


Erityisesti Salmissa ja Suojärvellä osa asuk- 
kaista oli kuitenkin halukas lähettämään 
lapsensa ”venäläisiin” kouluihin (Uusitupa & 
Koivisto 2021, 116). Lehdistössä (esim. Helsin- 
gin Sanomat 19.7.1912) tätä selitettiin kansan 
yleisellä ja kansallisella tietämättömyydellä 
ja köyhyydellä: asukkaat valitsivat Veljes- 
kunnan koulun, koska siitä ei koitunut heille 
kuluja (vrt. Hämynen 1995, 28-29, 85). Veljes- 
kunnan koulut tarjosivat lisäksi lapsille päivit- 
täiset ateriat, ja muun muassa Ilomantsin Son- 
kajanrannassa koulun yhteydessä toimi myös 
asuntola (OttSet 1911a, 8). Venäjän opiskelulle 
oli myös sosiaalisia perusteita. Salmin ja Suo- 
järven väestöstä moni toi rajan takaa ”venä- 
läisen”, usein aunuksenkarjalaisen, puolison 
tai avioitui itse Aunuksen puolelle. (Hämynen 
1995, 31-32; Pelkonen 1966, 117.) 
Veljeskunnan perustaessa kirkollisia koulu- 
ja pappismunkki Kiprian alkoi vuoden 1908 
tienoilla rekrytoida rajakarjalaisia tyttöjä kou- 
luttautumaan Krasnostokin luostariin. Monet 
köyhien, monilapsisten perheiden vanhem- 
mat tai orvoiksi jääneiden tyttöjen huoltajat 

tarttuivat mahdollisuuteen varmistaa nuorille 
ylläpito monivuotisen koulutuksen ajaksi ja 
valmistua opettajan arvostettuun ammattiin 
tai elinikäiseen turvattuun asemaan nunnana. 
Esimerkiksi Salmin Kirkkojoelta luostariin 
lähteneiden Marfa ja Pelagia Poralin äiti oli 
kahdeksanlapsisen perheen yksinhuoltaja 
(Neuvonen-Seppänen 2020, 84), opettajasemi- 
naariin mennyt Marfa Rantsi, jonka tyttärestä 
Mariasta tuli Lintulan luostarin igumenia Ma- 
rina, puolestaan oli orpo (Pelgonen 2020, 58). 
Perheestä tai lähisuvusta saatettiin lähettää 
useampia tyttöjä. Esimerkiksi Salmin Orus- 
järveltä luostariin lähteneen Outi (Jevdokia) 
Kokkosen kanssa Krasnostokissa olivat hänen 
serkkunsa, Kotskan tytöt Maria ja Annukka 
(Kalevi Kokkonen 2023). Tyttöjä innosti lähte- 
mään myös Krasnostokista saapuneiden opet- 
tajien esimerkki. Merikosken tallentamassa ai- 
neistossa Krasnostokin opettajaseminaarista 
valmistunut Dunja (Tyyne) Beloff kuvasi, mi- 
ten ”[k]arjalaisen lapsi omasta vilkkaudestaan 
ei pelkää ikävää. Se menee vaikka minne, jos 
vaan mieli tekee. Näin oli tapahtunut meidän 
lähtiessämme sinne: Saapui meille juuri äsken 
ryhmä nuoria, hyvästi laulavia, sieviä opetta- 
jattaria.” (DD.102, 245.) 

Ensimmäiset rajakarjalaiset tytöt matkus- 
tivat Krasnostokiin syksyllä 1908 (Kajaanin 
Lehti 23.12.1908). Heidän joukossaan oli Outi 
Kokkonen, joka menehtyi vain muutama 
kuukausi luostariin saavuttuaan." Tarkkaa lu- 
kua Krasnostokiin lähteneistä ei ole löytynyt. 
Merikosken (1939, 170) mukaan elokuussa 
1910 luostariin matkasi kaikkiaan seitsemän- 
toista karjalaista tyttöä, joista yksitoista meni 
opettajaseminaariin ja kuusi noviiseiksi." 

Hellä Neuvonen-Seppänen (2020, 84) mainit- 
see sukulaistensa Marfa ja Pelagia Poralin läh- 
teneen yhdeksän muun tytön kanssa 3.8.1910 
kohti Krasnostokia, ja heitä seuranneen kuun 
puolivälissä toisen, seitsemän hengen, ryh- 
män. Tähän kuului mahdollisesti myös Dunja 
Beloff, joka myöhemmin muisteli olleen ”läm- 
min syksyinen päivä, jolloin toinen ryhmä 
meistä läksi isolla Walamo [p.o. Wellamo] lai- 
valla Pietariin”, mistä Kiprian saattoi heidät 
Valamoon. Hän mainitsi seurassaan olleen 
kuusi luostariin menossa ollutta naista, mutta 
ei kertonut opettajakoulutusryhmän suuruut- 
ta (DD.102, 245, 256). 

Lisäarvioita lähtijöiden lukumäärästä anta- 
vat Karjalan Veljeskunnan vuosikertomukset. 
Niiden mukaan Krasnostokissa ylläpidettiin 
vuonna 1911 kahtatoista karjalaista tyttöä, jot- 
ka kävivät koulua, ja heidän lisäkseen kah- 
deksaa, jotka omasta tahdostaan halusivat kil- 
voittelijoiksi luostariin (Ottset 1911b, 26). On 
epäselvää, montako naista lähti Krasnostokiin 
seuraavina vuosina. Karjalan Lehden (26.4.1914, 
Krasnostokin luostari) arvio ”useista kym- 
menistä nuorista tytöistä” lienee kuitenkin 
liioiteltu. Toisaalta maininta kertoo, että yli- 
rajainen koulutuksen etsintä nähtiin suoma- 
laiskansallisissa piireissä ongelmana. 

Dunja Beloffin mukaan karjalaisia kohdel- 
tiin Krasnostokissa erityisen hyvin. He saivat 
majoittua uusimpaan rakennukseen, asua yh- 
dessä ja puhua suomea keskenään, ja luosta- 
rin kuuliaisuustehtäviä täyttäneet karjalaiset 
noviisit työskentelivät etuoikeutetuissa pai- 
koissa, kuten koruompeluverstaassa. Luostari 
itsessään oli Beloffista ”kuin pienen ruhtinaan 
kaupunki, josta ei mitään puuttunut”. (DD.102, 

247, 249-260.) Muistot varhaisnuoruuden 
Krasnostokista piirtyvät Beloffin kuvauksessa 
esiin nostalgisina, jopa ihannoivina. Erityistä 
ihailua nautti igumenia Jelena, ”paljon oppi- 
nut, suurisukuinen nainen, jopa hovissakin 
tunnettu henkilö”, jonka ansioksi Beloff kat- 
soi luostarin kehityksen koulutuskeskuksena 
(DD.102, 247—248). 

Beloffin ja mitä ilmeisimmin myös muiden 
opettajiksi kouluttautuneiden tavoitteena oli 
palata Raja-Karjalaan opetustyöhön. Petty- 
mys oli melkoinen, kun he palasivat kotiseu- 
dulleen vuonna 1918, jolloin kirkolliset koulut 
oli jo lakkautettu:"t 


Meillä oli harras halu työskennellä siellä, mistä 
itse olimme lähteneet. Mutta näin ei tapahtunut. 
Venäläiset koulut olivat poissa Suomen Karjalasta. 
Silloin vasta me tunsimme, että turhaan on men- 
nyt meidän toivomuksemme. — - Kuinka ikävää 
oli jokaisen meistä jäädä kotiinsa istumaan ilman 
minkäänlaista työtä. Näimme selvästi, että olimme 
omiemme keskuudessa vieraita. (DD.102, 253—254.) 


Beloff ei nähnyt itseään Kiprianin uhrina tai 
Krasnostokiin siepattuna, kuten luostariin 
lähteneitä jäljempänä tarkasteltavissa lehti- 
kirjoituksissa kuvattiin, vaan opetustyöhön 
motivoituneena ja koulutettuna naisena. Hän 
hakeutuikin muutamien Krasnostokin tove- 
reidensa kanssa vuonna 1919 Aunukseen 
kouluttautumaan suomen kielen opettajaksi 
(Aunuksen kurssilaiset opettajineen). Seu- 
raavana vuonna Beloff nimitettiin Salmin 
kunnan Koveron alakansakoulun opettajak- 
si (Suomen Virallinen Lehti 20.9.1920). Vaikka 
Beloff ei näiden valintojensa perusteella ollut 
”venäläistäjä”, vaan nainen, joka halusi työs- 

kennellä kotiseutunsa hyväksi, hänen aisti- 
mansa vierauden tunne omiensa joukossa 
osoittaa Krasnostok-yhteistyöhön kohdistu- 
neella kritiikillä olleen suora vaikutus siihen, 
miten koulutukseen osallistuneisiin naisiin 
suhtauduttiin. 


Uhri, petturi, kohtalokas nainen: 
lehdistön naiskuvat 


Naisopettajien tuominen Krasnostokista ja 
erityisesti rajakarjalaisnaisten kouluttaminen 
”Venäjällä” herätti lehdistössä huomiota, ja 
myös Merikoski puuttui aiheeseen kerätes- 
sään pari vuosikymmentä tapahtumien jäl- 
keen asiasta muistitietoa ja kirjallista aineistoa. 
Dunja Beloffin kertomusta lukuun ottamatta 
Merikosken aineistossa ja (oletettavasti) lehti- 
kirjoituksissa” naisia arvioivat miehet, jotka 
korostivat omaa rationaalisuuttaan — ja sen 
”velvoittamaa” huolenpitoa sivistymättömien, 
kansan ja naisten, valistamisesta (vrt. Hroch 
2021, 503). Miehet katsoivat sekä naisten että 
kansan toimivan tunnevaltaisesti ja olevan 
helposti houkuteltavissa toimintaan, jota 
naisten osalta lehtikirjoittelussa pidettiin hei- 
dän omien etujensa ja Suomen kansan etujen 
vastaisena. (Vrt. Rantalaiho 1994.) Naisten toi- 
minta opettajina hyväksyttiin, mutta sen tuli 
lehtikirjoitusten mukaan palvella suomalai- 
suuden rakentamista. Lehdistö oli siis vahvas- 
ti alussa kuvatun suomalaisuus- ja naisihan- 
teen kannalla. Kun naiset kouluttautuivatkin 
opettajiksi ”venäläistämistyöhön”, heitä alet- 
tiin toiseuttaa, kuten väheksyä, erotisoida tai 
kuvata uhkana. 

Krasnostokiin liittyvien ja suomalaisuuden 
uhkana esitettyjen naiskuvien rakentaminen 
alkoi kirjoittelulla luostarista Raja-Karjalaan 
tulleista ”venäläisnaisista”. Omahinen (9.9.1910, 
Venäläinen opettajatar Suojärvelle) raportoi 
kuulleensa, että Suojärvelle perustettavaan 
uuteen venäläiseen kouluun olisi tulossa 
opettaja, ”joka kuuluu olevan luostarissa kas- 
vatettu ja käy huntu päässä”. Samaa stereo- 
typiaa rakensi tammikuussa 1912 Helsingin 
Sanomat (20.1., Korpiselkäänkin venäläinen 
kansakoulu). Lehti kertoi saaneensa varmois- 
ta lähteistä tiedon, että Karjalan Veljeskunnan 
aloitteesta — ja sikäläisen kirkkoherran selän 
takana - Korpiselkään perustetaan venäläi- 
nen kansakoulu, jonka opettajaksi tuli ”puhei- 
den mukaan nunna Krasnostokin luostarista”. 
Lehti kyseenalaisti opettajan pätevyyden jo 
hänen etnisyytensä perusteella toteamalla: 
”[T]ämäkin 'pedagoogi', kuten monet muutkin 
on ihan ummikkovenäläinen.” 

Tämä ”varmaan tietoon” perustunut uuti- 
nen osoittautui huhuksi, mutta loi käsitystä, 
että krasnostokilaiset opettajat olivat etnisesti 
venäläisiä nunnia, mikä sinänsä riitti herät- 
tämään epäilyksiä kansallishenkisessä, lute- 
rilaisuutta arvostavassa suomalaislehdistössä. 
Ruotsin vallan aikaisen lain mukaan luosta- 
reiden perustaminen Suomessa oli kiellettyä 
muutoin kuin hallitsijan poikkeusluvalla (Lai- 
tila 2019, 98).'* Mika Nokelainen (2010, 234- 
237) puhuu ”luostarikammosta” kuvatessaan 
eduskunnassa pian Suomen itsenäistymisen 
jälkeen käytyä keskustelua ortodoksien lain- 
säädännöllisestä asemasta. Tähän ”kammoon” 
liittyi mielikuvia erityisesti munkkiluostarien 
työtä vieroksuvasta elämäntavasta ja luosta- 

reihin pesiytyvistä paheista. Tosiasiassa opet- 
tajat eivät olleet nunnia, ja etnisesti he olivat 
ukrainalaisia tai valkovenäläisiä. 
Luostaritausta herätti myös ihmettelyä, 
koska naiset eivät vastanneet Nokelaisen tut- 
kimuksessaan kuvaamaa stereotypiaa. Hyvin 
suomalaismielinen Omahinen (22.12.1909, Uu- 
tisia) kuvasi ”Krasnostokin nunnia” toteamal- 
la Olga Gijmikin ja Zinaida Ribkinan jälkeen 
saapuneen vielä kolmannenkin ”rotevan ja 
pulskan näköisen neitosen”. Opettaja vastasi 
siten pikemminkin mielikuvaa työkykyisestä 
maalaisnaisesta kuin askeettisesta nunnasta. 
Karjalan Lehti (26.4.1914, Krasnostokin luos- 
tari) käänsi fyysisen hyvinvoinnin naisia vas- 
taan sanomalla Kiprianin valinneen ”nuoria 
elämänhaluisia neitosia, [jotka] näyttävätkin 
toistaiseksi olevan erittäin sopivat [sic] ase 
Kyprianon kiihkovenäläisissä käsissä”. 
Merikosken mukaan Valter Päivinen tulkitsi 
1930-luvulla uudelleen Krasnostokista tulleita 
”venäläisnaisia”. Hän sijoitti heidät erotisoivan, 
maskuliinisen fantasian maailmaan erittele- 
mällä yksityiskohtaisesti ”kuvankauniin Olga 
Gijmikin" ulkomuotoa: tällä oli pikimusta tuk- 
ka, siniset kauniit silmät, kaunis suora nenä ja 
vaalea iho. ”Olgan kauneus herätti kaikkien 
huomiota”, Päivinen totesi. Olgaan yhdistyi 
paheellinen seksuaalinen jännite: Päivinen 
väitti hänellä olleen suhde pappismunkki 
Kiprianin kanssa (DD.102, 59.) Kuvaus muutti 


näin Olgan poliittisesta ”venäläistäjästä” uh- 


kaavaksi "viettelijiiksi", jonka vaarallisuus ei 
enää ollut hänen politisoidussa etnisyydessään 
vaan erotisoidussa sukupuolessaan. 
Raja-Karjalasta Krasnostokiin lähteneitä 
naisia ei kuvattu nunnina eikä viettelijöinä. 

Aluksi heidät esitettiin ajattelemattomina nuo- 
rina (esim. Kajaanin Lehti 23.12.1908, Karjalan 
hengellisen veljeskunnan toimia) ja heidän 
lähtöään perusteltiin "naiselle tyypillisellä” 
tietämättömyydellä, mikä teki heistä Kipria- 
nin juonittelujen epäitsenäisiä uhreja. Laa- 
tokka-lehteen pakinoinut nimimerkki Pähkä 
(30.9.1909, Pientä pakinaa) painotti ajattele- 
mattomuuden lisäksi lähtijöiden väitettyä, 
naisille tyypillistä emotionaalisuutta: 


Muutamat nuoret naiset ovat antaneet houkutella 
itsensä ja uhranneet koko elämänsä luostarin muu- 
rien suojaan. Nämät tyttöraukat on saatu houkutel- 
luksi heidän uskonnollisia tunteitaan kiihottamalla, 
valheellisesti kuvitellen heille, että luostarin toime- 
ton elämä olisi jotain pyhää. Ja hetkellisen tunteen 
vallassa ovat neitoset antaneet houkutella itsensä. 
- - Salmilaisten tulisi näitten puuhien suhteen olla 
varuillaan, eikä antaa tyttäriään sitoa ikuiseen van- 
keuteen, kauneilla lupauksilla. 


Pari viikkoa myöhemmin sama kirjoittaja, 
nyt nimimerkillä Pekka (Laatokka 9.10.1909, 
Pientä pakinaa), antoi ymmärtää naisten itse 
vaikuttaneen lähtemiseensä: ”He [tytöt] aiko- 
vat uhrata ihanan nuoruutensa ajan luostarin 
synkkien muurien sisään.” Nimimerkin mu- 
kaan tämä oli väärä valinta, sillä hän jatkoi: 
”Mikä kohtalo heitä siellä odottaa, on itsestään 
selvää. Yksi sinne viedyistä tytöistä onkin jo 
— kuollut. — — Sellaista synkkää tulevaisuutta 
kohti nuo nuoret tytöt lähtevät.” Lähteekseen 
nimimerkki ilmoitti Pietarissa ilmestyvän Ve- 
näjän perustuslaillisdemokraattisen puolueen 
päivälehden Rečšin,? nähtävästi saadakseen 
lukijat uskomaan liberaalien venäläistenkin 
kauhistelevan asiaa. Emme ole löytäneet 

Retsistätällaista uutista, mutta Laatokka viittasi 
siihen myöhemminkin, esimerkiksi 26.9.1912 
(Krasnostokin luostariin viedyistä tytöistä taas 
yksi kuollut). 

Syksyllä 1909, niin sanotun toisen sorto- 
kauden alkaessa, suomalainen lehdistö kiin- 
nitti erityisen paljon huomiota Krasnostokiin 
lähtijöihin. Eräissä uutisissa painotettiin nai- 
sia Raja-Karjalan ”venäläistäjinä”, siis kan- 
sallisuusaaterajan ylittäjinä. Venäjästä yleen- 
sä maltillisesti kirjoittanut uudistusmielinen 
Wiborgs Nyheter (15.8.1909, Salmisflickor till 
ryskt kloster) kirjoitti Salmista matkustaneen 
elokuun alussa seitsemän tyttöä Krasnostokiin 
”för att uppfostras till missionärer och sprida- 
de af rysk andra i sin hemsocken”. Liberaali 
Östra Finland (6.10.1909, Cyprianos' och Isakijs 
verksamhet i Karelen) piti naisia uhreina, jot- 
ka Kiprian ja munkkidiakoni Isaaki" (Trofi- 
mov, 1878-1952) houkuttelivat Krasnostokiin, 
kaksi Pitkärannasta ja kaksi muuta Salmin 
Orusjärveltä. Saman uutisen julkaisivat myös 
Hufoudstadsbladet (8.10.1909) ja Hangö-Bladet 
(9.10.1909), joista kummallakaan ei ollut eri- 
tyistä kytköstä Raja-Karjalaan tai Krasnos- 
tokissa tapahtuvaan koulutukseen. Uutisen 
julkaisemista voi pitää suomalaisuusajattelun 
ja lukevan yleisön kosiskeluna, ehkä myös 
ilmauksena suomalaishenkisen sivistyneistön 
käsityksestä venäläisistä. 

Toisissa uutisissa korostui kansallisen rajan 
sijasta alueellisen rajan ylittäminen: Krasnos- 
tok esitettiin vaarallisena paikkana niin nai- 
sille kuin Raja-Karjalle. Omahinen (4.11.1910, 
Krasnostookin luostariin viedyistä tytöistä 
kaksi kuollut) kirjoitti ensimmäisten lähtijöi- 
den joukossa olleesta Outi Kokkosesta: ”Jo 

kaksi vuotta sitten meni sinne Orusjärven 
kylästä [Salmista] nuori keskenkasvuinen 
tyttö, joka kuoli sinne heti mentyään.” Valter 
Päivinen toisti tarinan Merikoskelle 1930-lu- 
vulla todetessaan, että Kokkonen kuoli maa- 
liskuussa 1909 ”hämäräperäisissä olosuhteissa” 
(DD.io2, 43), ja Merikoski (1939, 171) lisäsi 
kuoleman syynä olleen keuhkokuumeen. 
Kokkosen kuolemasta raportoinut Omahinen 
kertoi myös kahden muun salmilaisen neidon 
kuolleen syksyllä 1910 "vieraalla maalla”. 

Krasnostokia vaaran paikkana painotti 
myös Laatokka, joka syksyllä 1911 syytti otsi- 
kolla ”Möntsölän tyttöjä väkisin luostariin” 
Kipriania tyttöjen sieppaamisesta. Uutisen 
mukaan (Laatokka 12.9.1911) Möntsölän saa- 
relta Sortavalan edustalta oli viety Krasnos- 
tokiin kaksi noin 14-vuotiasta tyttöä. Toinen 
heistä oli laivuri Ivan Nikolajevin ja toinen 
”loismiehen” eli tilattoman Nikita Vasiljevin 
tytär. Uutisen mukaan Nikolajevin tytär oli 
itse halunnut luostariin, mutta vanhemmat 
vastustivat lähtöä. Vasiljevin tytär taas ei tah- 
tonut luostariin. Nimeltä mainitsemattomat 
”värvärit” houkuttelivat tytön ansaan lupaa- 
malla hänelle palveluspaikan, ilmeisesti pii- 
kana Pietarissa, ja kun tämä saapui paikalle, 
he kaappasivat hänet ja veivät hänet Valamon 
luostarin ja Pietarin kautta Krasnostokiin. Ty- 
tön saavuttua luostariin hänen äidilleen lähe- 
tettiin tieto asiasta sekä 40 markkaa. Uutisessa 
naiset ovat näin pelinappuloita taistelussa siitä, 
kuka kouluttaa rajakarjalaisia ja millä kielellä 
(vrt. Kemppinen 1969, 27). 

Vuotta myöhemmin sama lehti jatkoi ker- 
tomalla ”jälleen yhden” karjalaistytön kuol- 
leen Krasnostokissa (Laatokka 26.9.1912, Kras- 

nostokin luostariin viedyistä tytöistä taas yksi 
kuollut). Kyseessä oli Salmin Manssilasta ko- 
toisin ollut Tatjana Juvonen, joka oli mennyt 
Krasnostokiin kaksi vuotta aiemmin. Laato- 
kan mukaan hän oli palannut kotiin syyskuun 
alussa 1912 ”kuolemansairaana” ja kuollut 
keuhkotautiin muutama päivä myöhemmin. 
Kuolinvuoteellaan hän kertoi muidenkin 
luostarissa olevien tyttöjen olevan sairaita ja 
tulevan pian kotiin kuolemaan. Lehti kritisoi 
luostaria siitä, että se lähetti Tatjanan sairaa- 
na pitkälle kotimatkalle ja totesi, ettei sellais- 
ta odottaisi "hengelliseen säätyyn kuuluvilta”. 
Uutisessa ylirajaisuus, matkustaminen koti- 
seudulta vieraalle maalle, esitettiin kansallise- 
na uhkana, jonka vaarallisuutta nuoret naiset 
eivät (tietämättömyyttään) ymmärtäneet. Kir- 
joittelussa vaiettiin siitä, että keuhkotauti oli 
tuohon aikaan Suomessa hyvin yleistä, siihen 
sairastuakseen ei tarvinnut lähteä Krasnosto- 
kiin (ks. Backman & Savonen 1934). 

Suomen ortodoksisen hiippakunnan hal- 
lintoelin, Viipurin hengellinen konsistorio, 
haastoi Laatokan oikeuteen Möntsölää kos- 
kevien valheellisen uutisen julkaisemisesta. 
Oikeudenkäynnin vielä jatkuessa Laatokka 
julkaisi uuden poleemisen artikkelin ”Venä- 
läistyttäjiä Karjalan omista lapsista” (21.5.1912). 
Siinä nostettiin jälleen esille kansallisen rajan 
ylittäminen väittämällä Kiprianin ja Karjalan 
Veljeskunnan jo useampia vuosia lähettäneen 
Salmista tyttöjä Krasnostokiin, Möntsölän tyt- 
töjen vieminen ei ollut poikkeustapaus. Lehti 
kysyi, mikä oli tyttöjen lähettämisen syy ja 
vastasi, että kyseessä oli ”venäläistyttäjien 
valmistaminen Karjalaan sen omista lapsis- 
ta”. Lehden mukaan ”[s]uurempaa vääryyttä 

ymmärtämättömiä tyttöjä ja heidän kotiseu- 
tuansa Karjalaa vastaan ei voi juuri ajatella”. 
Uutinen loi käsitystä, että rajakarjalainen nai- 
nen sai toimia vain yhdellä, suomalaiskansal- 
lisen sivistyneistön määrittelemällä tavalla. 
”Heikkoudessaan” nainen kuitenkin lankesi 
”venäläistyttäjien? apuriksi. Raastuvanoikeus 
myötäili lehteä, hylkäsi haasteen ja totesi pää- 
töksessään, ettei ”juttua kumminkaan ollut 
laadittu vastoin parempaa tietoa” (Laatokka 
2.7.1912, ”Juttu Möntsölän tyttöjen luostari- 
matkasta”). 

Karjalan Lehti (26.4.1914, ”Krasnostokin 
luostari”) vahvisti stereotyyppistä käsitystä 
Krasnostokista vaarallisena paikkana. Se va- 
kuutteli, että luostarin opettajaseminaarilaiset 
omaksuivat ”tosivenäläistä taantumushenkeä 
[ja] - — vähitellen kadottaisi[vat] kansallisuu- 
tensa ja suomalaisen sivistyksensä sekä jou- 
tuisi[vat] samaan henkiseen pimeyteen ja kur- 
juuteen, missä Venäjäkin vielä on”. Laatokka 
oli jo aiemmin (21.5.1912) väittänyt, että naiset 
eivät pelkästään kadottaneet "omaa" eli suo- 
malaista identiteettiään tai typertyneet henki- 
sesti, vaan muuttuivat kansansa pettureiksi: 
”Joskin näistä tytöistä vuosien kuluttua tulisi 
taloudellisesti hyvin toimeentulevia ihmisiä, 
ei se merkitse mitään sen häpeän rinnalla, 
mitä he synnyinseudullensa tuottavat muu- 
kalaisuuden palvelijoina”. Lehti siis tiedosti 
ylirajaisuuden taloudellisen ja sosiaalisen 
merkityksen, mutta väitti, että vallitsevien 
käsitysten ja rajoitusten rikkomisen sijasta 
naisten tuli ajatella isänmaataan, suomalais- 
ta valtiota. Kansallishenki oli arvokkaampaa 
kuin mainen hyvinvointi tai naisen aseman 
muuttaminen. 

Yli kaksi vuosikymmentä myöhemmin Val- 
ter Päivinen (DD.102, 43) ja Kaarlo Merikoski 
tulkitsivat lehdistön väitteet Krasnostokista ja 
naisten oleskelusta siellä asiatiedoksi. Viitaten 
nimimerkki Pekan pakinaan Krasnostokissa 
kuolleista tytöistä Merikoski (1939, 172) kir- 
joitti: 


Munkki Kypriaano ja diakoni Iisak [Isaaki] — — tai- 
vuttelivat kokemattomia nuoria tyttöjä houkutte- 
levilla kertomuksillaan menemään luostariin — -. 
Ja kuitenkin on elämä sanotussa luostarissa niin 
raskasta, että sinne viedyistä tytöistä on kaksi 
kuollut [siis paljon vähemmän kuin aikalaislehdet 
väittivät], kun eivät kestäneet sen ankaraa kuria. 
Mutta tästä salaperäisestä kuolemasta pitävät isät 
”lähetyssaarnaajat” parhaimpana vaieta ja jatkavat 
vaan kuvittelujaan yksinkertaisille karjalattarille 
Krasnostokin luostarin erakkoelämän ihanuudesta. 


Kansallinen vihollinen oli Merikoskelle venä- 
läinen Kiprian, joka houkutteli "kokematto- 
mia" tyttöjä ”vieraalle maalle”, Krasnosto- 
kiin. Nainen oli passiivinen uhri, joka maksoi 
”ajattelemattomasta” alueellisten rajojen ja 
kansallisuuteen liitettyjen soveliaisuusrajojen 
ylityksestä korkean hinnan. Näin Merikoski 
uusinsi lehdistön kiistatilanteessa luomat en- 
nakkokäsitykset ja esitti ne lukijoilleen yleis- 
pätevinä rajakarjalaisia ortodoksinaisia koske- 
vina tosiasioina. 


Johtopäätökset 
Tässä artikkelissa tarkastelimme kahta aika- 
laiskeskustelussa toisiinsa liitettyä ilmiötä, 


kirkollisten koulujen naisopettajien ylirajais- 

ta liikkuvuutta Raja-Karjalan ja Krasnostokin 
luostarin välillä sekä naisten toiminnan suo- 
malaisessa lehdistössä vuosina 1907—1914 syn- 
nyttämää kritiikkiä, jossa naisia arvosteltiin 
sivistyneistön määrittelemän suomalaisuuden 
rajojen ylittämisestä. Krasnostokiin lähtenei- 
den naisten katsottiin Yuval-Davisia (1997) 
soveltaen toimineen vastoin kansalliseksi ”ku- 
viteltua yhteisöä” määrittäneitä kulttuurisia 
koodeja, kuten naisihannetta, kieltä ja uskon- 
toa, ja siten vahingoittaneen yhteisön kunniaa. 

Naiset yhdistettiin kritiikissä venäläisyy- 
teen, koska heidän opinahjonsa, Krasnostok, 
ja heidän tuleva opetuskielensä, venäjä, olivat 
vastoin suomalaisen sivistyneistön pyrkimyk- 
siä saada rajakarjalaiset vakuuttumaan siitä, 
että he olivat pohjimmiltaan suomalaisia, joi- 
den tuli saada suomalainen koulutus ja puhua 
vain suomea. Kun jotkut rajakarjalaisnaiset ei- 
vät tästä vakuuttuneet — monilla heistä oli van- 
hastaan taloudellisia ja sosiaalisia kontakteja 
Venäjälle — heitä alettiin väheksyä ja painostaa 
lehdistössä. Siinä korostettiin, että suostumi- 
nen ”venäläiseen” opetukseen johtui ”naisen 
heikkoudesta”: Krasnostokiin lähteneet toimi- 
vat vastoin parempaa tietoaan tai olivat ”nais- 
ten tapaan” herkkiä miehisten auktoriteettien, 
kuten Kiprianin, vaikutuksille. Kiinnostavaa 
on myös naisten uskonnon (ääneen lausu- 
maton) merkitys: kritiikin kohteena olivat ni- 
menomaan ortodoksinaiset. Luterilaisia karja- 
laisnaisia, joilla myös oli ylirajaisia yhteyksiä 
etenkin Pietariin, ei kritisoitu (ks. Zelenkin 
2022). 

Lehtikirjoittelussa nostettiin esille erityi- 
sesti se, että Kiprian halusi naisopettajien 
avulla vahvistaa venäjän kielen ja venäläisen 

ortodoksisuuden asemaa. Nainen liittyi aika- 
kauden kuvastossa erityisen voimakkaasti 
suomalaisuuteen — kuten vaikkapa käsite 
”Suomi-neito” osoittaa — joten naisten väittä- 
minen ”venäläisyttäjiksi” oli verinen loukkaus, 
jolla heitä yritettiin saada ymmärtämään ”suo- 
malaisuutensa” ja siihen sopivan toiminnan 
rajat. Tähän viittaa esimerkiksi lehdistökirjoit- 
telussa esitetty väite Krasnostokiin lähteneistä 
”heimonsa luopioina”, ja se, että opettajankou- 
lutus ja siihen osallistuneet saivat ilmiön laa- 
juutta — tai oikeammin pienuutta — ajatellen 
paljon palstatilaa varsinkin Raja-Karjalan ja 
Viipurin lehdistössä. 

Yhteenvetona voidaan sanoa, että Kras- 
nostokin opettajakoulutus oli yksi areenoista, 
joilla suomalaismielinen sivistyneistö, kriti- 
soimalla lehdissä sivistymättöminä pidettyjä 
rajakarjalaistyttöjä, määritteli, millainen oli 
”oikea” suomalainen nainen. Rajakarjalais- 
nainen kuului sivistyneistön näkökulmasta 
”Suomen kansaan”, jonka kasvattaminen oli 
sivistyneistön, ei naisten itsensä tehtävä. Kir- 
joitukset, joissa Krasnostok määriteltiin vaa- 
rallisten sairauksien pesäpaikaksi, viittaavat 
luostarin tulkitsemiseen uhaksi suomalais- 
kansalliselle puhtaudelle. Vaaliakseen käsi- 
tystä rajakarjalaisnaisen ”suomalaisuudesta” 
lehdistö kuvasi hänet ajattelemattomaksi ja 
passiiviseksi Kiprianin uhriksi. Nainen ylira- 
jaisesti liikkuvana ja sivistyneistön ihanteiden 
vastaisena toimijana ei sopinut kansallismie- 
liseen tulkintaan. Rajakarjalaisilla naisilla 
ei toisin sanoen saanut olla heidän omaan 
haluunsa ja omiin tarpeisiinsa sekä paikallis- 
yhteisön etuihin perustuvia tavoitteita, jotka 
poikkesivat sivistyneistön nationalismista, 

vaan ne tulkittiin ”venäläisyydeksi”. Samoin 
rajakarjalaisten toive saada sivistystä venäjäk- 
si torjuttiin ”vääränlaisena” kansallisena pyr- 
kimyksenä. Naisopettajien maantieteellinen 
ja symbolinen ylirajaisuus oli oman aikansa 
monikulttuurisuutta ja sen kritiikki heijasti ka- 
peaa tulkintaa Suomesta ja suomalaisuudesta. 


VIITTEET 


[N 


Luterilaiseen kirkkoon siirtyi vuoteen 1917 
mennessä yli 1800 ortodoksia. Raja-Karjalan 
alueella kääntyminen ei ollut kuitenkaan mer- 
kittävää. (Hämynen 1995, 48.) 

Ortodoksinen luostaritoiminta Krasnostokissa 
(nykyinen Rözanystok Koillis-Puolassa) käyn- 
nistyi vuonna 1900 Grodnon (nyk. Hrodno 
Valko-Venäjällä) Neitsyt Marian syntymän 
luostarin sisarten siirtyessä sinne. Siirron tar- 
koituksena oli torjua roomalaiskatolisten kään- 
nytystyö ortodoksista jumalanpalveluskäytän- 
töä noudattavien kreikkalaiskatolisten parissa. 
Lisäksi sisaristo harjoitti laajaa uskontorajat 
ylittävää avustustoimintaa. Luostarin alueelle 
rakennettiin muutamassa vuodessa sairaala, 
vanhainkoti ja opettajaseminaari mallikoului- 
neen. (Sosna 2001, 179-180.) 

3 DD.102, Kaarlo Merikoski, ”Haastatteluja venä- 
läistyttämiskoulujen ajoilta”, yhteensä 378 sivua. 


4 Merikoski esimerkiksi pyysi vuonna 1920 Kras- 


nostokissa opiskellutta Dunja (Tyyne) Beloffia 
(myöhemmin Vanhanen) kirjoittamaan ko- 
kemuksistaan, jotka hän sitten jäljensi "vir- 
heineen sanasta sanaan” omaan aineistoonsa. 
(DD.102, 255.) 


5 Muut lähteinä käytetyt lehdet edustivat libe- 


raaleja tai konservatiivisia kansallismielisiä 
näkemyksiä, mutta eivät olleet sidoksissa Sor- 

tavalan seminaariin. Usein ne toistivat Laato- 
kan näkemyksiä tai julkaisivat todennäköisesti 
Sortavalan seminaarin lehtoreiden tai siellä 
koulutettuihin opettajien lehdille lähettämiä 
kirjoituksia. Etenkin vanhasuomalainen leh- 
distö, joka oli poliittisesti Laatokan ja Omahisen 
kilpailija, otti toisinaan myös itsenäisesti kantaa 
Kiprianiin ja rajakarjalaisnaisten koulutukseen 
Krasnostokissa. 

Hämynen (1995, 74) toteaa alaviitteessä, ettei 
alkuperäisen kirjeen puuttuessa ole varmuutta 
kirjeen aitoudesta. 

Lukuvuonna 1916—1917 Karjalan Veljeskun- 
nalla oli Sihvon (1994, 268) mukaan neljä 
koulua Suojärvellä, kolme sekä Salmissa että 
Ilomantsissa, ja yksi Impilahdella. Merikos- 
ken (1939, 223-230) mukaan tuolloin toimi 13 
Veljeskunnan koulua: Impilahden Ruokojärvi; 
Salmin Kanabrojärvi, Karkku (”Sofian koulu”), 
Kaunoinselkä, Kirkkojoki (”Pappilan koulu”), 
Miinala ja Räimälä; Suojärven Annantehdas, 
Leppäniemi, Moiseenvaara ja Vuontele; Ilo- 
mantsin Sonkajanranta ja Melaselkä (opetus- 
kielenä suomi). Ero lukumäärässä voi selittyä 
sillä, mitä käsite ”toiminnassa oleva” tarkoitti: 
pelkästään koulurakennusta vai lisäksi oppi- 
lasjoukkoa. Raja-Karjalassa oli lukuvuonna 
1916—1917 lisäksi yhteensä 60 opetuskieleltään 
venäläistä koulua, jotka kuuluivat Venäjän kan- 
sanvalistusministeriön alaisuuteen. 

Paraskeva Komarova ei varsinaisesti opiskel- 
lut Krasnostokissa. Pelgonen (2020, 54) selvitti 
Veljeskunnan vuosikertomuksen 1911—1912 pe- 
rusteella, että Komarova vietti lomansa Kras- 
nostokissa, jossa hän täydensi venäjän kielen, 
laulun ja erilaisten käsitöiden opetusmeto- 
dejaan. Ks. myös Pelgonen 2022, 62—67, 74. 
Karjalan Veljeskunnan vuosikertomus 1909- 
1910 raportoi, että Kanabrojärven opettajana 
toimi tuolloin ensimmäistä vuottaan Olga 

11 


14 


Nikolajevna Monahovits, ”Krasnostokin kas- 
vatti” (Ottset 1911a, 10). Zinaida Ribkinasta 
tai kolmannesta opettajasta Kanabrojärven 
koulussa ei vuosikertomuksessa ole mainintaa. 
Suomen ortodoksisen kirkon papiston matrik- 
kelin (SOKHA Bb 1) mukaan Olga Gijmik (s. 
1888) avioitui Grodnon alueelta kotoisin olleen 
Sergei Monahovitšin kanssa. Tämä määrättiin 
hoitamaan Salmin Orusjärven papin tehtäviä 
vuosina 1911-1912, minkä jälkeen hänet siirret- 
tiin takaisin Grodnon hiippakuntaan. Olgan 
voi olettaa palanneen hänen kanssaan. 
Beloffin muistelma on vuodelta 1920 ja Meri- 
kosken hänen kanssaan tekemä haastattelu 
vuodelta 1931 (DD.102, 245—263). 

Merikoski (1939, 170—171) nimeää tytön Outi 
Kakkoseksi, ja sama toistuu häneen nojaavassa 
tutkimuksessa. Merikosken tiedonlähteenä oli 
Valter Päivisen muistelma (DD.102, 41). Kone- 
kirjoitetussa tekstissä Kakkosen nimeä on 
korjailtu, eli siitä oli ilmeisesti epävarmuutta 
jo tuolloin. Dunja Beloffin haastattelun yhtey- 
teen piirretystä kartasta (DD.102, 257) löytyy 
kuitenkin ”Outi Kokkosen hauta”. Kokkosen 
henkilöllisyyden vahvisti lopulta hänen veljen- 
poikansa, rovasti Kalevi Kokkonen (2023). 
Tyyne Beloff kertoo luostarin tapana olleen toi- 
mittaa luostariin ne suomalaistytöt, jotka eivät 
olleet käyneet kansakoulua Suomessa, ja opet- 
tajaseminaariin ne, joilla oli kansakoulukurssi 
suoritettuna. Luostariin menneet pääsivät heti 
kouluopetuksen piiriin. (DD.102, 260.) 

Beloffin lisäksi Krasnostokin opettajaseminaa- 
rissa opiskelleista tunnetaan nimeltä Anna 
Jesoe, Tanja Kudjoi, Marfa Rantsi ja Maria 
Salminen, jonka tyttönimi ei ole tiedossa. 
(Aunuksen kurssilaiset opettajineen.) 

Venäjän helmikuun 1917 vallankumouksen 
jälkeen väliaikaishallitus lakkautti kirkolliset 
koulut (Hämynen 1995, 88). Suomalaisessa 

lehdistössä asia esitettiin niin, että sulkijoina 
oli paikallinen väestö viranomaisten avustuk- 
sella, mikä saattoi vastata todellista tilannetta. 
Lehtikirjoittelusta ks. esim. Karjala 14.4.1917, 
Kirkolliset ja kouluolot Raja-Karjalassa; Opet- 
tajain lehti 25.5.1917, Raja-Karjalan yleinen 
sivistyskokous Sortavalassa huhtikuun 9 ja 10 
p:nä; Viipurin Sanomat 17.9.1917, Raja-Karjalan 
venäläiset koulut. Koulurakennukset myytiin 
sittemmin kunnille, joiden alueella ne sijaitsi- 
vat. Aamun Koitto 21—22/1928, 285. 
Lehtikirjoituksissa ei yleensä mainittu kirjoit- 
tajaa tai käytettiin nimimerkkiä, mutta kuten 
johdannossa todettiin, ei ole vahvaa näyttöä 
siitä, että porvaristoa tai työväestöä edustava 
naissivistyneistö olisi kirjoittanut aiheesta, ei- 
vätkä niin tehneet rajakarjalaisnaisetkaan. 
Ainoa poikkeus oli Karjalankannaksen Kiven- 
navan pitäjään vuonna 1895 perustettu Pyhän 
Kolminaisuuden naisyhdistys, jolle keisari an- 
toi vuonna 1905 luvan toimia luostarina. Lupa 
ei herättänyt juuri minkäänlaista keskustelua 
lehdistössä. Tämä johtui mahdollisesti siitä, 
että nunnat olivat venäläisiä ja Kannaksella 
oli paljon venäjänkielistä väestöä, toisin kuin 
Raja-Karjalassa. (Laitila 2019, 98.) 

Rets ilmestyi vuosina 1906-1917 ja nautti suur- 
ta suosiota liberaaleissa piireissä. Lehti uutisoi 
politiikasta, kirjallisuudesta ja taloudesta ja sii- 
hen sisältyi myös Suomen uutisten palsta. 
Inkeriläissyntyinen Valamon luostarin munkki 
ja sittemmin varajohtaja Isaaki toimi Kiprianin 
apulaisena ja muun muassa saattoi Krasnos- 
tokiin lähteviä tyttöjä luostariin. (Omahinen 
4.11.1910, Krasnostokin luostariin viedyistä ty- 
töistä kaksi kuollut.) 

Sanavalinta on monitulkinnaisuudessaan kiin- 
nostava. 

Raja- ja aunuksenkarjalaisen kanteleimprovisaation 
ylirajaiset muodot pitkällä 1800-luvulla ja perinteen 
uudistunut jatkumo 2000-luvulla 


Kantelemusiikki ja sen sisällä tapahtuva imp- 
rovisaatio olivat tärkeä osa itämerensuoma- 
laista runolaulukulttuuria vuosisatojen ajan 
jatkuen aktiivisena perinteenä Karjalan syrjä- 
seuduilla 1900-luvun alkuun saakka. Sekä soit- 
timen että sillä tuotetun musiikin kulttuuri- 
sesta merkityksestä kertovat muun muassa 
Karjalan alueilla kirjatut soittokuvaukset (ks. 
esim. Härkönen 1904, 71; Relander 1917, 
19-20; Väisänen 1990/1943, 43; Wartiainen 
1987/1923, 82-83, 86) sekä reilut 400 Suomen 
Kansan Vanhat Runot -kokoelmassa julkaistua 
kanteleen syntyyn ja soittoon liittyvää runoa 
(Laitinen 2010b, 79). Runoja on kerätty Kar- 
jalasta, Savosta, Inkeristä, Kainuusta, Keski- 
Suomesta, Lapista ja Pohjois- Pohjanmaalta. 
Heikki Laitinen (2010a, 23) on todennut 
Väinämöisen soittoon liittyvien myyttisten 
kantelelaulujen merkityksen näkyvän paitsi 
siinä, että ne olivat ensimmäisiä muistiin- 
merkittyjä ja julkaistuja kertovia runolauluja, 
myös siinä, että kertovat laulut säilyivät muis- 
tinvaraisena kymmenien sukupolvien ajan. 
Hän toteaa: ”Väinämöinen on soittanut 
kanteletta jo satoja vuosia, ehkä jopa tuhat, 
kaksituhatta vuotta” (mt.). Samoin on oletetta- 

vaa, että kuulonvaraisessa kulttuurissa myös 
runolaulujen kuvaama kantelemusiikki käy- 
tännössä ja siihen sisältyen runolaulukulttuu- 
rin mahdollistama yksilöllinen luova ilmaisu 
olivat luonnollinen osa sukupolvien jatkumoa 
jo paljon ennen 1800-lukua. Erityisesti Raja- 
Karjalan alueelta 1800-luvun lopulla ja 1900- 
luvun alussa kerätyt yksityiskohtaiset tiedot 
vanhemman perinteen kantelemusiikista 
avaavat näkymän moniulotteiseen ja moni- 
mutkaiseen musiikkiperinteeseen, jonka uu- 
sia vaikutuksia on nähtävissä myös nykyisessä 
musiikkikulttuurissa. Tässä artikkelissa tarkas- 
telen raja- ja aunuksenkarjalaisilta 1900-luvun 
vaihteen molemmin puolin muistiinmerkittyä 
kanteleimprovisaatiota, runolaulukulttuu- 
rin kanteleperinteen ylirajaista olemusta ja 
taustaa sekä perinteen muuntumista osaksi 
2000-luvun musiikkia. 

Keskeiset tutkimuskysymykseni ovat: 1) Mit- 
kä kulttuuriset ja historialliset ilmiöt vaikutti- 
vat runolaulukulttuurin kanteleperinteen yli- 
rajaiseen kehittymiseen vuosisatojen kuluessa 
erityisesti Raja-Karjalan ja Aunuksen Karja- 
lan alueilla? 2) Mitkä seikat vaikuttivat ja vai- 
kuttavat kyseisen musiikin syntyprosessiin ja 

musiikin olemukseen? 3) Miten tämä kuulon- 
varaisena elänyt perinne on siirtynyt viimeis- 
ten noin 40 vuoden aikana osaksi modernin 
maailman luovaa musiikillista ilmaisua? 

Runolaulukulttuuri-termillä viittaan erityi- 
sesti Matti Kuusen ja Heikki Laitisen tutki- 
muksissaan esittämiin määritelmiin. Matti 
Kuusi (1994, 41-42) vertasi runolaulujen kieltä 
kirjoitettuun kieleen sen kaikki elämän alueet 
kattavan yhteisöllisen käytön sekä sen muis- 
tissa säilyttämiseen tähtäävän koodirakenteen 
perusteella. Hän kutsui kalevalamittaista ru- 
noutta kansankulttuurista nousevaksi korkea- 
kulttuuriksi. Heikki Laitinen (2006, 15—19) on 
jatkanut Kuusen määritelmää ja käyttänyt 
runolaulujen yhteydessä termiä ”laulukulttuu- 
ri” korostaen musiikin merkitystä tasa-arvoi- 
sena tekijänä runouden rinnalla. Molempiin 
esimerkkeihin nojautuen käytän tässä runo- 
laulukulttuuri-termiä kattamaan paitsi koko 
runolaulukielen laajan yhteisöllisen käytön 
myös instrumentaalimusiikin paimensoitti- 
mista kantelemusiikkiin. 

Ylirajaisuus-termi tuotiin 2000-luvun alus- 
sa suomalaiseen monikulttuurisuuskeskuste- 
luun korvaamaan englannin kielestä tuotua 
transnationaalisen käsitettä (Nissilä, 2016, 48). 
Erityisesti maahanmuuttajataustaisten kirjaili- 
joiden tekstejä tutkinut Hanna-Leena Nissilä 
näkee kansakunnan ja kansallisen käsitteiden 
puuttumisen ylirajaisuus-termistä mahdol- 
listavan näkökulmat myös muunlaisiin kuin 
pelkästään valtiollisiin ja kansallisiin rajanyli- 
tyksiin. Hän määrittelee ylirajaisuuden ”eri- 
laisten rajojen — diskursiivisten, symbolisten, 
institutionaalisten, sosiaalisten, kansallisten, 
kulttuuristen, kielellisten, etnisten ja maantie- 


teellisten — yli tapahtuvaksi liikkeeksi, toimin- 
naksi ja sosiokulttuuriseksi olemiseksi, joka 
venyttää olemassa olevia rajoja ja synnyttää 
kokonaan uusia alueita, tiloja, kulttuureja ja 
identiteettejä” (mt., 49). Kirjallisuudentutkija 
Olli Löytty (2021, 88) lisää keskusteluun his- 
toriallisten sekä lajien ja medioiden välisten 
rajojen ylittämisen ja kulttuurihistorioitsija 
Juhana Saarelainen (2019, 89) poliittisten ra- 
jojen ylittämisen tarkastellessaan Lönnrotin 
pyrkimyksiä muun muassa suomen kielen ja 
kulttuurin luomiseen, kun tämä siirsi suullista 
runolaulua kirjalliseksi kulttuuriksi. Tässä ar- 
tikkelissa lähestyn ylirajaisuus-termiä kansalli- 
set ja kulttuuriset rajat ylittävän runolaulu- 
kulttuurin kanteleimprovisaation tarkastelun 
kautta. 

Improvisaatio-termiä käytän pääsääntöi- 
sesti käsiteltävänä olevan musiikkiperinteen 
näkökulmasta: improvisaatio tapahtuu runo- 
laulukulttuuriin kytkeytyvän, muistin- ja kuu- 
lonvaraisen, yksilölliset ja tilannekohtaiset rat- 
kaisut mahdollistavan, hetkeen kiinnittyvän 
musiikin tuottamisen ja luomisen lähtökohdis- 
ta. Se linkittyy Sibelius-Akatemian kansanmu- 
siikin osaston pedagogiikkaan (Laitinen 2003a, 
265—275) sekä käyttämääni luovan dialogin 
malliin (Kastinen 2022). Tämän päivän aktii- 
viseen musiikin tekemiseen kytkettynä siinä 
voidaan helposti nähdä yhtymäkohtia myös 
muiden musiikinlajien improvisaatiokeskus- 
teluun (ks. esim. Titon 1978). Artikkelissa kiin- 
nitän erityishuomiota automatisoituneeseen, 
alitajunnan ohjailemaan improvisaation muo- 
toon, jossa pitkäkestoiseen muistiin kerätty in- 
formaatio esittää merkittävää roolia musiikin 
syntyprosessissa. 

Oman taustani myötä lähestyn aihetta 
tutkija-muusikko-pedagogina. Tarkastelen 
tutkimusaihetta sekä historiallisesta että ny- 
kyhetken näkökulmasta ja lisään rinnalle 
käytännön kokemukseni kyseisen musiikin- 
lajin tulkitsijana ja opettajana. Historiallisesta 
näkökulmasta tarkastelen kysymystä, miten 
raja- ja aunuksenkarjalaisten kanteleimprovi- 
saatio ilmensi ylirajaisuutta pitkällä 1800-lu- 
vulla ja millä tavoin kulttuurinen vuorovaiku- 
tus vaikutti musiikkiin. Tämän lisäksi pohdin, 
millaisia ylirajaisuuksia sisältyy kyseisen pe- 
rinteenlajin nykymuotoihin ja mitä se tarkoit- 
taa musiikin sisällön ja olemuksen kannalta. 
Molemmat näkökulmat sivuavat käynnissä 
olevaa keskustelua kulttuurisesta omimisesta 
(ks. esim. Kallio 2023a, b ja c), jota käsittelen 
lopussa lyhyesti osana kysymystä runolau- 
lukulttuurin kanteleimprovisaation karjalai- 
suudesta. Tähän liittyy myös keskustelu tut- 
kijoihin kohdistetusta kritiikistä liittyen usein 
tiedostamattomasti omaksuttuun metodolo- 
giseen nationalismiin, jossa lähtökohtaisesti 
oletetaan olevan oikeutettua tarkastella maa- 
ilmaa ja kulttuureita kansallisvaltiokehysten 
kautta. Näin myös karjalaisuutta ja karjalaisia 
on tarkasteltu suomalaisuuden näkökulmas- 
ta tai itsestään selvänä osana suomalaisuutta 
(Anttonen 2005, 138-139; Suutari 2021, 10-11; 
Wimmer & Schiller 2003, 576). 

Artikkelin taustalla vaikuttava tutkimustyö 
liittyy Taideyliopistossa meneillään olevaan 
tutkimushankkeeseeni Runolaulukulttuurin 
kantele ja luovuuden dialogi (2021-2026), joka si- 
sältää monialaisesti soitin-, sävelmä-, kulttuu- 
rihistoria- ja improvisaatiotutkimusta. Tärkeä 
osa tutkimukseni teoreettista taustaa kytkey- 

tyy kansanmusiikin tutkimukseen sen tekemi- 
sen ja kokemisen kautta (ks. esim. Laitinen 
2003b, 335-338). Tässä lähestymistavassa 
pyritään etsimään tietoa kansanmusiikin ole- 
muksesta, teknisistä yksityiskohdista sekä sen 
kuulijalle ja tekijälleen luomista merkityksistä 
tuottamalla arkistomateriaalista elävää mu- 
siikkia ja analysoimalla sekä itse prosessia että 
prosessin tuotosta. Tutkimukseni teoreettinen 
tausta viistää myös etnomusikologista lähesty- 
mistapaa, jossa pyritään ymmärtämään, mi- 
ten musiikki on sidoksissa yhteiskunnalliseen 
kontekstiin ja miten se heijastelee kulttuurisia 
arvoja ja käytäntöjä (ks. esim. SES). 

Työssäni yhdistän musiikin ja kulttuuri- 
historian sekä taiteellisen tutkimuksen tutki- 
musmenetelmiä. Taiteellinen tutkimusmetodi 
mahdollistaa kanteleimprovisaation käytän- 
nön tutkimuksen ja sen syvällisen ymmärtämi- 
sen osana karjalaista runolaulukulttuuria ja 
muuntumisen osaksi nykymusiikkia. Siihen 
liittyy myös kokeellisen arkeologian tapaan 
museosoittimien tutkiminen, kopioiden raken- 
nuttaminen sekä musiikin toteuttaminen ja 
tutkimus niiden kautta. Musiikin ja kulttuuri- 
historian tutkimusmenetelmät puolestaan aut- 
tavat ymmärtämään karjalaista kanteleimpro- 
visaatiota sen kulttuurisessa ja historiallisessa 
kontekstissa. Siinä tärkeimpinä lähteinä ovat 
Suomalaisen Kirjallisuuden Seuran arkisto- 
tallenteet, käsikirjoitukset ja nuotinnokset. 
Lisäksi tutkimuksessa on käytetty kirjallisuus- 
lähteitä, joissa käsitellään karjalaista 1800-lu- 
vun kulttuuria ja sen musiikillisia traditioita. 

Kyseisen musiikkiperinteen tämänhetkisen 
tilanteen tarkastelussa olen hyödyntänyt myös 
työpajoja ja haastatteluja, joissa tavoitteena 

on ollut saada musiikin käytännön toteutta- 
jilta näkemyksiä karjalaisen kanteleimprovi- 
saation estetiikan ja filosofian kokemuksista 
sekä arvioida kanteleimprovisaation mahdol- 
lisuuksia ja tulevaisuudennäkymiä musiikki- 
pedagogiikan ja ylirajaisen muusikkouden 
näkökulmista. Yksilön kokeman muuntuneen 
tietoisuuden tilan ymmärtämisessä olen myös 
hyödyntänyt modernin aivotutkimuksen tu- 
loksia. Vaikka monialainen lähestymistapa 
yhden ihmisen tekemänä hajottaa voimavaro- 
ja, uskon tässä tapauksessa kuitenkin hyötyjen 
voittavan haitat. Jo pelkästään historiallisen 
syvyytensä johdosta aihe on niin moniulot- 
teinen, että yhteen lähestymiskulmaan keskit- 
tyminen voisi nähdäkseni helpommin johtaa 
vääristyneisiin johtopäätöksiin. Koska tutki- 
maani musiikkia ei ole mahdollista palauttaa 
sen autenttiseen merkitysten maailmaan, tut- 
kimusmenetelmien monipuolisuus ainakin 
mahdollistaa laajan ja rikkaan näköalan niin 
historialliseen kanteleimprovisaatioon kuin 
sen ajassa muuntumiseen ja nykyisiin merki- 


tyksiin. 


Kulttuurinen vuorovaikutus osana 
monivuosisataisen perinteen kehittymistä 


Kanteleen ja sen lähisukusoitinten historia on 
kiehtonut ja keskusteluttaa tutkimusmaailmaa 
kansainvälisesti edelleen, sillä soittimen alku- 
perä on mysteeri, johon tuskin koskaan tul- 
laan saamaan yksiselitteistä vastausta. Soitin- 
perheen ydin ulottuu Itämeren ympäristössä 
Suomen lisäksi Karjalaan, Venäjälle ja Baltian 
maihin. Itäisestä Suomesta ja Karjalasta muis- 


tiinmerkitty vanhempi kanteleperinne eroaa 
erityisesti soittotekniikaltaan ja sen myötä 
myös sointimaailmaltaan merkittävästi muual- 
ta tallennetusta musiikista. Myös soittimes- 
ta löytyy rakenteellisia erityispiirteitä eri 
alueilta. Raja-Karjalasta ja Aunuksen Karja- 
lasta 1800—1900-lukujen vaihteen molemmin 
puolin tallennetut tiedot improvisoivista 
kanteleensoittajista yhdistyvät paitsi runo- 
laulukulttuurin monivuosisataisen perinteen 
jatkumoon myös ympäröivien kulttuurien 
kanssa vuorovaikutuksessa toimimiseen ja 
sitä kautta omaperäisten paikallisperinteiden 
muodostumiseen. 

Kantele kuuluu balttilaisten psaltereiden 
soitinperheeseen. Karkeasti jaoteltuna soitin- 
ryhmän historiatutkimuksessa on vallalla 
kahdenlaista näkemystä: toisen mukaan soi- 
tin on mitä luultavimmin kehittynyt lyyrasta 
toisen vuosituhannen alussa (ks. esim. Haas 
2001, 209-250; Leisiö 2020, 171-198; Niemi- 
nen 2008, 81-82) ja toisen mukaan soittimen 
historia voisi ulottua vähintään ensimmäisel- 
le vuosituhannelle (ks. esim. Laitinen 2010b, 
96-97; Muktupavels 2009, 12—14). Kielitietei- 
lijä Santeri Junttilan (2012, 267, 286; 2019, 48- 
53; 2022) mukaan itämerensuomalainen sana 
kannel (karjalan kandeleh) on lainasana baltti- 
laiskontaktien ajalta 2000-3000 vuotta sitten. 
Tuolloin uuden innovaation mukana omak- 
suttu sana olisi hänen mukaansa oletettavasti 
liittynyt jonkinlaiseen näppäiltävään kielisoit- 
timeen, jonka samankaltaisuus myöhemmän 
kantelesoittimen kanssa on ollut riittävä, että 
soittimen nimi on ajan kuluessa soittimessa 
mahdollisesti tapahtuneista rakenteellisista 
muutoksista huolimatta säilytetty samana. 

Kansanrunoudentutkija Matti Kuusi (1963, 
216, 230) puolestaan ajoitti tyylikausiteorias- 
saan runolaulujen kanteleensyntyrunon kehit- 
tymisen ensimmäisen vuosituhannen toiselle 
puoliskolle — samaan ajankohtaan kuin arkeo- 
logisissa tutkimuksissa osoitettu länsisuomalai- 
sen väestön muuttoliike Karjalan kannakselle 
700-luvulla. Oletettavasti Länsi-Suomesta ja 
Hämeestä muuttanut väestö halusi skandinaa- 
vien tapaan varmistaa osansa itään päin suun- 
tautuneen kasvavan turkiskaupan tuomasta 
vauraudesta. Oma sillanpääasema Karjalan 
kannaksella antoi heille mahdollisuuden hal- 
lita suurta osaa itäiseen Fennoskandiaan joh- 
tavia kulkureittejä. Alkuväestön ja länsisuo- 
malaisten yhteensulautumisesta muodostui 
varhaiskarjalainen väestö, jonka kielimuotoa 
on nimitetty muinaiskarjalaksi. Viimeistään 
1100-luvulla kyseinen väestö identifioitui sekä 
itsensä että ulkopuolisten silmin karjalaiseksi. 
(Uino 2003, 379-381.) 

Karjalan ristiretkiajalla (n. 1100-1300) Mui- 
nais-Karjalasta muodostui rikas ja omalei- 
mainen kulttuurialue, jonka sydänaluetta oli 
Laatokan länsi- ja luoteisrannikko Raudun 
ja Sortavalan välillä sekä Vuoksen alajuoksu 
(Saksa, Uino & Hiekkanen 2003, 384-385). 
Alueelta löydetyt rikkaat haudat kuuluivat 
kauppiaseliitille, joka oli löyhässä liittolais- 
suhteessa Novgorodiin ja jonka kontaktit ulot- 
tuivat laajalle alueelle Venäjälle, Baltiaan ja 
Pohjois-Fennoskandiaan. Vesireitit pohjoiseen 
olivat tärkeitä turkiskaupan kannalta ja mate- 
riaalisen kulttuurin yhteiset piirteet Karjalan 
ja Etelä-Savon välillä osoittavatkin suoria ja 
aktiivisia kontakteja. Pohjoisemman alueen 
eränkäyntiin perustuva talous kuitenkin ero- 

si maatalousvaltaisesta Kannaksen alueesta. 
Oletettavasti 1270-luvulla Novgorod alisti 
Karjalan valtaansa ja Pähkinäsaaren rauhan 
1323 jälkeen alueen yhteys itään vahvistui. 
(Raninen & Wessman 2013, 352-357; Uino 
1997, 203-204.) 

Tämän jälkeen vuosisatojen historia valtioi- 
den ja kirkkokuntien välisellä, usein sotaisalla 
raja-alueella elämisestä merkitsi karjalaisille 
paitsi väestömuuttoja ja eloonjäämissopeutu- 
mista myös eri kielten, kulttuurien ja uskonto- 
jen kohtaamisia ja näiden vuorovaikutusten 
myötä myös omaperäisiä piirteitä sisältävien 
paikalliskulttuurien muodostumista (Uusitupa, 
Koivisto & Palander 2017, 68). Lisäksi maan- 
tieteelliset erot eli erilaiset luonnonolosuhteet 
vaikuttivat paikallisesti elintapoihin ja kult- 
tuuriin. Raja-Karjalassa selkeä ero muodostui 
Laatokan rantamaiden ja pohjoisempien pitä- 
jien välille: edellisessä oli parhaat maatalous- 
maat ja teollistumista edistävät olosuhteet, 
jälkimmäisessä Suistamon, Korpiselän ja Suo- 
järven metsä- ja rämemaat (Hämynen 1993, 
41-43). Tässä artikkelissa käsiteltävän kantele- 
improvisaation soittajat sijoittuivat jälkimmäi- 
seen tiettömien taipaleitten eräkulttuurin 
alueeseen. 

Tämänhetkisten lähdetietojen mukaan kar- 
jalaisia kanteleimprovisaation taitajia asui 
1800-luvun lopulla ja 1900-luvun alussa sekä 
Raja-Karjalan syrjäseuduilla että niitä lähellä 
olevilla Aunuksen Karjalan alueilla. Vienan- 
karjalaisten kanteleimprovisaatioiden puut- 
tuminen arkistolähteistä saattaa johtua runo- 
teksteihin suuntautuneista keruutavoitteista, 
sillä joidenkin lyhyiden sävelmänuotinnok- 
sen lisäksi vienalaisista kanteleensoittajista on 

kyllä mainintoja muun muassa runolaulajien 
yhteydessä (Borenius 1877; Juvelius 1889, 21; 
Lönnrot 1902, 182; Mannerheim-Sparre 1951, 
102). Raja-Karjalan suhteellisen runsaasta van- 
hemman perinteen kanteleaineistosta saam- 
me kiittää kansanmusiikintutkija Armas Otto 
Väisäsen keräysmatkoja kyseiselle alueelle 
kesinä 1916 ja 1917 (Timonen 2011, 160-200). 
Raja-Karjalan lisäksi Väisänen teki lyhyen 
matkan Aunuksen Karjalaan keväällä 1919 
tallentaen Vitelessä sävelmiä kolmelta soitta- 
jalta (Väisänen 2002/1928, XIV, XLV-XLV1). 
Lisäksi Väisänen teki yksittäisiä tallennuksia 
edelleen 1920- ja 1930-luvuilla (mt.; Kastinen 
2013, 125, 128, 138—141, 159). Ennen Väisästä 
sävelmäesimerkkejä itäisen Suomen ja Karja- 
lan kantelemusiikista olivat keränneet ainakin 
Karl Collan 1854, K. A. Hällström 1877, A. A. 
Borenius 1877, P. J. Hannikainen 1877-1889, 
Emil Sivori 1890, A. Hällström 1895 ja Armas 
Launis 1905 (SKS:n arkisto; Krohn 1893, 
500-502; Kastinen 2009). Launis lisäksi äänit- 
ti muutamaa soittajaa fonografilla. Väisäsen 
keräämä materiaali on edellä luetelluista laa- 
jin ja tarkin sisältäen sävelmien lisäksi tietoja 
soittajista, instrumenteista, asteikoista, viritys- 
tavoista ja soittotekniikasta. Väisänen teki 
myös äänityksiä käyttäen fonografia vuonna 
1916 ja parlografia vuonna 1917 (ks. Kastinen 
2021b; 2023). 

Raja-Karjalan ja Aunuksen Karjalan väli- 
nen raja ei 1800-luvulla Suomen suuriruhtinas- 
kunnan ja Venäjän välillä ollut suljettu, vaan 
ihmiset olivat aktiivisessa kanssakäymisessä 
yli rajan. Rajan molemmin puolin asuvia kar- 
jalaisia yhdistivät kieli, uskonto, kulttuuri ja 
sukulaisuussuhteet (Hämynen 1993, 62-64, 


82-86; Juurela 2009, 39-41). Karjalan kieltä 
puhuttiin Raja-Karjalassa Ilomantsin itäkylis- 
sä, Korpiselässä, Suojärvellä, Suistamolla, 
Impilahdella ja Salmissa (Palander & Riion- 
heimo 2018, 49). Karjalan kielen päämur- 
teiden, varsinaiskarjalan (ja sen alamurteen 
eteläkarjalan) ja livvinkarjalan välinen raja 
oli Raja-Karjalassa asteittainen, ja muista kar- 
jalan murteista poiketen rajakarjalaismurteis- 
sa oli paljon myös suomen kielen vaikutus- 
ta. Luterilaisilla kieli oli lähempänä suomen 
kieltä ja savolaismurteita kuin ortodokseilla, 
ja mitä idemmäs siirryttiin, sitä enemmän kie- 
li alkoi muistuttaa aunuksenkarjalaisten livviä. 
Paikoitellen samoissa kylissä asui sekä karja- 
lankielisiä ortodokseja että suomenkielisiä 
luterilaisia. Raja-Karjalasta täysin livvinkie- 
liseksi alueeksi katsotaan kuuluneen Salmin 
pitäjä kokonaisuudessaan ja sen lisäksi itäisiä 
alueita Impilahden, Suistamon ja Suojärven 
pitäjistä. (Uusitupa, Koivisto & Palander 2017, 
75-85, 90.) 

1900-luvun alun karjalaisten kanteleen- 
soittajien sijainti vanhemman ja uudemman 
musiikkikulttuurin risteyksessä sekä maantie- 
teellisen idän ja lännen välissä havainnollistuu 
Väisäsen keräämässä materiaalissa. Kante- 
leensoittajien ohjelmisto sisälsi sekä lännestä 
että idästä saapuneita tansseja, runolauluja, 
paimensävelmiä, rekilauluja ja ortodoksisten 
kirkonkellojen imitaatioita. Osa tallennetuista 
sävelmistä oli hyvinkin nuorta kerrostumaa. 
Esimerkiksi suistamolainen sokea kanteleen- 
soittaja Teppana Jänis kertoi kesällä 1917 Väi- 
säselle oppineensa tuolloin tallennetun Saksan 
Jalssin edellisenä kesänä kiertelevältä harpun- 
soittajalta (Väisänen 1917). Osa soittajista oli 

opetellut soittamaan uusia sävelmiä uuteen 
musiikkikulttuuriin ja suurempiin kanteleisiin 
liittyvällä niin sanotulla eroasentoisella soit- 
totekniikalla, jossa toinen käsi soittaa säestys- 
tä ja toinen melodiaa. Usealla soittajalla oli 
myös käytössään uuteen musiikkikulttuuriin 
suunnitellut suuremmat, osista rakennetut 
kanteleet koverokanteleiden sijaan. Suurin 
osa Väisäsen tallentamista vanhemman pe- 
rinteen taitajista käytti kuitenkin vanhempaa, 
niin sanottua yhdysasentoista näppäilytekniik- 
kaa kaikkeen soittamaansa kantelemusiikkiin. 

Uuden ja vanhan musiikkikulttuurin koh- 
taamisista löytyy mielenkiintoisia mainintoja. 
Suistamolaisen Iivana Shemeikan (Jehkin Ii- 
vana, 1843-1911) mukaan joskus hänen kotiky- 
länsä praasniekkojen aikana hänen pikkuserk- 
kunsa, kuuluisa runolaulaja Pedri Shemeikka 
(1821?—1915) sattui olemaan paikalla. Tuolloin 
vanhempaa kansaa kokoontui Shemeikan 
pirttiin kuulemaan runolaulua ja kanteleen- 
soittoa, kun muissa taloissa samaan aikaan 
”brissakkata bringuttettih” eli tanssittiin ripats- 
kaa (Wartiainen 1987/1923, 88). Tukholman 
Karoliinisen instituutin anatomian professo- 
rin ja antropologin Gustaf Retziuksen mukaan 
hänen Ilomantsissa vuonna 1873 kohtaamansa 
kanteleensoittaja Jaakko Parppei (1792-1885) 
oli jo paikkakunnalla harvinaisuus ja edusti 
mennyttä aikaa. Kun Parppeita oli pyydet- 
ty soittamaan kanteleellaan vanhoja runoja, 
tämä vastasi, ettei nykyään juuri haluta kuulla 
muuta kuin tanssimusiikkia, mutta hän kyllä 
mielellään muistelisi vanhoja lauluja (Retzius 
1881, 117; Kastinen 20009, 11). 

Uuden musiikkikulttuurin leviämiseen liit- 
tyi myös haitarin saapuminen Raja-Karjalan 

alueelle, jossa se jo 1800-luvun lopulla alkoi 
syrjäyttää kanteletta tanssisoittimena (ks. esim. 
Sjöström 1896, 77; Tuhkanen 2005, 67; Väi- 
sänen 2002/1918, XI; Wartiainen 1987/1923, 
98-101). Eräs herkullinen kuvaus kertoo läs- 
keläläisen Ivan Bogdanovin (Pitkä-Iivana, 
1843?—1911) loukkaantuneesta reaktiosta ja 
toisen kanteleensoittajan kanssa paikalta 
poistumisesta, kun venäläisten laivamiesten 
mukanaan tuoma haitari valloitti tanssiylei- 
sön (Tampereen yliopiston Kansanperinteen 
arkisto AK/1026; Kastinen 2009, 16). Myös 
kanteleen näkymättömyys Raja-Karjalan 
korpuksessa vahvistaa käsitystä, että Väisä- 
sen tallennusvuosien 1916-1917 aikaan van- 
hakantainen kantele oli jo lähes hävinnyt 
alueelta. Raja-Karjalan korpuksen haastatel- 
tavat olivat syntyneet 1870—1910-lukujen ai- 
kana. Noin 120 tunnin aineistossa mainitaan 
kantele vain kaksi kertaa: Pedri Shemeikan 
tyttärentytär mainitsee kanteleen Shemeikan 
vanhan talon esineiden joukossa ja toinen 
haastateltava muistelee edesmenneen puoli- 
sonsa suistamolaisen isän soittaneen kannelta 
(Raja-Karjalan korpus; SKNA Salmi 2312:2a, 
SKNA Suistamo 1046:1a). Tansseista puhut- 
taessa haastateltavat mainitsivat osittain samo- 
ja tansseja kuin Väisäsen tallenteissa, mutta 
tanssin säestyssoittimena mainitaan ainoas- 
taan yksi- ja kaksiriviset haitarit. Osa Väisäsen 
tallentamista kanteleensoittajista osasi soittaa 
haitariakin. Haitarimusiikilla oli luultavasti 
vaikutuksensa vanhakantaisten kanteleensoit- 
tajien soittamista tanssisävelmistä löytyviin 
sointurakenteisiin, jotka eivät muutoin kuulu 
runolaulukulttuurin musiikkiin. 
Vanhakantaiseen kantelensoittoon liittyvä 

Väisäsen (2002/1928, X) nimeämä yhdysasen- 
toinen näppäilytekniikka oli karjalaisilta kan- 
teleensoittajilta muistiinmerkitty erikoisuus, 
joka vaikuttaa vahvasti sillä tuotetun musiikin 
luonteeseen. Nimensä mukaisesti kyseisessä 
tekniikassa vasemman ja oikean käden sormet 
ovat lomittain erilaisin sormitusvaihtoehdoin, 
ja asteikko muodostetaan siis molempien kä- 
sien yhteistyönä kielillä vuorotellen. Koska 
kielet näpätään ilmaan, syntyy kielten yhteis- 
soinnista sointikenttä — kudos, jonka kuulo- 
kuva on huomattavasti monimutkaisempi 
kuin nuottikuviin merkityt yksittäiset sävelet 
antavat ymmärtää. Oletettavasti tekniikka on 
aiemmin ollut käytössä laajemmalla alueella, 
sillä se vaikuttaa linkittyvän runolaulukulttuu- 
riin — runolaulukulttuurin katoamisen myötä 
myös yhdysasentoinen näppäilytekniikka hä- 
visi alueelta ja kantelemusiikista ylipäätään. 
Kyseiseen soittotekniikkaan liittyy myös 
vähäsävelisyys: vanhemmat soittimet olivat 
yhdestä puusta koverrettuja yleensä 5—12-kie- 
lisiä kanteleita. Vähäsävelisyys oli kuitenkin 
erilaista kuin pelkistetty nuottikuva usein 
antaa ymmärtää. Yksilöllisissä kanteleissa oli 
luonnollisesti kussakin oma viritystasonsa ja 
muusikko lisäksi muunteli oman soittimensa 
viritystä oman mielensä mukaan. Uudem- 
missa, suuremmissa kanteleissa vanhemman 
perinteen soittajat Väisäsen aikaan käyttivät 
kerrallaan vain yhdysasentoisen tekniikan 
suoman rajallisen määrän säveliä, mutta saat- 
toivat siirtää käsien asemaa kielillä saadak- 
seen käyttöönsä erilaisia asteikkoja. Runo- 
laulajien tapaan myös kanteleensoittajat 
käyttivät erikokoisia terssejä mollin, duurin 
ja neutraalin välimaastoissa (ks. esim. Väisä- 


nen 2002/1928; Kastinen 2013, 113—242; 2023). 
Mielenkiintoinen ja tutkijoita askarruttanut 
soittotekniikkaan liittynyt huomio on, että 
tältä Karjalan alueelta (Raja-Karjala, Aunuk- 
sen ja Vienan Karjala sekä niitä lähellä olevat 
itäisen Suomen alueet) ei kanteleensoittajilta 
ole muistiinmerkitty ympäröivillä alueilla 
laajasti käytettyä sulkutekniikkaa. Sulkutek- 
niikassa vasen käsi sammuttaa osan kielistä 
pois oikean käden iskiessä tai vetäessä avoi- 
mia kieliä soimaan. 

Soittotekniikan lisäksi Väisänen (1990/1943, 
43) nosti esiin karjalaisilta vanhemman perin- 
teen kanteleensoittajilta hyvin erityisen impro- 
visaation muodon, jonka hän nimesi "hiljai- 
seksi haltioitumiseksi” ja jota raja- ja aunuk- 
senkarjalaiset itse eräiden lähteiden mukaan 
kutsuivat "oman mahdin soittamiseksi”. Kar- 
jalaisten käyttämä termi sisälsi laajasti kaiken- 
laisen improvisaation mielialojen spontaanis- 
ta kuvailemisesta ystävälle henkilökohtaisesti 
osoitettuun erojaissoittoon tai laulupuhelu- 
na kerrotun sadun säestyksestä sisäänpäin 
kääntyneeseen tuntikausia kestävään muun- 
tuneen tietoisuuden tilan improvisaatioon. 
Välittömästi termiin ”soittaa omaa mahtia” 
liittyvät lähteet löytyvät Aunuksen Karjalan 
Säämäjärven ja Tulemajärven läheisyydestä 
(Relander 1917, 19-20) sekä Raja-Karjalas- 
ta Suistamolta (Wartiainen 1987/1923, 90). 
Oskar Relanderilta on lisäksi Raja-Karjalaan 
liittyvä yleinen maininta ilman paikkakunta- 
määrittelyä (Relander 1903, 78; Raja-Karjala 
15.7.1911). Näiden lisäksi on vastaavankaltaisia 
soittokuvauksia ilman "oman mahdin” mai- 
nintaa (ks. esim. Härkönen 1904, 71; Sjöström 
1896, 77; Wartiainen 1987/1923, 82-83, 85-86). 

Myös nuoremman polven tunnettuun Korpi- 
selässä syntyneeseen ja sittemmin Suojärvellä 
kanteleita omassa verstaassaan kaupallisesti 
rakentaneen Antero Vornasen (1889-1937) 
musisoimiseen liitetään samankaltainen hal- 
tioituminen, ympäristön unohtaminen ja 
oman soiton sisään vaipuminen (Tenhunen 
2013, 30). "Hiljaiseen haltioitumiseen" liit- 


tyen Väisänen loi sittemmin usein siteeratun 
kuvauksen suojärveläisen Jaakko Kuljun vai- 
pumisesta hiljaisen soittonsa maailmaan, joka 
lumosi myös kuulijansa. Väisänen (1990/1943, 
43) kirjoitti: ”Vähitellen, saman sävelmän jat- 
kuessa alinomaisin muunteluin, hänen varta- 
lonsa alkoi vaipua pöytää vasten, silmäluomet 
painuivat umpeen, ukko soitti kuin unessa”. 


CC BY 4.0. 

Suojärveläinen kanteleensoittaja Jaakko Kulju. A. O. Väisänen 1917. Museovirasto, Kansatieteen kuvakokoelma. 

Muuntuneen tietoisuuden tila 


Karjalaisilta kanteleensoittajilta muistiinmer- 
kitty transsinomainen muuntuneen tietoisuu- 
den tilan sisällä tapahtunut musiikin tuotta- 
minen on herättänyt kysymyksen, voisiko 
kyseisellä traditiolla olla yhteyksiä mahdol- 
liseen tietäjälaitosta edeltäneeseen Samanis- 
miin. Martti Haavion (1950, 102-103, 309-310) 
mukaan Väinämöisestä kertovat runolaulut 
on tehty Samanistisessa eräkulttuurissa ja 
Anna-Leena Siikala (1999, 237, 293-294) on 
esittänyt teorian, että kantele olisi esikristil- 
lisellä ajalla mahdollisesti toiminut rummun 
ohella Suomessa ja Karjalassa Samanistisen 
noidan apuvälineenä. Vähitellen kriisien 
ratkaisijana olisi noidan korvannut omaan 
mahtiinsa tukeutunut laulaja-tietäjä, jolla 
kantele säilyi ekstaasin välineenä kuten runo- 
laulut kertovat. Tämä ajatusmalli voisi olla 
yhdistettävissä siihen seikkaan, että idän ja 
lännen suuntiin tapahtuneen sekä maallisen 
että uskonnollisen vuorovaikutuksen lisäksi 
karjalaiseen kulttuuriin liittyy myös moni- 
vuosisatainen rinnakkaiselo saamelaisten 
kanssa osittain myös heihin yhteen sulautuen. 
Karjalaisten ja vepsäläisten uudisasukkaitten 
paineessa saamelaiset vetäytyivät oletettavasti 
1200-luvulta alkaen Laatokan ympäristöstä 
hitaasti kohti pohjoista. (Kuzmin 2013, 69, 
98; Pöllä 1995, 35.) Vielä 1800-luvulla usean 
tunnetun ja arvostetun rajakarjalaisen runo- 
laulajasuvun parissa kerrottiin samankaltaista 
tarinaa suvun mahtavimman esi-isän tiedon- 
hakumatkasta tulilappalaisen' noidan luo, 
jonka kuvausten perusteella voidaan olettaa 


tarkoittavan saamelaista šamaania (Forsström 
1894, 81-82, 109; Kuusi 1949, 62, 69). 

Pedri Shemeikalta tallennetun Pedravirren 
kerrotaan olleen tällaisella matkalla tulilap- 
palaiselta opittu loitsu, jonka avulla Shemei- 
koiden kuuluisat eränkävijät varmistivat 
metsästysonnensa (SKVR VII5: 3349). Christ- 
frid Gananderin (1984/1789, 102) Mythologia 
Fennican mukaan myös kanteleensyntyru- 
no oli metsästäjien ja kalastajien käytössä 
loitsuna parempien saaliiden turvaamiseksi. 
Loitsuista löytyy vielä 1800-luvulla muistiin- 
pantuja esimerkkejä: Väinämöisen kanteleen- 
soittoa kuvaavan metsämiehen loitsun tallensi 
Elias Lönnrot Kiteeltä vuonna 1828 (SKVR 
VII5: 3274) ja Kalan pyytäjän laulun Matti Tai- 
pale vuonna 1859 Saarijärveltä (SKVR IX4: 
1130). Nämä tiedot eivät ole suoria todisteita 
perinteen yhteydestä Samanismiin, mutta ne 
kertovat musiikin funktiosta yhteisössään: 
loitsulaulu oli tietäjän työkalu ja sillä oli sel- 
keä elämänkulkuun vaikuttava toiminnalli- 
nen tehtävä eräkulttuurissa, mikä puolestaan 
takasi runolaulun jatkuvuuden sukupolvelta 
toiselle (Haavio 1950, 221-222). 

Karjalaisten kanteleensoittajien improvi- 
soimaansa musiikkiin liittämä sana ”mahti” 
yhdistetään yleensä tietäjille kuuluneisiin 
ominaisuuksiin. Suomalaiskarjalaisessa tietä- 
jälaitoksessa tietäjän sisäinen voima, mahti ja 
väki tarkoittivat samaa asiaa (Vartiainen 1953, 
121—122; Siikala 1999, 75, 89, 172; Ganander 
1997/1787, 535). Omaa mahtiaan tietäjä pys- 
tyi kartuttamaan ”luonnonväellä” eli tehoste- 
tuilla esineillä ja hyvältä tietäjältä vaadittiin 
sellaista mahtia/väkeä, johon tarvittiin karski 

luonto (Virtanen 1969, 179-180). Kun kante- 
leensoittajan sanottiin soittavan omaa mah- 
tiaan, se mahdollisesti kuvasi paitsi ajatusta 
muusikon henkisistä kyvyistä myös kyseisen 
musiikin merkityksestä sekä musiikkia tuotta- 
valle yksilölle että hänen yhteisölleen. 

Aiemmin mainittu Väisäsen toteamus 
”ukko soitti kuin unessa” on yllättävän luon- 
tevana avautuva kuvaus ei pelkästään tämän 
musiikin nykysoittajille vaan myös muiden 
musiikinlajien improvisoiville muusikoille 
(ks. esim. Drinko 2019; Rollins 2014). Kun 
yhdysasentoinen näppäilytekniikka harjoit- 
telun myötä automatisoituu, eikä soittajan 
tarvitse enää tietoisesti käskyttää sormia ja 
musiikin kulkiessa omia reittejään myös aja- 
tukset saavat vaeltaa vapaasti, alkaa kielten 
sammuttamattomuuden myötä syntynyt alati 
varioiva sointikenttä vaikuttaa takaisin soitta- 
jaan - muusikon sanoin: soittaja resonoi mu- 
siikin mukana. Tai kuten eräät jazz- ja blues 
-muusikot ovat asian ilmaisseet: soitin soittaa 
soittajaa (Rollins 2014; Titon 1978, 96). Seu- 
rauksena voi olla jaksoja, joista muusikko ei 
jälkeen päin muista juuri mitään — hän tietää 
soittaneensa, mutta ei kykene muistamaan 
mitä. 

Moderni aivotutkimus on osittain avannut 
ymmärrystä tapahtuman luonteeseen. Muun- 
tuneen tietoisuuden tilassa improvisoiden soit- 
taminen tarkoittaa oletettavasti alitajunnan 
nousemista musiikillisten päätösten tekijäksi. 
Tämä saattaa olla aiheuttajana myös nykyajan 
improvisoiville muusikoille tutuksi tulleeseen 
epämääräiseen tunteeseen siitä, että musiikki 
ei ole muusikon itsensä, vaan jonkin ulko- 
puolisen toimijan tekemää (Liu ym. 2012, 5). 

Musiikki ikään kuin annetaan muusikolle val- 
miina. Vuonna 2008 improvisoivista jazzmuu- 
sikoista tehty aivotutkimus viittaa siihen, että 
toisin kuin ulkoa opittua kappaletta soitettaes- 
sa, ne otsalohkon alueet, joiden uskotaan liit- 
tyvän tietoiseen itsen valvontaan, päätösten 
tekemiseen ja huomion keskittämiseen, ”sam- 
muvat” vapaan improvisaation aikana. Kun 
tietoinen kontrolli kytkeytyy ”pois päältä”, 
alitajunta nostaa esiin satunnaisia, suodatta- 
mattomia ja spontaaneja assosiaatioita ja oi- 
valluksia. Kyseinen tutkimus tuo myös esiin 
mahdollisen aivotoiminnan yhteyden muun- 
tuneen tietoisuuden tilan improvisaation ja 
hypnoosin, meditaation, unelmoinnin tai jopa 
REM-unen välillä. (Limb & Braun 2008, 4-5.) 
Myös jotkin musiikkipsykologian tutkimukset 
tukevat näkemystä, että musiikin tekeminen 
tai kuuntelu yksin luo sisäisen yhteyden tun- 
teen (Saarikallio & Erkkilä 2007, 104; Schäfer 
2019, 45). 

1800-luvun karjalaisille "oman mahdin' 
kanteleensoittajille musiikki mitä ilmeisimmin 
sisälsi myös sellaisia kulttuurisia merkityksiä, 
joista emme enää pysty saamaan täsmällistä 
tietoa tai selvyyttä. Ulkopuolisten silmin hei- 
dän improvisaatioitaan on kuvattu rikasvivah- 
teiseksi, välillä voimistuvaksi ja kiihtyväksi, 
välillä vienoksi ja lähes kuulumattomiin hilje- 
neväksi, lainehtivaksi ja värehtiväksi; lumou- 
tunut soittaja on musiikkinsa kanssa sulautu- 
nut yhteen kuin moniväriseksi, pulppuavaksi 
lähteeksi (Relander 1917, 20; Sjöström 1896, 
77; Wartiainen 1987/1923, 89-90). Kuulon- 
varaisessa kulttuurissa musiikin muuntumi- 
nen yksilöiden kautta ajassa oli luonnollista 
samoin kuin vanhakantaisen kantelemusiikin 

soittajille sointikentän sisään vaipuminen ja 
henkinen vaeltaminen musiikin mukana vai- 
kuttivat olevan luonnollinen osa musisointia. 


Karjalainen kanteleimprovisaatio 
ylirajaisena ilmiönä tänään 


Eri maissa pitämäni työpajat, samoin kuin 
ulkomaalaisten kiinnostus osallistua Suomes- 
sa pidettäviin työpajoihin, ovat osoittaneet, 
ettei karjalaisen kanteleimprovisaation este- 
tiikkaan pohjautuvan musiikin sisäistäminen 
ole millään tavoin sidoksissa henkilön kansal- 
lisuuteen. Varsin usein esimerkiksi aasialais- 
taustaiset soitonopiskelijat ovat kertoneet 
kokevansa yhteyttä musiikin meditatiiviseen 
luonteeseen, ja Baltiassa olen saanut kom- 
mentteja musiikin yhdistymisestä paikallisen 
etnisen kansanuskon ajatusmaailmaan. Ei 
liene mahdotonta ajatella, että vähäsävelinen 
pienkantelemusiikki sisältää elementtejä, jot- 
ka ennemmin yhdistävät kuin erottavat poh- 
joisen pallonpuoliskon alkuperäiskansojen 
musiikkia ja sitä kautta myös nykyihmisiä yli 
kansallisuusrajojen. Instrumentaali-improvi- 
saatio ylittää kielirajat ja kantele avaa runo- 
kieltä taitamattomalle yhdenlaisen väylän 
tutustua runolaulukulttuurin perinteeseen. 
Yleensä näihin työpajoihin osallistujia yhdis- 
tää halu oppia runolaulukulttuurin musiikkia 
ja samalla löytää väylä oman musiikin tuot- 
tamiseen ja itseilmaisuun perinteen sisällä. 
Pienkanteleiden periaatteellinen yksinkertai- 
suus ja helppous tarjoaa siihen mahdollisuu- 
den kaikille ikään, sukupuoleen, kansallisuu- 
teen tai musiikilliseen taustaan katsomatta. 


Kun vanhakantaisen kanteleperinteen imp- 
rovisaatio tuodaan tähän päivään, jokainen 
soittaja yhdistää omalla ainutkertaisella ta- 
vallaan perinteeseen liittyvät tietonsa omaan 
elämänhistoriaansa, aiempiin kokemuksiinsa 
ja havaintoihinsa. Tuloksena syntyy soittohet- 
keen vahvasti kiinnittyvä henkilökohtainen 
musiikillinen matka tai kuvaelma — aivan ku- 
ten 1800-luvun kontekstissa. Luova, soittajan- 
sa palkitseva improvisaatio vaatii kuitenkin 
kykyä poimia ja spontaanisti yhdistellä pit- 
käkestoiseen muistiin kerättyä materiaalia eli 
harjoittelun myötä opittuja musiikin ainesosia. 
Lisäksi 1800-luvun karjalaisten kanteleen- 
soittajien sisäänpäin kääntyneen ”hiljaisen 
haltioitumisen” saavuttaminen vaatii tunti- 
kausien toistoa ja harjoittelua, jonka myötä 
tahdonalaiset toiminnot muuttuvat lopulta 
automaattisiksi ja musiikin ohjailu voidaan 
siirtää alitajunnan tehtäväksi. 

Runolaulukulttuurin vähäsävelisen, pitkä- 
kestoisen improvisaation estetiikkaa toteute- 
taan nykyään esimerkiksi Sibelius-Akatemian 
kansanmusiikin aineryhmässä myös muilla 
soittimilla. Tällöin usein kyseessä on nimen- 
omaan estetiikan siirtäminen, sillä pienkan- 
teleiden ja yhdysasentoisen soittotekniikan 
tuottaman sointimaailman toteuttaminen 
on nykymusiikkiin suunnitelluilla soittimilla 
yleensä varsin haasteellista, joskus mahdoton- 
ta. Yhdessä käytetyn viritysjärjestelmän kans- 
sa yhdysasentoinen näppäilytekniikka mah- 
dollistaa kanteleissa vahvan resonanssin ja 
sointikentän, jossa käytännössä kaikki soitti- 
men kielet värähtelevät samanaikaisesti. Tu- 
loksena syntyvä sointikudos on huomattavan 
paljon monimuotoisempi kuin ne yksittäiset 

sävelet, joista se koostetaan. Eikä sointiero ole 
selkeä pelkästään muiden soittimien ja pien- 
kanteleiden välillä, vaan myös 1800-luvun soi- 
tinkopioiden ja modernien pienkanteleiden 
kesken. Sama musiikki soitettuna yhdestä 
puusta koverretulla vaskikielisellä museokan- 
teleen kopiolla tai modernilla teräskielisellä 
pienkanteleella on kuin kahdesta eri maail- 
masta. 

Kun otetaan huomioon edellä mainittujen 
soitinten merkittävän kuulokuvaeron lisäksi 
myös se reilun vuosisadan aikana tapahtu- 
nut valtava yhteiskunnallinen ja kulttuurinen 
muutos, joka erottaa meidät 1800-luvun luku- 
taidottomasta ortodoksikarjalaisesta kante- 
leensoittajasta, herää kysymys, onko meillä 
lopulta kuitenkaan enää mahdollisuutta ym- 
märtää tai tavoittaa heidän musiikkinsa todel- 
lista olemusta alkuperäisessä kontekstissaan. 
Ovatko "oman mahdin soiton” ja "hiljaisen 
haltioitumisen” opettaminen ja uudet toteu- 
tukset vain karjalaisen kanteleimprovisaation 
lavastamista (Anttonen 2005, 88) tai pahim- 
millaan osoitus pyrkimyksistä karjalaisen kult- 
tuurin omimiseen osaksi suomalaisuutta (ks. 
esim. Kallio 2023a, b ja c)? 

Ensimmäiseen kysymykseen olen pyrki- 
nyt vastaamaan oman tutkimukseni kautta. 
Yhdistämällä kulttuurihistorian, henkilöhisto- 
rioiden, soittimien ja tallennetun musiikin 
tutkimustieto musiikin käytännön toteuttami- 
sen tuomaan informaatioon on mahdollista 
ainakin pyrkiä irtautumaan oman aikakau- 
temme ja siihen liittyvien musiikillisten ko- 
kemusten mukanaan tuomista vääristävistä 
ennakko-oletuksista. Musiikin kokeminen 
tekemisen kautta avaa ymmärrystä soitinyk- 

silöiden, soittotekniikan, viritysjärjestelmän 
ja asteikkojen merkityksistä ja vaikutuksista 
soivaan lopputulokseen ja sitä kautta takaisin 
ihmiseen ja häntä ympäröivään kulttuuriin. 
Kuitenkin, kun puhutaan hetkeen sidotusta 
musiikillisesta improvisaatiosta, ei alkuperäi- 
sen musiikin olemusta ole jälkeenpäin enää 
koskaan mahdollista täydellisesti tavoittaa, 
vaikka tapahtumasta olisi kulunut vain hetki. 
Lisäksi "hiljaisen haltioitumisen" musiikin 
tuottaminen on niin henkilökohtainen, sisään- 
päin kääntynyt kokemus, ettei sen kokemuk- 
sen täysin samanlaisena jakaminen kahden 
yksilön kesken ole mahdollista edes samassa 
ajassa. Näin ollen pyrkimys alkuperäisen mu- 
siikin autenttiseen tavoittamiseen jälkikäteen 
ei käy järkeen. Sen sijaan tavoitteena tulee 
olla tapahtuman, musiikin olemuksen ja mer- 
kitysten ymmärtäminen. 

Kun 1800-luvun karjalaisen kanteleimpro- 
visaation ”hiljaisen haltioitumisen" toteutta- 
minen viedään nykyajan konserttitilantee- 
seen, se on väistämättä musiikin lavastamista, 
olipa tilanne kuinka intiimi tahansa — musii- 
kin funktio vaihtuu itselle tarkoitetusta toi- 
sille suunnattuun esitykseen. Alkuperäisessä 
kontekstissa ”oman mahdin soiton” sisään 
kuuluneet toisille suunnatut esityksetkään ei- 
vät autenttisina taivu konserttitilanteisiin, sillä 
kyseiset kanteleimprovisaatiot olivat spontaa- 
nia, yhteisön sisäistä kommunikaatiota osana 
arkipäivän elämää. Tämän musiikin nyky- 
johdannaiset voidaan kuitenkin nähdä myös 
perinteen jatkumisena: samoin kuin musiikki 
sai ja musiikin tekijät ottivat vaikutteita men- 
neinä vuosisatoina ympäröivien kulttuurien 
ja muualta saapuvien ihmiskontaktien kautta, 

samoin perinne jatkaa muuntumistaan tässä 
ajassa. Musiikin toteutus on aina ollut luova 
yhdistelmä yksilön vapautta ja ympäröivien 
yhteisöjen ja kulttuurien vaikutusta. Näyttä- 
mölle nostettu improvisaatio on kuitenkin 
aina myös esitys (ks. esim. Kastinen 20214). 

Karjalaisen kulttuurin omimisesta (ks. esim. 
Kallio 2023a, b ja c) käyty keskustelu on vii- 
me aikoina avannut erilaisen näkökulman 
runolaulukulttuurin kanteleimprovisaation 
estetiikasta johdettujen monenlaisten nyky- 
muotojen oikeutuksiin. Mitä voidaan kutsua 
karjalaiseksi ja millä perusteella? Koska yh- 
dysasentoisella näppäilytekniikalla improvi- 
soitu ja Karjalan alueilta 1900-luvun vaihteen 
molemmin puolin muistiinmerkitty kantele- 
musiikin muoto mitä ilmeisimmin linkittyy 
runolaulukulttuuriin ja on ollut aiemmin 
käytössä runolaulukulttuurin sisällä Karja- 
lan lisäksi myös ainakin nykyisen Suomen 
alueella, voidaan historiallisesti pidemmästä 
näkökulmasta puhua myös yleisemmin runo- 
laulukulttuurin kanteleperinteestä. Luonnolli- 
sesti käytettäessä termejä runolaulukulttuurin 
kanteleimprovisaatio tai karjalainen kantele- 
improvisaatio, voidaan olettaa, että musiikin 
toteuttajalla on ymmärrys runolaulukulttuu- 
rin musiikin estetiikasta ja tarvittavat tiedot 
sen historiallisista taustoista. Kyseisen musii- 
kinlajin uusimpia, monen erilaisen kulttuuri- 
sen vuorovaikutuksen synteesinä toteutettuja 
ylirajaisia muotoja lienee aiheellista kutsua 
runolaulukulttuurin tai karjalaisen kantele- 
improvisaation estetiikkaan pohjautuviksi tai 
sen estetiikasta vaikutteita saaneiksi oman 
aikakautemme musiikillisiksi improvisaa- 
tioiksi. 


Runolaulukulttuurin 
kanteleimprovisaatio ennen ja nyt 


Raja-Karjalasta ja Aunuksen Karjalasta 1900- 
luvun vaihteen molemmin puolin muistiin 
merkitty erityinen kanteleimprovisaatio oli 
osa kuulonvaraista runolaulukulttuuria ja sen 
juuret ulottuvat oletettavasti selvästi 1800-lu- 
kua kauemmaksi. Perinne tallennettiin alueel- 
ta, jonka asukkaat olivat aktiivisessa kontak- 
tissa keskenään Suomen suuriruhtinaskunnan 
ja Venäjän välisen rajan yli. Sukulaisuussuh- 
teiden lisäksi heitä yhdistivät myös kieli (ete- 
läkarjala, livvi ja niiden väliset sekamurteet) 
ja uskonto (ortodoksisuus yhdistettynä kan- 
sanuskontoon). Laatokan rantamaiden maa- 
talousvaltaisesta alueesta poiketen heidän 
pääelinkeinoinaan olivat metsästys ja kalastus 
pienimuotoisemman kaskitalouden rinnalla. 
Asuinpaikat olivat harvaan asutuilla korpi- 
seuduilla usein tiettömien ja vaikeakulkuisten 
alueiden takana. Oletettavasti he säilyttivät 
aktiivisina sellaisia kauemmas historiaan 
ulottuvia perinteen piirteitä, jotka olivat jo 
kadonneet vilkkaampien liikenneyhteyksien 
eteläisemmiltä ja läntisemmiltä alueilta, kos- 
ka näillä vanhempaan kulttuuriin kuuluneilla 
perinteen elementeillä oli edelleen käytännön 
tehtävä heidän arkielämässään. 

Pitkistä, joskus tuntikausien kestoisista kan- 
teleimprovisaatioista ei ole kuin suullisia ku- 
vauksia. Äänitysmahdollisuuden puuttuessa 
tämä on ymmärrettävää, sillä soittotekniikan, 
soittimen ominaisuuksien ja musiikin alitajui- 
sen toteutustavan myötä syntynyt kuulokuva 
oli hyvin monimuotoinen, syntyhetkeen kiin- 
nittyvä ja jatkuvasti ajassa muuntuva. Suurin 

osa tallennetuista sävelmistä ja nuottikuvista 
on lyhyitä, pelkistettyjä esimerkkejä nuorem- 
paan musiikkikulttuuriin kuuluvasta sävel- 
mistöstä. Erityisesti Armas Otto Väisäsen 
1900-luvun alkupuolella tekemät muistiinpa- 
not vanhan soittotekniikan ominaisuuksista, 
käytettyjen asteikkojen yksityiskohdista, eri- 
laisista yhdysasentoisen näppäilytekniikan 
sormituksista ja eri soittajien yksilöllisistä rat- 
kaisuista sekä musiikin estetiikasta ovat avan- 
neet mahdollisuuden lähestyä pitkäkestoista 
improvisaatiota tallennettuja sävelmärunkoja 
hyödyntäen ja niitä analysoiden. Runolaulu- 
jen sekä runolaulukulttuurin musiikin este- 
tiikan laajempi tutkimus on mahdollistanut 
myös kyseisen kantelemusiikin syvemmän 
ymmärtämisen. 

Perinteen uudet toteutusmuodot 1900-luvun 
lopulta tähän päivään ovat luoneet musiikkiin 
uusia merkityksiä. Kansainvälinen kiinnostus, 
eri soitinsovellukset, fuusioituminen musiikin 
muiden genrejen kanssa ja monenlaiset käyt- 
töyhteydet musiikkipedagogiikasta ammatti- 
muusikkouteen ovat esimerkkejä perinteen 
elävästä jatkumosta 2000-luvulla. Erityisesti 
perinteen nykymuotojen tarjoama mahdol- 
lisuus luovaan musiikilliseen kommunikaa- 
tioon ikään, kansallisuuteen tai musiikilliseen 
taustaan katsomatta on avannut näkökulmia 
tasa-arvoiseen ja monimuotoiseen musiikki- 
kasvatukseen liittyvään keskusteluun. Imp- 
rovisaatiotapahtumassa lopputulosta merki- 
tyksellisemmäksi nousee itse prosessi, joka 
onnistuessaan vahvistaa muun muassa teki- 
jänsä itsetuntemusta, luovaa ajattelua ja ky- 
kyä epävarmuuden sietämiseen. Useamman 
ihmisen yhteisimprovisaation sovelluksilla 


222 


voidaan myös vahvistaa osallistujien empatia- 
ja yhteistyökykyjä. Vuosisatainen, mahdol- 
lisesti vuosituhantinen musiikin tekemisen 
muoto jatkaa näin ylirajaista, ajassa muuntu- 
vaa, rikkaita kokemuksia ja monimuotoisia 
mahdollisuuksia tarjoavaa elämäänsä avoi- 
meen tulevaisuuteen. 


VIITTEET 


1 Nimityksellä "tulilappalainen" tarkoitettiin lo- 
veenlankeamisen yhteydessä tuleen lankeavaa 
saamelaista noitaa (Juvelius 1889, 49; Siikala 
1999, 225). L. V. Pääkkösen (1898, 170) kirjaa- 
man tiedon mukaan tulilappalaiset asuivat Re- 
polan Lapin ahoilla, Tuulijärven rannalla. Hjal- 
mar Basilierin (1886, 123) mukaan ”Tuli-Lappi” 
saattoi merkitä Kuolan niemimaan Turjaa, ja 
Ilmari Kiannon mukaan se oli myös miehen 
nimi (Kianto 1989, 174). 

Räppiä Espoosta: ylirajaisen kotiseudun tulkintoja 
Tapsamanen ja Phunky Mr. Olavin kappaleissa 


Koti, kotiseutu ja paikallisuus vaikuttavat 
olennaisesti siihen, miten ymmärrämme 
kansallisuuksia ja valtioiden rajoja arjessa. 
Kotiseutu määrittyy kotiseutua tutkineiden 
Sulevi Riukulehdon ja Ari Haasion mukaan 
kokemuksista, kuten tapahtumista, ihmisistä 
ja paikkoihin liittyvistä muistoista, jotka si- 
toutuvat aikaan (Riukulehto & Haasio 2020, 
7; Riukulehto 2020, 13-16). Kotiseudulta voi- 
daan olla kotoisin ja yksilö tai yhteisö määrit- 
telee itsensä tätä kautta paikalliseksi. Paikkaan 
voidaan tuntea syvää yhteyttä myös muusta 
syystä, kuten lomaillessa. Kotiseutuja tai paik- 
kaan kuulumisen kokemuksia voi olla useita 
päällekkäisiä, ja tällöin puhutaan monipaik- 
kaisesta kotiseudusta. (Riukulehto 2020, 22.) 
Paikallisuus ja paikasta kertominen ovat 
keskeisiä osia hiphop-kulttuurissa', sen kon- 
ventioissa ja kerronnassa (mm. Forman 2002). 
Ensisijaisesti kaupunkitilaksi mielletty lähiö 
symbolisoi kuulumista, autenttisuutta ja ar- 
jen huomioihin perustuvaa kerrontaa, jonka 
kautta räppärit toimivat alueensa äänenä. 
Hiphopin kerronnan olennaisena oletus- tai 
aloituspaikkana toimii yhdysvaltalainen lähiö, 
'hood', joka on pitkään ohjannut varsinkin rä- 


pin paikallisuuden teemoja. Lähiö räpissä3 
on useimmiten kaupunkitila, jossa yhteisöt ja 
yksilöt kohtaavat ja elävät moninaista arkea. 
Räpistä puhutaan usein ”kadun äänenä” niin 
sosiaalisesta kuin tilan kokemisenkin näkö- 
kulmista, ja räppärit itse korostavat kertovan- 
sa musiikissaan oman yhteisönsä asioista ja 
tärkeistä teemoista (mm. Forman 2002; Rose 
1994; Morgan 2009; Kelekay 2019). Käsitykset 
lähiöstä rap-musiikissa rakentuvat sekä alueen 
oman että muiden alueiden lähiökäsitysten ja 
-kokemusten tarinoiksi paikallisesta elämästä 
käyttäen genretyypillisiä konventioita. (Mm. 
Forman 2002; Nitzsche 2013, 9, 13-16; Sykäri 
ym. 2019, 19; Saaristo 2019; Rose 1994; Morgan 
2009; Kelekay 2019.) Räpissä kaupunkitila 
näkyy ja kuuluu aina sanoituksista taustabiit- 
teihin asti, ja artistit rakentavat musiikkinsa 
kautta konkreettisia ja symbolisia kaupungin 
kuvia. Lähiön kautta käydään keskustelua yh- 
teiskunnallisista aiheista, kuten köyhyydestä, 
sosiaalipoliittisista päätöksistä tai paikallisen 
yhteisön huolenpidosta (Forman 2002; Rose 
1994; Kelekay 2022; Kovač 2013). 
Hiphop-kulttuuri on ylirajaisten merkitys- 
verkostojen kyllästämää viestintää ja toimin- 

taa, jota tuotetaan paikallisesti, kansallisesti 
ja globaalisti (mm. Westinen 2014, 72-77; 
Griinzweig & Nitzsche 2013; Mitchell 2001). 
Hiphop-kulttuurissa paikalle ja tilalle on an- 
nettu ylirajaisia merkityksiä esimerkiksi eri 
identiteetteihin tai menestymiseen liittyen 
(mm. Westinen 2023; Kelekay 2019; Graves 
2009; Saaristo 2019). Tietystä paikasta kotoisin 
oleminen viestii esimerkiksi autenttisuudesta, 
ja se lisää usein artistin sanoman painoarvoa 
(mm. Forman 2002). Varallisuutta kuvaavat 
sanoitukset kalliista muotituotteista tai musiik- 
kivideoiden luksusautot ja kartanomaisemat 
ovat hyviä esimerkkejä ylirajaisesta kuvastos- 
ta, joita esitellään räpin menestymisen mitta- 
reina valtionrajoista riippumatta. Tuotteiden 
merkitykset paikallistuvat kuitenkin usein 
hiphop-toimijoiden käyttäessä niitä omissa 
esityksissään. Paikan ja paikasta kotoisin ole- 
misen merkitykset neuvotellaan usein tilanne- 
kohtaisesti uudelleen kuulijoiden ja esiintyjien 
kompetenssin mukaan (ks. Bennett 2000, 2; 
Forman 2002, 23; Saaristo 2019, 69, 76-77). 
Suomessa esimerkiksi tila-autot, joita käyttä- 
vätusein keskituloiset perheelliset, muuntuvat 
räppäreiden videoissa ja sanoituksissa vapau- 
den ja yhteisöllisyyden symboleiksi (Saaristo 
2021). 

Hiphop-tutkimus on luonteeltaan monitie- 
teistä, ja hiphopin kautta voi tarkastella laajasti 
eri ilmiöitä, kuten identiteettejä, rap-lyriikkaa 
tai kulttuurin paikallistumista (mm. Kelekay 
2019; Sykäri 2014; Mitchell 2001; Griinzweig 
& Nitzsche 2013). Aiempi räpin paikallisuuden 
tutkimus on keskittynyt eri alueisiin ympäri 
maailmaa (mm. Mitchell 2001; Forman 2002; 
Androutsopoulos 2003; Griinzweig & Nitzsche 

2013), ja Suomenkin eri kaupunkeja ja alueita 
koskevia lopputöitä on tehty useampia.5 

1970-luvun New Yorkissa muodostunut, 
mustien ja ruskeiden nuorten aloittama 
hiphop-kulttuuri saapui Suomeen 1980-luvul- 
la, ja rap-musiikista tuli pian tärkeä osa mo- 
nien paikallisten yhteisöjen elämää. 2000-lu- 
vun alussa musiikki valtasi myös suomalaisia 
soittolistoja (Hilamaa & Varjus 2004, 194-199; 
Mikkonen 2004; Kärjä 2019, 92). Espoossa suo- 
menkielistä freestyleä tehtiin ainakin Olarissa 
jo vuonna 1996 (Paleface 2011, 74). Kiinnostus 
räpin kuunteluun ja tekemiseen heräsi useam- 
malla olariräpistä sittemmin tunnetulla teki- 
jällä jo peruskouluaikana 1980-luvun lopulla 
(Saaristo 2019, 23). 1990-luvun loppupuolella 
ja 2000-luvun alussa esimerkiksi räppäri Rai- 
mo tuli tunnetuksi olariräpin sanansaattajana, 
ja Suomi Lyriikkaa Tuotannon (SLT) alla jul- 
kaistiin paljon olarilaisten artistien musiikkia 
(mt., 27). Monet toisen ja kolmannen aallon 
räppäreistä mainitsevat omiksi esikuvikseen 
espoolaisia räppäreitä, ja Olari mainitaan 
usein yhtenä suomenkielisen räpin tärkeistä 
lähiöistä (Paleface 2011; Yle 2023). Vuonna 
2022 Suomen suosituilta soittolistoilta löy- 
tyi useita espoolaistaustaisia artisteja, joiden 
musiikkivideoilla vilahteli oman lähiön tun- 
nistettavia maamerkkejä. Esimerkiksi Kerzan 
videolla Tuulel (2022) Karakallion ostoskeskus 
on näyttävästi esillä. 

Tässä artikkelissa käsittelen kahden Es- 
poosta kotoisin olevan artistin rap-musiikkia 
osana globaalin hiphop-kulttuurin ylirajaista 
luonnetta sekä hiphop-kulttuurin paikalli- 
suuden ja kotiseudun käsityksiä. Artikkelissa 
ylirajaisuus näyttäytyy olennaisena element- 

tinä artistien kotiseudun ja paikallisuuden 
rakentamiselle. Hiphop-kulttuuri on Elina 
Westisen mukaan ylirajaisuuden ytimessä 
erityisesti merkitysten tuottamisen kautta. 
Westinen käyttää termiä transnational, joka 
kääntyy suomeksi ylirajaisuudeksi. Termillä 
itsessään tarkoitetaan eri epävirallisten toimi- 
joiden yhteistyötä yli valtiollisten tai muiden 
rajojen (Westinen 2014, erit. 72-77; ks. myös 
Grönstrand ym. 2016, 18—22; Vertovec 2009). 
Arjun Appadurain mukaan ylirajaisuus haas- 
taa kansallisvaltioihin ja nationalismiin pe- 
rustuvaa ajattelua paikallisuudesta. Muutosta 
edesauttaa esimerkiksi kommunikaatioväli- 
neiden muutos, jonka kautta voidaan haas- 
taa kansallisen ja paikallisuuden merkitystä 
olennaisena yhteisöjä yhdistävänä tekijänä. 
(Appadurai 1996.) 

Paikallisuus on vahvasti kontekstisidonnai- 
nen, sosiaalinen ja tilallinen kokonaisuus, jon- 
ka määrittelyssä käytetään aina jossain määrin 
valtaa. Sitä tehdään tietoisesti sanoilla ja teoilla, 
joille annetaan määritelmiä paikan ja paikal- 
listen tapahtumien kautta. (Appadurai 1996.) 
Tässä artikkelissa tarkastelen paikallisuutta 
yhtä aikaa ylirajaisena ilmiönä ja fyysiseen 
paikkaan sitoutuneina merkityksenantoina, 
jotka kiinnittyvät hiphop-kulttuurin konven- 
tioihin. Ylirajainen kotiseutu määrittyy siis 
hiphop-kulttuurin merkitysverkostojen kaut- 
ta: kotiseudusta puhutaan ja sitä esitetään yli- 
rajaisen kulttuurin keinoin. 

Erilaiset kokemukset kanssakäymisistä 
edesauttavat yksilöiden kiinnittymistä paik- 
kaan tai alueeseen (ks. Riukulehto 2020, 17; 
Massey 1994). Vuorovaikutuksellinen spiraa- 
li paikan ja yksilön välillä johtaa syvempään 


kiintymiseen alueella ja tuottaa kotiseutu- 
kokemuksia. Tällaisia kiinnittymisen koke- 
muksia räppärit käsittelevät sanoituksissaan. 
Tutkimuskysymykseni onkin, miten espoolai- 
suuden paikalliset mielikuvat, kokemukset ja 
symbolit kietoutuvat ylirajaisiin kotiseudun 
tulkintoihin ja niiden kuvaamiseen räpissä 
ja hiphop-kulttuurissa. Artikkelini avaa, mitä 
kotiseudun ylirajaisilla tulkinnoilla juuri tutki- 
mieni aineistojen kohdalla tarkoitetaan. 


Tapsamane, Phunky Mr. Olavi ja 
espoolaiset lähiöt 


Tarkastelen artikkelissa kahden espoolais- 
artistin, Tapsamanen ja Phunky Mr. Olavin 
kappaleita tulkintoina paikallisuudesta ja 
kotiseudusta. Artistit valikoituivat mukaan 
tutkimukseen musiikkinsa kautta. Etsin eri 
suoratoistopalveluista ja verkostojeni kautta 
Espoosta kotoisin olevia artisteja, jotka räp- 
päävät kotikaupungistaan ja pyysin heitä 
haastateltavaksi tutkimukseen. Valitsin ar- 
tikkelia varten artistien julkaisuista neljä te- 
maattisesti kotiseutua käsittelevää kappaletta, 
joista löytyy Espooseen liitettyjä stereotypioi- 
ta ja paikallisuuden kuvauksia. Nostin kappa- 
leista tarkasteluun kohtia, jotka kertovat sekä 
espoolaisuudesta että räpin ylirajaisesti siir- 
tyneistä elementeistä. Stilisoidut lainaukset 
kappaleista on tarkistettu artisteilla, jotta ne 
vastaavat heidän sanoituksiaan. Artikkeli on 
käynyt tarkastettavana haastateltavilla ennen 
julkaisua, jotta artistit ovat voineet kommen- 
toida tekstin sisältöä ja korjata mahdollisia 
virheitä. 

Tutkimuksessa näkyvät artistien taustojen 
ja kokemusten lisäksi oma taustani espoolaise- 
na ja Espoossa työskennelleenä nuorisotyön- 
ohjaajana. Keskustellessamme esimerkiksi 
Phunky Mr. Olavin kanssa asuinpaikoistam- 
me Espoossa kävi ilmi, että olimme asuneet 
samalla opiskelija-asuntoalueella eri aikoina. 
Ymmärsin siis heti mitä hän kuvaili kertoes- 
saan kappaleessa humoristisesti ”luhtitalo- 
hotellista Kiloforniassa”. Tunnistan sekä 
Viherlaaksoon että Matinkylään keskittyviä 
keskusteluita niin espoolaisena, Espoossa 
nuorisotyön kentällä ja katupartiossa toimi- 
neena työntekijänä kuin räpin kuulijana. 
Analyysissäni yhdistän näitä kokemuksia ja 
kotiseudun, paikallisuuden ja hiphop-tutki- 
muksen näkökulmia. 

Kohdistan artikkelissa huomioni hiphop- 
kulttuurin genretyypillisiin tapoihin esittää 
paikallisuutta. Keskityn kappaleiden analyy- 
sissa teksteihin, mutta olen ottanut paikal- 
lisuuden tarkastelussa huomioon myös 
kappaleiden visuaalisia elementtejä, kuten 
musiikkivideoissa näkyviä paikkoja ja artis- 
tien esiintymistä suhteessa paikkaan. Lisäksi 
haastattelin molempia artisteja liittyen heidän 
käsityksiinsä kotiseudusta, paikallisuudesta ja 
räpin tekemisestä Espoossa. Nostin artikkeliin 
haastatteluista kohtia, jotka käsittelevät artis- 
tien suhdetta kotiseutuun ja räpin tekemiseen 
sekä heidän ajatuksiaan analysoitavista kap- 
paleista. Tapsamanea haastattelin loppuvuo- 
desta 2021 ja Phunky Mr. Olavia alkuvuodesta 
2022. Haastattelut ja kappaleet muodostavat 
yhdessä artikkelin aineiston. 

Haastattelut toteutin teemahaastatteluina, 
joissa keskityimme artistien kokemuksiin 

Espoosta, räpin tekemiseen ja kotiseudun 
kokemuksiin. Valmistelin teemoista etukä- 
teen puolistrukturoidun haastattelurungon, 
jota seurasimme suurelta osin haastattelujen 
aikana. Artistit olivat tietoisia tutkimuksen 
pääpainopisteistä eli kotiseudun, Espoon ja 
räpin yhtymäkohdista. Tieto tutkimuksesta 
on todennäköisesti vaikuttanut heidän vas- 
tauksiinsa, kuten myös tieto haastattelujen 
tallentamisesta arkistoon ja käyttämisestä tut- 
kimukseen (Tiittula & Ruusuvuori 2009, 23- 
24; ks. myös Saaristo 2019, 10-11). Käsittelen 
haastatteluja artistina olemisen ja esittämisen 
kautta, en pelkästään Tapsamanen ja Phunky 
Mr. Olavin henkilökohtaisina keskusteluina 
tai tiedonantoina. Tästä syystä puhun heistä 
tutkimuksessa vain heidän artistinimillään 
(ks. esiintymisestä ja rooleista mm. Auslander 
2004; Rantakallio 2019; Saaristo 2019). 

Tapsamane on Espoon Viherlaaksoon it- 
sensä kiinnittävä artisti, joka julkaisee musiik- 
kiaan pitkälti omakustanteina. Hän aloitti räp- 
päämisen lukioikäisenä ja kuvaa innostu- 
neensa räpistä lähiöiden nurjan puolen ku- 
vauksista tunnetun artisti Kuben kautta, joka 
on alun perin kotoisin Vantaalta. Tapsamane 
luonnehtii haastattelussa tekemistään omaeh- 
toiseksi, fiilispohjalta tehdyksi musiikiksi, jos- 
sa keskiössä on totuus. Kun kysyin millaisista 
aiheista hän mielellään kirjoittaa, Tapsamane 
vastasi: 


TM: Totuutta. Mä tykkään kirjottaa ihan niinku, 
kuhan se on totta niin se on hyvää. Ja, onks se 
sit niinku [pohtii] niinku välillä se on ollu tosi — - 
mä kirjotan itestäni, siitä mitä mä oon, siit mitä 
mä nään ku katon peiliin, sellast mä kirjotan — —. 
(Haastattelu 1.) 

Räpin maailmassa totuudella tarkoitetaan 
omasta kokemusmaailmasta kumpuavaa il- 
maisua, joka yhdistetään autenttisuuteen. 
Teksteissä ei kuitenkaan välttämättä puhuta 
vain omista kokemuksista, ja lisäksi omia 
kokemuksia voidaan liioitella paremman ta- 
rinan aikaansaamiseksi. Niihin voidaan myös 
keksiä lisää sisältöä varsinaisten tapahtumien 
ulkopuolelta. (Westinen & Rantakallio 2019; 
Saaristo 2019.) Kokemukset Espoosta vaihte- 
levat artistien välillä, sillä he ovat kasvaneet 
eri puolilla kaupunkia. Artistit ovat myös 
hieman eri ikäisiä. Haastatteluhetkellä Tap- 
samane oli 22-vuotias ja Phunky Mr. Olavi 
30 vuotta. 

Haastattelun aikana Tapsamane kertoi mu- 
siikin tekemisestä, omasta kasvustaan ja toi- 
minnastaan yhteisöissään sekä paikkojen mer- 
kityksistä itselleen. Kysyessäni haastattelussa 
tärkeistä paikoista Espoossa, esimerkiksi lap- 
suudesta tuttu polku Lippajärven lähettyvillä 
herätti nostalgisia ja positiivisia pohdintoja. 
Kotiseutu rakentui haastattelussa erityisesti 
nuoruuden kokemusten ja yhteisöjen kautta. 
Artistin kappaleissa kotiseutua kuvataan pit- 
kälti nykyhetkestä käsin, vaikka nostalgia on 
myös usein läsnä. 

Tapsamanen sanoituksissa kuuluvat siis 
omat kokemukset paikasta, paikallisuudesta 
ja yhteisöistä. Tarkasteluun valitsemani kap- 
pale Espoo (2019) kuvaa sosioekonomisesti 
kahtia jakautuneen kaupungin arkea, jossa 
perheissä tulotasosta riippumatta on ongel- 
mia. Usein ironisesti ja kriittisesti espoolaisen 
keskiluokan elämää tarkastelevat sanoitukset 
selittävät myös artistien omaa yhteisöä, koke- 
muksia paikasta sekä kotiseuturakkautta. Kap- 


paleessa esiintyvät Tapsamanen lisäksi ape ja 
Papa Special. 

Siinä missä Tapsamane on keskittynyt kap- 
paleessaan haastamaan Espoosta kerrottua 
kuvaa, Phunky Mr. Olavin kappale Matin- 
kylästä maailmalle (2019) kertoo artistin elämäs- 
tä muutoksen hetkessä. Phunky Mr. Olavi on 
Espoon Matinkylästä kotoisin oleva artisti, 
joka on tehnyt musiikillista yhteistyötä niin 
naapurilähiö Olarin räppäreiden kanssa kuin 
laajemminkin. Musiikkia artisti on julkaissut 
eniten omakustanteina, mutta esimerkiksi yh- 
teistyökappaleita on julkaistu myös pienten 
levy-yhtiöiden kautta. Phunky Mr. Olavi on 
tehnyt myös taustabiittejä useille espoolaisille 
artisteille, kuten MCP & Kimbolle. Ensimmäi- 
sen oman albuminsa hän julkaisi vuonna 2017. 

Matinkylästä maailmalle katsoo artistin omaa 
henkilöhistoriaa ja rap-uraa retrospektiivisesti 
ja paikka merkityksellistyy suhteessa elettyyn 
elämään. Haastattelussa Phunky Mr. Olavi il- 
maisi vahvaa kiinnittymistä juuri Matinkylään 
kokemustensa kautta. Matinkylä näyttäytyy 
edustamisen (engl. representing) kautta aluee- 
na, johon hän haluaa kuulua ja jota ei jätetä 
taakse siitä huolimatta, että artisti itse ei enää 
alueella asu. Opiskeluaikana myös Kilossa 
asuneen Phunky Mr. Olavin lapsuuden ja 
nuoruuden kokemukset Matinkylän vanhan 
ostoskeskuksen liepeiltä antavat alueelle ja 
laajemmin Espooseen näkökulman, jota hän 
käyttää sanoittaessaan kappaleita: 


O: — — millon on nähty ikkunasta et joku ukkeli 
on hoiperrellu pitkin kujaa ja kaatunu poliisiauton 
päälle ja kaikkee tollasta nähny jo pienest asti sitä 
että ku porukka on ihan soseessa tuolla niinku liu- 
kastelemassa että... 

AS: niin se vaikuttaa tosi paljon kyl millasel, missä 
todellisuudessa sitä elää et miten sen sit niinku jo- 
tenki, miten elämää katsoo 

O: Kyllä, sepä se, ja sit ku on vielä on, tai niinku, 
varttunu siinä, no sanotaan suunnilleen korttelin 
päässä tota, taikka kahden päässä ni vanhast osta- 
rista, tavallaan ollu siin aika lähellä vielä niin...sit 
ku ei mulle se elämä Matinkyläs oo ikinä ollu sitä 
niinku se on ollu ehkä jossain Nuottaniemessä tai 
jossain siellä mis on isot talot ja autot ja tosi hiljas- 
ta vaan me ollaan asuttu siinä lähellä ostaria ja sit 
tavallaan se ostarin vaikutukset on ehkä sitte ulot- 
tunu myös siihen noin puolen kilometrin päähän 
tai onko ees niinkään paljoa — -. (Haastattelu 2.) 


Matinkylästä maailmalle -kappaleen kohdalla 
olen tarkastellut myös sen musiikkivideota 
kotiseudun esittämisen näkökulmasta. Mu- 
siikkivideolla kuljetaan eri puolilla Matinky- 
lää ja suuren roolin saa Matinkylän vanhan 
ostoskeskuksen purkaminen. Purkaminen ja 
artistin elämänmuutos sidotaan visuaalisesti 
yhteen. Elämänmuutos suhteessa paikkaan 
esitetään esimerkiksi Phunky Mr. Olavin 
kantaman reissumiehen stereotyyppisen nys- 
sykän kautta. Muutto alueelta ei tapahdu siksi 
että sosioekonominen status olisi muuttunut, 
vaan maailmalle lähdetään tulkintani mukaan 
tyhjätaskuna, mukana lähinnä musiikin teke- 
miseen tarvittavat välineet. 

Toisena Phunky Mr. Olavin kappaleena 
analysoin Ostarilla-kappaletta (2022), joka 
kertoo paikallisista ostoskeskuksista artistin 
oman yhteisön elämän keskuksina. Kappa- 
leen tarina kulkee Matinkylän vanhan os- 
toskeskuksen päihteiden käytön värittämän 
arjen kautta Olarin ostoskeskukselle. Aamu- 

yön tunteina kertoja palaa erillikioskin kautta 
takaisin kotiin Matinkylän puolelle. Teemat 
keskittyvät ostoskeskusten kautta erilaisiin 
kuvauksiin alkoholin kuluttamisesta ja sen 
seurauksista sekä kuulumisesta yhteisöön ja 
paikkaan. 

Tarkastelen espoolaisia stereotypioita lisäk- 
si Westendiläisiä unelmia -kappaleen (E.P.M., 
2018) kautta. Kappale on Phunky Mr. Olavin, 
Kriston ja MCP & Kimbon yhteiskappale, jos- 
sa käsitellään ironisesti Suomen rikkaimpaan 
asuinalueeseen Westendiin liitettyjä stereo- 
typioita ja räppäreiden unelmia. Kappaleen 
musiikkivideolla artistit käyskentelevät kar- 
tanomaisemissa ja esittelevät rap-videoista 
tuttujen symbolien, kuten suurten rahatukku- 
jen ja aamutakissa kuljeskelun, kautta varal- 
lisuuttaan. 

Siinä missä Matinkylän aluetta on pidetty 
Espoossa rauhattomana ja sosiaalisten on- 
gelmien vaivaamana alueena, Viherlaakso 
näyttäytyy usein hieman syrjässä sijaitsevana, 
rauhallisempana asuinpaikkana. Matinkylä 
sijaitsee Espoon rannikolla, Länsiväylän ku- 
peessa, kun taas Viherlaakso Leppävaaran 
länsipuolella, Turuntien varrella. Espoon 
viiden kaupunkikeskuksen näkökulmista Vi- 
herlaakso jää hieman Leppävaaran kaupunki- 
keskuksen laidalle, Matinkylä on puolestaan 
Matinkylä-Olarin ytimessä. Westend sijaitsee 
lähellä Matinkylää ja on tuttu espoolaisille 
varsinkin Espoon rantaraitin kautta, jonka 
varrella voi nähdä kalliita taloja ja korkeilla 
aidoilla rajattuja pihoja. 

Ylirajainen paikka, paikallisuus ja 
kotiseutu räpissä 


Hiphop-tutkija Sina A. Nitzsche (2013, 14) 
kuvaa hiphop-kulttuurin kerrontaa monikult- 
tuuriseksi ja -paikkaiseksi tapahtumaksi, joka 
korostaa sen ylirajaista olemusta. Hiphopin 
genretyypilliset ilmaisutavat, kuten liikkeet, 
eleet, ilmeet, äänenpainot ja graffitien vi- 
suaalinen ilme sekä käsiteltävät teemakoko- 
naisuudet, siirtyvät tekijöiden ja kuulijoiden 
kautta eri puolille maailmaa ja kiinnittyvät 
paikalliseen yhteisöön. Paikallinen kuulija 
tunnistaa oman alueensa viittauksia ja kokee 
yhteenkuuluvuutta artistin kanssa. Samalla rä- 
pin konventiot ovat pitkälti yhteisiä paikasta 
riippumatta. 

Paikka ja paikan edustaminen ovat hiphop- 
piin olennaisesti liittyviä autenttisuuden 
osa-alueita ja keskeisiä osia hiphop-kulttuu- 
ria ja rap-musiikkia niiden alkuajoista lähtien. 
Paikkaa (engl. place) voi määritellä esimer- 
kiksi skaalautuvuuden perusteella: yksilö tai 
yhteisö voi määritellä paikan kadunkulmaksi, 
kaupungiksi tai sitä suuremmaksi kokonaisuu- 
deksi, jolla on vähintään suurpiirteiset maan- 
tieteelliset rajat. Paikan merkitys määrittyy 
sosiaalisesti ihmisten välillä ja merkitykset 
neuvotellaan yhä uudelleen. Paikallisuuden 
muodostumiseksi yksilöillä ja yhteisöillä 
täytyy olla vähintään osittain jaettu paikan 
kokemus esimerkiksi alueella asumisen tai 
oleskelun kautta. (Forman 2002, 25—31.) 

Paikan yhteydessä käytetään usein termiä 
tila (engl. space). Se kuvaa sosiaalisesti raken- 
nettua ja rakentuvaa kokemusta, joka liittyy 
tiettyyn olemassa olevaan tai kuviteltuun 


alueeseen ja siellä elettyyn elämään. Termiin 
liitetään keskusteluja esimerkiksi vallasta ja 
identiteeteistä, jotka hiphopissa liittyvät usein 
urbaaniin elinympäristöön ja yhteiskunnalli- 
siin tilanteisiin. Siinä missä paikka on termi- 
nä hahmotettavissa yksilö- ja yhteisötasolla 
paikoin hyvinkin konkreettisina asioina ja 
kokemuksina, tila kuvaa myös esimerkiksi 
ajallista ja paikasta riippumatonta kokemusta 
(Forman 2002, 31-32, 34). 

Tässä artikkelissa tarkastelen paikkaa sekä 
konkreettisina alueina että hiphop-kulttuuris- 
sa ilmentyvänä symbolisena tilana (Forman 
2002). Hiphop-tutkija Murray Forman puhuu 
kirjassaan The 'Hood Comes First: Race, Space, 
and Place in Rap and Hip-Hop kulttuurille 
ominaisesta, vahvasti lokalisoituneesta ker- 
ronnasta, jota hän kutsuu termillä extreme 
local (mt.). Sanoitukset ja esitykset liittyvät 
tällöin pienen alueen yhteisöihin ja ilmiöi- 
hin, kuten tietyn alueen illanviettopaikkaan, 
postinumeroalueeseen tai paikallisen alueen 
kadunpätkään. Se, miten eri tavoin siirtyneet 
piirteet näkyvät paikallistasolla, on kiinni 
paikallisten hiphop-toimijoiden painotuksis- 
ta, mieltymyksistä ja kansallisten kulttuurien 
vaikutuksesta (mm. Oravcova 2013; Mitchell 
2001). Käännän termin extreme local hyperpai- 
kalliseksi, mikä kuvaa samanlaista, esimerkik- 
si kadunpätkän alueelle sijoittuvaa kerrontaa. 
Hyperpaikalliset tilat muotoutuvat kotiseudun 
kuvauksiksi, kun niistä kertovaan kokonaisuu- 
teen yhdistetään autenttisiksi tulkittavia koke- 
muksia ja tunteita. Paikallisuus taas määrittyy 
paikasta kotoisin olemisen tai muun yhteyden 
kautta (ks. Riukulehto 2020, 22; Junnilainen 
2019). Kotiseutuun liittyy siis selkeä tunneside, 

joka kytkeytyy vahvaan kiinnittymisen koke- 
mukseen. Kotiseutu kantaa käsitteenä myös 
historiallisesti, poliittisesti ja aatteellisesti la- 
tautuneita merkityksiä, vaikka viime vuosi- 
na kotiseutu on saanut myös modernimpia 
tulkintoja niin yleisessä keskustelussa kuin 
akateemisissa tutkimuksissa (ks. Riukulehto 
2017; Markkola, Snellman & Östman 2014; 
Backström & Hakanen 2021). Paikallisuus 
taas on nähty jossain määrin neutraalimpana 
käsitteenä. 

Murray Forman määrittelee kaupungin 
sekä konkreettisena että symbolisena tilana 
tärkeäksi identiteetin määrittelyn osaksi 
hiphop-kulttuurissa (Forman 2002, 2, 68-69). 
Räpin sisällä, kuten muussakin kerronnassa, 
kotiseutu muodostuu sosiaalisten verkostojen, 
yksilön ja paikan yhteisen historian ja paikas- 
sa koettujen tilanteiden kautta, joihin sitoutuu 
muistoja. Paikka määrittyy sosiaalisesti tuo- 
tetuksi "tilalliseksi ja ajalliseksi kehykseksi” 
tulkita tunteita kodista ja kotiseudusta (Riu- 
kulehto 2020, 17—18; ks. Lähdesmäki, Zhu & 
Thomas 2019, 6; Massey 1994). 


Omistajuus ja kuulumisen tunne 
Tapsamanen ja Phunky Mr. Olavin 
musiikissa 


Hiphop-kulttuurin paikkakäsitys nojaa vah- 
vasti käsityksiin lähiöstä ja sen merkityksistä 
(Forman 2002; Saaristo 2019). Räpissä paikal- 
lisuus ja sen edustaminen ovat eräänlaisia 
statuksia, jotka voi saada asumalla alueella. 
Status voidaan myös antaa eräänlaisena sym- 
bolisena eleenä yhteisön sisältä ulkopuolise- 

na aloittaneelle jäsenelle. Symbolinen status 
on annettu esimerkiksi Espoon Latokaskesta 
ponnistaville MCP & Kimbolle, joita olari- 
laisräppäri Tuomio kutsuu ”Olarin vauvoiksi” 
(Yle 2023). Humoristinen lempinimi kertoo 
räppäreiden olevan yhteydessä ja yhteys sy- 
ventää räppäreiden autenttisuutta räpin maa- 
ilmassa. 

Lähiökeskustelut eri maissa eroavat toi- 
sistaan ja oma alue tai kotiseutu voi koostua 
kadunpätkästä, muutamasta korttelista tai 
kokonaisesta kaupungista riippuen siitä ke- 
nen kanssa puhutaan ja millaisia (ennakko) 
käsityksiä kukin tuo keskusteluun (ks. esim. 
Oravcovä 2013, 126; Kelekay 2022; Rollefsson 
2013; Saaristo 2019, 60; Forman 2002). Siksi 
myös Suomessa paikan ja paikallisuuden kä- 
sittely tapahtuu pitkälti lähiöihin liitettyjen 
mielikuvien kautta. Paikallisuus on siis räpin 
sisällä sekä henkilöhistoriaan että symboli- 
seen statukseen viittaava termi, joka nostaa 
yksilön tai yhteisön arvostusta skenen’ sisällä. 

Räpin viestintään kuuluvat olennaisina 
osina huumori, performatiivisuus sekä dia- 
logi kuulijan ja esittäjän välillä (Sykäri ym. 
2019, 12; Saaristo 2019, 5, 16). Huumori yhdis- 
tyy usein paikallisiin tarinoihin ja yhteisön 
omiin sisäpiirivitseihin. Suomiräppiä, kuten 
genreä globaalimminkin, on pidetty sukupuo- 
littuneena ja vahvaa maskuliinisuutta ihannoi- 
vana toimintakenttänä, minkä vuoksi aiheet 
ja sanasto kuvaavat usein varsinkin nuorten 
miesten mielenmaisemaa (mm. Ruohonen 
& Horn 2019; Rantakallio 2021). Esimerkiksi 
Olarissa räppärit ovat tulleet tunnetuksi gro- 
teskista huumorista, korostetun maskuliinises- 
ta seksuaalisuuden kuvaamisesta sekä päihtei- 

den käyttöön liittyvästä kerronnastaan, joiden 
näyttämönä on oma lähiö ja yhteisö tai naa- 
purikaupungin joukolla valloitettava yöelämä 
(Saaristo 2019; Liesaho 2004). 

Paikallista elämää voidaan esityksissä esi- 
tellä kuvauksenomaisesti tai siitä voidaan 
kertoa symbolisemmalla tasolla. Paikallisuus 
rakentuu esimerkiksi alueen edustamisena, 
siitä kertomisena tai vertaamalla eri alueita 
toisiinsa. Tyypillisiä paikallisuuden tunnistet- 
tavimpia merkkejä ovat esimerkiksi postinu- 
meroiden ja alueiden mainitseminen sekä sa- 
noituksiin integroidut paikallistarinat. (Mm. 
Westinen 2014, 73, 312; Saaristo 2019; Forman 
2002.) Oman alueen stereotypioita ja keskus- 
teluja voidaan myös parodioida tai kritisoida 
suoraan. Sisäpiirihuumori on osa yhteisöjen 
viestintää ja antaa artistin toivoman tulkin- 
tamallin sanoituksille ja muulle esitykselle. 
Tulkintaan vaikuttaa myös kuulijan ennakko- 
tieto paikasta ja yhteisöstä. (Ks. Saaristo 2019, 
40-42; Chang 2008; Morgan 2009.) 

Omistajuussuhde paikkaan on tyypillistä 
kotiseutukerrontaa, mitä käytetään myös 
hiphopin eri muodoissa. Tapsamanen kappa- 
leessa Espoo (2019) artisti hahmottelee omaa 
suhtautumistaan alueeseen. Artisti rakentaa 
kotikaupunkiin liittyviä mielikuvia jo kappa- 
leen alusta asti. Monipuolinen reflektio itsen 
ja paikan suhteesta näkyy omistamalla kappa- 
le omalle alueelle, ”hoodsille, ja pohdinnalla 
kaupungin merkityksestä: 


(Yeah, this one goes to the ”hoods) 

[kaljatölkin avautumisen ääni] 

Espoo (Espoo), Espoo (Espoo), 

mitä vittuu tääl ees on? (ees on) — —. 

(Tapsamane feat. ape & Papa Special 2019: Espoo.) 


Räpin merkityksien tuottaminen on jatkuvas- 
sa muutoksessa elävä prosessi, jossa kullakin 
kontekstilla on suuri merkitys (ks. Westinen 
& Rantakallio 2019). Merkitykset skaalautuvat 
artistien kappaleissa ja puheessa aina hyper- 
paikallisista tarinoista kansainvälisiin kitey- 
miin”, joiden avulla kokonaisuudet kiinnitty- 
vät aikaan ja paikkaan. Yksi suuri määrittävä 
tekijä räpin ja laajemmin hiphop-kulttuurin 
sisällä on kysymys autenttisuudesta?. Räpissä 
ja hiphop-kulttuurissa autenttisuudella viita- 
taan moninaiseen verkkoon teemoja ja asioita, 
jotka määrittelevät artistin ja hänen esityksen- 
sä tietynlaista laatua. 

Autenttisuutta mitataan alati muuttuvilla 
mittareilla, joiden painoarvo määritellään 
kontekstisidonnaisesti yhä uudelleen. Mitatta- 
via tai arvotettavia teemoja ovat esimerkiksi 
hiphopin historian tunnistaminen ja ymmär- 
täminen, paikallisuus ja sen edustaminen, eri 
alueiden sosiaalisten ongelmien tunnistami- 
nen ja niistä puhuminen, epäkaupallisuus ja 
kaupallistuminen (sell out vs. keepin? it real) 
sekä henkilökohtaisuus, itse tekeminen ja 
oman paikan ansaitseminen skenen sisäl- 
lä (mm. Westinen 2014; Rantakallio 2019; 
Forman 2021; Androutsopoulos 2003; Chang 
2008; Kärjä 2011). 

Autenttisuus on siis hiphop-kulttuurin yti- 
messä oleva kontekstisidonnainen ja yhtei- 
söllinen käsite, jota kuvaillaan skenen sisällä 
useimmiten aitoudeksi ja eräänlaiseksi vil- 
pittömyydeksi. Artistit edustavat ihannetta 
kertomalla kokemuksistaan ja ympäröivästä 
maailmasta, usein asioita silottelematta. 
(Rantakallio 2019; Westinen & Rantakallio 
2019; Rose 1994; Rose 2008.) Vaikka henkilö- 

kohtaisuutta sanoitusten suhteen pidetään tär- 
keänä, on samalla kyse esityksestä, ja kerron- 
ta rakentuu myös liioittelusta, haaveilusta ja 
parodioinnista (Saaristo 2019; Kärjä 2019; ks. 
Westinen & Rantakallio 2019). Artistit kirjoit- 
tavat sanoituksiinsa myös näkemäänsä ja kuu- 
lemaansa maailmaa, jossa kaikki tapahtumat 
tai tunteet eivät ole heidän itsensä kokemia? 
(mm. Saaristo 2019, 16, 69-70). 

Elina Westinen ja Inka Rantakallio viittaa- 
vat autenttisuuden määrittelyihin kulttuuris- 
historiallisina ja yksilollis-kokemusperiisinii 
argumentteina (Westinen & Rantakallio 2019; 
Rantakallio 2019), jotka onnistuessaan luo- 
vat autenttisuuden mielikuvaa. Esimerkiksi 
väitöskirjassaan Rantakallio argumentoi, että 
henkilökohtaisuus ja musiikin esteettiset pre- 
ferenssit rakentavat artistien autenttisuutta 
(Rantakallio 2019). Mikäli artisti edustaa tai 
hallitsee teemoja tarpeeksi, häntä pidetään 
autenttisena hiphop-kulttuurin edustajana tai 
hänen katsotaan ainakin pyrkivän siihen. 

Vaikka Espoo-kappaleen sanoitukset ovat 
hyperpaikallisia ja osin henkilökohtaisia, 
ne viittaavat samalla globaalin hiphopin ki- 
teymiin esimerkiksi kodin merkityksestä ja 
paikkaan kuulumisesta sekä yhteisön merki- 
tyksestä (mm. Forman 2002; Saaristo 2023). 
Tapsamane piirtää kuulijalle kuvaa Lähderan- 
nasta, jossa joukkoliikenne takkuaa verrattuna 
Länsimetron varrella asuvien liikenneyhteyk- 
siin. Lähiönsä hän kuvaa alueena, jossa ei ta- 
pahdu mitään merkittävää: 


- - No ei mitää muuta ku perhe (fämi) 


mun siskot, ja mun veljet (wuh) 
Ei metroo, vaa dösä (dösä) 

Joka paikassa meiä kama döfää (brrr) 

Naapuri valittaa et pidetää mökää (wuh wuh wuh 
wuh). 

(Tapsamane feat. ape & Papa Special 2019: Espoo.) 


Paikkasuhteen ristiriitaisuus liitetään usein 
ylirajaiseen räpin kerrontaan, sillä yhteiskun- 
nallinen kritiikki juuri lähiöiden asuinolojen 
kautta on tärkeä osa räpin perusteemoja 
(Chang 2008; Morgan 2009; Forman 2002; 
Nitzsche 2013, 14; Rollefson 2013, 228). Kult- 
tuurimaantieteilijä Juha Ridanpää muistuttaa, 
että kertomalla paikasta käsittelemme itse 
asiassa tunteita, jotka liittyvät meihin itseem- 
me suhteessa paikkaan kuulumiseen (Ridan- 
pää 2019, 69). Paikkasuhteen ristiriitaisuus 
voi näyttäytyä myös kotiseudusta luopumi- 
sena tai varsinaisena vihana paikkaa koh- 
taan. Kotiseutuvierautta tarkastelleet Heidi 
Backström ja Laura Hakanen puhuvat kirjas- 
saan Kyyry: kirja kotiseutuvieraudesta (2021) siitä, 
miten kotiseutu voi määrittyä yksilölle vieraa- 
na, ulossulkevana tai mitään sanomattomana 
asiana. Ristiriitaiset tunteet voivat olla yhtä 
aikaa läsnä artistien kappaleiden sisällä. Tap- 
samane aloittaakin kappaleen ristiriitaisin 
miettein määrittelemällä paikan vetovoiman 
lähes mitättömäksi ja ympäristön nuorisolle 
jopa vihamieliseksi. 

Kappaleessa paikkaan kiinnittyminen ta- 
pahtuu perheen ja ”meiän” eli kaveriporukan 
kautta. Tapsamanen sanoituksissa julkinen lii- 
kenne ulottuu paremmin muualle kaupunkiin 
ja valittavat aikuiset pilaavat nuorten tunnel- 
man. Espoo rakentuu artistin tulkinnoissa en- 
sisijaisesti sosiaaliseksi tilaksi, jossa on ystävien 
ja perheen lisäksi lähinnä ikäviä naapureita. 


https://doi.org/10.21435/ksvk.102 


RÄPPIÄ ESPOOSTA: YLIRAJAISEN KOTISEUDUN TULKINTOJA 


Tapsamane räppää nuorten meluisuudesta ja 
käytöksen rajoihin tai normaalin yhteiskun- 
tajärjestykseen. Räppäri määrittelee "meiiin" 
käytöksen poikkeavaksi ja ulkoa tuomitta- 
vaksi, mikä positioi ”meidät” erilliseksi yhtei- 
söksi suuremman paikallisyhteisön sisällä tai 
laitamilla. Teemat esiintyvät myös varsinkin 
nuorten miesten rap-sanoituksissa (mm. Saa- 
risto 2019, 35) ja suomalaisessa yhteiskunnassa 
laajemmin käytetyssä alkoholipuheessa, jossa 
auktoriteettien on nähty kontrolloivan mies- 
ten juomista (Apo 2001, 177-178). Alkoholin 
lisäksi räpin päihdekuvauksissa viitataan 
usein huumeiden käyttöön, mikä poikkeaa 
totutusta populaarikulttuurin päihdepuhees- 
ta Suomessa. Rap-musiikissa puhe esimerkik- 
si kannabiksesta on kuitenkin varsin yleistä 
(Saaristo 2019, 32) ja käyttö tai sen esittäminen 
on tyypillistä myös visuaalisessa kuvastossa 
ympäri maailman. 

Vahva paikallisuuden teema ympäri maa- 
ilmaa on paikkaan kuulumisen ja kotiseu- 
tuylpeyden esittäminen. Jokainen yhteisö 
muodostaa omanlaisensa merkitysverkoston 
hiphopin elementtejä käyttäen (Androutsopu- 
lous & Scholz 2003, 467; Bennett 2000, 2; ks. 
myös Oravcovä 2013, 125). Espoo-kappaleen 
tapauksessa kiinnittyminen paikkaan tapah- 
tuu syvimmin kappaleen loppupuolella Papa 
Specialin sanoituksissa: 


- -Pikku hiljaa tajuu 

ku jengi tänne valuu 

et kerran tänne tulee kuka pois enää haluu — -. 
(Tapsamane feat. ape & Papa Special 2019: Espoo.) 


Kappaleessa esitetty herääminen kotiseutu- 
rakkauteen on tyypillinen näkökulma pai- 
kallisuuteen ja siihen liittyviin hetkiin, jossa 
kertoja reflektoi suhdettaan kotiseutuun ja 
mahdollisiin muutoksiin (Saaristo 2019; Jun- 
nilainen 2019, 92). Osin se sitoutuu myös 
nostalgiseen ja romantisoituun ajatukseen 
kodista, kotiseudusta ja siihen liittyvästä rak- 
kaudesta (mm. Massey 1994, 151-152). Paikka 
ikään kuin valitsee ihmisen ja inhimillistyy 
kerrottaessa, kuten Tapsamanen räppäämässä 
kertosäkeessä paikan valitessa asukkaan: 


— — Laitan Lähiksen kartalle 

enkä muuta Vantaalle 

Stadi on wannabe-Paris (Paris) 

Lähderanta mut valits — —. 

(Tapsamane feat. pe & Papa Special 2019: Espoo.) 


Määritellessään, että paikka on valinnut ih- 
misen, Tapsamane rakentaa alueesta aktiivi- 
sen hahmon, joka toimii yhteisön jäsenten 
elämässä heidän valinnoistaan huolimatta. 
Lähderantalaisuutta ei voikaan itse valita, 
vaan paikka valitsee asujansa. Kotiseudusta 
ja siihen kiinnittymisestä muotoutuu myös 
eräänlainen testi, jossa aitous mitataan pai- 
kallisuudella. "Wannabe-Pariisi" eli Helsinki 
tai espoolaisten näkökulmasta vääränä tai 
huonompana vaihtoehtona nähty Vantaa ei- 
vät kelpaa, vaan sekä paikka että artisti va- 
litsevat toisensa ongelmista tai ristiriidoista 
huolimatta. Tapsamanen sanoituksissa paikka 
valinnan tekijänä korostaa Westisen ja Ranta- 
kallion mainitsemaa yksilollis-kokemuspe- 
räistä argumentointia. Samalla se kertoo kiin- 
nittymisestä kotiseutuun. Vaikka artistilla olisi 
mahdollisuus tulla myös muiden kaupunkien 

tai alueiden valitsemaksi, sanoituksissa oma 
lähiö tunnustaa artistin omakseen. 


Nostalginen ostoskeskus ja lähiöiden 
muutos 


Kun suomiräpissä puhutaan lähiöistä tai asuin- 
alueista, lähtökohta on hyvin erilainen kuin 
räpin synnyinseuduilla tai Keski-Euroopassa 
jo pohjoismaisen hyvinvointivaltion ideaali- 
en tuottaman kaupunkisuunnittelun vuoksi. 
Suomalainen yhteiskunta on pyrkinyt suojaa- 
maan yksilöitä kriisitilanteissa esimerkiksi so- 
siaaliturvan keinoin, ja rakennuksien kuntoa 
sekä asukkaiden oikeuksia valvotaan laeilla. 
Yhdysvalloissa tilanne on hyvin erilainen, ja 
asuinalueet jakautuvat suurissa kaupungeissa 
usein tuloerojen mukaan. 1970-luvun New 
Yorkissa asuinalueiden erot, kaupungin re- 
surssien raju jakautuminen eri asuinalueiden 
välillä ja yhteiskunnan turvaverkkojen vähyys 
vaikuttivat vahvasti kokemukseen paikasta, 
kodista ja kotiseudusta (mm. Rose 1994; 
Forman 2002; Chang 2008). Monet Suomen 
ensimmäisen ja toisen aallon rap-artisteista ot- 
tivat mallia tekemiseen ensin Yhdysvalloista 
(Paleface 2011; Saaristo 2019; ks. aalloista esim. 
Rantakallio 2019). Nitzche muistuttaa yhdys- 
valtalaisen räpin toimivan inspiraation lähtee- 
nä eurooppalaisille artisteille. Inspiraatiolla 
Nitzche tarkoittaa musiikin kautta tapahtuvaa 
keskustelua, johon kuuluu imitaation lisäksi 
esimerkiksi kulttuurin kriittistä tarkastelua 
ja erilaisia viittausverkostoja. (Nitzsche 2013, 
8-9.) 

Robin Kelleyn mukaan yhdysvaltalainen 

esimerkki ei toimi ainoana tai siirry pelkkänä 
imitaationa toiseen maahan, vaan paikalliset 
toimijat luovat omia kokonaisuuksiaan paikal- 
lisia kielenkäytön tapoja ja teemoja integroi- 
den (Kelley 2006, xiii-xvi). 1980- ja 1990-luku- 
jen rap-musiikin kehitys ja yhdysvaltalaisten 
lähiöiden eriarvoistuva todellisuus heijastui- 
vat Suomeen musiikin ja kulttuurin kautta, ja 
hiphopille omistautuneet nuoret ymmärsivät 
melko pian, ettei maita ja lähiöiden tilanteita 
voi verrata toisiinsa (Nieminen 2003, 176-177; 
Saaristo 2019, 59). Pohjoismaiseen hyvin- 
vointivaltioon liitetyt sosiaalituen eri muodot 
ovat suojanneet kansalaisia keskimääräisesti 
enemmän kuin monessa maassa, ja valtio 
pyrkii Suomessa vähintään hidastamaan yk- 
silöiden ja perheiden putoamista köyhyyteen. 
Artistit käsittelevätkin asuinpaikkaan liittyviä 
teemoja useimmiten suomalaisen yhteiskun- 
nan kontekstiin ja tiettyyn aikaan sovitettuna 
(Strand & Lahtinen 2006, 150; Nieminen 2003; 
Saaristo 2019; ks. myös Kelekay 2019; Wes- 
tinen & Rantakallio 2019, 128). Esimerkiksi 
lähiö suomalaisessa rap-musiikissa voi sisäl- 
tää visuaalisesti paljon luontoon liittyviä ele- 
menttejä kuten lähimetsää tai järviä, mitä ei 
yhdysvaltalaisissa musiikkivideoissa lähiöihin 
yhdistetä. Kotipaikkaan viittaavan kerronnan 
sisältöinä korostuvat esimerkiksi paikallistari- 
nat, kriittiset huomiot alueesta tai yhteisöistä, 
humoristiset sankaritarinat, parodiointi tai 
muut paikkaan liittyvät teemat (Saaristo 2019; 
Kärjä 2011; Tervo & Ridanpää 2016; Saaristo 
2023). Teemat ovat ylirajaisia, mutta painottu- 
vat eri alueilla eri tavoin. 

Räpin sanoitukset avautuvat yleisölle sitä 
paremmin, mitä laajemmin se on perillä 

sekä hiphopin globaaleista merkityksistä että 
paikallisista kokonaisuuksista. Tutkiessani 
Espoon merkityksiä räppäreiden sanoituk- 
sissa ja videoissa tunnistan taustani vuoksi 
sellaisia viittauksia ja paikkoja, joita Espoota 
ulkoa tarkasteleva ei välttämättä näe viittauk- 
sina paikallisuuteen, vaan hiphop-kulttuurille 
ominaisiin teemoihin. Tarkastellessani olari- 
laisten kotiseutua huomasin pian käyneeni 
sanoituksista tuttuja teemoja läpi myös pai- 
kallisten nuorten ja nuorten aikuisten kanssa 
työni puitteissa. Syventyessäni paikallisiin tee- 
moihin ja paikkoihin aloin hahmottaa myös 
paikallishuumorin syvempiä vivahteita ja 
kriittisiä puheenvuoroja, joita artistit kirjoit- 
tivat sanoitustensa sisään. Näitä huomioita 
ja eräänlaisia johtolankoja olen hyödyntänyt 
myös tämän artikkelin aineiston luennassa. 
(Ks. Saaristo 2019; Yle 2023.) 

Kokemukset kotiseudusta määrittelevät 
yksilön kiinnittymistä paikkaan ja aikaan eri 
alueilla (Riukulehto 2020, 17; Uimonen 2020, 
102). Eniten Matinkylään identifioitunut 
Phunky Mr. Olavi on elänyt suurimman osan 
elämästään Espoossa ja kertoi räpin olevan 
hänelle arkisten asioiden näkemistä ja kom- 
mentoimista. Artistin kappaleet kertovat esi- 
merkiksi paikallisista tapahtumista ja haus- 
kanpidosta, mutta myös henkilökohtaisista 
tunteista ja elämäntilanteista. 

Phunky Mr. Olavi rakentaa paikallisuutta 
muun muassa erojen ja yhteenkuuluvuuden 
kautta. Kappaleissaan Ostarilla (2022) ja Matin- 
kylästä maailmalle (2019) artisti käsittelee 
Matinkylän vanhan ostoskeskuksen merki- 
tyksiä paikallisille. Ostoskeskus rakennettiin 
1970-luvulla osaksi Matinkylän rakentuvaa 


lähiötä, ja se toimi pitkään alueen tärkeänä 
sosiaalisena keskuksena. Monen ihmisen ar- 
jen tapahtumat ovat kasaantuneet ostoskes- 
kuksen ympärille, ja ne synnyttävät kotiseu- 
tutihentymiä (Riukulehto & Rinne-Koski 2013, 
15). Myös Phunky Mr. Olavi kuvaa vanhaa 
ostoskeskusta elämän keskuksena ja näyttä- 
mönä monenlaisille tapahtumille, jotka ovat 
vaikuttaneet hänen käsityksiinsä Espoosta. 
Teemat keskittyvät ostoskeskuksissa käyvien 
ihmisten tarkasteluun ja artistin omiin, nos- 
talgisiin tunteisiin alueesta. Kappaleessa Os- 
tarilla artisti hahmottelee tulkintani mukaan 
matinkyläläistä mielentilaa kertomalla sekä 
Matinkylän että viereisen lähiön, Olarin os- 
toskeskusten tunnelmista. Kerronta alkaa Ma- 
tinkylän puolelta ja artisti pohtii omaa näkö- 
kulmaansa hetken poissaolon jälkeen: 


Muutaman auringonkiertämän kuluttuu 
vihdoinkin takaisin kulmilla ja 

Länärin eteläpuolella elämä jatkunut suunnilleen 
samalla tavalla 

Ostarin tilalla tyhjänä kuoppa ja uusia taloja 
rakennetaan 

vieressä hengailee kaljoja korkkailee penkeillä 
muutama kestodena - -. 

(Phunky Mr. Olavi 2022: Ostarilla.) 


Phunky Mr. Olavi kuvaa omaa suhdettaan 
paikkaan kertomalla olevansa ”vihdoinkin 
takasin kulmilla”, joka viestii Matinkylän 
tuttuudesta. Länärin eli Länsiväylän mainit- 
seminen auttaa kuulijaa hahmottamaan, mil- 
lä puolella Espoota (tai Suomea) kerronta 
tapahtuu. Paikallisille "ostarin tilalla tyhjänä 
kuoppa” kertoo tarkan osoitteen lisäksi myös 
ajasta, jossa kerronta tapahtuu, eli Matinkylän 

Kuvakaappaus Matinkylästä maailmalle -musiikkivideosta. Valok. Taneli Leinonen. 


vanhan ostoskeskuksen purkamisen jälkeises- 
tä ajasta. Kaljoittelu ja paikalliset alkoholin 
suurkuluttajat asemoivat artistin kerrontaa 
hyperpaikalliseksi aina tiettyyn puistonpenk- 
kiin asti. 

Olavin mainitsema ostoskeskusten rooli 
elämän keskuksina näkyy myös Ostarilla-kap- 
paleen kertosäkeessä, jossa artisti kysymyksen 
ja vastauksen muodossa luo ostoskeskuksista 
kaikkien alueen asukkaiden ajanviettopaik- 
kaa. Paikallisuuden tiivistymäksi muodostuu 
toistettu ”ostaril”, joka rakentaa hyperpai- 
kallista kotia kotiseudun sisään. Toisto tuo 
kappaleeseen myös dialogin tuntua artistin ja 
kuulijan välille: 

Missä hengaat? Missä hengaat? 

Ostaril! Ostaril! 

Mis mä hengaan? Mis mä hengaan? 

Ostaril! Ostaril! Ostaril! 

Siel mä pyörin ostaril! Aikani kulutan ostaril! 
Matalalennän ostaril! Viikonloppun ostaril! 
Missä hengaat? Mis mä hengaan? 

Ostaril! Ostaril! 

Phunky Mr. Olavi 2022: Ostarilla.) 


Matinkylän vanhan ostoskeskuksen syrjäytti 
matinkyläläisten näkökulmasta lopulta kaup- 
pakeskus Iso Omena 2000-luvun alussa. Val- 
tavasta kauppakeskuksesta löytyy liikkeiden 
lisäksi monia Espoon sosiaali- ja terveyspalve- 
luista sekä kirjasto ja seurakunnan tila. Vanha 
ostoskeskus taas näyttäytyi monille lähiöbaa- 

rien keskittymänä ja paikalliset kuvailivat sitä 
usein rauhattomaksi kaupunkitilaksi. Vanha 
ostoskeskus purettiin lopulta vuosien keskus- 
telujen jälkeen vuonna 2019 ja tilalle raken- 
nettiin asuntoja (ks. Korkman 2018). Myös 
Olarin ostoskeskuksen osittainen purkaminen 
ja alueen yleiskuvan muutos ovat vaikuttaneet 
ostoskeskuksen läheisen alueen tunnelmaan. 

Phunky Mr Olavin Matinkylästä maailmalle 
-kappaleen musiikkivideossa ostoskeskuksen 
purkamisella on vahva merkitys, ja kappaleen 
kerronta Matinkylästä lähtemisestä kietoutuu 
sekä fyysisen että symbolisen tilan muutok- 
seen. Musiikkivideossa artisti räppää Matin- 
kylän vanhan ostoskeskuksen edessä, jota 
puretaan samaan aikaan taustalla. Sanoituk- 
set kertovat tulevaisuuden epävarmuudesta 
ja erilaisista muutoksista Phunky Mr. Olavin 
elämässä. Alueen ja artistin elämän muuttu- 
minen kietoutuvat yhteen sanoitusten ja vi- 
suaalisten elementtien kautta. 

Kun kysyin haastattelussa artistille tärkeistä 
paikoista alueella, hän kuvasi suhdettaan ja 
tunteitaan aluetta ja ostoskeskuksia kohtaan: 


- — ihan jotenkin niinku mahtavaa, mut muuten 
niin vaan et niin nää paikalliset, — — kulmat ja et 
vaikka nyt tietysti monet dissaa että tää on näitä 
[19]70-luvun betonihelvettiä ja näin ni sit jotain 
kuitenki sit, noi tornitalot ku tossa sitte näkyy 
ja näin ni jotain siinä kuitenkin on et ku tääl on 
elämäänsä ollu ja kasvanu ni se on sit kuitenkin 
se koti mulle ja noh, vanha ostari nyt oli van- 
ha ostari ja ei se ehkä huono juttu oo et se on 
purettu mut et siin tavallaan, elämä keskitty niin 
sen ympärille ja siin aina kaikennäköstä kuuli 
ja välillä näkikin niinku niitä tapahtumia ja sitä 
jotenki niinku elämää et sit se on tehny sellasen 


vaikutuksen et — — , ku olarilaiset on pyöriny 
siellä niiden ostarilla niin sama juttu tääl Matin- 
kylässä, niin tota mulla et se on - - periytyny siit 
Olarin räppimeiningistä sitte se et se ostari on se 
keskipiste täällä näin, vaikka mä en nyt niinku 
koskaan oo mikään kaikista kovin ostarihengari 
ollutkaan, mutta mä pidän aina silmät auki ja 
korvat auki ja painan mieleen et mitä siel on 
käynnissä sillon ku käy [naurahtaa] — -. (Haastat- 
telu 2.) 


Paikka rakentuu artistin puheessa osana arki- 
sia käytäntöjä kerronnan, haaveilun, muisto- 
jen ja tunteiden kautta (vrt. Junnilainen 2019, 
35). Haastattelussa artisti kertoi asuneensa 
muutamia vuosia lukuun ottamatta Espoos- 
sa ja koki Matinkylän alueen eniten omak- 
si alueekseen. Matinkylä on koti, vaikka se 
ei ole täydellinen paikka ja havainnoimalla 
omaa kotiseutuaan artisti sitoo esityksen paik- 
kaan ajassa. Osoittamalla tuntevansa alueen 
pitkältä ajalta artisti korostaa tulkintani mu- 
kaan kotiseututietämystään ja tätä kautta 
hiphop-autenttisuutta kerronnassaan. Samalla 
kerronnassa korostui se, mitä artisti itse pitää 
tuttuna ja kotoisana. Kotiseutukokemuksen 
näkökulmasta tärkeää onkin se, missä tuntee 
olonsa kotoisaksi (Riukulehto 2020, 18). 

Olavin kappaleessa Matinkylästä maailmal- 
le (2019) kotiseutukokemus korostuu artistin 
henkilökohtaisen elämän muutoksiin liittyvän 
reflektion kautta. Sanoituksissa nousee esiin 
nostalgia, ja henkilökohtainen elämänmuutos 
sitoutuu osittain paikan vaihtumiseen. Ajatus 
ja tunne ensimmäisestä kotiseudusta kulkevat 
mukana eri puolille Espoota: 

Vuodet vierii eteenpäin, ajat muuttuu 
väkisinkin arjen pyörteis pakka pyrkii sekottuu 
Olavilla täynnä neljännesvuosisata 

mietin mitä mahtuu tapahtumiin aikan tulevana 
Ei tulevaisuutta pysty näkee 

elämäntilanne vei kotipojan Epen kulmilt 
Niemenmäkeen 

ei kotiseuturakkaus silti katoa 

sydämessä hima aina vanha kunnon Matola 

ja tietty Kilofornian luhtitalohotelli 

jossa vietin ajat silloin kun vielä opiskelin — —. 


Eri paikannimet, Matola eli Matinkylä ja Kilo- 
fornia eli Kilo ovat espoolaisia alueita, joista 
Matinkylä on Phunky Mr. Olaville ensisijai- 
nen kotiseuturakkauden kohde. Luhtitaloho- 
telli viittaa tiettyyn kilolaiseen opiskelija-asun- 
toalueeseen, joka on HOASin" vanhempaa 
asuntokantaa. Kun räppäri kertoo paikoista 
lempinimillä, niihin sisältyy usein huumo- 
ria, kuten nimiväännöksiä (”Kilofornia”) tai 
sarkastisia sävyjä (”luhtitalohotelli”). ”Kilo- 
fornia” on kotiseutua hellästi kritisoiva lem- 
pinimi, joka sisältää merkityksiä loisteliaasta 
Kaliforniasta ja sen mahdollisuuksista, mutta 
myös ironisia sävyjä espoolaisen Kilon väl- 
jähtäneestä ympäristöstä. Mainitut asunnot 
ovat tosiasiassa kaukana hotellitasosta, min- 
kä vuoksi artisti viittaakin niihin nostalgisesti, 
pilke silmäkulmassa. Huumorin käyttäminen 
viestin monipuolistamisessa ammentaa räpin 
konventioista, mutta liittää artistien puheen ja 
esitykset myös osaksi suomalaista huumorin 
perinnettä, kuten suosittujen sketsiohjelmien 
sanoittamisen tapoja ja kansanhuumorin" 
näkökulmia (Chang 2008; Sykäri 201gb, 30). 
Tunnistettavan populaarikulttuurin ilmiöi- 

den käyttäminen osana artistin esityksen 
kokonaisuutta ja toisaalta kansanhuumorin 
perinteisiin kiinnittyminen luovat autentti- 
suutta juuri paikallisen perinteen osaamisen 
näkökulmista. 

Artisti peilaa tekstissä ja musiikkivideossa 
itsereflektionomaisesti paikan muutosta oman 
elämänsä muutoksiin (”ajat muuttuu”, ”mie- 
tin mitä mahtuu tapahtumiin aikan tulevana”), 
joista valmistuminen ja muutto Espoosta Hel- 
sinkiin nousevat tärkeiksi. Silti rakkaus omaan 
kotiseutuun on jäänyt vahvasti elämään ("ei 
kotiseuturakkaus silti katoa, sydämessä hima 
aina vanha kunnon Matola”). Hima eli koti 
löytyy Matinkylästä ja laajemmin Espoosta, 
kuten Kilosta. Fyysisestä paikasta rakentuu 
koetun ja nähdyn kautta koti, johon voi ko- 
kea yhteenkuuluvuutta, vaikka paikasta olisi 
ollut erossa pidemmänkin aikaa tai paikka oli- 
si muuttunut vuosien varrella. Vahvalla ase- 
moinnilla hyperpaikalliseen sijaintiin Phunky 
Mr. Olavin esitys kiinnittyy sekä räpin globaa- 
lin paikalliskerronnan jatkumoon että raken- 
taa autenttisuutta espoolaisessa kontekstissa. 

Phunky Mr. Olavi jatkaa hieman humoris- 
tiseen sävyyn myös omista saavutuksistaan 
kertomista: 


— - sävelsin Kartanovolvon, se oli listaykkösenä 
muttei niistä rahoist jäljel mitään enää 
kulutettu loppuun viimeinenkin sentti 

mutta kotiasiat on kunnossa ja vesi hieno ele- 
mentti'3 

liemet on omat, darrat on kovat 

todistus fikas pitäny duunis ekat palkalliset 
lomat - -. 

(Phunky Mr. Olavi 2019: Matinkylästä maailmalle.) 

Kartanovolvo on MCP:n ja Kimbon eli lato- 
kaskelaisen räppiduon vuodelta 2017 oleva 
kappale, johon Phunky Mr. Olavi teki biitin. 
Todistus taas viittaa artistin valmistumiseen 
korkeakoulusta ja työllistymiseen, sekä näihin 
perinteisesti liittyviin etuoikeuksiin. Räppäri 
boustailee't räpille ominaisin keinoin oman 
elämänsä tapahtumista ja kehystää ne Matin- 
kylä-Olarille ominaisella humalahakuisella 
sanastolla (ks. Saaristo 2019; Yle 2023). Ker- 
tosäkeessä artisti korostaa eroa kotiseudusta, 
johon tuntee yhä yhteenkuuluvuutta: 


Matinkylästä mä lähdin maailmalle 

soundi kuuluu aina maan alle 

Matinkylästä mä lähdin maailmalle 

Sitä hyvää kaupunkii edustan 

Matinkylästä maailmalle soi 

Espoo gangsta funk 

(Phunky Mr. Olavi 2019: Matinkylästä maailmalle.) 


Maanalainen eli underground määrittyy esi- 
merkiksi olariräppäreiden puheessa listahit- 
tien ulkopuoliseksi toimintakentäksi, jossa 
tekijät toimivat. Olarilaiset tunnetaan viit- 
tauksistaan ”ehdottoman maanalaiseen”, joka 
on painettu mainoslauseeksi myös olarilaisen 
räppärin Setä Koposen johtaman Olarin Pa- 
nimon olutpulloihin. Tuomalla sanoituksissa 
esiin "maan alle kuuluvan soundin”, Phunky 
Mr. Olavi viittaa sekä räpin kansainvälisiin 
autenttisuuskeskusteluihin että Suomen tasol- 
la käytyihin räpin autenttisuusmäärittelyihin. 

Olarilaisten vaikutus näkyy Phunky Mr. 
Olavin esityksissä laajemminkin, sillä sanoi- 
tukset sisältävät usein olariräpille ominaisia 
elementtejä, kuten päihteidenkäytön kuvaa- 
mista ja ostoskeskusten läheisyydessä oles- 


kelua. Phunky Mr. Olavi on myös tehnyt 
yhteistyötä olarilaisten räppäreiden kanssa. 
Olarilaisten termien käyttö on artistin tietoi- 
nen valinta nostaa esityksen autenttisuutta 
paikallisen kiteymän kautta. (Saaristo 2019, 
47—48; ks. myös Westinen & Rantakallio 
2019: 126—127.) Samalla viittaaminen on osa 
yhteisöllisyyden kokemusta, jota ainakin ma- 
tinkylä-olarilaiset artistit kertovat kokevansa. 
Kertosäkeistön lopun boustailu (”Sitä hyvää 
kaupunkii edustan, Matinkylästä maailmalle 
soi Espoo gangsta funk”) paaluttaa espoolai- 
suuden osaksi maailmanlaajuista genreä, jon- 
ka pohjana on paikallinen osaaminen. 


Stereotypioiden Espoo 


Tapsamane tarkastelee Espoo-kappaleessa 
espoolaisuutta esimerkiksi stereotypioiden 
kautta. Espoo on tunnettu ja osin myös brän- 
dätty kaupunkilaisten koulutustason mukaan 
ja kansallisesti espoolaiset nähdään keskiluok- 
kaisina ja suhteellisen hyvinvoivina ihmisinä 
(Kolbe 2000, 176; Espoon kaupunki 2022). 
Espoolaisuuden stereotyypeiksi lasketaan 
ainakin suomalaisessa viihdesisällössä, ku- 
ten sosiaalisessa mediassa ja sketseissä, myös 
autoilu sekä aktiivinen osallistuminen lähi- 
alueen politiikkaan ja suunnitteluun. Moni 
espoolainen tunnistaa käsitykset ja käyttää 
niitä itseironisessa kontekstissa esimerkiksi 
puhuessaan kotikaupungistaan, vaikka ei itse 
edustaisikaan juuri näitä puolia espoolaisuu- 
desta. 

Rap-sanoituksissa paikka ja status määritty- 
vät vertailun ja erilaisten rajanvetojen kautta. 

Vertailu sekä dissaaminen ja boustaaminen 
ovat räpin sisältöjen peruselementtejä, joil- 
la pyritään viestimään esimerkiksi henkilö- 
kohtaisista ominaisuuksista, oman yhteisön 
positiivisista puolista tai eri asuinalueiden 
sosioekonomisista eroista ja epätasa-arvosta. 
Käytännöt siirtyvät yli valtion rajojen ja muo- 
dostavat uudenlaisia tulkintoja paikallistues- 
saan yhteisöihin (Androutsopulous & Scholz 
2003; Nitzsche 2013). Tapsamane on tietoinen 
espoolaisuuden ennakkokäsityksistä ja räpin 
kerrontatavoista. Artisti esittelee käsityksiä 
kappaleessa muiden artistien kanssa useam- 
paan otteeseen. Esimerkiksi varallisuuserot” 
kaupungin sisällä sekä verrattuna naapurikau- 
punkiin näkyvät kappaleen alkupuolella: 


Tos asuu rikkaat tos asuu köyhät 

Tossa on S-marketin piha, pöydät 

Kävele tonne ni kukkaa löydät 

Mä tuplaa nauhat ja putsaan höylät. 

Lähiöö lähiön perää, 

Kauniaisissa väännetää nenää 

Oon melkee jo lähteny vetää 

Halveksutaa taas huomioo herätetää — -. 
(Tapsamane feat. ape & Papa Special 2019: Espoo.) 


Espoo-kappaleessa Tapsamane lisää espoo- 
laisen varallisuuden vertailukohdaksi Kau- 
niaisen, joka tilastoissa sijoittuu Suomen 
rikkaimmaksi kunnaksi (Tilastokeskus 2018). 
Kauniaisten erikoinen sijainti kaupunkina 
kaupungin sisällä aiheuttaa paljon vertailua 
suhteessa ympäröivään Espooseen ja näkyvin 
vertailukohta on juuri varallisuus. Espoolai- 
sessa räpissä vertailu kohdistuu myös muihin 
naapurikaupunkeihin, kuten Helsinkiin ja 
Vantaaseen. Kauniaisten rooli rajoittuu kui- 

tenkin vain varallisuuden ja asenteiden esit- 
tämiseen. Kun Tapsamane räppää siitä, miten 
”Kauniaisissa väännetään nenää”, hän viittaa 
sekä varallisuuteen että luokkaan kategorioi- 
na, mitä tarkastellessa Lähderannasta kotoisin 
olevat espoolaiset nähdään esityksen sisällä 
ja Kauniaisista katsottuna vähempiarvoisina. 
Kappaleessa Kauniaisten roolina on esittää 
halveksuvaa katsetta, jota esityksessä käsitel- 
lään sekä ulkopuolelta katsovana (”Kauniai- 
sissa väännetään nenää”) että omaan kotiseu- 
tuun liittyvänä kritiikkinä ("oon melkeen jo 
lähteny vetää”). 

Varallisuuteen liittyvä asemointi on tuttua 
hiphop-kulttuurin kautta käsiteltävistä tee- 
moista, joissa varakkuus nähdään sekä tavoi- 
teltavana että ongelmallisena kokonaisuu- 
tena. Rääsyistä rikkauteen -teemat ovat osa 
yhdysvaltalaista menestymistarinaa, mutta 
myös monissa maissa räppäreiden toive työl- 
listymisestä ja rikastumisesta. Vaikka monet 
artistit myös Suomessa toivovat saavansa 
toimeentulon musiikin tekemisestä, valtio 
tukee Suomessa esimerkiksi kansalaisten 
työttömyyskausia ja avustaa muun muassa 
ammattiin opiskelua erilaisten tukimuotojen 
kautta. Suomessa asuvat artistit kokevat hyvin 
erilaista painetta menestyä, sillä musiikilla ei 
Suomessa useinkaan onnistuta ansaitsemaan 
miljoonaomaisuutta. Tähän mennessä haas- 
tattelemieni artistien näkökulmasta suurempi 
motivaatio tehdä musiikkia onkin useimmiten 
hauskanpito ja yhteisöllisyys (ks. Saaristo 2019, 
21—22, 24, 28). 

Espoolaisessa räpin maailmassa varallisuus 
näyttäytyy suoran kritiikin kohteena sekä 
parodioituna, kuten Westendiläisiä unelmia 

Westendiläisiä unelmia -musiikkivideosta. Vasemmalta oikealle MCP, Kimbo, Kristo ja Phunky Mr. Olavi. 
Valok. Amadeus Lordevaux. 


-kappaleessa (2018). Musiikkivideolla tehdään 
pilaa espoolaisesta rikkaudesta käyskente- 
lemällä kartanomaisemissa, heiluttelemalla 
setelitukkoja ja boustailemalla suurista raha- 
määristä. Espoolaisuuden parodian lisäksi 
kappale käyttää ylirajaisia, räpin musiikki- 
videokuvastolle tyypillisiä tapoja esitellä luk- 
suselämää, jossa tarkoitus on korostaa varal- 
lisuutta muille. Rikkauksia toistetaan usein 
kalliiden esineiden ja omistamisen kautta, 
kuten luksusautojen, kellojen tai harrastusten 
näkymisenä musiikkivideoilla ja hintavien 
vaatemerkkien mainitsemisena sanoituksis- 
sa. Se, miten niin kutsuttu fleksaaminen'" eli 
leveily tulkitaan, riippuu yleisön tulkintake- 
hyksestä ja tietotaidosta. Espoon kontekstissa 


leveily tapahtuu rakentamalla varallisuuden 
huipentumaksi Westend, jota kappaleessa 
kutsutaan leikkisästi ”Wessuksi”. Westendi- 
läisyys tosin värittyy räpin genretyypillisillä 
kuvauksilla valtavista koruista ja seteleiden 
heittelystä. Espoon rikkaista tehty tutkimus 
taas viittaa siihen, että varallisuutta pyritään 
joissain määrin peittelemään ja keskusteluis- 
sa korostetaan elämän tavallisuutta (Kantola 
2022). Westendiläisiä unelmia onkin ensisijaises- 
ti parodia varallisuudesta, jota tarkastellaan 
räpin keinoin. 

Varallisuuden vertailu ja varakkuudella 
boustailu huumorin avulla näkyy myöhem- 
min Espoo-kappaleessa toisen räppärin, apen, 
toimesta: 

- - Nolla kaks seittemä kaks nolla 

Swägistelen purjeveneellä, sä jollal. 

Allright, let's go, mikä muukaa ku Espoo - -. 
(Tapsamane feat. ape & Papa Special 2019: Espoo.) 


Räpin kuvastossa apen mainitsema veneily 
yhdistyy tulkintani mukaan rikkaiden hu- 
vitteluun ja juhlintaan liittyvään toimintaan. 
Artistin tulkinta espoolaisesta vauraudesta 
kietoutuu huumorin keinoin kahden hyvätu- 
loisen ihmisen vertailuun ja päätyy ehkä hie- 
man ironiseen lopputulemaan espoolaisesta 
köyhyydestä, jossa varaa on ”vain” jollaan: 
mitä muutakaan Espoo voisi olla. 

Varallisuuden, sosiaalisen statuksen ja hy- 
väksytyn käytöksen intersektioon osuu näh- 
däkseni myös kritiikki siitä, mitä espoolaisis- 
sa kodeissa tapahtuu suljettujen ovien takana. 
Tapsamane räppää: 


- - Valkokauluksii kaikkialla 

Ikea-matot on lattialla 

kaikki esittää kunnollisii 

mut kerral vedetää pullo ginii — -. 

(Tapsamane feat ape & Papa Special 2019: Espoo.) 


Räpin viestintää tunteva kuulija tunnistaa 
tyylikeinot, fraasit ja teemat, ja osaa yhdistää 
ne vallalla oleviin keskusteluihin hiphopin ja 
käsiteltävien teemojen, kuten paikallisuuden 
risteyksessä (Forman 2002; Rantakallio 2019; 
Saaristo 2023). Tuomalla päihteidenkäytön 
teeman kodin sisäpuolelle Tapsamane sekä 
kommentoi kansallista stereotypiaa suomalai- 
sesta juomakulttuurista että vetoaa räpin ker- 
ronnan kiteymiin päihteiden käytöstä ja sen 
moralisoinnista. Folkloristi Satu Apo (2001, 

251) on todennut, että alkoholin käytön ja sen 
ongelmallisuuden määrittely on kulttuurisi- 
donnainen asia. Räppäämällä ”hyvän kodin” 
piilottavan sisälleen rajun alkoholiongelman 
Tapsamane haastaa kuvan hyväkäytöksisestä 
ja onnellisesta espoolaisuudesta. Kappale ku- 
vaakin mielenkiintoisella tavalla Espoon so- 
siaalisten ympäristöjen eroja ja sitä, miten eri 
tavalla menestynyt elämä määrittyy nuorten 
aikuisten tekemissä sanoituksissa. Apon mää- 
ritelmä kulttuurisidonnaisesta moralisoinnista 
aktivoituu Tapsamanen sanoituksissa, joissa 
nuorten käytös julkisissa tiloissa nähdään on- 
gelmallisena, vaikka samanlainen todellisuus 
voi olla läsnä myös yhteiskunnassa arvoste- 
tumpien jäsenten perhepiirissä. Sanoitukset 
kritisoivat keskiluokkaisen unelman, eli on- 
nellisen perhe- ja työelämän sekä sopivasti va- 
rallisuutta hankkineen odotetta, joka ei välttä- 
mättä toteudu espoolaisissa kodeissa. Samalla 
se kuitenkin on espoolaista yhteisöllisyyttä 
lisäävä kappale, kuten Tapsamane kuvaa: 


TM: — - siin itse asias oli se, minkä takii se on 
törkeen hieno biisi, on se et se on samaan aikaan 
tosi vahvasti niinku [yhteis]henketi kasvattava 
[biisi], samaan aikaan antaa kritiikin et se ei oo 
mikään sinisilmänen et me ollaan Espoost me 
ollaan vitun jonnei, vaan silleen et, me ollaan 
Espoost, niinku tällast tääl on — -. (Haastattelu 1.) 


Päihteistä ja seksuaalisesta kuvastostaan tun- 
nettu olariräp saa lisämerkityksiä Phunky Mr. 
Olavin kappaleessa Ostarilla. Artisti syven- 
tää räpin ja paikan yhteyttä sitomalla itsensä 
osaksi alkoholia kuluttavaa joukkoa ja näin 
paikallista Matinkylä-Olarin räppiskeneä: 

—— itekin melkosen rapeissa tiloissa, turvotus 
mitataan kiloissa 

tyhjätyt tölkit odottamas kotona juominkipelinä 
kasatuis pinoissa 

hikinen tuntuma ihan ku trooppisten eläinten 
talossa 

liskoja puskemas niskalle jokasen kulmauksen 
takana vaikka oon suorassa auringonvalossa — -. 
(Phunky Mr. Olavi: Ostarilla 2022.) 


Kertomalla alkoholinkäytöstä raflaavaan sä- 
vyyn Phunky Mr. Olavi viittaa paikallisen 
räpin kuvastoon ja yleisiin teemoihin. Päih- 
teidenkäytön tavat tulevat näkyville ”rapeina 
tiloina” ja tölkkien määränä. Seuraavan päi- 
vän olotilaa kuvataan viittaamalla pitkäksi ve- 
nyneen juomaputken jälkeisen tilaan, liskojen 
yöhön, joka ilmenee häiritsevinä oireina (”lis- 
koja puskemas niskalle jokasen kulmauksen 
takana vaikka oon suorassa auringonvalos- 
sa”). Sanoitukset luovat autenttisuutta, joka 
rakentuu alueen ja yhteisöjen tapojen tunte- 
miselle, kuten olariräpin ominaiselle kuvas- 
tolle. Lähes kaikkea sanoituksissa esiintyvää 
käsitellään olariräpissä huumorin kautta. 
(Saaristo 2019; ks. myös Liesaho 2004; Yle 
2023.) Kun käsittelimme espoolaisen räpin 
määritelmää, Phunky Mr. Olavi nosti esiin 
pitävänsä olarilaisen SLT:n eli Suomi Lyriik- 
kaa Tuotannon musiikkia aitona espoolaisena 
räppi-identiteettinä. Kun kysyin häneltä mitä 
aitous hänelle merkitsee, artisti vastasi: ”Sitä 
että tehdään musiikkia siitä mitä nähdään sii- 
tä mitä tehdään, siitä mistä ollaan kuultu - - ." 
(haastattelu 2.). Aitous määrittyy Phunky Mr. 
Olavin puheessa eräänlaiseksi oman koke- 
muksen kuvaamiseksi, vaikka artisti toisaalla 
haastattelun aikana totesi itsekin tekevänsä sa- 


noituksistaan mielenkiintoisempia lisäämällä 
tai muokkaamalla tapahtumia. 

Artisti jatkaa alkoholiteemaa sitomalla ta- 
pahtumat tiiviisti menneeseen ja paikkaan: 


—— aikana EOP, ennen ostarin purkamista 
kosteista viljasista koostu monen ostoslista 
useemmista kannettavista mäyris- tai kalenteri- 
pohjasista 

jotka kallioilla saattoi kurkkuun viskaa 

aamun koiton aikaan ostari nukkui enintään 
joitakin tunteja 

kunnes taas sarjassa stobeja terdellä nousi ku 
läheisel salilla puntteja — —. 

(Phunky Mr. Olavi: Ostarilla 2022.) 


Phunky Mr. Olavi käyttää useita olueen viit- 
taavia sanoja, joissa hahmotellaan hieman 
runollisesti juomien kokoa ja stobet eli tuopit 
nousevat ostoskeskuksen ravintoloiden teras- 
silla yhtä innokkaasti kuin painot kuntosalilla. 
Sanoitukset ovat vahvasti liioiteltuja kuvauk- 
sia, mutta kertovat samalla Matinkylän ostos- 
keskuksessa eletystä elämästä. Näin ostoskes- 
kuksesta on tehty eräänlainen vedenjakaja, 
joka kuvastaa aikaa ennen ostarin purkua ja 
sen jälkeen. Ylen Puoli Seitsemän -ohjelmassa 
Phunky Mr. Olavi kuvasi ostarin monikana- 
vaista dokumentointia paikallishistorian tal- 
lentamiseksi, joka säilyy artistin sanoituksissa 
ja videoilla (Yle 2022). 

Molemmat haastattelemani artistit räppää- 
vät genretyypillisesti paikallisesti merkittä- 
vistä asioista. Phunky Mr. Olavi kertoi haas- 
tattelussa paikallisuuden kuvaavan hänelle 
aitoutta, jota Tapsamane taas kuvaa sanalla 
”totuus”. Molemmat kertoivat kuvaavansa 
todellisuutta, jota he näkevät ympärillään ja 

jota he itse kokevat. Määrittelyt nojaavat osin 
hiphopin globaaleihin käsityksiin paikasta 
ja yhteisöistä sekä niihin liittyvistä autentti- 
suuskäsityksistä, joita luonnehtivat odotukset 
omakohtaisesta kerronnasta ja kotiseudun 
esiintuomisesta (mm. Forman 2002; Westinen 
2014; Rantakallio 2019; Westinen & Rantakal- 
lio 2019, 124). Aitous sitoutuukin monimutkai- 
seen tasapainotteluun henkilökohtaisen ele- 
tyn ja nähdyn kokemuksen sekä viihdyttävän 
kokonaisuuden välillä”. Espoolaiset käsityk- 
set paikallisuudesta ja siihen liittyvistä ilmiöis- 
tä punoutuvat yhteen ylirajaisten elementtien 
kanssa muodostaen omanlaisensa tulkinnan 
espoolaisuudesta. 


Ylirajaisen kotiseudun tulkintoja 


Tapsamanen ja Phunky Mr. Olavin kappa- 
leet ovat esimerkkejä siitä, miten paikallisuus 
näkyy osana räpin ylirajaista kokonaisuutta. 
Paikallisuus on yhtä aikaa henkilökohtaista, 
yhteisöllistä ja kansallista, ja sen merkityksiä 
käsitellään räpin genretyypillisiä konventioi- 
ta noudattaen. Konventioihin on vuosien saa- 
tossa rakentunut sisään myös moninaisia kä- 
sityksiä räpin kotiseudusta, jotka määrittyvät 
useimmiten hiphop-kulttuurin lähiökäsitysten 
kautta. Kertomalla omasta lähiöstään ja yhtei- 
söstään artistit liittävät itsensä samalla kertaa 
sekä ylirajaisen räpin kertojien jatkumoon 
että osaksi paikallista skeneä. Ylirajaiset tavat 
kertoa paikasta ja paikallisuudesta kietoutu- 
vat molempien sanoituksissa ja videoissa pai- 
kallisiin mielikuviin, kokemuksiin ja merki- 
tyksenantoihin. Kotiseutuun ylirajaisuus 

kiinnittyy henkilökohtaisen kokemuksen tai 
arjen kautta, joka muokataan sanoituksiin so- 
pivaan muotoon. Tässä artikkelissa kotiseutu 
määrittyykin henkilökohtaisiksi kokemuksik- 
si paikallisuudesta ja yhteisöistä, joissa yksilö 
kokee yhteyttä paikkaan ja muihin alueella 
vaikuttaviin ihmisiin. Ylirajainen kotiseutu 
taas rakentuu artistien kerronnassa hyper- 
paikallisista asioista, genretyypillisiä keinoja 
käyttäen. 

Artikkelia varten haastatelluilla artisteil- 
la kokemukset ja kertomukset kotiseudusta 
olivat pääosin paikkaan sitouttavia, mutta ei- 
vät aina positiivisia. Espoolaiset stereotypiat 
keskiluokkaisista tai rikkaista menestyjistä 
tarjoavat Tapsamanen ja Phunky Mr. Olavin 
sanoituksissa ja videoilla kohteen kotiseudun 
kriittiselle tarkastelulle. Samalla ne antavat 
vertailukohdan artistien kuvaamille, rosoisille 
todellisuuksille, joihin törmätään esimerkiksi 
suomalaisen mediakuvaston, kuten paikallis- 
uutisten tai elokuvien kotiseutukuvauksissa 
edelleen harvemmin. Kriittisillä puheenvuo- 
roilla räppärit muokkaavat käsityksiä omasta 
kotiseudustaan ja Espoo saa keskusteluissa uu- 
sia sävyjä, jotka eivät aina kelpaa kaupungin 
virallisiin mainoksiin tai päädy julkisuuteen 
positiivisessa valossa. Kotiseutu on silti ja juu- 
ri siksi artisteille tärkeä ja rakas paikka, jossa 
elämän nurja puoli saa näkyä myös ilon ja 
huumorin kautta. Hiphopin lähiökeskustelut 
tulevat esiin juuri kriittisissä sanoituksissa ja 
toisaalta kotiseuturakkautta korostavissa teks- 
teissä. Artikkeli vahvistaakin viime vuosien 
lähiötutkimusten kokonaiskuvaa siitä, miten 
paljon moninaisempana lähiön asukkaat itse 
näkevät kotiseutunsa kuin aluetta ulkopuo- 

lelta kehittävät asiantuntijat (mm. Junnilai- 
nen 2019; Luhtakallio & Mustranta 2017). On 
myös huomion arvoista mainita, että uusim- 
man sukupolven räppärit ovat onnistuneet 
haastamaan esimerkiksi aiemmin totuttuja 
identiteettikategorioita ja Suomessa tehdyn 
räpin tekijöiden valkoisuuden oletusta, kun 
tarkastellaan koko Suomen räppiskenejä (mm. 
Rantakallio & Strand 2021; Westinen 2023; 
Westinen 2019; Kelekay 2019). 

Autenttisuus rakentuu artikkelissa analysoi- 
missani sanoituksissa paikallisuuden kuvaus- 
ten ja kerronnan kautta, mikä vastaa hipho- 
pin aitona olemisen ja toimimisen ihannetta. 
Stereotypiaan uskominen tai sen kriittinen 
tarkastelu on kiinni kuulijan vastaanotosta ja 
reaktioista. Tutkimalla paikallisuuden määrit- 
telyjä omaehtoisten ja ylirajaisten kulttuurien 
kautta voidaan ymmärtää syvemmin sitä, mi- 
ten ja millä tavoin yksilö kiinnittyy alueisiin 
monipaikkaisten kotiseutukäsitysten ja -iden- 
titeettien aikakaudella. Myös kaupunkike- 
hittämisen ja yhteisöllisyyden rakentumisen 
näkökulmista olisi huomion arvoista tunnis- 
taa hiphop-kulttuurissa ja erityisesti räpissä 
sanoitetut, paikkaan kiinnittymisen motii- 
vit, sillä ne vaikuttavat nuorten sukupolvien 
käsityksiin siitä, keiden ääni saa kuulua ja 
keiden toiveet otetaan huomioon kenenkin 
kotiseudulla. Tarkastelemalla kotiseutua ja 
paikallisuutta ylirajaisuuden ja nykykulttuurin 
tuotteiden kautta voidaan löytää uudenlaisia 
näkökulmia yhteisöllisyyteen ja syitä jäädä 
tiettyyn paikkaan lähtemisen sijaan. 


VIITTEET 


1 Hiphop-kulttuuri on Yhdysvalloissa muodos- 
tunut, monikulttuurisen taustan omaava nyky- 
kulttuurin muoto, jonka neljänä pääelement- 
tinä pidetään DJ-toimintaa, räppäämistä (tai 
MC:nä toimimista), graffiteja ja breakdancea 
(mm. Chang 2008; Mikkonen 2004). 

2 Seuraan hiphop-tutkija Murray Formanin käyt- 
tämää kirjoitustapaa sanan neighbourhood ly- 
hentämisessä, sillä sanan merkitys viittaa juuri 
lähiöön, eikä hood-sanan muihin merkityksiin. 
Hood on kirjoitusasultaan melko vakiintunut 
hiphop-tutkimuksen kansainvälisellä kentällä. 
(Ks. Forman 2002; Oravcova 2013.) 

3 Seuraan Venla Sykärin artikkelissa Sitä kylvät, 
mitä niität. Suomenkielinen improvisoitu rap ja 
komposition strategiat käyttämää kirjoitustapaa 
rap-alkuisista sanoista kuten rap, räpätä ja räp- 
päri. Musiikinlaji kirjoitetaan perusmuodossa 
kuten englanninkielinen alkuperäissana, mutta 
taipuessaan se seuraa suomen kielen kielioppia. 
(Sykäri 2014, 11.) 

4 Taustabiiteissä voidaan käyttää esimerkiksi 
kaupungille ominaisia ääniä, kuten metron tai 
junan saapumista laiturille tai puheensorinaa 
kahviloissa tai kaduilla. 

5 Ks.esim. Strand 2008; Salmela 2018; Pöyhönen 
2018; Roine 2020; Sänchez-Garibay 2021. 

6 Skene tarkoittaa yleisesti saman henkistä yhtei- 
söä tai ryhmää, joka jakaa yhteisen mielenkiin- 
non kohteen. Skenen jäsenillä on usein tietoa 
tai taitoja, joita arvostetaan ryhmän sisällä. Ter- 
mi on vakiintunut käyttöön esimerkiksi erilai- 
sissa musiikkia kuuntelevissa yhteisöissä, kuten 
suomiräppiskenessä. (ks. Paananen 2011.) 

7 Kiteymillä tarkoitetaan Tieteen termipankin mu- 
kaan esityksen toistumisesta johtuvaa esityksen 
pysyvää tai saman kaltaisena toistuvaa muotoa 
(Tieteen termipankki 9.3.2023: Folkloristiikka: 

10 


11 


12 


13 


Kiteytyminen). Tutkimuksessani kiteymät ku- 
vaavat myös sanojen sisällön jäätymistä kult- 
tuurin sisällä. Esimerkiksi olarilaisten ”ehdot- 
toman maanalaista” -lausahdus on sisällöltään 
ja muodoltaan kiteytynyt kokonaisuus, joka 
viittaa juuri olarilaiseen tapaan tehdä räppiä 
Olarissa. Se kuitenkin kuvaa myös räpille tär- 
keän autenttisuuden laajempaa ymmärrystä ja 
ruohonjuuritason tekemisen merkitystä glo- 
baalisti kulttuurin sisällä. 
Autenttisuuskeskusteluja on tutkittu muidenkin 
nykykulttuurin ilmiöiden kohdalla, kuten stand 
up -komiikan yhteydessä (esim. Lindfors 2023, 
206-212). Keskityn tässä artikkelissa kuitenkin 
ennen kaikkea räpin konventioiden kautta tuo- 
tettuihin autenttisuuksiin (mm. McLeod 1999; 
Rose 1994; Rantakallio 2019; Kelekay 2019; 
Westinen & Rantakallio 2019). 

Osallistuessani paneelikeskusteluun Jyväsky- 
län Yläkaupungin yö -kaupunkifestivaaleilla 
toukokuussa 2022 panelistina mukana toiminut 
räppäri Rekami hämmästeli sitä, miten kuuli- 
jat olettavat automaattisesti sanoitusten olevan 
hänen omasta elämästään. Rekami kertoi kir- 
joittavansa sanoituksiin sekä omia, tuttujensa 
että keksittyjä kokemuksia. Myös räppäri Jay-Z 
on todennut haastatteluissa sanoitusten olevan 
totta vain hyvin rajallisesti. 

Esim. paikan teemoista Forman 2002; kriittisis- 
tä huomioista esim. Rose 1994; Giingör & Loh 
2003. 

HOAS on lyhennys Helsingin seudun opiske- 
lija-asuntosäätiöstä. 

Kansanhuumorin käytöstä vallan kritiikkinä 
ja kiistämisen kulttuurina mm. Knuuttila 1992, 
erit. 71-75; ks. myös Saaristo 2019, 36-39. 
Kiitän toista arvioitsijaa siitä, että hän huomasi 
kyseisen sanoituksen viittaavan Kummelit-oh- 
jelman Sporttivartti-sketsiin, josta on tullut uu- 

delleen suosittu sosiaalisen median meemiver- 
sioiden johdosta. 

Boustailu tarkoittaa itsensä kehumista ja dis- 
saaminen haukkumista tai panettelua (ks. 
Androutsopulous & Scholz 2002, 16; Sykäri 
2019a, 56, 62, 73). 

Espoolainen varallisuus on tässä kontekstissa 
moninainen käsite, sillä Espoossa on sekä Suo- 
men rikkaimpia että köyhimpiä asuinalueita. 
Tapsamane käsittelee kappaleessa espoolaisen 
keskiluokkaisuuden odotetta suhteessa näke- 
määnsä moninaisempaan todellisuuteen, jossa 
espoolaisuus on yhtä aikaa sekä rikas että mo- 
nin tavoin rikkinäinen sosiaalinen tila. Phunky 
Mr. Olavi käsittelee varallisuutta useassa kohdin 
ironisen huumorin keinoin, kuten puhuessaan 
”Kiloforniasta” tai räpätessään Westendistä. 
Fleksaamisella tarkoitetaan useimmiten levei- 
lyä, joka näkyy esimerkiksi varallisuuden osoit- 
tamisena kuten kalliiden vaatteiden ja asustei- 
den esittelynä. Sanaan liittyy usein ylpeilyn ja 
huomiohakuisuuden elementtejä. Fleksaami- 
nen on osa rap-videoissa käytettävää kuvastoa. 
Autenttisuutta voi olla myös täysin keksitty 
tarina, jos se viihdyttää kuulijoita ja kiinnittyy 
muihin autenttisuuden elementteihin. Hyvä 
esimerkki tällaisesta autenttisuuden tavasta 
on sodankyläläisen räppärin Stepan kappale 
Lastenlaulu (2010), jossa groteskiksi muuttuvassa 
tarinassa seikkailee useita eläimiä, jotka puhu- 
vat, käyvät kaupassa, uhkailevat ihmisiä ja kut- 
suvat kertojan mukaan seikkailuihin. Liioittelu 
on niin alleviivattua, että jo kappaleen nimi 
viittaa keksittyihin elementteihin. Samalla ker- 
ronnan tapa on kuitenkin ominainen Stepan 
kertojaäänelle ja vahvistaa hänen autenttisuut- 
taan, jossa määrittelevinä tekijöinä ovat tari- 
nankerronnan vivahteikkuus sekä huumorin 
käyttö. 

Suomalaisesta hevosesta suomenhevoseksi 
Maatiaishevosrodun synty osana ylirajaista kotieläinjalostusliikettä 


1893—1907 


Suomalaisella hevosella sekä useilla muilla 
kotieläimillä ja ihmisellä on vuosisatoja ja 
ehkä jopa vuosituhansia pitkä yhteinen his- 
toria. Siitä huolimatta eläimet ovat vasta 
2010-luvulta lähtien alkaneet vähitellen nous- 
ta historiantutkimuksen marginaalista Suo- 
messa ja ajankohtaistua suomalaisen histo- 
riantutkimuksen unohdettuna kenttänä (ks. 
esim. Eläimet-teemanumero, Lähde - Histo- 
riatieteellinen aikakauskirja 2014; Räsänen & 
Schuurman 2020). Kansainvälisessä historian- 
tutkimuksessa sekä laajemmin humanistises- 
sa ja yhteiskuntatieteellisessä tutkimuksessa 
on puhuttu jo tätä aiemmin eläinkäänteestä, 
jossa eläinhistorian osalta uranuurtajana on 
toiminut Harriet Ritvo (ks. esim. Ritvo 2010, 
1-3, 10-11; Ritvo 2007, 118-122). Historiantut- 
kimuksessa onkin alettu kiinnittää kasvavaa 
huomiota eläimen näkökulmaan, eläinten ja 
ihmisten suhteeseen sekä eläimiin subjektei- 
na (ks. myös esim. Fudge 2017; Fudge 2016). 
Jotta myös uuden eläinhistorian suuntauksen 
herättämiin kysymyksiin kyettäisiin perus- 
teellisesti vastaamaan, Suomessa tarvitaan 
kuitenkin yhä paljon perustutkimusta ihmis- 
ten ja eläinten yhteisestä historiasta. Eläimet 

ovat aiemmin olleet painavampi osa laajaa 
paikallishistorian- ja vanhempaa maatalous- 
historiantutkimusta (ks. esim. Vilkuna 1931; 
Simonen 1964), mutta sittemmin eläimet jä- 
tettiin suomalaisessa historiantutkimuksessa 
vähäiselle huomiolle tai unohdettiin lähes 
kokonaan useiksi vuosikymmeniksi. Eläimiä 
koskevien perustietojen täydentämisen kautta 
eläimille voitaisiinkin osaltaan rakentaa his- 
toriallista merkitystään vastaavaa paikkaa ja 
entistä kiinteämpää osaa historiankirjoituk- 
sessa Suomessa. Artikkelillani suomalaisesta 
hevosesta pyrin osaltani edistämään raken- 
nustyötä, jolla eläimille luodaan vakaa perus- 
ta historiankirjoituksen osana. 

Artikkeli käsittelee kansallishevoseksi 
vuonna 2007 nimettyä suomenhevosta, joka 
on pitkän historiansa aikana kulkenut ihmisen 
rinnalla työtoverina ja uskollisena ystävänä 
niin maa- ja metsätaloudessa, tiettömillä tai- 
paleilla, sotavuosina kuin urheilun saralla (ks. 
esim. Toivio 2013). Nykyään suomenhevonen 
on monipuolinen yleishevonen, jota jaloste- 
taan juoksijana, ratsuna, työ- ja käyttöhevo- 
sena sekä pienhevosena. Väriltään se on ylei- 
simmin rautias, eli ruskea hevonen ruskeilla 

jouhilla, ja keskimäärin 157 cm korkea. (Suo- 
menhevonen-sivusto.) Hevonen, kuten yleen- 
sä eläimet, on ollut kuitenkin eri aikoina ulko- 
näöltään ja ominaisuuksiltaan erilainen kuin 
nykyään. Suomalaista hevoskantaa alettiin 
määrätietoisesti yhtenäistää jalostuksella 1800- 
ja 1900-lukujen vaihteessa. Ennen nykyisen 
rodun virallista perustamista ei voidakaan pu- 
hua suomenhevosesta, vaan yleisemmin suo- 
malaisesta hevosesta, jolla tarkoitan Suomen 
alueella ehkä vuosituhansia vaikuttaneita pai- 
kallisia hevoskantoja. Suomalainen maatiais- 
hevoskanta ei ollut mitenkään yhtenäinen, ja 
siihen oli vuosisatojen kuluessa sekoittunut 
myös muiden hevoskantojen perimää. Suo- 
malaiset maatiaishevoset muodostivat paikal- 
lisiin olosuhteisiin sopeutuneen, sekalaisen 
joukon kooltaan isompia ja pienempiä hevo- 
sia, joiden väri vaihteli laajasti esimerkiksi rus- 
kean eri sävyistä valkoisiin, mustiin ja jopa 
monivärisiin hevosiin. (Ks. esim. Solala 2021, 
42-46; Bläuer 2015, 68-70.) Suomenhevosia 
on tällä hetkellä noin 20 000, mikä on noin 
kolmannes Suomen koko hevoskannasta 
(Suomenhevonen-sivusto). Suomenhevonen 
kuuluu ainoana hevosena Suomen suojeltui- 
hin alkuperäis- eli maatiaisrotuihin. Niillä 
tarkoitetaan tietyn maantieteellisen alueen 
kotieläimiä, jotka ovat pitkän ajan kuluessa 
sopeutuneet paikalliseen ympäristöön ja mui- 
hin olosuhteisiin tai tuotantotapoihin (ks. 
esim. Ovaska 2017, 15). 

Suomenhevosesta on kirjoitettu useita 
yleistajuisia tietokirjoja (esimerkiksi Ojala 
1997; Pesonen ym. 2007; Saastamoinen 2007; 
Savikko 2014). Sen historiaa on myös sivuttu 
maa- ja metsätalouden sekä liikenteen histo- 


rian näkökulmista (ks. esim. Soininen 1974; Si- 
monen 1964; Östman 2004; Mauranen 19994; 
Mauranen 1999b; Nenonen 1999). Kuitenkin 
tieteellinen historiantutkimus, jossa hevonen 
ja etenkin suomenhevonen ovat suoraan tut- 
kimuksen keskiössä, on ollut toistaiseksi vä- 
hälukuista (ks. esim. Solala 2021; Solala 2020; 
Vettenniemi 2008; Vasara 1987; Jokipii 1972). 
Tämä on jättänyt suomenhevosen historia- 
kuvan tietyiltä osin kapeaksi. Erityisesti ny- 
kyisen Suomen kansallishevosen, suomenhe- 
vosen, historian kansainväliset yhteydet ovat 
jääneet yleisessä käsityksessä kansallisen ker- 
tomuksen ulkopuolelle. Kansallista kertomus- 
ta suomenhevosen syntyhistoriasta korostaa 
osaltaan myös nykysuomenhevosen brändi: 
nykypäivänä kansallishevosemme on koho- 
tettu suomalaisen symbolin asemaan (Nyman 
& Schuurman 2012, 34—45; Itkonen 2005, 39). 

Suomalaisen hevosen jalostusta on sen val- 
litsevassa historiakuvassa katsottu harvemmin 
kansainvälisestä näkökulmasta, ja tulkinnassa 
on keskitytty kansalliseen, vielä tarkemmin 
sanottuna nationalistiseen, näkökulmaan. 
Suomenhevosen synnystä on muodostunut 
kansallisen hengen ja kansallisuusaatteen 
siivittämä myyttinen kertomus osana kansa- 
kunnan rakennusta (ks. myös Nyman & 
Schuurman 2012). Tämä on ymmärrettävää, 
koska hevonen on ollut tunnettu suomalaisuu- 
den symboli kirjallisuudessa ja taiteessa sekä 
myöhemmin yksi ratkaiseva tekijä talvisodan 
ihmeen toteutumisessa. Mikäli hevosen sym- 
boliarvoon perustunut kansallinen tulkinta 
nostetaan kuitenkin yksin itse rodun synnyn 
pääselittäjäksi, suomenhevosen historiakuva 
näyttäytyy varsin kapeana. Tällöin sivuute- 

taan kotieläinjalostuksessa kansainvälisesti 
meneillään ollut perustavanlaatuinen murros, 
mutta myös koko laaja historiallinen merkitys, 
joka hevosella — ja hevosvoimilla — väistämät- 
tä oli suomalaisessa maatalousyhteiskunnassa 
1800-luvun lopulla. (Solala 2021, 51-61, 349- 
354; Solala 2022a, 80-81.) 

Maatalouden historiaa on perinteisesti tut- 
kittu usein kansallisvaltiokeskeisesti, jolloin 
maaseudun ilmiöiden ylirajaisuus on jäänyt 
vähemmälle huomiolle ja esimerkiksi maa- 
talouden ympäristösidonnaisuuden varjoon. 
On esitetty, että käsitykset maaseudun ilmi- 
öistä on nähty erityisesti kansallisten rajojen 
rajaaman tulkinnan kautta luonteeltaan jok- 
seenkin staattisina ja irrallisina. (Ks. esim. Ost- 
man, Talvitie & Suodenjoki 2021, 367-368.) 
Nykyään historiantutkimuksessa moni ilmiö 
nähdään kuitenkin osana laajempia koko- 
naisuuksia ilman tiukkoja valtioiden asetta- 
mia maantieteellisiä rajoja, ja ylirajaisuuden 
näkökulmasta katsottuna myös monet maa- 
talouden ja maaseudun historian ilmiöt on 
alettu mieltää aiempaa kansainvälisemmiksi 
ja dynaamisemmiksi (ks. esim. Östman, Talvi- 
tie x Suodenjoki 2021)". Tietyn paikan sijaan 
keskeistä voi olla esimerkiksi maantieteelliset 
rajat ylittävä liike, jonka merkityksen seurauk- 
sena voi syntyä myös jotakin kokonaan uut- 
ta. Esimerkiksi uusi tieto saattoi liikkua alan 
kansallisten asiantuntijoiden mukana useita 
erilaisia väyliä pitkin kansallisten rajojen yli 
maasta toiseen jopa laajemmaksi, kokonaan 
uusia toimintatapoja synnyttäväksi liikkeeksi 
asti. Ylirajainen tulokulma on hedelmällinen 
myös tutkittaessa eläimiä ja niiden jalostusta 
koskevan uuden kansainvälisen jalostustiedon 

käyttöönottoa. Maasta toiseen liikkunut tieto 
sai aikaan kokonaan uuden tavan ymmärtää 
eläinjalostusta muuttaen aiemmin toiminnan 
perusteena olleen tiedon täysin ja ajaen ko- 
tieläinjalostuksen sen historian suurimpaan 
murrokseen erityisesti 1800-luvun jälkipuo- 
lella niin kansainvälisesti kuin Suomessa. 
Suomalaisen hevosrodun syntyä käsitte- 
levässä historian väitöskirjassani analysoin 
tarkasti prosessin, miten nykyään suomenhe- 
vosena tunnettu hevosrotu perustettiin (Solala 
2021; yleistajuisesti Solala 2022b). Käsillä ole- 
va artikkeli pohjaa pääosin väitöstutkimuk- 
seeni, ja nyt nostan tarkempaan tarkasteluun 
suomalaisen hevosrodun syntyyn keskeisesti 
kytkeytyneen ylirajaisuuden näkökulman ja 
sen merkityksen. Koska suomalaisen hevosen 
jalostuksen tarkastelu paikallisena ilmiönä jät- 
tää kuvan kapeahkoksi ja irralliseksi, ylirajai- 
suus — sisältäen uusien oppien muodostaman 
eläinjalostusliikkeen Euroopassa ja suomalais- 
ten toimijoiden kansainväliset yhteydet sekä 
niiden merkityksen paikalliselle, suomalai- 
selle hevosjalostukselle — tarjoaa siihen osu- 
vamman tulokulman. Lähestynkin artikkelis- 
sani suomalaisen maatiaishevosrodun syntyä 
suomenhevosen vallitsevaa kansallista histo- 
riakuvaa uudistavasta näkökulmasta liittäen 
sen osaksi kansallisvaltioiden rajat ylittänyttä 
kansainvälistä kotieläinjalostusliikettä. Ylira- 
jainen tulokulma paikalliseen hevosjalostuk- 
seen kannustaa samalla katsomaan yleisem- 
minkin maatalouden alaan kuuluvia ilmiöitä 
kansallista laajemmasta näkökulmasta. Osoi- 
tan artikkelissani, että kyse oli yksittäistä he- 
vosrotua laajemmasta, kansalliset rajat ylittä- 
neestä ilmiöstä. Analysoin eläinjalostuksen 

uusien kansainvälisten virtausten siirtymistä 
hevosjalostukseen Suomessa ja siitä seuran- 
nutta suomalaisen hevosrodun perustamista 
vuosina 1893-1907. 

Suomalaiseen hevoskantaan oli vuosisato- 
jen kuluessa risteytetty useita ulkomaisia 
hevostyyppejä niin sotien, kaupankäynnin 
ja muuttoliikkeiden kuin tarkoituksellisten, 
risteytyksiin perustuneiden hevoskannan 
kohennuspyrkimysten seurauksena (ks. esim. 
Simonen 1964, 134-136, 150-155; Solala 2021, 
42-46), mutta nyt hevoskasvatuksen perusteet 
muuttuivat täysin. Moderniin rodunjalostuk- 
seen siirtyminen ilmeni yleisesti kotieläinten 
jalostuksessa Euroopassa etenkin 1800-luvun 
jälkipuolella kantakirjojen käyttöönottona. 
Kantakirja tarkoitti yleistäen yhden rodun 
jalostukseen hyväksyttyjen eläinten rekiste- 
riä. Samalla rotu alettiin mieltää käsitteen 
modernissa merkityksessä eli yhden eläin- 
lajin ominaisuuksiltaan yhtenäisenä eläin- 
ryhmänä. Kantakirjasta tuli eläinjalostuksen 
perusteita määrittänyt, yhä nykyään käytössä 
oleva järjestelmä. Kantakirja rodunjalostuk- 
sen perustana oli keskeinen metodi nykyisten 
eläinrotujen muodostamisessa, ja sen kautta 
luotiin perusta myös suomalaisen hevosrodun 
synnylle. (Ks. esim. Derry 2006; Theunissen 
2012; Ritvo 1986; Ritvo 2010, 166—174; Orland 
2004, 177-181; Solala 2021, 32-38.) Rodun 
syntyaikoina suomalaisen hevosen kantakir- 
jaan hyväksyttiin hevonen, joka täytti sille 
asetetut ulkomuoto-, rakenne- ja sukutausta- 
vaatimukset ja oli siten hyväksytty johtamaan 
suomalaisen hevosen jalostusta toivottuun, 
yhtenäiseen suuntaan.? Artikkelin aikarajaus 
alkaa Suomen ensimmäisen kantakirjahevo- 


sen valitsemisesta paikalliseen Uudenmaan ja 
Hämeen läänien maanviljelysseuran kantakir- 
jaan vuonna 1893. Artikkeli päättyy koko Suo- 
men alueen kattavan valtakunnallisen, valtion 
ylläpitämän kantakirjan läpimurtoon vuonna 
1907. Lisäksi analysoin tätä edeltänyttä uuden 
eläinjalostustiedon tuloa Suomeen. 
Suomalaisen hevosrodun syntyprosessissa 
on yhtymäkohtia laajaan innovaatioiden le- 
viämistä koskevaan tutkimukseen. Esimerkik- 
si sosiologi Everett M. Rogers määrittelee in- 
novaation ideaksi, käytännöksi tai välineeksi, 
joka on omaksujalleen uusi. Sitä ei oteta käyt- 
töön välittömästi. Klassikon asemaan noussut- 
ta Rogersin teoriaa on sovellettu laajasti eri 
aloilla antropologiasta maataloussosiologiaan. 
Hänen teoriansa merkitys on tunnustettu in- 
novaatioiden leviämistä koskevan historian- 
tutkimuksen piirissä (ks. esim. Hietala 1992, 
alaviite 23; 1987, 38) myös esimerkiksi maa- 
talouden alaan kuuluvien innovaatioiden le- 
viämisen näkökulmasta (ks. esim. Derry 2015, 
9). Osoitan Rogersin teoriassa innovaatioita 
koskevasta päätöksenteosta olevan yhteneväi- 
syyksiä myös uuden kantakirjametodin käyt- 
töönottoon ja leviämiseen suomalaiseen 
hevosjalostukseen. (Rogers 2003, 5-6, 11-12, 
18-28, 279-287, 219-223; Solala 2021, 47-48.) 
Innovaatioiden leviämisestä ollaan kiinnostu- 
neita myös laajemmin useilla historianaloilla, 
kuten taloushistoriassa tai teknologian histo- 
riassa (esim. Mokyr 2010; Rosenberg 2000; 
Myllyntaus 1991). Tutkimusteemana eläin- 
jalostus on itsessään osa maatalouden kehit- 
tämisen historiaa, jonka tutkimuksessa myös 
uuden tiedon leviämisellä ja käyttöönotolla 
on keskeinen sijansa (ks. esim. Jones 2016). 

Uusimmissa tutkimuksissa tiedon liikettä on 
selitetty myös tiedon leviämisen käsitettä 
dynaamisempana ajatuksena tiedon kierrät- 
tämisestä. Siinä tietoa ei nähdä luonteeltaan 
staattisena vaan muuntuvana — esimerkiksi 
paikallisten olosuhteiden mukaan - ja eri- 
laisten rajojen yli kiertävänä (ks. myös esim. 
Segers & Van Molle 2022b, 5-8). Keskeinen 
merkitys maataloudellisen — myös kotieläin- 
jalostuksen kehittämistä koskevan (Claeys 
& Segers 2022; van der Laan 2022) — tiedon 
liikkeessä Euroopassa on nähty sen ympäril- 
le kytkeytyneillä monitahoisilla verkostoilla 
sekä myös yksittäisillä toimijoilla (ks. erityi- 
sesti Segers & Van Molle 2022a). 
Kasvinjalostus on ollut eläinjalostusta kan- 
sainvälisesti tutkitumpi teema, mutta myös 
eläinjalostuksesta on alkanut muodostua 
oma tutkimuskenttänsä (ks. esim. Ritvo 1986; 
Derry 2015; Theunissen 2020; Wood & Orel 
2001). Tutkimukseni suomalaisen hevosen ja- 
lostuksesta on osa kansainvälistä kotieläinja- 
lostuksen murrosvaiheen historian tutkimusta 
täydentäen sitä omaperäisellä kansainvälisten 
oppien paikallisella sovelluksellaan. Artikkeli 
valottaa erityisesti alkuperäisten eläinrotujen 
näkökulmaa tuoden teemaa omalta osaltaan 
vahvemmin historiantutkimuksen piiriin (ks. 
esim. Woods 2017). Suomalaisen hevosrodun 
syntyprosessin viitekehykseen kuuluukin 
myös määrittelemäni maatiaisrotujen synty- 
malli (Solala 2023), jossa jäsennän suomen- 
hevosta yleisemmin erityisesti pohjoismais- 
ten alkuperäisten eläinrotujen vaiheet nyky- 
hetkeen saakka. Suomen historiantutkimuk- 
sen kentällä artikkeli puolestaan auttaa yli- 
päätään ymmärtämään eläinjalostuksen ke- 

hityskulkuja, koska eläinjalostuksen historia 
on ollut joitain poikkeuksia lukuun ottamatta 
toistaiseksi melko vähän tutkittu teema (ks. 
esim. Solala 2021; Toivio 2014; Mäkelä-Alitalo 
1998; Simonen 1950). Toisaalta eläinjalostus 
itsessään tarjoaa kiinnostavia näkökohtia 
monitahoisen merkityksensä myötä useille 
historianaloille, kuten esimerkiksi tieteen his- 
toriaan jalostusperiaatteiden muodostumisen 
kautta (ks. esim. Miller-Wille & Rheinberger 
2012; 2007). 

Tässä artikkelissas5 käyttämäni lähteet 
koostuvat suomalaisen hevosen jalostusta 
koskevista maataloushallinnon, yhdistys- ja 
virkamiesarkistojen asiakirjoista sekä muusta 
kysymyksen kannalta keskeisestä viranomai- 
saineistosta, kuten lainsäädännöstä, ja aika- 
laisjulkaisuista. Koska keskityn artikkelissani 
uuden eläinjalostusta koskevan tiedon tuloon 
suomalaiseen hevosjalostukseen, keskeisellä 
sijalla lähdeaineistossa on alan vaikuttajien 
tuottama monitahoinen aineisto, kuten asiaa 
koskeneet aloitteet ja säädökset sekä muut eri- 
laiset asian edistämiseksi tähtäävät kirjalliset 
materiaalit. Aineiston hajanaisuuden takia 
tutkimus vaati erilaisten aineistojen kartoi- 
tusta, yhdistelyä ja ristiinluentaa. Tätä kautta 
pääasiassa keskeisten toimijoiden 1800- ja 
1900-lukujen vaihteessa Suomessa tuottamalla 
aineistolla voidaan analysoida toimijoiden 
kansainvälisiä yhteyksiä ja kansainvälisen 
eläinjalostustiedon saapumista Suomeen sekä 
sen sovellusta suomalaiseen hevosjalostuk- 
seen. Näiden kysymysten analysoimiseksi 
tutkimus vaati toki myös kotieläinjalostuksen 
laajan kansainvälisen ja kansallisen konteks- 
tin hahmottamisen. 

Suomalaisten hevosten 
esittelyä Suomen yleisessä 
maanviljelysnäyttelyssä 
Kuopiossa vuonna 1906. 
Kuopion kulttuurihistorialli- 
nen museo. CC BY 4.0. 


Kotieläinjalostuksen ylirajainen 
oppihistoria 


Kotieläinten historia on pitkä, mutta siihen 
verrattuna tarkasti määriteltyjen eläinrotujen 
historia on nuori. Perinteisesti eläimet ovat 
lisääntyivät vapaasti laitumilla, ja lisäksi eri 
eläinkantojen tarkoituksellinen risteytys oli 
suosittua. Kotieläinten jalostuksen perusteet 
muuttuivat kuitenkin ratkaisevasti Euroopas- 
sa 1700-luvun lopulla ja 1800-luvun kuluessa. 
Eri kotieläintyyppejä ja -kantoja alettiin jalos- 
taa toisistaan erillisinä, puhtaina rotuina. Eu- 
roopassa ensimmäinen kantakirja perustettiin 
englantilaiselle täysiverihevoselle vuonna 
1791. Sen ohella jalostusmetodin uudistumi- 
seen vaikutti keskeisesti brittiläinen maanvil- 
jelijä Robert Bakewell (1725—1795). Kun kan- 


takirjasysteemi sekä Bakewellin herättämä 
karjanjalostuksen huomio muutoksen mah- 
dollisuudesta yhden kotieläintyypin sisällä 
yhdistettiin, uusi puhtaan rodun jalostusoppi 
oli muotoutunut. Sen pääperiaate oli välttää 
eri eläinrotujen risteytystä. 

Jo 1800-luvun alkupuolella, ennen puhtaan 
rodun jalostusopin laajaa voittokulkua, yhden 
eläinkannan jalostus ilman muiden eläintyyp- 
pien risteytystä oli ollut hetkellisesti suosittua 
karjanjalostuksessa, mutta saksalaisten koti- 
eläinjalostusteoreetikkojen oppien vaihtuessa 
sen jälkeen oli päädytty uudelleen eri eläin- 
kantojen laajoihin risteytyksiin (Simonen 
1950, 23-24, 41). Kotieläinten jalostus ei ollut 
ajatuksena mitenkään uusi, mutta puhtaan 
rodun jalostusoppi ja siihen kytkeytynyt kan- 
takirja muuttivat sen perusteet. Jalostuksen 

merkittävä käänne pysäytti Euroopassa eri- 
laisten eläinkantojen laajaa sekalaista ristey- 
tystä, ja samalla sattumanvaraisuus vähentyi. 
Puhtaan rodun jalostusopin myötä suku ja 
perinnölliset ominaisuudet alkoivat määrittää 
jalostuseläinten valintaa. Samalla kotieläinten 
jalostuksessa alettiin jossain määrin ymmär- 
tää ominaisuuksien periytymistä jo ennen 
perinnöllisyystieteen kehittymistä omaksi 
tieteenalakseen. Nykypäivän eläinrotuja ryh- 
dyttiin nyt yleisesti jalostamaan omina rotui- 
na käsitteen modernissa merkityksessä ja nii- 
den puhtautta vaalia kantakirjajärjestelmällä. 
Tarkoin määriteltyjen eläinrotujen ja niiden 
kantakirjojen yleistymisessä Euroopassa 
1800-luvun jälkipuolella oli kyse kansainväli- 
sestä kotieläinten jalostuksen murroksesta 
— jalostuksen modernisaatio merkitsi toimin- 
nan rationalisoitumista ja alkavaa tieteellisty- 
mistä. (Ks. esim. Derry 2006; 2015; Theunissen 
2012; Ritvo 1986; 2010, 156—176.)5 

Samaan aikaan yleisen kotieläinten rodun- 
jalostuskäänteen kanssa Tanskan kuninkaalli- 
sen eläinlääkäri- ja maanviljelyskorkeakoulun 
professori, eläinlääkäri Victor Prosch (1820- 
1885) alkoi puolustaa alkuperäisiä, paikallisiin 
olosuhteisiin sopeutuneita maatiaiseläinkan- 
toja.” Erityisesti Pohjoismaissa’ tällä oli kään- 
teentekevä merkitys kotieläinjalostukseen ja 
sen tulevaisuuden suuntaan: maatiaiseläin- 
kantojen paikoitellen voimakaskin risteytys 
muilla roduilla pyrittiin lopettamaan. (Toivio 
2014, 96-112; Solala 2021, 29-31, 39-41.) Tosin 
jotkut alkuperäisistä eläinkannoista olivat jo 
ehtineet kadota, kuten esimerkiksi maatiais- 
hevostyyppi Etelä-Ruotsista (Furugren 1997, 


137). 

Lyhyt katsaus kotieläinjalostuksen kansain- 
väliseen oppihistoriaan osoittaa, että nykyis- 
ten kotieläinten jalostusperiaatteiden ja kan- 
sallistenkin kotieläinrotujen synty olivat osa 
kansainvälistä ilmiötä. Sen taustalla oli laaja, 
kansallisvaltioiden rajat ylittänyt muodostu- 
misprosessi. Sekä jalostuksen modernisaation 
syntyyn että uusien oppien soveltamiseen eri 
maissa liittyy vahva ylirajaisuuden näkökul- 
ma. Erityisesti Margaret E. Derry on osoitta- 
nut, että eläinjalostuksesta ja kantakirjojen 
perustamisesta muodostui etenkin 1800-luvun 
jälkipuolella laaja liike, joka ulottui useisiin 
maihin Euroopassa leviten sieltä aina Poh- 
jois-Amerikkaan saakka. Derry on analysoinut 
nykyisten kotieläinjalostuksen perusteiden ja 
niiden leviämisen ympärille muodostuneen 
liikkeen syntyä näkökulmanaan yksittäistä 
maata huomattavasti laajempi kehityskulku. 
(Ks. esim. Derry 2003; 2006; 2015.) Kotieläin- 
jalostuksen modernisaatio oli ylirajainen ilmiö 
siinä missä useat muut — aiemmin usein kan- 
sallisvaltiokeskeisesti ja paikallisina tarkastel- 
lut —- maatalouden innovaatiot tai maaseudun 
ilmiöt (ks. esim. Östman, Talvitie & Suoden- 
joki 2021, 367-407). Useiden maatalouden 
alan kehittämiseen tähtäävien toimien ja maa- 
taloudellisen tiedon takana oli kansainvälisiä 
prosesseja, joissa tieto liikkui — mahdollisesti 
myös edestakaisin — kansallisten rajojen yli 
(ks. esim. Jones 2016). Myös eläinjalostuksen 
kehitystä on tarkasteltava paikallista aluetta 
laajemmasta näkökulmasta. Toki uusien koti- 
eläinjalostuksen tulosten hyödyntämisessä 
oli kansallisia ominaispiirteitä, ja jokaisen 
eläinlajin ja rodun kehitys on oma tarinansa. 
Tarvittiin kuitenkin eläinjalostukseen pereh- 

tyneiden asiantuntijoiden liikettä oman maan 
rajojen ulkopuolelle, jotta uudet, kansainväli- 
set opit saatiin tuotua sovellettaviksi kansalli- 
sen kotieläinjalostuksen kulmakiviksi. 


Suomalaisten hevosvaikuttajien 
kansainväliset yhteydet 


Suomi ei kuulunut innovaatioiden leviämisen 
näkökulmasta periferiaan 1800-luvun lopulla. 
Ulkomailta etsittiin ideoita ja luotiin verkosto- 
ja eri alojen asiantuntijoihin. Uuden, kansain- 
välisen tiedon leviämiskanavina on pidetty 
ulkomailla opiskelua, ulkomaisia opinto- ja 
työmatkoja, tutkimuskirjallisuutta, aikakaus- 
lehtiä ja tilastoja, kansainvälisiä kongresseja ja 
näyttelyitä sekä ulkomaisten asiantuntijoiden 
käyttöä (Hietala 1992, 238—244, 20; ks. myös 
Hietala 1987, 38). Samoja väyliä on korostettu 
yleisesti myös juuri maataloudellisen tiedon 
leviämisessä (ks. esim. Segers 2016, 91-118; 
Molema, Segers & Karel 2016, 1—14).? Koti- 
eläinjalostus oli yksi ala, josta Suomesta läh- 
dettiin hakemaan ulkomailta tietoa, jota ei 
ollut omassa maassa saatavilla (Toivio 2014, 
108-115). Uuden hevosjalostustiedon käyt- 
töönotossa korostuivat siten pioneeriyksilöi- 
den kansainväliset verkostot ja eläinjalostus- 
liikkeen ylirajaisuus. 

Koska kantakirjajärjestelmä oli väylä uu- 
teen rodunjalostukseen, suomalaisen hevos- 
rodun syntyä voidaan tutkia kantakirjainno- 
vaation käyttöönoton kautta. Uuden tiedon 
oli kuitenkin ensin saavutettava henkilöt, 
joilla oli sekä mahdollisuus että kiinnostus 
viedä innovaatiota eteenpäin. Suomalaisen 


hevosen kantakirjan perustamisvaiheissa kes- 
keisessä asemassa olivat aluksi asiasta innostu- 
neet yksittäiset henkilöt. Kantakirjapioneerit 
olivat aktiivisia yhteiskunnallisia vaikuttajia, 
jotka tunnettiin laajemmin erityisesti maa- 
talouden edistäjinä tai hevosasiaa ajaneina 
hevosmiehinä. Innovaattoreita tarvittiin tuo- 
maan Euroopasta ja etenkin muista Pohjois- 
maista uutta kotieläinjalostustietoa Suomeen 
ja muodostamaan järjestelmää kantakirjan 
toteuttamiseksi hevosjalostuksessa. Keskeisiä 
kantakirjapioneereja olivat erityisesti agro- 
nomit Johannes Jernström (1844-1903) ja 
Edvard Duncker (1835—1894), eläinlääkärit 
Artur Bärlund (1869-1912) ja Ludvig Fabritius 
(1854-1933) sekä aikanaan Suomen ensimmäi- 
nen hevoshoidonneuvoja — valtion johtava 
hevosvirkamies — Ernst Fabritius (1842-1899). 
Lisäksi keskeisiä olivat kaikki muut suoma- 
laisen hevosen kantakirjaehdotusten kautta 
muodostuneeseen vaikuttajien verkostoon 
kuuluneet henkilöt, kuten lääninagronomi 
Theodor Forssell (myöh. Koskenalho, 1837- 
1909) ja agronomi Axel Wahren (1867-1930). 
(Ks. tark. Solala 2021, 104-116.) Edellä maini- 
tut muodostivat yhdessä muiden verkostoon 
kuuluneiden henkilöiden kanssa sen vaikutta- 
jien piirin, jotka olivat tässä artikkelissa käsi- 
teltävien kantakirjahankkeiden takana. 
Koska kantakirjametodi oli Suomessa uusi, 
sen innovaattoreina toimineilla henkilöillä oli 
oltava henkilökohtaisia yhteyksiä kansainvä- 
liseen kotieläinten jalostustietoon tai suora 
kytkös tätä omaavaan henkilöön. Kantakirja- 
innovaattoreita yhdisti tiedonintressi uusim- 
paan tieteelliseen kotieläimiä koskevaan tie- 
toon, jota omassa maassa ei ollut lainkaan 

tai ainakaan käytännössä saatavilla. (Ks. tark. 
Solala 2021, 107-110.) Edellä mainituista kes- 
keisistä innovaattoreista ainoastaan kahdella 
ei ollut ulkomailla suoritettua tutkintoa tai 
opintoja muista Pohjoismaista tai Euroopasta 
(von Hellens 1942, 25, 40; Mattson 1942, 74, 
270-271; Lappalainen 2000). Eläinjalostustie- 
toa lähinnä olivat juuri eläinlääkärin ja maata- 
louden opinnot. Esimerkiksi Ludvig Fabritius 
oli suorittanut kotieläinjalostuksen opinnot 
osana eläinlääkärinopintoja Tukholmas- 
sa vuonna 1876.'* Suomessa eläinlääkärien 
osuutta kantakirjainnovaattoreista madalsi 
eläinlääkärien pieni määrä ja alan edellyttä- 
mät ulkomaiset opinnot (Mäkelä-Alitalo 2008, 
21—39)." Joissakin maissa juuri eläinlääkärien 
tiedettiin kuuluneen kantakirjan käyttöön- 
oton etujoukkoihin," ja heidän vaikutuksensa 
hevoskantakirjan esitaistelijoina myös Suo- 
messa oli lukumäärää voimallisempi. Esimer- 
kiksi eläinlääkäri Ludvig Fabritiusta pidettiin 
kansainvälisesti tunnetuimpana suomalaisena 
hippologina.'s 

Opintojen lisäksi ulkomaisista maanvilje- 
lysnäyttelyistä ja -kokouksista (ks. esim. Kähr- 
ström 2013) saatiin yksityiskohtaista tietoa 
maatalouden kansainvälisestä kehityksestä ja 
esimerkiksi kotieläinroduista.'t Myös senaatin 
rahoittamat ulkomaiset opintomatkat olivat 
tärkeä maataloudellisen tiedon hankintaväy- 
lä. (Toivio 2014, 108-115.) Esimerkiksi Ludvig 
Fabritius matkusti vuonna 1893 senaatin va- 
roilla Ruotsiin, Tanskaan, Saksaan, Ranskaan 
ja Englantiin opiskelemaan uusimpia koti- 
eläinten jalostusmetodeita (von Hellens 1942, 
40-41; Maanviljelyshallituksen kertomus vuosilta 
1892, 1893 ja 1894, 190). Kantakirjan edellä mai- 

nituista keskeisistä pioneerivaikuttajista lähes 
kaikki tekivätkin ulkomaisia opintomatkoja 
(Mattsson 1942, 74, 270-271, 638; Mäkinen 
2004; von Hellens 1942, 25). Lisäksi suomalai- 
silla kantakirjainnovaattoreilla oli käytössään 
laajasti jalostusta koskevaa kansainvälistä kir- 
jallisuutta." Kantakirjapioneerien kansainvä- 
listen yhteyksien syvyyttä osoittaa myös Ernst 
Fabritiuksen 1890-luvulla erityisesti Berliiniin, 
Pietariin, Kööpenhaminaan ja Lausitziin 
suuntautunut kirjeenvaihto.' 
Kantakirjatiedon leviämisen alkuvaiheessa 
korostui suomalaisten hevosvaikuttajien kan- 
sainvälisten verkostojen merkitys. Verkostot 
mahdollistivat suomalaisten hevosvaikutta- 
jien pääsyn uuden jalostustiedon äärelle, ja 
niissä näkyi yhtenevyys yleisesti esitettyihin 
uuden tiedon leviämisväyliin. Niin ulkomailla 
opiskelun ja matkustelun kuin ulkomaisen kir- 
jallisuuden kautta kansainvälinen jalostustie- 
to oli saavuttanut Suomessa hevoskantakirjan 
innovaattoreina toimineet henkilöt. Lisäksi 
kantakirjan käyttöönottoa edelsi uuden eläin- 
jalostustiedon tunnetuksi tekeminen Suomes- 
sa, mikä oli tärkeä osa innovaation käyttöön- 
ottoa edeltänyttä valmistelua. Victor Proschin 
oppeja oli levitetty suomalaisessa sanomaleh- 
distössä jo 1860-luvulta alkaen, ja kiistely he- 
vos- ja karjanjalostuksen metodeista ajautui 
maatalousalan lehdistössä polemiikkiin asti 
1800-luvun lopulla (Toivio 2014, 111-115). Ja- 
lostuskysymyksessä juuri maatalousalan leh- 
distö nousi yhdeksi tärkeäksi uuden tiedon 
levityskeinoksi Suomessa. Kantakirjapionee- 
reista erityisesti Johannes Jernström ja Adolf 
Theodor Forssell olivat tehneet alan aikakaus- 
kirjojen toimittajina” uutta kantakirjametodia 


https://doi.org/10.21435/ksvk.102 


SUOMALAISESTA HEVOSESTA SUOMENHEVOSEKSI 


tunnetuksi Suomessa. (Ks. tark. Solala 2021, 
110, 84-87.) 

Kantakirjapioneerien kansallisten ja kan- 
sainvälisten verkostojen kautta tavoittama 
uusi jalostustieto oli liikkunut nopeasti. Koti- 
eläinjalostuksen käänteeseen tarvittiin myös 
ennen kaikkea uuden jalostussuunnan voi- 
makkaita esitaistelijoita, ennen kuin puhtaan 
rodun jalostus ja siihen kytkeytynyt kantakirja 
saatettiin valita suomalaisen hevosjalostuksen 
vallitsevaksi suunnaksi (ks. myös Toivio 2014, 
114-115). Kantakirjapioneerien haettua ulko- 
mailta eläinjalostuksen uusinta tietoa myös 
Suomen hevosjalostus alkoi kytkeytyä osaksi 
Euroopassa vallinnutta ylirajaista kotieläinja- 
lostusliikettä 1800-luvun lopulla. Ulkomailla 
opiskelleet asiantuntijat alkoivat hyödyntää 
uutta, kansainvälistä tietoa toimissaan suo- 
malaisen hevosjalostuksen edistämiseksi. He 
arvioivat suomalaisen hevosen jalostamiseksi 
uuden jalostusmetodin vanhoja paremmaksi 
ja näkivät Suomen hevosjalostuksessa ajan- 
kohtaisen tarpeen kantakirjainstituutiolle. 
Kansainvälisten oppien mukaisesti he alkoivat 
määritellä hevosjalostuksen periaatteita uu- 
delleen ja siirtyä toteuttamaan puhtaan rodun 
jalostusta. Jo 1880-luvulla ensimmäiset inno- 
vaattorit olivat alkaneet ajaa kantakirjaa suo- 
malaiselle hevoselle, mutta varhaiset yritykset 
eivät olleet päätyneet käytännön toteutukseen 
asti. Tästä huolimatta innovaattorien tekemä 
valmistelutyö uuden tiedon levittämisessä ja 
yritykset kantakirjan perustamisesta olivat 
kuitenkin edellytys kantakirjainnovaation 
siirtämiseksi käytännön hevosjalostukseen 
Suomessa. Vaikuttaja-aseman saavuttaneiden 
yksilöiden merkitys oli suuri aloitettaessa kan- 


sainvälisen jalostusinnovaation siirtoa suo- 
malaisen hevosjalostuksen perustaksi. Nämä 
henkilöt ottivat kansainvälisen jalostustiedon 
ensimmäisenä vastaan, ja heillä oli myös mah- 
dollisuuksia alkaa ajaa sen soveltamista suo- 
malaiseen hevosjalostukseen. (Ks. tark. Solala 


2021, 49-51, 84-95, 107-116, 355.) 


Suomalaisen hevosjalostuksen 
ominaispiirteet 


Suomessa puhtaan rodun jalostusta alettiin to- 
teuttaa ensimmäisenä erityisesti hevosen sekä 
nautakarjan jalostuksessa. Suomessa hevonen 
toimi siten yhtenä esikuvana myös yleiselle 
kotieläinjalostuksen modernisaatiolle. Hevos- 
jalostuskysymys oli erityisen ajankohtainen 
Suomessa 1800-luvun lopulla maatalouden 
ensimmäisen koneistumisen vaiheen myötä 
(ks. Östman 2004, 19-32), kun maanmuok- 
kausvälineiden kehitys sai aikaan muutospai- 
neen myös maatalouden vetovoimassa. Ras- 
kaiden hevosvetoisten maataloustyökoneiden 
yleistyminen, metsäteollisuuden nousu ja en- 
tisestään kasvavan hevosliikenteen tarpeet (ks. 
esim. Mauranen 1999a, 410-411) yhdessä koh- 
distivat hevosjalostuksen päähuomion kuiten- 
kin monipuoliseen suomalaiseen työhevoseen. 
(Ks. esim. Solala 2021, 51-60, 117—123, 352.) 
Maatalouden innovaatioita oli yleensäkin 
sopeutettava kansallisiin, paikallisiin olosuh- 
teisiin (Ostman, Talvitie & Suodenjoki 2021, 
367-368), ja näin oli monipuolisen työhevo- 
sen tarpeen myötä myös hevosjalostuksen ja 
hevoskantakirjan osalta. Ylirajaisen kotieläin- 
jalostusliikkeen soveltamisessa suomalaiseen 

hevosjalostukseen ilmenikin kansainvälisesti 
harvinaisia ominaispiirteitä. 

Eri maissa perustettiin kantakirjoja yleensä 
samanaikaisesti useille, erilaisiin käyttötarkoi- 
tuksiin jalostettaville hevosroduille. Suomes- 
sa ei kuitenkaan ollut valmiina kantakirja- 
jalostuksen näkökulmasta riittävän suurta 
eläinkantaa mitään ulkomaista hevostyyppiä. 
Lisäksi Suomen talonpoikaisessa yhteiskun- 
nassa useiden hevosrotujen jalostus ei ollut 
muutenkaan taloudellisesti realistista. Tun- 
nettu hevosmies Ernst Fabritius totesikin suo- 
malaisesta hevosesta muodostuneen useiden 
erilaisten tehtäviensä seurauksena kaikkinais- 
hevonen, joka oli talonpojalle kaikki kaikessa 
(E. F. (Fabritius, E.] 1888, 20). Yhdellä ja sa- 
malla suomalaisella hevosella voitiin kyntää 
pellot, ajaa tukkipuut metsästä ja huolehtia ih- 
misten sekä tavaroiden kuljetuksista. Ylipää- 
tään monipuoliseen työhevoseen verrattuna 
jalojen ratsu- tai vaunuhevosten tarve ei ollut 
Suomessa suuri.” Jalojen hevosten käyttö kar- 
tanoissa oli vähäisempää, mitä selitti talonpoi- 
kainen väestörakenne. Lisäksi Venäjän vallan 
ajalla hetken toimineen ratsuväen tarve erityi- 
sesti ratsuksi soveltuneista hevosista oli vain 
murto-osa kokonaishevostarpeesta Suomessa. 
(Ks. esim. Toivio 2014, 117—118; Miettinen & 
Toivio 2016, 197-198.) Kansallisten hevosvoi- 
man käytännöntarpeiden seurauksena kanta- 
kirja päätettiin perustaa Suomessa ensimmäi- 
senä ainoastaan yhdelle, kaikkiin hevosen 
tärkeimpiin käyttötarkoituksiin soveltuneelle 
suomalaiselle maatiaishevoselle (ks. Solala 
2021, 117-123, 346-347, 349-354). 

Nyt perustettaviin kantakirjoihin merkit- 
tävän suomalaisen maatiaishevosen tuli 

täyttää luonteeltaan, ominaisuuksiltaan ja 
rakenteeltaan sille määritellyt vaatimukset 
sekä työhevosen että hevosen juoksukyvyn 
osalta. Järjestelmän alkuvaiheessa todettiin, 
että suomalaisen työhevosen jalostustavoit- 
teen ihanteessa "— — voimakas, leveä ja syvä 
ruumiinrakennus yhtyy hyvään luonteeseen 
ja matkaa jouduttavaan liikkumiseen.” Yksi 
ensimmäisistä ihannehevosen määritelmis- 
tä ilmensi siten kansainvälisesti harvinaisen, 
eri tarkoituksiin soveltuvan hevosrodun ta- 
voittelua. Suomalaisen hevosen arvokkaina 
nähdyistä ominaisuuksista huolimatta sen 
katsottiin kuitenkin ilman jalostusta häviävän 
vertailussa isommille, ulkomaisille hevosille.?" 
Suomalaisen hevosen yksityiskohtaisissa kan- 
takirjavaatimuksissa kiinnitettiinkin aluksi 
huomio erityisesti hevosen kokoon sekä vä- 
riin ja sukutietoihin. Maatalouden ensimmäi- 
sen koneistumisen vaiheessa pyrittiin jalosta- 
maan aiempaa suurempia hevosia. Puhtaan 
rodun jalostusopin mukaisesti haluttiin puo- 
lestaan jalostaa yksivärisiä ja etenkin rautiaita 
hevosia — valkoisen värin katsottiin viittaavan 
ulkomaiseen perimään — sekä tuntea hevosen 
sukua. Lisäksi tieto kantakirjahevosen polveu- 
tumisesta alettiin nähdä tärkeänä toivottujen 
ominaisuuksien siirtymiseksi jälkeläisille.” 
Vaatimus hevosen sukutiedoista oli kuiten- 
kin kantakirjan syntyaikoina ongelmallinen, 
koska asiaan ei ollut aiemmin kiinnitetty 
huomiota. Sattumanvaraisista ja ulkomaisia- 
kin risteytyksiä sisältäneistä suomalaisen he- 
voskannan kohennuspyrkimyksistä alettiin 
siirtyä nyt kohti suunnitelmallista jalostusta 
kansallisin ominaispiirtein. (Ks. lisää Solala 
2021, 122—123, 201-217, 323-336, 361-363.) 

Suomalaisen Innovaattorit 
maatiaishevosen 1891-1895: 
kantakirjan: 


Johtava 
toimija 


Yksittäiset 
henkilöt 


Paikalliset ja 
valtakunnallinen 
kantakirja 


Toiminnan 


kohde 


Suomalainen 
maatiaishevonen 


Jalostuksen 
kohde 


Rakentuminen 
1893-1899: 


Läpimurto 
1900-1907: 


Valtio 
(yhteistoiminnassa 
yhdistykset) 


Yhdistykset 
ja valtio 


Paikalliset ja 
valtakunnallinen 
kantakirja 


Valtakunnallinen 
kantakirja 


Suomalainen 
maatiaishevonen 


Suomalainen 
maatiaishevonen 


Kuvio 1. Kantakirjan tulo suomalaisen hevosjalostuksen perustaksi 1893-1907 (Solala 2021, 355). 


Suomalaisen maatiaishevosen yksimielisestä 
jalostustavoitteesta (ks. kuvio 1) huolimatta 
kantakirjan käytännön toteutuksesta ja johto- 
asemasta alkoi mittava kilpailu. 


Kantakirja hevosjalostuksen perustaksi 
Suomessa 


Kantakirjan perustamisessa suomalaiselle he- 
voselle oli kolme vaihetta (kuvio 1). Ensimmäi- 
nen vaiheista oli innovaation tulo Suomeen 


(1891-1895), seuraava kantakirjajärjestelmän 
rakentuminen (1893-1899) ja kolmas aatteen 
valtakunnallinen läpimurto (1900-1907). Täs- 
sä on nähtävillä yhteys Everett M. Rogersin 
innovaatioiden leviämistä koskevaan teo- 
riaan.” Rogers jakaa teoriansa innovaatioita 
koskevasta päätöksenteosta viiteen vaihee- 
seen: tieto innovaatiosta ja ymmärrys sen 
toiminnasta (1), innovaatiota suosiva tai sitä 
hylkäävä asenne (2), käytännön toimet inno- 
vaation hyväksymisen tai hylkäämisen puo- 
lesta (3), innovaation käyttöönotto ja kokeilu 

(4) sekä päätöksen vakiinnuttaminen hankki- 
malla lisää tietoa (5). Ne jakautuvat suomalai- 
sen hevosen syntyprosessin vaiheisiin nähden 
seuraavasti: innovaattorien aika (Rogersin 
teorian kolme ensimmäistä vaihetta), järjes- 
telmän rakentuminen (Rogersin teorian neljäs 
vaihe) ja aatteen valtakunnallinen läpimurto 
(Rogersin teorian viides vaihe). (Rogers 2003, 
20-22, passim; Solala 2021, 41-42, 47-48.) 

Suomen ensimmäinen kantakirjahevonen, 
kangasalalaisen Liuksialan kartanon Wiesti- 
tamma otettiin Uudenmaan ja Hämeen lääni- 
en maanviljelysseuran kantakirjaan Hämeen- 
linnassa 9.3.1893. Suomenhevosrodun ylei- 
sessä historiakuvassa ei ole aiemmin tunnettu 
Wiestiä, eikä oikeastaan lainkaan Uudenmaan 
ja Hämeen läänien maanviljelysseuran uraa- 
uurtavaa suomalaisen työhevosen kantakirjaa. 
Seura oli kolmesta lähes samanaikaisesti kan- 
takirja-aloitteen tehneistä tahoista ensimmäi- 
nen”, joka yhteistyössä Hämeen ja Uuden- 
maan hevosystäväinyhdistysten kanssa aloitti 
hevosten kantakirjauksen Suomessa vuonna 
1893. Tämä aloitti käytännön työn suomalai- 
sen hevosrodun muodostamiseksi osana ko- 
tieläinjalostuksen kansainvälistä modernisaa- 
tiota. (Ks. lisää Solala 2021, 95-107, 133-148, 
354-357.) 

Uudenmaan ja Hämeen läänien maanvilje- 
lysseuran ohella suomalaisen hevosen jalostuk- 
sen johtoasemasta kilpailivat senaatin maata- 
loushallinto sen alaisen hevoshoidonneuvojan 

— valtion johtavan hevosvirkamiehen — joh- 
dolla sekä Hippos-hevosjalostusyhdistysliike. 
Aiemmin ei ollut yleisesti tunnettua, että val- 
tio kokeili hevosten kantakirjausta jo vuonna 
1894 Suomen yleisessä maanviljelyskokouk- 

sessa Vaasassa. Valtion vahva pyrkimys ja 
puuttuminen kantakirjan hallinnointiin heti 
innovaation käytäntöön viennistä alkaen oli 
yhdistyksiä harvinaisempaa, kun verrataan 
muualle Eurooppaan tai Suomessa muihin 
kotieläimiin. Myös Hevosjalostusyhdistys 
Hippos aloitti kantakirjauksen ostettuaan 
ensimmäisen kantakirjahevosensa vuonna 
1895 (Fabritius, L. 1896, 4-8). Kaikki kolme 
eri tahoa olivat vähintään kokeilleet kanta- 
kirjanpitoa suomalaisessa hevosjalostuksessa 
vuoteen 1895 mennessä, jolloin kantakirjan 
innovaattorien ajasta siirryttiin viimeisenkin 
tahon osalta sen syntyprosessin seuraavaan 
vaiheeseen, kantakirjajärjestelmän rakentu- 
miseen. (Ks. lisää Solala 2021, 138—149, 354, 
356-357, 359.) 

Kantakirjan huippuvuonna 1899 kolmen 
eri tahon kantakirjat suomalaiselle hevosel- 
le olivat yhtä aikaa toiminnassa ja Hippos- 
hevosjalostusliike peräti useiden yhdistysten 
kantakirjojen voimin. Vuosisadan vaihteessa 
kantakirjatoiminta kuitenkin taantui, kun sekä 
Uudenmaan ja Hämeen läänien maanviljelys- 
seuran että valtion kantakirjan johtohenkilöt, 
seuran sihteeri Johannes Jernström ja hevos- 
hoidonneuvoja Ernst Fabritius, kuolivat. Mo- 
lemmat kantakirjat päättyivät. Eläinlääkäri 
Ludvig Fabritiuksen johtaman Hippos-liik- 
keen myötä kantakirja-aate jatkoi kuitenkin le- 
viämistään pioneerialueilta — Uusimaa, Häme 
ja Varsinais-Suomi — uusillekin maantieteel- 
lisille alueille eri puolella Suomea. Hippos- 
yhdistykset näyttivät hetkellisesti ainoalta 
taholta, joka onnistui ylläpitämään suomalai- 
sen hevosen kantakirjaa. (Ks. tark. Solala 2021, 


231-232, 234-237, 255-262, 277-280, 357-359.) 

Kansainvälisen jalostusmetodin yleisen 
tunnettuuden kasvettua Suomessa valtion 
ylläpitämän suomalaisen hevosen kantakir- 
jan valmistelussa aloitettiin uusi vaihe. Siinä 
keskeisiä toimijoita olivat esimerkiksi hevos- 
hoidonneuvojat Axel Alfthan (1862—1934) ja 
Jalmari Meurman (1870-1946). Osana he- 
voslain uudistusta kantakirja nostettiin lain- 
säädäntöön vuonna 1905.7 Lisäksi säädök- 
set valtion yleisestä, koko maan kattavasta 
valtakunnallisesta orikantakirjasta astuivat 
voimaan 6.9.1907. Ensimmäisenä valtion 
orikantakirjaan merkittiin Ukonpoika Iissä 
17.9.1907 (Alfthan 1909, 17). Oriiden osalta 
otettiin käyttöön yksi kantakirja koko Suo- 
men alueella, ja tammoille perustettiin useita 
alueellisia kantakirjoja. (Ks. lisää Solala 2021, 
238-248, 280-298, 308-315, 359.) 

Valtion kantakirjajärjestelmä oli aluksi yh- 
distelmä aiempia kantakirjan ylläpitäjiä ja 
niistä kertynyttä kokemusta, mikä oli edelly- 
tys kantakirjan valtakunnalliselle läpimurrol- 
le. Kantakirjan syntyprosessin kolmannessa ja 
viimeisessä vaiheessa näkyi jatkumo aiempiin 
vaiheisiin eri tahojen yhteistyön, yksittäisten 
hevosalan vaikuttajien sekä siihen otettujen 
hevosten kautta. Orikantakirjaa ylläpiti val- 
tion hevoshoidonneuvoja. Tammojen kan- 
takirjaus oli hevosjalostusliittojen vastuulla 
vuoteen 1918 asti, jolloin tammat siirrettiin 
valtion hallinnon alle. Liitot koostuivat maan- 
viljelysseuroista ja hevosalan yhdistyksistä. 
Tammoja kantakirjattiin kuitenkin oriiden 
kanssa saman rotumääritelmän mukaisesti, 
joten valtion kantakirja määritti suomalaisen 
hevosrodun jalostusta kokonaisuudessaan. 
Kantakirjan synty huipentui siten suomalai- 


sen hevosrodun valtakunnallisen valtion kan- 
takirjan läpimurtoon vuonna 1907. (Ks. tark. 
Solala 2021, 233, 298-308, 336-341, 359-360; 
Ojala 1996, 68-69.) 

Sysäys pitkävaikutteiselle tapahtumaketjul- 
le (vrt. Östman, Talvitie & Suodenjoki 2021, 
367-403) oli saanut alkunsa ylirajaisen koti- 
eläinjalostusliikkeen rantautumisesta Suo- 
meen. Osana eläinjalostuksen kansainvälistä 
rodunjalostuskäännettä suomalainen hevos- 
rotu oli syntynyt sekä hallinnollisesta että 
ideologisesta näkökulmasta kantakirjan kol- 
mivaiheisen perustamisprosessin (ks. kuvio 1) 
myötä vuosina 1893-1907. Suomessa oli mää- 
ritelty koko maassa vaikuttava yksi maatiais- 
hevosrotu sekä luotu järjestelmä sen jalosta- 
miseksi. Vuosisatojen ja jopa vuosituhansien 
aikana muodostuneesta ominaisuuksiltaan 
epäyhtenäisestä hevoskannasta yhden, yhte- 
näisen hevosrodun muodostaminen ei kuiten- 
kaan käytännössä ollut nopea tai ristiriidaton 
prosessi. Vaikka käytäntö ja ideologia eivät 
aina kohdanneet rodunjalostuksessa, kanta- 
kirjan ja sitä kautta rodun perustaminen oli 
suomalaisen hevosen pitkän historian huo- 
mattavin käänne. Koko suomalaisen hevos- 
jalostuksen perusteet muuttuivat ratkaisevas- 
ti. Kantakirjan perustaminen oli alkupiste 
suomalaisen maatiaishevosen jalostukselle 
yhtenä, puhtaana rotuna oman rotumääritel- 
män mukaan. Suomalainen hevonen voitiin 
nyt alkaa mieltää omaksi roduksi käsitteen 
nykymerkityksessä. Nykyinen kansallishevo- 
nen, suomenhevosrotu oli syntynyt. (Ks. tark. 
Solala 2021, 315-336, 340-341, 360-363.) 

Suomalaisen hevosrodun synty osa 
ylirajaista jalostusliikettä 


Suomenhevonen on totuttu näkemään sen 
vallitsevassa historiakuvassa kansallisessa 
hengessä jalostettuna, lähes myyttisenä hevo- 
sena (ks. esim. Nyman & Schuurman 2012). 
Rajattu kansallinen lähtökohta rodun synnyn 
selittäjänä on kaventanut ilmiöstä annettua 
kuvaa. Suomalaisuuden symbolina hevonen 
on kiistatta ollut osa kansakunnan rakennusta 
niin taiteessa kuin kirjallisuudessa, mutta kan- 
sallisuusaate ei yksin selitä itse suomalaisen 
hevosrodun perustamista. Siinä oli pääasiassa 
kyse muista laajoista, suoraan kotieläimiä kos- 
keneista ilmiöistä. 

Kansainvälisessä tutkimuksessa on osoi- 
tettu, että erityisesti 1800-luvun jälkipuolel- 
la Euroopassa — sekä Pohjois-Amerikassa 
- kotieläimiä alettiin yleisesti jalostaa tarkoin 
määriteltyinä, ominaisuuksiltaan yhtenäisinä 
rotuina käsitteen nykymerkityksessä, mikä 
kulminoitui erityisten kantakirjojen perusta- 
miseen (ks. esim. Derry 2003; 2006; Theunis- 
sen 2012; 2008, passim; Ritvo 1986). Rodut 
rotumääritelmineen ja niiden kantakirjat ovat 
säilyneet eläinjalostuksen pääperustana yhä 
nykypäivään saakka. Olen maatiaiseläinrotu- 
jen syntyä käsittelevässä mallissa esittänyt, että 
vaikka alkuperäisroduiksi kutsuttujen eläinten 
rotumääritelmät ovat nykyään kansallisia, nii- 
denkin syntyhistoria on nykyisiin valtioiden 
rajoihin nähden ylirajainen (Solala 2023). 
Maantieteelliset rajat ylittyivät jalostusmeto- 
din kehityksen kansainvälisessä oppihistorias- 
sa ja sen liikkeessä sekä myös konkreettisesti 
rotujen perustamista edeltäneissä paikallisten 

eläinkantojen varhaishistorioissa.? Kotieläin- 
jalostuksen kehitys oli siten myös kokonai- 
suudessaan ylirajainen ilmiö. Ylirajainen koti- 
eläinjalostusliike 1800-luvun jälkipuolella toi 
mukanaan käytänteet nykyisten eläinrotujen 
perustamiseksi, kun sen oppeja sovellettiin eri 
maissa ja eri eläinlajeille. Liikkeen merkitys ei 
ollut vähäinen siihen, miten nykyään ymmär- 
rämme eläinrodut. Se uudisti kotieläinjalos- 
tuksen suunnan kohti moderneja eläinrotuja 
ja sai aikaan nykyisen kotieläinjalostuksen 
perusteiden muodostumisen maantieteelli- 
sesti laajalla alueella. Kansallisiksikin katsot- 
tujen kotieläinrotujen synty oli siten osa kan- 
sainvälistä, ylirajaista kotieläinjalostusliikettä. 
Ylirajainen kotieläinjalostuksen oppihistorian 
rodunjalostuskäänne merkitsi useiden mui- 
den alueiden ohella myös hevosjalostuksen 
historian merkittävintä murrosta Suomessa. 
Käänteen vaikutus ulottui suomalaiseen he- 
voseen lähtemättömällä tavalla, kun puhtaan 
rodun jalostusopin mukaisesti sitä alettiin ja- 
lostaa omana kansallisena rotuna, nykyisenä 
suomenhevosena. 

Kansainvälisen eläinjalostusliikkeen vai- 
kutus rantautui Suomen hevosjalostukseen 
Euroopasta ja muista Pohjoismaista uutta 
eläinjalostustietoa tuoneiden suomalaisten he- 
voskantakirjapioneerien välityksellä. Asian- 
tuntijan asemaan nousseet yksittäiset henkilöt 
uskoivat vahvasti asiaansa. He hakivat uutta 
oppia ulkomailta niin korkeakouluopintojen, 
opintomatkojen, maanviljelyskokousten, kir- 
jallisuuden kuin henkilökohtaisten verkosto- 
jen kautta. Asiantuntijoiden monipuolisten 
yhteyksien kautta uusin eläinjalostustieto liik- 
kui yli kansallisten rajojen. Opit levisivät eten- 

kin Tanskasta Suomeen, ja niitä hyödynnettiin 
ensimmäisenä voimakkaimmin tärkeimmiksi 
katsottujen kotieläinten — lehmän ja hevosen 
— jalostuksessa. Hevonen toimi siten osaltaan 
esimerkkinä kotieläinjalostuksen yleiselle 
modernisaatiolle Suomessa. Yksittäisten vai- 
kuttajien aloitteesta käänteenteentekevä kan- 
takirjainnovaatio saatiin vietyä käytäntöön 
suomalaisen hevosen jalostuksessa koko 
maan tasolla 15 vuodessa. Nykymerkitykses- 
sään kotieläinrotujen muodostamisessa kes- 
keiseen asemaan nousseen kantakirjan ja sitä 
kautta nykyisen suomenhevosrodun perusta- 
misvaiheet olivat aiemmin tiedettyä laajempi 
ja monitahoisempi prosessi. Siinä keskeisiä 
olivat Uudenmaan ja Hämeen läänien maan- 
viljelysseura, senaatin maataloushallinto 
hevoshoidonneuvojan johdolla sekä hevos- 
jalostukseen keskittynyt Hippos-yhdistysliike. 
Maanviljelysseura onnistui ottamaan hevos- 
kantakirjan ensimmäisenä käyttöön vuonna 
1893. Kansainvälisesti verrattuna yhdistysten 
ylläpitämiä kantakirjoja harvinaisempaa oli 
kuitenkin valtion vahva pyrkimys ja puuttu- 
minen suomalaisen hevosen kantakirjan 
hallinnointiin heti innovaation käytäntöön 
siirrosta alkaen. Vuonna 1907 valtio saavut- 
ti valtakunnallisen kantakirjan läpimurron 
kautta suomalaisen hevosjalostuksen johto- 
aseman. Se ylläpiti nykyistä suomenhevosen 
kantakirjaa yli puoli vuosisataa, minkä jälkeen 
siitä on vastannut hevosalan keskusjärjestönä 
Suomen Hippos ry. 

Vaikka suomalaisen hevosen kantakirjan 
perustamisen taustalla oli ylirajainen koti- 
eläinjalostusliike, ja suomalaisen hevosrodun 
synty oli osa yleistä kotieläinjalostuksen mo- 


dernisaatiota kohti nykyistä rodunjalostusta 
Euroopassa 1800-luvun jälkipuolella, puhtaan 
rodun jalostusopin sovelluksessa suomalai- 
seen hevosjalostukseen oli kansallisia omi- 
naispiirteitä. Kansainvälisesti oli harvinaista, 
että kantakirjajalostus kohdistettiin useiden 
eri tarkoituksiin jalostettujen hevosten ja 
etenkin jaloiksi katsottujen hevosten sijaan 
Suomessa ensimmäisenä ainoastaan yhteen 
hevosrotuun. Tapauksen teki entistä harvinai- 
semmaksi, että kyse oli alkuperäisestä maa- 
tiaishevosesta, jota alettiin uudella metodilla 
ensimmäisenä kehittää vastaamaan parem- 
min ajan vaatimuksia. Valinnan keskeisenä 
perusteena oli hevosvoiman käyttötarve Suo- 
men talonpoikaisessa yhteiskunnassa, mikä 
merkitsi monipuolisen työhevostarpeen ensi- 
sijaisuutta. Jalostuskysymyksestä teki erityisen 
ajankohtaisen uusien hevosvetoisten maata- 
loustyökoneiden yleistyminen, mutta saman 
hevosen oli yhä suoriuduttava esimerkiksi 
liikenteen kuljetustehtävistä. Koska hevosen 
voimanlähteenä ja kulkuneuvona tekemän 
työn taloudellinen merkitys oli huomattava 
maa- ja metsätaloudessa sekä liikenteessä, 
rodun syntyprosessin kansallisina selittäjinä 
korostuivat ennen kaikkea taloudelliset lähtö- 
kohdat ja käytännön hevostarve monin tavoin 
hevosvetoisessa maatalousyhteiskunnassa. 
Jotta hevosen historiallinen merkitys ei jäisi 
aikakaudellaan yksipuoliseksi, nostin hevos- 
voiman huomattavan käytännön tarpeen kan- 
sainvälisen jalostustiedon kansallisen sovel- 
luksen lähtökohdaksi. Kyse oli ensisijaisesti 
käytännöllisistä syistä sekä ainoasta vaihtoeh- 
dosta, mutta toki kansakunnan taloudellisen 
tason noston ja edistyksen tavoittelun kautta 

hevosjalostukseen saattoi kytkeytyä myös na- 
tionalistisia tavoitteita. Osalla innovaattoreista 
näytti olleen myös poliittisia yhteyksiä, mutta 
usealla taholla yhteiskunnassa toimineet vai- 
kuttajat olivat ennen kaikkea maatalouden 
edistäjiä ja hevosasiaa ajaneita hevosmiehiä. 
Toisin kuin aiemmin on painotettu, suoma- 
lainen hevosrotu perustettiin siten pääasias- 
sa kansainvälisen kotieläinjalostusliikkeen ja 
kansallisten hevosvoiman käyttötarpeiden 
yhdistämisen seurauksena. 

Useita kansainvälisiä ilmiöitä on selitetty 
aiemmin kansallisiksi, mikä näkyy myös suo- 
menhevosen yleisessä historiakuvassa. Kuten 
laajemminkin kansallisen historiantutkimuk- 
sen näkökulmaa laajennettaessa (ks. esim. 
Östman, Talvitie & Suodenjoki 2021; Haapala 
& Markkola 2017) ja siirryttäessä kansallises- 
ta tulkinnasta kansainväliseen huomataan, 
että myös suomenhevosen syntyhistoria on 
kansainvälisempi, mitä sen vallitsevassa his- 
toriakäsityksessä on esitetty. Suomalaisen he- 
vosen jalostus ei ollut paikallisesta eläinkan- 
nasta huolimatta kansallinen ilmiö, vaan osa 
laajempaa, ylirajaista kotieläinjalostusliikettä. 
Vastaavasti 1800- ja 1900-lukujen vaihteessa 
myös muualla perustettiin kotieläinrotuja 
kansainvälisten oppien mukaisesti ja sovel- 
taen jalostuksen yleistä suuntausta kansallisin 
ominaispiirtein. Uusi tieto muuntautui siten 
paikallisiin olosuhteisiin soveltuvaksi. Ylira- 
jainen näkökulma suomalaisen hevosrodun 
perustamiseen tuo oman lisänsä kansainväli- 
sen jalostustiedon liikkeeseen ja sen paikalli- 
seen soveltamiseen sekä ylipäätään kotieläin- 
jalostuksen historiaan. Näissä teemoissa on 
vielä kansainvälisestikin katsottuna paljon 

tutkimattomia kysymyksiä etenkin alkupe- 
räisten eläinrotujen osalta — laajemmin eläin- 
ten historiasta puhumattakaan. 

Suomalaisen hevosrodun perustamisessa 
oli kyse kotieläinjalostuksen kansainvälisestä 
murroksesta, mutta ylirajaisuuden vaikutus 
kotieläinjalostukseen oli myös kaksisuuntai- 
nen. Yhtenä maatiaiseläinjalostuksen edellä- 
kävijänä Suomi toi ylirajaiseen kotieläin- 
jalostusliikkeeseen ja kotieläinjalostuksen 
kansainväliseen modernisaatioon Euroopassa 
oman erityislaatuisuutensa. Siten jalostuksen 
perustan uudistaneen liikkeen muotoutumi- 
nen — kuten maataloudellinen tieto laajem- 
minkin - oli osittain myös muuntautuvaa 
kiertoliikettä, mihin suomalaiselle hevosjalos- 
tuksella oli osansa annettavanaan alkuperäis- 
rotujen näkökulmasta. Suomi oli yksi maista, 
joka ulotti puhtaan rodun jalostusopin so- 
velluksen käytännön eläinjalostuksessa alku- 
peräisiin maatiaiseläimiin toteuttaen kotieläin- 
jalostuksen murroksen aluksi pääasiassa 
niiden kautta. Nykyisten eläingeenivarojen 
monimuotoisuuden kannalta oli tärkeää, että 
suomalaista maatiaishevosta — kuten suo- 
malaisia maatiaiskarjoja — alettiin jalostaa 
uusimpien kansainvälisten jalostusoppien 
mukaisesti omana rotuna 1800-luvun lopulla. 
Kantakirjan perustamisen myötä voidaan pu- 
hua eläinrodusta käsitteen nykymerkityksessä, 
ja suomalaisesta hevosesta oli nyt määritelty 
nykyinen suomenhevosena tunnettu hevos- 
rotu. Puhtaan rodun ja kantakirjajalostuksen 
kohdistaminen suomalaiseen maatiaishevo- 
seen mahdollisti nykyään alkuperäisrotuna 
suojellun suomenhevosen olemassaolon. 
Päätös suomenhevosrodun perustamisesta oli 

suomalaisen hevosen pitkän historian merkit- 
tävin käänne. Ennen vastaavaa päätöstä — tai 
siinä pysymistä — jotkut pohjoismaisista maa- 
tiaiseläimistä ovat hävinneet eri eläinkantojen 
risteytyksen seurauksena sukupuuttoon. 

Abstract 


From National to Transnational. 
Culture, Tradition, and Literature 


Tradition and literature are not held 
back by borders. Iransnationality is, for 
example, geographic, symbolic, or linguistic 
movement and action. Different kinds of 
cultural transitions and migrant traditions 
are connected with transnationality. Studying 
the multilingualism of literary texts or diverse 
cultural identities, transnationality is a prolific 

angle. In the 102nd Yearbook of the Kalevala 
Society Foundation, the topics cover for 
example migration and return migration, 
material things crossing borders, and places 
of music culture. At a more theoretical level 
we are asking how studying transnationality 
enriches the disciplines with roots in the 
national sciences. 

Kalevalaseura-säätiön toimintakertomus 2022 


Yleistä 


Kalevalaseura-säätiön tarkoitus ja 
sen toteutuminen vuonna 2022 


Vuonna 1911 perustetun Kalevalaseura-sää- 
tiön tehtävänä on edistää, tukea ja tehdä 
tunnetuksi Kalevalaan, kalevalamittaisiin 
runoihin ja suomalaiseen kulttuuriperintöön 
liittyvää tutkimusta ja taidetta, niitä yhdistäviä 
toimintoja ja uusia tulkintoja niin kotimaassa 
kuin maailmalla. 

Kalevalaseura on tutkimuksen ja taiteen 
mahdollistaja ja toteuttaja. Edistämme rajat 
ylittävää kulttuuriperinnön tuntemusta ja ar- 
vostusta. 

Kalevalaseura on tiede- ja kulttuurijärjestö 
sekä yleishyödyllinen yhteisö, jonka asiantun- 
tijuus ja resurssit liittyvät sääntöjen mukaisesti 
kalevalamittaisiin runoihin, Kalevalaan ja sen 
kulttuurihistoriaan sekä suomalaiseen kulttuu- 
riperintöön. 

Kalevalaseura palvelee eri kansalaispii- 
rejä julkaisu-, tutkimus- ja tiedotustoimin- 
nallaan sekä järjestämällä yksin ja yhdessä 
muiden tahojen kanssa hankkeita, tapahtu- 


mia ja osallistumalla keskusteluun Kalevalan 
ja kulttuuriperinnön merkityksestä Suomessa 
ja maailmalla. Kalevalaseura jakaa apurahoja 
ja avustuksia kalevalamittaisten runojen, 
Kalevalan ja Kalevalan kulttuurihistorian sekä 
kulttuuriperinnön parissa työskenteleville 
tutkijoille, taiteilijoille, Kalevalan kääntäjille 
ja muille asianharrastajille. 

Lisäksi Kalevalaseura jakaa tunnustuspal- 
kintoja, antaa lausuntoja ja laatii aloitteita 
sääntöjen mukaisesti kiinnostuksen kohtei- 
siin liittyvistä hankkeista. Säätiön toiminnan 
painopiste on Suomessa, mutta toimintaa on 
myös ulkomailla. 

Vuonna 2022 Kalevalaseura juhli vuosikir- 
jan 100-vuotista taivalta, järjesti useita tapah- 
tumia, mahdollisti keskustelut kulttuuriperin- 
nöstä eri tahojen kanssa, kehitti apurahojen 
ja avustusten haku- ja myöntöperiaatteita 
sekä uudisti verkkosivustonsa. Kalevalaseura 
osallistui myös kolmen muun yhteistyökump- 
panin kanssa Euroopan kulttuuriperintötun- 
nuksen hakuprosessiin. Myös vuorovaiku- 
tusta jäsenistöön ja nuoriin lisättiin vuoden 
2022 aikana. Koronapandemian sekä Venäjän 
hyökkäyssodan vuoksi tilikauden tapahtumia 

piti osittain suunnitella uudelleen. Pandemia 
ja sota vaikuttivat säätiön talouteen sekä joi- 
hinkin yhteistyökuvioihin. 


Toimintaympäristö 


Kalevalaseuran lähimpänä maantieteellisenä 
toimintaympäristönä on kotipaikka Helsinki 
ja pääkaupunkiseutu, mutta myös muu Suo- 
mi. Kalevalan taiteellisista tulkinnoista kiin- 
nostuneiden taiteilijoiden, kääntäjien sekä 
kansainvälisen kalevalamittaisten runojen ja 
Kalevalan kulttuurihistorian tutkimuksen kaut- 
ta toimintaympäristönä on koko maailma. 
Kalevalaseuran toimintaa on edelleen sä- 
vyttänyt jonkin verran vuonna 2022 jatkunut 
koronapandemia. Tammikuussa järjestetty 
Tieteiden yön kilpalaulantatapahtuma jou- 
duttiin järjestämään etätapahtumana. Korona- 
pandemian aikana tapahtumien suoratoisto 
vakiintui osaksi säätiön tapahtumia. 
Kalevalaseura tekee yhteistyötä tieteellis- 
ten ja taiteellisten yhteisöjen, yleishyödyllis- 
ten kulttuurijärjestöjen sekä apurahoja ja tun- 
nustuspalkintoja myöntävien kulttuurialan 
säätiöiden kanssa. Seuran keskeistä toiminta- 
ympäristöä ovat niin ikään kalevalamittaisten 
runojen, Kalevalan, sen kulttuurihistorian sekä 
suomalaisen kulttuuriperinnön parissa työs- 
kentelevät tutkijat ja taiteilijat, seurat, yhdis- 
tykset, arkistot, museot, koulut ja instituutit 
sekä yliopistojen perinteen-, kielen-, kirjalli- 
suuden sekä taiteentutkimuksen laitokset, 
samoin kuin taideyliopistot ja -korkeakoulut. 
Myös Kalevalan kääntäjät, tutkijat ja taiteilijat 
ulkomailla kuuluvat seuran toimintakenttään. 

Töimintaedellytykset 


Tehtävien hoitamisessa ja edellä kuvatussa toi- 
mintaympäristössä Kalevalaseuralla oli vuon- 
na 2022 hyvät toimintaedellytykset: 


— toiminta-alaa hyvin tunteva, ammattitaitoi- 
nen ja asiantunteva henkilökunta, 

— asiantunteva hallitus, jonka asiantuntemus 
perustuu monipuolisuuteen, ja taloustoimi- 
kunta, 

— vahva talous, 

— tehokas viestintä, 

- seuran toiminnan tavoitteet tunteva ja niitä 
edistävä jäsenistö, 

— kykyä yhteistyöhön ja verkostoitumiseen. 


Päätöksenteossa noudatetut periaatteet 


Kalevalaseuran toiminta perustuu säätiön 
sääntöihin sekä toimintaa ohjaaviin strategioi- 
hin (toimintastrategia, viestintästrategia ja si- 
joitusstrategia). Säätiön strategia 2021-2024 
ohjasi säätiön toimintaa. 

Kalevalaseurassa noudatetaan hyviksi koet- 
tuja käytäntöjä, mutta samalla etsitään uusia 
toimintatapoja tuoda esille kalevalamittaiseen 
runouteen, Kalevalaan, Kalevalan kulttuurihis- 
toriaan ja kulttuuriperintöön liittyvää tutki- 
musta, taidetta ja tapahtumia. 

Kalevalaseuran toiminnan arvoja ovat kan- 
sainvälisesti kansallinen, luovasti traditioita 
kunnioittava, asiantuntevasti avoin. Nämä 
arvot näkyivät myös vuonna 2022 säätiön toi- 
minnassa. 


https://doi.org/10.21435/ksvk.102 


KALEVALASEURA-SÄÄTIÖN TOIMINTAKERTOMUS 2022 


Kalevalaseuran hallitus ja toiminnanjohtaja 
huolehtivat siitä, että luottamustoimisilla hen- 
kilöillä oli ajantasaiset ja riittävät tiedot pää- 
töksentekoa varten Kalevalaseuran asioissa. 
Lisäksi hallitus huolehti siitä, että toiminta oli 
sääntöjen mukaista ja johdonmukaista. Työn- 
antajana Kalevalaseuran hallitus huolehti 
henkilöstön riittävyydestä uusista hankkeista 
päätettäessä. 

Noudatamme toiminnassamme kestävän 
kehityksen periaatteita. Säätiöt ja rahastot 
ry:n jäsenenä Kalevalaseuran hallinnossa ja 
toiminnassa noudatetaan hyvää säätiötapaa, 
säätiötoimintaa periaatteellisesti ohjaavaa 
kansainvälisen käytännön mukaista asiakirjaa. 


Kalevalaseuran toiminnan 
painopisteet vuonna 2022 


Kalevalaseuran hallituksen hyväksymän stra- 
tegian ja vuoden 2022 toimintasuunnitelman 
mukaisesti toiminnan painopisteitä oli vuon- 
na 2022 kahdeksan: 


1. Tutkimuksen tukija ja julkaisija 


Kalevalaseura tuki, tuotti ja hyödynsi Kaleva- 
laan, kansanrunoihin, Kalevalan kulttuurihis- 
toriaan sekä suomalaiseen kulttuuriperintöön 
liittyvää tutkimustietoa tapahtumissaan ja jul- 
kaisuissaan (vuosien 2022-2024 Kalevalaseu- 
ran vuosikirjat, Avoin Kalevala -hanke, verk- 
kosivusto, viestintä, seminaarit, apurahat). 
Suomalaisen Kirjallisuuden Seuran Avoin 
Kalevala -hanketta johtaa toiminnanjohtaja 


Niina Hämäläinen. Kalevalaseura julkaisee 
kansainvälistä folkloristiikan alaan kuuluvaa 
tieteellistä sarjaa Folklore Fellows? Communi- 
cations (FFC). FFC:lla on oma toimituskunta, 
joka hoitaa kirjan toimitukseen ja julkaise- 
miseen liittyvät käytännön työt. Julkaisulle 
haetaan vuosittain Tieteellisten Seurain Val- 
tuuskunnan (TSV) julkaisutukea, jolla kate- 
taan julkaisuun liittyvät kulut. Vuonna 2022 
Kalevalaseura jäi ilman TSV:n tukea. 


2. Tapahtumien järjestäjä ja tukija 


Kalevalaseura juhli kevään 2022 aikana vuosi- 
kirjan 100-vuotista taivalta (juhlinta siirtyi 
vuodella koronapandemian vuoksi). Tähän 
liittyen järjestettiin toukokuussa vuosikirjan 
juhlaseminaari sekä kutsutuille illallisjuhla. 
Kalevalaseura järjesti yhdessä SKS:n kanssa 
Tieteiden yön Kilpalaulanta-tilaisuuden tam- 
mikuussa. Koronapandemiasta johtuen tilai- 
suus pidettiin etätilaisuutena. Kalevalan päi- 
vänä Kalevalaseura kokoontui perinteiseen 
tapaan Elias Lönnrotin patsaalla ja järjesti 
yhdessä SKS:n kanssa Kalevalan päivän se- 
minaarin Sammon arvoitus. Lisäksi Kekrinpäi- 
vän seminaaria vietettiin marraskuussa julkis- 
tamalla Kalevalaseuran vuosikirja 101. Tämän 
lisäksi Kalevalaseura järjesti yhdessä muiden 
tahojen kanssa Euroopan kulttuuriperintö- 
tunnukseen (EHL) liittyvän webinaarin sekä 
yhdessä Sibelius-Akatemian, Kyynelkanavat- 
hankkeen ja SKS:n kanssa kolme keskustelu- 
tilaisuutta kulttuuriperinnöstä. Kalevalaseura 
tuki taloudellisesti myös muiden järjestämiä 
tapahtumia. Kalevalaseura osallistui yhteis- 

työkumppanina ja taloudellisesti Helsingin 
ja Tallinnan yliopiston järjestämään kansain- 
väliseen konferenssiin (18th International 
Saga Conference). 


3. Tiedonvälittäjä ja keskustelufoorumi 


Kalevalaseura viesti aktiivisesti, monipuoli- 
sesti ja laajasti toiminnastaan sekä Kalevalaan 
että sen kulttuurihistoriaan liittyvistä asioista. 
Kalevalaseura tarjosi keskustelu- ja vuorovai- 
kutusfoorumin Kalevalasta ja säätiön toiminta- 
alasta kiinnostuneille ihmisille. 
Kalevalaseura julkaisi uudet verkkosivut 
sekä ylläpiti ja päivitti sivuja, toteutti niihin 
kieliversiot (englanti ja ruotsi), täydensi eng- 
lanninkielistä Kalevala-sivustoa, hyödynsi 
Meltwaterin toimittamaa uutisaineistoa si- 
vuillaan, lähetti neljä sähköistä jäsenkirjettä 
ja uutiskirjettä sekä toimitti tiedot tunnustus- 
palkinnoista, tapahtumista ja seminaareista 
jäsenistön lisäksi yhteistyökumppaneille ja 
medialle. Lisäksi Kalevalaseura osallistui ak- 
tiivisesti sosiaalisen median toimintaan. 
Keväällä 2022 Kalevalaseura toteutti vuosi- 
kirjan 100-vuotisjuhlavuoden kunniaksi sekä 
blogi- että videoblogi-sarjan (vlogi), joissa 
julkaistiin viisi blogikirjoitusta ja viisi keskus- 
telua vuosikirjan historiaan ja teemoihin sekä 
folkloristiikan tutkimushistoriaan liittyen. 


4, Täiteellisten tulkintojen mahdollistaja 


Kalevalaseura tuki taloudellisesti kahta (2) 
taiteellista tahoa: Kalevala runolaulettuna 

-hanketta ja Häidenvietto-elokuvan uutta sä- 
vellystä ja editointia. Kaikkien avustusten ja 
apurahojen, myös taiteellisten, haku siirtyi 
vuoden 2022 aikana verkkoon erilliselle apu- 
rahat ja avustukset -alustalle. 

Kalevalaseura lainasi Gallen-Kallelan Mu- 
seolle kaksi taideteosta: Carl Bengtsin oljy- 
värimaalauksen Akseli Gallen-Kallela ja Carl 
Bengts Kovalassa sekä Alpo Sailon dioriitti- 
veistoksen Akseli Gallen Kallelasta. Teokset 
olivat esillä näyttelyssä Akseli Gallen-Kallela 
mentorina 1.2.—31.5.2022. 

Tieteiden talon remontin jälkeen purettiin 
Kalevalaseuran omistamien kahden taulun 
deponointi, sillä kaksi taulua ei mahtunut 
uudistettuun taloon. Johan Elis Kortmanin 
teokset Ilmarinen tulee sulhona Pohjolaan (1893) 
ja Pohjolan häät (1890) palautettiin Kalevala- 
seuralle syksyllä 2022. 


5. Kalevalan kääntäjien tukiverkosto 


Kalevalan käännökset kuvastavat eepokseen 
kohdistuvaa jatkuvaa kiinnostusta myös 
ulkomailla. Vuonna 2022 toimisto sai tiedon 
kolmesta uudesta Kalevalan käännöksestä. 
Kalevalasta laadittiin uusi englanninnos, päi- 
vitettiin persiankielisen Kalevalan versio ja 
eepos käännettiin vepsän kielelle. Lisäksi 
kääntäjien ja tutkijoiden kiinnostus Kaleva- 
laa kohtaan oli vilkasta. Kalevalaseura antaa 
asiantuntija-apua Kalevalan kääntäjille ja tutki- 
joille sekä etsii heille yhteistyökumppaneita. 

6. Yhteistyökumppani 


Kalevalaseura on innostava, luotettava ja 
asiantunteva yhteistyökumppani toimin- 
ta-alaansa liittyvissä kysymyksissä. Kalevala- 
seuran seminaarit, tapahtumat ja julkaisut 
toteutettiin vuonna 2022 yhteistyössä Suo- 
malaisen Kirjallisuuden Seuran, Sibelius-Aka- 
temian ja Kyynelkanavat-hankkeen kanssa. 
Laajempaa yhteistyötä Kalevalaan ja karja- 
laiseen kulttuuriin liittyen vahvistettiin Eu- 
roopan kulttuuriperintötunnuksen haun yh- 
teydessä. Kalevalaseura valmisteli yhdessä 
SKS:n, Kalevalaisten Naisten Liiton ja Suo- 
men Kulttuuriperintökasvatuksen seuran 
kanssa eurooppalaista aineettoman kulttuuri- 
perinnön tunnusta (European Heritage Label, 
EHL) Kalevalalle otsikolla Kalevala - elävä 
eepos. Opetus- ja Kulttuuriministeriö valitsi 
Museoviraston esityksestä Kalevala - elävä 
eepos Suomen seuraavaksi Euroopan kulttuu- 
riperintötunnuksen ehdokkaaksi. Hakemus 
lähetetään Euroopan komissiolle 1.3.2023, 
päätöksiä odotetaan vuonna 2024. Hakemuk- 
seen liittyen Kalevalaseura järjesti Kaleva- 
laisten Naisten Liiton, Suomen Kulttuuri- 
perintökasvatuksen seuran ja SKS:n kanssa 
webinaarin, joka keräsi laajalti ympäri Suo- 
mea toimijoita verkostoitumaan ja keskustele- 
maan Kalevalasta ja Euroopan kulttuuriperin- 
tötunnuksesta. Kalevalaseura vahvisti myös 
yhteistyötä opiskelijoiden kanssa tapaamalla 
opiskelijoiden järjestön Nefa-Helsingin loka- 
kuussa 2022 sekä palkkasi kaksi opiskelijaa 
avustamaan kekriseminaarin tarjoilussa. 


7. Apurahojen, avustusten ja 
tunnustuspalkintojen myöntäjä 


Kalevalaseura myöntää apurahoja ja tunnus- 
tuspalkintoja Kalevalan ja suomalaisen kulttuu- 
riperinnön parissa ansioituneille henkilöille. 
Vuonna 2022 Kalevalaseura lisäsi apurahojen 
ja avustusten haku- ja myöntöperiaatteiden 
avoimuutta siirtämällä prosessin apurahojen 
sähköiseen verkkopalveluun (Codeart oy). 
Maaliskuun haussa Kalevalaseura myönsi 
kolme tieteen ja taiteen apurahaa. Lokakuun 
avustushaussa tuli lähes 100 hakemusta, joista 
myönnettiin yhteensä kuusi avustusta, kolme 
tieteelle, kolme taiteelle. Kekrinpäivän tun- 
nustuspalkintoja Kalevalaseura myönsi viisi. 
Lisäksi Kalevalaseura avusti taloudellisesti 
kansainvälistä saagoihin liittyvää konferens- 
sia. Säätiö tuki tilikaudella Avoin Kalevala 
-edition IV osan työtä 25 000 euron suuruisel- 
la summalla. Edition vastaava tutkija Niina 
Hämäläinen (säätiön toiminnanjohtaja) ei 
osallistunut päätöksentekoon. 


8. Jäsenten verkosto 


Kalevalaseura on jäsenten muodostama asian- 
tuntijaverkosto. Vuoden 2022 aikana vahvis- 
tettiin edelleen seuran jäsenistön osallistu- 
mista säätiön toimintaan. Kaksi seuran halli- 
tuksen ulkopuolista jäsentä osallistui seuran 
uusien verkkosivujen suunnitteluun. Lisäksi 
yksi seuran hallituksen ulkopuolisista jäsenis- 
tä toimi vuosikirjan juhlatoimikunnassa. Jä- 
senten mahdollisuutta osallistua seuran järjes- 
tämiin tilaisuuksiin parannettiin järjestämällä 

tilaisuudet myös verkkolähetyksinä. Jäsenten 
näkyvyyttä vahvistettiin jäsenkirjeessä, jossa 
esiteltiin vuonna 2022 valitut uudet jäsenet. 


Varsinainen toiminta 2022 


Hallinto 


Vuosikokous 


Kalevalaseuran sääntöjen mukaan hallitus 
kokoontuu vuosikokoukseen kunkin vuoden 
toukokuun loppuun mennessä. Vuonna 2022 
kokous pidettiin 24. maaliskuuta. Kokouksen 
puheenjohtajaksi valittiin Lotte Tarkka ja sih- 
teeriksi Niina Hämäläinen. Pöytäkirjan tar- 
kastajiksi valittiin Pekka Hako ja Eija Timo- 
nen. 

Kokouksessa vahvistettiin toimintakerto- 
mus ja tilinpäätös vuodelta 2021 sekä todettiin 
tilintarkastuskertomus. Kokouksessa päätet- 
tiin myös vuoden 2022 toiminta- ja viestintä- 
suunnitelmasta ja talousarviosta, määrättiin 
kokouspalkkioiden suuruus, valittiin uusi 
tilintarkastaja ja varatilitarkastaja, päätettiin 
uusien jäsenten ja kunniajäsenten kutsumi- 
sesta sekä valittiin hallitus vuodeksi 2022. 


Hallitus 


Säätiön asioista päättää hallitus, johon kuu- 
luu seitsemän Kalevalaseura-säätiön jäsentä. 
Henkilö voi toimia hallituksessa enintään kol- 
me peräkkäistä toimikautta. Hallitus valitsee 

keskuudestaan vuosittain puheenjohtajan ja 
varapuheenjohtajan. 

Antti Huntus, Tuomas Martikainen ja Eija 
Timonen ovat olleet hallituksessa kaksi kaut- 
ta ja olivat valittavissa vuosikokouksessa 2022 
kolmannelle kaudelle. Heidät valittiin kol- 
mannelle kaudelle. Hallitukseen kuuluivat 
Huntuksen, Martikaisen ja Timosen lisäksi 
Pekka Hakamies, Pekka Hako, Riitta Ojan- 
perä ja Lotte Tarkka. 

Vuosikokouksen jälkeisessä järjestäytymis- 
kokouksessaan 24.3.2022 hallitus valitsi yksi- 
mielisesti puheenjohtajaksi vuodeksi 2022 
Pekka Hakamiehen ja varapuheenjohtajaksi 
Pekka Hakon. 

Hallitus kokoontui vuoden 2022 aikana 
kahdeksan kertaa: 27.1. (Zoom-kokous), 9.3. 
(Zoom-kokous), 24.3. vuosikokous ja järjes- 
täytymiskokous, 11.5., 1.9., 3.10. ja 1.12. Ko- 
koukset järjestettiin joko etäkokouksina tai 
hybridimuodossa. Hallituksen järjestäytymis- 
kokouksessa 24.3. taloustoimikunnan uusi jä- 
sen, vastuullisen sijoittamisen johtaja Hanna 
Kaskela piti katsauksen sijoitusten vastuulli- 
suuteen. Lisäksi hallitus kokoontui keskustele- 
maan vapaamuotoisesti kulttuuriperinnöstä ja 
sen määritelmistä 25.8. Helsingissä. Keskuste- 
luun osallistuivat myös varatoiminnanjohtaja 
Annukka Saaristo ja viestijä Petja Kauppi. 

Tämän lisäksi hallitus ja toiminnanjohtaja 
tekivät matkan 9.—14.5.2022 Luxemburgiin tu- 
tustuen sijoitusrahastomaailmaan. Matkan ai- 
kana hallitus perehtyi sijoitusten vastuullisuu- 
teen ja työskenteli säätiön strategian kanssa. 

Tilintarkastaja 


Hallitus valitsi vuosikokouksessa tilintarkas- 
tajaksi toimikaudeksi 2022 tilintarkastusyh- 
teisö PricewaterhouseCoopers Oy:n. Säätiön 
vastuulliseksi tilintarkastajaksi valittiin KHT 
Johanna Ala-Härkönen. KHT Jaana Salmi jäi 
pois tehtävästään tilintarkastuksen rotaatio- 
säännön vuoksi. 


Taloustoimikunta ja rahanvartija 


Toimikautena 2022 Kalevalaseuran taloustoi- 
mikunta koostui neljästä jäsenestä: sijoitus- 
johtaja Mikko Koivusalo, vastuullisen sijoit- 
tamisen johtaja Hanna Kaskela, asiamies Ralf 
Sunell sekä säätiön rahanvartija KTM Jussi 
Vaarnavuo. 

Taloustoimikunta valitsi vuoden ensimmäi- 
sessä kokouksessa keskuudestaan puheenjoh- 
tajaksi Ralf Sunellin ja varapuheenjohtajaksi 
Mikko Koivusalon. Taloustoimikunta ko- 
koontui kolme kertaa: 16.2., 31.5. ja 11.10.2022. 

Taloustoimikunta ja rahanvartija tekivät 
vuoden aikana hallitukselle sijoitussuunnitel- 
man mukaisia muutosesityksiä säätiön salk- 
kuun. Sijoitusten vastuullisuutta vahvistettiin 
vuoden 2022 aikana sijoitusten vastuullisuu- 
den asiantuntijan Hanna Kaskelan johdolla. 
Taloustoimikunta huolehti hallituksen hyväk- 
symistä sijoitustoimenpiteistä, laati kokouksiin 
salkkuyhteenvedot sekä sijoitustapahtuma- ja 
kassavirtaraportit Suomen Sijoitustutkimus 
Oy:n tuottaman datan avulla. 


Lähipiiritapahtumat 


Säätiölain ja hyvän hallintotavan mukaisesti 
Kalevalaseura-säätiö raportoi toimintakerto- 
muksessaan suppean lähipiirin kanssa teh- 
dyistä lähipiiritapahtumista. Kalevalaseura- 
säätiöllä on myös hallituksen vahvistama 
lähipiiriohje. Kalevalaseuran suppeaan lähi- 
piiriin kuuluvat määräysvaltaa käyttävinä 
hallituksen jäsenet sekä toiminnanjohtaja ja 
tilintarkastaja, heidän perheenjäsenensä sekä 
heidän määräysvallassaan olevat yhteisöt ja 
säätiöt. 


Kalevalaseuran suppeaan lähipiiriin kuuluvat 
henkilöt 
— eivät osallistu säätiössä asian käsitte- 
lyyn eikä päätöksentekoon, jos kysy- 
myksessä on säätiön ja edellä mainitun 
henkilön välinen sopimus tai muu oi- 
keustoimi, tai jos henkilöllä on muu- 
toin asiassa olennaista, säätiön kanssa 
mahdollisessa ristiriidassa olevaa etua, 
— eivät osallistu avustusta, muuta vastik- 
keetonta etua tai taloudellista toimintaa 
koskevan asian käsittelyyn, jos edun- 
saajana on hän tai hänen perheenjäse- 
nensä, lähisukulaisensa tai heidän mää- 
räysvallassaan oleva yhteisö tai säätiö. 


Kalevalaseuran tavanomaiset lähipiiritoimet 
ovat: 
- —tilintarkastajalle maksetaan palkkio las- 
kun mukaan, 
— työsuhteessa olevalle toiminnanjohta- 
jalle maksetaan hallituksen päättämän 
työsopimuksen mukainen palkka, 

— säätiön lähipiiriin kuuluville voidaan 
myöntää apurahoja samoin perustein 
kuin muillekin apurahanhakijoille, 

- säätiön lähipiiriin kuuluvia asiantunti- 
joita voidaan palkata tutkimus-, taide- 
ja julkaisuhankkeisiin samoin perus- 
tein kuin muitakin asiantuntijoita, 

- säätiön lähipiiriin kuuluvat henkilöt 
voivat käyttää Ilomantsissa sijaitsevaa 
säätiön omistamaa Nehvon vartiota 
korvauksetta silloin, kun siellä on va- 
paata. Edellytyksenä on, että he kiin- 
nittävät huomiota ja osallistuvat mah- 
dollisuuksiensa mukaan kiinteistön 
huoltotoimenpiteisiin. 


Vuonna 2022 Kalevalaseuran lähipiiriin kuu- 
luneet eivät ole saaneet kokouspalkkioita, 
avustuksia, apurahoja tai tunnustuspalkintoja 


säätiöltä. Säätiö ei myöskään ole antanut lai- 
noja tai sitoumuksia lähipiiriin kuuluville. 

Kalevalaseuran lähipiiriin kuuluvat hen- 
kilöt tai heidän perheenjäsenensä, lähisuku- 
laisensa tai heidän määräysvallassaan oleva 
yhteisö tai säätiö voivat saada tunnustuspal- 
kintoja ja apurahoja tai vastikkeetonta etua 
vain samoilla edellytyksillä kuin säätiön tar- 
koituksen mukainen kohderyhmä. 

Hallituksen jäsenille on maksettu vuonna 
2022 samansuuruisia luento- ja kirjoituspalk- 
kioita esitelmistä ja artikkeleista kuin muille- 
kin säätiön hankkeisiin palkatuille asiantunti- 
joille. Heille on myös maksettu matkalaskujen 
perusteella kulukorvauksia osallistumisesta 
hallituksen kokouksiin ja säätiön tapahtumiin. 
Vuonna 2022 Kalevalaseuran toiminnanjohta- 
ja käytti Nehvon vartiota. 


Yhteenveto säätiön lähipiiritoimista suppean lähipiirin kanssa vuonna 2022: 


Lähipiirisuhde 


Lähipiiritoimi € 


Hallituksen jäsenet ja henkilökunta 


Esitelmä- ja 


kirjoituspalkkiot 1800,00 

Nehvon vuokraus 100,00 
Henkilökunta Palkat sivukuluineen 88 709,91 
Tilintarkastaja PwC Oy Tilintarkastus 8 732,70 
Yhteensä 99 342,61 

Kirjanpitopalvelut 


Säätiö osti toimintavuonna tili- ja kirjanpito- 
palvelut Töölön Laskenta Oy:ltä. 


Tietosuoja Kalevalaseurassa 


Kalevalaseurassa noudatetaan henkilötietojen 
käsittelyssä ja tietosuojakäytänteissä kansalli- 
sen lainsäädännön ja EU:n tietosuoja-asetuk- 
sen vaatimuksia. Hallitus hyväksyi vuonna 
2017 toimistossa laaditun henkilötietojen käsit- 
telyn arviointi- ja tietosuojakartoituksen sekä 
arvioi vastuut, käytännesäännöt, menetelmät 
ja toimenpiteet riittäviksi. Seuran tietosuojaa 
vahvistettiin vuonna 2022 ottamalla käyttöön 
laaja turvaverkkoseuranta. 


Jäsenyydet, edustukset ja yhteistyö 


Kalevalaseura-säätiö oli kertomusvuonna 
Armas Launis -seuran, Kansantaiderahaston, 
Kanteleliiton, Konserttikeskus ry:n, M. A. 
Castrenin seuran, Paikkarin torpan tuki ry:n, 
Sibelius-Seuran, Suomen Kotiseutuliiton, 
Säätiöiden ja rahastojen neuvottelukunnan, 
Tieteellisten Seurain Valtuuskunnan, Tverin 
karjalaisten ystävät -yhdistyksen sekä Yrjö 
Kilpinen -seuran jäsen. 

Säätiöllä on määräaikaiset edustajat Akseli 
Gallen-Kallelan Museosäätiön edustajistossa 
(Pekka Hako ja Niina Hämäläinen). Kumpi- 
kin heistä osallistui säätiön edustajina Akseli 
Gallen-Kallelan Museosäätiön edustajiston 
sääntömääräiseen kevätkokoukseen 7.4. ja 
edustajiston infotilaisuuteen 22.11. 


Niina Hämäläinen osallistui Säätiöt ja ra- 
hastot ry:n järjestämään vertaispiiriin Data- 
linkin apurahajärjestelmän tietoturva-semi- 
naariin 25.5.2022 sekä Säätiöt ja rahastot ry:n 
syyskokoukseen ja -seminaariin 14.11.2022. 

Kalevalaseura oli yhteistyökumppani ja 
osarahoittaja Kalevalan kriittisessä editiossa 
Avoin Kalevala sekä yhdessä kansainvälisessä 
konferenssissa. Kalevalaseura rahoitti myös 
taiteellista Kalevala runolaulettuna -hanketta 
ja Häidenvietto-elokuvan uutta sävellystä. Li- 
säksi Kalevalaseura valmisteli kolmen muun 
seuran kanssa Euroopan kulttuuriperintötun- 
nusta, European Heritage Label (EHL) Kale- 
valalle. Hakemus hyväksyttiin Suomen seu- 
raavaksi Euroopan kulttuuriperintötunnuksen 
hakijaksi. 

Kalevalaseuran yhteistyökumppaneita oli- 
vat vuonna 2022 mm. Gallen-Kallelan Museo, 
Juminkeko-säätiö, Kalevalaisten Naisten Liit- 
to, Kyynelkanavat-hanke, Sibelius-Akatemia, 
Suomen Kulttuuriperintökasvatuksen seura, 
Suomalaisen Kirjallisuuden Seura, sekä useat 
kulttuurintutkijat ja taiteilijat. 


Henkilöstö ja toimisto 


Henkilökunta 


Kalevalaseura-säätiön toiminnanjohtajana oli 
vuonna 2022 FT, dosentti Niina Hämäläinen. 
Viestintäpalvelut ostettiin Tekstihuoltamolta, 
vastuullisena tekijänä FT Petja Kauppi. 

Niina Hämäläinen oli osittaisella tutkimus- 
vapaalla 1.4.-30.9.2022 Suomen Akatemian 
hankkeessa The muted muses of oral culture. 

Ideology, transnationalism and silenced sources in 
the making of national heritages and literatures 
(2019—2023). Hänen sijaisenaan toimi FM 
Annukka Saaristo 1.5.—31.10.2022. 

Niina Hämäläisen vuoden 2023 tutkimus- 
vapaan sijaisuutta valmisteltiin vuonna 2022. 
Kalevalaseuran hakuilmoitus julkaistiin joulu- 
kuun alussa, haastattelut ja valinta tehtiin 
tammikuussa 2023. 

Ilomantsissa sijaitsevan Nehvon vartion 
ylläpitoon, siivous- ja kunnostustöihin palkat- 
tiin tarvittaessa talonmiehenä toimineen Jouni 
Palviaisen lisäksi muita henkilöitä. 


Toimisto ja asiakaspalvelu 


Toiminnanjohtaja vastasi hallituksen päätös- 
ten mukaisesti säätiön toiminnan suunnittele- 
misesta ja toteuttamisesta: valmisteli kokouk- 
siin, tapahtumiin, hankkeisiin, julkaisuihin, 
hallintoon sekä talouteen liittyvät asiat. Si- 
jaisena toiminut varatoiminnanjohtaja An- 
nukka Saaristo valmisteli yhden hallituksen 
kokouksen ja hoiti hallintoon ja yhteistyöku- 
vioihin sekä blogikirjoituksiin liittyvät asiat. 
Hän avusti myös vuosikirjan viimeistelyssä. 
Niina Hämäläinen vastasi tutkimusvapaan 
aikana Kalevalaseuran taloushallinnosta, 
vuosikirjan toimitustyöstä sekä Euroopan 
kulttuuriperintötunnukseen liittyvistä asioista. 
Viestijä palveli yhdessä toiminnanjohtajan ja 
varatoiminnanjohtajan kanssa asiakkaita säh- 
köpostitse, puhelimitse ja kirjeitse sekä välitti 
tiedot tunnustuspalkinnoista, tapahtumista 
ja seminaareista jäsenistölle ja tiedotusväli- 
neille. Lisäksi hän avusti toiminnanjohtajaa 

Kalevalaseuran vuosikirjan viimeistelytyössä, 
verkkosivustouudistuksen sekä toimitti jäsen- 
ja uutiskirjeet sekä ylläpiti ja päivitti säätiön 
verkkosivuja, Facebook-sivustoa, Twitteriä ja 
Instagramia. Hämäläinen ja Kauppi toimitti- 
vat yhdessä vlogisarjan vuosikirjan juhlavuo- 
den kunniaksi. 

Toimisto sijaitsee säätiön omistamassa huo- 
neistossa osoitteessa Mariankatu 7 C, Helsinki. 


Asiakirja-arkisto ja käsikirjasto 


Kalevalaseura-säätiön asiakirja-aineisto arkis- 
toitiin vuodelta 2022. Säätiön käsikirjastoa 
kartutettiin Kalevalaan, kansanrunouteen ja 
suomalaiseen kulttuurihistoriaan liittyvällä 
tutkimuskirjallisuudella. 

Kalevalaseura-säätiön vuonna 2012 vuok- 
raamassa arkisto- ja varastotilassa (MJP-Kiin- 
teistöt Oy, Hämeentie 157, Helsinki) on sää- 
tiön hallintoon ja talouteen sekä varsinaiseen 
toimintaan liittyvää aineistoa. Lisäksi varas- 
tossa on Kalevalaseuran vuosikirjoja sekä 
Taiteilijoiden Kalevala -teosta. 


Valokuvat 


Digitaaliseen kuva-arkistoon kertyi valokuvia 
Kalevalan päivästä, kulttuuriperintökeskuste- 
luista, juhlaseminaarista ja -illallisesta sekä 
kekriseminaarista. 

Kuvat seulotaan ja luetteloidaan aikataulun 
salliessa. 

Vuoden 2022 aikana Kalevalaseura valmis- 
teli koko arkiston luovuttamista Suomalaisen 
Kirjallisuuden Seuralle. 

Kalevalaseura jäsentensä verkostona 


Kalevalaseura-säätiön jäsenistöön kuuluu kun- 
niajäseniä, kotimaisia jäseniä ja ulkomaisia 
jäseniä, jotka ovat ansioituneet Kalevalaan tai 
suomalaiseen kulttuuriperintöön liittyvässä 
tutkimuksessa tai taiteessa. 


Kalevalaseuran jäsenistö 2022 


Vuonna 2022 hallitus ei kutsunut uusia kun- 
niajäseniä. Vuonna 2022 Kalevalaseuralla oli 
yhteensä viisi kunniajäsentä: säveltäjä Kalevi 
Aho (2018), professori emeritus Seppo Knuut- 
tila (2016), professori Pekka Laaksonen (2007), 
professori emeritus Heikki Laitinen (2018) 
sekä fil. tri Senni Timonen (2018). 

Hallitus kutsui vuosikokouksessa säätiön 
uusiksi jäseniksi yhdeksän henkilöä. Kotimai- 


siksi jäseniksi kutsuttiin seuraavat seitsemän 
henkilöä: 


Kotimaiset jäsenet (7): 


Hanna Kaskela, KTM, Eläkeyhtiö Varma 
Anna Kinnunen FT, Itä-Suomen yliopisto 
Siria Kohonen, FM, Helsingin yliopisto 
Roger Norum, apulaisprof., Oulun yliopisto 
Heidi Pankamo, FM, Suomalaisen 
Kirjallisuuden Seura (Joensuu) 
Viliina Silvonen, FT, Itä-Suomen yliopisto 
Jukka Timonen, FT, Suomalaisen 
Kirjallisuuden Seura (Joensuu) 


Ulkomaiset jäsenet (2): 


Tuula Annala, Sveitsi 
Andreas Kalkun, PhD, Viro 


Kaksi Kalevalaseuran jäsentä oli mukana 
suunnittelemassa seuran uusia verkkosivuja. 
Myös vuosikirjan juhlatoimikunnassa oli yksi 
seuran toimintaan kuulumaton Kalevalaseu- 
ran jäsen. Uudet jäsenet myös esiteltiin ke- 
vään jäsenkirjeessä. Vuoden 2022 päättyessä 
Kalevalaseura-säätiön jäsenistöön kuului yh- 
teensä 506 henkilöä. Kotimaisia jäseniä oli 
386 ja ulkomaisia 120. 


Tapahtumien järjestäjä ja tukija 


Kalevalaseura järjesti vuonna 2022 seuraavat 
kahdeksan tilaisuutta. 


Tieteiden yön kilpalaulanta 22.1. 


Kalevalaseura osallistui Tieteiden yöhön jär- 
jestämällä yhdessä SKS:n kanssa Tieteiden yön 
kilpalaulantatilaisuuden. Kilpailijoina olivat 
professori emeritus Seppo Knuuttila, kirjaili- 
ja Juha Hurme, runolaulaja, taiteilijaprofesso- 
ri Ilona Korhonen sekä rap-artisti MJ Kajo. 
Tilaisuuden juonsivat Niina Hämäläinen ja 
Venla Sykäri. Tilaisuus järjestettiin etäyhtey- 
dellä SKS:n juhlasalista ja sitä seurasi tapahtu- 
man aikaan tai jälkikäteen yhteensä 425 hen- 
kilöä. 

Kalevalan päivän tapahtumat 28.2. 


Vuonna 2022 Kalevalaseura järjesti Kalevalan 
päivänä tilaisuuden Lönnrotin patsaalla sekä 
Kalevalan päivän seminaarin Sammon arvoitus. 


Seppeleenlasku Lönnrotin patsaalla 


Kalevalaseuran hallitus laski perinteiseen 
tapaan seppeleen Elias Lönnrotin patsaalla 
Lönnrotin puistikossa. Niina Hämäläisen ja 
Pekka Hakamiehen puheiden lisäksi esitel- 
män M. A. Castrenin Kalevala-käännöksistä 
piti Marja Lappalainen M. A. Castrenin seu- 
rasta. Musiikkiesityksestä vastasi Ääniteatteri 
Iki-Turso. Paikalla oli noin 30 henkilöä. 


Sammon arvoitus 


Kalevalaseura yhdessä SKS:n kanssa järjesti 
Kalevalan päivän seminaarin Sammon arvoitus. 
Seminaarin tieteellisistä esitelmistä vastasivat 
professori emerita Satu Apo "Onko Sampo 
taottu saduista?” ja professori Lotte Tarkka 
”*Sammossa on sanoja paljon? — sampo ja mie- 
likuvitus”. Kolmas esiintyjä, kirjailija Johanna 
Sinisalo oli estynyt osallistumaan seminaariin. 
Taiteellisesta esityksestä vastasi runolaulaja 
Taito Hoffren. Tilaisuutta seurasi paikan pääl- 
lä noin 50, etänä noin 120 henkilöä. 


Kekrinpäivän seminaari 1.11. 


Kalevalaseura järjesti yhdessä Suomalaisen 
Kirjallisuuden Seuran kanssa 1.11.2022 perin- 
teisen Kekrinpäivän seminaarin Kalevalaseu- 

ran vuosikirja 101. Seminaarissa julkistettiin 
vuoden 2022 Kalevalaseuran vuosikirja 101 
Kaanon ja marginaali — kulttuuriperinnön 
vaiennetut äänet sekä jaettiin Kalevalaseuran 
kekrinpäivän tunnustuspalkinnot. Seminaari 
järjestettiin lähitilaisuutena sekä verkkolähe- 
tyksenä. 

Seminaarin avasi pääsihteeri Tuomas Leh- 
tonen, jonka jälkeen Pekka Hakamies ja Niina 
Hämäläinen jakoivat Kalevalaseuran kekri- 
palkinnot (yhteensä 5). Kaikki palkinnonsaa- 
jat olivat paikalla. 

Professori Lotte Tarkka julkisti Kalevala- 
seuran vuosikirjan 101 otsikolla ”Kulttuuristen 
kaanoneiden katveista”. Seminaarissa esitel- 
möivät dosentti Joonas Ahola ”Karjalainen 
runonlaulu suomalaisen folkloristiikan mar- 
ginaalissa eli Kuinka jäädä kaanonin ulko- 
puolelle?”, dosentti Hanna Karhu ”Kulttuuri- 
nen muisti, arkistot ja rekilauluihin viittaava 
kaunokirjallisuus”, FT Heikki Kokko ”Koto- 
maamme katveinen kuva: Suomenkielisen 
lehdistön paikalliskirjekulttuurin marginali- 
soituminen”. Taiteellisesta ohjelmasta vastasi 
rap-artisti Hassan Maikal. 

Seminaariin osallistui paikan päällä noin 40 
henkilöä ja etänä 41 henkilöä. 


Kalevalaseuran vuosikirja 100 -juhlaseminaari 
6.5.2022 


Kalevalaseura juhlisti satavuotista vuosikir- 
jaansa (koronapandemian vuoksi vuotta aiot- 
tua myöhemmin) juhlaseminaarissa ja kutsu- 
tuille järjestetyllä juhlaillallisella. Seminaarin 
avasi SKS:n viestintäjohtaja Kati Mikkola, 

jonka jälkeen SKS:n kustannusjohtaja Kirsi 
Keravuori piti puheen. Juhlaesitelmästä vas- 
tasi professori emeritus Seppo Knuuttila 
”Hyvinpä sinäki laait” — Vuosikirjan piiristä 
parhain päin. Tieteelliset esitelmät kuultiin 
dosentti Frogilta, The Finnish School’ from 
Past to Present, apulaisprofessori Elo-Hanna 
Seljamaalta (Tarton yliopisto), Walter Ander- 
son metodologisen nationalismin pauloissa 
sekä FM Heli Paakkoselta, Kenttätöissä sil- 
tojen alla — J. K. Harjun suhde Suomalaisen 
Kirjallisuuden Seuran arkistoon. 

Tilaisuudessa julkistettiin myös Häiden 
vietto Karjalan runomailla -elokuvan uusi sä- 
vellys. Sävellyksen on laatinut Duo Pajolaine 
(Emmi Kuittinen ja Minsku Tammela). Häi- 
den vietto -elokuvan uudessa sävellyksessä 
olivat mukana myös muusikot Juulia Björn ja 
Maija Kauhanen. Elokuvan äänen ja kuvan 
sovituksesta vastasi Mikko H. Haapoja. 

Juhlaseminaarin kuvataltioinnista vastasi 
valokuvaaja Ella Kiviniemi. 

Juhlaseminaariin osallistui paikan päällä 
noin 80 henkilöä. Tilaisuutta seurasi etänä 
146 henkilöä. 

Juhlaseminaarissa jaettiin myös Kalevala- 
seuran vuosikirjan 100 vuoden kunniaksi teh- 
tyjä kangaskasseja. Kalevalaseura tilasi 500 
erän kasseja jaettavaksi erilaisissa tilaisuuk- 
sissa. 

Juhlaseminaarin jälkeen saman päivän ilta- 
na järjestettiin noin 40 kutsuvieraalle juhlail- 
lallinen Klaus K:n Rake-salissa. Ohjelmassa 
oli muun muassa vuosikirjan historiaan liit- 
tyvää muistelua sekä nuorten muusikoiden 
musiikkiesitys. 


Ylirajainen kulttuuriperintö ja 
muita Karjalan kysymyksiä 


Musiikki karjalais-suomalaisena kulttuuri- 
perintönä 26.2. 


Musiikki karjalais-suomalaisena kulttuuriperintö- 
nä järjestettiin Oodin Maijan salissa Helsin- 
gissä. Panelisteina toimivat Kristiina Ilmonen, 
Heikki Laitinen, Heidi Henriikka Mäkelä, 
Essi Hirvonen ja Tuomo Kondie. Puheen- 
johtajan toimi Maari Kallberg. Paikan päällä 
tapahtumaa seurasi noin 40 henkilöä, kahden 
viikon aikana tallennetta oli katsottu noin 300 
kertaa. 


Karjalainen itkuvirsiperintö ja sen moninaiset 
muodot nyky-Suomessa 21.5. 


Karjalainen itkuvirsiperinne ja sen moninaiset 
muodot Nyky-Suomessa pidettiin Joensuun 
kirjaston Muikku-salissa. Panelisteina olivat 
Lea Tajakka, Maura Häkki, Liisa Matveinen, 
Viliina Silvonen sekä Emilia Kallonen. Panee- 
lin puheenjohtajana toimi Tuomo Kondie. Pa- 
neelia seurasi paikan päällä noin 40 henkilöä 
ja tallenne sai kahden viikon esillä olon aika- 
na 977 näyttökertaa. 


Kiistelty, kiitetty ja kiistetty Kalevala 8.12. 


Kalevalaseura järjesti yhdessä SKS:n kanssa 
Kalevalaan liittyvän kulttuuriperintökeskuste- 
lun 8.12. Paneelin puhujina olivat Juha Hurme, 
Tuomo Kondie, Olli Löytty, Eila Stepanova 
sekä Niina Hämäläinen. Puheenjohtajana toi- 
mi Kati Mikkola. Tilaisuutta seurasi paikan 

päällä SKS:n juhlasalissa noin 50 henkilöä. 
Tilaisuus myös suoratoistettiin ja sitä katsoi 
noin 170 henkilöä. 

Kalevala-keskustelu oli neljäs (ensimmäi- 
nen järjestettiin 8.12.2021) ja viimeinen Kale- 
valaseuran paneelikeskustelujen sarjassa Yli- 
rajainen kulttuuriperintö ja muita Karjalan 
kysymyksiä, jossa purettiin kulttuuriperinnön 
omistajuuden kysymyksiä ja mahdollistettiin 
erilaisten näkökulmien vuoropuhelu. 


Tutkimuksen tukija ja julkaisija 


Kalevalaseura julkaisi 101. vuosikirjan otsikol- 
la Kaanon ja marginaali — kulttuuriperinnön 
vaiennetut äänet sekä valmisteli vuosikirjaa 
102 Kansallisesta ylirajaiseen ja lähetti kirjoitus- 
kutsun 103. vuosikirjasta otsikolla Joustavat 
sukupuolet — muuntuvat merkitykset. Vuosikirja 
ilmestyy myös avoimen saatavuuden julkai- 
suna. Kalevalaseura julkaisi myös Folklore 
Fellows? Communications -sarjassa kaksi mono- 
grafiaa. Myös FFC-sarjan avointa julkaise- 
mista valmisteltiin vuoden 2022 aikana. Ta- 
loudellisesti Kalevalaseura tuki kansainvälistä 
saaga-aiheista konferenssia. 


Kaanon ja marginaali — kulttuuriperinnön 
vatennetut äänet. 


Kalevalaseuran 101. vuosikirja 

Kalevalaseuran vuosikirjan 101 (2022) teema- 
na ovat väheksytyt, syrjään heitetyt aineistot 
ja toimijat. Keskittyessään vallitsevien suun- 
tausten ja ajatusrakennelmien ulkopuolelle 

jääneisiin ilmiöihin ja toimijoihin teema jat- 
kaa keskustelua edellisen vuosikirjan aihees- 
ta: paradigmoista. Kirjan toimittivat Niina 
Hämäläinen ja Lotte Tarkka. Kirjassa on 14 
tieteellistä artikkelia folkloristiikan, historian-, 
kirjallisuuden- ja musiikintutkimuksen alalta. 
Kirja julkistettiin Kalevalaseuran kekrisemi- 
naarissa 1.11. 


Kansallisesta ylirajaiseen — kulttuuri, 
perinne ja kirjallisuus. 


Kalevalaseuran 102. vuosikirja 

Kalevalaseuran vuosikirja 102 (2023) teema- 
na on ylirajaisuus perinteessä, kirjallisuudessa ja 
kulttuurissa. Ylirajainen näkökulma haastaa 
arvioimaan uudelleen sellaisia kotimaisten 
tieteiden keskeisiä käsitteitä kuin ”kansalli- 
nen”, ”suomalainen”, ”suomalais-karjalai- 
nen”, ”etninen”, ”monikulttuurinen” sekä tut- 
kimuskohteita ja tutkimusten maantieteellisiä 
ja kulttuurisia rajauksia. Kirjan toimittavat 
Niina Hämäläinen, Hanna Karhu ja Tuomas 
Martikainen. 


Joustavat sukupuolet 


Kalevalaseuran 103. vuosikirja 

Kalevalaseuran vuosikirja 103 (2024) Joustavat 
sukupuolet - muuntuvat merkitykset keskittyy 
sukupuoliin sekä niihin kytkeytyviin merki- 
tyksiin ja muutoksiin kulttuurissa ja yhteis- 
kunnassa perinne- ja kulttuuritieteellisistä 
näkökulmista käsin. Kirjan toimittavat Niina 
Hämäläinen, Tarja Kupiainen ja Riikka Taa- 
vetti. 

Folklore Fellows? Communications (FFC-sarja) 


Kalevalaseura julkaisi vuonna 2022 seuraavat 
kaksi teosta Folklore Fellows’ Communica- 
tions -sarjassa: 


FFC 324, Ulf Palmenfelt, Narrated Communi- 
ties. Individual life stories and collective figures of 
thought 

FFC325, Diarmuid O Giollain, Exotic Dreams 
in the Science of the Volksgeist Towards a Global 
History of European Folklore Studies 


Blogit ja vlogit 


Kalevalaseuran vuosikirjan 100-vuotisjuhlan 
kunniaksi Myyttinen preesens -blogin (yht. 7) 
rinnalla julkaistiin Vuosikirja 100 -blogia ja 
vlogia. Blogit (5) keskittyivät kirjoittajien hen- 
kilökohtaiseen vuosikirjasuhteeseen. Vlogit 
(5) rakentuivat vuosikirjan toimitustyön, his- 
torian ja folkloristiikan tutkimushistorian ym- 
pärille. Vlogin sisällöstä ja haastatteluista vas- 
tasi Niina Hämäläinen. Teknisen toteutuksen 
hoiti Petja Kauppi. 


Euroopan kulttuuriperintötunnus 


Opetus- ja kulttuuriministeriö (OKM) valitsi 
toukokuussa 2022 Museoviraston esityksestä 
Kalevalaseuran yhdessä muiden hakijataho- 
jen kanssa laatiman hakemuksen Kalevala - 
elävä eepos Suomen seuraavaksi Euroopan 
kulttuuriperintötunnuksen (EHL) hakijaksi. 
Tiedotteet asiasta herättivät voimakkaita reak- 


tioita nuorissa karjalaisaktivisteissa ja Femi- 
nistisen puolueen piirissä. Kalevalaseura on 
vastannut palautteeseen hakemalla vuoropu- 
helua niin karjalaisaktivistien kuin Feminis- 
tisen puolueen kanssa. Viestintää asiasta on 
myös tehostettu ja tarkennettu. Viestintään 
saatiin kriisiapua viestintätoimisto Brunne- 
nilta kesäkuussa 2022. 

Syksyllä 2022 Euroopan kulttuuriperintö- 
tunnus -hakemusta on suunniteltu yhdessä 
laajan yhteistyöverkoston avulla. Hakemuk- 
sen laatimista varten Kalevalaseura palkkasi 
dos. Pauliina Latvala-Harvilahden koordinoi- 
maan hakemusta yhdessä Niina Hämäläisen 
kanssa. Kalevalaseuran verkkosivuille on 
luotu erillinen Kalevala ja EHL -alasivu, jolla 
on julkaistu laajempi kuvaus tunnuksesta, ha- 
kuprosessista ja Kalevalan moninaisuudesta. 
Hakemusprosessia kehiteltiin laajan verkos- 
ton yhteisessä webinaarissa 25.10. Webinaa- 
riin kutsuttiin myös mahdollisia uusia yhteis- 
työkumppaneita (Karjalan Liitto, Karjalazet 
Nuoret Suomes -yhdistys sekä Itä-Suomen 
yliopisto). Webinaariin osallistui noin 100 hen- 
kilöä. Varsinainen hakemus Euroopan komis- 
siolle lähetetään 1.3.2023 ja päätöksiä tunnuk- 
sesta odotetaan vuonna 2024. 


Tditeellisten tulkintojen mahdollistaja 
Vuonna 2022 Kalevalaseura tuki taloudellises- 
ti kahta tahoa, joiden toiminta liittyi Kaleva- 


lan tai suomalaisen kulttuuriperinnön taiteel- 
lisiin tulkintoihin: 

- Häidenvietto Karjalan runomailla -eloku- 
van uusi sävellys 
— Kalevala runolaulettuna -hanke 


Myös taiteen avustuksia tulee vuodesta 2022 
alkaen hakea erillisen sähköisen alustan kautta. 

Kalevalaseura osallistui vuoden 2022 ai- 
kana yhteistyökumppanina Gallen-Kallelan 
Museon näyttelyyn Akseli Gallen-Kallela 
mentorina, johon seura lainasi taideteoksiaan. 


Apurahojen ja tunnustuspalkintojen 
myöntäjä 


Kalevalaseura jakoi vuonna 2022 kolme tie- 
teellis-taiteellista apurahaa sekä viisi Kekrin- 
päivän tunnustuspalkintoa. Lisäksi Kalevala- 
seura myönsi lokakuun haussa yhteensä kuusi 
avustusta. Apurahoja ja avustuksia haettiin 
sähköisen apurahajärjestelmän kautta. Apu- 
rahat ja avustukset -haku järjestettiin 1.—31.3. 
ja Avustukset-haku 1.—31.10. 


Kalevalaseuran apurahat 


- tiede, 30000€, 12 kuukauden tutkimusra- 
hoitus FM Pirita Kärkkäiselle Myyttinen 
realismi dokumenttielokuvissa -tutkimuk- 
seen, 

— taide, 21 000€, 6 kuukauden tutkimusrahoi- 
tus MuT Sirkka Kososelle Etelä-savolainen 
runonlaulu -hankkeeseen, 

— tiede, 10500€, 3 kuukauden tutkimusavus- 
tus FT, MuM Heidi Henriikka Mäkelän 
Metsä folklorena -hankkeen tutkijan 
FT Hannu Linkolan palkkaamiseen. 

Kalevalaseuran avustukset 


Kalevalaseuran myönsi lokakuun avustusha- 
kemuksessa 1.—31.10. kuusi avustusta, joista 
kolme tieteelle ja kolme taiteelle. 

Tiede: 

Rauno Nieminen, Kanteleen historian tutki- 
minen, 6000€, 

Jyrki Korpua, Englanninkielinen versio Jyrki 
Korpuan tietokirjasta Tolkien ja Kalevala 
(SKS 2022), 8 500€, 

Marja Kynkäänniemi, Karelianismi Kainuus- 
sa ja Vienassa, 6 100€. 


Taide: 

Sabrina Ljunberg, Laulukollektiivi Sabrina ja 
Saaren tyttäret, 2 500€, 

Basten Oswald, Mehiläisen laulu, 13 500€, 
Vilja Mihalovsky, Kalevalan naiset, 7 000€. 


Kekrinpäivän tunnustuspalkinnot 


Kalevalaseuran hallitus myönsi Kekrinpäi- 
vän tunnustuspalkinnot viidelle suomalaisen 
kulttuurin ja kulttuuriperinnön parissa ansioi- 
tuneelle tutkijalle, taiteilijalle, asiantuntijalle 
sekä perinteentaitajalle ja -tallentajalle. Pal- 
kinnot jaettiin 1.11. SKS:n juhlasalissa järjes- 
tetyssä kekrinpäivän seminaarissa. Kuhunkin 
palkintoon kuului myös taiteilija Leena Leh- 
don tekemä Kalevala-aiheinen, uniikki keraa- 
minen taide-esine sarjasta ”Tulesta tulleet”. 
Nuoren taiteilijan palkinnon sai muusikko 
Anna Karvonen. Ansioituneen ja varttuneen 
tutkijan palkinto myönnettiin dos. Kati Kal- 
liolle (Helsingin yliopisto, SKS). Perinteen tai- 
tajien ja tallentajien palkinto annettiin kolmel- 

le henkilölle: Keijo Koivisto, Anneli Seppälä 
ja Mia Turpeinen. 

Kalevalaseura on jakanut Kekrinpäivän 
tunnustuspalkintoja suomalaisen kulttuurin 
ja kulttuuriperinnön parissa ansioituneille 
henkilöille vuodesta 1965 lähtien. 


Kalevalan kääntäjien tukiverkosto 


Vuonna 2022 Kalevalaseuraan tuli tieto kol- 
mesta Kalevalan käännöksestä. Kanadalainen 
Kaarina Brooks julkaisi englanninkielisen 
teoksen The Old Kalevala 1835 ja Mercedeh 
Mohsenin ja Mahmoud Amir-Yar-Ahmadin 
persiankielisestä Kalevalasta ilmestyi odotet- 
tu toinen painos. Lisäksi vepsänkielisen Kale- 
valan käänsi Nina Zaiceva. Kalevalaseuraan 
kerättyjen tietojen mukaan Kalevala on kään- 
netty ja julkaistu 59 kielelle ja monille kielille 
useita kertoja: kaikkiaan julkaistuja käännök- 
siä on tiedossamme 254. Luvussa ovat mu- 
kana sekä osittaiset että kokonaiset runo- ja 
proosamuotoiset käännökset. Kalevalaseura 
tuki taloudellisesti persiankielisen Kalevalan 
uutta versiota. Kertomusvuonna Kalevalaseu- 
rassa vieraili norjalainen kääntäjä ja Sveitsin 
Leventinan alueen kääntäjä sekä farsinkie- 
lisen Kalevala-käännöksen tiimoilta Iranin 
Suomen suurlähetystön edustaja. 
Kalevalaseura antaa Kalevalan kääntäjille 
asiantuntija-apua ja opastusta Kalevalan läh- 
teistä ja runotulkinnoista sekä kokoaa kään- 
nöksiin liittyvää materiaalia. Säätiö tekee 
yhteistyötä Suomalaisen Kirjallisuuden Seu- 
ran kirjaston kanssa Kalevalan käännösten 
bibliografian ylläpitämisessä sekä Suomen 


kirjallisuuden tiedotuskeskuksen FILIn kans- 
sa Kalevalan käännöksiin liittyvissä rahoitus- 
kysymyksissä. 


Viestijä ja tiedontuottaja 


Kalevalaseuran tiedotuksen ja viestinnän kul- 
makivet ovat jäsen- ja uutiskirje, verkkosivut, 
sosiaalinen media ja lehdistötiedotteet. Eri- 
tyisesti sähköiset uutiskirjeet, verkkosivut ja 
sosiaalinen media ovat kiinteästi yhteydessä 
toisiinsa: seuran tapahtumista ja julkaisuista 
viestitään monikanavaisesti. 


Jäsenkirjeet 


Sähköinen jäsenkirje lähetettiin vuonna 2022 
neljä kertaa. Jäsenkirjeellä oli vuoden lop- 
puun mennessä 324 vastaanottajaa. 


Uutiskirjeet 


Uutiskirje on tarkoitettu laajalle yleisölle, muil- 
le kuin Kalevalaseuran jäsenille. Uutiskirje 
tehdään jäsenkirjeen tavoin MailChimp-oh- 
jelmalla. Uutiskirje vastaa sisällöltään jäsen- 
kirjettä, jäsenasioita lukuun ottamatta. Vuon- 
na 2022 lähetettiin neljä uutiskirjettä, ja 
vuoden loppuun mennessä kirjeellä oli 154 ti- 
laajaa. 

Laajojen jäsen- ja uutiskirjeiden lisäksi 
vuonna 2022 lähetettiin myös yksittäisiä ta- 
pahtumia koskevia kutsuja ja muistutuksia 
sekä pelkästään jäsenille että jäsenille ja uutis- 
kirjeen tilanneille ei-jäsenille. Näillä pyrittiin 
lisäämään kiinnostusta Kalevalaseuran tapah- 


307 


https://doi.org/10.21435/ksvk.102 


KALEVALASEURA-SÄÄTIÖN TOIMINTAKERTOMUS 2022 


tumia kohtaan ja muistuttamaan muun muas- 
sa ilmoittautumisesta. 


Lehdistötiedotteet 


Tiedot tunnustuspalkinnoista, tapahtumista 
ja seminaareista välitettiin jäsenistön lisäksi 
yhteistyökumppaneille ja medialle. Jokaiselle 
tapahtumalle määriteltiin kohderyhmä, jolle 
tiedote median ja yhteistyökumppaneiden li- 
säksi toimitettiin. 


Verkkosivut 


Kalevalaseura julkaisi alkuvuonna 2022 uu- 
det verkkosivut. Verkkosivujen toteuttaja on 
verkkopalveluihin erikoistunut digitoimisto 
G-Works. Kertomusvuonna toteutettiin myös 
verkkosivujen kieliversiot (englanti ja ruotsi). 
Kalevalaseuralla on neljä erillistä verkko- 
sivustoa: kotisivu www.kalevalaseura.fi 
ja sisarsivut Kalevalan kulttuurihistoria 
(https://kaku.kalevalaseura.fi/), Taiteilijoiden 
Kalevala (https://taika.kalevalaseura.fi/) ja 
Kalevala maailmalla (https://kalevalamaail- 
malla.kalevalaseura.fi). Näistä kalevalaseura. 
fi-sivustoa päivitetään säännöllisesti ajankoh- 
taisuutisilla, ennalta sovituilla blogikirjoituk- 
silla (Myyttinen preesens -blogi) ja linkeillä 
muualla mediassa julkaistuihin, Kalevala-ai- 
heisiin teksteihin. Sisarsivustoja päivitetään, 
jos aihetta ilmenee, mutta ne ovat käytännös- 
sä melko staattisia. Verkkosivujen kävijämää- 
riä seurattiin Google Analytics -työkalulla. 

Blogi Myyttinen preesens. Ajankohtaista Kaleva- 
lasta, kulttuurista, tutkimuksesta ja taiteesta 


Myyttinen preesens -blogissa julkaistiin viisi 
(5) tekstiä: Joonas Ahola: Propaganda, infor- 
maatiovaikuttaminen ja folklore, Toni Saarinen: 
Uuden salatiedon markkinat ja kauppiaat; Pia 
Olsson: Tunnetta työssä; Heidi Rautalahti: Di- 
gitaaliset pelit menneisyyden muistajina/muisteli- 
joina/muuntajina; kevään 2022 apurahansaaji- 
en yhteinen blogi: Mikä tutkijaa kiehtoo? 


Vuosikirja 100 -blogi/ologi 


Kalevalaseuran vuosikirjan 100-vuotisjuhlan 
kunniaksi Myytinen preesens -blogin rinnal- 
la julkaistiin Vuosikirja 100 -blogia ja vlogia. 
Blogit (5) keskittyivät kirjoittajien henkilö- 
kohtaiseen vuosikirjasuhteeseen: Annikki 
Kaivola-Bregenhöj: Elämän kentiltä kansien 
väliin; Hanna Snellman; Luettelo avaimena; 
Pasi Enges: Vaka vanha vuosikirja; Lotta Leiwo: 
Erään folkloristin taimen porttiteoria, ja Satu 
Apo: Suullista eeposta etsimässä. 

Vlogit (5) rakentuivat vuosikirjan toimitus- 
työn, historian ja folkloristiikan tutkimushis- 
torian ympärille. Hiljainen tieto — vuosikirjan 
toimitustyöstä / Sirkka Liisa Mettomäki ja Ulla 
Piela, Lastuja, lehmiä, mannaryynivelliä / Sep- 
po Knuuttila ja Pekka Laaksonen, Perinne 
huononee, tutkimus paranee / Eija Stark ja Pertti 
Anttonen, Kuusen ympärillä tapahtui / Outi 
Lehtipuro ja Senni Timonen sekä Missä on 
naisnäkökulma vuosikirjaan? / Aili Nenola ja 
Tarja Kupiainen. Vlogin sisällöstä ja haastat- 
teluista vastasi Niina Hämäläinen. Teknisen 
toteutuksen hoiti Petja Kauppi. 

Sosiaalinen media 


Sosiaalinen media on olennainen osa Kaleva- 
laseuran tiedotusta suurelle yleisölle. Vuonna 
2022 Facebookin (www.facebook.com/kaleva- 
laseura) rinnalla Kalevalaseuran tilaisuuksista 
ja tapahtumista kerrottiin myös Twitter-tilillä 
https://twitter.com/kalevalaseura ja Insta- 
gram-tilillä http://instagram.com/kalevala- 
seura. 

Kalevalaseuran Facebook-sivuilla ja Twitter- 
tilillä kerrotaan aktiivisesti Kalevalaseuran ja 
muiden alan toimijoiden ajankohtaisista ta- 
pahtumista ja julkaisuista. Nämä mediat mah- 
dollistavat myös keskustelun, ja sähköpostien 
lisäksi Facebook ja Twitter ovatkin suuren 
yleisön käyttämä väylä Kalevalaa tai Kaleva- 
laseuraa koskeviin kysymyksiin ja kommen- 
tointiin. Postaukset pyritään pitämään sellaisi- 
na, että ne herättäisivät lukijan mielenkiinnon 
ja pitäisivät Kalevalaseuran helposti lähestyt- 
tävänä. Kertomusvuoden loppuun mennessä 
Kalevalaseuran Facebook-sivulla oli 2600 tyk- 
kääjää. Kasvua edellisvuoteen verrattuna oli 
noin 400 (edellisvuonna kasvu oli noin 200 ja 
sitä edellisenä 300). 

Twitterin käytössä tietoisesti aktivoiduttiin 
vuonna 2022. Seuraajien määrä pysyi edelleen 
vaatimattomana (360), mutta viestinässä se oli 
tärkeä lisäkanava. 

Instagram-palvelussa Kalevalaseura sai 
vuoden 2022 loppuun mennessä 1134 seuraajaa 
(kasvua edellisvuoteen 100). Instagram-posta- 
uksissa keskityttiin tapahtumista ja julkaisuista 
tiedottamiseen. 


Mediaseuranta 


Kalevalaseuran verkkosivuilla on nähtävillä 
uutisvirta, johon valitaan verkkomediassa 
julkaistuja Kalevala- ja Kalevalaseura-aihei- 
sia uutisia. Mediaseuranta ostetaan Meltwa- 
ter News -palveluntarjoajalta. Palvelun avulla 
on mahdollista seurata Kalevalasta käytävää 
keskustelua ja tapahtumia niin Suomessa 
kuin ulkomaillakin. Meltwater haravoi sekä 
sanomalehdistöstä että sosiaalisesta mediasta 
viittauksia Kalevalaan ja Kalevalaseuraan liit- 
tyviin asioihin. 

Kertomusvuonna, kuten aikaisempinakin 
vuosina, selkeät piikit Kalevalaseuran näky- 
vyydessä olivat Kalevalan päivän ja kekrin- 
päivän aikaan. Noina päivinä myös kalevala- 
seura.fi-sivuston kävijämäärä kasvoi huimasti. 


Nehvon vartio 


Kalevalaseura-säätiö omistaa Ilomantsin Neh- 
vonniemen kylässä Nehvon vartio -nimisen 
kiinteistön. Se on tarkoitettu työskentely- ja 
virkistyspaikaksi henkilöille, jotka edistävät 
suomalaiseen kulttuuriperintöön ja Kaleva- 
laan liittyvää tutkimusta ja taidetta. Kiinteistö 
käsittää päärakennuksen, pihasaunan, varas- 
torakennuksen ja ns. asuntolarakennuksen, 
jossa on kaksi kaksiota. 

Kiinteistöstä vuokrattiin kertomusvuonna 
19 kertaa (joko päärakennus tai kaksio): kol- 
mesta päivästä viikkoon viihtyviä asukkaita 
oli noin 35. Toinen kaksioista oli kaksi kertaa 
kahden viikon ajan Kalevalaseuran post doc 

-tutkijan residenssinä sekä tietokirjailijoiden 
residenssinä. 

Kalevalaseuran hallitus laittoi Nehvon 
vartion myyntiin keväällä 2021. Vuonna 2022 
Nehvon vartion kiinteistölle löytyi mahdol- 
linen ostaja, mutta asia ei edennyt kaupan- 
tekoon asti. Nehvon vartiossa tehtiin kuntotar- 
kastus sekä kotitalousveden laadun tarkastus. 


Sijoitus- ja rahoitustoiminta 


Kalevalaseura varallisuutta omistavana 
säätiönä 


Säätiön sijoituksia hoidetaan taloustoimikun- 
nan hallitukselle tekemien suositusten perus- 
teella, hallituksen hyväksymän sijoitussuunni- 
telman puitteissa. Sijoitussalkun riskitasoa on 
tietoisesti madallettu lisäämällä kansainvälistä 
hajautusta ja pienentämällä kotimaisen osake- 
salkun osuutta omaisuudessa varmistamalla 
kuitenkin, että salkusta saatava vuotuinen 
tuotto pysyy riittävän suuruisena toiminnan 
rahoittamiseksi. Tärkeänä pidetään myös 
sijoitusten matalaa kustannustasoa sekä vas- 
tuullista sijoittamista. Olemme valinneet si- 
joitussalkkuun mahdollisimman vastuullisia, 
ESG-luokiteltuja rahastoja ja painotamme 
samaa myös kotimaisissa suorissa osakesijoi- 
tuksissa. Käytämme tarvittaessa ulkopuolista 
asiantuntija-apua arvioidessamme sijoitus- 
kohteiden vastuullisuutta. 

Säätiön talous ja sijoitustoiminta 2022 


Säätiön varsinainen toiminta rahoitettiin sijoi- 
tustoiminnan tuotoilla. Ennakoimme vuoden 
alussa heikkoa tuottoa markkinoilta ja odo- 
tuksemme realisoituivat. Osakemarkkinoiden 
tuotto jäi heikoksi vuonna 2022. Syitä tähän 
oli Venäjän hyökkäyssota Ukrainaan, energia- 
hintojen voimakas nousu ja sen takia inflaati- 
on raju kasvu. Keskuspankit ovat nostaneet 
ohjauskorkojaan voimakkaasti ja odotamme 
nousun jatkuvan myös vähintään ensi vuoden 
alkupuolelle. 

Nousevat korot ovat hankalia osakesijoi- 
tuksille, emmekä odota osakekurssien nousua 
vuodelle 2023. Varsinkin teknologiaosakkeet 
ovat laskeneet voimakkaasti, lähinnä utopis- 
tisten odotusten maltillistuttua. Korjausliike 
on merkki terveemmästä hinnoittelusta. Po- 
sitiivista on, että jatkossa myös korkosijoituk- 
sista on odotettavissa vähintään osinkojen 
tasoista tuottoa, joten tämä helpottaa säätiön 
vuosittaisen juoksevan tuoton tasoa aiempaan 
verrattuna. 

Säätiön kassatilanne on edelleen hyvä joh- 
tuen aiemmin kotiutetuista voitoista. Apura- 
hojen ja avustusten jakosummia voidaan tila- 
päisesti kasvattaa huolimatta taloustilanteen 
heikkoudesta. 

Salkun koko vuoden 2022 lopussa oli 
11 239 121,00 euroa. Osakkeissa on yhteensä 
65,40%, joista kotimaisissa suorissa sijoituk- 
sissa 29%, kansainvälisesti sijoittavissa rahas- 
toissa 30,20% ja kehittyvien markkinoiden 
osakkeissa 6,10%. Säätiön korkosijoitusten 
osuus, mukaan lukien käteinen, oli 25,70%. 


https://doi.org/10.21435/ksvk.102 


KALEVALASEURA-SÄÄTIÖN TOIMINTAKERTOMUS 2022 


Kiinteistösijoitukset pysyivät ennallaan, sää- 
tiön omistama Nehvon vartio on hiljaisessa 
myynnissä. 

Säätiön sijoitussalkun tuotto vuonna 2022 
oli -11,4%. Tuotto oli heikko, mutta suhtees- 
sa markkinaan hyväksyttävä. Osakesalkun 
tuotto oli -16,6%, ulkomaiset osakkeet tuotti- 
vat heikoiten (-21,1%). Kotimaiset suorat osa- 
kesijoitukset selvisivät vuodesta paremmin, 
silti tuotto oli negatiivinen (-10,2%). Käteisen 
osuus väheni myös tietoisesti toimintameno- 
jen kasvattamisen myötä. 

Säätiön varsinainen toiminta rahoitettiin ti- 
livuonna pääosin sijoitustoiminnan tuotoilla. 
Varsinaisen toiminnan tuotot olivat 15069,50 
euroa (vuonna 2021 ne olivat 38 250,61 euroa) 
ja kulut 504 733,17 euroa (vuonna 2021 ne oli- 
vat 490 979,88 euroa). Suurimmat kuluerät oli- 
vat henkilöstökulut 88 709,91 euroa (79 654,15 
euroa), tapahtuma- ja hankekulut 48 960,67 
euroa (113 408,85 euroa), julkaisu, tutkimus- 
ja tiedotuskulut 148 975,34 euroa (145 658,61 
euroa), muut kulut (toimisto- ja hallintokulut) 
101 696,12 euroa (97 880,96 euroa). Tunnustus- 
palkintoina, apurahoina ja avustuksina jaettiin 
112 100 euroa (50 ooo euroa). Kulujäämä oli 
489 663,67 euroa (452 729,27 euroa). 

Säätiön sijoitus- ja rahoitustoiminnan 
tuotot olivat tilivuonna yht. 191270,11 euroa 
(479 733,87 euroa). Niistä osinkotuotot olivat 
164 864,28 euroa (142970,78 euroa), korko- 
tuotot 4 512,42 euroa (15 290,80 euroa), voitto- 
osuudet 9725,41 euroa (0,00 euroa), arvopa- 
pereiden myyntivoitot 0,00 euroa (305 821,85 
euroa) ja vuokratuotot 12168 euroa (11232 
euroa). 


Sijoitustoiminnan kulut olivat yht. 34 788,47 
euroa (24 634,24 euroa). Niistä yhtiövastikkeet 
ja muut huoneistokulut olivat 14 194,59 euroa 
(2 622 euroa), sijoitusten arvonalennukset 0,00 
euroa (0,00 euroa), sijoitustutkimus 11 160 eu- 
roa (11 160 euroa), sekä omaisuudenhoitopalk- 
kiot 9433,88 euroa (10851,84 euroa). Sijoitus- 
ja rahoitustoiminnan tulos oli 156 481,64 euroa 
(455 099,63 euroa). 

Tilivuoden koko toiminnan alijäämä oli 
-333182,03 euroa (+2370,36 euroa). Säätiön 
sijoitusarvopapereiden kirjanpitoarvo 
31.12.2022 oli 4818 710,62 euroa (4 804 895,76 
euroa) ja markkina-arvo 8989 278,42 eu- 
roa (8157813,91 euroa). Säätiön omien 
pääomien määrä 31.12.2022 oli 7700072,22 
euroa (8033 254,25 euroa). Vieras pääoma 
132 604,09 euroa (124559,66 euroa) koostui 
osto- ja siirtoveloista. 

Kalevalaseura-säätiö ei saanut tilivuonna 
rahalahjoituksia. 

Kalevalaseura osti taiteilija Leena Lehdolta 
kaksikymmentä (20) kekrinpäivän taide-esi- 
nettä. 


Arvio tulevasta kehityksestä ja 
siihen vaikuttavista seikoista 


Tulevaisuus ei näytä erityisen valoisalta. Ve- 
näjän hyökkäyssota Ukrainaan vaikuttaa 
kaikkeen ja toivomme, ettei tilanne enää 
tästä eskaloidu. Demokraattisten valtioiden 
tuki jatkuu ja se syö muuta kehitystä näissä. 
Energiamarkkinoiden uusjako ja -kehitys 


311 


https://doi.org/10.21435/ksvk.102 


KALEVALASEURA-SÄÄTIÖN TOIMINTAKERTOMUS 2022 


luovat uusia mahdollisuuksia tulevaisuudes- 
sa. Osakemarkkinoilla voimakas kurssilasku 
on edelleen mahdollista, mutta emme odota 
sitä. Korkojen nousu jatkuu, mutta vaimeam- 
pana. Korkojen ohjaava vaikutus talouteen ja 
politiikkaan on tervetullutta. 

Kalevalaseura-säätiö jatkaa edelleen yleis- 
hyödyllistä toimintaansa taloudellisten mah- 
dollisuuksiensa mukaisesti. Säätiö osallistuu 
hankkeisiin, joiden tavoitteena on säätiön 
sääntöjen mukaisesti edistää suomalaiseen 
kulttuuriperintöön ja Kalevalaan liittyvää tie- 
teellistä ja taiteellista toimintaa. 

